
PRATARMĖ 


Kariuomenė - Lietuvos valstybingumo ir Nepriklausomybės, tau- 
tos idealų ir siekių gynėja bei sergėtoja. Šias garbingas ir atsakingas parei- 
gas gali atlikti tik turintys tvirtus įsitikinimus , dorovingi ir kultūringi, išsila- 
vinę, tinkamai fiziškai ir psichologiškai parengti, gebantys valdyti šiuolaiki- 
nius ginklus žmonės. 

Vykę karai patvirtino seniai žinomą tiesą, kad šiais sudėtingiausios 
technikos ir naujausių technologijų laikais reikšmingiausius laimėjimus 
dažnai lemia moralinės bei dvasinės savybės — tvirtas tikėjimas, nepalau- 
žiama valia, dvasios stiprybė, atkaklumas ir drausmė. 

Kariuomenės branduolį sudaro, jos pajėgumą formuoja ir jai at- 
stovauja karininkija. Ji kartu yra ir krašto apsaugos sistemos pagrindas. 
Karo tarnyba kelia griežtus reikalavimus karininkų moralei, psichologi- 
niam, intelektualiniam, fiziniam ir techniniam pasirengimui. Be to, kari- 
ninkai yra jaunimo auklėtojai, mokytojai ir vadai, privalantys kariams skie- 
pyti meilę Tėvynei, ugdyti pareigos jausmą, drąsą, pasišventimą, vyriškumą. 
Karininkų pareiga grąžinti tėvams ir tautai jų sūnus geresnius, negu jie bu- 
vo iki kariuomenės. 

Efektyvų karių mokymą ir auklėjimą, gerą jų moralinę bei psicho- 
loginę parengtį lemia aukšta vadų moralė, tvirtas charakteris, komunika- 
bilumas, puikus dalykinis bei pedagoginis pasirengimas, profesinės etikos 
suvokimas. Labai svarbi ir subtili vado veiklos sritis yra bendravimas su 
tarnybos draugais ir ypač pavaldiniais. Vado ir jo pavaldinių santykiai, pra- 
sidėję paprasčiausiais kontaktais, karinės tarnybos metais pamažu trans- 
formuojasi į sudėtingus bei pastovius tarpusavio ryšius. Nuo tų ryšių koky- 
bės bei glaudumo priklauso ir ugdymo veiksmingumas. 

Šiuolaikinis pedagogas turi būti išsilavinęs ir universalus. Tai tai- 
kytina ir karininkui, vadui, nes jo įtaka kariams labai didelė. Todėl jaunuo- 
lių atranka karybos studijoms bei būsimųjų karininkų ugdymas yra vienas 
svarbiausių karinio rengimo uždavinių. 

Karyba pagrįstai priskiriama prie pačių sudėtingiausių veiklos rū- 
šių. Kariams dažnai tenka veikti labai sunkiomis, gyvybei ir sveikatai pavo- 
jingomis sąlygomis, pakelti didelius fizinius krūvius, patirti įvairius psicho- 
loginius bei dvasinius sukrėtimus ir išbandymus. Jie turi būti pasirengę ra- 
miai sutikti ir ištverti kautynių baisumus, nesutrikti esant sudėtingoms ir 
pavojingoms aplinkybėms, turėti žinių apie psichologinius reiškinius, vyks- 
tančius kautynių ir kitų ekstremalių situacijų metu. 


Greičiau įveikti ekstremalių situacijų sukeltus sunkumus, efekty- 
viau spręsti nelengvus karių mokymo ir auklėjimo uždavinius, vadovavimo 
problemas padeda psichologijos mokslas. Juo remiantis galima geriau pa- 
žinti, tobulinti save ir kitus, psichologijos žinios reikalingos saviauklai ir 
saviugdai, jos padeda vadui suprasti karių elgsenos motyvus, bendravimo 
ypatumus, įgyti ir išlaikyti autoritetą, pavaldinių ir kolegų pagarbą. Todėl 
psichologijos, ypač tokių jos šakų, kaip asmenybės, bendravimo, vadovavi- 
mo, pedagogikos, ekstremalių situacijų psichologijos, studijos yra būtinos 
būsimiesiems vadams. 

Šiam tikslui reikalingos literatūros lietuvių kalba kol kas nėra 
daug, ypač specialiosios psichologijos klausimais. Mažoka psichologijai 
skirtų leidinių yra ir Generolo Jono Žemaičio Lietuvos karo akademijos 
bibliotekoje. Siekiant bent iš dalies užpildyti šią spragą ir buvo parengta 
Karo akademijos kariūnams bei klausytojams skirta mokomoji knyga 
„Bendrosios ir karo psichologijos pagrindai". 

Mokomoji knyga sudaryta vadovaujantis Lietuvos karo akademi- 
joje dėstomo psichologijos kurso mokymo programa. Čia koncentruotai 
pateiktos ne tik bendrosios, bet ir karo psichologijos žinios. Kadangi bet 
kokia veiklos, taigi ir karo, psichologija remiasi bendrosios psichologijos 
teorija, pastarajai knygoje skiriama gana daug vietos. Bendrosios psicholo- 
gijos žinios yra humanitarinio išsilavinimo dalis, todėl būtinos visiems 
aukštąjį išsilavinimą įgyjantiems, taip pat ir Karo akademijos auklėtiniams. 
Pastariesiems jos ypač reikalingos, nes būsimiesiems karininkams teks 
dirbti pedagoginį darbą - mokyti, auklėti, vadovauti. 

Knygos recenzentai pastebėjo, kad joje pateiktos karo psichologi- 
jos žinios dėl specialiosios literatūros bei tyrimų stokos nėra pakankamai 
išsamios ir visaapimančios. Knyga taptų daug įdomesnė ir naudingesnė, 
jeigu joje būtų duotas mažų tautų, valstybių kovos su pranašesnėmis jėgo- 
mis patirties, 1918 — 1920 m. Lietuvos Nepriklausomybės bei pokario re- 
zistencijos kovų psichologinis įvertinimas, teoriniai teiginiai ir išvados būtų 
dažniau iliustruojami konkrečiais karinių kampanijų, karių kovinio rengi- 
mo bei jų kasdienio gyvenimo pavyzdžiais. 

Iš esmės šis darbas — tai pirmasis bandymas lietuvių kalba leidžia- 
mame psichologijos vadovėlyje (mokomojoje knygoje) sistemingai pateikti 
ne tik bendrosios, bet ir karo psichologijos žinias. Ir knygos sudarytojas, ir 
recenzentai tikisi, kad “Bendrosios ir karo psichologijos pagrindų“ pasiro- 
dymas paskatins Lietuvos psichologus, pedagogus, karybos specialistus, 
istorikus aktyviau domėtis karo psichologijos problemomis, jas tirti, ben- 


dromis pastangomis rengti išsamų, šiuolaikinį Lietuvos kariuomenei skirtą 
psichologijos vadovėlį ir kitus panašaus pobūdžio leidinius. 

Mokomąją knygą „Bendrosios ir karo psichologijos pagrindai" su- 
daro dvi dalys. 

Pirmojoje dalyje aptariama psichologijos esmė, jos pagrindinės 
kryptys, tyrimo metodai, trumpai apžvelgiama šio mokslo istorija ir dabar- 
tis, rašoma apie karo psichologijos susiformavimą ir svarbiausias proble- 
mas, bendrosios ir karo psichologijos raidą Lietuvoje. Be to, čia analizuo- 
jama žmogaus pažintinė veikla, apibūdinama kiti psichiniai procesai ir bū- 
senos bei jų reiškimosi karinėje veikloje specifika. Kaip priedai pateikia- 
mos mjr. V.Bulvičiaus knygos „Karinio auklėjimo paskaitos“ ištraukos, 
kuriose gvildenamos įvairios karo psichologijos problemos, nepraradusios 
aktualumo ir šiandien. Žinoma, prieduose pateikta medžiaga turi būti ver- 
tinama kritiškai, atsižvelgiama į tai, kad darbas parašytas maždaug prieš 60 
metų. Prieduose siūloma ir keletas savižinos ir saviugdos testų, atitinkančių 
knygoje nagrinėjamas temas (testai valios jėgai, atsparumui stresams, dė- 
mesio apimčiai nustatyti ir kt.). 

Antroji dalis skiriama asmenybės, socialinės (žmonių grupių), 
bendravimo bei karinio vadovavimo psichologijos problemoms aptarti. Joje 
taip pat bus pateikti testai asmenybės savybėms, komunikabilumui, ben- 
dravimo bei vadovavimo ypatybėms, intelekto koeficientui nustatyti. 

Svarbiausi mokomosios knygos teiginiai ir išvados išspausdinti ryš- 
kesniu (tamsesniu) šriftu. Juos psichologiją studijuojantieji pirmiausia ir 
turėtų įsiminti. Karybos bakalauro siekiantiems kariūnams ypatingą dėmesį 
reikėtų atkreipti ir į tuos knygos skyrius, kuriuose nagrinėjami specifiniai, 
karinei veiklai būdingi psichiniai procesai, būsenos ir ypatybės (taip pat 
svarbiausios karo psichologijos problemos, karių jutimai fronte, suvokimai 
ir karinė veikla, karių jausmai ir jų ugdymas, psichologinio karo mecha- 
nizmai, psichologinis karių parengimas, karių psichinių būsenų kaita bei 
valdymas ir kita). 

Rengiant „Bendrosios ir karo psichologijos pagrindus“ daugiausia 
remtasi prof. habil. dr. Aleksandro Jacikevičiaus darbais. 

Mokomosios knygos sudarytojas dėkoja leidinio atsakingajai re- 
daktorei doc.soc.m.dr. N.Janulaitienei, recenzentams prof. habil. dr. 
A.Jacikevičiui, plk. J.Norgėlai, komandorui J. Alšauskui, dr. A.Kanaukai, 
Generolo Jono Žemaičio Lietuvos karo akademijos dėstytojams dr. vyr. 
ltn. A.Petrauskaitei ir ats. plk. ltn. St. Purveliui, padėjusiems parengti šią 


knygą. 


I: BENDROSIOS IR KARO PSICHOLOGIJOS ĮVADAS 
1. Psichologijos apibrėžimas ir objektas 


Žodis psichologija kilęs iš dviejų graikų kalbos žodžių: psyche — 
siela ir logos — mokslas. Plačiau vartoti šį terminą pradėta nuo XVIII a. 
pirmosios pusės. Ankstesniais amžiais vietoj žodžio “psichologija" buvo 
vartojamas žodis animastika, kildinamas iš senovės graikų filosofo Aristo- 
telio knygos lotyniško pavadinimo “De anima" (“ Apie sielą"). 

Pažodžiui verčiant iš graikų kalbos — psichologija - “sielos moks- 
las", arba “mokslas apie sielą". Tačiau pavadinimo vertimas nėra pakanka- 
mas psichologijos mokslui apibūdinti. Išsamesnis psichologijos apibrėžimas 
būtų toks: psichologija yra mokslas apie psichikos reiškinius, jų dėsnius ir me- 
chanizmus. 

Taigi bet koks mokslas visuomet reiškia žinių apie tam tikrą tik- 
rovės sritį sistemą. Istorija — žinių sistema apie gamtos ir visuomenės raidą, 
kosmologija — apie Visatos ypatybes, pedagogika — apie žmogaus ugdymo 
dėsningumus ir pan. 

Psichologija - tai žinių apie psichikos reiškinius sistema. Lietuviškai 
galėtume šiuos reiškinius vadinti ir sielos, dvasios, vidinio gyvenimo 
reiškiniais. Psichikos reiškiniais mes juos vadiname dėl to, kad šis tarptauti- 
nis terminas yra plačiai paplitęs psichologijos moksle. Tuo tarpu sielos ter- 
minu dažniau apibrėžiami religinio gyvenimo reiškiniai. 

Žodis “psichologija" lietuvių kalboje dažnai vartojamas dvejopa 
prasme: 1) pavadinant žinių apie žmonių ir kitų gyvūnų gyvenimo 
reiškinius sistemą (mokslą) ir 2) pažymint tų vidinio gyvenimo reiškinių 
visumą (pvz., dabartinio jaunimo psichologija, visuomenės psichologija ir 
pan.). 

Šioje knygoje žodį “psichologija" daugiausia vartosime tik pirmąja 
— mokslo — prasme. Vidinio gyvenimo reiškinių visumą vadinsime psichika. 

Dalis psichikos reiškinių mums žinomi iš praktinės patirties. Ben- 
draudami su žmonėmis, dar vaikystėje mes pastebėjome, kad jie, be fizinių 
savybių (veido bruožų, kūno konstitucijos, išorinių judesių ir kt.), dar turi 
atminties, emocijų, mąstymo ir daug kitų vidinio gyvenimo reiškinių, kurių 
mes negalime nei pamatyti, nei išgirsti, nei pajusti kitais jutimais, bet iš 
įvairių pasireiškimų žinome, kad jie būdingi ne tik kitiems žmonėms, bet ir 
mums patiems. Psichologija ne tik aprašo šiuos reiškinius, bet ir ieško prie- 
žastinių ryšių, stengiasi išaiškinti, kas juose pastovu, kas kinta, kas atsitikti- 


na, kas dėsninga. Be to, pasitelkdama žmogaus anatomijos ir nervų siste- 
mos fiziologijos duomenis, ji stengiasi ištirti ir psichikos reiškinių (dėmesio, 
temperamento ir kt.) nervinius mechanizmus. Pvz., nesuprasdami atminties 
nervinio mechanizmo, mes negalėtume suvokti, kaip gali žmogus sukaupti, 
išlaikyti 1r panaudoti tokią daugybę atmintyje saugomos informacijos. 


2. Psichikos apibrėžimas ir struktūra 


Psichika, siela, dvasia — kaip mes ją bepavadintume - yra pati 
sudėtingiausia mums žinomos tikrovės sritis. Mus stebina erdvėlaiviai, nu- 
skraidinantys žmones į mėnulį ir atgal; kompiuteriai, valdantys šiuos skri- 
dimus; povandeniniai laivai, ilgus mėnesius plaukiojantys po vandenynų 
gelmes; mikroskopai, kuriais žmogus gali stebėti molekulių judesius, ir 
daug kitų šiuolaikinių atradimų. Taip pat negalima pamiršti, kad tuos ste- 
buklingus atradimus padarė mąstantis ir kuriantis žmogus, kad kūrėjas yra 
dar sudėtingesnis ir pranašesnis už savo kūrinius. Dėl to per visą žmonijos 
vystymąsi tyrinėjusių mokslų istoriją reikėjo daug intelektualinių pastangų, 
ieškant atsakymų į klausimą, kas yra protas ir kiti žmogaus dvasios 
reiškiniai. 

Tai, ką mes vadiname bendru žodžiu “psichika", sudaro grupė gimi- 
ningų vidinio gyvenimo reiškinių. Atsižvelgiant į jų ypatumus, šie reiškiniai 
skirstomi į tris rūšis: 1) procesus, 2) būsenas ir 3) savybes. 

Procesais laikomi dinamiškiausi psichikos reiškiniai, kurie atsiran- 
da veikiant išoriniams ar vidiniams poveikiams, keičiasi, šiems keičiantis, ir 
išnyksta, jiems nutrūkus. Procesams priskirsime besileidžiančios saulės su- 
vokimą, liūdesį ko nors netekus, vaikystės prisiminimą, ryžtingą apsispren- 
dimą veikti ir daugybę kitų. Jau senovės Graikijoje procesai buvo skirstomi 
į pažinimo, emocijų ir valios rūšis. 

Būsenos jau yra pastovesni psichikos reiškiniai, susidarantys kelių 
procesų pagrindu. Būsenoms priklausys, pavyzdžiui, darbinga nuotaika, 
įtampa, kilusi nujaučiant pavojų, ypatingas dvasinis susitelkimas - kūrybinis 
įkvėpimas ir pan. 

Pastoviausi psichikos reiškiniai yra vadinami psichinėmis savybėmis. 
Tai psichikos veiksmų tempų, darbštumo ar tingumo, gabumų ir su- 
gebėjimų, įvairių siekimų ir idealų savybės. Kai kurios šių savybių mažai 
tesikeičia (pvz., temperamento tipai) per visą žmogaus gyvenimą. Kitos - 
charakterio, sugebėjimų, įvairių nuostatų ypatybės keičiasi dėl 


pamėgdžiojimo, ugdymo ir saviugdos įtakos, tačiau tie pasikeitimai yra lėti, 
susiję su visa atskiros asmenybės tapsmo istorija, sveikata ir socializacija. 

Aprašytos trys skirtingų psichikos reiškinių rūšys turi bendrų savy- 
bių. Visų šių reiškinių neįmanoma tiesiogiai pažinti, tačiau jie reiškiasi 
išoriniais judesiais, kalbėjimu, jie organizuoja ir reguliuoja žmogaus elg- 
seną, jais pažįstama aplinka, numatomos ateities perspektyvos, jų dėka 
žmogus adaptuojasi prie gamtos sąlygų ir kitų žmonių. Tos bendros psichi- 
kos reiškinių ypatybės leidžia susieti juos į visumą ir vadinti psichika, siela, 
dvasiniu gyvenimu, vidiniu pasauliu ir pan. (1 pav.) 


Psichika 


Psichiniai Psichinės Psichinės 
procesai būsenos ypatybės 





1 pav. Psichinių reiškinių sąveikos schema 


Siekiant paaiškinti psichikos reiškinių prigimtį, buvo iškelta 
keletas hipotezių. Senovės Graikijos filosofas Platonas 
aiškino, kad žmogus yra sudarytas iš dviejų skirtingų būtybių 
- kūno ir sielos. Kūnas esąs materialus, laikinas, mirtingas. Siela - tai ne- 
materiali, nemirštanti, po kūno mirties atsiskirianti ir amžinai gyvenanti 
būtybė. Panašus sielos aiškinimas įsitvirtino krikščionių religijoje, kuri dar 
teigia, kad siela esanti Dievo sukurta, gyvybei užsimezgant įkvepiama 
žmogui, kurio kūne ir gyvenanti iki mirties. Po mirties ji patenkanti arba į 
amžinos laimės vietą (dangų), arba į pragarą (atsižvelgus į tai, kaip žmogus 
vykdė Dievo ir Bažnyčios įsakymus). Jei nusižengimai tiems įsakymams ne 
per dideli, tai siela tik kurį laiką apsivalanti skaistykloje ir pereinanti į 
dangų. Panašiai sielos esmę aiškina dauguma populiariausių religijų (isla- 
mas, budizmas ir kt.). Budizmo, induizmo religijose tikima sielų migracijos 
hipoteze - manoma, kad amžina siela įsikūnija vis naujuose žmonėse ar 


Psichikos 
prigimtis 

kituose gyvūnuose (priklauso nuo to, kokį kraitį (karmą) žmogus sukūrė 
gyvendamas). 

Dar V a. prieš mūsų erą senovės Graikijoje filosofas Demokritas 
pradėjo materialistiškai aiškinti sielos esmę. Jis teigė, kad žmogaus siela 
yra sudaryta iš smulkių materijos dalelyčių - atomų. Atomai, iš kurių suda- 
ryta siela, esantys smulkesni ir švelnesni už atomus, iš kurių sudaryti kieti 
daiktai. Sielos atomai esą rutulio formos ir panašūs į atomus, iš kurių suda- 
ryta ugnis. 

Plėtojantis gamtos ir tiksliesiems mokslams, ypač XVIII - XIX- 
tajame a., materialistinis sielos aiškinimas ėmė vis labiau įsigalėti. Dėl 
prancūzų materialistų (K.A. Helvecijaus, P.A. Holbacko ir kt.) įtakos imta 
manyti, kad psichikos (sielos) reiškiniai yra veikiančios nervų sistemos, ku- 
rios turinį sudaro tikrovės atsispindėjimas, savybė. 

Tačiau tokiam supaprastintam materialistų požiūriui į sielos pri- 
gimtį nepritarė idealistinių filosofijos krypčių atstovai, išpažįstantys sielos, 
dvasios, proto primatą materijos ir kūno atžvilgiu. Tiek idealistinės, tiek 
materialistinės pažiūros į sielos esmę egzistuoja ir dabar. Psichologijos 
mokslas, tyrinėdamas atskirų psichikos reiškinių dėsningumus, neturi pati- 
kimų ir neginčytinų mokslinių argumentų vienos ar kitos hipotezės apie 
sielos esmę pripažinimui pagrįsti. Todėl daugelis žmonių, neišskiriant psi- 
chologų, sielos prigimtį ir esmę supranta ir aiškina skirtingai, remdamiesi 
savo filosofiniais bei religiniais įsitikinimais. 


3. Smegenys ir psichika 


Kad ir kaip aiškintume psichikos esmę, mokslas neabejoja jos 
ryšiais su smegenimis ir visa nervų sistema. Juos pastebėjo ir pripažino dar 
IV -Va. prieš mūsų erą Hipokratas, Alkmeonas, Aristotelis ir kiti senosios 
Graikijos mokslininkai. Intensyvūs psichikos reiškinių ryšių su nerviniais 
reiškiniais tyrimai buvo pradėti XIX a. Juos tęsia ir šių dienų psichofiziolo- 
gijos mokslas. 

Žmogaus nervų sistemą sudaro periferinės ir centrinės nervų siste- 
mos skyriai. Periferinė nervų sistema sudaryta iš nervinių skaidulų, kurios 
jungia organizmo paviršiuje ir jo viduje esančius jutimo organų receptorius 
su tam tikrais centrinės nervų sistemos skyriais. Pagrindinė įcentrinių skai- 
dulų funkcija - perduoti padirginimų sukeltus jaudinimus į centrus, o 
išcentrinių - siųsti iš centrų komandas raumenims, limfų liaukoms, recepto- 

riams ir kitoms organizmo sistemoms, kad šios prisitaikytų prie veikiančių 
padirginimų ir funkcionuotų tenkinant organizmo poreikius (2 pav.). 





Ą 





2 pav. Žmogaus centrinės (A) ir periferinės (B) nervų sistemos 
schemos (pagal Dž. Hesetą, 1981). Centrinė nervų sistema sudaryta iš stu- 
buro ir galvos smegenų, periferinė — iš gausiai besišakojančių nervų ir jų 
mazgelių 


Centrinė nervų sistema skirstoma į nugaros ir galvos smegenis. Nugaros 
smegenys, išsidėsčiusios stuburo vidinėje dalyje, atlieka dvi pagrindines funk- 
cijas: 1) praleidžia nervinius impulsus, einančius iš periferinės nervų sistemos į 
galvos smegenis ir atgal, 2) užtikrina paprasčiausias įgimtas reakcijas, nereika- 
laujančias papildomų skyrimo, pasirinkimo ir kitų išmoktų operacijų. 

Pagrindinis psichinės veiklos organas yra galvos smegenys. 
Žmogaus galvos smegenys sveria apie 1450 gramų ir sudaro vidutiniškai 1 
/46 dalį bendrojo kūno svorio. Žemesniųjų gyvūnų smegenų ir kūno svorio 
santykis mažesnis: banginio -1 /20000, dramblio -1 /400, beždžionės -1/100 
dalis. XVIII a. atsiradęs frenologijos mokslas mėgino sieti žmogaus psichikos 

kokybę su smegenų svoriu, tačiau tai buvo klaidinga. Pomirtiniai žymių 
žmonių smegenų tyrimai (I.Turgenevo smegenys svėrė 2120g, I.Pavlovo - 
1653 g, tačiau ne mažiau talentingo A. Franso - tik 1170 g) paneigė A. Ga- 
lio ir kitų frenologų teiginius apie smegenų dydžio ir svorio tiesioginius 
ryšius su žmogaus intelekto lygiu. 

Didžiausią galvos smegenų dalį sudaro didieji pusrutuliai. Nusta- 
tyta, kad jų funkcijos nėra vienodos. Dešiniarankių žmonių psichinės veik- 
los reguliavime kairysis pusrutulis atlieka pagrindinį vaidmenį. Jis koordi- 
nuoja sudėtingesnę mąstymo ir kalbėjimo veiklą. Dešiniajame pusrutulyje 
yra vaizdinės ir emocinės veiklos reguliavimo centrai. Kadangi iš 
dešiniosios kūno dalies ateinantys nerviniai takai patenka į kairįjį pusrutulį, 
o iš kairiosios - į dešinįjį, tai kairiarankių žmonių psichinės veiklos valdymo 
procesuose daugiausia dalyvauja dešinysis pusrutulis (3 pav.). 

3 pav. Žmogaus galvos smegenų išorinio ir vidinio paviršiaus vaizdas 

Galvos smegenų didieji pusrutuliai sudaryti iš pilkosios ir baltosios 
medžiagos. Pilkoji medžiaga dengia pusrutulių paviršių 5 mm storio 
sluoksniu, atskirų tos medžiagos sankaupų esama ir vidinėje smegenų 
žievės ir požievio pusrutulių dalyje. Tai centrai, sudaryti iš nervinių ląstelių 
branduolių, kurių priskaičiuojama iki 15 milijardų. Baltąją pusrutulių 
medžiagą sudaro nervinių ląstelių atšakos ir skaidulos. 

Šiuolaikinių tyrimų duomenimis, smegenų žievė ir požievio centrai 
atlieka pačias sudėtingiausias žmogaus elgsenos reguliavimo funkcijas. XIX 
a. buvo mėginta smegenų žievę suskirstyti į 52 laukelius ir tiksliai nustatyti jų 
funkcijas. Šiuo metu yra išskiriamos bendresnės smegenų žievės zonos, apytik- 
riai apibrėžiant jų veikimą. Antai žinoma, kad pakaušio zonoje yra regėjimo 
centrai, viršugalvio zonoje - jutimų ir judėjimų (sensoriniai ir motoriniai), 
smilkinių zonoje - girdėjimo ir uodimo centrai, kaktos zonoje - kalbėjimo, 
mąstymo, valios procesų koordinavimo centrai. Požievio retikulinė forma- 
cija (į tinklelį panašus nervinių ląstelių telkinys smegenų kamiene) padidi- 
na arba sumažina smegenų žievės aktyvumą; kai kurie fiziologai spėja, kad 
čia sutelktos aukščiausio lygio koordinavimo (asmenybės, sąmonės) funk- 
cijos. Be to, požievyje yra teigiamų ir neigiamų emocijų ir vegetatyvinės 
nervų sistemos centrai. 

Be didžiųjų pusrutulių, galvos smegenyse dar skiriamos pailgosios 
smegenys, smegenėlės, tarpinės ir viduriniosios smegenys. Pailgosios sme- 
genys valdo autonomiškai veikiančias kvėpavimo, širdies darbo, kraujo 
apytakos sistemas. Smegenėlėse yra raumenų įtempimo reguliavimo ir pu- 
siausvyros palaikymo centrai, viduriniosiose ir tarpinėse smegenyse keičiasi 
nerviniai takai (iš dešinės kūno pusės į kairįjį pusrutulį ir priešingai), yra 
centrai, reguliuojantys vidaus sekrecijos liaukų darbą ir instinktinę orga- 
nizmo veiklą (3 pav.). 

Šiuolaikiniai smegenų tyrimai rodo, kad bet kokią sudėtingesnę elg- 
seną koordinuoja ne kokie nors izoliuoti smegenų centrai, bet integralios įvairių 
smegenų sričių veiklos sistemos. 

Smegenų veiklos tyrimai pradėti atsiradus prancūzų filosofo 
R.Dekarto mokymui apie refleksą (lot. reflexus — sulenkimas — atšvaitas, 
atspindys). Refleksą sukelia aplinkos fizinis ar cheminis poveikis jutimo 
organams, iš kurių impulsas patenka į nugaros ar galvos smegenis ir iš ten 
duodamas atsakymas į tą poveikį. (Taigi refleksas - nevalingas organizmo 
atsakas (reakcija) į dirginimą, tarpininkaujant nervų sistemai.) Iš pradžių 
refleksais buvo aiškinamos tik elementariausios organizmo reakcijos į 
išorės poveikius. XIX a. rusų fiziologas I. Sečenovas mėgino įrodyti, kad 

net sudėtingiausia žmonių elgsena yra ne kas kita, kaip refleksų sistema. 
Mokymą apie refleksus XX a. pirmojoje pusėje ypač išplėtojo rusų fiziolo- 
gai V. Bechterevas ir I.Pavlovas. I.Pavlovas skyrė įgimtus - besąlyginius re- 
fleksus (pvz., kosėjimas, čiaudėjimas ir pan.) nuo įgytų - sąlyginių refleksų, 
kurie įgyjami tam tikromis sąlygomis, pasikartojant stimulams ir reakcijoms 
(pvz., kūdikis įpranta užmigti pavertus jį ant šono ir pan.). Amerikietis Pri- 
bramas bei daug kitų psichologų įrodė, kad žmonių elgseną reguliuoja 
sudėtingi planai ir išankstiniai vaizdai, susidarę dėl smegenų darbo, tačiau 
jiems paaiškinti refleksinės teorijos nepakanka. 

Smegenys ir toliau tiriamos įvairiais metodais: stebimi smegenų 
pažeidimai, smegenų biosrovės, gyvūnų elgsena dirginant per implantuotus 
laidininkus atskiras jų smegenų sritis, žmogaus elgsenos pokyčiai paveikus 
nervų sistemą psichofarmakologinėmis medžiagomis ir kitaip. Kol kas 
smegenų veikla ir jos ryšiai su sudėtingiausiais psichikos reiškiniais dar 
mažai ištirti. 


4. Žmonių ir žemesniųjų gyvūnų psichika 


Gyvūnų Psichikos reiškiniai būdingi ne tik žmonėms. Be 
psichika specialių tyrimų pastebime, kad mūsų naminiai gyvu- 
liai skiria spalvas, girdi garsus, prisimena žmones, vietoves, 
patiria emocijas, skiriasi temperamentu, kitaip tariant, turi sudėtingą psi- 
chinį gyvenimą. Neretai gyvūnų elgsena stebina savo protingumu. Bitės 
lipdo korius tokios formos, kad jų talpa būtų didžiausia sunaudojus 
mažiausiai medžiagos. Paukščiai neklaidžiodami susiranda kelius į tolimus 
kraštus ir be vargo grįžta į savo lizdus. Bebrai iš pagraužtų medžių stato 
sudėtingas užtvankas, dėl kurių pakilęs vanduo užlieja įėjimus į požeminius 
urvus, bei daugybė kitų pavyzdžių. 

Negyvojoje gamtoje panašių reiškinių nerasime. Paprasčiausioje 
gyvojoje gamtoje mes jau pastebime reiškinių, panašių į psichikos reiški- 
nius. Augalai jau reaguoja į šviesą (kambarinė gėlė palinksta į lango pusę) bei 
kitus išorinius padirginimus. Tokių savybių turi ir vienaląsčiai gyvūnai (ame- 
bos, kurpelės ir kiti). Tačiau toks sugebėjimas reaguoti į padirginimus dar nėra 
psichikos pradžia. 

Psichikos reiškiniais vadinsime tokius reiškinius, kuriais atspindimos 
- pažįstamos atskiros daiktų savybės (spalvos, kvapai, garsai ir kt.). Gebėjimą 
atspindėti - justi savybes-jau turi moliuskai, nariuotakojai, kirmėlės. Tai ir 
laikysime primityviausių psichinių reiškinių pasireiškimais. Paprasčiausi 

stuburiniai gyvūnai (žuvys, paukščiai ir kiti) pažįsta ne tik atskiras daiktų 
savybes, bet ir pačius daiktus, kaip visumas. Sudėtingiausi stuburiniai gyvūnai 
(iki žmogaus), vadinamosios žmoginės beždžionės (gorilos, šimpanzės, 
orangutangai), ne tik pažįsta aplinkos daiktų savybes ir pačius daiktus, bet 
sugeba išspręsti ir paprasčiausius uždavinius, reikalaujančius mąstymo ope- 
racijų. Taigi pastebime, kad tobulesni gyvūnai turi sudėtingesnę nervų 
sistemą ir psichiką (4 pav.). 


E 2 4 
Leggardinės Zaūlinio 
12PiB5 grišžo 

4 pav. Stuburinių gyvūnų galvos smegenų pavyzdžiai (pagal D. 
Hjubelą, 1979) 

Pagrindinė priežastis, nulėmusi gyvūnų psichikos tobulėjimą, buvo 
būtinybė prisitaikyti prie aplinkos ir taip išlikti. Prisitaikyti prie aplinkos 
gyvūnas gali dviem būdais: arba keisdamas savo organizmo struktūrą 
(išsiaugindamas sparnus, aštrius nagus, gamindamas nuodus ir pan.), arba 
keisdamas elgseną (pastebėdamas ir pagaudamas tai, ko reikia, pa- 
sišalindamas, kilus pavojui, ir pan.). Organizmo struktūra gali pasikeisti tik 
per milijonus metų. Keisti elgseną galima greitai, tačiau tik pažįstant ap- 
linką ir tiksliau valdant savo organizmą. Būtent aplinkos pažinimas, mode- 
liavimas, kurį užtikrina psichikos reiškiniai, ir sudarė galimybes gyvūnams 
tobuliau prisitaikyti prie aplinkos. Dėl to psichikos reiškiniai tapo gyvūnų 
evoliucijos sudėtine dalimi. 

Gyvūnų psichika ir elgsena nėra tokia protinga, kokia gali pasirodyti iš 
pradžių. Nustatyta, kad bitės ir toliau neša medų į korius, iš kurių jis išbėga 
(subadyti), bebrai stato užtvankas ir tuose tvenkiniuose, kuriuose vandens 
lygis yra pastovus. Tikslingi gyvūnų veiksmai įsitvirtina per kartų kartas 
natūraliosios atrankos būdu (naudingi veiksmai įsitvirtina ir tampa pavel- 
dimi, žalingi nekartojami išnyksta). Tokia tikslinga, iš kartos į kartą paveldi- 
ma gyvūnų elgsena yra vadinama instinktais. Instinktinė elgsena yra pagrin- 
dinė bestuburių, žuvų, paukščių ir kitų gyvūnų psichinės veiklos forma. Ins- 
tinktų turi ir žmogus (gyvybės išlaikymo, dauginimosi), tačiau jie labai skiriasi 
nuo kitų gyvūnų instinktų tuo, kad yra įsisąmoninti ir daugiau ar mažiau re- 
guliuojami. 

Gyvūnų elgsenoje yra ne tik paveldėtų, bet ir kiekvieno individo indivi- 
dualiai įgytų veiklos formų (gyvūnai išmoksta tam tikroje aplinkoje susirasti 
maisto, vandens, išvengti priešų ir pan.). Dresiruotų gyvūnų pasirodymai cir- 
kuose, jūrų muziejuose ir kitur patvirtina tai. Išmoktos gyvūnų elgsenos 
formos vadinamos įgūdžiais ir įpročiais. 

Labiausiai ištobulėję gyvūnijos atstovai - žmogbeždžionės turi psi- 
chinės veiklos, kurios instinktais ir susiformavusiais įgūdžiais paaiškinti 
negalima, požymių. 

Vokiečių psichologai V. Kioleris, K. Kofka ir kiti XX a. pradžioje 
pirmieji pradėjo sudėtingos žmogbeždžionių elgsenos tyrimus. 

Šalia narvo padedamas bananas, kurį beždžionės mėgsta, tačiau 
atstumas neleidžia jo pasiekti. Po nesėkmingų bandymų beždžionė griebia 
šalia jos esančią lazdą ir prisitraukia bananą. Kai kurios beždžionės su- 
gebėdavo iš dviejų trumpesnių lazdų, sukišusios jų galus, pasidaryti ilgesnę 
ir pasiekti vaisių. Po to vaisius būdavo pakabinamas gana aukštai. Po ke- 

liolikos nesėkmingų bandymų pasiekti beždžionės susidėdavo vieną ant 
kitos net tris dėžes ir, ant jų užlipusios, nusikabindavo vaisių (5 pav.). 





5 pav. V. Kelerio bandymai su beždžionėmis 


Abiem aprašytais atvejais beždžionių elgsenoje išsiskiria dvi 
fazės:1)parengiamoji (pasidaroma ilgesnė lazda, sukraunamos dėžės), kuri 
būtų beprasmiška be tolimesnių tikslų, ir 2) vykdomoji (vaisiaus pasieki- 
mas). Tokią elgseną galima pavadinti paprasčiausių mąstymo uždavinių 
sprendimu, nes čia neužtenka įgimtų ar išmoktų veiksmų, bet reikia atrasti 
naujų. 

Vis dėlto panašius uždavinius gyvūnai sprendžia ne loginių protavimų, 
o mėginimų ir klaidų metodu, pusiau atsitiktinai rasdami reikiamus veiksmus. 
Taigi, nors ir pastebėdami gyvūnų elgsenoje intelektualios elgsenos prad- 
menų, mes turime konstatuoti, kad jų mąstymo galimybės yra gana ribotos 


(6 pav.). 

priemonių panaudojimo (a, b, c) ir mėgdžiojimo (d) metodikas. Apie bež- 
džionės įžvalgumo ribotumą byloja jos nesugebėjimas suvokti, kad puodu- 
kui su sultimis prisitraukti reikia tempti virvutę už abiejų galų. Beždžionė 
ugniai gesinti atsineša vandens iš kubilo, nors galėjo pasisemti tiesiog iš 
upelio (pagal Z. Vacūrą, 1948 m.) 

Žmonių Nors žmogaus jutimų, atminties, išmokimo, emocijų, 

psichika temperamento ir kai kurie kiti reiškiniai turi panašumų su 

atitinkamais žemesniųjų gyvūnų psichikos reiškiniais, tačiau 

jie yra ir pakankamai skirtingi. Labiausiai žmogaus psichiką nuo kitų gyvūnų 
psichikos skiria sąmonės ir savimonės reiškiniai. 

Sąmonę galima apibrėžti kaip aukščiausią psichikos išsivystymo 
formą, būdingą tik žmogui. Sąmonė - tai gebėjimas mąstyti, išskiriant save iš 
aplinkos kaip su ja santykiaujantį ir ją pažįstantį subjektą. Sąmonės prigim- 
ties problema iš esmės — tai mąstymo prigimties, to, kas daro žmogų pro- 
tinga būtybe, problema. 

Žmogus ne tik pažįsta tikrovę, bet ir žino apie savo pažinimą, supranta 
jo reikšmę individams ir grupėms. Sąmone žmogus permano, kas tikrovėje 
pastovu, kas kinta, apibendrina kitimus bei jų priežastis ir nustato tikrovės 
dėsnius bei dėsningumus. Dėsnių bei dėsningumų pažinimas leidžia žmogui 
atskirti dabartį nuo praeities, prognozuoti ateities perspektyvas. 

Su žmogaus sugebėjimu abstrakčiai mąstyti yra susijusi jo kūrybinė 
vaizduotė. Sugebėjimas kurti vaizdinius, neturinčius tiesioginio ekvivalento 
jutiminiame daiktų suvokime, technikos konstravimas, išradimai, meninė 
vaizduotė ir fantazija yra iš esmės to paties tipo psichinės veiklos reiškiniai. 

Vienas svarbiausių žmogaus sąmonės bruožų yra tai, kad ji žmonių 
veiksmams suteikia valingų veiksmų pobūdį. Veiksmų sąmoningumas 
reiškiasi jų tikslingu pasirinkimu. Valia skiria žmogų nuo gyvulių, kurių 
elgesys yra tiesiogiai reguliuojamas biologinių impulsų. Veiklos tikslingu- 
mas, veiksmų derinimas su pasirenkamais tikslais sudaro žmonių visuo- 
menės egzistavimo esmę. Vadinamoji žmogaus valios laisvė — tai jo 
išsivadavimo iš gamtos valdžios mastas, jo galimybė rinktis. 

Žmogaus sąmonės struktūra yra glaudžiai susijusi su jo pažintine 
veikla, t.y. tikrovės pažinimu. Visus sąmoningai išgyvenamus pažinimo pro- 
cesus (pojūtį, suvokimą, dėmesį, atmintį, mąstymą, vaizduotę) galima lai- 
kyti sąmonės struktūros dalimis. Tačiau ypatingą vietą sąmonės struktūroje 
užima mąstymas, kaip vienas svarbiausių sąmonės atributų. Žmogaus 
mąstymas reiškiasi tam tikrais fiziologiniais procesais. Šiuo atžvilgiu sme- 
genys yra mąstymo įrankis. Tačiau vien tik fiziologija neįmanoma pa- 
aiškinti mąstymo turinio, nustatyti, apie ką konkrečiai mąstoma, kokia 
problema yra sprendžiama, kodėl ji žmogų domina, ir pan. Kaip veikia sme- 
genys ir apie ką yra mąstoma - tai du, vienas su kitu susiję, bet visiškai skirtin- 
gi dalykai. 

Mąstymas daro žmogų individualybe. Jis skiriasi nuo kitų žmonių 
žymiai daugiau aspektų negu tos pačios biologinės rūšies gyvūnai tarpusa- 
vyje. Žmogaus individualybė yra savitai koncentruotas visuomeniškumas, 
skiriantis jį nuo kitų tos pačios visuomenės individų. Taigi žmogaus 
sąmonės sudėtingumas daro ją savarankišku mokslinio tyrimo objektu. 

Sąmonės dalis, susijusi su paties žmogaus pažinimu, yra vadinama sa- 
vimone. Savimonė - tai savojo Aš, savo asmenybės fizinių ir dvasinių savybių 
supratimas. Savimonė padeda žmogui įvairiais aspektais įvertinti save, at- 
skirti nuo visko, kas ne Aš, suprasti savo, kaip atskiro individo, situaciją 
gamtoje bei visuomenėje ir reguliuoti patį save. Sąmone ir savimone kur 
kas tiksliau pažindamas tikrovę, žmogus tuo išsiskiria iš visų gyvūnų. 
Sąmonė ir savimonė, išaukštinanti žmogų, kartu suteikia ir tam tikro tra- 
gizmo žmogaus būčiai. Gyvūnai su sava psichika taikosi prie aplinkos, gyve- 
na ir miršta nesuprasdami savo būties laikinumo. Žmogus trokšta 
išsiaiškinti būties prasmę, bet neranda joje apibrėžtumo, tikrumo, siekia 
amžino gyvenimo, bet kartu supranta gresiant mirtį. Siekdami sumažinti 
savo būties tragizmą, žmonės kuria filosofinius ar religinius tikrovės mode- 
lius. 

XX a. pradžioje austrų psichologas Z. Froidas atkreipė dėmesį į 
tai, kad žmogus nėra tik sąmoninga būtybė. Sapnai, hipnozės reiškiniai, ve- 
getacinė organizmo veikla, įvairūs instinktiniai potraukiai rodė, kad psichi- 
koje yra daug reiškinių, kurių žmogus nevaldo ir net nežino apie juos. Daug 
sąmonės reiškinių vyksta už jos ribų. Pvz., kalbėdamas žmogus dažniausiai 
žino tikslą, kalbėjimo turinį, supranta pasekmes ir kita. Tačiau pats 
kalbėjimo procesas (kaip randami atmintyje reikiami žodžiai, kaip jie 
įsarsinami, kaip duodamos komandos artikuliacijos aparatui ar rašančiai 
rankai) vyksta už sąmonės ribų. Spėjama, kad sąmoningi reiškiniai 
žmogaus psichikoje užima apie 14 76 visų psichikos reiškinių, tačiau jie 
keičia jutimus bei kitus reiškinius taip, kad šie labai skiriasi nuo žemesniųjų 
gyvūnų sąmonės reiškinių (erelis mato toliau negu žmogus, bet žmogus 
įžvelgia kur kas daugiau negu erelis). 

Nuo žemesniųjų gyvūnų labai skiriasi įvairiausiais simboliais parem- 
tas žmonių bendravimas, kurio dėka žmonės ne tik gali pasikeisti informa- 
cija, bet ir sukaupti bei perduoti ateinančioms kartoms įgytą patyrimą, 
spartesniais tempais tobulinti save bei visuomenės gyvenimą. 

5. Psichologijos tyrimo metodai 


Kiekvienas mokslas, kaip žinių sistema, turi tam tikrų būdų - me- 
todų, kuriais renka žinias apie savo tiriamuosius objektus. Fizikos ir che- 
mijos mokslų tyrimo pagrindinis metodas yra eksperimentas, kuris istorijos 
mokslui menkai gali padėti (čia reikia rinkti įvairią medžiagą, ją klasifikuo- 
ti). Psichologijos mokslui tyrimo metodų pasirinkimo problema yra dar 
reikšmingesnė negu kitiems mokslams. Psichikos reiškinių neįmanoma 
stebėti tiesiogiai (jų negalima nei pamatyti, nei išgirsti, nei pajusti kitais 
jutimo organais). Tad kokiu būdu gauti žinių apie tuos reiškinius? 

Jei kito žmogaus psichikos stebėti neįmanoma, lieka vienas būdas - 
pažinti savo paties vidinį gyvenimą. Taip įsitvirtino savistabos, arba intros- 
pekcijos, metodas, kuris psichologijos moksle vyravo iki XIX a. antrosios 
pusės. 

Išanalizavus kitų mokslų (fizikos, chemijos, biologijos ir pan.), be- 
siremiančių eksperimentinio tyrimo metodais, metodologinę patirtį, paaiš- 
kėjo, kad savistabos metodo duomenų negali pakakti mokslinėms išvadoms 
padaryti. Išgyvenimas ir vienalaikis stebėjimas deformuoja reiškinius, o 
grįžtamoji savistaba dėl atmintyje vykstančių rekonstrukcijos ir užmiršimo 
reiškinių gali pateikti ne visai patikimų duomenų. Kai žmogus pats 
išgyvena, pats tuos išgyvenimus stebi ir apibendrindamas daro išvadas, šios 
gali netikti kitų individų išgyvenimams. Dėl šių trūkumų, šalia savistabos, 
psichikos reiškiniams tirti imti naudoti ir kiti metodai. Pagrindiniais šiuo 
metu yra laikomi stebėjimo ir eksperimentų metodai. 

Naudodamas stebėjimo metodus tiriantysis laukia, kol pageidaujami 
reiškiniai kils natūraliai. Stebimi ir registruojami ne patys reiškiniai, 0 jų 
išoriniai pasireiškimai veido mimika ir pantomimika, įvairiais judesiais, 
kalbėjimu ir kt. Pastebėti pasireiškimai protokoluojami, fotografuojami, 
filmuojami ir iš tų duomenų daromos išvados apie atminties, valios, tempe- 
ramento ir kitų reiškinių ypatybes. 

Taikydamas eksperimentų metodus tiriantysis nelaukia, kol pagei- 
daujami reiškiniai natūraliai atsiras, o specialiai juos sukelia ir stebi. Eks- 
perimentuojant sutaupoma laiko, galima procedūras kartoti, kol išryškėja 
dėsningumai; reiškiniams sukelti ir registruoti pasitelkiama technika. Tiktai 
belieka rūpintis eksperimentinius tyrimus labiau priartinti prie natūralių 


sąlygų (7 pav.). 

7 pav. Dėmesio ir judesių koordinacijos bei tempo tyrimo aparatas 


Be šių pagrindinių metodų, psichikos reiškiniams tirti dar naudo- 
jami: IJapklausos (pokalbio, anketų, sociometrijos arba grupių tyrimo), 2) 
veiklos rezultatų, 3) biografinio tyrimo bei 4)testų metodai. 

Apklausos metodai (pokalbis, apklausa, interviu, sociometrinis ty- 
rimas) turi bendrų bruožų, būtent: 1)visuose pateikiami klausimai, į ku- 
riuos turi atsakyti tiriamieji asmenys, 2) parengiama speciali taktika, kad 
būtų gaunami kuo patikimesni atsakymai, 3) visi šie metodai remiasi atsa- 
kančiųjų savistabos duomenimis, 4) yra parengta speciali gautos medžiagos 
sutvarkymo technika. Bendri reikalavimai šiems metodams yra tokie: 1) 
neturi būti dviprasmiškų klausimų, neaiškios reikšmės žodžių, 2) klausimai 
turi atitikti tiriamųjų interesus, žinias ir patyrimą, 3) klausinėjimas neturi 
būti per ilgas, 4) pageidautinas palankus klausiančiojo ir atsakančiųjų 
kontaktas, 5) reikia paaiškinti klausinėjimo tikslus ir atsakymų tvarką, 6) 
atsakymų patikimumui didelę įtaką daro anoniminis tyrimų pobūdis. Ti- 
riamieji asmenys turi būti tikri, kad jų asmeninės nuomonės liks nežinomos 
(išskyrus tuos atvejus, kai patys tiriamieji pageidauja atsakymų viešumo ar 
dėl to neprieštarauja). 

Dabar aptarsime pagrindinius apklausos metodus kiekvieną atskirai. 

1. Anketų metodas. Jis taikomas tais atvejais, kai reikia gauti in- 
formaciją apie teiginius, nuomones, vertinimus iš didelio skaičiaus žmonių. 
Tačiau masinės anketos būdingesnes sociologiniams tyrimams. Psichologi- 
jos tyrimuose dažniau ribojamas apklausiamų asmenų skaičius. Tačiau čia 

išplečiamas anketų turinys, kad būtų galima gauti išsamesnių žinių apie 
atsakančiųjų psichinius reiškinius, jų elgsenos motyvus, vertybines orienta- 
cijas, asmenybės savybes, tarpasmeninių santykių pobūdį ir pan. 

Gautos informacijos patikimumo problema labiau išryškėja nau- 
dojant anketas, negu tiriant kitais metodais. Atsakymų nuoširdumas ir tei- 
singumas gali priklausyti nuo tiriamųjų požiūrio į anketos tikslus, nuo klau- 
simų suprantamumo, nuo tyrimo procedūros, atsakymų anonimiškumo ir 
kitų priežasčių. 

Labai svarbu tinkamai anketas parengti. Jose būtina taip pateikti 
klausimus, kad jie sudomintų apklausiamuosius. Palaipsniui pateikiami vis 
sudėtingesni klausimai. Patys sudėtingiausi turi atsidurti anketos viduryje. 
Klausimai turi būti aiškiai suformuluoti, kad nereikėtų papildomai jų 
aiškinti. 

Klausimai, iš kurių sudaroma anketa, skirstomi į dichotominius, 
uždaruosius ir atviruosius. Dichotominiais vadinami klausimai, kurie rei- 
kalauja atsakymų “taip" arba “ne", “už" arba “prieš" ir pan. Uždaraisiais 
vadinami tokie klausimai, į kuriuos atsakymai būna išdėstyti anketoje. At- 
sakančiajam lieka tik pažymėti tą, kuris labiausiai atitinka jo nuomonę. 
Atviraisiais vadinami tie klausimai, į kuriuos atsakymus formuluoja patys 
atsakantieji. Gana dažnai anketose derinami vienos ir kitos rūšies klausi- 
mai. 

Parengus anketą, kyla klausimas, kiek ji bus tinkama tyrimo tiks- 
lams. Dėl to pirmasis anketos variantas paprastai išbandomas su nedauge- 
liu apklausiamųjų, kad galima būtų nustatyti, kaip suprantami anketos 
klausimai, ar nuteikia jie tiriamuosius nuoširdžiai į tuos klausimus atsakyti, 
kiek laiko reikės atsakymams ir kt. Po patikrinimo anketa gali būti taisoma 
ir parengiamas galutinis jos variantas. 

Dažniausiai pasitaikančios klaidos padaromos formuluojant an- 
ketų klausimus: 1) pateikiami per daug tiesmuki klausimai arba klausimai, 
sukeliantys atsakančiojo nepasitikėjimą, 2) parenkant atsakymų variantus, 
neišvardinami visi galimi atsakymai, 3) klausimai įteigia atsakymus ir 
mažina atsakančiojo savarankiškumą. 

Atsakymų patikimumui turi reikšmės ir anketavimo procedūra. 
Anketa, dalyvaujant tiriančiajam, gali būti užpildoma pagal jo nurodymus, 
gali būti išplatinama per kitus asmenis, per radiją, televiziją, spaudą ir t.t. 
Visais atvejais svarbu, kokie anketos tikslai ir užpildymo tvarka. Jei 
užpildant anketą dalyvauja pateikėjas, tai santykiai tarp jo ir atsakančiųjų 
yra itin svarbūs. Jei anketos naudojamos pažeidžiant pagrindines jų suda- 

rymo ir anketavimo procedūros taisykles, tai anketomis gauta medžiaga 
mokslinės vertės neturi. 

Rusų psichologas A. Kovaliovas siūlo ypatingą kolektyvinio anke- 
tavimo būdą. Anketa pateikiama darbininkų brigadai, mokinių klasei, cho- 
rui ar kitokiai žmonių grupei. Atsakymai į kiekvieną klausimą viešai ap- 
svarstomi, priimama daugumos nuomonė ir tik tada ji užrašoma anketoje. 
Grupės nariai, kurie nesutinka su bendra grupės nuomone, gali pažymėti 
savo atskiras nuomones. A. Kovaliovo požiūriu, taip gaunama informacija 
apie kolektyvinę nuomonę, galima svarstymo metu stebėti, kaip ta kolekty- 
vinė nuomonė formuojasi. Mūsų nuomone, informacija, gauta tokiu būdu, 
nėra patikima, nes čia pažeidžiamas anketos anonimiškumo principas, 
įtaką atsakymams gali daryti ir grupės lyderiai. Diskusijų vadovas taip pat 
gali vienaip ar kitaip paveikti atmosferą svarstančiųjų grupėje. Dėl to toks 
anketavimo būdas ne visada gali būti taikomas. 

2. Interviu (pokalbio) metodas. Juo surenkama medžiaga iš ti- 
riamųjų (respondentų), su kuriais palaikomas tiesioginis kontaktas. Tai- 
kant interviu metodą, informaciją teikia ne tik respondentų atsakymų turi- 
nys, bet ir įvairios jų nežodinės reakcijos, rodančios požiūrį į tiriantįjį ir į jo 
klausimus. 

Mokslinis interviu skiriasi nuo kitų pokalbio rūšių tuo, kad čia iš 
anksto parengiami tikslingi klausimai, parenkama pokalbio forma ir vieta, 
numatomi respondentai, atsakymų fiksavimo būdai. Šis metodas reikalauja, 
kad tiriantysis mokėtų nustatyti tinkamus kontaktus su respondentais, 
mokėtų vesti pokalbį. 

Interviu metodas sudaro galimybes įsigilinti į pokalbio temą, pa- 
tikslinti įvairias detales, stebėti respondentą, jo reakcijas, o to dažniausia 
neįmanoma padaryti anketavimo metodu. Tačiau klausiantysis, ne tik kaip 
asmenybė, bet ir kaip lyderis, diadoje “klausinėtojas ir respondentas" daro 
stiprią įtaką atsakančiajam. Pastarasis daugiau ar mažiau prisiderina prie 
klausiančiojo stiliaus, nuotaikos ar net pažiūrų. Dėl to informacija gali būti 
netiksli. 

Skiriami standartinis ir kūrybinis interviu. Standartinis interviu at- 
liekamas pagal griežtai reglamentuotą programą, kurioje vienodai sufor- 
muluoti klausimai pateikiami nustatyta tvarka. Visa tai sudaro galimybę 
tiksliai fiksuoti atsakymus ir įvertinti jų duomenis. 

Kūrybinis (nestandartinis) interviu numato įvairesnes klau- 
sinėjančiojo variacijas apklausos numatyta tema (atsižvelgiant į respon- 
dento atsakymus, reakcijas ir kitas aplinkybes). Šiam metodui reikia geriau 

pasirengti, jis gali būti atliekamas su mažesniu respondentų skaičiumi. 
Kebliau medžiagą fiksuoti ir apdoroti. 

3. Sociometrija. Prie apklausos metodų priskiriamas ir ameri- 
kiečio Dž. Moreno pasiūlytas ir ištobulintas sociometrinis metodas. Jis 
skirtas neformaliems santykiams grupėse tirti. Sociometrijos esmę sudaro 
pasirinkimas.  Tiriantieji grupės nariai turi atsakyti į klausimus, 
apibūdinančius kitus grupės narius, pasirinkti juos bendrai veiklai (darbui, 
poilsiui) ar tarpasmeniniam bendravimui. Pagal gautus atsakymus grupės 
nariai pasiskirsto į pogrupius, rodančius jų statusą grupėse, nustatomas 
grupės integralumas ir glaudumas. Plačiau apie sociometriją bus kalbama 
skyriuje, skirtame socialinei (žmonių grupių) psichologijai. 

Psichinių reiškinių lygiams nustatyti yra naudojami testų metodai. 
Testai yra matematiškai sutvarkytos ir patikrintos uždavinių sistemos, ku- 
rias sprendžia tiriamasis ir gauna tų sprendimų įvertinimus. Testų turinys 
priklauso nuo tiriamo objekto. Vienokių testų reikės dėmesiui, atminčiai, 
intelektui, kitokių - valios jėgai, atsparumui stresams bei jausmingumui, 
temperametrui ar įvairių rūšių sugebėjimams išmatuoti. Keletas skirtingų 
testų pateikiama šios knygos pabaigoje (žr. priedus). 

Be to, apie sugebėjimų matavimą, intelekto koeficiento nustatymą 
kalbėsime knygos skyriuje, skirtame asmenybės psichologinėms savybėms. 


6. Psichologijos šakos, tikslai, reikšmė. Karo psichologijos svarba 


Šiuolaikinė psichologija yra žinių sistema, apimanti įvairias psi- 
chinės tikrovės sritis. Pagrindinės psichologijos šakos yra šios: 

1. Bendroji psichologija nagrinėja pagrindines psichologijos pro- 
blemas, jos tikslus, metodus, sąvokas ir kt. 

2. Asmenybės psichologija aprašo ir aiškina atskiro individo psi- 
chinius procesus, būsenas, savybes. 

3. Socialinė psichologija tiria žmonių grupių ir asmenybės elgse- 
nos grupėse psichinius reiškinius. 

4. Amžiaus tarpsnių, arba vystymosi, psichologija leidžia pažinti 
vaiko, paauglio, jaunuolio, subrendusio ir senstančio žmogaus psichiką. 

5. Zoopsichologija tyrinėja žemesniųjų gyvūnų psichikos reiškinių 
ypatybes. 

6. Psichopatologija tiria ir aiškina liguistos psichikos reiškinius. 

7. Specialioji psichologija analizuoja įvairių organizmo anomalijų 
- aklumo, kurtumo - įtaką psichikos vystymuisi ir funkcionavimui. 

8. Psichologijos istorija domisi psichologijos mokslo raida ir 
svarbiausių jos problemų sprendimu. 

9. Veiklos psichologija analizuoja žmogaus darbinę, kūrybinę ar 
žaidybinę veiklą apskritai. Be to, yra daug psichologijos šakų, kurios tiria ir 
aiškina žmogaus psichines ypatybes įvairiose veiklos srityse. Tai: a) pedago- 
ginė psichologija, b) darbo (kartu su inžinerine, kosmine ir kitomis psichologi- 
jomis), c) sporto psichologija, d) kūrybinės veiklos psichologija, e) juridinė psi- 
chologija ir kitos. 

Atsirado ir hibridinių mokslų — psichofizika, psichobiologija, psi- 
cholingvistika ir kitų — kurie tiria žmogaus organizmo funkcionavimą, fi- 
ziologinius ir psichinius procesus bei elgseną dviejų ir daugiau mokslų 
metodais. 

Psichologijos tikslai yra aprašyti, paaiškinti ir prognozuoti psichikos 
ir su ja susijusios žmonių elgsenos ypatybes. Psichologijos žinios reikalin- 
gos, norint patobulinti bet kokią žmogaus veiklos sritį, kurioje jis veikia su 
visomis savo dvasinėmis ir fizinėmis savybėmis. Ypač reikšmingas psicholo- 
gijos vaidmuo analizuojant ir tobulinant tėvų bei pedagogų auklėjamąją veiklą. 
Norint ugdyti jaunąją kartą, koreguoti suaugusių žmonių elgseną ar tobu- 
linti patį save, pirmiausia reikia gerai pažinti ugdymo objektą. Šiam 
pažinimui neužtenka pavienių psichologijos žinių, gautų bendraujant ar 
rastų grožinėje literatūroje, bet reikia ir šiuolaikinio psichologijos mokslo 
pagalbos. 

Karo psichologija yra viena iš veiklos psichologijos šakų. Ji tiria ka- 
rių rengimo ir kariavimo psichologines problemas: žmogaus jutimo organų 
veiklą specifinėmis sąlygomis (pvz., pervargus, išsigandus, naktį, lėktuve ar 
povandeniniame laive) ir būdus, kuriais efektyvinamas karių suvokimas ir 
kovinė jų veikla. 

Karo psichologija domisi karių kovinio parengimo, mokymo ir 
auklėjimo psichologiniais pagrindais, kovinės technikos valdymo proble- 
momis. Svarbus karo psichologijos objektas — karių atrinkimo į kariuo- 
menės rūšis ir specialiosioms užduotims atlikti psichologinių kriterijų nu- 
statymas. Tiriami visų rangų vadų mąstymo ypatumai, vadų ir pavaldinių 
tarpusavio santykiai, taip pat tarpasmeniniai santykiai mažose grupėse 
(tankų, lėktuvų ekipažuose, povandeninių laivų įgulose), karių elgesys 
mūšyje. Ypač svarbi karo psichologijos problema - įtampos (stresų), eks- 
tremalių situacijų poveikis psichiniams procesams bei žmogaus elgsenai ir 
veiklai. 

Taigi psichologijos ryšys su karine veikla neabejotinas. Plačiau apie 
karo psichologijos atsiradimą , pagrindines problemas bei karinės veiklos 
įtaką psichiniams procesams bus kalbama kituose knygos skyriuose. 


7. Parapsichologija 


Parapsichologija, arba psichotronika, - tyrimų sritis, kurios objektas 
yra mokslo neišaiškinti žmogaus psichikos reiškiniai - ekstrasensorinis su- 
vokimas, t.y. sugebėjimas priimti arba perduoti informaciją be mokslui 
žinomų jutimo organų (telepatija, aiškiaregystė ir kt.), ir parapsichinis po- 
veikis, t.y. sugebėjimas per atstumą vien valios, minties Jėga veikti fizinius 
objektus ir procesus (telekinezė). 

Parapsichologinius reiškinius pradėta tirti XIX a. pabaigoje. Tyri- 
mai padėjo geriau suvokti hipnozės, ideomotorinių veiksmų, subsensorinio 
(nesąmoningo) suvokimo, fenomenalios atminties ir skaičiavimo su- 
gebėjimų psichologinius dėsningumus. Iki šiol neįrodyta, kad parapsicholo- 
giniai reiškiniai iš tikrųjų egzistuoja, neišaiškinta, kokia jų kilmė ir mechaniz- 
mai. Dauguma mokslininkų parapsichologiją vertina skeptiškai, neigia 
mokso nepatvirtintas parapsichologų išvadas ir mano, kad parapsichologi- 
nius reiškinius reikia tirti eksperimentais. 

Taigi parapsichologija domisi ir tiria parapsichologinius, arba psi, 
reiškinius — keistus, mokslo neįrodytus arba paneigtus, kaip visai nerealius, 
psichikos reiškimosi faktus. Skiriamos keturios parapsichologinių reiškinių 
grupės. Pirmajai grupei priklauso įvairių rūšių spiritizmas (tariami bandy- 
mai bendrauti su mirusių žmonių sielomis), mediumizmas (tariamas tarpi- 
ninkavimas tarp gyvųjų ir mirusiųjų). Gali būti fizinis mediumizmas (me- 
diumas, t.y. tarpininkas tarp “sielų" ir kliento, su “sielomis" bendrauja per 
fizinius daiktus, pvz., pirštų prisilietimu kilnoja stalą), psichinis mediumiz- 
mas (mediumas su “sielomis" bendrauja tiesiogiai, be fizinių daiktų tarpi- 
ninkavimo, pats dažniausiai būdamas hipnozės valdžioje), kolektyvinis fizi- 
nis mediumizmas (pvz.,grupė asmenų vos liečia besisukančią lėkštę, kuri 
judėdama “surenka" atsakymus į “sielai? užduotus klausimus). 

Antrajai grupei priklauso ekstrasensorinio (nejutiminio) suvokimo 
reiškiniai. Tai auros regėjimas, spausdinto teksto regėjimas ir skaitymas 
pirštais; telepatija (minčių perdavimas per atstumą); proskopija (būsimų 
įvykių bei kito žmogaus gyvenime būsimų įvykių numatymas); aiškiaregystė 
(žinių apie kokį nors daiktą ar reiškinį bei jų savybes gavimas be žinomų 

jutimo organų); paranormali diagnostika (ligos nustatymas nesiremiant 
jokiais objektyviais ir jutimu suvokiamais ligos požymiais). 

Trečiajai grupei priklauso psichoenergetiniai reiškiniai: gydymas 
psichine energija (biolauku); telepatinė indukcija (tele - arba psichokinezė, 
t.y. daiktų judinimas ar deformavimas mintimis) bei psichinės energijos 
perdavimas percipientui (priėmėjui) per telepatijos seansą; psicho- 
chirurgija (chirurginių operacijų atlikimas veikiant biolaukais); poltergeis- 
tas (fizinės energijos savybių, pvz., elektrinio lauko, keitimas mintimis). 

Ketvirtajai grupei priskiriami labai reti parapsichologiniai 
reiškiniai, teoriškai neįtikėtini sutapimai, keisti atsitikimai ir regėjimai 
(pvz., sielos pasirodymas, pranašingi sapnai ir kita). 

Psichologija netiria parapsichologinių reiškinių, nes jų buvimas 
neįrodytas. Parapsichologiniai reiškiniai paprastai yra nepakartojami, dau- 
gelis atliktų jų tyrimų yra, mokslo požiūrius, nekorektiški, dažnai pa- 
prasčiausia apgaulė ar apsigavimas. 


Kartojimo testas 


1. Psichologija tiria: 
1) smegenis; 
2) žmones; 
3) psichikos reiškinius; 
4) nervinę veiklą. 
2. Psichika yra: 
1) nemateriali atskira būtybė; 
2) nervų veiklos savybė; 
3) smegenų materijos dalis; 
4) amžinoji siela, laikinai įsikūnijanti žmoguje. 
3. Pagrindinis psichinių reiškinių organas yra: 
1) smegenėlės; 
2) didžiųjų pusrutulių kaktos sritis; 
3) smegenų žievė ir požievis; 
4) nugaros smegenys. 
4. Kuo skiriasi žmonių psichika nuo žemesniųjų gyvūnų psichi- 
kos? 
1) instinktų tikslingumu; 
2) sąmonės ir savimonės reiškiniais; 
3) jutimų ir mąstymo tobulumu; 

4) kokybiškai tobulesniais pažinimo, kūrybos ir bendra- 
vimo sugebėjimais. 
5. Pagrindinis psichinių reiškinių tyrimo metodas yra: 
1) autobiografijų studijavimas; 
2) pokalbiai su pažįstamais žmonėmis; 
3) teoriniai samprotavimai; 
4) savęs pažinimas; 
5) stebėjimų ir eksperimentų duomenų aiškinimas. 
6. Pagrindinis psichologijos tikslas yra: 
1) paaiškinti ir prognozuoti psichikos ir žmonių elgsenos 
ypatybes; 
2) išugdyti protingus ir dorus žmones; 
3) atskirti psichiškai sveikus žmones nuo ligonių; 
4) išsiaiškinti žmogaus būties tikslus. 

II. PSICHOLOGIJOS ISTORIJA IR DABARTIS 
1. Psichologija filosofijos sistemoje 


Ilga ir sudėtinga psichologijos istorija yra tapusi atskira psicholo- 
gijos mokslo šaka. Čia mes susipažinsime tik su pagrindiniais tos istorijos 
bruožais. 

Pirmieji bandymai suvokti ir apibūdinti nematomąją žmogaus pusę 
- sielą siekia neatmenamus laikus, kai žmonės, stebėdami gyvybės ir mir- 
ties, sapnų, haliucinacijų ir kitus paslaptingus reiškinius, mėgino aiškintis jų 
esmę ir priežastis. Apie aiškinimų turinį mes sužinome iš senųjų religinių 
raštų ir iš iki šių dienų išlikusių mažai civilizuotų tautų kultūros tyrimų. Be- 
veik visų rasių ir tautų religijose teigiama, kad žmogaus siela yra atskira 
būtybė, gyvenanti kūne, o kūnui mirus persikelianti į kitą pasaulį (graikų, 
romėnų religijose, krikščionybėje, islame, senovės lietuvių tikėjime - miru- 
siųjų vėlių garbinimas ir kt.) arba į kitas gyvas būtybes (senovės indų, bu- 
distų ir kitose religijose). Praėjo daug šimtmečių, kol greta religinių aiškinimų 
išsiskyrė filosofijos mokslas, davęs postūmį įvairių specialiųjų mokslų raidai 
ir galėjęs kitaip aiškinti šiuos klausimus. 

Kaip ir dauguma šiuolaikinių mokslų (fizika, biologija, logika, es- 
tetika ir kt.), psichologija pradėjo formuotis V a. prieš Kristaus gimimą senovės 
Graikijoje ir atsispindėjo to laikmečio filosofų darbuose. 

Platonas (apie 427 - 347 m. prieš Kristaus gimimą) - idealistinės 
filosofijos pradininkas, sielą laikė nematerialia būtybe - gryna idėja. Sielos 
esančios amžinos, giminingos tam, kas dieviška, nemirtinga. Susijungimas 
su kūnu esąs laikinas: po kūno mirties siela persikelianti į kitas būtybes 
arba įsiliejanti į pasaulinę sielą,-teigė Platonas. 

Demokritas (apie 460 - 370 m. prieš Kristų) manė, kad siela, kaip 
ir visi gamtos daiktai bei reiškiniai, sudaryta iš smulkių dalelyčių - atomų. 
Tik atomai, iš kurių sudaryta siela, esantys smulkesni ir švelnesni. Jie pa- 
našūs į ugnies atomus. Demokrito aiškinimą filosofija laiko materialistiniu. 

Aristotelis (384 - 322 m.), bene pats žinomiausias iš senovės Grai- 
kijos filosofų, parašė pirmąją knygą, skirtą sielos reiškiniams aiškinti. Toje 
knygoje, pavadintoje „Apie sielą"(lietuvių kalba ši knyga pirmą kartą buvo 
išleista 1959 m.), Aristotelis labiau negu jo mokytojas Platonas siejo sielos 
aiškinimą su materialiu žmogaus organizmu ir skyrė augalinės, gyvulinės 
kilmės ir protingosios sielos rūšis. Žmogaus “protingosios sielos" svarbiausia 
ypatybė esanti penkios jutimų rūšys. Aprašęs jutiminį pažinimą, Aristotelis 

jį laikė būtina protinio pažinimo sąlyga. Aristotelio pažiūros paplito 
vėlesnių laikų moksle. Jų veikiamas romėnų gydytojas K. Galenas (apie 130 
- 200 mūsų eros metus) visapusiškiau atskleidė ryšius tarp psichinių ir fizi- 
nių reiškinių, psichikos buveine laikė smegenis. 

Aristotelio psichologinės pažiūros buvo populiarios ir Lietuvoje. 
Jo veikalas “Apie sielą" XVI - XVII a. buvo nagrinėjamas Vilniaus univer- 
sitete. 

Krikščionių filosofo ir teologo šv. A. Augustino (354 - 430 m.) 
raštuose buvo pradėti analizuoti sąmonės reiškiniai. Pasak šv. A. Augusti- 
no, jutimais esą tik patiriamas kūnų egzistavimas, o tikrasis pažinimas 
vyksta tada, kai siela atsigręžianti pati į save. 

Filosofijoje XVII a. atsiradus racionalistinei krypčiai, buvo at- 
kreiptas ypatingas dėmesys į mąstymo vaidmenį pažinimo procese. 
Prancūzų filosofas, racionalizmo pradininkas R. Dekartas (1596 -1650 m.), 
suformulavęs žinomą teiginį “cogito ergo sum“ (mąstau, vadinasi, esu), 
mąstymą laikė svarbiausia dvasios savybe, o kūną, veikiantį pagal mechani- 
kos dėsnius, laikė materialiu. Jis teigė, kad psichologija turinti tyrinėti ne 
sielą apskritai, o mąstymą ir sąmonę. Žmogaus nervų ir raumenų veiklą esą 
galima pažinti objektyviai tyrinėjant refleksus. 

R. Dekarto sąmonės ir kūno refleksinių reiškinių atskyrimas buvo 
pavadintas dualizmu. Jis filosofų buvo kritikuojamas kaip tik mechanistinį 
(T. Hobsas ir kt.) arba tik sąmonės ir nesąmoningų reiškinių judėjimą psi- 
chikoje (G. Leibnicas ir kt.) pripažįstantis filosofas. 

Vėliau filosofijoje susiformavusi empirizmo srovė pagrindiniu 
pažinimo šaltiniu ėmė laikyti ne mąstymą, o patyrimą (gr. empeiria - paty- 
rimas). Anglų filosofas ir pedagogas Dž. Lokas (1632 -1704 m.), 
prieštaraudamas racionalistams, teigė, kad nėra įgimtų idėjų, kad 
mąstymas pažinimo procese nėra pirminis. Žmogus gimsta kaip tabula rasa 
(lot. - švari lenta), kurioje viską pojūčiais įrašo patyrimas. Jį sudaro ne tik 
pojūčiais, bet ir vidiniu suvokimu gaunamos idėjos, kurios gali tarpusavyje 
jungtis - asocijuotis. 

Plėtojant Dž. Loko mokymą apie patyrimo savitarpius ryšius, atsi- 
rado asociacinė psichologija (D. Hartlis, D. Hiūmas ir kt.). Ypač ji su- 
klestėjo XIX a. Anglijoje (Dž. Milis, A. Benas) ir Vokietijoje (J.F. Her- 
bartas, V. Vuntas ir kt.). Gretimumo, panašumo ir kontrasto asociacijų 
dėsniais imta aiškinti vaizdinių kaitą atmintyje, mąstymą, net jausmus ir kt. 
Asociacinei psichologijai buvo priekaištaujama, kad ji neatsako į klausimą, 
kokios jėgos verčia psichikos elementus jungtis, kas lemia asociacijų at- 

ranką ir kryptis. V. Vuntas (1832 -1920) papildė asociacinę psichologiją ak- 
tyvųjį vaidmenį priskirdamas apercepcijai, susijusiai su dėmesiu ir valia. 
Psichinių reiškinių asociacijas pripažįsta šiuolaikinė psichologija, 
aiškindama atminties, mąstymo ir kitus pažinimo procesus. 

XIX a. pabaigoje paplitęs evoliucionizmas (Č. Darvinas, H. Spense- 
ris ir kt.) siejo psichinius procesus su nervų sistemos raida. 


2. Psichologijos, kaip savarankiško mokslo, atsiradimas 


Filosofijos mokslas kėlė psichologijos problemas ir savistaba įgytas 
žinias apie vidinį dvasios gyvenimą aiškino loginiu protavimu. Psichologijai, 
kaip savarankiškam mokslui, reikėjo konkretizuoti patį objektą-sielą, 
išskirti jį sudarančius reiškinius, rasti savitus empirinio tyrimo metodus ir 
sudaryti tais metodais gautų žinių sistemas. 

Žodis psichologija, kaip mokslo pavadinimas, įsitvirtino XVIII a. 
pradžioje, kai vokiečių mokslininkas enciklopedistas K. Volfas išleido kny- 
gas "Empirinė psichologija? ir "Racionalioji psichologija", kuriose psichika 
buvo aprašinėjama filosofijos metodais ir sąvokomis. 

Psichologijai, kaip savarankiškam mokslui, susiformuoti sąlygas pa- 
rengė XIX a. medicinos, biologijos ir fiziologijos mokslų pasiekimai. 

XVIII a. pabaigoje ir XIX a. pradžioje didelio populiarumo susi- 
laukė F. Galio frenologijos mokslas, kuris kėlė idėją, kad psichikos reiškiniai 
yra susiję su tam tikromis smegenų sritimis. Iš kaukolės formos esą galima 
spręsti apie atitinkamų smegenų dalių, nuo kurių priklauso individualių 
sugebėjimų skirtumai, išsivystymą. Vėliau F. Galio frenologija, atlikus daug 
mirusių žymių žmonių smegenų matavimų, buvo atmesta kaip klaidinga, 
tačiau ji paskatino anatomus ir fiziologus ieškoti ryšių tarp smegenų funk- 
cijų ir psichinių reiškinių. Smegenyse buvo atrastos jutimo ir judėjimo z0- 
nos, kalbėjimo, sensoriniai ir motoriniai centrai, pažintos kitos jų funkcijos. 
Šie duomenys rodė, kad galvos smegenų veikla siejasi su psichinių reiškinių 
reguliavimu. 

Vokiečių fiziologai E. Vėberis ir G. Fechneris aprašė pojūčių pri- 
klausomumą nuo fizinių dirgiklių jėgos, išaiškino pojūčių absoliutinių ir 
skyrimo slenksčių dėsningumus. H. Helmholcas ištyrė regėjimo ir girdėjimo 
mechanizmus, išmatavo nervinių impulsų sklidimo nervų skaidulose greitį. 

Taip tyrinėjant psichofiziologinius jutiminio pažinimo mechaniz- 
mus buvo sukaupta daug faktinės medžiagos, kuri rodė anatominių- 
fiziologinių ir psichinių reiškinių ryšius. Susidarė prielaidos eksperimentų 

metodais tyrinėti ne tik psichofizinius ir psichofiziologinius, bet ir psichi- 
nius reiškinius. 

Šį darbą pradėjo V. Vuntas, 1879 metais Leipcige įkūręs pirmąją eks- 
perimentinės psichologijos laboratoriją. Šios laboratorijos įkūrimo metai yra 
laikomi eksperimentinės psichologijos ir kartu psichologijos, kaip atskiro 
mokslo, pradžia. Laboratorijoje sukurta aparatūra buvo tyrinėjami pojūčiai 
ir suvokimai, reakcijų greitis, dėmesys, asociacijos bei emocijos ir kiti psi- 
chikos reiškiniai. V. Vunto atliekami tyrimai patraukė JAV, Japonijos, Ru- 
sijos ir kai kurių kitų valstybių mokslininkų dėmesį. Jie stažavosi Leipcigo 
laboratorijose, o grįžę į savo šalis kūrė panašias laboratorijas. Eksperi- 
mentų metodai tapo pagrindiniu žinių apie psichikos reiškinius kaupimo 
būdu, o V. Vuntas nuo tada imtas vadinti psichologijos tėvu (8 pav.). 





8 pav. V. Vuntas 


3. Pagrindinės šiuolaikinės psichologijos kryptys 


Įvairių šalių psichologijos laboratorijose gauti empiriniai psichinių 
reiškinių tyrimo duomenys buvo nevienodai aiškinami. Dėl to XX a. 
pradžioje atsirado kelios skirtingos psichologijos kryptys. Nuolat papildo- 
mos naujais faktais, jos išsilaikė iki šių dienų. 

Bihevioristinė psichologija atsirado JAV (angl. behaviour - elgsena). 
Jos pradininkas D. Vatsonas (1878 - 1958) siekė psichologiją paversti tiks- 
liuoju mokslu. Jis pasiūlė psichologijos objektu laikyti ne sąmonę, kuri yra 
neprieinama moksliniam stebėjimui, o elgseną ir stimulus, kurie tą elgseną, 
kaip reakcijas į stimulus, sukelia. Bihevioristinei psichologijai atsirasti di- 

delės įtakos turėjo E. Torndaiko išmokimo tyrimas. Atlikęs eksperimentus 
su žemesniaisiais gyvūnais, E. Torndaikas nustatė pakartojimo ir efekto 
dėsnius. Mat, pasikartojant reakcijoms į stimulus, įsitvirtina tos reakcijos, 
kurios teikia organizmui ką nors naudinga. Toliau tęsdami tyrimus, bihe- 
vioristai turėjo pripažinti, kad, esant vienodiems stimulams, gyvūnų elgsena 
įvairuoja. Buvusi schema S — R (S - stimulas, R reakcija) buvo pakeista 
schema S - X - R, kur X reiškia tarpinį, tarp stimulo ir reakcijos, ne- 
apibrėžtą kintamąjį. E. Tolmenas tuo kintamuoju laikė gyvūnų tikslus, K. 
Halas - įgūdžius ir kt. 

Biheviorizmas ištobulino psichologinius eksperimentus, pritaikė 
matematikos metodus eksperimentų duomenims įvertinti, ištyrė išmokimo 
dėsningumus. Priekaištų susilaukė dėl nepakankamo dėmesio žmonių psi- 
chikos skirtumams (lyginant juos su žemesniųjų gyvūnų psichika). 

Geštaltistinė psichologija formavosi Vokietijoje (vok. Gestalt - visu- 
minis vaizdas, pavidalas, struktūra). Šios krypties pradininkai V. Keleris, K. 
Kofka, M. Vertheimeris iškėlė mintį, kad mokslininkas psichinius reiškinius 
turi pradėti tyrinėti nuo bendresnių struktūrų (pavidalų), nuo jų eiti prie 
detalių, o ne priešingai. Visuma nėra paprasta elementų suma, o koky- 
biškai naujas reiškinys. Geštaltistai tyrimus pradėjo nuo suvokimų, ty- 
rinėdami mąstymą, atrado insaito (žr. skyrių apie mąstymą) reiškinius, pa- 
sižymėjo reikšmingais asmenybės ir kūrybos psichologijos tyrimais. Jų at- 
rasti metodai ir dabar plačiai naudojami. Tačiau jie buvo kritikuojami dėl 
nepakankamo visumos dėsnio kilmės atskleidimo ir dėl kai kurių psichinių 
reiškinių analogijų su fizinių sistemų dėsningumais. 

Froidistinė psichologija simė Austrijos sostinėje Vienoje. Pavadi- 
nimą gavo nuo mokslininko Z. Froido (1856 -1939), suskirsčiusio žmonių 
psichiką į sąmonės ir pasąmonės postruktūres, pavardės. Psichiką Z. Froidas 
palygino su aisbergu: sąmonė esanti lyg aisbergo antvandeninė dalis, o 
pasąmonė - povandeninė (povandeninė aisbergo dalis yra penkis kartus 
didesnė už antvandeninę). Sąmonę Z. Froidas laikė civilizacijos sukurtu 
lukštu, kuris saugo tamsiąsias pasąmonės jėgas ir neleidžia joms pasireikšti. 
Pasąmonėje glūdi per visą gyvūnijos evoliuciją susiformavę nesąmoningi dau- 
ginimosi, gyvybės išlaikymo ir griovimo instinktai, kurie sudaro visos psichikos 
energetinę bazę. Tarp instinktinių potraukių pirmenybę Z. Froidas teikė 
lytiniams instinktams - libido seksualis. 

Jis teigė, kad pasąmonės instinktiniai potraukiai nuolat kovoja su 
sąmone: pirmieji siekia realizuotis, 0 sąmonė juos nustumia atgal į 
pasąmonės gelmes. Tie potraukiai, kai sąmonė jų neįstengia kontroliuoti, 

pasireiškia sapnais, psichikos susirgimais, narkotinio apsvaigimo atvejais. 
Yra dar ir sublimacijos reiškinių. Tai nesąmoningų potraukių tenkinimas, 
apeinant sąmonės draudimus kūryba, anekdotais ir kitomis leidžiamomis 
formomis. Visą kūrybą (kurioje tiek nuogų žmonių ir erotinių siužetų) Z. 
Froidas kildina iš negalimų patenkinti pasąmonės potraukių sublimacijos 





9 pav. Pirmoje eilėje iš kairės sėdi: Z. Froidas, bihevioristas K. 
Halas ir neofroidistas K. Jungas 


Vaikų psichikos raidai aiškinti Z. Froidas vartojo Edipo komplekso 
sąvoką. Žinomos Sofoklio tragedijos “Edipas karalius“ herojus užmuša 
savo tėvą ir veda motiną (nežinodamas, kad jie yra jo tėvai). Z. Froidas 
rašė, kad šioje tragedijoje atsispindi dėsningi tėvų ir vaikų santykiai: sūnus 
pavydi tėvui jam artimiausio žmogaus - motinos, duktė — motinai tėvo, ir 
tos konfliktinės būsenos skatina vaikų psichikos brendimą (10 pav.). 

"superego" 





10 pav. Z. Froido psichikos schema, kur išskirtos “id", “ego" ir 
“superego" postruktūrės 


Kai kurie Z. Froido mokiniai (K. Jungas, A. Adleris. K. Horni ir kt.) 
atsisakė seksualinius potraukius laikyti psichinės veiklos varikliais. Jie, ne- 
atmesdami nesąmoningų reiškinių vaidmens psichikoje, iškėlė ir socialinės 
bei kultūrinės aplinkos, kurioje gyvena žmogus, reikšmę. Šiuo metu neof- 
roidistai nelaiko seksualinių potraukių svarbiausiais veiklos motyvais, ne- 
pripažįsta sąmonės ir pasąmonės antagonizmo. Tačiau dėmesys 
nesąmoningiems reiškiniams, giluminių asmenybės klodų psichoanalizė 
praturtino žinias apie psichiką. Be to, froidizmas atrado psichoanalitinių 
metodų, padedančių gydyti sergančiuosius psichikos ligomis (11 pav.). 

"ET 1 





11 pav. Karen Horni - “baimės" psichologijos teoretikė 


Šiuo metu labiausiai paplitusi žumanistinė psichologija (svarbiausi 
kūrėjai: G. Olportas, K. Rodžersas, A. Maslau) pabrėžė asmenybės reikšmę, jos 
sugebėjimus siekti didelių vertybių, norą pažinti save, realizuoti žmoguje 
glūdinčias potencijas. Šios krypties šalininkai kritikavo biheviorizmą, kuris į 

žmogų žvelgiąs tik kaip į didelę žiurkę, kritikavo ir froidizmą, sudraskiusį 
žmogaus asmenybę į tarpusavyje kovojančias sąmonės ir pasąmonės puses. 
Humanistinė psichologija daug dėmesio skiria pedagoginei ir psichoterapi- 
nei praktikai. Dėl jos įtakos atsisakoma komandinių metodų mokykloje, 
siekiama, kad pedagogai būtų moksleivių asmenybės tapsmo bendradarbiai 
ir pagalbininkai. Psichoterapeutai, gerbdami kiekvieno paciento asmenybę, 
pirmiausia turi rūpintis jo asmenybės potencijų stiprinimu, kad jis pats 
galėtų susikurti reikiamus santykius su aplinka ir savimi. Humanistinė psi- 
chologija, akcentavusi asmenybės unikalumą, padarė didelę įtaką psichologijos 
teorijai ir praktikai. Atsisakiusi eksperimentinių metodų ir pasikliovusi tik 
fenomenologiniais aprašymais, ji tarp mokslininkų tapo mažiau populiari. 

Kognityvinė psichologija (lot.cognitio - žinojimas, pažinimas) atsira- 
do apie 1960-uosius. Jos pradininkai amerikiečių psichologai D.Brodbentas 
ir S.Stenbergas pradėjo tyrinėti informacijos pertvarkymo procesus, kuriuos 
atlieka ne tik žmogus, bet ir kibernetinės skaičiavimo mašinos. Vėliau kog- 
nityvinės psichologijos šalininkai, kritikuodami bihevioristus, įrodė, kad sub- 
jekto elgsenoje svarbiausią reikšmę turi žinios ir pažinimo procesai. 

Kognityvinė psichologija daugiausia dėmesio skiria atminties ir 
mąstymo procesų tyrimams. Tačiau yra kognityvinės emocijų teorijos 
darbų, kurie nagrinėja asmenybės individualių skirtumų bei kitas psicholo- 
gines problemas. 

Tarybinė psichologija, atsiradusi po Spalio bolševikinio perversmo, 
dėl oficialiosios marksistinės filosofijos įtakos mėgino paneigti visas kitas 
psichologijos kryptis kaip idealistines ir užimti psichologijos moksle vie- 
nintelės “teisingos" ir dominuojančios teorijos padėtį. Ji ypač propagavo 
rusų fiziologų I. Sečenovo ir I. Pavlovo darbus (1951 metais visa psichologi- 
jos istorija buvo suskirstyta į ikipavlovinį ir pavlovinį laikotarpius) ir mate- 
rialistinės orientacijos rusų psichologus (V. Bechterevą, A. Lazurskį, L. Vy- 
gotskį ir kt. bei jų teorijas). Nors buvusios Tarybų Sąjungos psichologai (S. 
Rubinšteinas, L. Vygotskis, A. Lurija, D. Uznadzė, B. Teplovas ir kt.) atliko 
reikšmingų darbų įvairiose psichofiziologijos ir psichologijos srityse, tačiau 
paskelbta atskira kryptis, besiremianti V.Lenino ir kitų marksistų darbais, 
buvo teoriškai neapibrėžta, daugiausiai dėmesio skyrė užsienio šalių psi- 
chologinių teorijų kritikai, mažai tesirūpindama pozityviais teorijos ir ypač 
taikomosios psichologijos praktikos darbais. Šios psichologijos vadovų (4. 
Leontjevo, A. Smirnovo ir kt.) nepakantumas kitokioms nuomonėms, atsiri- 
bojimas nuo kitų šalių psichologų teorijų atvedė prie to, kad vadinamoji 
“tarybinė psichologija“ iškrito iš bendrojo psichologijos konteksto ir 

maždaug 20 —- 30 metų atsiliko nuo pasaulinės psichologijos raidos (12 
pav.). 





12 pav. I. Pavlovas - žymus rusų fiziologas 
4. Psichologijos raida Lietuvoje 


Lietuvoje psichologinė mintis nuo XVI iki XX a. buvo plėtojama 
gamtos, teisės, istorijos, literatūros ir ypač filosofijos darbuose. Psichologi- 
ja, kaip filosofijos disciplina, pradėta dėstyti 1574 metais Vilniaus jėzuitų 
kolegijoje (nuo 1579 metų Vilniaus akademija (universitetas). Tuometinis 
psichologijos pavadinimas buvo animastika - pagal lotynišką Aristotelio 
knygos “De anima“(“ Apie sielą") pavadinimą. Psichologijos studijų turinį 
daugiausia sudarė šio Aristotelio veikalo komentavimas. 

Nuo XVIII a. vidurio, nunykus scholastinei filosofijai, psichologi- 
jos kurso turinys pakito. Didžiausiu autoritetu tapo vokiečių mokslininko 
enciklopedisto K. Volfo veikalai “Empirinė psichologija" ir “Racionali psi- 
chologija*. Populiari buvo ir prancūzų filosofo racionalisto R. Dekarto gno- 
seologija (pažinimo teorija). 

1832 metais uždarius Vilniaus universitetą, psichologijos plėtra 
Lietuvoje nutrūko. Liaudies švietėjai, rašytojai: S. Daukantas, K. Nezabi- 
tauskas - Zabitis, L. Juocevičius, M. Valančius, remdamiesi gyvenimo 
stebėjimais, asmenine patirtimi, kėlė kai kuriuos žmogaus psichiką 
liečiančius klausimus. XIX a. pabaigoje - XX a. pradžioje psichologijos 
klausimais rašė publicistai: J. Adomaitis - Šernas, J. Šliūpas, S. Matulaitis, J. 
Biliūnas, J. Želvienė, rašytojas ir filosofas Vydūnas. 

XX a. pradžioje Lietuvoje atsirado psichologų profesionalų, pasi- 
rodė jų pirmieji savarankiški, specialiai psichologijai skirti darbai. Pirmiau- 

sia minėtinas Maskvoje studijavęs R. Bytautas (1886 — 1915). 1912 metais 
išspausdini jo moksliniai darbai “V. Vunto mokslo apie sielos substancijos 
sąvoką kritika? bei “Tauta ir tautiška sąmonė". R. Bytauto filosofinės ir psi- 
chologinės pažiūros beveik nenagrinėtos ir mažai žinomos. 

R. Bytautas kritikavo eksperimentinės psichologijos pradininką V. 
Vuntą už tai, kad šis atmetė sielos substancialumą. Nurodęs minėtą aplin- 
kybę, R. Bytautas teigė, kad V. Vuntui nebeliko kitos išeities, kaip tiktai 
pasirinkti arba materializmą, arba substancialųjį psichinį priežastingumą. 
R. Bytautas teikė pirmenybę antrajam pasirinkimui. Jis teigė, kad sąmonė, 
siela, yra savarankiška substancija, arba esybė, lygi materijai ar net svar- 
besnė už ją (yra pirminė jos atžvilgiu). Jei nebus dvasinės substancijos, tai, 
pasak R. Bytauto, psichinių procesų turėtoju ir veikėju neišvengimai liks 
vienintelė egzistuojanti materiali substancija. Kitaip sakant, žmogaus psi- 
chikai teks tik paprasta smegenų funkcija. Su šiuo požiūriu R. Bytautas 
kategoriškai nesutiko. 

R.Bytautas, kaip ir Vydūnas, gilinosi į nacionalinę sąmonę. Jos 
analizei paskyrė didelį straipsnį “Tauta ir tautiška sąmonė“, 1911 metais 
spausdintą keliuose “Aušrinės" žurnalo numeriuose. Juose autorius pri- 
pažįsta, kad nacijoms susiformuoti turėjo reikšmės ir ekonominės sąlygos, 
bet, būdamas ištikimas savajai filosofijos koncepcijai, kalba ir apie naciją 
formuojančią ir ją išreiškiančią dvasinę tautos substanciją, analizuoja jos 
apraiškas. 

Eksperimentinės psichologijos pradininku Lietuvoje laikytinas J. 
Vabalas - Gudaitis (1981-1955). Į eksperimentinės psichologijos tyrimus 
įsijungė Peterburge veikusioje eksperimentinės psichologijos laboratorijo- 
je. Šios laboratorijos vedėjas A. Nečiajevas buvo eksperimentinės psicholo- 
gijos šalininkas ir priešinosi spekuliatyvinės psichologijos koncepcijoms. 
1918 metais J. Vabalas - Gudaitis grįžo į Lietuvą ir čia tęsė eksperimen- 
tinės psichologijos tyrimus. Jų rezultatai buvo aprašyti 1927 metais 
išleistoje monografijoje “Patobulintas psichinių reakcijų metodas žmogaus 
darbingumui tirti“. J.Vabalas — Gudaitis dėstė 1920 metais Kaune 
įsteigtuose Aukštuosiuose kursuose, 1922 metais reorganizuotuose į Kauno 
universitetą (nuo 1930 metų - Vytauto Didžiojo universitetas). Kauno uni- 
versitete J.Vabalas - Gudaitis įsteigė pirmąją Lietuvoje eksperimentinės psi- 
chologijos laboratoriją. 

Jo darbus tęsė Austrijoje ir Vokietijoje psichologiją studijavęs 
A.Gučas (g. 1907 m.). Sunkiais pokario sovietinės okupacijos metais jis va- 
dovavo suvokimų ir pedagoginės psichologijos tyrimams, organizavo psi- 

chologijos specialistų rengimą, parašė knygą “Psichologijos raida Lietuvoje“, 
įkūrė Psichologų draugiją, kuri bendram darbui vienijo ne tik Lietuvos, bet 
ir Latvijos bei Estijos psichologus. A. Gučo dėka Lietuvoje išaugo gausus 
būrys mokslininkų ir psichologų praktikų (A. Jacikevičius, L. Jovaiša, R. 
Kočiūnas, J. Lapė, S. Kregždė, J. Palaima, E. Rimkutė, A. Suslavičius, G. Va- 
lickas ir kt.), išlaikiusių reliatyvią Lietuvos psichologijos autonomiją ir 
gerokai atsiribojusių nuo atsilikusios sovietinės psichologijos (13 pav.). 





13 pav. A. Gučas - žymiausias Lietuvos psichologijos kūrėjas 


Šiuo metu mokslinis darbas dirbamas aukštųjų mokyklų psicholo- 
gijos katedrose, Pedagogikos mokslinio tyrimo institute, specialioje psi- 
chologijos laboratorijoje prie Vilniaus universiteto. Psichologus jungia 
Lietuvos psichologų sąjunga. 


5. Karo psichologijos susiformavimas ir dabartinės jos problemos 


Karo psichologija, kaip jau buvo minėta, yra viena iš 
veiklos psichologijos šakų. Tai mokslinė praktinė dis- 
ciplina, tirianti atskiro žmogaus ir žmonių grupių psichikos bei elgsenos 
pokyčius karinės veiklos sąlygomis. Taikomuoju požiūriu, svarbiausias karo 
psichologijos tikslas - kariuomenės kovinės parengties remiantis psichologijos 
mokslo pasiekimais, stiprinimas. 

Karo stichija, sunkumai, didžiulė fizinė ir dvasinė įtampa reika- 
lauja , kad kariai būtų ypač gerai pasirengę valdyti psichines būsenas, gin- 
klus ir karo techniką. Karų patirtis rodo, kad pergales mūšiuose lemia ne tik 

ginklų kiekybė ir galia, bet ir žmogiškasis faktorius, kurį ir nagrinėja karo psi- 
chologija. 

Karvedybos teorijoje ir praktikoje nuo seno psichologinis aspektas 
buvo pripažįstamas labai svarbiu veiksniu. Tai gerai suprato daugelis 
žymiausių karvedžių. Antai XI-me a. prieš Kristų gyvenęs ir į kariavimo 
taktiką įvedęs nemažai naujovių Kartaginos karvedys Hanibalas suprato, 
kad taktinės gudrybės dezorganizuoja ne tik priešo kariuomenės struktūrą, 
bet ir galvoseną. Tokių tikslų siekdamas, jis sugebėdavo išnaudoti priešo 
politinius sunkumus, puolimo staigumą, kariuomenės rūšių sąveikos ne- 
sklandumus. 

IV - me a. prieš Kristų gyvenęs visų laikų žymiausias karvedys 
Aleksandras Makedonietis buvo ne tik puikus taktikos, bet ir žmonių psi- 
chologijos žinovas, sugebėjęs uždegti karius kovai. A.Makedonietis 
mėgdavo pasigirti , kad nė vienas jo karys nežuvo bėgdamas nuo priešo, nes 
senovėje mūšio baigtį neretai lemdavo ne tiesioginės kautynės durtuvais, 
bet pasirengimas joms. Priešininkų kariuomenei artėjant, viena pusė neat- 
laikydavo psichologinio spaudimo ir dar iki kautynių pradžios imdavo 
trauktis. O atsilaikiusiųjų pusė nukaudavo daug bėgančiųjų ir gana lengvai 
įtvirtindavo savo pergalę. 

Žymiausias prancūzų karvedys Napoleonas Bonapartas (1769 - 
1812) taip pat buvo įžvalgus psichologas. Jis sugebėdavo pelnyti karių pasi- 
tikėjimą, pagarbą ir meilę. Karių psichologinį pasirengimą kovai Napoleonas 
laikė tris kartus vertingesniu, svarbesniu dalyku už jų fizinį pasirengimą. Pasa- 
kojama, kad jis sugebėdavęs sužadinti karių, ypač karininkų, savigarbą, 
drąsą, tinkama proga vadindavęs juos narsuoliais, liūtais, arais ir kitais 
panašiais vardais. 

Iki XIX a. pabaigos karo psichologija plėtojosi bendrame karybos 
mokslų kontekste. Kitaip ir būti negalėjo, nes ir pati psichologija dar nebuvo 
atsiskyrusi nuo kitų mokslų. Ir tik XX a. pradžioje, suintensyvėjus karių atran- 
kos, paskirstymo, kovinio parengimo, psichinių būsenų mūšyje tyrimams, 
Prancūzijoje, Vokietijoje, JAV ir kitose šalyse karo psichologija ėmė formuotis į 
atskirą mokslinio pažinimo šaką. 

Prancūzijos tyrinėtojai daugiausia dėmesio skyrė moralinio veiks- 
nio, arba dvasinio karių parengimo, problemoms. Vokietijoje karo psicho- 
logija ypač susidomėta Pirmojo pasaulinio karo metais, prie kariuomenės 
generalinio štabo įkūrus psichologų grupę, kuri tyrinėjo karių atrankos, 
vadovavimo psichologijos bei psichologinio karo problemas, domėjosi ka- 
rių savižudybių, dezertyravimo, moralinio nuosmukio priežastimis. 

Ir JAV domėjimąsi karo psichologijos problemomis paskatino 
būtinybė dalyvauti Pirmajame pasauliniame kare. Tyrimus karo psicholo- 
gijos srityje pradėjo pramonės psichologai, iki tol rūpinęsi kuo efektyvesniu 
darbo jėgos Amerikos pramonėje panaudojimu. Pirmojo pasaulinio karo 
metu buvo įsteigta Valstybinė karo psichologų taryba, kurios vadovybė bu- 
vo atsakinga už psichologinius tyrimus visuose kariuomenės padaliniuose. 
Psichologai darbavosi atrenkant ir skirstant naujokus, parenkant kandidatus 
karininkų ir puskarininkių pareigybėms, tiriant karių klausos, regėjimo, suvo- 
kimo sutrikimus, stiprinant karinę drausmę. Ypač daug dėmesio buvo skiriama 
karo aviacijos psichologijai. 

1917 - 1918 metais šioje šalyje psichologai ištyrė maždaug 2-jų mi- 
lijonų žmonių sugebėjimus, tinkamumą ir pasirengimą tokioms tuo metu 
naujoms ir sudėtingoms profesijoms, kaip karo lakūnas, tankistas, radijo 
ryšių specialistas ir kitos, įsigyti. 

1917 metais amerikiečių karo psichologai ėmė domėtis vadovavimo 
psichologijos problemomis bei kareivinių ir karo stovyklų gyvenimo sąlygomis. 
Jie pirmieji atkreipė kariuomenės vadovybės ir visos visuomenės dėmesį į 
tai, kad kariai savanoriai ir privalomosios karo tarnybos šauktiniai gana 
sunkiai išgyvena jų asmeninės laisvės apribojimus, įtemptą dienotvarkę, 
reikalavimą griežtai vykdyti įsakymus. Siekdami pagyvinti, praturtinti, hu- 
manizuoti kareivinių gyvenimą, jie sukūrė naują karinio parengimo pro- 
gramą ir ėmėsi ją įgyvendinti Grinlifo karinėje stovykloje. 

Kiekvienas į šią stovyklą atvykstantis karys būdavo šiltai sutinkamas, 
asmeniškai pasveikinamas. Pirmiausia jam būdavo pasiūloma išsimaudyti, 
švariai apsirengti, skaniai pavalgyti. Su naujokais buvo bendraujama drau- 
gišku tonu, kad jie čia pasijustų tarsi laukiami svečiai. 

Kitą dieną naujokams būdavo įteikiamos kario kortelės (bilietai) 
su įrašu: “Dabar tu esi Jungtinių Valstijų karys, kurį tavo šalis išrinko ko- 
vai už taiką visame pasaulyje. Žygiuok kaip karys, galvok kaip karys, veik 
kaip karys! Iš pradžių tau bus nelengva, ne viskas žinoma. Bet nenusimink. 
Ir kitiems nebuvo lengviau, bet dabar jie šaunūs kariai... Tad pakelk galvą, 
plačiau atverk akis ir šypsokis!" Ši kortelė buvo ir kario asmens liudijimas, ir 
moralinis padrąsinimas, žadinantis kario savigarbą, pasitikėjimą savimi, opti- 
mizmą, patriotinius jausmus. 

Visi naujokai buvo raginami nedelsiant parašyti savo tėvams, gi- 
minėms ir artimiesiems. Jiems parūpindavo popieriaus, vokų, rašymo 
priemonių. Kartu su laišku naujokų tėvams buvo siunčiamas dalinio vado 
pasirašytas padėkos laiškas už gražiai išaugintą ir išauklėtą sūnų — JAV 

karį. Karo psichologų parengti ir bataliono vado pasirašyti padėkos laiškai tapo 
gera psichologinio poveikio priemone, padėjusia stiprinti kariuomenės ir vi- 
suomenės ryšius, didinti ginkluotųjų pajėgų autoritetą visuose visuomenės 
sluoksniuose. 

Šią plačiai pagarsėjusią Grinlifo kovinio parengimo programą 
rengę ir įgyvendinę specialistai daug dėmesio skyrė vadovavimo problemoms, 
vadovaujančio personalo atrankai. Joje buvo ryžtingai atsisakyta grubaus 
seržanto — rėksnio įvaizdžio ir į vadovaujančius postus parenkami ir skiria- 
mi geranoriški, bendrauti mėgstantys puskarininkiai. Nepamirštas buvo ir 
karių fizinio parengimo, laisvalaikio organizavimas. 

Pasibaigus Pirmajam pasauliniam karui, ir laimėjusios, ir pra- 
laimėjusios pusės atstovai pripažino, kad amerikiečių kariuomenėje vyravo 
pakili karinio parengimo nuotaika, padėjusi laimėti daugelį mūšių. Pirmą 
kartą viešai buvo pripažintas ir įvertintas karo psichologų, taip pat ir Grin- 
lifo programos rengėjų, įnašas organizuojant karių atranką, parengimą ir 
vadovavimą kariams. Pasak žymaus psichologo Dž. Holo, Grinlifo karinės 
stovyklos patirtis parodė, jog aukšta kariuomenės moralė, didelis jos kovin- 
gumas - realiai pasiekiami dalykai. (Apie Grinlifo stovyklos patirtį rašoma 
N. Kouplendo knygoje “Psichologija ir kareivis", p. 19 - 20.) (14 pav.) 


NORMAN COPELAND 


PSYCHOLOGY 
AND THE SOLDIER 


HARRISBURG - 1951 





14 pav. Žinomo britų karo psichologo N. Couplendo (Norman 
Copeland) veikalo “Psichologija ir kareivis“ antraštinis puslapis 


Antrojo pasaulinio karo metais karo psichologijos tyrimai labai suin- 
tensyvėjo, ypač JAV. 1994 metais Amerikos ginkluotosiose pajėgose jau dir- 

bo keli tūkstančiai profesionalių psichologų. Visų karo psichologijos tar- 
nybų veiklą koordinavo Nacionalinė gynybos tyrimų tarnyba, pavaldi šalies 
prezidentui ir palaikanti glaudžius ryšius su vyriausiąja kariuomenės vado- 
vybe. JAV ginkluotųjų pajėgų specialistai testavimo būdu patikrino apie 7 
milijonų žmonių psichines savybes, gabumus ir sugebėjimus. Plačiausiai 
testavimas buvo naudojamas atrenkant kandidatus į karines oro pajėgas bei 
įvairius specialiosios paskirties dalinius (duomenys iš dr. L.Astros ran- 
kraščio “Karinė psichologija"). 

1940 - 1945-aisiais imtos plačiau tyrinėti ir psichologinio karo pro- 
blemos. Buvo analizuojamos priešininko ypatybės (pusės), susijusios su so- 
cialiniais, nacionaliniais ir kitais prieštaravimais, ieškoma būdų, kaip juos 
pagilinti, sukelti krizes, konfliktus ir destrukciją. Šių tyrimų rezultatai pa- 
dėjo rengti efektyvias priemones ir būdus, galinčius paveikti priešininko 
valią gintis, jį dvasiškai palaužti. 

Dabartinės karo Žymiausi didžiųjų pasaulio valstybių ginkluotųjų 
psichologijos pajėgų specialistai ir ekspertai gana vieningai sutaria, 
problemos kad šiuolaikinio karo doktrinos esmė - sumažinti taikių 
gyventojų nuostolius (aukas), padidinti karo objektų 
naikinimo tikslumą ir paralyžiuoti arba sunaikinti priešo vadovavimo sis- 
temą. Prognozuojama, kad ateityje galinčių kilti karų baigtį lems profesio- 
nalų tarpusavio mūšiai ir technologijų pažanga, o taip pat strateginis 
mąstymas, sugebėjimas greitai orientuotis ir spręsti milžiniškos psichinės 
įtampos sąlygomis. XXI a. menamųjų karų laukuose kausis jau ne dau- 
giatūkstantinės kariuomenės, bet technika, valdoma išsilavinusių žmonių. 

Kaip tik dėl to naujausiose karinėse doktrinose daug dėmesio ski- 
riama karo psichologijai, kuri padeda atskleisti efektyvesnes žmogiškojo fakto- 
riaus panaudojimo ekstremaliomis sąlygomis galimybes. Nedidelių, mobilių 
karinių grupių, manevruojančių plačiame fronte, veiklos sėkmę lems indi- 
vidualūs karių įgūdžiai, jų sugebėjimas naudotis sudėtinga ginkluote ir ka- 
rine įranga, greitai ir tiksliai vykdyti karines užduotis. 

Karo psichologijoje įdėmiai nagrinėjami kario asmenybės ir kovi- 
nių sugebėjimų vertinimo būdai, kuriami ir tobulinami įvairūs metodai, 
padedantys atrinkti gabiausius jaunuolius. Psichologinė atranka yra viena 
svarbiausių ir intensyviausiai plėtojamų karo psichologijos krypčių. Individuali 
psichologinė atranka padeda jau iš pat pradžių atskirti netinkamus karinei 
tarnybai asmenis, 0 po to kryptingai formuoti karių grupes pagal jų su- 
gebėjimus, įgytą išsilavinimą ir žinias. 

Daugelio šalių karinėse pajėgose labiausiai paplitusi karių psicho- 
loginės atrankos priemonė yra testas. Dažniausiai naudojami ne pavieniai 
testai, bet vadinamosios testų baterijos, arba viena kitą papildančios ir kon- 
troliuojančios užduotys, kuriomis matuojamos ir vertinamos žmogaus ypa- 
tybės: intelektas, sugebėjimai ir profesinės žinios, kitos asmenybės savybės. Su 
testavimu glaudžiai susijusi ir psichologinių kriterijų, reikalingų karių at- 
rankai į kariuomenės rūšis bei specialios paskirties dalinius, nustatymo 
problema. 

Ilgalaikė karų patirtis parodė, kad formuojant, koviniu požiūriu, 
optimalų įvairių kariuomenės rūšių, ir ypač specialiųjų padalinių, kontin- 
gentą, psichologinės atrankos nepakanka. Būtina ieškoti kitų psichologinės ir 
profesinės parengties įvaldymo galimybių. Tokias galimybes teikia realios ko- 
vinės aplinkos imitavimas. Karių parengimo ekstremalioms sąlygoms psicholo- 
giniai pagrindai - dar neišspręsta šiuolaikinės karo psichologijos problema. 
Nuolat tiriamas ekstremalių situacijų poveikis žmogaus psichikai, elgsenai, 
jutimo organų veikla specifinėmis sąlygomis (lėktuve, povandeniniame laive, 
naktį, esant dideliam karių nuovargiui, įtampai), ieškoma efektyvesnio karių 
suvokimo, mąstymo ir veikimo panaudojimo sunkiomis, didelės įtampos 
sąlygomis. 

Nuo seno žinome, kad intensyvūs emociniai išgyvenimai gali smar- 
kiai pakeisti žmogaus judesių ir veiksmų koordinaciją, greitį ir tikslumą, 
netgi iškreipti gerus karinės technikos valdymo įgūdžius. Todėl karo psi- 
chologijos tyrimuose svarbią vietą užima psichomotoriniai (psichinių procesų 
ryšio su judesiu ir veikla) bei karinės technikos, ginklų valdymo ir orientavimo- 
si erdvėje tyrimai, karinės technikos konstravimo problemų, kurias daugiausia 
tyrinėja karo inžinerinė psichologija, studijavimas. "Technika kuriama at- 
sižvelgiant į žmogiškąjį faktorių (t.y. į operatoriaus galimybes; kad būtų 
patogu ją valdyti). 

Intensyvūs neigiamų emocijų išgyvenimai, ilgalaikės psichinės įtampos 
ne tik sutrikdo karių jutimus, suvokimą, mąstymą ir elgseną, bet gali sukelti ir 
ilgalaikius fizinės bei psichinės sveikatos sutrikimus. Karo psichologai teigia, 
kad ypač pavojingos ilgalaikio streso (didelės įtampos) būsenos, susijusios 
su grėsme žmogaus gyvybei. Ilgalaikės įtampos gali suardyti įprastus 
žmogaus savireguliacijos procesus, susilpninti imunitetą, tuo pačiu sukelti 
įvairias neurozes, širdies ir kraujagyslių bei lytinės funkcijos sutrikimus, 
sutrikdyti hormonų pusiausvyrą. Svarbu ne tik nustatyti neigiamas psichi- 
nių įtampų pasekmes, bet ir užbėgti joms už akių, bandyti jų išvengti, todėl 

karo psichologijoje didelis dėmesys skiriamas karių nervinės bei psichinės 
įtampos ir pervargimo problemų tyrimams. 

Vadovavimo psichologija — taip pat labai svarbi karo psichologijos 
kryptis, apimanti sudėtingą karininkų ir kitų karių statutinių ir tarpasmeni- 
nių santykių sritį. Vadovavimas — tai mokėjimas elgtis su kariais, dažnai 
vadinamas ne tik mokslu, bet ir menu. Jis reikalauja ne tik įgytų, bet ir 
įgimtų sugebėjimų. Asmeniniai vado bruožai, jo autoritetas, pavyzdys, su- 
gebėjimai smarkiai veikia eilinių karių moralę, jų dvasinę būklę bei karinės 
parengties lygį. Ypač svarbus jaunesniųjų karininkų, puskarininkių bei 
seržantų vaidmuo, nes daugiausia būtent jie bendrauja su eiliniais kariais. 
Todėl įvairaus rango karininkų bei puskarininkių vadovavimo įgūdžiai ir jų 
lavinimas yra viena svarbiausių praktinės karo psichologijos problemų. 

Su vadovavimo problemomis glaudžiai susiję karių kolektyvų for- 
mavimo ir ugdymo, tarpasmeninių santykių karių grupėse, jų elgesio ir sąveikos 
mūšyje bei kovinių mašinų (lėktuvų, sraigtasparnių, tankų, laivų) ekipažuose 
klausimai. Juos taip pat gvildena karo psichologija. 

Dar viena tyrimų kryptis, įsiterpianti į karo psichologijos problema- 
tiką, yra psichologinio karo teorija ir praktika. 

Psichologinis karas yra ypatinga konfrontacijos, priešpriešos, kovos 
forma, siekianti prasiskverbti į dvasinę žmogiškosios būties sferą, žmonių 
galvoseną ir elgseną. Istoriniai dviejų agresyviausių XX a. vidurio politinių 
sistemų — nacizmo ir komunizmo —- pavyzdžiai rodo, koks galingas ir visa 
apimantis yra psichologinio karo poveikis, iškreipiantis žmonių sąmonę ir 
elgesį. Psichologinis karas gali būti plėtojamas ir taikos, ir karo sąlygomis, 
ojo “adresatai" gali būti tiek tos šalies, tiek užsienio gyventojai. 

Taikiu metu psichologinio karo diapazonas gali būti netgi platesnis, 
negu kilus karui. Jis apima ekonominę, politinę, tarptautinių santykių, sau- 
gumo, karo ir taikos, taip pat ideologijos sferas. Kariaujant psichologinio 
karo smaigalys nukreipiamas į svarbiausią tikslą - siekiama paralyžiuoti prie- 
šininko karių ir visų gyventojų valią priešintis, gintis. 

Psichologinio karo priemonių arsenalas, nukreiptas priešiškos vals- 
tybės adresu, gana įvairus. Tai bandymai sukelti ar užaštrinti ekonominius 
sunkumus, vidinius politinius, socialinius, religinius, rasinius ar tautinius 
konfliktus, vidinę destrukciją, skleisti dezinformaciją, gandus, šmeižtą, su- 
kelti nepasitikėjimą politine bei karine šalies vadovybe, baimę ir netikrumą 
dėl ateities. 

Skleidžiant dezinformaciją, gandus ir melą, plačiai naudojamos 
masinės informacijos priemonės — spauda, radijas, televizija, taip pat 

įvairūs lapeliai, provokatoriai, gandonešiai, šnipai. Ieškoma efektyviausių 
propagandos priemonių, darančių stiprų poveikį žmonių sąmonei. 

Svarbu suvokti ne tik priešiškų jėgų inspiruoto psichologinio karo 
tikslus, formas, metodus, priemones, bet ir išsiugdyti sugebėjimą gintis, 
atremti psichologinį spaudimą, išmokti naudotis kontrpropagandos prie- 
monėmis. Tai ypač svarbu kariams, nes karo metu jie tampa bene pagrin- 
diniu priešiškų valstybių psichologinio karo taikiniu. Todėl psichologinio 
karo temos ir su ja susijusių klausimų nagrinėjimas karo psichologijoje 
užima svarbią vietą. 


6. Karo psichologija Lietuvoje 


Atkūrus valstybės nepriklausomybę ir kuriantis Lietuvos ginkluo- 
tosioms pajėgoms, pradėjo formuotis lietuviškoji karo psichologija. 1923 
metais buvo išleista Linkuvos gimnazijos mokytojo Juozo Gobio knygelė 
“Karo psichologijos bruožai", parašyta remiantis užsienio šalių, daugiausia 
vokiečių, autorių darbais, kuriuose gvildenama Pirmojo pasaulinio karo 
patirtis. J.Gobį domina psichologiniai šios patirties aspektai. Jis pažymi, 
kad karas įtraukia žmogų į neįprastas gyvenimo sąlygas, kurios sukelia ne- 
mažai permainų jo psichikoje (15 pav.). 





15 pav. Mir. Juozas Lukša (Daumantas) 


Didžiausius karo sunkumus ir baisybes tenka išgyventi eiliniams 
kariams. Knygelėje plačiai rašoma apie ekstremalių sąlygų įtaką karių juti- 

mams ir suvokimams bei kitiems psichiniams procesams, minimi sunkumai 
ir pavojai, kurie dažnai užklumpa karius fronte. Apie daugelį jų bus kalba- 
ma III, IV bei V-ame šios knygos skyriuose, todėl dabar jų plačiau nenag- 
rinėsime. 

J. Gobis konstatuoja, kad karo metais dažniau negu paprastai 
laužomi teisingumo principai, netgi legalizuojamas smurtas, todėl karai 
daro labai neigiamą įtaką daugelio žmonių moralei, o silpnuosius tiesiog 
demoralizuoja. 

Kriminalinė statistika byloja, jog karo ir pokario metais daug 
dažnesni įvairūs smurtiniai nusikaltimai - žmogžudystės, plėšimai, vagystės. 
Nusikalstamumo didėjimo, pasak J. Gobio, priežastys yra ir destruktyvus 
karo poveikis žmogaus sielai, kasdieniniai kario išgyvenimai, atbukinantys 
sąžinę, skatinantys brutalumą, net sadizmą. Jei prieš karą kas nors turėjo 
sadistinių polinkių, fronte paprastai jie sustiprėja. 

J. Gobis pažymi, kad kariaujant atbunka žmonių jausmai, atšąla 
karių santykiai su artimaisiais, esti didesnis seksualinis palaidumas. Kariai 
dažniau, negu civiliai gyventojai, naudojasi prostitučių paslaugomis, todėl 
sparčiai plinta venerinės ligos. Pastebimas padidėjęs fronto karių potraukis 
narkotikams, alkoholiui, nikotinui. Tokių “malonumų" ieškojimą, taip pat 
seksualinį palaidumą, anot J. Gobio, skatina niūrus, pavojų kupinas karių 
gyvenimas, jų atotrūkis nuo namų, artimųjų. Todėl kariai bent dirbtinėmis 
priemonėmis siekia praskaidrinti savo dienas. 

Autorius nagrinėja karių solidarumo ir antagonizmo pasi- 
reiškimus. Jis tvirtina, kad kariai paprastai yra labai draugiški ir solidarūs, 
kai susiduria su civiliais gyventojais, bet jų tarpusavio santykiuose esti daug 
egoizmo, savanaudiškumo, ksenofobijos. Kariai dažnai rūpinasi tik savimi, 
neužjaučia ir nepadeda net labiausiai išvargusiam draugui. Tokias nuosta- 
tas, anot J. Gobio, diktuoja brutali fronto realybė, sunkios karių gyvenimo 
sąlygos, kiekvieno pastangos išlikti ir išgyventi. 

Knygelėje “Karo psichologijos bruožai“ svarstoma, ar teisūs tie 
autoriai, kurie teigia, kad karas atgaivina karių ir visos visuomenės religinį 
gyvenimą, nes vargas, mirties pavojus neva išmokas melstis. Tačiau giliau ir 
nuodugniau pažinus karių gyvenimą, vargu ar galima su tuo sutikti, nes 
demoralizuojantis karo poveikis negali teigiamai įtakoti žmonių religingu- 
mo. Religingumas be atitinkamos moralės nėra tikrasis religingumas, - tei- 
gia J. Gobis. Padidėjusio karių religingumo požymiai yra paviršutiniški ir 
dažniausiai pasireiškia tik sustiprėjus pavojui, jis (religingumas) yra gru- 

pinės sugestijos (įtaigos) išraiška, nes didžiausias fronto karių troškimas — 
išlikti gyviems. 

Nors ir esama individų, kurie sakosi mirti nebiją, bet jie yra didelė 
retenybė. Todėl fronto kariai bijo to, kas kelia grėsmę jų gyvybei. Knygoje 
išsamiau aprašomos įvairios baimę sukeliančios ar didinančios aplinkybės, 
jos intensyvumo lygiai, kova su baime, teigiama, kad kiekvienas karys turi 
savo individualų metodą kovai su baimės jausmu, taip pat aptariama vadų 
bei grupinės sugestijos įtaka karių jausmams, jų kovingumui. 

J. Gobis pabrėžia, kad karių ištvermę, jų atsparumą karo meto 
sunkumams, kovinę nuotaiką palaiko kilnūs meilės Tėvynei, ištikimybės jos 
idealams, siekiams ir tikslams jausmai. Daugumai žmonių Tėvynė - šventas 
žodis, įprasminantis tai, kas žmogui brangiausia — gimtinė, tėvų namai, 
šeima, giminės, artimieji, darbai, vargai ir džiaugsmai, gimtoji kalba, 
tikėjimas, tradicijos ir papročiai. Jis pastebi, kad kilniais patriotiniais karių 
jausmais neretai piktnaudžiauja valdovai, politikai, vadai, Tėvynės gerovės 
lozungais dangstydami savo egoistinius, savanaudiškus interesus. Vis dėlto 
Tėvynė yra ta brangenybė, dėl kurios jauni vyrai aukoja savo sveikatą ir 
gyvybę. Ji yra tarsi vilties žiburys, nušviečiantis jiems kelią. 

Apie tai liudija ir legendinio pokario partizano mir. Juozo Lukšos 
laiško, rašyto žmonai 1850 m. rugpjūčio mėn., žodžiai: “O vis dėlto mudu 
pamiršom savųjų “aš" egzistavimą ir nusilenkėm įgeidžiams mano “pirmo- 
sios žmonos" — Lietuvos. Aš žinau, kad toliau jau grumsiuos ne dėl savo 
vieno, bet dėl mudviejų garbės, ir Tu, Brangioji, lydėsi mane savais išgyve- 
nimais ir savo malda" (Karys, 1999, Nr. 5). 

Tėvynės meilė, jos gerovė ir laisvė tapo kelrode žvaigžde ir pirma- 
jam dėl šalies nepriklausomybės žuvusiam Lietuvos karininkui, I pėstininkų 
pulko vadui Antanui Juozapavičiui. Apie jo asmenybę, gyvenimo kelią, pa- 
triotizmą, apsisprendimą tapti profesionaliu karininku ir stoti ginti Lietu- 
vos nepriklausomybės rašoma 1926 metais išleistoje Karolio Dineikos kny- 
gelėje “Lietuvos karžygys Antanas Juozapavičius. Psichologiški bruožai“ (16 
pav.). 

16 pav. Karininkas Antanas Juozapavičius (1894 - 1919) 


Psichologiniai karinės tarnybos bei karo veiksmų aspektai nag- 
rinėjami ir 1940 metais pasirodžiusioje  2-j4 dalių knygoje “Karinio 
auklėjimo paskaitos“. Knygą išleido Krašto apsaugos ministerijos Kariuo- 
menės štabo Spaudos ir švietimo skyrius. Joje yra ir mus dominančių 
straipsnių: "Dvasinis jaunųjų kareivių parengimas“, “Baimė ir kova su ja“, 
“Didvyriškumas moderniajame kare“, “Vadų darbas kautynėse", “Karys ne- 
laisvėje? ir “Priešo propaganda karių tarpe" (17 pav.). 


KRAŠTO APSAUGOS MINISTERIJA 





KARINIO AUKLĖJIMO 
PASKAITOS 


IKNYGA 


ši 


KARIUOMENĖS ŠTABAS, SPAUDOS IR ŠVIETIMO SKYRIUS 





17 pav. Knygos, kurioje nagrinėjami kai kurie karo psichologijos 
klausimai, antraštinis puslapis 

Plačiau jų nekomentuosime, nors ir manome, kad daugelis šiuose 
rašiniuose išsakytų teiginių neprarado aktualumo ir šiandien gali būti 
įdomūs mūsų skaitytojams. Todėl minėtus straipsnius spausdiname šios 
mokomosios knygos pirmos dalies prieduose. Taip padaryti mus paskatino 
tai, kad knyga “Karinio auklėjimo paskaitos“ beveik neprieinama studi- 
juojantiems Lietuvos karo akademijoje. 

Nemažai iki šiol aktualumo nepraradusių straipsnių karo psicho- 
gijos ir pedagogikos temomis buvo spausdinama 1921 - 1940 m. Kaune 
leistame karo mokslo, karinio rengimo ir auklėjimo žurnale “Mūsų žiny- 
nas". Straipsnyje “Mažų valstybių karinis saugumas" (Mūsų žinynas. 
1938. Nr.11-12) Gen. štabo mjr. V.Bulvičius pažymi, kad, kaip rodo istorinė 
patirtis, ir mažų, netgi ką tik susikūrusių, valstybių ginkluotas pasipriešini- 
mas daug didesnėms karinėms galybėms nėra beprasmis. Atvirkščiai, ne- 
retai jis duoda stebėtinai gerų rezultatų. Tinkamu mažos tautos sėkmingo 
pasipriešinimo daug didesniems ir galingesniems kaimynams pavyzdžiu, 
anot V.Bulvičiaus, galėtų būti 1918-1920 m. Lietuvos Nepriklausomybės 
karas. 

1918-1919 m. jaunutės, ką tik susikūrusios nepriklausomos Lietu- 
vos valstybės keli menkai apmokyti, blogai ginkluoti pėstininkų pulkai be- 
veik be jokios kitų ginklų rūšių paramos sugebėjo pasipriešinti bolševikinei 
Rusijai ir apsiginti, nors tuo metu netrūko skeptikų, tvirtinusių, kad maža 
Lietuva niekada negalės atsispirti didžiajai Rusijai. Todėl esą nereikia py- 
kinti galingojo kaimyno beprasmišku pasipriešinimu. Ir tik vėliau paaiškė- 
jo, kokie pavojingi buvo tokie samprotavimai mūsų jaunai valstybei. Panaši 
istorija pasikartojo 1920 m., kai Lietuvai teko gintis nuo Lenkijos. Ir šį 
kartą Lietuvos ginkluotas pasipriešinimas tikslą pasiekė: buvo atsispirta 
galingajai Antantės favoritei Lenkijai. 

Jau vien šie faktai, kaip teigia V.Bulvičius, yra svarbūs argumentai 
polemizuojant su skeptikais, kurie nesiliauja tvirtinę, jog esą mažoms vals- 
tybėms nereikalingos ginkluotosios pajėgos, nes jos vis vien nepajėgs su- 
mušti nė vieno už jas galingesnio priešo. 

V.Bulvičius neneigia skirtumų tarp mažos ir didelės valstybės kari- 
nio saugumo organizavimo ir užtikrinimo. Didelės valstybės turi svarbių ir 
toli siekiančių interesų. Jos turi turėti ir dideles kariuomenes tiems intere- 
sams ginti. Mažos valstybės gina kuklesnius interesus. Todėl ir kariuome- 
nės gali būti mažesnės. Valstybės saugumas labai priklauso nuo to, ar jos 
ginkluotosios pajėgos bei diplomatinės pastangos suderintos su jos interesų 

dydžiu, ar ji gerai kariškai organizuota ir ar jos vyrai yra pasiryžę mirti dėl 
Tėvynės, - rašo V.Bulvičius. 

Didžiųjų valstybių vadovai, planuodami mažų valstybių užpuolimą 
ir grasindami joms, siekia sukelti mažose valstybėse vidinę destrukciją. Ti- 
kimasi, kad mažos valstybės piliečiai išsigąs, patikės pasipriešinimo be- 
prasmiškumu, pakriks ir tai dar labiau sumažins jų galimybes gintis. Bet jei 
mažosios valstybės piliečiai gerai morališkai ir kariškai parengti, jiems 
įskiepytas tvirtas ryžtas bet kokiu atveju ir visais įmanomais būdais gintis, 
didžiosios valstybės siekis palaužti mažos valstybės piliečių pasipriešinimą 
žlunga. Matydama tvirtą mažos tautos ryžtą gintis, didžioji valstybė neretai 
apskritai atsisako pulti ir bevelija kitais būdais spręsti ginčytinus klausimus, 
jeigu iš viso jų esama. 

V.Bulvičius pažymi, kad valstybės karinis saugumas nėra pastovus, 
nekintamas dydis. Gera organizacija, kruopštus ginkluotųjų pajėgų ir visos 
valstybės pasirengimas gali valstybės karinį pajėgumą keleriopai padidinti. 
Ir priešingai — nepasitikėjimas savo jėgomis, nepakankamas rūpinimasis 
valstybės saugumu gali tą pajėgumą keleriopai sumažinti. 

Straipsnio “Šalintini trūkumai tautos kariniame paruošime“" au- 
torius V.Stanevičius (Mūsų žinynas, 1938. Nr.10) pabrėžia, kad Tėvynės 
gynimas — ne vien tik krašto ginkluotųjų pajėgų, bet ir visos tautos, visos 
valstybės reikalas. Straipsnio autoriaus nuomone, per dvidešimt Nepriklau- 
somybės metų nemažai padaryta gerinant karinės valstybės pasirengimą, 
tačiau ir problemų dar esama. V.Stanevičiaus nuomone, būtina ir toliau 
visokeriopai stiprinti patriotinį jaunimo auklėjimą, gerinti jo karinį paren- 
gimą. Karinis ir patriotinis jaunimo auklėjimas ir rengimas — ne vien ka- 
riuomenės, bet ir šeimos, mokyklos, jaunimo organizacijų uždavinys. Jau- 
nųjų karių mokymo ir auklėjimo sėkmę didžia dalimi lemia geras karininkų 
psichologinis, pedagoginis bei metodinis pasirengimas. Tačiau, kaip pažymi 
V.Stanevičius, jauni, karo mokyklą baigusieji karininkai dar labai stokoja 
psichologinių, pedagoginių bei metodinių žinių ir įgūdžių. Todėl būtina 
gerinti jaunų karininkų pedagoginį pasirengimą. Tik kilnus, tarnybai atsi- 
davęs, gerai įvairiapusiai pasirengęs karininkas gali deramai atlikti savo 
pašaukimo auklėti, mokyti ir kariškai rengti jaunuosius karius pareigas. 

Baigdamas savo straipsnį V.Stanevičius siūlo parengti išsamią jau- 
nimo karinio ir patriotinio ugdymo programą, gerinti karininkų psichologi- 
nį, pedagoginį ir metodinį parengimą karo mokykloje, parengti ir išleisti 
daugiau karinio mokymo ir auklėjimo vadovėlių. Šie, dar 1938 m. kelti, 
uždaviniai, aktualūs ir šiandien. 

Nemažai ir šiandien aktualių karo psichologijos problemų gvildena 
Gen. štabo plk. J.Šepetys 2-jų dalių straipsnyje “Vado ir kovotojo psicholo- 
gija šių dienų kare" (Mūsų žinynas, 1939 Nr.3, Nr.5). Jis aiškina drąsos, 
narsumo sąvokas, pataria, kaip įveikti baimę, tapti drąsiu kariu, narsiu Tė- 
vynės gynėju. Anot straipsnio autoriaus, psichologinius veiksnius, kuriems 
veikiant pasireiškia kovotojo narsumas, galima nustatyti taip: karinė mo- 
ralė reikalauja vykdyti pareigą, protas nurodo, kaip tai geriau padaryti, o 
valia priverčia veikti. Tikrojo narsumo sąvokoje telpa visos tauriosios ko- 
votojo savybės: didelis patriotizmas, aukšta dvasinė kultūra, moralumas, 
inteligencija. Šios asmenybės savybės, kaip pažymi J.Šepetys, jaunuoliui 
negali būti įdiegtos per trumpą karinės tarnybos laikotarpį. Jos turi būti 
ugdomos ir tinkamai auklėjant jau nuo mažų dienų. Tad narsumo šaknys 
turi glūdėti pačioje tautoje, narsumas turi tapti tautos bruožu. Tauta turi 
būti auklėjama ir rengiama savo laisvei bei sukurtosioms vertybėms išlai- 
kyti ir apginti. Kuo giliau tautoje įsišaknijusios nacionalinės idėjos, tuo ji 
tvirtesnė ir nenugalimesnė, - konstatuoja J.Šepetys. 

Gen. štabo plk. A.Rėklaitis gevildena vado asmenybės problemą 
(Vado asmenybės reikšmė.-Mūsų žinynas, 1938, Nr.11-12). Jis pažymi, kad 
išgarsėję savo gabumais ir asmeniniais privalumais garsūs vadai sukuria 
savo vardo epochas, jų vardai toje tautoje ir pasaulyje tampa nepamirštami. 
Užtenka prisiminti, kokią reikšmę Lietuvai turėjo Vytautas Didysis, Rusijai 
- Petras Pirmasis (Didysis), Prancūzijai - Napoleonas Bonapartas, Vokie- 
tijai —- Otas Bismarkas. Lietuvių tauta praeityje irgi turėjo nemažai vadų, 
kurių pastangomis, darbais ir aukomis Lietuva buvo viena galingiausių Eu- 
ropos valstybių. Šiuo metu ji vėl atgimsta, kuria savo ateitį. Šiam tautos 
prisikėlimui taip pat labai svarbios kilnios, taurios, veiklios ir atkaklios as- 
menybės (kaip sektinas pavyzdys, idealas). 

Įdomu pasamprotauti, ar didieji vadai, daug nusipelnę savo tau- 
toms ir valstybėms, buvo nepaprastų gabumų, genijai, ar jie išgarsėjo dėl 
atkaklaus ir planingo darbo, nuolatinio tobulinimosi, visokeriopo savo as- 
menybės privalumų ugdymo. Vienareikšmiai atsakyti gal ir sunku. Tačiau 
viena aišku, kad tik didžiulės ir nuolatinės stiprios asmenybės pastangos 
įgalina didžius darbus nuveikti, - pažymi A.Rėklaitis. 

Toliau jis išskiria kelis, jo manymu, svarbiausius vado asmenybės 
bruožus. Pirmiausia tai atsakomybės jausmas, vadą moraliai įpareigojantis 
prisiimti atsakomybę už savo pavaldinius, savo Tėvynės labui nebijoti var- 
go, nesigailėti darbo ir net savo gyvybės. Vadas visur ir visada, net ir sun- 
kiausiu momentu, turi būti ramus, pasitikėti savimi, sugebėti suvaldyti bai- 

mės jausmą, kad jis išoriškai būtų nepastebimas. Nedrąsų, neryžtingą ir 
nesugebantį vadovauti vadą valdiniai greit pastebi, juo nepasitiki. 

Labai svarbi sėkmingo vadovavimo ir didelio vado autoriteto sąly- 
ga -jo (vado) suartėjimas su valdiniais, domėjimasis jų problemomis, rūpi- 
nimasis jų reikalais. Geras vadas visada turi būti taktiškas, mandagus ir 
korektiškas, neužgaunantis kito jausmų ir įsitikinimų, neįžeidžiantis, bet 
sugebantis kitus gerai nuteikti. 

Tikras vadas yra stipri ir kilni asmenybė. Jis nuolat tobulinasi, yra 
sąmoningai drausmingas, teisingas, pareigingas, turi didelį atsakomybės 
jausmą, blaivų protą, taktiškas, rūpestingas, draugiškas ir nuoširdus, - pa- 
žymi A.Rėklaitis. 

Kai kurie pedagoginės psichologijos klausimai (karių mokymo ir 
auklėjimo vienovė, auklėjamasis mokymo pobūdis, karinio mokymo meto- 
dikos psichologiniai pagrindai) trumpai apžvelgti ir 1929 metais pasi- 
rodžiusioje plk.ltn. P.Tarasenkos knygoje “Kovotojo mokymas". Tačiau ap- 
skritai ši knyga yra daugiau karo pedagogikos, karių parengimo metodikos 
nei karo psichologijos vadovėlis (18 pav.). 





KOVOTOJO MOKYMAS 


MĄ 
ž 








18 pav. Plk. ltn. P.Tarasenkos knygos, skirtos karo pedagogikai, 
antraštinis puslapis 


Atskirai reikėtų nagrinėti ryškiausią prieškario nepriklausomos 
Lietuvos karinėms problemoms skirtą, 1940 metais išleistą monografiją 

“Karinis valstybės rengimas". Monografijos autorius — Generalinio štabo 
majoras Vytautas Bulvičius (19 pav.). 





19 pav. Generalinio štabo mjr. Vytautas Bulvičius (1908 - 1941) 


Knyga buvo parengta pagal V.Bulvičiaus paskaitų, skaitytų Vy- 
tauto Didžiojo universitete, medžiagą. Pakartotinai išleista 1994 metais, iki 
šiol išliko aktuali, stebinanti tiksliomis įžvalgomis apie tai, kokia turėtų būti 
nedidelės valstybės gynybos strategija ir taktika. Autorius pabrėžia, kad 
amžinoje lietuvių tautos išlikimo kovoje yra nepaprastai svarbus jos politinis, 
karinis, ekonominis ir psichologinis pasirengimas. “Mažai valstybei karinio 
saugumo atžvilgiu pavojingas ne tiek jos mažumas, kiek nepasitikėjimas 
savimi“, - pažymi V.Bulvičius ir tęsia: “Nepasitikėjimas savo valstybės 
jėgomis — tai tikras Achilo kulnas mažosiose valstybėse. Tik geru piliečių 
sąmoningumu galima šią didžiąją mažųjų valstybių silpnybę panaikinti ar 
bent ją labai sušvelninti. Drąsa ir pasiaukojimas yra tie dalykai, kurie gali 
mažų tautų pajėgumą padidinti iki milžiniškų ribų" (p. 35). 

V. Bulvičiaus monografijos tematika gana įvairi. Joje apžvelgiamos 
karinės doktrinos, kai kurių karų patirtis, būsimojo (t.y. Antrojo pasauli- 
nio) karo vaizdas, analizuojamas valstybių karinis pasirengimas politiniu, 
ekonominiu ir techniniu aspektais. Daug vietos skiriama kareivių, kari- 
ninkų, šaulių parengimo, kariuomenės apginklavimo klausimams. Apta- 
riamas visuomenės vaidmuo stiprinant valstybės gynybinį pajėgumą, 
nušviečiami diplomatinio ir psichologinio karo metodai ir priemonės, gvil- 
denami taktikos ir karinio vadovavimo technikos klausimai. 

Kalbėdamas apie kareivių kovinį parengimą, V. Bulvičius skiria tris 
pagrindinius jo komponentus - techninį, psichologinį ir moralinį. Techninį 
karių mokymą jis laiko labai svarbia karinio parengimo dalimi, nuo kurios 

tiesiogiai priklauso kariuomenės jėga apskritai. Bet čia pat priduria, kad, 
“techniškai parengus kareivį ar puskarininkį, yra padaryta tik pusė darbo". 
Ne mažiau svarbus yra ir psichologinis kareivių rengimas. Kareiviai turi būti 
pratinami ramiai sutikti ir ištverti visus karo sunkumus ir baisybes. Šito, 
anot V. Bulvičiaus, galima pasiekti, supažindinus kareivį su karo aplin- 
kybėmis ir tais psichologiniais veiksniais, kurie pasireiškia kautynių metu. 
Kovotoją reikia auklėti taip, kad jis mokėtų įveikti baimę, galėtų parodyti 
drąsą ir pasiaukojimą. 

Kovotojas gali sėkmingai nugalėti visas fizines ir psichines kauty- 
nių sunkenybes tada, kai jis suvokia savo pareigą ir yra pasirengęs ją 
įvykdyti. Kario pareigingumas, atsakomybės jausmas - moralinės savybės. 
Todėl ne mažiau už techninį bei psichologinį parengimą yra svarbus mora- 
linis karių pasirengimas. Moralinis kario tvirtumas priklauso nuo jam 
įskiepyto pareigos jausmo, patriotinio bei pilietinio sąmoningumo, Tėvynės 
gynimo tikslų suvokimo ir pritarimo jiems. Karys su pasišventimu stos į 
kovą tik tada, kai bus suinteresuotas ją laimėti. “Kareivį reikia įtikinti, kad 
Lietuvos nepriklausomybė yra tas objektas, dėl kurio verta kovoti, nes tik 
nepriklausomoje Lietuvoje gali būti kuriama jo ir Jo vaikų gerovė“, - 
pažymi V. Bulvičius (p. 121). 

Tačiau ir geriausias kareivių parengimas negarantuos laukiamų re- 
zultatų, jei nebus tinkamai parengtų vadų. Kad ir koks geras būtų kareivių 
mokymas, aukšta jų moralė, ginkluotė, be gerai parengtų vadų bus kuriama 
ne reguliari kariuomenė, bet tik ginkluoti partizanų būriai. Todėl jaunuolių 
atranka karybos studijoms bei karininkų mokymas ir ugdymas - vienas svar- 
biausių valstybės karinio parengimo uždavinių. Anot V.Bulvičiaus, karininko 
profesiją besirenkantis jaunuolis turi būti gana įvairiapusis — pasižymėti 
greita orientacija, fiziniu, psichologiniu bei moraliniu patvarumu, blaivia 
mąstysena ir nuovoka, sveiku atkaklumu, draugiškumu, nebijoti atsako- 
mybės, sugebėti organizuoti ir administruoti. Nors karininkas, be abejonės, 
turi gerai išmanyti karybos bei konkrečios specialybės karinius dalykus, bet 
jo charakterio ypatumai dažnai esti net svarbesni už techninį 
išsimokslinimą, - pastebi V. Bulvičius. 

Kadangi joje išdėstyti teiginiai ir nuostatos neprarado aktualumo 
V. Bulvičiaus monografija buvo pakartotinai išleista 1994 metais.. 

Karo psichologijos, kaip ir kitų karybos disciplinų, raidą Lietuvoje 
nutraukė 1940 metų okupacija, sunaikinusi Lietuvos kariuomenę, kari- 
ninkų korpusą, kariuomenės archyvus, bibliotekas, tuo pačiu ir karybos 
problemoms skirtą literatūrą. Tragiškas buvo ir lietuviškosios karo psi- 

chologijos kūrėjo mjr. V.Bulvičiaus ir jo bendražygių likimas. Rengusį 1941 
metų birželio sukilimą ir jam vadovavusį mjr. V.Bulvičių areštavo 1941 
metų birželio 8 - osios naktį, o tų pačių metų gruodžio 18 dieną po žiaurių 
kankinimų sušaudė. 

Visas neilgas mjr. V.Bulvičiaus gyvenimas (jis žuvo 33-jų metų) 
buvo pašvęstas Tėvynės nepriklausomybės stiprinimui. Knygos “Karinis 
valstybės rengimas“ pakartotinis leidimas po daugiau kaip 50-ties metų 
nepriklausomybę vėl atgavusioje Lietuvoje tapo iškiliu atgimusios valstybės 
karinių tradicijų tęstinumo ženklu. Daugiau apie V. Bulvičiaus gyvenimą ir 
veiklą galima sužinoti šios knygos prieduose (žr. V. Bulvičiaus biografiją). 


Kartojimo testas 


1. Psichologijos istorija prasideda: 
1) nuo senovės Graikijos filosofų rašytų darbų; 
2) nuo eksperimentinės psichologijos atsiradimo; 
3) nuo pirmųjų bandymų suvokti ir paaiškinti sielos esmę bei 
prigimtį. 
2. Karo psichologijos istorija prasideda: 
1) nuo A. Makedoniečio žygių; 
2) nuo N. Bonaparto pergalių ir pralaimėjimų įvertinimo; 
3) nuo Grinlifo (JAV) karinės stovyklos patirties apibendrinimo; 
4) nuo XX amžiaus pradžios. 
3. Karo psichologijos pradininkas Lietuvoje buvo: 
1) pik.ltn. P. Tarasenka; 
2) gimnazijos mokytojas J. Gobis; 
3) Gen. štabo mjr. V. Bulvičius; 
4) karininkas A. Juozapavičius. 

III.PAŽINIMO PROCESAI. JUTIMINIS IR LOGINIS PAŽINIMAS. 
DEMESYS. ATMINTIS 


1. Pažinimo procesai, jų struktūra 


Pažinimo procesais vadinami tie psichikos reiškiniai, kuriais žmogus 
gauna informaciją apie išorinę tikrovę bei patį save. Jau nuo seno psicholo- 
gijoje skiriamos jutiminio (sensorinio) ir loginio pažinimo rūšys. Jutiminiu 
pažinimu laikomas tiesioginis daiktų bei reiškinių savybių (spalvų, garsų, 
kvapų ir t.t.) ir tų daiktų bei reiškinių, kaip visumos (medžio, žmogaus, vėjo 
ir t.t.), pažinimas, kai tie daiktai, reiškiniai veikia jutimo organus (akis, ausis, 
skonio jutimo organus ir kt.). Daiktų bei reiškinių savybių pažinimas vadi- 
namas pojūčiais, o daiktų bei reiškinių visumos - suvokimais. Taigi jutiminį 
pažinimą sudaro pojūčiai ir suvokimai. 

Žmogaus pažintinė veikla nenutrūksta net tada, kai nėra išorinio 
dirgiklio, nes dalis informacijos išlieka atmintyje, toliau transformuojama, 
pertvarkoma. Be jutimo bei suvokimo, pažintinė veikla pasireiškia 
įsiminimu, atsiminimu, taip pat mąstymu ir vaizduote. 

Atmintis — tai individo sugebėjimas įsiminti, sisteminti, išlaikyti tai, 
kas patirta, išgyventa, ir prireikus vėl grąžinti šią informaciją į sąmonę, ja 
remtis mąstant ir veikiant. Atmintis sieja individo praeitį su jo dabartimi ir 
ateitimi, labai padeda savęs pažinimui ir vystymuisi. 

Loginis pažinimas vyksta pertvarkant (skaidant, jungiant, lyginant, 
apibendrinant ir t.t.) jutimais gaunamą ir atmintyje turimą informaciją. Tai 
aukštesnė pažinimo pakopa, kuria nustatomi jutimams neprieinami tik- 
rovės objektai (kūnų savitarpio trauka, atomo sandara, dangaus kūnų 
judėjimo tvarka, žmogaus psichikos reiškinių dėsningumai ir t.t.). 

Jutimais nepasiekiamas tikrovės sritis žmonės pažįsta mąstymu, ku- 
ris apibrėžiamas kaip apibendrinantis ir netiesioginis tikrovės pažinimas. 
Pažintinėje, darbinėje ar kūrybinėje veikloje kartu su mąstymu dalyvauja ir 
vaizduotė. 

Vaizduotė — tai psichinis procesas, kurio metu pertvarkant atmin- 
tyje turimą vaizdinę patirtų sudaromi nauji vaizdiniai. Vaizduotė, kaip 
pažinimo procesas, ypatinga tuo, kad nekopijuoja tikrovės, kaip jutimas ir 
suvokimas, bet kūrybiškai ją pertvarko. Vaizduotė leidžia padaryti išvadą net 
tada, kai neturime tiek žinių, kiek jų reikia uždaviniui atlikti. Dėl žmogaus 
sugebėjimo kūrybiškai mąstyti, veikti, prognozuoti ateitį jo veikla iš esmės 
skiriasi nuo instinktyvaus gyvūnų elgesio. 

Tradiciškai psichologinėje literatūroje prie pažinimo procesų pri- 
skiriamas ir dėmesys, nors aiškinantis dėmesio esmę iškyla nemažai klau- 
simų. Dėmesys yra individo psichinės veiklos sutelkimas tam tikru momentu 
į kokį nors realų ar įsivaizduojamą daiktą ar reiškinį. Manoma, kad dėmesio 
negalima laikyti atskiru procesu, nes jis neturi savito turinio (žinau, kad kažką 
suvokiu, patiriu, bet nėra taip, kad šiame procese dalyvautų tik dėmesys). 
Jis pasireiškia kaip pažinimą, valią, jausmus organizuojantis mechanizmas. 
Dėl to dėmesį sunku atskirti nuo valios ir kitų psichinių procesų. Tačiau 
laikydamiesi tradicijų ir mes dėmesio sąvoką aiškinsimės šios knygos sky- 
riuje, skirtame pažinimo procesams. Bet pirmiausia pakalbėsime apie dvi 
jutiminio pažinimo rūšis - pojūčius ir suvokimus. 


2. Pojūčiai. Jutimo sistemų jautrumo palaikymas ir lavinimas 


Bendrasis Pojūčiais vadiname jutiminio pažinimo procesus, kuriais 

apibūdinimas pažįstamos tikrovės daiktų ir reiškinių savybės, kai jos 

veikia jutimo organus. Regėjimo organais pažįstame 

šviesą, spalvas, girdėjimo — garsus, lietimo — šiurkštumą, švelnumą ir t.t. 

Juntame taip pat ir savo organizmo savybes (vidinius skausmus, alkį, 

troškulį, lytinius pojūčius ir kt.), kai jos paveikia kūno viduje esančius juti- 
mo organus. 

Pojūčių susidarymo anatominis-fiziologinis mechanizmas yra labai 
sudėtingas. Išskirsime pagrindinius jo skyrius. 

1.  Receptorius (lot. recepcio - priimti), arba priėmėjas, yra pe- 
riferinis nervo galas, skirtas priimti padirginimus. Receptorius galima paly- 
ginti su nervų sistemos langais į tikrovę. Tačiau tai ne pasyvūs langai, o 
sudėtingi aparatai (akys, ausys, liežuvis, oda ir kiti receptoriai), pertvar- 
kantys išorinę energiją į nervinius jaudinimo procesus. 

2. Perdavimo skyrius, kurį sudaro receptorių su smegenų centru 
jungiantys įcentriniai (aferentiniai) ir išcentriniai (eferentiniai) nervai. Šie 
nervai perduoda jaudinimo energiją į centrinę nervų sistemos dalį ir iš jos į 
periferiją. 

3. Centras smegenyse, atliekantis jaudinimo impulsų įvertinimo 

operacijas, kurio dėka ir atsiranda regėjimo, girdėjimo, skonio ir kiti 
pojūčiai, o receptoriai prisitaiko prie veikiančių dirgiklių (20 pav.). 

20 pav. Pojūčių fiziologinis mechanizmas 


Šis pojūčio susidarymo aparatas veikia taip. Koks nors daiktas ar 
reiškinys paveikia receptorių (šis procesas vadinamas dirginimu). Fizinis ar 
cheminis dirginimo procesas receptoriuje virsta fiziologiniu jaudinimo procesu. 
Jaudinimo procesas aferentiniais nervais perduodamas į smegenų centrinę dalį, 
kur jis virsta psichiniu procesu - pojūčiu. Eferentiniais nervais jaudinimai iš 
centro bėga į receptorių, kuris prisitaiko prie dirginimų (tuomet sumažėja 
arba padidėja receptoriaus jautrumas ir kt.). 

Kai XIX a. buvo pradėti išsamesni fiziologiniai pojūčių tyrimai, kilo 
problemų dėl pojūčių ir tikrovės daiktų bei reiškinių savybių panašumo. Mate- 
rialistinis praktinio patyrimo teiginys, kad pojūčiai yra tikrovės savybių at- 
spindžiai, pasirodė ne toks jau akivaizdus. Vokiečių fiziologas J. Miuleris 
pastebėjo, kad akimis, kokiais dirgikliais jas bedirgintume (ne tik elektro- 
magnetinėmis šviesos bangomis, bet ir mechaniniu tinklainės sukrėtimu ar 
elektros srove), gauname tik regėjimo pojūčius. Panašiai veikia ir kiti juti- 
mo organai. Iš tų faktų buvo padaryta išvada, kad pojūčiai yra specifinės ener- 
gijos, būdingos tam tikriems jutimo organams, o ne daiktų savybių atspindžiai. 
Vadinasi, pojūčių turinį sudaro paties žmogaus organizmo ypatybės. H. 
Helmholcas, remdamasis J. Miulerio specifinės energijos teorija, aiškino, 
kad pojūčiai jokio panašumo su juos sukėlusiais daiktais bei reiškiniais 
neturi, o yra tik tam tikri sutartiniai jų ženklai (hieroglifai, simboliai). Pasak 
šios teorijos, šviesa yra tik tada šviesa, kada ji veikia matančią akį (tą patį 
galima teigti apie garsą ir kitus pojūčius). 

Kiek kitaip pojūčių turinį aiškino vadinamosios visumos 
(geštaltistinės) psichologijos šalininkai (M. Vertheimeris ir kiti). Jų nuomo- 
ne, pojūčiai yra spontaninės smegenų ir psichinės veiklos produktai, pri- 

klausantys nuo nukreiptų į tam tikrą tikslą bendrų visuminių struktūrų, o 
ne nuo konkrečių daiktų savybių. 

Pojūčių santykių su daiktų ar reiškinių savybėmis problemos nėra 
išspręstos. Kai šviesą tiriame ne akimis, o kitais fizikos prietaisais, tai fik- 
suojame ne šviesą, spalvas ir t.t., o tik tam tikro dažnumo elektromagneti- 
nius virpesius. Pojūčiai padeda pažinti aplinką ir geriau prie jos prisitaikyti. 
Spręsti apie pojūčių ir daiktų bei reiškinių savybių panašumą gali tik žmogus. 
Žmogus turi apie dvidešimt skirtingų jutimo aparatų, 
kuriais priimami išorinės ir vidinės aplinkos poveikiai, 
sukeliantys pojūčius. Visa pojūčių įvairovė skirstoma į rūšis, atsižvelgiant į 
šiuos jų požymius: 1) ar yra (nėra) tiesioginis kontaktas tarp dirgiklio ir 
receptoriaus, 2) pagal receptorių išsidėstymą organizme, 3) pagal 
pažįstamų tikrovės savybių turinį. 

Atsižvelgiant į dirgiklio ir receptoriaus kontaktyvumą, yra skiriami 
kontaktiniai ir distanciniai pojūčiai. Kontaktiniais laikomi skonio, lietimo, 
skausmo ir kt. pojūčiai. Distanciniais - regėjimo, girdėjimo, vibracijos ir kt. 
pojūčiai. 

Pagal receptorių išsidėstymą skiriami išoriniai ir vidiniai pojūčiai. 
Išoriniais laikomi tie, kurių receptoriai yra organizmo paviršiuje arba netoli 
jo (eksteroreceptoriai). Jiems priskiriami regėjimo, girdėjimo, lietimo ir kt. 
pojūčiai. Vidiniais pojūčiais laikomi tie, kurių receptoriai yra organizmo 
viduje (interoreceptoriai). Tais receptoriais gaunami alkio, troškulio, pu- 
siausvyros, judėjimo ir kt. pojūčiai. 

Pagal pažįstamų tikrovės savybių turinį yra skiriami regėjimo, 
girdėjimo, uodimo, skonio, lietimo, temperatūros, skausmo, vibracijos, niežulio, 
organiniai, pusiausvyros ir judėjimo pojūčiai. 'Yrumpai apibūdinsime šių 
rūšių pojūčius atskirai. 

Regėjimo pojūčiai dominuoja žmogaus jutimų sistemoje. Nustatyta, 
kad regėjimo pojūčiais žmogus gauna apie 8076 visos apie tikrovę informa- 
cijos. Atitinkamai apie 2076 tokios informacijos perduoda visos likusios 
pojūčių rūšys. 

Regėjimo pojūčių dirgiklis yra 390 — 760 milimikronų ilgumo 
elektromagnetinės bangos. Būna trumpesnių ir ilgesnių bangavimų (infra- 
raudonieji ir ultravioletiniai spinduliai), tačiau regėjimo pojūčių be specia- 
lių aparatų jie nesukelia. Regėjimo receptorius yra akys, turinčios be galo 
sudėtingą anatominę struktūrą (ji turėtų būti žinoma iš anatomijos ir fi- 
ziologijos kurso). Regėjimo pojūčiams susidaryti svarbiausia receptoriaus 
dalis yra akies tinklainė. Joje išsidėsčiusios dviejų rūšių šviesai jautrios ner- 

vinės ląstelės, kurios dėl savo formų vadinamos lazdelėmis ir kolbelėmis. 
Akies tinklainėje priskaičiuojama apie 7 mln. kolbelių. Jos išsidėsčiusios 
tinklainės centrinėje dalyje ir sudaro dieninio regėjimo aparatą, padedantį 
skirti daiktų spalvas ir formas. Lazdelės, kurių priskaičiuojama apie 130 
mln., išsidėsčiusios tinklainės pakraščiuose, yra jautresnės šviesai, jos pa- 
deda regėti esant menkesniems elektromagnetiniams dirginimams, tačiau 
lazdelių aparatas perduoda tik achromatinių (pilkų, juodų) spalvų pojūčius. 
Dėl to jis vadinamas naktinio regėjimo aparatu. 

Elektromagnetinių bangavimų padirginimus lazdelių ir kolbelių 
aparatas paverčia nervinio jaudinimo procesais. Jaudinimai perduodami į 
galvos smegenų žievės pakaušio sritį, kur yra regėjimo centrai. Ten susida- 
ro regėjimo pojūčiai. Skirtingų achromatinių spalvų pojūčiai priklauso nuo 
elektromagnetinių bangavimų skirtumų. Raudonos spalvos pojūčius suke- 
lia 700 milimikronų, geltonos - 580, žalios- 530, mėlynos -450, violetinės - 
400 milimikronų ilgumo bangavimai. Žinoma, kad žmogus skiria daugybę 
kiekvienos spektro spalvos atspalvių. Aiškindamas šį reiškinį, H. Helmhol- 
cas dar XIX a. pabaigoje paskelbė trijų komponentų spalvinio regėjimo 
teoriją, pasak kurios, akyje esama aparatų, skirtų trims pagrindinėms spal- 
voms (raudonai, mėlynai, geltonai). Daugybė atspalvių atsiranda toms 
trims spalvoms besimaišant įvairiomis proporcijomis. 

Šviesos pojūčius sukelia arba šviesos generatoriai (saulė, ugnis, 
elektros lemputė ir t. t.), arba tų generatorių skleidžiamų bangavimų at- 
spindžiai. Baltą popieriaus lapą matome todėl, kad jis vienodai atspindi 
visų dažnių elektromagnetinius virpesius, o juodą medžiagą dėl to, kad ji 
vienodai visus virpesius sugeria. Chromatinių spalvų regėjimas atsiranda 
tada, kai šviesos šaltinis generuoja tam tikro dažnio virpesius arba daiktas 
atspindi tik tam tikro dažnio virpesius. 

Žinomi spalvų neskyrimo, arba daltonizmo, reiškiniai. Jie atsiranda 
dėl nervinio kolbelių aparato defektų (dažniausiai neskiriamos raudona ir 
žalia). Daltonikais pripažįstama 0,576 moterų ir 476 vyrų. 

Lazdelių aparato trūkumai pasireiškia prastesniu regėjimu sute- 
mus ir naktį. Šis trūkumas dar vadinamas vištakumu (vištos ir balandžiai 
neturi lazdelių aparato ir dėl to sutemus nemato). 

Girdėjimo pojūčių dirgiklis yra nuo 16 iki 20000 virpesių per se- 
kundę dažniu sklindantys oro bangavimai. Mažesni negu 16 virpesių per 
sekundę (infragarsai) ir didesni negu 2000 virpesių per sekundę (ultragar- 
sai) dažnio bangavimai žmogui daro įtaką, bet girdėjimo pojūčio nesukelia. 

Girdėjimo pojūčių receptorių sudaro išorinė ir vidinė ausis. 
Išorinės ausies paskirtis yra oro virpesių priėmimas ir jų nukreipimas į vi- 
dinę ausį. Vidinėje ausyje svarbiausias yra Kortijaus organas. Tai į sraigę 
panašus darinys, kurio vidinėse sienelėse išsidėstę apie 20000 laipsniškai 
ilgėjančių skaidulėlių. Jau minėtas fiziologas H. Helmholcas iškėlė klausos 
rezonansinę teoriją, kuri teigia, kad atitinkančios virpesių dažnį skaidulėlės 
rezonuoja (pačios pradeda virpėti). Būdamos sujungtos su klausos ner- 
vinėmis ląstelėmis, jos perduoda jaudinimus į smegenų žievės smilkinių 
sritį, kur ir susidaro garsų pojūčiai. 

Girdėjimo pojūčiai teikia informaciją apie garsų aukštumą, inten- 
syvumą, tembrą ir vietą, iš kurios garsai (oro virpesiai) sklinda. Garsų 
aukštumo jutimas priklauso nuo virpesių dažnio - kuo dažnesni virpesiai, 
tuo aukštesni garsai. Intensyvumas priklauso nuo virpėjimų amplitudės, o 
tembras - nuo papildomų virpesių, kurie supa pagrindinį, garso aukštumą 
nulemiantį oro bangavimą. Vietą, iš kurios sklinda garsus sukeliantys virpe- 
siai, padeda nustatyti tai, kad žmogus girdi dviem ausimis. Ne tuo pačiu 
metu pasiekdami vieną ar kitą ausį, virpesiai signalizuoja apie virpėjimų 
šaltinio erdvinę padėtį. 

Vibracijos pojūčiai yra šiek tiek panašūs į girdėjimo pojūčius, nes 
jais juntami oro ar kitų medžiagų (pvz., automobilio) virpėjimai. Kai kas 
vibracijos pojūčius vadina kontaktinė klausa. Specialių vibracijos receptorių 
nesurasta: manoma, kad vibracijos poveikius gali atspindėti visi organizmo 
audiniai. Vibracijos pojūčiai gali padėti pastebėti mašinų gedimus, išvengti 
kenksmingų vibruojančios aplinkos poveikių sveikatai. Kurtiesiems ir 
kurčnebyliams vibracijos jutimai iš dalies kompensuoja klausos trūkumą 
(pastebėta, kad kurti žmonės mėgsta „klausytis“ muzikos liesdami fortepi- 
jono dangtį ar priimdami nugara nuo orkestro sklindančius virpesius). 

Uodimo pojūčių dirgiklis yra smulkios medžiagų dalelytės, paten- 
kančios į nosies ertmę. Uodimo receptorių sudaro nosies gleivinės 
plėvelėje išsidėsčiusios uodimo ląstelės, sujungtos įcentriniais nervais su 
smegenų žievės smilkinių srityje esančiais uodimo centrais. Uodimo 
pojūčiai mažai tyrinėti, jie vadinami vardais tų objektų, kurie sukelia vie- 
nokius ar kitokius kvapus (alyvų, benzino ir t.t.). Nors žmonių uoslė yra 
pakankamai jautri (užtenka kelių molekulių kvapios medžiagos oro litre, 
kad pajustume kvapą), tačiau kai kurie kiti gyvūnai, pvz., šunys, turi daug 
kartų jautresnę uoslę. Pastebėtas didesnis nereginčių žmonių uoslės jaut- 
rumas (pagal kvapą jie skiria vietoves, pastatus, žmones ir kt.). 

Skonio pojūčio dirgiklis yra įvairios medžiagos, ištirpusios vande- 
nyje, seilėse ar kituose skysčiuose. Skonio receptorių sudaro vadinamieji 
skonio svogūnėliai, išsidėstę liežuvio, ryklės, gomurio paviršiuje. Šių re- 
ceptorių pertvarkyti padirginimai - jaudinimai patenka į smilkinių sritį, kur 
yra skonio jutimų centrai, ir ten sukelia skonio pojūčius. Skonio aparatas 
skiria saldumo, kartumo, rūgštumo ir sūrumo pojūčius. Prie jų dar prisijun- 
gia uodimo, temperatūros, lietimo pojūčiai, ir taip susidaro daugybės sko- 
nių jutimai. Jų ypatybės keičiasi nuo poreikių maistui kitimo: didesniems 
poreikiams esant, jautrumas skoniui padidėja ir skonio kokybė pagerėja, ir 
priešingai. Nemažos įtakos skonio jutimams turi nuotaika, stalo serviruotė 
bei kitos aplinkos ypatybės. 

Lietimo, temperatūros, skausmo ir niežulio pojūčių receptoriai yra 
išsidėstę odos paviršiuje. Dėl to psichologinėje literatūroje Jie dažnai vadi- 
nami odos pojūčiais. 

Lietimo receptoriai - lietimo taškai odos paviršiuje pasiskirstę ne- 
vienodai. Daugiausiai jų yra rankų, pirštų ir delnų, o ypač liežuvio ir lūpų 
paviršiuje. Mažiausiai - nugaros srityje. Lietimo pojūčiai suteikia žinių apie 
liečiamų daiktų paviršiaus savybes: lygumą, šiurkštumą, lipnumą, švelnumą, 
kietumą, skystumą ir kt. Lietimo pojūčiai, jungdamiesi su judėjimo 
pojūčiais, specifiniais apčiuopimo judesiais, leidžia pažinti daiktų formas ir 
atstumus tarp jų. 

Skausmo pojūčius sukelia arba specifinių skausmo taškų dirgini- 
mas, arba labai intensyvus lietimo ir temperatūros receptorių dirginimas. 
Skausmo pojūčiai praneša apie kenksmingus dirgiklius, kurių reikia vengti. 
Eksperimentiniai tyrimai parodė, kad skausmo pojūčiai atspindi skaus- 
mingų dirginimų kokybę (dūrimo, deginimo, pjovimo jutimai) ir tų dirgi- 
nimų intensyvumą. 

Temperatūros pojūčius sukelia aukštesnės ar žemesnės tempe- 
ratūros už kūno temperatūrą daiktų prisilietimas prie odoje išsidėsčiusių 
šilumos ir šalčio taškų. Šalčiui jautresnė žmogaus nugara, o mažiausiai 
jautri - krūtinės sritis. 

Niežulio pojūčiai yra labai menkai tyrinėti, dėl to platesnės moks- 
linės informacijos apie juos nepateiksime. 

Čia buvo trumpai apžvelgtos atskiros išorinių pojūčių rūšys. Toliau 
apžvelgsime vidinius pojūčius, kurių receptoriai išsidėstę organizmo viduje. 

Organinių pojūčių receptoriai išsidėstę įvairių vidaus organų 
(skrandžio, žarnų sienelėse, širdies, lytinių organų ir kitose) srityse. 

Jais gauname informaciją apie vidaus organų veiklos ypatybes. Kai 
organizmas funkcionuoja normaliai, organinių pojūčių beveik nebūna. 

Bendra savijauta gera, juntamas energingumo ir darbingumo paki- 
limas. Esant kokiems nors atskirų organų sutrikimams, atsiranda neigiamų 
emocinių būsenų. Yra skiriami sotumo, troškulio, alkio, lytinio malonumo, 
įvairių vidinių skausmų ir kiti organiniai pojūčiai. 

Pusiausvyros pojūčių receptoriai yra išsidėstę vidinėse ausų srityse. 
Jie signalizuoja apie žmogaus kūno padėtį žemės svorio centro atžvilgiu. 
Kitaip pusiausvyros pojūčiai dar vadinami vestibiuliariniais pojūčiais, ka- 
dangi vestibiuliarinis aparatas yra jų receptorius. Vestibiuliarinis aparatas 
gana jautrus. Jei jis daugiau dirginamas, kaitaliojant žmogaus padėtį 
erdvėje, tuomet atsiranda nemalonių jutimų ir vegetatyvinių reakcijų (jūros 
liga, oro liga ir pan.). Lakūnų, kosmonautų vestibiuliarinis aparatas specia- 
liai treniruojamas, kad, esant nesvarumui, neatsirastų neigiamų jutimų, 
aplinkos suvokimo sutrikimų. 

Judėjimo pojūčių receptoriai išsidėstę raumenyse, sausgyslėse, 
kaulų sąnarių paviršiuje ir kitur. Jais mes gauname informaciją apie 
žmogaus kūno dalių judesių vietą, jėgą, greitį, trajektoriją. Judėjimo 
pojūčiais žmogus kontroliuoja savo judesius. Judėjimo pojūčiai lavinami 
formuojant darbo, žaidimų, sportinius mokėjimus ir įgūdžius. Tų pojūčių 
lavinimas labai svarbus kalbėjimo ir rašymo įgūdžiams formuotis. 

Baigiant jau žinomų pojūčių rūšių apžvalgą, būtina pažymėti, jog 
gali būti dar ir kitokių, psichologijoje tiksliai neaprašytų, pojūčių rūšių. Jei 
žmonės turi telepatinio susižinojimo galimybių, tai telepatinei informacijai 
priimti turėtų būti kažkokie specialūs receptoriai. Prieš 10-tį, 20-tį metų 
buvo daug rašoma apie odos optinius pojūčius, kuriais kai kurie žmonės 
skiria spalvas ir formas ne regėdami, o liesdami tas spalvas ar formas del- 
nais. Tyrimai dar nebaigti. Manoma, kad dar ne visi žmogaus pojūčiai yra 
aprašyti. 

Apžvelgdami atskiras pojūčių rūšis, mes iškėlėme kiekvie- 
e nos rūšies specifinius ypatumus. Tačiau yra dėsningumų, 
„PojulU || bendrų visiems pojūčiams. Čia juos ir aptarsime. 
dėsningumai Jautrumas ir slenksčiai. Ne kiekvienas padirginimas sukelia 
pojūtį. Nejuntame į mūsų odą krintančių dalelių prisilietimo, negirdime iš 
toliau kišeninio laikrodžio tiksėjimo ir t.t. Sugebėjimas pajusti dirginimus 
vadinamas jautrumu. Yra skiriamas absoliutinis ir skyrimo jautrumas. Ab- 
soliutiniu jautrumu laikomas sugebėjimas pajusti silpnus dirgiklius, o sky- 

rimo jautrumu - sugebėjimas pajusti net nežymius padirginimų stiprumo 
pasikeitimus. 

Absoliutiniam jautrumui apibūdinti naudojamės absoliutinio jaut- 
rumo slenksčio sąvoka. Absoliutinio jautrumo slenkstis yra minimalus dirgi- 
nimo dydis, sukeliantis vos pastebimą pojūtį. Kuo didesnis jutimo organų ab- 
soliutinis jautrumas, tuo mažesnės dirginimo jėgos reikia tam pojūčiui atsi- 
rasti. Šį dėsningumą XIX a. vokiečių psichofiziologai E. Vėberis ir G. 
Fechneris formulavo taip: absoliutinis jautrumas yra absoliutinio jautrumo 
slenksčiui atvirkščiai proporcingas dydis. Žmogaus jutimo organų absoliu- 
tinis jautrumas yra labai didelis. Jeigu atmosfera būtų visiškai skaidri, tai 
žmogaus akis galėtų 1 km atstumu matyti šviesos šaltinį, lygų 
tūkstantosioms žvakės dalims. Didelis ir žmonių uoslės jautrumas, nes, 
pvz., dirbtinio muskuso kvapą žmogus pajunta net tada, kai viename litre 
oro yra bent viena šimtamilijoninė dalis miligramo šios medžiagos. 
(Žemesniųjų gyvūnų kai kurių jutimo organų jautrumas dar didesnis: šunų 
uoslė, paukščių regėjimas ir kt.) 

Jautrumo skyrimui aprašyti naudojamės skyrimo slenksčiu. Skyri- 
mo Slenkstis yra minimalus dirginimų pasikeitimas, sukeliantis vos pastebimą 
pojūčių pasikeitimą. Pojūčių skyrimo slenksčius tyrė prancūzų fizikas 
P.Bugeris ir vokiečių psichofiziologas E.Vėberis. Jie nustatė, kad pojūčių 
skyrimo slenkstis yra santykinis dydis, išreiškiamas trupmena, kuri rodo, 
kokio dydžio pirminio dirginimo dalį reikia pridėti, kad žmogus pajustų 
pokytį. Pvz., jei uždėsime ant rankos 100 g svorį ir paskui pridėsime prie jo 
dar 3 - 4g, tai žmogus pajus skirtumą. Tačiau jei pirminis svoris bus 1 kg, 
tai, pridėjus 3 - 4 g, niekas svorio padidėjimo nepastebės. Nustatyta, kad 
svorio skyrimo slenkstis yra 1/30 dalis pirminio svorio, šviesos — 1/100 pir- 
minio ryškumo, o garso -1/10 pirminio stiprumo. 

Tiek absoliutinis jautrumas, tiek skyrimo jautrumas nėra pastovūs. 
Jie priklauso nuo jutimo organus veikiančių dirgiklių, nuo kitų tuo pačiu 
metu patiriamų pojūčių ir nuolatinių gyvenimo sąlygų. 

Adaptacija yra jautrumo pakitimas, atsirandantis prisitaikant prie 
dirginimo stiprumo. Dažnai adaptacija pasireiškia jautrumo padidėjimu. 
Tyrimai parodė, kad, pabuvus apie valandą tamsoje, akies jautrumas šviesai 
padidėja apie 200 tūkst. kartų. Pabuvus šviesoje, jautrumas jai sumažėja. 
Praktiškai visi pastebime, kaip, išėję iš tamsaus kambario į ryškią saulės 
šviesą mes keletą minučių, kol regėjimo jautrumas sumažėja, blogai mato- 
me. Adaptaciją tamsai pastebime patekę iš šviesių patalpų į nakties tamsą. 

Greitai adaptuojasi ne tik regėjimo, bet ir uodimo, lietimo ir tem- 
peratūros pojūčiai. Įėję iš gatvės į blogai išvėdintą kambarį nemalonų 
kvapą juntame tik vieną kitą minutę. Atstatyti uoslės jautrumui reikia 1-3 
minučių. 

Bandymai rodo, kad slėgimo pojūtis į odos paviršių jau po keleto 
sekundžių sumažėja iki 1/5 dalies tos jėgos, kuri buvo juntama tik prisilie- 
tus. Dėl to žmogus nejunta drabužių slėgimo, ieško ant kaktos atsmauktų 
akinių ir pan. 

Adaptaciją prie temperatūros svyravimų iliustruoja toks eksperi- 
mentas. Jeigu vieną ranką žmogus palaikys keletą minučių 40“ C karštame, 
o kitą 20“ C vėsiame vandenyje ir po to abi rankas sukiš į vidutinės tempe- 
ratūros (apie 307 C) vandenį, tai šis vanduo vienai rankai atrodys šaltas, o 
kitai karštas. 

Lėtai adaptuojamasi kintant klausos ir skausmo pojūčiams. Garsai, 
kurie skamba (ypač be pertraukos) ilgesnį laiką, neišnyksta taip greitai kaip 
kvapai, bet dar kurį laiką būna girdimi. Jei negirdime kokių nors nuolatinių 
ūžesių ar kambaryje tiksinčio laikrodžio, tai tik dėl to, kad mūsų dėmesys 
tuo momentu būna sukoncentruotas ne į juos. Užtenka atkreipti dėmesį - ir 
garsus vėl girdėsime pirminiu stiprumu. Panašiai esti ir su skausmo 
pojūčiais, prie kurių adaptuotis būtų pavojinga. 

Įvairių pojūčių jautrumas gali padidėti ar sumažėti ir dėl vidinių 
organinių priežasčių. Tokie pakitimai yra vadinami sensibilizacija 
(įjautrinimu). Jie vyksta dėl įvairių fiziologinių organizmo pakitimų. Pvz., 
moterims nėštumo metu keičiasi kai kurių endokrininių liaukų veikla ir 
kartu padidėja uoslės ir skonio jautrumas, tačiau kiek susilpnėja klausa ir 
kt. 

Pojūčių sąveika vadinamas vienų pojūčių jautrumo padidėjimas ar 
sumažėjimas dėl kitų tuo pačiu metu gaunamų pojūčių įtakos. Pvz., kvapas 
sumažina regėjimo jautrumą, nes jis signalizuoja organizmui apie arti 
esančius objektus, kuriems aptikti regėjimas nėra labai reikalingas, o nedi- 
delis garsas padidina regėjimo jautrumą, nes garso jutimas mobilizuoja ir 
kitus jutimo organus, teikiančius informaciją apie tolimus objektus. 

Nustatyta, kad pojūčių sąveika priklauso ir nuo asmenybės tipolo- 
ginių skirtumų. Intravertų klausos jautrumas padidėja, kai akį veikia silpna 
šviesa, lieka pastovus, esant vidutinei, ir sumažėja, kai veikia stipri šviesa. 
Ekstravertų klausos jautrumas padidėja dirginant bet kokio stiprumo 
šviesa. Tai rodo, kad pojūčių sąveika yra asmenybės, kaip visumos, veikimo 
rezultatas. 

Tokia visuminė veikla būdinga ir sinestezijoms, kurios pasireiškia 
tuo, kad vienos rūšies pojūčiai gali sukelti kitos rūšies pojūčius. Garsai gali 
sukelti spalvos (šviesus sopranas), temperatūros (šiltas altas) skonio (aštrus 
baritonas) ir kt. pojūčius. Sinestezijos pasireiškia ne visiems vienodai 
ryškiai (iš muzikos istorijos žinome apie kompozitorių N.Rimskio- 
Korsakovo ir A. Skriabino spalvinės klausos faktus ir kt.). 

Individualūs Kiekvieno žmogaus pojūčiai, be bendrųjų ypatybių, turi 
pojūčių skirtumai 7 asmenybinių skirtumų. Tie skirtumai pirmiausia 
atsiranda dėl įgimtų anatominių-fiziologinių jutimo 
organų ypatybių. Apie žmogų, neturintį muzikinės klausos, mūsų liaudies 
sakoma: "Jam meška ant ausies užmynė“. Kitaip pasakytume, kad šio 
žmogaus klausa yra prasta. Nevienodai tobula akies sąranga pasireiškia 
tuo, kad vieni žmonės geriau skiria spalvas ir formas, tačiau gali prasčiau 
užuosti kvapus ir pan. 

Kita pojūčių skirtumų priežastis yra jų pakitimai dėl gyvenimo sąlygų 
įtakos. Lyginant pianistų ir smuikininkų garsų aukštumo skyrimo jautrumą 
nustatytas smuikininkų klausos pranašumas, nes jiems garsų vietų reikia 
ieškoti dažniau. Patyrę lakūnai iš klausos nustato variklio apsisukimų dažnį 
(V.Kaufmano tyrimai, 1947). Jie skiria dažnius nuo 1300 iki 1340 apsisu- 
kimų per minutę, o netreniruoti žmonės junta skirtumą tarp 1300 ir 1400 
apsisukimų. Patyręs vairuotojas iš klausos nustato variklio gedimus, karys 
išminuotojas giliai po vandeniu pirštais atskiria ten esančius sprogstamus 
užtaisus nuo kitų metalinių daiktų. Štampuotojams išlavėja judesių jautru- 
mas (J.Lapės tyrimai, 1960). Medžiagų dažymo specialistai skiria apie 40- 
60 juodos spalvos atspalvių. Uodimo ir skonio pojūčiai išlavėja arbatos, 
sūrio, vyno ir kitų produktų degustuotojams ir kt. 

Aptariant pojūčių skirtumus, atsiradusius dėl individualių gyveni- 
mo sąlygų įtakos, reikia pažymėti, kad pojūčių tobulėjimas čia gali vykti 
dviem kryptimis: 1) padidėja vienų ir kitų jutimo organų absoliutinis jaut- 
rumas ir 2) sumažėja skyrimo slenksčiai ir atitinkamai padidėja sudėtingų 
dirgiklių skyrimo jautrumas. 

Atskirų pojūčių rūšių pakitimai vyksta ir dėl kurių nors sutrikusių 
pojūčių kompensacijos. Antai uodimo pojūčiai daugeliui žmonių aplinkos 
pažinimui neturi didesnės reikšmės, tačiau neregiams — kurtiesiems jie 
tampa priemone per atstumą atskirti žmones ir daiktus. Uodimu jie at- 
pažįsta į kambarį įėjusius žmones, iš kvapo sprendžia, pro kuriuos namus 
eina ir pan. Yra žinoma, kad kai kurie kurtieji mėgsta muziką, nors jos ir 
negirdi. Gaudami vibracijos pojūčių (padėję ranką ant fortepijono dangčio, 

atsisukę nugara į orkestrą, kad taip geriau priimtų virpėjimus), jie tarsi jos 
“klauso". 

Faktai apie pojūčių pakitimus, atsiradusius dėl gyve- 
nimo sąlygų įtakos, dirbant profesinius darbus bei dėl 
sutrikusių pojūčių kompensacijos, rodo, kad įgimtos 
pojūčių savybės gali būti tobulinamos ir specialiomis 
kalbos, muzikos, piešimo ir kitokiomis pratybomis, susijusiomis su žmogaus 
darbu, profesine veikla. 

Jutimo organų jautrumas palaikomas, didinamas ir tobulinamas fi- 
ziologinėmis, psichologinėmis, farmakologinėmis bei specialiosiomis prie- 
monėmis. 

Prie fiziologinių priemonių galima priskirti rytinę mankštą, sportą, 
kvėpavimo pratimus, organizmo grūdinimą vandens ir oro procedūromis. 

Psichologinės priemonės — didelis atsakomybės jausmas, nuolatinis 
budrumas, pakili nuotaika, susidomėjimas darbu ar kitokia veikla, aktyvus 
dėmesingumas. 

Jautrumą šiek tiek didina ir farmakologinės priemonės (įvairūs 
vaistai), kava, arbata, kiti tonizuojantys gėrimai. Jį trumpam (maždaug 12 — 
kai minučių) gali padidinti ir nedidelis alkoholio kiekis, bet po to jautrumas 
staiga sumažėja (gali siekti tik 4076 pradinio jautrumo). Jau vien dėl šios 
priežasties alkoholio, kaip jautrumą didinančios priemonės, vartoti nere- 
komenduojama. 

Kaip rodo anksčiau pateikti pavyzdžiai, didelis kai kurių jutimo or- 
ganų bei pojūčių jautrumas reikalingas atskirų profesijų žmonėms. Todėl juti- 
mo organų ir pojūčių treniravimas įeina į kai kurių profesijų parengimo pro- 
gramas. Pvz., specialiomis priemonėmis treniruojamas lakūnų ir kosmo- 
nautų vestibiuliarinis (pusiausvyros jutimo) aparatas tam, kad būtų atspa- 
resnis didelėms organizmo perkrovoms bei geriau prisitaikytų prie nesva- 
rumo sąlygų, nesukeltų jutimo ir aplinkos suvokimo sutrikimų (kūno ir at- 
skirų jo dalių jutimo, orientacijos erdvėje praradimo ir pan.). 

Su būsimaisiais kosmonautais daromi ir psichologiniai bandymai: 
jie veikiami įtaiga, sukuriama įtarumo atmosfera, eksperimento dalyviai 
pratinami nugalėti baimę, laukimą, netikrumą, nerimą dėl galimos nelai- 
mingos baigties ir kita. Tai daroma ne tik dėl būtinumo užgrūdinti 
būsimųjų kosmonautų charakterį ir valią, bet ir siekiant treniruoti jų jutimo 
sistemas, paruošti jas ekstremalioms skrydžio sąlygoms, nes ir nuo psicho- 
loginės įtampos gali sutrikti jutimai ir suvokimai. 


Jutimo sistemų jaut- 
rumo palaikymas ir 
lavinimas 

Ekstremaliomis sąlygomis neretai tenka veikti ir kariams. Todėl karių 
jutimo sistemų būklė bei jų gebėjimas prisitaikyti prie tokių sąlygų yra 
svarbus kariuomenės kovinio pasirengimo veiksnys. Šauktinių jutimo orga- 
nai bei pojūčiai tikrinami dar prieš tarnybą kariuomenėje. Nuo patikros 
rezultatų priklauso, ar jaunuolis bus pašauktas ir kokiame kariniame dali- 
nyje (kokios rūšies kariuomenėje) jam teks tarnauti. Karinės tarnybos metu 
nuolatos palaikomas pojūčių jautrumas. Jie lavinami ir treniruojami 
sudėtingomis, primenančiomis mūšį sąlygomis bei pagal karinės specia- 
lybės programą. Bloga kario jutimo organų būklė bei pojūčių kokybė gali 
sutrukdyti jo koviniam pasirengimui, karinės specialybės įgijimui, su- 
gebėjimui efektyviai veikti ekstremaliomis sąlygomis. 


Patikrinimo testai 


1. Ką atspindi mūsų pojūčiai? 

1) mūsų pačių atskirų jutimo organų specifinę energiją; 

2) aplinkos daiktų ar reiškinių savybes; 

3) sielos pakitimus, atsiradusius dėl aplinkos įspūdžių įtakos. 
2. Kiek žinote žmogui būdingų pojūčių rūšių? 

1) penkias aiškias ir šeštąjį slaptąjį pojūtį; 

2) apie 12 išorinių ir vidinių pojūčių rūšių; 

3) yra tvirtai nustatyta apie 13 skirtingų pojūčių rūšių. Kelia- 

mos hipotezės, kad jų yra daugiau. 


3. Suvokimai. Suvokimai ir karinė veikla 


Bendrasis Žmogus pažįsta aplinką ne kaip pojūčių chaosą, o kaip 
apibūdinimas  apibrėžtais visuminiais daiktais ir reiškiniais užpildytą 
tikrovę. Mes matome geltoną pieštuką ant žalios kny- 
gos, o ne kažkokią pailgą dėmę žaliame fone. Tai mūsų draugo veidas, o ne 
rausvų, baltų ir rusvų pojūčių grupė. Dažniausiai girdime ne kažkokius gar- 
sus, o miško ošimą, jūros šniokštimą, dainų melodijas ir t.t. Šie pavyzdžiai 
iliustruoja, kaip jutimais mes pažįstame ne tik atskiras daiktų ir reiškinių 
savybes, bet ir tuos daiktus bei reiškinius kaip visumas. 
Suvokimai yra daiktų ir reiškinių, veikiančių jutimo organus, 
pažinimo procesas. Suvokimai, kaip ir pojūčiai, yra priskiriami jutiminiam 
pažinimui, nes visuminiai daiktų bei reiškinių vaizdai gaunami tiesiogiai 

jutimo organais ir jiems priklausančiomis įcentrinių nervų ir atitinkamų 
smegenų centrų sistemomis. 

Aplinka veikia žmogų ne kaip izoliuoti pavieniai, o kaip kompleksiniai 
dirgikliai. Suvokimai yra tokių kompleksinių dirgiklių atspindžiai. Juntant 
atskirus muzikinius tonus su jų aukštumo ir slinkties santykiais, gaunamas 
melodijos suvokimas. Stebėdami danguje spindinčias žvaigždes, žmonės 
ėmė jas grupuoti ir suvokti kaip gyvus ir negyvus daiktus primenančius 
žvaigždynus ir pan. Sudarant visuminius daiktų bei reiškinių vaizdus, su- 
siejami ne tik vienos rūšies jutimo organais gaunami pojūčiai. Pvz., jūros 
suvokimo struktūron gali įeiti ne tik regėjimo, bet ir bangų mūšos 
girdėjimo, dvelkiančio vėjo temperatūros ir odos lietimo pojūčiai; suvo- 
kiant kavos skonį, dalyvauja uodimo, temperatūros, regėjimo pojūčiai ir 
pan. Be to, suvokimo procese prie tiesioginių jutimų prisideda ankstesnė 
suvokėjo patirtis, kurios dėka atpažįstami anksčiau suvokti ir nauji objek- 
tai, jie priskiriami tam tikroms klasėms (tai - žmogus, tai - medis, tai - na- 
mas ir pan.). (21 pav.) 





21 pav. “Frezerio spiralė" iliustruoja skirtumą tarp pojūčių ir suvokimų 


Atsižvelgiant į tai, kiek jutimo sistemų dalyvauja kokio nors daikto 
ar reiškinio suvokime, suvokimai gali būti skirstomi į paprastus ir 
sudėtingus. Paprastas suvokimas būna tada, kai jis grindžiamas vieno anali- 
zatoriaus veikimu, pvz., stebint pro žiūroną toli važiuojantį automobilį. 
Sudėtingas suvokimas atsiranda veikiant keliems jutimo organams, pvz., 
mūšio vaizdas mūsų sąmonėje atsiranda veikiant regėjimo, klausos, tempe- 
ratūros, uoslės ir kitiems analizatoriams. 

Suvokimas nėra statiškas aplinkos daiktų ir reiškinių kopijavimas, o 
aktyvus žmogaus veikimas siekiant tą aplinką pažinti. Reikšmingą suvokimo 
dalį sudaro vadinamieji percepciniai judesiai (lot. perceptio - suvokimas): 

akių judesiai, suvokiant regimus daiktus, rankų čiuopimo judesiai, suvo- 
kiant liečiamus daiktus, artikuliacijos aparato judesiai, suvokiant garsus, ir 
kt. Regėjimo ir lytėjimo suvokimų tyrimai išskyrė keturias pagrindines percep- 
cinių judesių rūšis: aptikimo, skyrimo, identifikavimo ir atpažinimo (22. pav.). 





22 pav. Iliustruojama, kaip suvokime atskiros linijos ir taškai jun- 
giami į visumą 


Aptikimo judesiai yra bet kokio sensorinio proceso pradžia. Šiais 

judesiais juntantis žmogus nustato, ar yra (nėra) koks nors dirgintojas (sti- 
mulas, poveikis). Toliau skyrimo judesiais išsiaiškinamos suvokiamo ob- 
jekto ypatybės. Jas pažinus, susiformuoja suvokiamo objekto vaizdas. Kai 
objekto percepcinis vaizdas jau gautas, tada jis sugretinamas su atmintyje 
turimais vaizdiniais. Taip sugretinus ir palyginus, atliekamas suvokiamo 
objekto atskyrimas ir identifikavimas, priskyrimas tam tikrų objektų 
klasėms. Svarbūs ir kiti vidiniai veiksniai, kurių pobūdis priklauso tiek nuo 
suvokiamų objektų, tiek ir nuo suvokiančiojo jutimų organizacijos, turimų 
nuostatų ir kitų ypatybių. 
Aiškinantis suvokimų struktūrą jau buvo pažymėta, kad 
suvokiant prie tiesioginių sensorinių įspūdžių prisijungia 
kai kas iš atmintyje turimos patirties. Šis reiškinys suvo- 
kimų psichologijoje yra vadinamas apercepcija (lot. a per- 
ceptio - prieš suvokimą). Apercepciją sudaro įvairus suvokėjo psichikos 
turinys, darantis įtaką daiktų ar reiškinių, tuo momentu veikiančių jutimo 
organus, suvokimui. 


Suvokimų 
ypatumai 

Apercepcijos vaidmuo pasireiškia jau išskiriant objektus suvokimui 
iš kitų fone liekančių objektų. Pasirenkami tie objektai, kurie suvokėjui turi 
kokią nors reikšmę, atitinka jo vertybines orientacijas ir pan. (23 pav.). 

Kai ali ALAPT T 





23 pav. Objekto ir fono suvokimas: vaza ir profiliai 


Suvokiamų objektų ypatybės priklauso nuo ankstesnių žinių apie 
juos. Platesnės žinios užtikrina išsamesnį ir tikslesnį suvokimą, kuriuo pa- 
sižymi tam tikros srities žinovai (jeigu lyginsime juos su diletantais). 
Išankstinės žinios dažnai pasireiškia daugiau ar mažiau fiksuotų nuostatų, 
keičiančių suvokimo prasmę, forma (pvz., šokį lambadą vieni suvokia kaip 
nerūpestingą judesių žaismą, kiti - kaip priešingų lyčių realaus suartėjimo 
sublimaciją, treti - kaip amoralių lytinių santykių viešą demonstravimą ir 
pan.). 

Reikšmingą apercepcijos dalį sudaro emocijos. Liaudies patarlė 
“Baimė turi dideles akis" vaizdžiai patvirtina šį dėsningumą. Dėl baimės, 
pykčio, džiaugsmo ir kitų emocijų įtakos labai pakinta objektų suvokimas. 
Bendras dėsningumas čia toks: dėl teigiamų emocijų įtakos yra pervertinamos 
gerosios, o dėl neigiamų - blogosios objektų savybės (vertinant jas iš suvokėjo 
pozicijos). 

Suvokimai yra įsisgmoninti jutiminiai vaizdai. Ši suvokimų ypatybė 
pasireiškia įprasminimo, apibendrinimo ir visybiškumo savybėmis. 

Įprasminimas pasireiškia suvokiamų objektų įtraukimu į žinomų 
objektų grupes (apie tai jau buvo kalbėta). Apibendrinimas glaudžiai siejasi 
su įprasminimu, nes, priskiriant suvokiamus objektus tam tikroms grupėms, 
būtina rasti bendrų savybių, kurios juos jungtų į grupes (pvz., vienos ben- 
dros objekto savybės tampa pagrindu priskirti jį medžių grupei, kitos - 

medžių ąžuolų grupei ir pan.). Įprasminant ir apibendrinant suvokiami 
objektai siejami su komunikacijai skirtais ženklais - kalbos žodžiais. 

Suvokimų visybiškumas pasireiškia tuo, kad atskiri objektų ele- 
mentai yra skiriami tam tikroms visuminėms struktūroms (24 pav.). 

24 pav. Tanko suvokimas (suvokimo apercepcija, visybiškumas) 


Tikslus, visybiškas objekto vaizdas atsiranda net ir tada, kai jutimo 
organus veikia tik kai kurios jo ypatybės. Pvz., tankas tamsoje suvokiamas 
tik iš jo vikšrų žlegsėjimo ar variklio ūžesio. Eksperimentinėje psichologi- 
joje turime daugybę pavyzdžių, kai tie patys elementai gali būti priskiriami 
skirtingoms visumoms ir dėl to keičiasi suvokiamų objektų turinys (25 
pav.). 























A : 
25 pav. Juodų ir baltų dėmių jungimas į skirtingas visumas (sena ar 
jauna moteris) 


Suvokimų konstantiškumas pasireiškia tuo, kad, kintant pavieniams 
įspūdžiams, yra išlaikomas daugiau ar mažiau stabilus suvokiamo objekto 
vaizdas (pvz., savo rašomąjį stalą aš regiu iš įvairių pusių, atstumų, esant 

skirtingam apšvietimui, ir t.t., todėl gaunu daug skirtingų jutiminių vaizdų, 
tačiau pagrindinis šio objekto vaizdas lieka stabilus). 

Suvokimai ne visada vienodai tiksliai atspindi aplinką. Visiems 
žinoma, kad mėnuo, saulė ir kiti dangaus kūnai suvokiami daug mažesni ir 
artimesni, negu yra iš tikrųjų. Neteisingi, iškreipti suvokimai yra vadinami 
iliuzijomis. Iliuzijos kyla dėl fizinių, fiziologinių ir psichinių priežasčių. Pa- 
teiktas dangaus kūnų suvokimų iliuzijos pavyzdys priklauso nuo fizinių ob- 
jektų ypatybių. Dėl tos pačios priežasties lazda skaidriame vandenyje atro- 
do lūžusi, mėnulis arčiau horizonto - didesnis ir pan. Dėl fiziologinių prie- 
žasčių atsiranda kontrasto (pilkos spalvos daiktas baltame fone atrodo 
tamsesnis, juodame - šviesesnis, daiktas, apsuptas didesniais už jį daiktais, 
mažėja, o mažesniais - didėja ir pan.), vertikalių linijų ilgio suvokimo, lygi- 
nant su horizontaliomis, ir kitos iliuzijos (26 ir 27 pav.). Psichologinės prie- 
žastys gali būti, pvz., mylimų žmonių gerųjų savybių pervertinimas, kuris iš 
karto dingsta, kai meilę pakeičia abejingumas ar neapykanta; vienintelės 
tiesos iliuzijos filosofinėse sistemose ir pan. 





26 pav. Geometrinės optinės iliuzijos: 1 — G.E. Miulerio-Lajerio 
iliuzija (paaiškinimas tekste); 2 — H. Ebinghauzo - E.Tičenerio iliuzija: 
toks pat apskritimas tarp didesnių apskritimų atrodo mažesnis negu tarp 
mažesnių; 3 —- Zandero paralelograma: įstrižainės AF ir FD atrodo skirtin- 
go ilgumo, nors jos yra lygiašonio trikampio kraštinės 

27 pav. (a) Kuri atkarpa yra linijos tęsinys? 
(b) Lygiagrečios linijos suvokiamos kaip išlenktos 


Turint omenyje iliuzijų galimybes, tais atvejais, kai reikia nustatyti 
suvokimų tikslumą, yra naudojamos įvairios empirinės matavimų ir loginių 
protavimų procedūros. Pvz., kosmonautų skrydžiai ir specialūs prietaisai 
leido tiksliai išmatuoti atstumą tarp žemės ir mėnulio; loginės mąstymo 
operacijos padeda pakeisti iliuzines nuostatas, kad tik tam tikros tautos 
kultūrinės vertybės yra geriausios, ir pan. 

Suvokimai skirstomi į rūšis pagal jutimo organus, kuriais 
jie gaunami, pagal suvokimais pažįstamus objektus ir pagal 
asmenybės suvokimų saviorganizacijos lygius. 

Išskiriant suvokimų rūšis pagal jutimo organus, yra at- 
sižvelgiama į tai, kuris iš jutimo organų yra tame suvokime vyraujantis. 
Antai, suvokiant simfoninio orkestro atliekamą M.K.Čiurlionio simfoninę 
poemą “Jūra", gaunami ne tik girdėjimo, bet ir regėjimo, judėjimo, tempe- 
ratūros ir kiti pojūčiai, tačiau svarbiausias vaidmuo šiame suvokime tenka 
girdėjimui. Taip skiriame regėjimo, skonio, uoslės, lietimo ir kitas suvokimų 
rūšis (panašiai kaip ir pojūčių). 


Suvokimų 
rūšys 

Yra objektų, kurių suvokimas toks sudėtingas, kad reikalauja ne 
tik specialių praktinių, bet ir teorinių-mokslinių pastangų. Tokie suvokimai 
paprastai vadinami suvokiamų objektų vardais: kito žmogaus suvokimas, mu- 
zikos suvokimas, architektūros kūrinių suvokimas ir kt. Šių suvokimų rūšių 
tyrimai yra labai platūs, aprėpia bendresnes pažinimo problemas. Paliesime 
specifines erdvės, laiko, judėjimo suvokimų ypatybes. 

Erdvė nėra koks nors atskiras objektas, tačiau visi daiktai ir reiškiniai 
turi erdvinių savybių: dydį, formą, apimtį ir atstumus tarp jų. Daiktų dydžio 
ir formos suvokimui nepakanka vien regėjimo pojūčių. Žmogaus akių san- 
dara yra tokia, kad arčiau esančių daiktų piešinys tinklainėje yra didesnis ir 
mažėja daiktui tolstant. Jei dydžio suvokimas remtųsi tik regėjimo 
pojūčiais, tai dvigubai nuo akių atitolęs objektas turėtų būti suvokiamas 
kaip dvigubai mažesnis. Tyrimai rodo, kad dydžio konstantiškumas išlieka 
dėl to, kad prie regėjimo pojūčių prisideda judėjimo pojūčiai, gaunami iš 
raumenėlių, atliekančių akių akomodacijos (lęšiuko formos kitimo), konver- 
gencijos (lėliukių suartėjimo) ir divergencijos (lėliukių atitolimo žvelgiant į 
toliau esančius daiktus) judesius. 

Daiktų formos, apimties, atstumų suvokimui svarbią reikšmę turi 
binokuliarinis regėjimas (abiem akimis). Viena ir kita akis gauna kiek skir- 
tingus objekto atvaizdus tinklainėje. Iš vienos ir kitos pusės daiktą atspin- 
dintys vaizdai smegenų žievės regėjimo centre sujungiami į vieną vaizdą, 
turintį tūrį ir gilumą. Formų ir atstumų suvokimui reikšminga yra lytėjimo 
ir judėjimo patirtis. Tai liudija po specialių operacijų praregėjusių buvusių 
iš prigimties aklų žmonių tyrimai. Pradžioje po operacijų jie suvokia daik- 
tus, kaip esančius plokštumoje, prastai skiria daiktų formas, kol įgyja 
būtiną patyrimą apčiuopdami ir patys judėdami nuo vienų daiktų prie kitų. 

Laiko suvokimas yra reiškinių trukmės ir nuoseklumo at- 
spindėjimas. Žmonėms buvo reikalingas tikslus įvykių kaitos pažinimas, dėl 
to jie, nepasitenkindami gamtos pasikeitimais (diena, naktis, vasara, žiema 
ir t.t.), susikūrė daugybę įvairių prietaisų (senovės ir šiuolaikinės observa- 
torijos, laikrodžiai ir kt.) ir specialių laiko matavimo vienetų (metai, 
mėnuo, valanda, sekundė ir t.t.). Kai kalbame apie laiko suvokimą, tai tu- 
rime omenyje ne tą pažinimą, kai žmogus sužino laiką, pasinaudodamas 
vienokiu ar kitokiu gamtos ar laikrodžio rodyklių padėties pasikeitimu, o 
laiko nustatymą nesiremiant jokiais išoriniais signalais. 

Tyrimai rodo, kad specialaus jutimo organo - biologinio laikrodžio - 
laikui suvokti žmogus neturi, nors apytikriai laiką nustato ir būdamas izo- 
liuotas nuo regėjimo ir girdėjimo įspūdžių (panaši situacija yra aprašyta ir 

A.Diuma romane “Grafas Montekristas“). Laiko tarpus tokiais atvejais 
padeda skirti ritmiškai žmogaus organizme besikaitaliojantys procesai: 
širdies darbas, kvėpavimas, būdravimo ir miego, sotumo ir alkio ir kitos 
būsenos. Nustatyta, kad trumpesni laiko tarpai geriausiai skiriami 
girdėjimo ir judėjimo pojūčiais. Be to, trukmės suvokimas priklauso nuo 
žmogaus veiklos turinio. Valandos, dienos, savaitės, užpildytos 
reikšmingais ir įdomiais įvykiais, atrodo trumpos, greitai prabėgančios, o 
laiko tarpai, per kuriuos nieko naujesnio neatsitinka, atrodo labai ilgi. Pri- 
siminimuose laiko įvertinimai pastebimai pasikeičia: laikas, užpildytas 
įdomiais išgyvenimais, atrodo buvęs ilgas, o nereikšmingas, monotoniškai 
praleistas atrodo greit prabėgęs. 

Judėjimo suvokimu vadiname objektų padėties pasikeitimų per 
tam tikrus laiko tarpus atspindėjimą. Natūraliomis sąlygomis suvokiant 
judantį objektą yra laikomasi kokio nors atskaitos taško - stacionaraus 
(nejudančio) arba lėčiau judančio objekto. Dažniausia tuo atskaitos tašku 
būna pats suvokiantis žmogus, pagal kurį nustatoma judėjimo kryptis (į 
kairę, dešinę, pirmyn, atgal, aukštyn, žemyn ir t.t.). Suvokiant objekto 
judėjimą, suvokiamas ir jo nuotolio nuo kitų kūnų kitimas. Kai judantis 
objektas izoliuojamas (eksperimentuose) taip, kad nustatyti jo padėties 
kitų kūnų atžvilgiu neįmanoma, tuomet neįmanoma suvokti nei greičio, nei 
paties judėjimo fakto. Judėjimo nerviniai mechanizmai dar nėra tiksliai 
ištirti. Daugiausia yra tyrinėti regėjimo sistemos ypatumai, padedantys su- 
vokti judėjimą. Prie suvokiančiojo artėjantis objektas tuojau pajuntamas 
periferine akies dalimi, o kad ryškiau būtų suvoktas, akies obuolys pasu- 
kamas taip, kad judančio objekto vaizdas kristų į akies tinklainės centrinę 
dalį. Kai galva ir akis nejuda, objekto vaizdas slenka tinklaine, signalizuo- 
damas apie jo judėjimą. Žmogus judėjimą suvokia ir sekdamas akimis ju- 
dantį objektą. Lytėjimu daikto judėjimą suvokiame tada, kai daiktas nuo- 
sekliai, vieną po kito dirgina specialius nervinius darinius, vadinamuosius 
Meisnerio ir Pačinio kūnelius, kurių yra odos paviršiuje ir gilesniuose jos 
sluoksniuose. 

Jutimo organai nepadeda suvokti nei labai lėto (laikrodžio rodyk- 
lių), nei labai greito (lekiančios kulkos) judėjimo. Tokiais atvejais judėjimas 
pažįstamas mąstymu. Kyla ir judėjimo suvokimo iliuzijų. Indukuoto judėjimo 
iliuzija atsiranda tada, kai suvokiančiajam atrodo, jog juda kitas, šalia ju- 
dančio daikto esantis objektas (stebint pro mėnulį plaukiančius debesis, 
ima atrodyti, kad juda mėnulis; stovinčiame traukinyje susidaro iliuzinio 
judėjimo suvokimas, pradėjus važiuoti šalia esantiems vagonams, ir pan.). 

Stroboskopinis (gr. strobos - viesulas, sukimasis) judėjimas, šiuo principu yra 
sukurtas kinematografas, yra taip pat tariamo judėjimo pavyzdys. Dėl akies 
procesų inercijos objektų vaizdai atsiranda ir išnyksta ne iš karto, 0 po tam 
tikro laiko tarpo. Dėl to greitai keičiami objektų statiniai vaizdai susilieja ir 
sudaro iliuziją, kad matomas vis tas pats judantis objektas. Žmogui natū- 
ralus judėjimo įspūdis susidaro tada, kai kino kadrai keičiami ne rečiau 
kaip 24 kartus per sekundę. 

Atsižvelgiant į asmenybės suvokimų saviorganizacijos lygį yra ski- 
riamos nenumatyto (nevalingo) ir numatyto (valingo) suvokimo rūšys. Nenu- 
matytų suvokimų atvejais nėra išankstinių tikslų nei pastangų ką nors su- 
vokti (pvz., eidami gatve, matome vitrinas, girdime mašinų triukšmą, jun- 
tame įvairius kvapus ir pan.). Numatyto suvokimo atvejais siekiama ką nors 
suvokti, sąmoningai ieškoma reiškiamų objektų, stengiamasi išsamiau 
pažinti pasirinktus objektus. Iš anksto numatytas, planingas suvokimas dar 
yra vadinamas stebėjimu (meteorologinių reiškinių, padėties fronte 
stebėjimas, reikiamo žmogaus paieškos minioje ir pan.) (28 pav.). 
Gebėjimas daugiau ir greičiau surasti ieškomų objektų yra vadinamas pasta- 
bumu. 

28 pav. Valingas suvokimas vadinamas stebėjimu 


Individualūs Suvokia konkretūs žmonės, todėl, be bendrų 
suvokimų dėsningumų, suvokimo procese pasireiškia ir suvo- 
skirtumai kiančiųjų asmeninės skirtybės. Kadangi kiekvienas 

žmogus, kaip asmenybė, yra unikali anatominių, psicho- 

fiziologinių ir psichinių savybių sistema, tai ir atskiro žmogaus suvokimai 
priklauso ne tik nuo suvokiamų objektų, bet ir nuo suvokiančiojo individu- 
alių ypatybių. Dėl to galime tvirtinti, kad kiekvienas individas visus objek- 
tus suvokia savitai, veikiamas savo jutimo organų, ankstesnės patirties, 
mąstymo, valios, emocijų ir kitų ypatybių. 

Apibūdinę bendruosius suvokimo ir stebėjimo skirtumus, 
išskirsime aprašomojo ir aiškinamojo, objektyviojo ir subjektyviojo suvokimo 
tipus. Aprašomojo suvokimo tipo žmonės suvokdami daugiau kreipia dėmesį 
tik į pačius faktus, o aiškinamojo tipo - ieško priežasčių, kitų santykių tarp 
daiktų ir reiškinių, ieško jų reikšmės žmogui ir t.t. 

Objektyviojo tipo žmonių suvokimuose aplinkos daiktai bei 
reiškiniai suvokiami tokie, kokie jie yra, nepridedant spėliojimų, suvokėjo 
emocinių išgyvenimų ir kt. Subjektyviojo tipo žmonės suvokdami dažnai nu- 
krypsta į savo išgyvenimus. Pasakodami apie stebėtus įvykius, jie kalba (ar 
rašo) apie tai, kaip susijaudino, išsigando, susierzino ir kt., 0 apie 
reiškinius, sukėlusius šiuos išgyvenimus, mažai ką tepasako. Kartais sub- 
jektyvumas pasireiškia siekimu kuo greičiau susidaryti bendrą vaizdą, nors 
tam ir trūktų duomenų, ir dėl to dažnai padaroma klaidų. 

Objektyvusis suvokimas daugelyje sričių (ypač mokslinėje veikloje) 
yra vertingesnis. Kartais ir subjektyvusis suvokimas būna pranašesnis, ypač 
kai nėra laiko ilgiems tikrinimams, kai tenka greitai veikti rizikuojant. 

Žmonės labai skiriasi pastabumu, kuris pasireiškia ne vien su- 
gebėjimu įžvelgti kuo daugiau vertingų bruožų. Pastabesni žmonės pa- 
prastai pasižymi smalsumu, nuolatiniu siekimu ir pasirengimu suvokti 
naujus ir reikšmingus faktus. Aukštas pastabumo lygis skatina bet kokios 
profesijos atstovų, o ypač mokslininkų ir menininkų, dvasinį kūrybinį to- 
bulėjimą. 

Suvokimai Jau minėta, kad suvokimo turinį veikia ankstesnė suvo- 

ir karinė kiančiojo jutiminė patirtis (apercepcija). Nepatyręs, 

veikla mūšiuose nedalyvavęs karys paprastai neteisingai suvo- 

kia mūšio aplinkybes, liguistai ir nervingai reaguoja į 

mažai reikšmingus, antraeilius dalykus, blaškosi (bet koks šlamesys, bruz- 

desys ar šešėlis jį gąsdina). Todėl kovinio parengimo metu kariai turėtų 

dažnai dalyvauti lauko pratybose ir mokymuose, kurie imituotų tikrą mūšį. 

Taip kaupiama karių apercepcija, t.y. kovinių veiksmų, mūšių suvokimo patir- 
tis, kariai baigia tikrą vyriškumo, grūdinimosi mokyklą. 

Suvokimas nėra tikrovės kopijavimas. Jis gali būti ir klaidingas. 
Neteisingą, paviršutinišką arba iškreiptą suvokimą vadiname iliuziniu. Iliu- 

zijų priežastys įvairios — fizinės, fiziologinės, psichologinės. Didelis sargybi- 
nio, stebėtojo ar žvalgo akylumas, įsitempimas gali sukelti neteisingą 
šlamesio, bruzdesio, šešėlio įvertinimą (vizualines ir audityvines iliuzijas, 
apie jas kalbėjome ankstesniame skirsnyje). Neadekvatų , iliuzinį suvokimą 
gali sukelti neryškus kontrastas, sunkiai įžiūrimos ribos tarp fono ir objek- 
to. Iliuzijos gali atsirasti ir tada, kai karys nepažįsta suvokiamojo objekto, 
nežino jo paskirties. 

Suvokimų iliuzijos panaudojamos maskuojant karinę techniką, gin- 
klus, karius. Vienas iš karinės maskuotės reikalavimų yra siekimas užtrinti 
maskuojamo objekto ir fono ribas, sumažinti arba panaikinti kontrastą tarp 
fono ir maskuojamojo objekto ir tuo būdu sukelti priešo stebėtojams iliu- 
zinį suvokimą. Ir atvirkščiai, maskuojant tariamus karinius objektus, reikia 
palikti matomas karinės technikos maketų detales, kad priešo stebėtojai 
suvoktų juos kaip dalį realios gynybinės sistemos. 

Karys turi žinoti ne tik karinės maskuotės, bet ir kitus neteisingo, iliu- 
zinio suvokimo ypatumus. Neretai neteisingai įvertinami atstumai tarp ob- 
jektų, jų dydžiai bei išdėstymas erdvėje. Pvz., šviesūs, ryškių spalvų daiktai 
atrodo didesni už tamsius ar mažai apšviestus, vertikalūs — už horizontalius. 
Vienodo dydžio daiktai, esantys prie didesnių už juos daiktų, atrodo 
mažesni, o esantys prie mažesnių — didesni, negu yra iš tikrųjų. Medžių 
grupė, žmonių būrelis, didelis daiktas, stovintis žmogus, gerai matomas, 
pasauliui esantis daiktas atrodys arčiau esantis negu pavienis medis, vienas 
žmogus, mažas daiktas, gulintis žmogus ar prastai matomas, prieš šviesos 
šaltinį esantis objektas. Visas šias optines apgaules sukelia vadinamasis 
iradiacijos (optinės apgaulės) efektas. 

Reikia žinoti, kad, ilgai, įtemptai stebint priešo apkasus, jie atrodo 
tai arčiau, tai toliau esantys (kintamojo reljefo efektas). 

Dėl iliuzinio suvokimo priešas gali būti neteisingai įvertintas - jis arba 
pervertinamas, arba neįvertinamas. Klaidingas atstumų nustatymas gali būti 
netaiklaus šaudymo priežastis (dėl to naikinančioji šaunamųjų ginklų ugnis 
nepasieks tikslo). 

Todėl, mokant karius, ypač stebėtojus, sekėjus, žvalgus, būtina at- 
sižvelgti į suvokimų ypatybes, iliuzijas. Jie turi būti mokomi nustatyti atstu- 
mus, kampus, objektų dydžius, teisingai įvertinti jų išsidėstymą tiek iš akies, 
tiek ir naudojantis stebėjimo prietaisais. Stebėjimo sąlygos taip pat turi būti 
įvairinamos. 

Stebėjimo, kaip valingo, iš anksto numatyto suvokimo, tikslumas, 
veiksmingumas ir efektyvumas priklauso nuo pastabumo. Pastabumo esmė - 

pastebėti ir adekvačiai įvertinti tikrovės daiktus ir reiškinius, suvokti jų esmę. 
Pastabumas - viena reikalingiausių kario, ypač stebėtojo, žvalgo, savybių, jo 
gero karinio pasirengimo ženklas. Pastabumas priklauso nuo daugelio kario 
įgytų savybių. Gerų rezultatų pasiekia dėmesingas, pareigingas, atidus, ra- 
mus, turintis gerą atmintį, sugebantis logiškai mąstyti, gerai pasirengęs 
stebėtojas. Karių pastabumas ugdomas: mokant stebėti vietovę, suskirstyti ją 
į rajonus, sektorius, išskirti orientyrus, nuosekliai sutelkti dėmesį į atskirus 
stebėjimo barus, atpažinti priešo objektus, juos demaskuojančius požymius, 
mokant teisingai pažymėti stebėjimo rezultatus ir tiksliai, teisingai rapor- 
tuoti. 

Vadas turi pasižymėti pastabumu, gera orientacija ne tik lauko pratybų 

ar karinių mokymų metu. Jam turi būti būdingas ir psichologinis - pedagogi- 
nis pastabumas, įžvalgumas, reikalingas mokant ir auklėjant karius, for- 
muojant kovotojo asmenybę. Vado pastabumą lavina darbas su kariais, 
objektyvus daiktų ir reiškinių bei jų ypatybių suvokimas, gyvenimiškų situa- 
cijų analizavimas. 
Karas sukelia daug permainų įvairiose žmogaus gy- 
venimo srityse, taip pat ir psichikoje. Fronto kariams 
tenka didžiausi karo meto išbandymai, kurie gali 
sutrikdyti ir normalų jų jutiminį gyvenimą. Todėl dabar kiek plačiau pa- 
nagrinėsime fronto karių jutimus. 

Mūšio metu bei susirėmimo belaukiant, dėl didelės įtampos, pa- 
didėjusios baimės, nerimastingo laukimo, pervargimo ar nemigos kariai 
neretai patiria vizualines iliuzijas ir haliucinacijas. Iliuzijos dažniausiai kyla 
prietemoje, naktį, bet jų būna ir dienos metu, nes apsauginės (maskuo- 
jančios) spalvos priešo karių uniforma gali suklaidinti. Dažniau iliuzijas ir 
haliucinacijas patiria žvalgai ir sargybiniai, nes jie nėra tikri, kad priešas jų 
nepastebės ir nenukaus. Jie neretai išsigąsta fiktyvaus “priešo", kuriuo 
tampa krūmai, šešėliai, kupstai, gyvuliai ar civiliai gyventojai (vizualinės 
iliuzijos), “mato" netgi realiai neegzistuojančius panašaus pobūdžio ob- 
jektus (haliucinacijos). Vizualinės iliuzijos ir haliucinacijos kyla dėl kulmina- 
cinio regėjimo intensyvumo, kuris atsiranda žvalgybos ar sargybos metu ar 
priešo puolimo belaukiant. 

Fronte tenka išgyventi ir minimalųjį regėjimo intensyvumą, kai 
žmogus iš daugelio objektų mato tik tai, kas tiesiogiai jį sieja su atliekamu 
uždaviniu. Toks matymas dar vadinamas kanaliniu regėjimu. Jis gali atsi- 
rasti tuomet, kai atremiama priešo ataka, kai priešas puolamas arba kai 
kariui iškyla mirtina grėsmė. 


Karių jutimai 
fronte 

Praėjus maksimaliam mirties pavojui, o kartu su juo ir minimaliam 
regėjimo intensyvumui, kyla didelė regėjimo euforija (palaima). Aplinkinis 
pasaulis tampa labai gražus ir malonus, spalvos pasidaro nepaprastai ryškios. 
Gyvenimas atrodo daug gražesnis ir malonesnis, negu buvo prieš tai. 

Panašios permainos patiriamos ir klausos jutimų sferoje. Maksima- 
lus klausos intensyvumas pasiekia aukščiausią lygį tuomet, kai priešą norima 
patirti pasikliaujant tik klausa. Tai vyksta kartu su regėjimo intensyvumo 
sustiprėjimu, ypač naktimis, kai dėl šviesos trūkumo nepasitikima akimis. 
Tada bet koks garsas ar šlamesys suvokiamas kaip priešo artėjimas. Būtent 
dėl to ir kyla audityvinės iliuzijos ir haliucinacijos, t.y. ne tik klaidingai girdima 
(iliuzija), bet ir “išgirstama" tai, ko faktiškai nėra (haliucinacija). 

Minimalųjį klausos intensyvumą gali sukelti stiprus trenksmas, 
sprogimas. Tai labai išgąsdina karius, ypač prie fronto sąlygų nepratusius 
naujokus. Ypač pavojingos vienalaikės trenksmo ir ugnies papliūpos 
(pojūčių sąveika). Tuomet didelė baimė, siaubas gali apimti ištisus dalinius 
ir virsti nevaldoma panika. Garsus trenksmas daro destruktyvų poveikį ir 
prie fronto sąlygų įpratusiems kariams, nes per ilgesnį laiką gali sukelti 
psichikos sutrikimus, vadinamus kontuzijomis. 

Kai kurių fronto karių klausa pamažu pripranta prie kulkosvaidžių 
tratėjimo, lauko artilerijos trenksmo, išlavėja. Jie iš klausos atpažįsta le- 
kiančių šovinių rūšį, net ir intensyvaus apšaudymo metu gali užmigti. Tuo 
kartais bandoma pasinaudoti taktiniais sumetimais. Priešo pozicijos ilgai ir 
intensyviai apšaudomos, kariai išvarginami, o kai dalis jų užmiega — ne- 
tikėtai puolama. 

Tačiau ne visi kariai pripranta prie didelio triukšmo, apšaudymo 
metu daugelis negali miegoti. Dėl ilgalaikio triukšmo bei nemigos gali su- 
trikti jų jutimai ir suvokimai bei kitos psichinės reakcijos, o per ilgesnį laiką 
jie gali susirgti sunkiomis nervų bei psichikos ligomis. 

Fronto karių lietimo pojūtis taip pat pasikeičia. Viena vertus, at- 
bunka, bet atsiranda ir lietimo iliuzijų. Kariai yra labiau užsigrūdinę, todėl 
nėra tokie jautrūs kaip civiliai gyventojai temperatūros svyravimams, per- 
šalimams. Karių oda ir raumenys lengviau pakelia mechaninį trynimą ir 
spaudimą. Apskritai imant, karių organizmas lengviau negu civilių gyven- 
tojų pakelia karo sunkenybes. 

Lietimo iliuzijas ir haliucinacijas kartais patiria sužeisti kariai. Pvz., 
mūšio metu kulkai pervėrus ranką, koją, krūtinę, arba visai nepajuntama 
skausmo, arba pajuntamas nestiprus įdūrimas, karštis, smūgis. Būna ir prie- 
šingai — karys junta sunkų sužeidimą, nors nieko panašaus nėra. Ir tik ko- 

vos draugų paklaustas, ko jis taip vaitoja, bei pats atidžiai apžiūrėjęs ir 
apčiupinėjęs tariamo sužeidimo vietą, įsitikina, kad jutimo buvo apgautas - 
sužeidimas visai lengvas. 

Fronte atbunka karių uoslė bei skonio pojūčiai. Taip atsitinka dėl 
sunkių fronto sąlygų - nešvaros, blogų kvapų, prasto maisto. Būna ir skonio 
iliuzijų, ypač išalkus. Tuomet net ir žalios bulvės ar neprinokę vaisiai suke- 
lia malonius skonio pojūčius, o kasdieninė duona būna daug skanesnė už 
skaniausius Lukulo vaišių valgius. (Lukulo puota - besaikis lėbavimas. Pa- 
vadinta pagal senovės Romos karvedį Lukulą, keldavusį labai prabangias 
puotas.) 

Kalbant apie skonio pojūtį, reikėtų atkreipti dėmesį ir į padidėjusį 
karių potraukį nikotinui bei alkoholiui. Žinoma, kad nerūkančių karių yra 
nedaug. Neretai nerūkę ir blaiviai gyvenę jaunuoliai, patekę į kariuomenę, 
neišlaiko savo nuostatų. Yra ir stipraus būdo vyrų, kurie, nepaisant visų 
pagundų, lieka ištikimi savo principams ir kariuomenėje nepradeda nei 
rūkyti, nei gerti. 

Manoma, kad karių potraukį alkoholiui ir nikotinui stiprina gana 
sunkus, šiurkštus kareiviškas gyvenimas, ypač fronte karo metu. Patekę į 
sunkias gyvenimo sąlygas, kariai dirbtinėmis priemonėmis siekia sužadinti 
optimizmą, pakilią nuotaiką, bent iliuzinę (tariamą) pasitenkinimo būseną. 

Kariuomenės vadai turėtų atkreipti dėmesį į šią aplinkybę. Vurėtų 
būti siekiama visokeriopai įprasminti karių gyvenimą, žadinant jų kilnius 
patriotinius, dorovinius, pilietinius jausmus ir nuostatas, ugdant ištikimybę 
Tėvynės siekiams ir idealams, apsaugant juos nuo žalingų ir pavojingų 
įpročių, koviniuose daliniuose palaikant darbingą, pakilią, džiugią nuo- 
taiką, užtikrinant nuolatinę naudingą, įdomią ir tikslingą karių veiklą. 


Kartojimo testas 


1.  Suvokimas yra: 

1) problemų supratimo procesas; 

2) daiktų ir reiškinių visumos atspindėjimas; 

3) suvokiančiojo asmens pojūčių grupė. 
2. Suvokimo objektyvumą lemia: 

1) individo pastangos tiksliai suvokti daiktus ir reiškinius; 

2) platesnis empirinis patyrimas ir teisingos teorinės nuosta- 
tos; 

3) apercepcija. 

4. Dėmesys. Karių dėmesingumo svarba 


Bendrasis Žmogų nuolatos veikia daugybė išorinės ir vidinės tikrovės 
apibūdinimas reiškinių. Kiekvienu momentu aiškiai juntami tik kai kurie 
iš jų, o visi kiti yra arba visai nepastebimi, arba suvokiami 
labai neaiškiai. Pvz.,jeigu mes esame prie jūros ir stebime tolumoje boluo- 
jančias bures, tai vargu ar pastebėsime pajūrio smėlį, čia vaikščiojančius 
žmones ir visa kita. Kai įsižiūrėsime į kokį krante esantį žmogų ar akmenį, 
nebeįvertinsime laivo padėties ir pan. Iš sudėtingos aplinkos žmogus pasi- 
renka tik kai kuriuos objektus, kurie tada būna aiškiai iki galo suvokiami. 
Tas atrinkimas vyksta ir įsisąmoninant savo vidinio gyvenimo reiškinius: 
žmogus pasirenka, ką prisiminti, vaizduotis, kokias problemas spręsti, jam 
kyla vienokių ar kitokių emocijų ir t.t. Ties pasirinktu išorinės ar vidinės 
aplinkos objektu žmogus ilgesnį ar trumpesnį laiką susitelkia, ignoruoda- 
mas visa kita, kas yra ne pasirinktas objektas. 

Dėmesys yra psichinės veiklos nukreipimas ir jos sutelkimas į tam tik- 
rus objektus. Psichologijoje dėmesys atlieka tris funkcijas: 1) atrenka iš 
sudėtingos aplinkos tuos poveikius, kurie dėl tam tikrų priežasčių yra 
reikšmingesni už kitus, 2) koncentruoja ir palaiko psichines jėgas prie pasi- 
rinktų objektų, 3) reguliuoja išankstinį pasirengimą veiklai, jos vyksmą ir per- 
traukimą. 

Daiktai ir reiškiniai, į kuriuos nukrypsta psichinė veikla, yra vadinami 
dėmesio objektais, o visa kita - dėmesio fonu (29 pav.). Perkeliant dėmesį nuo 
vienų objektų prie kitų, objektas ir fonas gali keistis vietomis. Pvz., klausantis 
orkestro, dėmesio objektais arba fonu gali tapti smuikas, arfos ar timpanų gar- 
sai, ės eo kaimynas, mūsų prisiminimai ir t.t. 


Lt 





29 pav. Dėmesio pERENSRĖS iliustruoja dvireikšmės figūros: a - se- 
nos ir jaunos damos profiliai; b - koridorius ir nupjauta viršūne stačiakam- 
pis kūgis; c - susikūprinusios senutės ir karikatūriško veido profiliai. Vienu 
metu žmogus mato arba tik senos, arba tik jaunos moters profilį (a), arba 
koridorių, arba nupjauta viršūne stačiakampį kūgį (b), arba susikūprinusią 
senutę, arba karikatūrišką veido profilį (c) 

Pagrindinės priežastys, dėl kurių daiktai bei reiškiniai tampa 
dėmesio objektais, yra dvi: 1) jie yra kažkuo reikšmingi ir dėl to sąmoningai 
pasirenkami pažinti, 2) jie patys ryškiai išsiskiria iš fono (intensyvesni, naujes- 
ni, keistesni ir kt.). 

Aiškinantis dėmesio esmę, kyla problemų. Dėmesio negalima laikyti 
atskiru procesu, nes jis neturi savito turinio (žinau, kad kažką suvokiu, patiriu 
emocijas, bet šiame procese dalyvauja ne tik dėmesys). Jis visada pasireiškia 
kaip kitus pažinimo, jausmų ir valios reiškinius organizuojantis mechanizmas. 
Dėl to dėmesį sunku atskirti nuo valios ir sąmonės reiškinių, nors tradiciškai 
literatūroje jis skiriamas prie pažinimo procesų. 

Buvo daug bandymų aiškinti fiziologinius dėmesio mechanizmus. 
Išoriškai dėmesys pasireiškia specialiomis susitelkimo rmimikomis ir 
įsižiūrėjimo, įsiklausymo ir kitais prisitaikymo geriau pažinti pasirinktus ob- 
Jektus judesiais (pvz., kai dėmesys nukrypsta į vidinio pasaulio išgyvenimus, 
žmogus akis nukreipia į tolumas, kad mažesnį poveikį jam darytų aplinkos 
objektai, ir pan.). 

Kas vyksta dėmesio sutelkimo metu smegenyse ir nervų sistemoje? At- 
sakant į šį klausimą buvo iškeltos kelios hipotezės. T. Ribo dėmesį laikė 
grupe prisitaikymo refleksų. Č. Šeringtonas pastebėjo, jog nervų sistemoje 
aferentinių skaidulų yra daugiau negu eferentinių. Dėl to aferentiniai jau- 
dinimai tarpusavyje konkuruoja, galų gale pagrindinis vaidmuo tenka la- 
biausiai sujaudintam jutimo kanalui. A. Uchtomskis aiškino, kad dėmesys 
siejasi su dominuojančiu jaudinimo židiniu. Dominantė, pasak jo, patrau- 
kia į save jaudinimus iš kitų smegenų sričių (kuo labiau žmogus sutelkia 
dėmesį į vienus objektus, tuo mažiau jo lieka kitiems). I. Pavlovas dėmesio 
fiziologinius mechanizmus mėgino aiškinti jaudinimo ir slopinimo procesų 
smegenų žievėje sąveika. A. Uchtomskio, taip pat ir I. Pavlovo, teorinės 
prielaidos apie dėmesio mechanizmus nėra patvirtintos empirine 
medžiaga. 

Šiuolaikiniai centrinės nervų sistemos tyrimai rodo, kad dėmesio 
reiškiniai kyla iš smegenų kamiene esančio tinklinio darinio (retikulinės 
formacijos), jam sąveikaujant su smegenų žieve. Manoma, kad poveikių 
reikšmingumą įvertina smegenų žievėje vykstantys procesai. Žievė ner- 
vinėmis skaidulomis jungiasi su požievio tinkliniu dariniu, kuris sumažina 
ar padidina smegenų žievės aktyvumą. Smegenų žievės ir tinklinio darinio 
sąveika lemia bendrą smegenų tonusą, o atrinkimas - dėmesio objekto 
išskyrimas - priklauso nuo daugelio smegenų sričių suderintos veiklos. 

Dėmesio rūšys Dėmesys į rūšis skirstomas pirmiausiai pagal asmenybės 

iniciatyvos ir valios dalyvavimo lygius pasirenkant ob- 
jektus ir susitelkiant ties jais. Tuo pagrindu išskiriamos nevalingo, valingo ir 
savaiminio (povalinio) dėmesio rūšys. 

Nevalingas dėmesys atsiranda be išankstinio tikslo, o jam palaikyti 
nereikia pastangų. Nevalingą dėmesį sukelia išorinių ar vidinių dirgiklių 
ypatybės. Nustatyta, kad nevalingą dėmesį sukelia stiprūs dirgikliai: ryški 
šviesa, aštrus kvapas, intensyvus garsas ir t.t. Čia svarbus vaidmuo tenka ne 
absoliutinei, o santykinei dirgiklių jėgai (perkūno trenksmas gali būti san- 
tykinai silpnas, sproginėjant bomboms, o ežiuko šiurenimas nakties tylu- 
moje - pakankamas dirgiklis dėmesiui atkreipti). Nevalingą dėmesį gali 
atkreipti emocijos, susijusios su suvokiamais objektais. Vienos svarbesnių 
nevalingo dėmesio priežasčių yra žmogaus interesai. Jei yra išankstinis 
domėjimasis kokiais nors objektais, tai jie be valios pastangų išskiriami iš 
mažiau įdomių objektų tarpo. 

Nevalingas dėmesys būdingas ne tik žmogui, bet ir žemesniesiems 
gyvūnams. Manoma, kad gyvoms būtybėms jis reikalingas dėl būtinumo 
reaguoti į aplinkos pakitimus. 

Valingas dėmesys atsiranda turint išankstinių tikslų, 0 jam palaikyti 
reikalingos valios pastangos. Jis pasireiškia tada, kai žmogus imasi nepatrauk- 
lios, bet būtinos veiklos (mokinys atlieka nemėgstamas namų užduotis, 
ūkininkas ravi piktžoles ir pan.). Valia dalyvauja ir pasirenkant veiklos objektus 
(kartais tenka atsisakyti malonesnių užsiėmimų), ir dedant pastangas, koncen- 
truojant dėmesį ties pasirinktu objektu. Valia ypač reikalinga, kai tenka kovoti 
su dirgikliais, atitraukiančiais nuo būtinos veiklos (pašalinis triukšmas, įdomios 
televizijos programos ir pan. atitraukia nuo darbo). 

Valingą dėmesį reguliuoja pats žmogus. Dėmesį nukreipti ir jį pa- 
laikyti padeda tikslo reikšmingumas, specialios pratybos, įpratinančios 
dirbti kovojant su atitraukiančiais dirgikliais, įpročiai, susidarę dirbant tam 
tikroje aplinkoje, prasmingų veiklos rezultatų prognozė. Kai kuriems as- 
menims valingai susitelkti padeda judesiai, žodinės komandos sau pačiam, 
tonizuojantys gėrimai, nestiprūs papildomi dirgikliai (muzika, vėjo 
ūžavimai, jūros šniokštimas ir kt.). Dirbdamas vien tik valingomis pastan- 
gomis, žmogus daug greičiau pavargsta, negu esant nevalingam ar savaimi- 
niam dėmesiui. 

Savaiminis dėmesys atsiranda turint išankstinį tikslą. Tuomet jam 
palaikyti nereikia pastangų. Pvz., pradžioje žmogus, sutelkęs dideles valios 
pastangas, mokosi kokios nors svetimos kalbos. Vėliau, kai jis pajunta 

pažangą, ima suprasti skaitomą tekstą, atsiranda natūralus susidomėjimas. 
Tada žmogus sąmoningai nukreipia savo dėmesį į svetimos kalbos moky- 
mosi pratybas, toliau dirba įsitraukęs ir jau be valios pastangų. Kadangi 
savaiminis dėmesys dažnai pasireiškia po valingo dėmesio periodo, tai N. 
Dobryninas jį pavadino povaliniu dėmesiu. 

Yra mėginimų dėmesį skirstyti į vidinį ir išorinį, individualų ir gru- 
pinį. Pagal jutimo organų dalyvavimą - į regėjimo, girdėjimo, judėjimo. 
Pagal emocijų ir intelektinių veiksmų įtaką dėmesys gali būti vadinamas 
emociniu dėmesiu, intelektualiniu dėmesiu ir pan. Tačiau šis skirstymas 
nėra plačiau paplitęs, nes esminių bei naujų dėmesio savybių neatskleidžia. 

Dėmesys yra įvairiapusis reiškinys, pasireiškiantis keletu tik jam 

būdingų savybių. 
Dėmesys pirmiausiai skiriasi savo intensyvumu. Ski- 
riame labai koncentruotą dėmesį, kuris pasireiškia ypatin- 
gu įsigilinimu į pasirinktą objektą ir atsiribojimu nuo 
pašalinių poveikių. Kuo dėmesys intensyvesnis, tuo 
mažiau pastebimos fono ypatybės. Pasakojama, kad 
žymus fizikas Paskalis, įsigilinęs į sudėtingų uždavinių sprendimą, silpniau 
jausdavo danties skausmą. Filosofas I. Kantas, maksimaliai sutelkdamas 
dėmesį, įveikdavo nemigą. Pasitaiko individų, kuriems pašaliniai poveikiai 
netgi padeda geriau susitelkti, susikoncentruoti. 

Kita dėmesio savybė yra jo patvarumas. Jei dėmesys nukrypsta į 
nereikšmingus objektus, jis nėra patvarus. Yra metodų (dvireikšmės figūros 
ir kt.), kuriuos pritaikius galima įsitikinti, kad dėmesys svyruoja kas 1 - 2 
sekundės. Tačiau, atliekant kokią nors prasmingą veiklą, dėmesys gali būti 
patvarus net iki 15 -20 minučių. Atskirų asmenų dėmesio patvarumas yra 
skirtingas, jis matuojamas tam tikrais metodais (korektūros testu ir kt.). 
Dėmesio nuovargis veikloje pasireiškia tos veiklos tempų lėtėjimu ir klaidų 
skaičiaus didėjimu. Patvarus dėmesys yra viena iš žmogaus greitesnio dva- 
sinio turtėjimo sąlygų. Dėmesio nepatvarumas kliudo moksleiviui suvokti 
mokytojo aiškinimą, viruotojams ir kitų panašių profesijų asmenims tai yra 
viena iš nelaimingų atsitikimų priežasčių. 

Jau pačioje eksperimentinės psichologijos atsiradimo pradžioje 
buvo susidomėta dėmesio apimtimi (platumu). Dėmesio apimtimi laikomas 
objektų kiekis, kurį vienu metu gali apimti žmogaus dėmesys per trumpą 
laiką. Tas laikas yra maždaug =0,1", nes, esant ilgesniam intervalui, 
dėmesys gali būti perkeliamas nuo vieno objekto prie kito. Tyrimai parodė, 
kad vienu metu žmogaus dėmesys apima 7+2 objektus (raides, skaičius, 


Pagrindinės 
dėmesio savybės 
ir asmenybiniai 

skirtumai 

geometrines figūras ir kt.). Tačiau pavienių elementų jungimas į grupes, jų 
struktūrinimas dėmesio apimtį padidina 2-3 kartus (prasminguose 
žodžiuose per 0,1 " galima įsidėmėti iki 12 raidžių). 

Yra daug veiklos rūšių, kur vienu metu žmogui reikia atlikti dvi ir 
daugiau skirtingų operacijų (vargonininkas groja rankomis ir kojomis, žiūri 
į natas, gieda; vairuotojas stebi kelią, variklio darbą, atlieka motorinius 
veiksmus; mokytojas pasakoja, tuo pačiu stebi klasę ir pavienius mokslei- 
vius, mintyse paskirsto pamokos laiką ir t.t.). Kad žmogus galėtų vienu 
metu atlikti skirtingus veiksmus, jam tenka kiekvienam iš jų skirti dalį 
dėmesio. Šis reiškinys yra vadinamas dėmesio paskirstymu. Tai lyg ir kon- 
centruoto prie vieno objekto dėmesio priešingybė. Pasakojama, kad I. 
Kantas pasivaikščiojimų metu, į kuriuos jis leisdavosi visada tuo pačiu lai- 
ku, kartais pradėdavęs eiti dėdamas vieną koją ant šaligatvio, o kitą - šalia 
jo, ir taip užsimiršęs žingsniuodavo visą kelią. 

Atskirų asmenų dėmesio paskirstymas yra labai skirtingas. Į šią sa- 
vybę atsižvelgiama atrenkant žmones toms profesijoms, kurios reikalauja 
nuolatinio dėmesio paskirstymo. Dėmesys lengviau paskirstomas, kai 
veikla įgūdžių formavimo metu yra automatizuota ir nereikalauja nuola- 
tinės sąmonės kontrolės. 

Dėmesio perkėlimu (perjungimu) vadinamas sąmoningas - valingas 
ar nevalingas - dėmesio objektų pakeitimas. Valingai dėmesys gali būti per- 
keliamas arba į naujos veiklos sritį (moksleivis sprendė matematikos 
uždavinius, po to imasi piešimo), arba į tos pačios veiklos kitas operacijas 
(vairuotojas seka kelią, perkelia dėmesį į prietaisų parodymus, variklio 
darbą ir t.t.). Dėmesio perkėlimas tos pačios veiklos viduje apsaugo nuo 
pervargimo ir padidina dėmesio patvarumą. 

Nevalingas dėmesio perkėlimas priklauso nuo išorinių (gali vykti ir 
dėl vidinių, pvz., suskauda kur nors ir pan.) poveikių. Dažnai nevalingai 
dėmesys nukrypsta nuo pagrindinės veiklos dėl netikėtų, stiprių, susijusių 
su emocijomis poveikių, nors dirbantysis to nepageidauja ir aktyviai tam 
priešinasi. Ši perkėlimo rūšis yra vadinama dėmesio atitraukimu. Dėmesio 
atitraukimas ryškesnis psichinėje veikloje, lyginant su dėmesio atitraukimu 
fizinėje, besiremiančioje išorine veiksmų atrama, veikloje. Sunkiau kovoti 
su dėmesio atitraukimu girdėjimo (klausantis) veikloje, negu regėjimo. 
Pašalinių dirginimų atitraukiantys poveikiai stiprėja, silpnėjant dėmesiui 
nuo vienodos, monotoniškos veiklos. 

Dėmesio perkėlimo srityje pastebimi dideli asmenybiniai skirtumai. 
Kai kurie žmonės lengvai pakeičia vieną veiklos rūšį kita, pakankamai 

greitai į ją įsitraukia ir sėkmingai dirba. Iš kitų toks pasikeitimas reikalauja 
daugiau laiko ir pastangų. Pastebėti ryšiai tarp dėmesio perkėlimo ir tem- 
peramento ypatybių: sangviniško ir choleriško temperamento atstovai 
dėmesį perkelia greičiau ir lengviau, o flegmatikų ir melancholikų dėmesys 
būna gerokai inertiškesnis (kartu ir atsparesnis atitraukiantiems povei- 
kiams). Perkėlimo ypatybės taip pat priklauso nuo veiklos išmokimo, 
perkėlimo treniruočių ir kitų patyrimo rezultatų. Dėmesio ypatybės gali 
būti klasifikuojamos ir taip, kaip parodyta (30 pav.). 


Dėmesio ypatybės 
Aktyvu- Kryptin- Platu- Perkėli- Intensy- Pat- 
mas gumas mas mas vumas varumas 


g 2 
kų I 
L o 
o = 


Valinaac 
Navalinaac 
Mažac 
Patvarmo 
Nanatvario 





| Pastironmnos | 
|| Nanno | 





30 pav. Dėmesio ypatybės 


Dėmesio savybėms priskiriamas dėmesingumas ir išsiblaškymas. 
Dėmesingumas yra pastovi asmenybės savybė, pasireiškianti dėmesio pa- 
tvarumu, geru paskirstymu ir perkėlimu, atsparumu triukšmui ir su- 
gebėjimu tam tikromis valios pastangomis reguliuoti savo dėmesį. 
Dėmesingumu vadinama ir sudėtingesnė charakterio savybė, pasireiškianti 
santykiais su kitais žmonėmis (jautrumu, taktiškumu, užuojauta, pagalbos 
suteikimu ir kt). Ši savybė susijusi su nuostatomis kitų žmonių atžvilgiu, kai 
dėmesys pasireiškia kaip vienas iš tos nuostatos komponentų. 

Dėmesingumo priešingybė yra išsiblaškymas. Skiriamas tikrasis ir 
“profesoriškas" išsiblaškymas. Tikrasis išsiblaškymas yra nesugebėjimas 
ilgiau susitelkti ir atsispirti pašalinėms įtakoms. Jo priežastys gana įvairios: 
pervargimas, emocinis susijaudinimas, nerviniai susirgimai ir kt. Laikinas 
išsiblaškymas taip pat gali būti gana pastovus. Išsiblaškymas gali atsirasti ir 
kaip bendra asmenybės stabilumo pažeidimo pasekmė frustracijų atvejais. 

Netikras, vadinamasis profesoriškas, išsiblaškymas atsiranda dėl di- 
delio dėmesio prie pagrindinių objektų sutelktumo ir menko jo paskirsty- 
mo bei perkėlimo. Dėl to žmogus, įsitraukęs į kokią nors veiklą, be jos nie- 
ko daugiau nepastebi. Tokių nuolatinių dėmesio koncentracijų reikalauja 
mokslinis darbas. Pvz., vienas mokslininkas visą dieną neišeidamas dirbo 
laboratorijoje. Jo gailėdama, šeimininkė atnešė kiaušinį ir patarė išsivirti 
čia pat, laboratorijoje. Mokslininkas paklausęs, kiek laiko reikia virti. 
Šeimininkė patarusi 5 -6 minutes. Po pusvalandžio vėl apsilankiusi labora- 
torijoje, ji rado mokslininką, laikantį rankoje kiaušinį ir mėgintuvėlyje ver- 
dantį laikrodį. 

Pasitaiko ir patologinių dėmesio pakitimo reiškinių, vadinamų 
dėmesio sutrikimais. Jie atsiranda kartu su kitų psichikos reiškinių (suvoki- 
mo, mąstymo, valios, charakterio) sutrikimais. Esant maniakinėms, pa- 
didėjusios aktyvacijos būsenoms žmogus negali susitelkti, jo sąmonėje greitai 
keičiasi vaizdai ir mintys. Depresijų metu pernelyg gilinamasi į savo vidinio 
gyvenimo problemas, ligonio dėmesys tampa inertiškas ir sunkiai perkeliamas. 

Žmonės, sugebantys greit susikaupti, ilgai išlaikyti intensyvų dėmesį ir 
atsispirti pašaliniam poveikiui (blaškymui), laikomi dėmesingais. Tokiems 
žmonėms visose srityse žymiai lengviau pasiekti gerų rezultatų. 

Deja, skundžiamės, kad esame išsiblaškę, sunkiai susikaupiame ar 
išlaikome dėmesį, kad viskas mums “trukdo". Tai gali būti nulemta tiek 
nervų sistemos ypatumų (tikrasis išsiblaškymas pasitaiko retai), tiek laikinų 
poveikių ar būsenų (nuovargio, mieguistumo, nerimo, labai smarkaus emo- 
cinio jaudulio). Susilpnėjus dėmesiui, sunku mokytis. Dėmesingumo nepa- 
didinsime, nepašalinę jo pagrindinės priežasties — nuovargio, neatlėgus 
įtampai bei nerimui. 

Lavindami dėmesį, galime išugdyti vertingas jo savybes. Štai pagrindi- 
niai dėmesio lavinimo principai: 

reikia prisiversti dirbti ramiai, nesiblaškant, imtis kito darbo tik bai- 
gus ankstesnį; įsisąmoninti, kad esi atsakingas už savo veiklos rezultatus; 
stengtis organizuoti savo darbus taip, kad šie būtų atliekami optimaliu 
greičiu, neverstų panikuoti, jog ko nespėsi ar užduočiai atlikti pritrūks jėgų; 

dėmesį lavina susidomėjimas veikla ir protinis aktyvumas. Smal- 
sumas - viena pažangą skatinančių jėgų: kuo dažniau kelkime klausimus, 
stenkimės mus supančioje aplinkoje rasti nuostabių, nepaprastų dalykų; jei 
būsime labai susidomėję, dėl dėmesio sutelkimo problemų nekils; 

nesistenkime bet kokiomis priemonėmis susikurti “šiltnamio" 
sąlygų, nes gyvenimas nelepins — teks išsiugdyti atsparumą išorės povei- 

kiams, dėmesio blaškymui, todėl pratinkimės dirbti esant įvairioms aplin- 
kybėms ir trukdymams. 

Įvairūs dėmesio trūkumai yra viena svarbiausių nepažangaus moky- 
mosi ir nesėkmių darbe priežasčių. Todėl dėmesys turi būti lavinamas tobuli- 
nant visos asmenybės savireguliaciją tikslingai organizuotos mokymosi ir dar- 
binės veiklos procesuose. 

Kadangi dėmesys mobilizuoja psichinius procesus 


Dėmesingumo sėkmingai veiklai, karininkas, kaip mokytojas, 
svarba auklėtojas ir vadas, turi atkakliai siekti didinti karių 
kariams dėmesingumą. Sis tikslas gali būti pasiektas for- 


muojant tvirtą karių valią, atsakomybės jausmą už jiems patikėtų užduočių 
vykdymą bei sutelkiant jų dėmesį į mokymąsi ir tarnybą. Kadangi vien tik va- 
lingomis pastangomis dirbdamas ir mokydamasis žmogus greičiau pa- 
vargsta, vadui pedagoginėje veikloje būtina siekti ir savaiminio (povalinio) 
karių dėmesio, kuriam palaikyti nereikia didelių valios pastangų. Savaiminį 
(povalinį) dėmesį sužadinti ir palaikyti padeda įdomus, prasmingas moky- 
mo turinio perteikimas, meistriškas mokymo metodų panaudojimas, vaiz- 
dinės mokymo priemonės, įtaigi, vaizdinga vado kalba, mimika ir panto- 
mimika. 

Vadui būtinas dėmesingumas ir kaip charakterio savybė, pasi- 
reiškianti bendraujant (veikiant) su savo tarnybos draugais, pavaldiniais 
(kariais), nes tik geras pavaldinių pažinimas, atsižvelgimas į jų individualias 
savybes, poreikius ir interesus gali užtikrinti vadovavimo sėkmę. 


Kartojimo testas 


1. Žmogaus dėmesį atkreipia: 

1) įdomūs dalykai; 

2) stiprūs poveikiai; 

3) žmogui reikšmingi daiktai ir reiškiniai. 
2. Ryškiausi asmenybiniai skirtumai pasireiškia: 

1) dėmesio sutelktumu; 

2) dėmesio patvarumu; 

3) dėmesio apimtimi; 

4) dėmesio paskirstymu; 

5) dėmesio perkėlimu; 

6) dėmesio saviorganizacija; 

7) išsiblaškymu. 

5. Atmintis. Karių atminties lavinimas 


Pažinimu gauti įspūdžiai nepradingsta nustojus veikti 
juos sukėlusiems dirgikliams. Vieni jų išlieka trum- 
pesnį, kiti - ilgesnį laiką ir sieja asmenybės praeitį su 
dabartimi ir ateitimi. Atmintis yra ankstesnio patyrimo atspindys, kurį sudaro 
įsiminimas, išlaikymas ir atsiminimas to, kas anksčiau buvo pažinta, išgyventa 
ir veikta. Atminties reiškiniai būdingi visai gyvajai gamtai. Žmogaus atmin- 
ties modeliavimas kompiuteriais atskleidė stebinančią jos apimtį (ji lygi 
maždaug 10!“ informacijos vienetų-baitų). Psichologijoje įvairūs atminties 
ypatumai yra tyrinėti daugiau negu kitų psichinių procesų savybės. 
Šiuolaikinės kognityvinės psichologijos duomenimis, atmintis nėra statiškas 
įspūdžių kopijavimo mechanizmas, o sudėtingos struktūros veikimas jutimo 
organais pertvarkant gautą informaciją. Šį veikimą galima pavaizduoti to- 
kia schema: 


Sensorinis Dėmesys Pirminė Kartojimas  |Antrinė 
atspaudas atmintis ——— atmintis 


Sensorinį atspaudą galima palyginti su fotografija. Jis trumpam lai- 
kui fiksuoja jutimo organų perduotą medžiagą ir kitaip dar vadinamas iko- 
nine, arba tiesiogine, atmintimi. Ši atmintis talpina apie 4 simbolius ir išlaiko 
juos mažiau negu sekundę (Dž. Sperlingas). 

Pirminė, arba kitaip vadinama trumpalaikė, atmintis skiriasi nuo 
sensorinės atminties ilgesniu informacijos išlaikymu (be kartojimų 
išlaikome iki 20 - 30 sek.) ir didesne įsimenamos medžiagos apimtimi, kuri 
lygi 742 simboliams (Dž. Mileris, 1956). Medžiagos perkėlimas iš senso- 
rinės atminties į trumpalaikę vyksta tada, kai į tą medžiagą nukrypsta 
dėmesys, t.y. kai įsimenančiajam ji reikalinga. Dažniausiai tai atsitinka 
sudėtingoje veikloje atliekant atskiras jos operacijas (mašininkė keletą se- 
kundžių prisimena kiekvieną spausdinamos frazės žodį, telefonistė - nu- 
merį, kol sujungia su abonementu, ir pan.). 

I ilgalaikę atmintį medžiaga pereina ją kartojant. Kartojant trum- 
palaikėje atmintyje esanti medžiaga įtraukiama į asociacinių ryšių sistemą 
(apie tuos ryšius bus kalbama toliau). Ilgalaikėje atmintyje medžiaga sau- 
goma valandas, metus, dešimtmečius, o kai kuri (pvz., gimtosios kalbos 
žodžiai) ir visą žmogaus gyvenimą. 


Bendrasis 
apibūdinimas 

Atmintis užima ypatingą padėtį asmenybės psichinių reiškinių sis- 

temoje. Be atminties kiekvienas pojūtis ir suvokimas būtų naujas, žmogus 
negalėtų orientuotis tikrovėje. Mąstant be atminties negalima būtų ope- 
ruoti sąvokomis, vaizduotė neturėtų iš ko kurti naujų vaizdinių, nebūtų ir 
asmenybės “aš", su pastoviais motyvais, nuostatomis ir t.t., išgyvenimų. 
Atminties netekimo atvejai (pvz., po sunkių traumų) rodo, kad žmogus be 
atminties nustoja būti asmenybe ir tampa panašus į mechaniškai reaguojantį 
automatą. Suvokę milžinišką atminties reikšmę Žmogaus gyvenimui, se- 
novės graikai jai paskyrė vieną iš savo dievybių - Mnemoziną. 
Žmogaus ilgalaikė atmintis veikia ryšių dėka. Tai 
reiškia, kad medžiaga įsimenama (ir atgaminama) ne 
pavieniais elementais (kaip tai daroma kompiuterių 
atminties blokuose), o siejant įsimenamus dalykus su jau atmintyje turimais 
ir susidarant sudėtingas ryšių sistemas tarp atmintyje saugomos medžiagos 
atskirų elementų. Ryšiai tarp įsimintos medžiagos elementų yra vadinami aso- 
ciacijomis. 

Jau nuo Aristotelio laikų yra žinomos gretimumo, panašumo ir kon- 
trasto asociacijų rūšys. 

Gretimumo asociacijos susidaro tarp objektų, kurie įsiminimo metu 
yra vienas šalia kito arba eina vienas po kito. Pvz., jūros vaizdinys susietas 
su laivu, švyturiu ir kitais kartu suvoktais vaizdiniais. Supažindinant stebi- 
me žmogų ir išgirstame jo vardą ir pavardę. Vėliau to žmogaus suvokimas 
ar vaizdinys primins jo vardą, o vardo prisiminimas - to žmogaus vaizdinį. 
Gretimumo asociacijos užima daugiausia vietos atminties procesuose. 

Panašumo asociacijos susidaro tarp kokiais nors požymiais panašių 
dalykų. Pvz., indų šokiuose specifiniai moters galvos ir rankų judesiai pri- 
mena gyvatės judesius, fotografija siejasi su originalo vaizdu, ir pan. Re- 
miantis panašumo asociacijomis sukuriama daug kalbinių puošmenų (tro- 
pų), pvz., jauna mergina lyginama su pavasariu, gėle, bernelis - su dobilėliu 
ir pan. 


Asociacijos 
ir jų rūšys 


Kontrasto asociacijos susidaro tarp priešingos reikšmės objektų. 
Mūsų atmintyje susiję tiesa ir melas, vasara ir žiema, aukštas ir žemas ir 
panašios priešingybės, kurių vienos prisiminimas sukelia ir su ja asocijuotos 
prisiminimą. 

Be šių pagrindinių asociacijų rūšių, kai kurie psichologai siūlo 
skirti sudėtingesnes prasmių asociacijas. Atmintyje jos atkuria tikrovėje 
esančius ryšius tarp visumos ir dalies (namas - langas ir pan.), tarp giminės ir 


95 


rūšies sąvokų (lietuvis - žemaitis ir pan.), tarp priežasties ir pasekmės 
(moksleivis nesimoko - bus nepažangus ir pan.). 

Asociaciniai ryšiai kai kada susidaro ir po vienkartinio suvokimo 
(kai įspūdžiai labai stiprūs), bet dažniausiai jiems reikalingi pakartojimai. 
Asociacijos ir jų sistemos yra ne tik medžiagos fiksavimo, bet ir jos “suradimo * 
ir "išvedimo" iš žmogaus atminties pagrindinis būdas. Yra daug tyrimo me- 
todikų, vadinamų asociacijų eksperimentais, kuriais išryškinami asociacijų 
susidarymo ir jų atkūrimo dėsningumai (su jais susipažinti reikia pratybų 
metu). 

Atminties biologiniai Siekiant išaiškinti atminties mechanizmo esmę 

mechanizmai buvo sukurta keletas hipotezių. Jau Va. prieš 

Kristų Platonas aiškino, kad deivė Mnemozina į 

kiekvieno žmogaus sielą įdeda kažką panašaus į vaško lenteles, kuriose 

įsispaudžia matyti, girdėti ar paties sugalvoti įspūdžiai. Panašiai aiškino 

R.Semonas (1859 - 1918), manęs, kad išorinis pasaulis smegenų žievės 
ląstelėse užsifiksuoja specialiais atspaudais-engramomis. 

XX a. pradžioje buvo paplitusi nuomonė, kad atminties procesų 
metu vyksta mechaniniai nervinių ląstelių dydžio ir formos pasikeitimai, 
nervinių skaidulų skaičiaus padidėjimai. 

1920 metais, kai Bergeris atrado smegenų elektrinio aktyvumo 
reiškinius, atsirado elektrinė įsiminimo teorija. Pagal šią teoriją, atėjusi į 
smegenis informacija patenka į elektrinių grandinių sistemą, kurioje elek- 
tros srovės forma gali ilgiau ar trumpiau egzistuoti. 

Maždaug tuo pačiu metu I. Pavlovas atminties fiziologinius pa- 
grindus mėgino aiškinti laikinų ryšių teorija, sukurta tyrinėjant sąlyginių 
refleksų susidarymą šunims. Šios teorijos požiūriu, įsimenant susidaro lai- 
kini nerviniai ryšiai tarp atskirų smegenų žievės sričių, o atminties mecha- 
nizmas veikia kaip sudėtinga tokių ryšių sistema. I. Pavlovas neaiškino, 
koks šio ryšio materialus mechanizmas - elektrinis ar cheminis, tačiau jis 
manė, kad asociacijų ir kartu visos atminties pagrindas, fiziologiniu 
požiūriu, yra laikini nerviniai ryšiai. 

Tiek elektrinė, tiek I. Pavlovo laikinų ryšių hipotezės pasirodė 
klaidingos po 1940 metais anglų fiziologo K. Lešlio atliktų kačių smegenų 
operacijų. Jis pašalindavo dalį smegenų, o likusį smegenų žievės plotą 
išraižydavo pjūviais, kurie turėjo suardyti įsiminimo grandines ar laikinų 
ryšių sistemas. Po tokių operacijų atminties funkcijos mažai tepasikeisdavo 
- vadinasi, ryšių sistemos smegenų žievėje nėra atminties mechanizmas. 

Šiuolaikinė atminties biologinė teorija, kurios pradininkas buvo H. 
Hydenas (1964), aiškina, kad ilgalaikės atminties mechanizmas yra cheminiai 
pasikeitimai nervinių ląstelių ribonukleinėse rūgštyse. Trumpalaikė atmintis 
remiasi elektriniais pakitimais nervinėse ląstelėse, o kai tie elektriniai pakitimai 
sukelia cheminius pakitimus - medžiaga užfiksuojama ilgesniam laikui, kai 
kada ir visam gyvenimui. 

Fiziologams dar nepavyko tiksliau išsiaiškinti, kur yra atminties 

buveinė - visose galvos smegenyse, smegenų žievėje ar kurioje nors jos da- 
lyje. Vokiečių psichologas E.Šeferis (1960) spėja, kad biologiniame informa- 
cijos fiksavime gal būt dalyvauja ir visos žmogaus organizmo ląstelės, nes vien 
tik smegenyse tiek daug informacijos negalėtų sutilpti. 
Aiškinantis atminties esmę, jau buvo išskirtos iko- 
ninės, trumpalaikės ir ilgalaikės atminties rūšys. At- 
mintis dar klasifikuojama pagal turinį, jutimo organus, 
kuriais gaunama informacija, ir kitus požymius. 

Pagal turinį, kuriuo operuoja atmintis, yra skiriamos vaizdinės, 
motorinės, žodinės - loginės ir emocinės atminties rūšys. Sustosime prie kiek- 
vienos atskirai. 

Vaizdinė atmintis, kaip sako ir pats jos pavadinimas, operuoja iš tik- 
rovės gauta ar susikurta vaizdine medžiaga - vaizdiniais. Vaizdinys yra 
vaizdas objekto, kuris šiuo metu nesuvokiamas. Žmogaus atmintyje yra 
daugybė regėjimo (tėviškės landšafto, laisvės paminklo ir t.t.), girdėjimo 
(žinomos melodijos, miško ošimo ir t.t.), uodimo (vyšnių sodo, šviežio pie- 
no ir t.t.) ir kitų vaizdinių. 

Vaizdiniai yra panašūs į suvokimų metu gaunamus objektų vaizdus. 
Jie skiriasi nuo suvokimų tuo, kad yra ne tokie ryškūs (kartais neperduoda 
spalvų ir kt.), fragmentiški ir nepastovūs. Vaizdiniai skirstomi į rūšis pagal 
jutimo organus (jau buvo duota pavyzdžių). Be to, skiriami individualieji ir 
bendrieji vaizdiniai. Individualiaisiais laikomi tam tikro vieno objekto (Ni- 
dos švyturio, Jono Petraičio ir pan.) vaizdiniai. Bendrieji vaizdiniai fiksuoja 
didesnės ar mažesnės objektų grupės bendrąsias ypatybes (raitelio, namo, 
medžio ir t.t. vaizdiniai). 

Motorinė (judėjimo) atmintis yra judesių ir jų sistemų įsiminimas, 
išlaikymas ir atgaminimas. Ji dalyvauja formuojantis įvairiems judėjimo 
mokėjimams ir įgūdžiams (vaikščiojimo, rašymo, grojimo muzikos instru- 
mentais, šokių ir t.t.). Be judėjimo atminties mes kiekvieną kartą turėtume 
iš naujo mokytis vairuoti automobilį ar dviratį ir kitų motorinių operacijų. 


Atminties rūšys 

Turėdami geresnę motorinę atmintį, žmonės yra fiziškai vikresni, greičiau 
išmoksta sportinių žaidimų ir kitos judėjimo veiklos. 

Žodinė-loginė atmintis pasireiškia žodžių, sąvokų, teiginių ir jų gru- 
pių įsiminimu, išlaikymu ir atgaminimu. Šiai atminčiai būdinga tai, kad 
įvairios mintys gali būti atgamintos ta pačia žodine forma, kokia jos buvo 
įsimintos, tačiau gali būti išreikštos ir kitokiu žodiniu pavidalu (pvz., 
įsiminus kokią nors informaciją lietuviu kalba, galima ją atgaminti kita 
mums žinoma kalba). 

Emocinė atmintis išlaiko patirtus jausmus ir emocines būsenas. Dėl 
to tam tikromis sąlygomis žmogus vėl džiaugiasi, prisimindamas laimingus 
įvykius, rausta dėl nevykusio poelgio, sukanda dantis, mintyse atgaminęs 
konfliktą, ir t.t. Emocinė atmintis siejasi su žmogaus dorovine kultūra, da- 
lyvauja formuojantis įgūdžiams ir įpročiams, išlaikant stabilius santykius su 
artimais žmonėmis. 

Pagal valios reguliavimo lygius atmintis skirstoma į valingos ir neva- 
lingos atminties rūšis. 

Nevalinga atmintis pasireiškia tuo, kad žmogus ką nors įsimena ar 
atgamina nesistengdamas, o kai kada net nenorėdamas. Taip įsimenami 
kokie nors ryškūs, asmenybei reikšmingi įspūdžiai. Nevalingai atminčiai 
padeda stiprios emocijos (džiaugsmas, baimė, pasibjaurėjimas ir kt.). Turi 
reikšmės ir asmens požiūris į įsimenamus objektams ir su jais atliekamą 
veiklą (pvz., eksperimentuojant geriau buvo įsiminti tie skaičiai, kurie įėjo į 
pačių tiriamųjų sugalvotus uždavinius). 

Asmenybės tapsme nevalingas įsiminimas ir atgaminimas yra 
ankstyvesnė atminties forma. Nevalingai, be jokių varginančių pastangų 
kaupiama nemaža gyvenimiška patirtis ne tik vaikystėje, bet ir per visą as- 
menybės egzistavimo laiką. 

Tačiau pagrindinis vaidmuo žmogaus psichikoje tenka valingai at- 
minčiai. Ji pasireiškia tada, kai žmogus sąmoningai užsibrėžia tikslą ką nors 
įsiminti ar atgaminti ir tai daryti labai stengiasi. Valingai atminčiai 
būdingas tam tikrų motyvų, kurie skatina įsiminimą ir atgaminimą, dalyva- 
vimas. 

Čia apžvelgtos atminties rūšys nėra atsiskyrusios viena nuo kitos. 
Pvz., vaizdinė atmintis gali būti valinga ir nevalinga, judesių įsiminimas ir 
atgaminimas gali sietis su žodinėmis instrukcijomis, įsimintais stebėtų jude- 
sių vaizdiniais ir pan. 

Pagrindiniai atminties procesai yra įsiminimas, laiky- 


Atminties procesai Ee S) LS K 
mas atmintyje, atsiminimas ir užmiršimas. Įsiminimas 

gali būti valingas ir nevalingas (tai priklauso nuo tikslo ir pastangų). Jų pa- 
grindiniai skirtumai buvo aptarti kalbant apie atminties rūšis. Čia kiek 
plačiau paliesime valingo įsiminimo, arba mokymosi, psichologines ypatybes. 

Mokymasis yra skirstomas į mechaninį ir prasminį. Mechaninis mo- 
kymasis vyksta tada, kai medžiaga nesuprantama arba įsimenantysis nenori 
jos suprasti. Mechaniškai mokantis yra kartojama tol, kol susidaro greti- 
mumo asociacijos (telefono numeris, lotyniškas vaistų pavadinimas ir kt.). 
Mechaninis įsiminimas yra neefektyvus, nes reikalauja daugiau pastangų ir 
laiko. Dėl to kartais ir neprasmingoje medžiagoje ieškoma prasminės at- 
ramos. Pvz., įsimindamas visai nereikšmingą telefono numerį 3-67-40, 
žmogus prisimena, kad 67 metais jis gavo butą, o 40-ieji yra jo gimimo me- 
tai. Šis numerio įtraukimas į prasminę atminties medžiagą palengvina 
įsiminimą. 

Prasminis įsiminimas vyksta tada, kai įsimenama medžiaga yra su- 
prasta, kai Ji susiejama su atmintyje turimu patyrimu. Psichologijoje yra 
nustatyta daug sąlygų, kurios padeda sėkmingai įsiminti (mokytis). 

Pirmoji sėkmingo mokymosi sąlyga yra palanki motyvacija. Yra 
žinoma, kad vieni mokymosi motyvai kyla iš asmenybės poreikių (poreikis 
įgyti žinių, susidaryti profesijos mokėjimus, neatsilikti nuo bendraamžių ir 
kt.), kiti - dėl išorinės prievartos (bausmių baimės, tėvų raginimų ir kt.). 
Greičiau ir tvirčiau įsimenama esant asmenybinei motyvacijai. Kuo labiau 
žmogus nori ko nors išmokti, tuo jam lengviau sekasi tai padaryti. Yra eks- 
perimentinių tyrimų, kurie rodo, kad ir išlaikymo trukmė priklauso nuo 
išankstinių nuostatų: ilgiau išlaikoma ta medžiaga, kuri bus reikalinga 1l- 
gesnį laiką (ir priešingai). 

Antra svarbi įsiminimo sąlyga yra medžiagos kartojimas. Iš tikrųjų, 
esant kitoms vienodoms sąlygoms, geriau įsimenama ta medžiaga, kuri bu- 
vo daugiau kartų pakartota. Tačiau kartojimai mažai efektyvūs, jei nėra 
palankių motyvų, siekių medžiagą įsiminti. Be to, tik racionaliai kartojant 
pasiekiama gerų rezultatų. Nurodysime pagrindinius tokio kartojimo 
dėsningumus. 

1. Kartojimai turi būti atskirti tam tikrais laiko intervalais. Ameri- 
kiečių psichologas Jostas nustatė dėsnį - kartojimų atskyrimas tam tikrais 
laiko intervalais padidina įsiminimo produktyvumą. Eksperimentai rodo, 
kad, radus optimalias pertraukas tarp kartojimų, jų kiekį, reikalingą tokiai 
pat medžiagai įsiminti, galima sumažinti per pusę. 

2. Jei medžiaga platesnės apimties, tai kartojama pagal schemą: 
ištisai - dalimis - ištisai. Pradžioje medžiaga peržiūrima ištisai, kad galima 

būtų ją suprasti, suskirstyti dalimis, sudaryti planą ir atlikti kitus parengia- 
muosius darbus. Po to medžiaga kartojama dalimis (per dideli informacijos 
kiekiai yra sunkiai įsimenami). Mokymosi pabaigoje vėl reikia kartoti išti- 
sai, kad atskirai kartotos medžiagos dalys būtų susietos į vieningą visumą. 

3. Kartojant įsitvirtina asociaciniai ryšiai, tačiau pats Žmogus ne- 
gali vidinėmis pastangomis išmatuoti jų tvirtumo. Ar medžiaga gerai iš- 
mokta, galima nuspręsti tik bandant atsiminti kartotą medžiagą. Kad tvirtai 
išmoktume, būtina tarpuose tarp kartojimų pamėginti atgaminti medžiagą 
ir taip kontroliuoti, kas įsiminta ir ką dar reikia kartoti. 

4. Monotoniškai kartojant rezultatai yra menkesni, dėl to būtina 
įvairinti, keisti kartojimų būdus (naudojant technines garso ir vaizdo prie- 
mones ir kt.), aplinką (namuose, bibliotekoje ir pan.). 

5. Kad įsimintume ilgam, būtini teigiami pastiprinimai, (pvz., malo- 
ni emocinė būsena). Gyvūnams teigiamas pastiprinimas yra maistas, 
išsilaisvinimas iš narvo ar pan. (E. Torndaikas), o žmogui mokantis teigia- 
mas pastiprinimas gali būti - pedagogo pagyrimas ar geras įvertinimas, pa- 
ties besimokančiojo savos sėkmės supratimas ir kt. 

Nors kartojimas yra įsiminimą užtikrinantis būdas, jis atima daug 
laiko ir reikalauja nemažų pastangų. Todėl dažnai stengiamės rasti greites- 
nių ir įdomesnių įsiminimo būdų, derinamų su kartojimu. 

Medžiagos įprasminimo procesas. Dažnai neteisingai elgiamės, kai 
stengiamės "iškalti" faktus, t.y. bandome kartodami “sukišti" juos į ilga- 
laikę atmintį. Toks mechaniškas “iškalimas" yra varginantis ir dažnai ne- 
efektyvus: po kelių dienų atgaminsime vos 25 - 3076 nerišlios informacijos. 

Dažnai patys intuityviai ieškome įsimenamoje medžiagoje loginių 
ryšių — kartais sakome, kad informacija galvoje turi “susigulėti". Tai liudija 
tendenciją vengti varginančio kartojimo ir vykstantį medžiagos “apdoro- 
jimą“ - struktūrizavimą ir organizavimą. 

Greičiau įsiminti galima tam tikru būdu pakeičiant, išdėstant 
medžiagą, randant loginių ryšių tarp atskirų faktų ar patiems susidarant 
originalias asociacijas. 

Pabandykime įsiminti šių žodžių sąrašą: 

vilkas, karvė, briedis, koala, leopardas, lūšis, kiškis, dramblys, liūtas, 
stirna, kengūra, antilopė, katinas, kiaunė, lapė, avis, pantera, šuo. 

O gal įsiminti lengviau būtų šiuos žodžius tinkamai sugrupavus, 
pvz., taip: 

GYVŪNAI ŽINDUOLIAI 


GYVENA 


LIETUVOJE 















MESEDZIAI ZOLEDZIAI 
KARVĖ VILKAS BRIEDIS LEOPARDAS  DRAMBLYS 
KATĖ LŪŠIS KIŠKIS LIŪTAS KENGŪRA 
AVIS KIAUNĖ STIRNA PANTERA = ANTILOPE 
ŠUO LAPĖ ESL 


Rasti loginius ryšius, susisteminti elementus galimas tik tada, kai 
įžvelgiame vidinę medžiagos struktūrą, idėją ar bendrą prasmę. Todėl ne- 
verta bandyti įsiminti nesuprastos informacijos, nes tada tektų pasikliauti 
vien mechanine atmintimi (o jos galimybės ribotos). 

O dabar pabandykit įsiminti šiuos žodžius: 

transformatorius, rezistorius, varža, amperas, kopūstas, tranzistorius, 
stabilitronas, voltmetras, lituoklis, emiteris. 

Nepriklausomai nuo to, kiek įsiminėte žodžių, didžiausia tikimybė, 
kad pasakėte žodį “kopūstas". Mat nepanašūs elementai atsimenami daug 
lengviau. 

Ar įsiminsime iš karto ir lengvai, labai priklauso ir nuo medžiagos 
pobūdžio. Vieni žmonės lengviau įsimena žodžius, o kiti - vaizdus: pirmųjų 
geriau išlavinta girdimoji atmintis, o antrųjų - regimoji. Dauguma žmonių 
geriau atsimena vaizdus. “Geriau vieną kartą pamatyti, negu šimtą kartų 
išgirsti", - byloja liaudies išmintis. 

O efektyviausiai atsimename, kai vaizdinė ir žodinė informacija papil- 
do viena kitą. 

Laikymas atmintyje yra (tai jau buvo minėta kalbant apie biologi- 
nius atminties mechanizmus) informacijos, užkoduotos nervinėse ląstelėse 
elektrinių impulsų ar cheminių medžiagų pakitimų signalais, saugojimas. 

Žmogus atminties saugyklos negali suvokti, nes apie laikymą atmintyje ir 
užmiršimą galima spręsti tik iš atsiminimo. Yra hipotezė, kad žmogaus at- 
mintyje lieka visi buvę įspūdžiai, tik ne visi jie turi "taką", kuriuo einant 
galima būtų tuos įspūdžius atmintyje surasti (E.R. Guthrie, 1959). Tačiau ši 
hipotezė dar nėra visai patikrinta. Labiau tikėtina, kad atmintyje išlaikoma 
ne viskas ir nevienodu lygiu. Jau prancūzų psichologas T. Ribo pastebėjo, 
kad individualūs pavadinimai (numeriai, vardai, pavardės ir kt.) daug blo- 
giau išlaikomi atmintyje negu bendrieji vardai ir sąvokas žymintys terminai. 
Tai suprantama, nes, įsimenant individualius pavadinimus, daugiausia da- 
lyvauja mechaniniai ryšiai, o įsimenant bendruosius vardus, aktyviau veikia 
tvirtesni prasminiai ryšiai. Medžiaga geriau išlaikoma atmintyje, kai akty- 
vus prasminis įsiminimas remiasi palankia motyvacija ir yra lydimas emoci- 
nių išgyvenimų. Ilgiau ir tvirčiau medžiagą išlaikyti padeda kartojimas ar 
specialios pratybos. 

Medžiagos išlaikymas nėra mechaniškas jos buvimas atmintyje 
kaip nesikeičiančio antspaudo. Dėl žmogaus veiklos, naujų įsiminimų, 
išgyvenimų, interesų ir kitų dinamiškų asmenybės reiškinių įtakos vyksta 
nuolatinė atmintyje esančios medžiagos rekonstrukcija. Gyvendamas 
žmogus nuolatos kaupia didelius kiekius daugiau ar mažiau organizuoto 
patyrimo, kurio atskiros dalys veikia ir keičia viena kitą. 

Išlaikymui priešingas, tačiau su juo susijęs reiškinys yra užmiršimas. 
Vienas pirmųjų tyręs užmiršimo reiškinius H.Ebinhauzas nustatė, kad šis 
procesas nevyksta tolygiai - tuoj po išmokimo užmirštama gana daug, 
vėliau užmiršimo procesas lėtėja. Vėlesni tyrimai parodė, kad 
H.Ebinhauzo dėsningumai labiau tinka tik specialiai išmoktos, beprasmės 
medžiagos užmiršimui. Prasmingos ir reikšmingos medžiagos išlaikymas 
yra tvirtesnis ir ilgesnis, o užmiršimas vyksta pagal kitus dėsningumus. 

Užmiršimas, kaip ir įsiminimas, yra atrenkamojo pobūdžio 
reiškinys: užmirštama pirmiausia tai, kas asmenybei tampa nereikšminga. 
Užmirštant nereikalingą informaciją (koks buvo pietų valgiaraštis prieš 
metus ir pan.), atmintyje lieka vietos reikalingai informacijai laikyti. Taigi 
užmiršimas yra būtinas reiškinys. 

Skiriamas visiškas ir dalinis užmiršimas. Visiškai užmiršta medžiaga 
bus laikoma tada, kai nepavyksta ne tik jos atgaminti, bet ir atpažinti. Pa- 
sakojama, kad švedų botanikas M. Linėjus, senatvėje skaitydamas savo 
raštus, gėrėjosi jais, bet atpažinti, kad tai jo paties darbai, negalėjo. Dalinis 
užmiršimas būna tais atvejais, kai žmogus atgamina ne visiškai tiksliai, visai 
negali medžiagos atgaminti, o tik ją atpažįsta pakartotinai suvokdamas. 

Kai kurie tyrimai rodo, kad žmogus atmintyje išlaiko daugiau 
medžiagos, negu sugeba sąmoningai atgaminti (hipnozės metu kai kada pri- 
simenama informacija, kurios neužhipnotizuotas žmogus "neranda"; kai 
kurių smegenų operacijų metu, palietus tam tikras smegenų sritis, ligoniui 
iškyla seniai pamiršti vaizdai). 

Tyrinėjant užmiršimo ir išlaikymo procesus, buvo aptikti reminis- 
cencijos reiškiniai (Balardas, 1913). Jie pasireiškia tuo, kad išsamesnis 
medžiagos atkūrimas vyksta ne tuojau po įsiminimo, kaip teigė H. Ebin- 
hauzas, o prabėgus tam tikram laiko tarpui (2-3 dienoms). Reminiscencijos 
reiškinių dažniau pasitaiko mokantis platesnės apimties medžiagą. 
Spėjamos reminiscencijos priežastys: 1) tuojau po išmokimo mažiau teat- 
kuriama dėl nervų sistemos nuovargio, 2) išmokus nesąmoningai medžiaga 
kartojama, po to informacija pereina į ilgalaikę atmintį. 

Pagrindinės užmiršimo priežastys yra netvirtas įsiminimas, medžiagos 
interferencija ir nuostatų pasikeitimai. Interferenciją sukelia anksčiau įsiminta 
ir vėliau įsimenama medžiaga, veikianti tuo momentu vykstantį įsiminimą. 
Nuostatų pasikeitimas gali nuvertinti ir padaryti įsimintą medžiagą nerei- 
kalinga, dėl to arba jos pėdsakai pranyksta, arba “nusitrina" jos grąžinimo į 
sąmonę “kelias" (eiga) (pvz., oficialiosios komunistų partijos istorijos 
medžiaga neišsilaikė atmintyje paaiškėjus, kad dauguma tos istorijos faktų 
buvo sufalsifikuoti, ir pan.). 

Atsiminimas yra medžiagos “išvedimas? iš atminties saugyklos į 
sąmonės lauką. Atsiminimo reiškiniai psichologijai kelia ne mažiau klausi- 
mų negu įsiminimas. Kaip žmogui pavyksta milžiniškų informacijos kiekių 
saugykloje surasti tuos elementus, kurie tuo metu reikalingi. Manoma, kad 
"suradimas" (daugiausia vykstantis už sąmonės ribų) remiasi asociacijomis, 
kurių latentinė sistema ir sudaro atminties laikyklą. Asociacinio eksperi- 
mento pavyzdžiai, kai reikia į duotą žodį greitai atsakyti kitu žodžiu ar ke- 
liais žodžiais, rodo, kaip prie pradinio žodžio - stimulo tuojau pat iš atmin- 
ties "prilimpa" tas žodis, kuris yra glaudžiausiais ryšiais su juo susijęs. Pvz., 
eksperimentais nustatyta, kad į žodį “perkūnas" 7576 tiriamųjų be jokių 
svarstymų atsako žodžiu “žaibas". Esant kryptingam atsiminimui, aktuali- 
zuojami reikalingi asociaciniai ryšiai, o ne tik glaudžiausi. Kai kada tokiam 
aktualizavimui reikalingos pastangos - vadinamosios mnemoninės prie- 
monės. Pvz., jei nepavyksta prisiminti kieno nors pavardės, tai bandoma 
ieškoti, kokia raide ji prasideda, kuo baigiasi, koks pavardėje skiemenų 
skaičius, mėginama užrašinėti panašias pavardes, stengiamasi prisiminti 
visas aplinkybes, kuriomis ta pavardė buvo išgirsta, ir t.t. 

Atsiminimų rūšių įvairovėje išsiskiria trys pagrindinės: atpažinimas, 
atgaminimas ir prisiminimas. 

Atpažinimas yra medžiagos atsiminimas tik pakartotinai ją suvo- 
kiant. Atpažįstama arba netvirtai įsiminta medžiaga, kurios savarankiškai 
atsiminti dar nepajėgiama (šis žmogus man kažkur matytas, dauguma šios 
knygos minčių jau man nebe naujos ir pan.), arba nepakartota medžiaga, 
pamiršta tiek, kad savarankiškai prisiminti jos jau nepavyksta, o pakartoti- 
nai suvokus - atpažįstama (seniai skaitytos knygos turinys, pamirštas filmas 
ir pan.). Mokantis atpažinimas kartais gali sudaryti klaidingą įspūdį, kad 
medžiaga jau pakankamai išmokta. Tačiau patikrinus paaiškėja: tam, kad 
galėtume savarankiškai prisiminti, būtinos pastangos. 

Atgaminimu yra vadinamas medžiagos atsiminimas be pakartotinio 
jos suvokimo. Atgaminimas gali vykti be sąmoningų pastangų, kai viena ar 
kita atsitiktinė asociacija atskleidžia visą ryšių tinklą. Pvz., sutiktas jau- 
nystės draugas sukelia mokyklos, mokytojų, įvairių nuotykių ir t.t. atsimi- 
nimus. Tai nevalingas atgaminimas. Kai žinomas tikslas ir dedamos pastan- 
805 ką nors atgaminti, toks atgaminimas yra vadinamas valingu. 

Prisiminimas yra valingo atsiminimo rūšis. Jis pasireiškia tada, kai 
tiesiogiai atgaminti nesiseka, o reikia panaudoti įvairias mnemonines prie- 
mones. 

Būdingas prisiminimo pavyzdys jau buvo pateiktas - pavardės 
ieškojimas. Pvz., prisimenant fizikos dėsnius, stengiamasi pasinaudoti 
iliustracijomis, atliktais eksperimentais, uždavinių sprendimais, technikos 
pritaikymo pavyzdžiais ir pan. 

Atsiminimų lengvumas, greitumas ir tikslumas priklauso nuo 
įsiminimo ir išlaikymo ypatybių. Idealios sąlygos atsiminimui susidaro tada, 
kai: įsiminta įdomi medžiaga; ji buvo įsimenama planingai naudojant 
sėkmingo įsiminimo metodus; medžiaga buvo sistemingai kartojama, atsimini- 
mas remiasi palankia asmenybės motyvacija ir palydimas malonių emocinių 
išgyvenimų. 


Individualūs Įsimena ir atsimena žmogus, kaip sistema, kaip asme- 
atminties nybė, su savo individualiomis temperamento, charakte- 
skirtumai rio, gebėjimų, dėmesio, mąstymo, bendro patyrimo ir 


kitomis ypatybėmis. Dėl to ir kiekvieno žmogaus at- 

mintis turi savų skirtumų. Atminties skirtumai yra ryškesni negu kitų 
pažinimo procesų. 

Pirmiausia žmonės skiriasi atminties produktyvumu. Atminties pro- 

duktyvumą sudaro šios savybės: atminties apimtis, įsiminimo tempai, atminties 

tikslumas, išlaikymo ilgumas ir atminties pasirengimas laiku panaudoti 
įsimintą medžiagą. Psichologija turi įvairių testų, kuriais galima išmatuoti 
šias ypatybes ir taip nustatyti atminties produktyvumą. Čia gali būti dau- 
gybė variantų, nes, pvz., gali būti labai didelė atminties apimtis (daug 
įsiminta medžiagos), bet menkas atminties pasirengimas ją panaudoti. 
Dažnai greitas įsiminimas siejasi su ilgu išlaikymu, tačiau būna ir kitokių 
atvejų (greitas įsiminimas ir greitas užmiršimas ir t.t). 

Žmonių atmintis skiriasi atskirų jos rūšių dominavimu. Vienų atmin- 
tis yra daugiau vaizdinė, o kitų žodinė-loginė. Pirmieji, įsimindami kokį nors 
turinį, vaizduojasi aprašomus dalykus, kiti - įsimena mintis ir jų žodinius 
formulavimus ar kitokias logines schemas. Atsižvelgiant į šiuos skirtumus, 
yra skiriami vaizdinės, žodinės-loginės ir mišrios atminties tipai. 

Atminties tipai skiriasi ir pagal tai, kokiais jutimo organais 
medžiaga įsimenama. Tuo remiantis skiriami regimosios, girdimosios, moto- 
rinės ir mišriosios atminties tipai. Gana dažnai pasitaiko asmenų, turinčių 
gerai ištobulintą profesinę atminį (skaičiams, vardams, muzikos melodi- 
joms, žodiniams poezijos ir prozos tekstams ir t.t.). 

Rečiau pasitaiko fenomenalios atminties žmonių. Pasak istorinių 
šaltinių, persų karalius Kyras žinojęs visų savo karių vardus, senovės Grai- 
kijos žymus politikas Temistoklis atmintinai mokėjęs 20 000 eilučių iš Ho- 
mero “Odisėjos". Stebina savo atminties pajėgumu kai kurie poliglotai, 
mokantys 20-40 kalbų (Mecofantis, A. Novodvorskis, P. Ariste ir kt.). Psi- 
chologijos mokslas domėjosi A. Šereševskio, turėjusio neriboto produkty- 
vumo atmintį, fenomenu. Jis iš karto įsimindavo daug medžiagos (100 
skaičių, puslapį laikraščio teksto ir t.t.) ir išlaikydavo atmintyje net 10 -15 
metų. Jis lengvai įsimindavo, bet sunkiai užmiršdavo (tokia medžiaga in- 
terferuodavo naujai įsimenamą). Savo fenomenaliais atminties su- 
gebėjimais A. Šereševskis stebino ne tik psichologus, bet ir cirko publiką. 
Nors ir būdama neįprastai didelio produktyvumo, A. Šereševskio atmintis 
turėjo loginio medžiagos grupavimo bei prasminio atsiminimo trūkumų, 
todėl plačiau nebuvo pritaikyta. 

Dažnai pasitaikantys atminties patologiniai bruožai yra amnezija - 
visiškas nesugebėjimas atsiminti ir hipermnezija - pasireiškianti kai kurių 
reiškinių padidintu, išskirtiniu, atsiminimu (vienas ligonis nemokėjo nei 
rašyti, nei taisyklingai kalbėti, bet, išgirdęs žmogaus amžių, iš karto ap- 
skaičiuodavo, kiek jis pragyveno sekundžių, ir pan.). 

Atminčiai funkcionuoti ir jai tobulėti yra būtinas normalus nuolatinis 

krūvis (įsiminimui ir atsiminimui), savos atminties ypatybių pažinimas, 
įgūdžiai logiškai struktūrinti medžiagą įsimenant ir atsimenant. 
Kariams, kaip ir kiekvienam iš mūsų, reikalinga gera at- 
mintis, padedanti gerai mokytis ir pasiekti norimų veiklos 
rezultatų. Karių atminties produktyvumą pirmiausia le- 
mia jų įgimtos savybės bei valios pastangos - atkaklumas, ryžtingumas, or- 
ganizuotumas, tvirtumas, drausmingumas, aiškus užsibrėžto tikslo suvoki- 
mas bei jo siekimas. Kario atmintis gerėja, jei jis yra gerai įsisąmoninęs 
atsakomybę už jam patikėtos veiklos rezultatus. Neatsakingumas, abejin- 
gumas, išsiblaškymas, nedrausmingumas ir užmaršumas dažniausiai gy- 
vuoja vienas šalia kito. Kadangi karių veikla yra labai sudėtinga, jų atmin- 
ties lavinimui būtinos įvairios treniruotės ekstremaliomis sąlygomis, 
sudėtingų uždavinių sprendimas. 

Atmintis visada atrankinė - įsiminimo greitį ir patvarumą lemia ne 
tiek pats atminties objektas, kiek jo įdomumas, neįprastumas, reikalingumas ar 
naudingumas mums. Todėl labai svarbu, kad kariai susidomėtų karo moks- 
lais ir tarnyba, įsitikintų dėstomųjų dalykų svarba ir naudingumu, sužadintų 
savyje norą mokytis, lavintis, tobulėti. Karininkas turi žinoti, kad teigiama 
veiklos motyvacija — viena svarbiausių karių geros tarnybos ir sėkmingo 
mokymosi sąlygų. 

Kiekvieno kario atmintis turi savo ypatybių. Vieni geriau įsimena 
vaizdinę, kiti - apibendrinamąją ar faktologinę medžiagą. Yra karių, kurie 
geriau įsimena tai, ką pamatė (regimoji atmintis), kiti - ką išgirdo (girdi- 
moji atmintis), dar kiti — tai, kas buvo susiję su motorine veikla (motorinė 
atmintis) arba kas buvo jų išgyventa, patirta (emocinė atmintis). 

Vieni kariai stengiasi įsiminti dėstomąją medžiagą mechaniškai, 
kiti ieško prasminių, loginių ryšių. Be to, tas pats karys gali nevienodai įsi- 
minti skirtingų mokomųjų dalykų medžiagą. Karių mokymo procese į visus 
šiuos individualius atminties skirtumus būtina atsižvelgti. Reikia paaiškinti, 
kad pastangos išmokti mechaniškai, nesupratus dalyko esmės, yra nepro- 
duktyvios. Tik supratus dalyko esmę reikėtų pereiti prie atskirų detalių, 
stengtis jas įsiminti. Lavinant atmintį naudinga bandyti įsiminti tokius daly- 
kus, kurie šiek tiek pranoksta įsimenančiojo galimybes. 

Karių gyvenime ir veikloje reikalinga ir trumpalaikė, ir ilgalaikė at- 
mintis. Yrumpalaikę atmintį galima palyginti su taktika, ilgalaikę — su stra- 
tegija. 


Atmintis 
ir karinė veikla 

Apibendrinant galima pasakyti, kad kario atmintis ugdoma ir lavina- 
ma tobulinant asmenybę. Todėl vienas svarbiausių karių mokytojų, auklėtojų 
ir vadų uždavinių — karinės tarnybos metu sudaryti reikiamas sąlygas įvai- 
riapusiam jaunuolių asmenybės ugdymui ir lavinimui. 


Kartojimo testas 


1. Žmonių atmintis: 

1) statiškai įspūdžius fiksuojantis mechanizmas; 
2) sudėtingos struktūros veikimas pertvarkant ir fiksuojant 
informaciją. 

2. Asociacijos susidaro: 
1) tarp naujos ir atmintyje esančios medžiagos; 
2) tarp įsimenamos medžiagos atskirų elementų; 
3) tarp atmintyje užfiksuotos medžiagos elementų; 
4) asociacijos susidaro visais išvardintais atvejais. 

3. Atminties biologinį mechanizmą sudaro: 
1) naujų nervinių skaidulų formavimasis; 
2) elektriniai ir cheminiai pasikeitimai nervinėse ląstelėse; 
3) jaudinimų fiziniai pėdsakai smegenų žievėje. 

4. Gerai atminčiai būdinga: 
1) greitas įsiminimas ir ilgas išlaikymas; 
2) gebėjimas nieko nepamiršti; 
3) gebėjimas greitai rasti atmintyje tai, ko reikia konkrečioje 
situacijoje; 
4) gebėjimas tiksliai atsiminti išlaikytą medžiagą. 

6. Mąstymas. Karių mąstymo ypatybės 


Tikrovėje yra daiktų ir reiškinių, kurių Žmogus 
jutimais (pojūčiais ir suvokimais) negali pažinti. 
Jutimais žmogus pažįsta tik tas daiktų bei 
reiškinių savybes ir pačius daiktus ar reiškinius, kurie tiesiogiai veikia 
receptorius (akis, ausis ir kt.). Černobylio atominės katastrofos padariniai 
vėl parodė, kiek daug kenksmingų radioaktyvių dalelyčių žmonių jutimai 
visai nefiksuoja. Jutimais negalima pažinti reiškinių, vyksiančių ateityje, 
kaip ir buvusių praeityje. Pojūčiais ir suvokimais negalima išsiaiškinti 
sudėtingų santykių tarp daiktų ir reiškinių (kodėl žmonės nenukrinta nuo 
žemės, koks atstumas tarp dangaus kūnų, kokie jų dydžiai ir pan.). Mes 
suprantame, kad jutimais negalima sužinoti, kodėl vieni moksleiviai mokosi 
geriau, kiti - blogiau, kokios jų nuostatos mokytojo ir mokomojo dalyko 
atžvilgiu, koks bus rytdienos oras ir t.t. Jutimais nepažįstamas tikrovės sritis 
žmonės pažįsta mąstymu. 

Mąstymas yra jutimais nepažįstamų tikrovės daiktų ar reiškinių bei 
sudėtingų santykių pažinimo procesas. Tik mąstymu žmogus galėjo išsiaiš- 
kinti atomo sandarą ir gauti iš to praktinės naudos (atomo energijos pa- 
naudojimas), tik mąstydamas žmogus vis geriau pažįsta visatos dėsnius ir 
paties žmogaus psichikos reiškinius. Suvokęs daiktų bei reiškinių atsiradi- 
mo priežastis ir jų raidos dėsnius, žmogus prognozuoja gamtos ir visuo- 
menės reiškinių ateities perspektyvas. Akivaizdu, kad mąstymas labai 
išplečia aplinkos pažinimo galimybes ir gerina žmonių adaptaciją prie jos. 
Mąstydamas žmogus atranda nežinomus reiškinius, sprendžia neišspręstas 
problemas ir diferencijuoja gautą informaciją. 

Pažinimas mąstymu skiriasi nuo jutiminio pažinimo pirmiausia tuo, 
kad jis vyksta panaudojant įvairų ankstesnį patyrimą. Pvz., Neptūno, 
aštuntosios saulės sistemos planetos, vieta buvo atrasta pasinaudojus Ura- 
no planetos judėjimo perturbacijų apskaičiavimais (vizualinėmis priemo- 
nėmis planeta nebuvo užfiksuota). Reali Neptūno vieta nuo anksčiau ap- 
skaičiuotosios skyrėsi tik 1“. Pasinaudodami žiniomis apie vaikų tėvų pasie- 
kimus, šeimos gyvenimo sąlygas, gebėjimą mokytis ir kt., mes galime daryti 
išvadas apie moksleivių tinkamumą vienai ar kitai profesijai. Tokiu būdu 
naujus dalykus ir santykius pažįstame mąstymu, tarpininkaujant įvairioms 
anksčiau įgytoms žinioms. Šia prasme mąstymas yra vadinamas netiesioginio 
pažinimo procesu (lyginant su tiesioginiais jutimais). 


Mąstymas kaip 
pažinimo procesas 

Be to, mąstymas dar vadinamas apibendrinančiu pažinimu. Pvz., tie- 
sioginiais jutimais negalima numatyti, kad rytoj po nakties vėl išauš diena. 
Tokią išvadą mes lengvai darome apibendrindami nuolat besikartojantį 
patyrimą: po nakties - diena, po dienos - naktis ir vėl diena, ir t.t. 
Išsamesnis visatos dėsnių pažinimas verčia net suabejoti, ar tikrai ir toliau 
taip bus (gali užgesti saulė, gali žemė susidurti su kokiu nors kosminiu 
kūnu ir kt.), nors tokio pasikeitimo tikimybė ir labai maža. 

Iš duotų pavyzdžių apie mąstymo ryšius su ankstesniu patyrimu, jo 
apibūdinimo jau galima suprasti, kad mąstymas nėra atsietas nuo jutiminio 
pažinimo, kuris teikia medžiagą mąstymo apibendrinimams ir žinioms. Žinios 
išlaikomos atmintyje - vadinasi, mąstymas glaudžiai susietas su atminties proce- 
sais, jų asociacine prigimtimi (reikiamos žinios atmintyje “surandamos" re- 
miantis asociacijomis). Be to, mąstymas susijęs ir su kitais procesais. Emocijos 
skatina spręsti iškilusias problemas, valia padeda laikytis būtinos mąstymo krypties, 
atkakliai ieškoti sprendimo būdų. Mąstant pasireiškia žmogaus sugebėjimas, 
temperamento ypatybės, charakterio bruožai, asmenybės nuostatos. 

Išskirtinę reikšmę mąstymo procesams turi kalba ir kalbėjimas. Psicholo- 
gijoje yra buvę labai skirtingų nuomonių mąstymo ir kalbos ryšių klausimais. 
“Grynojo mąstymo“ teorijų šalininkai teigia, kad šie procesai siejasi tik ben- 
draujant - kalba padedanti apsikeisti mintimis. O problemų sprendimams kal- 
ba tik trukdanti (tikras mąstytojas tik tas, kurio mąstymas atsiskyręs nuo kon- 
krečios kalbos). Kai kurie bihevioristinių nuostatų besilaikantys psichologai 
nukrypo į kitą kraštutinumą, pavadindami mąstymą “kalbėjimu be garso“. 
Šiuo metu dauguma psichologų mano, kad minėtos kraštutinės hipotezės tikrų 
ryšių neatskleidžia. Kalbos žodžiai ir sakiniai dalyvauja įtvirtinant mąstymo 
bendrąsias sąvokas (“žmogus", “materija", “grožis") bei teiginius (“Everestas 
yra aukščiausias kalnas žemėje", “Lenk medelį, kol jaunas"). Žodinės formu- 
luotės padeda geriau apibrėžti problemas, pasiekti loginės protavimo tvarkos ir 
kt. Tačiau žmogus susiduria ir su įvairiais neverbaliniais uždaviniais, kurie 
sprendžiami remiantis tikrovės vaizdiniais, schemomis, emocijų pažadintu api- 
bendrintu intuityvumu ir kt. Nemažai tokio mąstymo apraiškų yra meninėje, 
mokslinėje ir techninėje kūryboje. 

Vienas žymiausių mąstymo ir kalbos tyrinėtojų L.Vygotskis teigė, 
kad mąstymas ir kalba atsiranda kaip dvi skirtingos veiklos rūšys. Dar ne- 
mokantis kalbėti vaikas mąsto vaizdais, veiksmais, mintis reiškia verkimu, 
čiauškėjimu. Dvejų metų vaiko mąstyme įvyksta lūžis - šios dvi veiklos susi- 
lieja ir sukuria naują elgesio rūšį - mintis tampa racionali (žr. L.Vygotskio 
kalbos modelio schemą). 

IKIINTELEKTINĖ 


IKILINGVISTINIS 
MĄSTYMAS 


VERBALINIS 
MĄSTYMAS 


p | « 
VEIKSMAI, VAIZDINIAI! VERKIMAS, VAIKO 
VAIZDAI. SUVOKINIAI!' RACIONALI ČIAUŠKĖJIMAS 





Po to, kai vaikas išmoksta verbaliai mąstyti ir racionaliai kalbėti, iki 
septynerių metų jo kalba atlieka dvi funkcijas: 1) vidinę (formuluoja vidi- 
nes mintis) ir 2) išorinę (padeda bendrauti su aplinkiniais). Tačiau vaikas 
dar negali atskirti šių dviejų kalbos funkcijų - atsiranda egocentrinė kalba: 
mažas vaikas mąsto garsiai tardamas žodžius. Egocentrinė kalba padeda 
planuoti veiklą ar ją nukreipti į bendravimą, tačiau ji nėra skirta nei sau, 
nei kitiems. Ji tarsi užima tarpinę padėtį. 

Vaikui augant, abi kalbos funkcijos atsiskiria. Atsiranda vidinė kal- 
ba (kalba sau) ir socializuota kalba (kalba kitiems). 

Septynerių metų vaikas socializuotą išorinę kalbą vartoja bendrau- 
damas su kitais žmonėmis, o kalbos, kaip mąstymo priemonės, funkciją 
atlieka vidinė kalba, arba verbalinis mąstymas. 

Suaugusio žmogaus kalboje taip pat esama vidinės kalbos ele- 
mentų. Tokia kalba galima tarp dviejų artimų žmonių, gerai suprantančių 
vienas kitą “iš pusės žodžio“, - tai nepilna, beveik bežodė kalba. Vadinasi, 
mąstymas ir kalba yra skirtingos psichinės veiklos rūšys. Mąstyti mes galime ne 
vien žodžiais, bet ir vaizdais, veiksmais. Spręsdami įvairias problemas mes 
manipuliuojame veiksmu, vaizdu ar žodžiu . 

Mąstymo turinys Skiriamas mąstymo turinys ir formos. Mąstymo turinį 
ir formos sudaro įvairiausios tikrovės daiktų ir reiškinių ryšių 
problemos, iškylančios ir sprendžiamos pažinimo 

procese. Mąstymo turinys toks pat įvairus kaip ir pati tikrovė. 
Žmogus gali ieškoti atsakymo į globalinį klausimą, kokia yra žmogaus gy- 
venimo prasmė, mąstyti apie optimaliausius metodus moksleiviams mokyti, 
kaip išsiversti gaunant nedidelį atlyginimą ir kt. Tačiau, kad ir koks 
sudėtingas būtų mąstymo turinys, jis pasireiškia tik apibrėžtomis formomis. 

Pagrindinės mąstymo formos yra šios: sąvokos, teiginiai, klausimai ir 
protavimai. Mąstymo forma yra turinio pasireiškimo būdas - tam tikra minčių 

sąranga. Formos ir turinio skirtumus geriau suprasime panagrinėję atskiras 
mąstymo formas. 

Sąvokos yra mintys apie bendrąsias ir esmines daiktų ar reiškinių sa- 
vybes. Sąvokų pavyzdžiai: medis, žmogus, Lietuvos miestas ir daugybė kitų. 
Sąvokos esmė išryškėja palyginus ją su suvokimu, vaizdiniu ar žodžiu. Pvz., 
mes turime A. Žvelgdami į šį objektą, mes jį suvokiame - gauname suvokinį 
- objekto vaizdą. Jei nusisuksime ir sukelsime šį vaizdą atmintyje, tai 
turėsime anksčiau suvokto objekto vaizdinį. Ir suvokinys, ir vaizdinys turi 
daugybę konkrečių šio objekto savybių (kad jis išspausdintas knygoje, kad 
nedidelis, lygiašonis, kad jo kraštinės juodos ir daug kitų). Mąstant mums 
iškyla trikampio sąvoka, į kurią įeina visiems pasaulyje esantiems, buvu- 
siems ir būsimiems trikampiams būdingos esminės savybės, kurias 
apibrėžiame taip: geometrinė figūra, turinti tris kampus ir tris juos jun- 
giančias kraštines. Medžiaga, iš kurios trikampis padarytas, dydis, spalva ir 
panašios (antraeilės) įvairių trikampių savybės į šios sąvokos turinį neįeina. 

Žodžiais sąvokos įtvirtinamos ir perduodamos kitiems kalbant. 
Antai bendrosios sąvokos, kaip trikampis, medis ir t.t, neatstovauja rea- 
liems daiktams ar reiškiniams ir negali būti įtvirtinamos vaizdiniais. Čia 
mąstymui talkininkauja kalbos žodžiai. Tačiau reikia suprasti, kad žodžiai 
yra tik ženklai, asocijuoti atmintyje su mintimis-sąvokomis. Tos pačios sąvokos 
gali būti reiškiamos įvairių kalbų žodžiais, viena sąvoka - keliais žodžiais, kaip 
garsų ar regimų ženklų kompleksais. Keičiantis išoriniams sąvokų apvalka- 
lams, jų turinys lieka pastovus. 

Yra daug sąvokų rūšių. Detaliau jas (kaip ir kitas mąstymo formas) 
tyrinėja logikos mokslas. Išskirsime dvi, psichologijos požiūriu, skirtingas — 
gyvenimiškų ir mokslinių - sąvokų rūšis. 

Gyvenimiškomis (kai kas vadina “buitinėmis") laikomos sąvokos, 
susiformavusios kaupiantis gyvenimo patyrimui. Mokslinės sąvokos for- 
muojamos apibendrinant mokslinius tyrimus. Gyvenimiškos sąvokos pri- 
klauso nuo kiekvieno individo patirties, todėl jų turintys dažnai būna sub- 
jektyvus. Pvz., dažnai aptinkant įvairiuose tekstuose žodį “kibernetika", 
vienam jis asocijuojasi su kompiuterių gamyba, kitam - su darbo procesų 
modernizacija ir automatizacija. Mokslinis šios sąvokos apibrėžimas yra 
toks: "Kibernetika yra mokslas, tiriantis įvairių sistemų bendruosius valdy- 
mo procesus, kurie vyksta renkant, perduodant, laikant ir perdirbant in- 
formaciją". Psichologija suformulavo vaizduotės, emocijos, temperamento 
ir kitas mokslines sąvokas, kurių reikšmes apytikriai suprantame kiekvienas 
iš savo asmeninės patirties. 

Sudėtingesnė mąstymo forma yra teiginiai. Teiginys yra mintis, kuri 
ką nors teigia arba neigia. Pvz.: “Visi žmonės yra mirtingi," “Mėnulyje nėra 
gyvybės," “Lietuva - šalis gimtoji" ir pan. Šių trijų teiginių turinys labai 
skirtingas, tačiau forma jie visiškai vienodi. Kiekviename jų išsiskiria dalis, 
kuriai kas nors priskiriama (žmonės, Mėnulis, Lietuva). Ji yra vadinama 
teiginio subjektu i žymima ženklu “S*. Antroji dalis - teiginio predikatas, 
kuris nusako, kas priskiriama teiginio subjektui (mirtingi, nėra gyvybės, 
šalis gimtoji). Predikatas žymimas ženklu “P". Be to, kiekviename iš teigi- 
nių yra dalis, kuri jungia subjekto ir predikato sąvokas (yra, nėra, numato- 
ma mintyse, bet nepažymėta žodžiu). Ši dalis vadinama jungtimi ir žymima 
brūkšniu. Pasinaudodami sutartiniais simboliais, paprasto teiginio formą 
užrašome taip: S-P. 

Yra sudėtingesnių teiginių, turinčių po kelis subjektus ar predika- 
tus, nes yra skirtumų atspindint santykius tarp subjekto ir predikato. Jų 
studijas paliksime besidomintiems logikos problemomis. 

Teiginius, kaip matėme iš pavyzdžių, sudaro dvi ir daugiau sąvokų. 
Kalboje teiginiai įtvirtinami ir reiškiami sakiniais. Turint omenyje tai, kad 
sakiniai yra tik žodinis teiginių apvalkalas, mes galime rasti daugybę pa- 
vyzdžių, kur sakinio ir teiginio dalys tiesiogiai nesutampa (tai rodo ir 
aukščiau pateikti pavyzdžiai). Beasmeniame sakinyje “Temsta" mes mato- 
me tik vieną žodį, o mąstymo procese, kai aplinkai priskiriamas šviesos 
nykimo predikatas, egzistuoja pilnoji teiginio forma. 

Klausimuose (“Kur eini, Jonai? Ar parengei užduotis?") nėra nei 
teigimo, nei neigimo, dėl to jie nelaikomi teiginiais. 

Klausimai yra teigimui ar neigimui parengianti mąstymo forma. 

Protavimas yra mąstymo forma, kai iš vieno ar kelių teiginių yra 
išvedami nauji teiginiai. Pvz., jei žinome, kad “Visi septynmečiai vaikai pri- 
valo lankyti mokyklą“, o “N.N. yra septynerių metų vaikas“, tai darome 
išvadą, kad “N.N. privalo lankyti mokyklą". 

Šiuo pavyzdžiu atskleidėme protavimo, susidedančio iš trijų teigi- 
nių, eigą. Sprendžiant įvairias problemas, mąstymo procese susiformuoja 
protavimų grandinės. Pateiktas pavyzdys priklauso deduktyviųjų protavimų 
rūšiai. Deduktyviai protaujama tada, kai bendrus teiginius reikia pritaikyti 
individualiems atvejams. Induktyviai protaujama tada, kai nuo atskirus (in- 
dividualius) atvejus nusakančių teiginių einame prie bendrų išvadų. Pvz.: 

“Vytukas gerai parašė kontrolinį darbą"; 

“Aldutė gerai parašė kontrolinį darbą"; 

“Vaivutė gerai parašė kontrolinį darbą"; 

“Algiukas gerai parašė kontrolinį darbą". 

Taip įvertinus kiekvieną klasės mokinį, daroma išvada: “Visi klasės 
moksleiviai gerai parašė kontrolinį darbą". 

Induktyviaisiais protavimais yra nustatomi ir formuluojami įvairūs 
tikrovės dėsniai ir dėsningumai (“Visos planetos sukasi apie saulę“, “Nė 
viena žuvis nekvėpuoja plaučiais “ir t.t.). 

Mąstant protavimai (kaip ir vidinis kalbėjimas) nebūna taip išplėsti 
kaip duotuose pavyzdžiuose. Dažnai mes sprendžiame uždavinius trum- 
pindami protavimus. Sutraukti protavimai, praleidžiant kai kurias grandis, 
būdingi tiek meniniam, tiek moksliniam mąstymui. 

Pagrindinės Sudėtingoje mąstymo veikloje išsiskiria kai kurie 
mąstymo operacijos veiksmai, būtini problemoms spręsti. Psicholo- 
gijoje jie vadinami mąstymo operacijomis. Daž- 
niausia žmogaus mąstymas nepajėgia aprėpti sudėtingų problemų visumos. 
Dėl to susiformavo elementari, tačiau labai reikšminga mintinio visumos 
skaidymo į dalis, arba analizavimo, operacija. Pvz., norint atsakyti į klau- 
simą, ar šis žmogus yra dorovingas, reikia išskirti daugybę jo ypatybių - kaip 
jis bendrauja su kitais žmonėmis ir su pačiu savimi, ar saugo gamtą, ar myli 
Tėvynę ir t.t. 

Analizavimo operacijos priešybė yra mintinio jungimo, arba sinteza- 
vimo, operacija. Aukščiau duotame pavyzdyje klausimas apie žmogaus do- 
rovingumą bus išspręstas tik po to, kai atskirų jo savybių vertinimai bus 
susieti į visumą. 

Analizavimo ir sintezavimo operacijos vyksta sprendžiant bet ko- 
kius uždavinius. Norėdami išversti sakinį iš vienos kalbos į kitą, mes pir- 
miau išsiaiškiname atskirų žodžių reikšmes, jų jungimo taisykles, randame 
atitikmenų kitoje kalboje ir tik sujungę juos į visumą jau kita kalba sufor- 
muluojame mintį. Sąvokos sudaromos analizuojant ir sintezuojant, nes jos, 
kaip buvo aiškinama aukščiau, yra mintys apie bendrąsias ir esmines daiktų ir 
reiškinių savybes (reikėjo išskirti tas savybes, reikėjo susieti jas į bendrą 
mintį). 

Lyginimo operacija žmogaus mąstymas nustato objektų panašumus, 
skirtumus ar tapatumus. Šiam nustatymui reikia objektus išskirti ir sugre- 
tinti. Gretinami objektai, tarp kurių yra kokių nors ryšių. Pvz., nėra 
prasmės lyginti Krymo pusiasalį su pieštuku, tačiau reikia lyginti įvairius 
pusiasalius, pieštukus ir kt. tarpusavyje, kad būtų galima nustatyti jų pa- 
našumus, skirtumus ir kt. Sugretinti objektai matuojami pagal kokį nors 
vieną požymį - dydį, naudingumą žmogui, pastovumą ir pan. Lyginimas 

baigiasi panašumo, skirtumo ar tapatumo išvadomis. Kai kas lyginimo ope- 
raciją laiko svarbiausia, teigdamas, kad mes viską pažįstame tik lygindami 
(negalėtume pasakyti, ar apelsinas gražus, gardus, didelis ir kt., jei toks 
vaisius pasaulyje būtų vienas). 

Abstrahavimas - tai mintinis atskirų objekto savybių ar dalių atsky- 
rimas nuo visumos. Pvz., moksleivis turi daugybę savybių, o kai reikia suda- 
ryti pavardžių sąrašą, kreipiamas dėmesys tik į raidę, kuria prasideda jo 
pavardė. Kai reikia įvertinti žinias, mes abstrahuojamės nuo moksleivio 
ūgio, svorio, akių spalvos ir daugybės kitų savybių ir imame tik tam tikro 
dalyko žinių lygį. Sudarant sąvokas, abstrahuojamasi nuo neesminių ob- 
jekto savybių ir pan. 

Apibendrinimas yra mintyse bendrųjų ir esminių objektų savybių 
susiejimas ir gautos išvados priskyrimas netyrinėtiems atvejams. "Kas 
skaito, rašo - duonos neprašo“, - teigia liaudies išmintis. Tokia išvada 
galėjo būti padaryta stebint atskirų raštingų žmonių pasiekimus. Kartu ji 
tinka ir tiems, kurie nebuvo stebėti, kurie ateityje, išmokę rašyti ir skaityti, 
užsitikrins pragyvenimą ir t.t. Darant apibendrinimus, ypač pritaikant juos 
netyrinėtiems atvejams, kartais ir suklystama. Pvz., stebėdami gulbes, 
žmonės buvo padarę apibendrinančią išvadą: "Visos gulbės yra baltos“. 
Atradus Australijos žemyną, paaiškėjo, kad yra ir juodųjų gulbių. Vadinasi, 
ankstesnis apibendrinimas turėjo būti pripažintas klaidingu. 

Išvardintos pagrindinės mąstymo operacijos mąstymo veikloje siejasi 
vienos su kitomis. Palyginimų, be analizavimo, negalima pateikti, nes anali- 
zuojant išskiriami objektai, jų savybės, lyginimo pagrindai, jie abstrahuoja- 
mi nuo kitų objektų ir t.t. Apibendrinimai neįmanomi (nedaromi) be kitų 
mąstymo operacijų. Ypač reikšmingas abstrahavimo ir sintetinimo vaid- 
muo. Tik mokslinio tyrimo tikslais, kad geriau pažintumne šias operacijas, mes 
atskiriame jas vieną nuo kitos ir atskirai aiškiname. 

Kaip jau buvo pažymėta, mąstymas yra atsakymo 


o ieškojimas į iškeltą klausimą. Kitaip tariant — jis yra 
2 problemų ar uždavinių sprendimo procesas. Kadangi 
sprendimas 


problemos skiriasi savo turiniu ir sudėtingumu, todėl 
atsiranda įvairių skirtumų ir jų sprendimo metu. Tačiau pastebėti ir kai 
kurie bendri sprendimų procesų struktūros bruožai. 

Mąstymas prasideda nuo probleminės situacijos. Tokia situacija susi- 
daro individo iniciatyva tada, kai jis suvokia esant kažką neaiškaus, ką jam 
reikėtų pažinti. Pvz., vaikutis klausia: “Kodėl mėnulis nenukrinta ant že- 
mės?“. Daugybė klausimų iškyla mokslininkams ir eiliniams žmonėms jų 

kasdieninėje veikloje. (Kokiais energijos šaltiniais pakeisti pavojingas ato- 
mines jėgaines? Ar esama nežemiškų civilizacijų? Kaip pragyventi, gaunant 
nedidelį atlyginimą? ir t.t.) 

Nustatyta, kad daugiau jų kyla tiems žmonėms, kurių išsilavinimas 
platesnis ir mąstymas lankstesnis. Daug kas matė krintančius nuo obels 
obuolius ir laikė tai savaime suprantamu dalyku. Tik I. Niutonui kilo min- 
tis: “O kodėl jie krinta žemyn?“ Ieškodamas atsakymo į šį klausimą, I. 
Niutonas atrado kūnų savitarpio traukos dėsnius. 

Dabar mokyklose sprendžiami įvairūs matematikos, fizikos ir kitų 
sričių uždaviniai diktuoja sąlygas ir iškelia problemas. Moksleiviams reikia 
tik pritaikyti žinomus sprendimo būdus, arba jiems kyla klausimų, kokiais 
metodais šie uždaviniai gali būti išsprendžiami. 

Antrasis etapas, sprendžiant mąstymo uždavinius, yra duomenų, būti- 
nų sprendimui, ieškojimas. Kai kada tų duomenų sprendžiantysis randa savo 
atmintyje. Pvz., norint nustatyti, kuris žodis duotajame sakinyje yra veiks- 
nys, reikia prisimininti veiksnio apibrėžimą. Kartais duomenų tenka ieškoti 
gamtoje (pvz., “Kiek užterštas Kuršių marių vanduo?"*), archyvuose (pvz., 
„Kas pasirašė įsakymą 1940 metais tremti Lietuvos gyventojus į Sibirą?"), 
žmonių sambūriuose ir pan. 

Sprendžiant sudėtingesnius uždavinius, išsiskiria sprendimo būdo 
ieškojimo etapas. Tyrimais nustatyti trys tokių ieškojimų tipai. 

1. Mėginimų ir klaidų būdas. Jis taikomas tada, kai sprendžiantysis 
neturi konkrečios sprendimo programos. Mėgindamas vienaip ar kitaip 
spręsti uždavinį, jis lygina gautus rezultatus su tikslais, mokosi iš klaidų ir 
kai kada suranda tinkamą sprendimą. 

2. Algoritmų panaudojimas. Algoritmas yra tiksliai apibrėžtų ope- 
racijų seka, kuri užtikrina tam tikros rūšies uždavinių teisingus sprendimus. 
Pvz., norint pakelti skaičių tam tikru laipsniu ar ištraukti šaknį, naudojami 
atitinkami algoritmai. Algoritminiai sprendimai taikomi ne tik matemati- 
kos, bet ir visiems kitiems uždaviniams spręsti (kai sprendimo taisyklės yra 
žinomos). 

3. Euristinis kelias. Taikomas tais atvejais, kai uždavinio sprendi- 
mo metodai nėra žinomi. Paprasčiausias pavyzdys - uždavinys "Penki taš- 
kai", 

kuriuos reikia užbraukti keturiomis tiesiomis linijomis, neatitrau- 
kiant nuo popieriaus pieštuko. Bandymai spręsti šį uždavinį mėginimų ir 
klaidų metodu dažniausiai būna nesėkmingi. 


Uždavinys išsprendžiamas tik atsisakius klaidingos prielaidos, kad 
tiesės negali išeiti už kvadrato ribų (uždavinio sąlyga leidžia). Panašiai 
sprendžiamas ir uždavinys “Keturi taškai", kuriuos reikia užbraukti trimis 
tiesiomis linijomis. 

Euristinio ieškojimo metodu sprendžiamas ir įdomus L. Sekėjaus 
(1965) uždavinys. Ant stalo padedama trikampė prizmė, plona liniuotė, 
žvakė, degtukų dėžutė ir kiti daiktai. Reikalaujama liniuotę persverti ant 
prizmės briaunos - ant vieno jos galo uždėti kurį nors iš daiktų ir surasti 
pusiausvyrą taip, kad po kurio laiko ta pusiausvyra savaime būtu prarasta. 

Uždavinys išsprendžiamas tik susiprotėjus pastatyti ant liniuotės 
galo uždegtą žvakę (31 pav.). 





31 pav. Euristinio ieškojimo reikalaujantis L. Sekėjaus uždavinys 

Panašių uždavinių, kurių išsprendimo metodai nėra žinomi, spren- 

dimui reikia kūrybiško (kreatyvinio) mąstymo. 
Mąstymas, kurio rezultatas — atradimas kažko naujo, 
naujos idėjos sukūrimas, vadinamas kūrybiniu mąstymu. 
Tokio mąstymo mechanizmas nėra visiškai ištyrinėtas. 
Žinome, kad kūrybinio mąstymo procesui būdinga hipotezės ir įžvelgimai (in- 
saitas). 

Hipotezės yra išankstinis spėjimas apie uždavinio sprendimo rezul- 
tatus. Pvz., jei moksleiviai nenori mokytis kokio nors dalyko, mes keliame 
hipotezes: gal jie nesupranta to dalyko naudingumo? gal nemėgsta peda- 
g0g07 gal nesuvokia jo aiškinimo? gal neturi mokymosi įpročių? ir kt. Hi- 
potezės yra tikrinamos teoriniais ir praktiniais būdais. Antai, teoriniais 
samprotavimais grindžiant, jau nuo Ž.Ž. Ruso laikų kolektyvinė-valstybinė 
nuosavybės forma buvo laikoma tobulesne už privačią. Tarybų Sąjungos 
praktika privertė atmesti šią hipotezę kaip klaidingą, nes pasirodė, kad tik 
privati nuosavybė geriausiai skatina šeimininkus ją gaminti ir tausoti. 

Įžvelgimas - insaitas (angl. insight) yra staigus pažangos momentas, 
kuris atsiranda staiga po ilgų nevaisingų bandymų išspręsti sudėtingą užda- 
vinį. Klasikinis insaito pavyzdys yra pasakojimas apie Archimedą, kuris 
savo fizikos dėsnį, teigiantį, kad kūnas vandenyje netenka tiek svorio, kiek 
sveria jo išstumtas vanduo, atrado besimaudydamas pirtyje. Įžvelgimai sie- 
jasi su intuityviu mąstymu, kuris remiasi bendru asmenybės patyrimu, nau- 
dojamu nesąmoningai sintezuojant pavienius teiginius ir protavimus. 

Prancūzų mokslininkas Ž. Adamaras mano, kad tiek mokslinės, tiek 
meninės kūrybos procesas vyksta keturiais etapais. 

Pirmasis etapas - ilgas sąmoningas problemos sprendimas. Derinami 
įvairūs elementai, iš daugybės minčių (vaizdų, garsų, žodžių) kūrėjas turi 
atrinkti tik naudingus elementų junginius, visa kita atmesti. Antai mate- 
matikas A. Puankarė, dvi savaites bergždžiai sudarinėjęs įvairias sprendimų 
kombinacijas, išvažiavo į geologijos ekspediciją. Kelionėje pamiršo savo 
darbą, atvykus į kalnų miestelį ir lipant į omnibusą, jam be jokių mąstymo 
pastangų kilo idėja. A. Puankrė daro išvadą, kad po pirmojo kūrybinės 
veiklos etapo prasidėjo antrasis etapas. Sąmoningai sukurtų idėjų atranka 
vyksta pasąmonėje, kur darbas pratęsiamas ir sukuriamos neįtikėtinos varia- 
cijos, naujos konstrukcijos. 

Žmogus šiuo pasąmonės darbo etapu gali ilsėtis, keliauti, jis nejau- 
čia, kad jo sąmoningai pradėtas problemos sprendimas tebesitęsia. Šis eta- 


Kūrybinis 
mąstymas 

pas dar vadinamas inkubacija. Iš šalies atrodo, kad kūrybinio mąstymo pro- 
Cesas sustojo. 

Trečiasis etapas vadinamas “nušvitimu" (insaitu). Neabejotinai tei- 
singa idėja iš pasąmonės staiga, netikėtai persmelkia kūrėjo protą. Dažnai 
“nušvitimas" įvyksta kūrėjui atsipalaidavus (paryčiu arba vakare, snau- 
džiant). 

Idėjai “nušvitus", kūrėjui lieka galutinis sąmoningo darbo etapas - 
naująją idėją reikia patikrinti, įrodyti ją esant teisinga. Šiame etape tikrina- 
mas ir jau turimomis mokslo žiniomis pagrindžiamas problemos sprendi- 
mas. 

Visa tai anaiptol nereiškia, kad užtenka vien susipažinti su uždavi- 
niu, šiek tiek jį apgalvoti ir eiti miegoti - gal sapne nušvis uždavinio spren- 
dimas. 

Pagrindžiant idėjas (ketvirtasis kūrybinio mąstymo etapas), psicholo- 
gai siūlo kūrybinį mąstymą papildyti kritiniu mąstymu, kritiškų savo kūrybos 
įvertinimu, padedančiu aptikti naujų idėjų defektus (trūkumus). 

Kaip ugdyti kūrybinį mąstymą? Kas lavina kūrybiškumą ir kas jam 
kliudo? Kaip paveikti pasąmonę? Koks laiko tarpas turi praeiti tarp sąmo- 
ningo problemos sprendimo ir “nušvitimo"? Ž. Adamaras pradedantiems 
kūrėjams, nematantiems išeities iš susidariusios probleminės situacijos, 
siūlo kuriam laikui nutraukti darbą ir užsiiminėti kuo nors kitu, turint gal- 
voje, jog dar teks sugrįžti prie pradėto darbo. 

Tačiau nederėtų pamiršti, kad idėjos gimimas - ilgo pasąmonės 
darbo rezultatas, kurį lemia ankstesnės sąmoningos proto pastangos (1 etapas). 

Ar kiekvienas žmogus gali išsiugdyti kūrybiškumą, ar tai įgimta savy- 
bė? Mokslininkai mano, kad kūrybiniai sugebėjimai priklauso nuo jų ug- 
dymo. Tyrėjai lygino panašaus intelekto kūrybingus ir mažiau kūrybingus 
žmones. Tyrimai parodė, kad kūrėjui, brandžiai asmenybei, būdingas atvi- 
rumas, emocingumas, impulsyvumas, ryški vaizduotė. Kūrybingas žmogus 
labai imlus informacijai, dažniausiai linkęs dominuoti, pasitiki savimi, yra 
iniciatyvus, nelabai linkęs skaitytis su kitų nuomone ar siekti kitų pritarimo. 
Jam svarbiausia - jo darbas, kūrybinio proceso džiaugsmas. Rašytojas fan- 
tastas, astrofizikas P. Amnuelis teigia, kad vaizduotės lavinimo pratimai - bū- 
tina proto gimnastika kiekvienam norinčiam kurti. Tokia gimnastika kūrėjui 
reikalinga kaip rytinė mankšta, kaip sportininkui treniruotė. “Pasimankštinti" 
galime kurdami naują techninę aparatūrą, naujus įrankius, stakles, ginklus, 
kovos mašinas. Mintyse galime pasirinktą objektą visokeriopai perdirbinėti 

- didinti ar mažinti, įsivaizduojamų mašinų veikimą spartinti ar lėtinti, pa- 
keisti įprastą techninių elementų išdėstymo tvarką ir pan. 

Kūrybinio mąstymo pratybas galime daryti vieni arba su draugais. 
Vienas svarbiausių kūrybiškumo ugdymo veiksnių - geranoriška aplinka. 
Kuriant naujas idėjas, sudaromos prielaidos netrivialiam mąstymui, todėl 
grupės nariai turi būti pasirengę suvokti tai, kas nauja ir neįprasta, siekti 
padėti vienas kitam sukurti kuo daugiau idėjų ar skatinti tobulinti jau turi- 
mas. 

Generuojant idėjas grupėje, galima vadovautis “smegenų šturmo?" 
metodika, paremta laisvo minčių srauto asocijavimo principu. Jos tikslas - 
sukurti kuo daugiau iškeltos problemos sprendimų. Grupė žmonių (gali 
būti labai skirtingo amžiaus, intelekto, išsilavinimo) bando spręsti kokią 
nors problemą ir siūlo savo idėją. Nors kai kuriems grupės nariams ši idėja 
atrodytų absurdiška ar juokinga, ji neatmetama. Tai vienas pagrindinių 
“smegenų šturmo“ reikalavimų. Visos idėjos, pasiūlytos problemai spręsti, 
yra fiksuojamos, tačiau grupės narių nevertinamos. Idėjų vertinimą kon- 
statuoja grupelė žmonių - ekspertų, kurie nedalyvauja “smegenų šturmo“ 
grupės užsiėmimuose. Metodo autorius A. Osbornas “smegenų šturmą“ 
grindžia šiais principais: 

1) darbas turi vykti grupėje, nes vieno žmogaus mintis stimuliuoja 
kito žmogaus mintys: efektyviausiai mąstoma, kai individualų mastymą kei- 
čia grupinis, ir atvirkščiai; 

2) “konkurencijos" principas: kūryba esti intensyvesnė, kai yra 
konkurencija (tačiau ne per didelė, nes gali kilti prieštaravimų); 

3) idėjų gausos principas: kuo daugiau pasiūloma idėjų, tuo jos 
kokybiškesnės; 

4) “smegenų šturmas“ bus efektyvesnis, jo dalyviams keletą dienų 
(ar ilgiau) pabuvus kartu: tuomet idėja tarsi subrandinama; 

5) idėjas derėtų vertinti kitiems žmonėms - šis svarbus principas 
padeda sukurti geranorišką kūrybinę atmosferą. 

Kitos laisvo minčių srauto asocijavimo principu paremtos metodi- 
kos tikslas - įvairius stimulus susieti į netikėtus, neįprastus junginius. Kuo 
sėkmingiau sujungiami į naują struktūrą iš pažiūros visai nesusiję žodžiai, 
tuo sprendimas esti kūrybiškesnis. Pavyzdžiui, pateiktus tris žodžius - “pe- 
lė", “geltonas", “namas" - pamėginkite susieti į tam tikrą sistemą ir pasiū- 
lykite ketvirtąjį žodį - atsakymą. Koks tai galėtų būti žodis? Sakysim, “sū- 
ris" tiktų ar ne? 

Išvardintieji vaizduotės lavinimo pratimai, “smegenų šturmas“, to- 
limųjų asociacijų metodika - padeda ugdyti kūrybinį mąstymą. O kas kūry- 
biškumui kliudo? 

Didžiausia kliūtis kūrybiniam mąstymui - konformizmas (noras biiti 
panašiam į kitus, dėl baimės būti išjuoktam). Kūrybai trukdo ir cenzūra, ypač 
vidinė. Kartais vidinė kontrolė esti tokia stipri, kad žmogus iš anksto atmeta 
savo idėjas kaip netinkamas. Kitas kūrybinio mąstymo stabdys - noras ne- 
delsiant rasti atsakymą. O gera idėja turi subręsti, jai reikalingas laikas. Ket- 
virtoji kliūtis kūrybiniam mąstymui - nelankstumas, mąstymo šabloniškumas, 
standartiškumas. 

Kūrybiškai spręsti problemas trukdo ir nekritiškas žavėjimasis savo 
idėjomis. Norint kritiškai įvertinti savo kūrybą, reikia laikytis tam tikros 
distancijos, o kritinį mąstymą stabdo: 

a) baimė būti agresyviam; 

b) atsakomosios kritikos baimė; 

c) savų idėjų pervertinimas; 

d) nerimas (savo idėjų saugojimas nuo pašalinių). 


Intelektas Koks žmogus laikomas protingu? Ar aš protingas? Ar 
mano draugai, pažįstami yra aukšto intelekto? Ar su amžiumi intelektas 
nesumažės? Ar galima tapti protingesniu? Kas yra techninis intelektas? Ar 
galima jį išmatuoti? 

Jūs tikriausiai turite savo nuomonę apie savo draugų, pažįstamų, 
šeimos narių ir savo paties intelektą. Iš ko sprendžiame, ar žmogus inte- 
lektualus? 

Štai psichologas J. Strenbergas apklausė 476 žmones - studentus, 
darbininkus, prekybininkus, atsitiktinius praeivius ir 140 intelektą tyrinė- 
jančių psichologų - kas yra intelektas. Visi apklaustieji išvardino įvairias 
žmogaus elgesio ypatybes, kurias galima būtų apibūdinti “intelektu", “aka- 
deminiu intelektu“, “kasdieniniu intelektu" ar “neintelektualumu"'. 

Grupuojant įvairių žmonių intelekto apibūdinimus, susidarytų trys 
apibrėžimų grupės: 1) sugebėjimas spręsti praktines problemas, 2) verbaliniai 
sugebėjimai, 3) socialinė kompetencija (prieš pasakydamas, žmogus pagal- 
voja). Akademinis intelektas apibūdinamas pabrėžiant akademinius sugebė- 
jimus (tokius, kaip “atkakliai studijuojantis"), o kasdieninis intelektas - ak- 
centuojant gebėjimą spręsti praktines problemas, socialinę kompetenciją ir 
mokymosi bei kultūrinio gyvenimo poreikį. 

Šias intelekto savybes įžvelgia tiek dauguma žmonių, tiek mąstymo 
procesus tiriantys specialistai, akcentuodami kurį nors intelektinės veiklos 
aspektą. Vieni psichologai pabrėžia gebėjimą abstrakčiai mąstyti, kiti - gebė- 
jimą mokytis ir pažinti, dar kiti intelektą apibūdina kaip gebėjimą tikslingai 
veikti, efektyviai bendrauti su aplinka. 

Šiuo metu psichologai net negali pasakyti, ar apskritai egzistuoja 
bendrasis veiksnys (arba sugebėjimas), nulemiantis kitus pažintinius suge- 
bėjimus. Gali būti, kad tai, ką mes vadiname intelektu, yra vienas nuo kito 
nepriklausantys sugebėjimai. 

Kaip išmatuoti intelektą? Intelektas pradėtas kiekybiškai vertinti 
1905 metais, atrenkant mokslui negabius vaikus. Pirmiausia buvo nustatyta, 
ką gali vidutinis, normalus tam tikro amžiaus vaikas, ir jo sugebėjimas pa- 
vadintas psichiniu amžiumi: pavyzdžiui, jei vaikas išspręsdavo 80 - 9076 
užduočių, pritaikytų trejų metų vaikams, tai jo psichinis amžius buvo verti- 
namas trimis. Intelekto koeficientas (IO) apskaičiuojamas psichinį vaiko am- 
žių (PA) dalijant iš biologinio amžiaus (BA) ir dauginant iš 100: 


kur IO - intelekto koeficientas, 
PA - psichinis amžius, 
BA - biologinis amžius. 


Kai vaiko psichinis amžius lygus jo biologiniam amžiui, IO lygus 
100. Tai vidutinis intelekto lygis. Jei vaikas gerai sprendžia vyresnio am- 
žiaus vaikų užduotis, jo psichinis amžius yra aukštesnis už biologinį 
(PA> BA, IO bus daugiau nei 100, t.y. vaikas yra aukšto intelekto. Jei psi- 
chinis amžius PA< BA, IO < 100, intelektas yra žemesnis už vidutinį). Pagal 
šią formulę sudarytas hipotetinis pasiskirstymo atskirose žmonių grupėse 
modelis, pagal kurį apie 68.2676 žmonių yra vidutinio intelekto (jų IO svy- 
ruoja nuo 84 iki 116), apie 13.5970 - aukšto ir 2.1496 - labai aukšto inte- 
lekto. Analogiškai vertinami žemesnio ir labai žemo intelekto žmonės (32 


pav.). 

32 pav. Hipotetinis IO pasiskirstymas atskirose žmonių grupėse 


Intelekto matavimo testai tapo labai populiarūs, pradėta kurti jų 
vis daugiau, parenkant verbalines ir neverbalines užduotis. 

Ar intelektas lavėja? Į šį klausimą galima būtų atsakyti, lyginant 
skirtingomis sąlygomis išaugusius dvynius, taip pat skirtingų tėvų tomis 
pačiomis sąlygomis augintus vaikus. Tačiau tokių atvejų gyvenime pasitaiko 
labai retai. 

Mokslininkai, ieškantys atsakymo į klausimą, ar intelektas yra 
įgimtas, ar suformuotas aplinkos, pasidalija į dvi stovyklas - vieni teigia, kad 
intelektas yra įgimtas (genetinės teorijos šalininkai), o kiti - kad intelektą nule- 
mia ir paveldimumas, ir aplinka, kad intelektas gali vystytis. 

Jei teisūs genetinės teorijos šalininkai, tai: 1) kuo žmonės artimes- 
ni genetiškai, tuo panašesnis turėtų būti jų intelektas; 2) specialus moky- 
mas, patirtis neturėtų paveikti intelekto lygio; 3) individualūs vaikystės pa- 
tyrimo skirtumai neturėtų įtakoti intelekto vystymosi; 4) intelektas nekistų 
per visą gyvenimą 

Tyrimai rodo, kad esama daug panašumų (aukšta koreliacija) tarp 
giminaičių intelekto. Lyginant kartu augusių dvynių ir dvynių, augusių 
skirtingomis sąlygomis, intelektą, paaiškėjo, kad panašesni buvo kartu au- 
gusių dvynių rodikliai, o atskirai augusių dvynių duomenys buvo mažiau 
panašūs; brolių intelekto rodikliai dar labiau skyrėsi. 

Atrodytų šie faktai paremia genetinės teorijos šalininkus. Tačiau 
yra atlikta ir kitokių tyrimų, įrodančių intelekto priklausomumą nuo aplin- 
kos. Neseniai amerikiečių psichologai nustatė, kad Japonijos 6 - 16 metų 
moksleiviai pasižymi aukščiausiu intelektu pasaulyje. Jų vidutinis IO=111, 
o to paties amžiaus amerikiečių IO = 100. Daugiau kaip trys ketvirtadaliai 
Japonijos vaikų pasižymi aukštesniu intelektu nei Europos bei Amerikos 
vaikai. Labai aukšto intelekto (IO = 130) yra apie 290 vaikų, gyvenančių 

Europoje bei Amerikoje. Tuo tarpu Japonijoje tokių vaikų yra apie 1076. 
Specialistai teigia, kad šių faktų neįmanoma paaiškinti gyventojų genetinių 
struktūrų panašumu, o tik aplinkos, specialaus auklėjimo įtaka. 

Vadinasi, negalima ignoruoti nei auklėjimo, nei ugdymo, nei pa- 
veldėjimo reikšmės vaiko intelekto vystymuisi. 

Kaip intelektas kinta su amžiumi? Dauguma psichologų dar neseniai 
teigė, kad intelektiniai sugebėjimai pasiekia maksimumą apie 20-uosius 
gyvenimo metus, tokie išlieka iki 30 metų ir ilgiau, pradėdami mažėti vidu- 
tiniame amžiuje, o vyresniame mažėja dar sparčiau. Šis bendras požiūris į 
intelekto ir amžiaus santykį priklauso nuo to, kaip apibrėžiamas intelektas. 
Paprastai žmogus vienoje srityje sugeba daugiau, kitoje — mažiau. Ir šių 
sugebėjimų santykis per gyvenimą gali keistis. Mat vieni sugebėjimai gali 
būti ugdomi, o kiti - ne. 

Galime skirti dvi intelekto rūšis - fliuktuojantį (kintantį) ir susiforma- 
vusį (stabilųjį). Kintantis intelektas padeda spręsti naujas, neįprastas pro- 
blemas. Jis apima trumpalaikę atmintį, psichologinį judrumą, gyvumą, 
mąstymo greitį, sugebėjimą įsivaizduoti objektą erdvėje ir t. t. Ši intelekto 
rūšis nesiremia nei žiniomis, nei kultūra. Kintantis intelektas pasiekia vir- 
šūnę paauglystėje ir tada pradeda lėtai tolydžiai kristi. Tačiau šio kitimo 
žmogus pats gali ir nepastebėti, nes išmoksta jį kompensuoti (33 pav.). 

33 pav. Intelekto vystymosi dėsningumai 


Tai bendras dėsningumas, tačiau galimi ryškūs individualūs skir- 
tumai. 

Tuo tarpu susiformavęs intelektas, priešingai, remiasi žiniomis ir 
įgūdžiais, kultūra. Susiformavęs intelektas apima gebėjimą apibrėžti sąvo- 
kas, įsisavinti žinias, kitus verbalinius (kalbos) sugebėjimus, kurie priklauso 
nuo patirties ir su amžiumi turi plėtotis. 

Susipažinę su intelekto ypatumais, tikriausiai ne vienas pagalvojo- 
me, ar galima jį ugdyti, t.y., ar galima pasidaryti protingesniam? 

Patarlė sako: “Netingėsi - išminties turėsi". Panašiai manė Aristo- 
telis: “Protą ugdo ne tik žinios, bet ir mokėjimas jas taikyti praktikoje". 
Leonardas da Vinčis teigė, kad “išmintis yra patirties dukra". 

Tad naudodamiesi patarimais ir žinodami intelekto struktūrą, mo- 
kykitės sparčiai atlikti aritmetinius veiksmus, greitai suvokti ir atsiminti, 
apibendrinti; lavinkite savo kūrybinį mąstymą, vaizduotę bei erdvinį mąs- 
tymą. 

Techninis intelektas. Kokių sugebėjimų reikalauja techninė veikla? 
Ar jai užtenka vien “rankų miklumo“, ar reikia dar ir kokių kitų sugebėji- 
mų? 

Ž Plėtojantis psichologijos mokslui, techniniai sugebėjimai, reikalingi 
dirbant su įvairiais įrengimais, imti vadinti gebėjimais ir manyta, kad ši 
veikla reikalauja ne vien motorinių, bet ir ypatingų protinių sugebėjimų. 

Kai kurie mokslininkai techninius sugebėjimus nagrinėja kaip 
bendruosius protinius sugebėjimus ir juos apibūdina techninio intelekto 
sąvoka. Techniniame intelekte jie išskiria du sugebėjimus: mąstymą erdvės 
vaizdais ir techninį supratimą 

Mąstymas erdvės vaizdais - tai operavimas erdvinėmis vaizdinių 
savybėmis (skaityti apie vaizdinį mąstymą). Jis padeda įsivaizduoti techninį 
objektą įvairiose padėtyse, mintyse keisti jo struktūrą, formą, dydį ir kt. 

Techninio supratimo pagrindas - mechaninių ryšių suvokimas. Jis 
reikalauja mokėti įvertinti Jėgų reiškimąsi praktinėje veikloje, numatyti 
mechaninio judėjimo pobūdį, aptikti “nepastebimus" atskirų mechanizmo 
detalių ryšius, nustatyti jų tarpusavio santykius, veikiant tam tikrai išorinei 
jėgai. 

Mechaninių ryšių supratimas tiriamas specialiais testais. Pateikia- 
mi paveikslėliai ir klausimai. Paveikslėliuose vaizduojamos įvairios situaci- 
jos, reikalaujančios įvertinti mechaninių jėgų santykį, kryptį, apsisukimo 
greitį, nustatyti objekto padėties stabilumą, krumpliaračių sukimosi kryptį 
ir kt. Pavyzdžiui, tiriamajam pateikiamas toks paveikslas (34 pav.). 

34 pav. Techninio mąstymo sugebėjimų testas. Jeigu kairysis 
krumpliaratis suksis nurodyta kryptimi, kuria kryptimi suksis dešinysis 
krumpliaratis? 

1. Pagal rodyklę A. 2. Pagal rodyklę B. 3. Suksis pirmyn - atgal 


Panašiai testu tiriami mąstymo erdviniais vaizdais sugebėjimai. 
Kitoje lapo pusėje yra figūros išklotinė, o šalia jos nupieštos penkios figū- 
ros. Reikia nustatyti, kurios figūros yra ši išklotinė (35 pav.). 

35 pav. Užduotis erdvinio - vaizdinio mąstymo sugebėjimams tirti. 
Kurios figūros išklotinę čia matome? 


Ar techninis intelektas padeda mokytis profesinėje aukštesniojoje 
arba aukštojoje technikos mokykloje? Nuo ko priklauso sėkmingas moky- 
masis visose mokyklose? Atlikti tokių mokyklų moksleivių ir studentų tyri- 
mai parodė, jog geriausiai mokosi vidutinio ar kiek aukštesnio techninio 
intelekto jaunuoliai, gebantys mąstyti erdvės vaizdais, gerai suprantantys 

mechaninius ryšius, labai mėgstantys pasirinktą specialybę, besistengiantys 
ją įsisavinti. 

Vadinasi, techninis intelektas lemia studijų sėkmę, tačiau čia ne ma- 
žiau svarbus ir noras įsigyti studijuojamąją specialybę, tapti geru specialistu. 

Mąstymo = Mastymo rūšių yra labai daug, dėl to jos klasifikuojamos 
rūšys pagal įvairius požymius. 

Pirmiausia mąstymas skirstomas į atskiras rūšis pagal atra- 
mos objektus, su kuriais atliekamos mąstymo operacijos. Veiksminis mąsty- 
mas reikalingas atliekant fizinius veiksmus su daiktais, kurių santykius ar 
savybes norima pažinti. Pavyzdžiui, negalėdamas užvesti automobilio, vai- 
ruotojas tikrina kuro, elektros ir kitas sistemas, kol randa gedimo priežastį. 
Vaizdinis mąstymas operuoja atmintyje turimais vaizdiniais. Pavyzdžiui, 
buriuotojas iš anksto numato, kur turi atsirasti su savo jachta (optimaliau- 
sią vietą prie linijos) prieš pat starto signalą. Abstraktus sąvokinis mąstymas 
operuoja mintimis, žodžiais ar kitais ženklais (pvz., matematikoje). Abst- 
raktus mąstymas sudaro galimybes spręsti tokius uždavinius, kurių neįma- 
noma išspręsti nei praktiniais veiksmais, nei remiantis vaizdiniais. Abstrak- 
čiu mąstymu kuriamos fizikos teorijos, nustatomi logikos dėsniai, visatos 
kilmė bei sprendžiamos kitos jutimais nepažįstamos problemos. 

Sprendžiant sudėtingesnius uždavinius, dažnai dalyvauja visos minėtos 
mąstymo rūšys. Norėdamas nustatyti moksleivio nepažangumo priežastis, 
pedagogas abstrakčiai mąstydamas iškelia hipotezes, vaizduojasi mokslei- 
vio veiklą, atlieka įvairius praktinius veiksmus ir t. t. 

Pagal problemų sprendimo metodus abstraktųjį mąstymą galėtu- 
me išskirti į diskursyvųjį loginį ir intuityvųjį mąstymą. Loginis mąstymas 
vyksta nuosekliai - žingsnis po žingsnio einant prie problemos sprendimo. 
Intuityvusis mąstymas, kaip jau buvo pažymėta kalbant apie insaitą (ir su- 
trumpintus protavimus), sprendžia problemas nesąmoningų nuojautų, stai- 
gių “prašviesėjimų" būdu. Teko stebėti moters ir vyro elgseną užsidegus 
primusui medinio namo prieangyje. Vyras ėmė svarstyti, kaip reikėtų ge- 
sinti: vanduo, girdi, netinka, reikėtų smėlio, bet jo nėra; ieško užmesti ko- 
kios nors marškos. Moteris griebė primusą už kojos ir išmetė pro duris į 
kiemą. Tai ryškus diskursyvaus ir intuityvaus sprendimo pavyzdys (mano- 
ma, kad intuityvus mąstymas labiau būdingas moterims, o diskursyvus - 
vyrams). 

Pagal originalumo lygius yra skiriamas reproduktyvusis ir kūrybiškas 
(kreatyvusis) mąstymas. Reproduktyviai mąstoma tada, kai uždavinių 
sprendimo metodai, taisyklės, algoritmai yra žinomi, mąstymo procese už- 

tenka juos prisiminti (ar rasti žinynuose). Kūrybiško mąstymo reikia spren- 
džiant naujas problemas, kurių sprendimo metodai nėra žinomi. (Plačiau 
apie kūrybinį mąstymą kalbėta skyrelyje “Mąstymo uždavinių sprendi- 
mas“. 
Individualūs mąsty Mąstymas yra glaudžiai susijęs su visa Žmogaus 
mo skirtumai. Pato- asmenybe. Įvairios tos asmenybės savybės atsispin- 
loginio mąstymo di mąstyme ir suteikia jam savitumo. Nurodysime 
bruožai būdingiausius skirtumus. 


1. Mąstymo savarankiškumas. Vai gebėjimas pačiam įžvelgti pro- 
blemas. Mąstymo savarankiškumas siejasi su intelektualaus aktyvumo ir 
mąstymo išlavėjimo lygiais. Ribotas intelektualinis aktyvumas pasireiškia 
tuo, kad žmogui viskas aišku, nekyla problemų (A. Enšteinas yra rašęs, kad 
žmonių, kuriems viskas aišku, reikia bijoti). 

2. Mąstymo tempai labai skirtingi. Mokytojas J. įtarinėjo mokinį, 
kuris gerai raštu sprendė uždavinius, bet nesugebėjo to atlikti prie lentos, 
nusirašinėjant. Nuodugnesni tikrinimai parodė, kad pagrindinė šių skirtu- 
mų priežastis buvo lėtas mokinio mąstymo tempas, kurį mažiau varžė 
sprendimas raštu. Greitai mąstyti būtina esant kai kurioms ekstremalioms 
situacijoms: kare ir stichinių nelaimių, sportinių varžybų metu ir pan. At- 
liekant mokslinius tyrimus dėl skubotumo atsiranda klaidų. 

3. Mąstymo originalumas, kūrybiškumas pasireiškia naujų problemų 
ir jų sprendimo metodų suradimu. Originaliai mąstančios asmenybės daž- 
nai pabrėžtinai vengia stereotipinių sprendimų, pabrėžia savo intelektuali- 
nę nepriklausomybę. 

4. Mąstymo lankstumas. Jo priešybė yra mąstymo inertiškumas. 
Lanksčiai mąstantys žmonės lengviau keičia tyrinėjimo objektus, jei jie ne- 
atitinka poreikių ir tikslų, greičiau atsisako fiksuotų sprendimo metodų, 
nepadedančių išspręsti problemų. K. Gotšaldo tyrimai parodė, kad pagal- 
binių mokyklų moksleivių mąstymas skiriasi nuo įprastų mokyklų mokslei- 
vių mąstymo labiausiai tuo, kad pastarieji sugeba lengviau keisti sprendimo 
metodus. Reliatyviai pastovūs atskirų individų mąstymo būdai yra vadinami 
mąstymo tipais. Vieniems labiau būdingas vaizdinis, kitiems - veiksminis, 
tretiems - abstraktus-sąvokinis mąstymas. Mąstymo tipai skiriasi ir sava- 
rankiškumo, originalumo, lankstumo ir tempų ypatybėmis. Mąstymo tipai 
priklauso, kaip ir visa asmenybė, tiek nuo įgimtų psichinių fiziologinių sa- 
vitumų, tiek nuo lavinimo, tiek nuo profesinėje ar kitoje veikloje įgytų sa- 
vybių. 

Kartais išryškėja ir patologinio (gr. pathos - liga), arba liguisto, mąs- 
tymo bruožų, nors asmenybė, kaip sistema, yra sveika. 

Dažniausiai pasitaikantys patologinio mąstymo bruožai: 

1) mąstymo pagreitėjimas. Minčių daug, tačiau jos paviršutiniškos, 
greitai keičia viena kitą. Būdinga greita kalba, šokinėjimas nuo vienos te- 
mos prie kitos; 

2) mąstymo sulėtėjimas. Lėta minčių eiga, kalba su pauzėmis, kar- 
toja tuos pačius žodžius; 

3) mąstymo klampumas. Ištęsia samprotavimus, paskęsta nereikš- 
mingose smulkmenose, negali užbaigti pasakojimų, vis klimpsta į naujas 
detales; 

4) rezonieriškasis mąstymas. Asmuo kelia įvairias nereikšmingas 
problemas, linksta į tuščius svarstymus, nepajėgia atrinkti svarbiausių pro- 
blemų ir ieškoti jų sprendimo; 

5) mąstymo susiskaidymas. Pasireiškia minčių nenuoseklumu, neti- 
kėtais šuoliais, nesąryšingais svarstymais, liudijančiais apie šizofrenijos 
pradžią (gr. schizo - skaldau, perskiriu); 

6) fiksuotos idėjos. Jos labai įvairios. Fobijos - tai baikštumas užsi- 
krėsti kokia liga, likti vienam, aukščio, tamsos baimė ir kt. Didybės manija 
(genijus, išradėjas ir pan.), nihilistinės idėjos (neverta gyventi, nieko nėra 
vertinga ir pan.), persekiojimo (man daug kas nori pakenkti, apšmeižti ir 
pan.), pavydo (turto, garbės, pasisekimo, vyro ar žmonos ir kt) pasireiški- 
mai. 

Prie patologinių mąstymo bruožų reikėtų priskirti ir ypatingą prieta- 
ringumą, mąstymo nekritiškumą savo ir kitų asmenų įsivaizduotų problemų 
atžvilgiu, fanatišką jų sureikšminimą. 

Reikia pažymėti, kad nedidelius mąstymo patologinius pakitimus nėra 
labai lengva atpažinti. Todėl čia reikia vengti skubotų apibendrinimų (kaip 
vienos iš mąstymo klaidų), galinčių įžeisti kitą žmogų. 

Karių Karių mąstymą apibūdina daugelis svarbių ypatybių, kurias 
mąstymo suformuoti padeda specifinės jų mokymo ir gyvenimo sąlygos. 
ypatybės Sios ypatybės daugiausia ir lemia kario pasirengimą mūšiui. 

Pirmiausia minėtas mąstymo mobilumas ir dinamiškumas, 
tempas, išreiškiantis kario, ypač vado, sugebėjimą per trumpą laiką prisi- 
minti turimas žinias ir patirtį, įvertinti padėtį ir visa tai panaudoti pereinant 
nuo pažintinio analitinio mąstymo prie konkrečių praktinių veiksmų. Tai 
ypač svarbu dinamiškai besikeičiančiomis mūšio sąlygomis. Sugebėjimas 
greitai ir produktyviai mąstyti formuojamas ne tik studijuojant karybos 

mokslus, bet ir dažnai bei intensyviai treniruojantis sąlygomis, maksimaliai 
primenančiomis mūšį. 

Karių mąstymo savarankiškumas ir tikslingumas pasireiškia nepasi- 
davimu bevaisėms abejonėms, svyravimams, nepagrįstoms nuomonėms, 
padeda nukreipti ir mobilizuoti mintis pagrindinio tikslo siekimui, nenu- 
krypstant į antraeilius, nereikšmingus dalykus, sunkiais momentais išlikti 
tvirtiems ir pasitikinčiais savimi. Mąstymo savarankiškumas ir tikslingumas 
neatskiriamas nuo tvirtos kario valios, jo asmenybės kryptingumo, vyriško 
charakterio. Gera mąstymo savarankiškumo ir tikslingumo mokykla — su- 
dėtingų, daugiaplanių ir daugiapakopių užduočių sprendimas, reikalaujan- 
tis nugalėti įvairius sunkumus ir kliūtis karinių pratybų metu, bei patirtis 
fronte. 

Kariams reikalingas ir mąstymo gilumas, platumas bei lankstumas, 
įgalinantis suvokti daiktų ir reiškinių esmę, pastebėti jų ypatumus bei prie- 
žastinius ryšius. Mąstymo lankstumas padeda įžvelgti reiškinių kitimo ten- 
dencijas, kurių inertiškas protas nepastebi. Mąstymo gilumas, platumas bei 
lankstumas ugdomas nuolat gausinant ir gilinant žinias. Tai įgalina giliau ir 
įvairiapusiškiau suvokti daiktų ir reiškinių esmę, plečia akiratį, leidžia grei- 
čiau įvertinti besikeičiančias sąlygas ir aplinkybes, prisitaikyti prie jų arba 
jas keisti reikiama linkme. 

Besikeičiančiomis fronto sąlygomis labai reikalingas mąstymo kūry- 
biškumas, nešabloniškumas. Kūrybiškam problemos sprendimui neužtenka 
tik žinių bei ankstesnės patirties. Būtina įvertinti bei apibendrinti ir naujai 
susiklosčiusias aplinkybes, o turimas žinias ir patirtį pritaikyti naujomis 
sąlygomis. Kartais originalų, nešablonišką sprendimą padiktuoja intuicija 
(įžvelgimas, insaitas). 

Bet jei aplinkybės palankios, tokio sprendimo teisingumas turėtų 
būti kritiškai įvertintas, patikrintas. 

Kadangi karinė veikla yra daugiausia praktinio pobūdžio, kariams ir 
jų vadams labai reikalingas vaizdinis (taktika) bei veiksminis (įgyvendinant 
taktinius sumanymus) mąstymas, padedantis sėkmingai įvykdyti konkrečius 
uždavinius. 

Karys turėtų sugebėti normaliai mąstyti ir veikti ne tik taikos metu, bet 
ir ekstremaliomis karo sąlygomis. Aplinkybės fronte ypač sudėtingos ir pa- 
vojingos. Todėl mūšio metu išlikti šaltakraujiškam, ramiam, turėti blaivų 
protą ir nepalaužiamą valią —- nepaprastai sunku. Būtent todėl taikos metu 
kiekvienas karys, ypač vadas, turi nuolatos psichologiškai rengtis sunkiems 
išbandymams, kad, prireikus dalyvauti mūšyje, jo mąstymas ir kiti psichiniai 

procesai nesutriktų, įgalintų jį šaltakraujiškai, protingai, tikslingai ir efekty- 
viai veikti pačiomis sunkiausiomis sąlygomis. 


Kartojimo testas 


1.  Mąstymu vadinama: 
1) bet kokia abstrakti psichinė veikla; 
2) problemų sprendimo procesas; 
3) teisingas pasaulio pažinimas. 
2. Ar mąstymo turinio skirtumai visada reiškiami skirtingomis 
formomis? 
1) taip, nes turinys negali būti be formos; 
2) ne, nes skirtingas turinys reiškiamas ir vienodomis formo- 
mis. 
3. Mąstymo problemos yra sprendžiamos: 
1) logišku protavimu; 
2) bandant įvairius sprendimo variantus; 
3) remiantis intuityviais spėliojimais; 
4) nesąmoningų “proto prašviesėjimų" dėka; 
5) ieškant sprendimo algoritmų; 
6) kūrybiškai pasirenkant optimaliausius būdus iš nurodytųjų 
(o gal ir naujų). 


7. Vaizduotė. Vaizduotė karinėje veikloje 


Lietuvių kalboje šiam procesui žymėti, be vaizduotės, dar yra 
vartojamas ir tarptautinis fantazijos terminas. Gana dažnai 
šiems terminams priskiriamos skirtingos ir moksliškai ne- 
apibrėžtos reikšmės. Vaizduote kartais laikoma bet kokia vaizdinių tėkmė, 
besiremianti tik vaizdinės atminties procesais (pvz.,vaizduojuosi kambarį, 
kuriame gyvenu). Nors kai kurie psichologai teigia, kad tarp atminties ir 
vaizduotės vaizdinių nėra esminių skirtumų, nes ir atmintyje išlaikyti, ir 
atkuriami suvokiniai yra daugiau ar mažiau rekonstruojami (žr. III skyrių), 
tačiau dauguma vaizduotę tyrusių psichologų (T. Ribo, R. Natadzė, E. Ig- 
natjevas ir kt.) teigia, kad vaizduotė skiriasi nuo vaizdinės atminties naujų, 
atmintyje neturimų vaizdinių sudarymu. 

Fantazijos terminas nepsichologinėje literatūroje dažniau vartoja- 
mas žymėti labiau nuo tikrovės nutolusiems vaizduotės produktams (nere- 

alioms svajonėms, mokslinės fantastikos kūriniams ir pan.). Šioje knygoje 
Jantaziją ir vaizduotę laikysime vienareikšmiais terminais. Taigi vaizduotė, 
arba fantazija, yra naujų vaizdinių sudarymas, pertvarkant atmintyje turimą 
vaizdinę patirtį. 

Šiuolaikinis žmogus vaizduotėje susikuria savo kasdieninės veiklos 
rezultatų vaizdinius, svajoja apie gražesnę ateitį, modeliuoja mikro- ir mak- 
rokosmoso sąrangą, įvairiose meno srityse kuria pageidaujamos tikrovės 
regimus, girdimus ir kitokius vaizdinius. Vieni žmonių vaizduotės kūriniai 
greitai realizuojami (pvz., racionalizaciniai pasiūlymai, architektūriniai 
projektai, muzikos kūrinių interpretacijos ir pan.), kiti realizuojami tik po 
gana ilgo laiko (pvz., Ž. Verno įsivaizduota kelionė į Mėnulį, A. Tolstojaus 
romane “Inžinieriaus Garino hiperboloidas“ -lazeris ir pan.). Dalis vaiz- 
duotės vaizdinių tik apsakomi ar aprašomi, tačiau niekada neatitiko ir ne- 
atitiks jokių realių objektų (pvz., bet kokius pageidavimus vykdančios auk- 
sinės žuvelės ar amuletai, fantastinio pasaulio būtybės ir personažai, situa- 
cijos ir pan.). 

Psichologinėje literatūroje rasime ir kitokių vaizduotės apibrėžimų 
negu čia pateiktas. Vieni jų pabrėžia vaizduotės ir kūrybinės veiklos ryšius, 
kiti išvardina kai kurias vaizduotės funkcijas. Tai rodo, kad vaizduotės su- 
pratimas nėra visai vienodas. Tačiau esminės vaizduotės ypatybės - 
vaizdinės medžiagos pertvarkymas ir naujų vaizdinių sudarymas - apibrė- 
žimuose būtinai pažymimas. 

Pripažinus, kad vaizduotė yra naujų vaizdinių sudarymo-kūrimo 
procesas, kyla klausimas, kaip žmogus gali sukurti nauja, tai, ko nebuvo jo 
patirtyje. Ar tai neprieštarauja atspindėjimo teorijos dėsniui, pagal kurį 
pažinimo turinį sudaro tikrovės atspindėjimas? 

Pasak idealistinių teorijų, vaizduotė esanti sielos, kaip pirminio prado, 
ypatybė spontaniškai kurti vaizdus ir idėjas. Materialistinės teorijos požiūriu, 
vaizduotė yra gyvūnijos evoliucijoje susiformavusi specifinė žmogaus ypatybė iš 
anksto numatyti veikimo rezultatus. Pirmykščiam žmogui akmens aštrinimas, 
lazdos lenkimas lankui ar duobės kasimas žvėriui pagauti turėjo pritaiko- 
mąją prasmę tik dėl to, kad žmogus šiuos veiksmus atliko, vadovaudamasis 
išankstiniais įrankio ir juo pasiekto rezultato vaizdiniais. Vaizduotė tobu- 
lėjo plečiantis pažinimui, atsirado sudėtingų nesuprantamos tikrovės mo- 
deliavimo vaizdinių ir jų sistemų (mitologiniai žemės ir žmogaus kilmės, 
pomirtinio pasaulio vaizdiniai ir kt.). 

Psichologijoje seniai pastebėta (jau nuo Aristotelio laikų), kad la- 
biausiai nuo tikrovės nutolę vaizdiniai yra sudaryti iš anksčiau suvoktų jos 

elementų. Senovės egiptiečių sfinksas — vaizduotės kūrinys — sudarytas iš 
realybės objektų: žmogaus galvos, liūto liemens, paukščio sparnų. Tą patį 
galime teigti, tyrinėdami graikų kentauro, indėnų sparnuotojo žmogaus, 
lietuvių aitvaro ir kitus fantastinius vaizdinius. Kokie nerealūs beatrodytų 
mokslinės fantastikos romanų ar siurrealistinių paveikslų daiktai ir gyvūnai 
— visi jie sudaryti iš realių komponentų. Sukurti ką nors, kas neturėtų ryšio 
su tikrove ar realiu patyrimu, yra neįmanoma. 

Vaizduotėje nauji vaizdiniai kuriami ne iš nieko, o iš ankščiau tu- 
rėtų suvokinių, iš atmintyje užfiksuotos vaizdinės patirties (36 pav.). 





36 pav. Senovinė gertuvė “Amazonės galva" (apie 300 m. prieš 
Kristų). Cia realybė siejasi su fantastika (pagal E. Kempferį, 1978) 


Vaizduotė išsiskiria iš kitų pažinimo procesų. Ji panaudoja pojūčių ir 
suvokinių, kaip tikrovės atspindžių, medžiagą, įtvirtintą atmintyje, tačiau neko- 
pijuoja tikrovės kaip jutimas ir suvokimas. Vaizduotėje modeliuojami tie tikro- 
vės elementai, apie kuriuos nėra išsamios informacijos. Šia prasme į vaizduotę 
galima žvelgti kaip į žmogaus pasirengimą tolesnei informacijai gauti. Šis 
reiškinys psichologijoje vadinamas anticipavimu (užbėgimu į priekį), arba 
išankstiniu atspindėjimu. Jis ypač svarbus prognozuojant ateities įvykius. 
Ateitis prognozuojama ir mąstymu, ir vaizduote. Mąstant ateities modeliai su- 
daromi iš abstrahuotos, nevaizdžios medžiagos - sąvokų, teiginių, protavimų 
(pvz., jei Neringos draustinyje neribosime turizmo, tai kentės flora ir fauna, 
pasikeis visa draustinio ekologinė sistema ir t. t.). Vaizduotėje būsimieji pa- 

kitimai įgyja vaizdinių pavidalą (galima pamatyti išretėjusiame miške pus- 
tomą smėlį, išgirsti jūros bangų mūšą, bebaigiančią graužti sąsiaurį per 
Kuršių nerijos juostą, ir pan.). Taigi mąstymas ir vaizduotė yra du vienas kitą 
papildantys pažinimo procesai. Būdama artima mąstymui, vaizduotė priski- 
riama prie loginio pažinimo formų, bet pažinimo procesų struktūroje nepra- 
randa savo ypatingos padėties. 

Vaizduotė dalyvauja visose žmogaus veiklos srityse. Jau žaisdami 
vaikai prisiima įsivaizduotus vaidmenis ir atlieka įsivaizduojamus veiksmus. 
Besimokydami jie vaizduojasi ir Sicilijos ugnikalnius, ir Afrikos gazelę, ir 
kitus realiai nesuvoktus gamtos peizažus ar istorinius įvykius. Vaizduote 
numatomi bet kokie būsimi, ankstesni ar vėlesni kasdieninių reiškinių pasi- 
keitimai. Tačiau labiausiai vaizduotė pasireiškia įvairiose mokslinės, meni- 
nės ir techninės kūrybos srityse. 

Vaizduotė, kaip ir kiti psichikos reiškiniai, yra ir smegenų funkcija, 
tačiau jos mechanizmus fiziologija dar mažai tyrė. Kadangi vaizduotė kuria 
naujus vaizdinius iš atmintyje užfiksuotos medžiagos, tai vaizduotės veik- 
loje, be abejo, dalyvauja nerviniai įsiminimo ir atsiminimo mechanizmai. 
Jie siejami su galvos smegenų žievėje vykstančiais nervinių ryšių susidarymo 
ir jų nykimo procesais. Šie procesai psichologinėje literatūroje vadinami 
vaizdinių asociacija ir disociacija. 

Asociacijų fiziologiniai mechanizmai yra daugmaž žinomi (žr. III 
skyrių), o disociacijų centrinio valdymo procesai bei cheminių kitimų ribo- 
nukleino rūgštyse procesai tik pradedami tyrinėti. Manoma, kad disociaci- 
jos turi parengiamąją fazę; parengimas vyksta nesąmoningai. Vaizduotės 
ryšių su nesąmoningais procesais ir emocijomis atskleidimas davė peno 
hipotezėms, kad vaizduotės mechanizmams svarbūs yra ne tik smegenų 
žievės, bet ir požievio centrai. Jau apie 20 metų intensyviai tyrinėjami vaiz- 
duotės ryšiai su hipotaliamo ir limbine sistemomis (J. Peipesas, K. Pribra- 
mas ir kt.). Buvo nustatyta, kad, pažeidus šias sistemas, atsiranda tam tikrų 
būdingų pasikeitimų, žmogus gali atlikti gana sudėtingus pavienius veiks- 
mus, tačiau jo elgsenos nevaldo išankstinė bendra programa. Vadinasi, 
netenkama pagrindinės vaizduotės funkcijos - išankstinio veiklos progra- 
mavimo. 

Jau seniai pastebėta, jog vaizduotės vaizdiniai turi įtakos nerviniams ir 
organiniams procesams. Eksperimentai rodo, jog užtenka žmogui tik vaiz- 
duotis dirbant kokį nors fizinį darbą, ir tuoj pagreitėja jo pulsas, padidėja 
kraujo spaudimas, pasikeičia kvėpavimo ritmas. Ištirti vadinamieji ideomo- 
toriniai aktai. Jie rodo, kad, vaizduojantis kokios nors ir kūno galūnės judėjimą 

(pvz., ėjimą, rankos lenkimą ir pan.), raumenyse atsiranda tokie pat, nors ir 
silpnesni, impulsai, kaip ir atliekant tikrus judesius. Praktiškai ideomotorika 
taikoma sporte, kai vaizduotėje"repetuojami" sudėtingi gimnastikos, šokių 
ir pan. judesiai ir veiksmai. Ideomotoriniai impulsai pasirodė esą pakan- 
kamai intensyvūs sukelti rankų protezų judesius, ir pan. 

Pastebėta ir labai didelė vaizduotės įtaka organiniams procesams. A. 
Lurijos aprašytas eidetinės atminties fenomenas galėdavęs 29C padidinti 
vienos ir atitinkamai sumažinti kitos rankos temperatūrą, jei įsivaizduoda- 
vo, kad pirmoji padėta ant karštos krosnies, o kita laiko ledo gabalą. Viena 
Vilniaus psichiatrinės ligoninės sveikstanti pacientė pasakojo, kaip ji nusi- 
kirpusi plaukus ir kairės rankos mažąjį pirštą. Dažnai besimelsdama, išgir- 
dusi balsą, liepiantį atlikti minėtus veiksmus, kad apsisaugotų nuo pagundų 
ir nuodėmių. 

Liguistų vaizduotės vaizdinių, vadinamų haliucinacijomis, gali kilti ir 
dėl aukštos kūno temperatūros, galvos smegenų sužeidimų, įvairių narkotikų 
(alkoholio, opiumo, LSD ir kt.) psichofarmakologinio veikimo. Visi minėti ir 
kūno, arba somatinių, reiškinių. 

Vaizduotėje sudarant naujus vaizdinius, pertvarkomi at- 


2 0 mintyje likę pojūčių ir suvokinių pėdsakai. Bendriausios šio 
L) šioje pertvarkymo rūšys -vaizdinių skaidymas ir jungimas - tarp- 


būdai tautine terminologija vadinami asociacijos ir disociacijos 
procesais. Patyrimo skaidymas ir jungimas nėra tik vaiz- 

duotei būdingi procesai. I. Pavlovo žmogaus fiziologiją liečiančiuose dar- 
buose žmogaus nervų sistemos analitinė ir sintetinė veikla laikomos univer- 
saliais tikrovės pažinimo procesais. Analizė ir sintezė psichologijoje vadi- 
namos pagrindinėmis mąstymo operacijomis. Tyrinėjant vaizduotę pastebi- 
ma, kad čia veikia tas pats universalus žmogaus psichinės veiklos metodas - 
tikrovės įspūdžių skaidymas ir jų jungimas. Tik čia kalbama ne apie atskirų 
pojūčių, abstrakcijų ar reiškinių ypatybių skaidymą,o apie operavimą visu- 
miniais tikrovės vaizdais ar atmintyje užfiksuotais vaizdiniais. Šiuolaikiniai 
tyrimai rodo, kad vaizdiniai - tai ne atmintyje išlaikytų paveikslų rinkinys, o 
tam tikros programos, pagal kurias renkama informacija iš aplinkos. Kiek- 
vieną kartą vaizdinys yra tarsi iš naujo persipiešiamas: Atminties vaizdiniais 
tarsi artėjama prie tikrovės vaizdo, bet dėl vaizduotės proceso ypatumų 
atotrūkis nuo tikrovės gali būti labai didelis. H. Velsas fantastiniame ro- 
mane "Pasaulių karas“ kuria tokį marsiečio paveikslą: galva panaši į meta- 
linį cilindrą, iš kurio kyšo paukščio snapas, kojos primena didžiulio vabz- 

džio galūnes; apskritai marsietis panašus į milžinišką aštuonkojį. Įvairių 
tautų mitologijoje ir pasakose yra prikurta įvairiausių fantastinių būtybių. 

Tos fantastinės būtybės dažniausiai kuriamos agliutinacijos būdu. 
Agliutinacija (lot.agglutino - prilipdau, priklijuoju) vadinamas skirtingų ob- 
jektų, vaizdinių dalių sujungimas į naujas visumas. Agliutinacijos procese 
akivaizdūs vaizdinių disociacijos ir asociacijos procesai. Agliutinacijos būdu 
sudaryti graikų chimeros, indėnų sparnuoto žmogaus, lietuviško velnio ir 
kiti vaizdiniai. Kuriant, pavyzdžiui, velnio vaizdinį, pirmiausia reikėjo iš- 
skirti tokias dalis: žmogaus piktą veidą, liemenį, rankas, gyvūno uodegą, 
ragus, kanopas, po to sujungti juos į visumą. Agliutinacija naudojama ir 
techninėje kūryboje (pvz., tankas-amfibija jungia tanko ir laivo, akordeonas 
- fortepijono ir bajano, troleibusas - autobuso ir tramvajaus dalių vaizdi- 
nius). 

Hiperbolizavimas (lot. hyperbole - permetimas, padidinimas) yra vaiz- 
duojamo objekto arba jo atskirų dalių padidinimas, sumažinimas, dalių pagau- 
sinimas. Hiperbolizavimu sukurti pasakų milžinai ir nykštukai, daugiaran- 
kės indų dievybės, devyngalviai slibinai ir kt. Šį metodą panaudojo F. Rab- 
le, kurdamas Gargantiua ir Pantagriuelį, Dž. Sviftas - Guliverio lankomų 
kraštų gyventojų portretus, E. Mieželaitis - idealizuoto žmogaus paveikslą. 

Akcentavimas yra objekto atskirų dalių pabrėžimas, išryškinimas. Pie- 
šiant draugiškus šaržus yra paryškinamos kai kurios humoristinės detalės, 
pvz., šachmatininko - galva, muzikanto - ausys ir pan.). Sarkastiškose kari- 
katūrose pabrėžiamos blogiausios savybės (išnaudotojo nutukimas, dikta- 
toriaus kraugeriškumas ir pan.). Kurdami gerbiamų žmonių portretus, dai- 
lininkai paryškina geriausias ir gražiausias savybes — veido bruožų taisyk- 
lingumą ir taurumą, figūros didingumą ar veržlumą ir t.t. Akcentavimas 
dažnai naudojamas technikoje, kuriant lėktuvų, laivų, automobilių siluetus 
ir kt., kai pabrėžiamas linijų aerodinaminis tinkamumas, lengvumas ir kt. 

Schematizavimas yra objektų grupėms būdingų bruožų išryškinimas, 
atmetant individualias ypatybes. Schematizavimo pavyzdžiai yra senoviniai 
gyvūnų ir žmonių atvaizdai, išlikę ant urvų sienų, įvairūs ornamentai, pri- 
menantys kokius nors augalus ar gyvūnus, dažni tiek liaudies kūryboje, tiek 
profesionalių dailininkų darbuose. 

Įterpimas yra vaizdinių ar objekto ypatybių perkėlimas į naują kon- 
tekstą, kuriame jie įgyja kitą prasmę. Šiuo metodu meninėje kūryboje yra 
sudaromos alegorijos ir metaforos (“Atvažiavo meška su alučio bačka", 
“Dangaus negęsta akys sidabrinės" ir pan.). Įterpimas techninėje kūryboje 

pasitarnavo kuriant raketinius automobilius, laivus su oro pagalve ir kt. 


(37, 38 pav.). 





- A 
37 pav. Draugiškas šaržas, pieštas vaizdinių akcentavimo, hiperbo- 


lizavimo, agliutinavimo ir schematizavimo metodais 





38 pav. S. Krasauskas. Jaunystė. Šio kūrinio pagrindą sudaro vaiz- 


dinių schematizavimo ir įterpimo metodai(iš knygos: “Stasys Krasauskas".- 

V., 1980) 


Tipizavimas yra sudėtingas vaizdinių pertvarkymas, išryškinant grupei 
būdingas ypatybes per atskirus individus ir paveikslus. A. Baranausko 
"Anykščių šilelyje" kuriamas ne tik konkretaus šilo, bet apskritai Lietuvos 
miško, gyvosios gamtos vaizdas. V. Mykolaičio-Putino Liudas Vasaris yra 
ne tik konkretus jaunuolis, bet tipiškas jautrus ir talentingas menininkas, 
patekęs į dogmų spąstus. L. Bethoveno "Mėnesienos sonata“ išreiškia ne 
tiek paties kompozitoriaus išgyvenimus ištekėjus mylimajai už kito, bet ir 
begalinį sielvartą dėl apskritai meilės negandų, dėl žmogaus vienatvės. 

Visi šie vaizdiniai ar objekto pertvarkymo būdai vaizduotės proce- 
se paprastai kyla ne pavieniui. Bet kokiame sudėtingesniame meno kūrinyje 
rasime panaudotų įvairių vaizdinių kombinavimo būdų. Daugiausia jų pa- 
naudojama dailės kūriniuose. Pavyzdžiui, M.K. Čiurlionio paveiksle “Jūros 
sonata. Finale“ (39 pav.) pastebimas hiperbolizavimas (maži laiveliai ir 
padidintos bangos), įterpimas (jūros putomis išrašyti dailininko inicialai), 
schematizavimas (laivelių rangauto ir burių piešiniai), alegorija (ne tik so- 
natos, bet ir žmogaus gyvenimo finalas), tipizavimas (tipiškas grėsmingos 
stichijos siautėjimas prieš silpnus individus). 





39 pav. M.K. Čiurlionis. Jūros sonata. Finale 
Čia pateikti pavyzdžiai rodo, kaip vaizdinių pertvarkymu pasiekiama 


rezultatų - sukuriama įdomių meno ir technikos kūrinių. Tačiau taip atsitinka 
tik tada, kai vaizdinių pertvarkymas remiasi bendresnėmis mąstymo, vaizduotės 

ir emocinėmis schemomis. Atsitiktinės vaizdinių kombinacijos vertingais kūri- 
niais tampa labai retai. 
Vaizduotės rūšys Vaizduotės rūšys pirmiausia išskiriamos pagal tai, 
kiek sąmoningų pastangų dalyvavo vaizdinių suda- 
rymo procese. Kai žmogus siekia ką nors sukurti (namo projektą, muzikos 
kūrinį, naują šokį ir pan.), jis sąmoningai renka medžiagą, įveikia pasyvu- 
mą, vaizduojasi būsimą kūrinį ir t.t. Tai aktyvios, vadinamosios valingos, 
vaizduotės pasireiškimas. 

Pasyvi, arba nevalinga, vaizduotė gali pasireikšti tada, kai žmogus pats 
nesirengia kurti kokių nors vaizdų, nededa sąmoningų pastangų, neketina rea- 
lizuoti vaizdinių kūriniuose, o nauji vaizdiniai formuojas lyg savaime. Pasyvi 
vaizduotė pasireiškia suvokiant meno kūrinį. Lietuvių kalbos ir literatūros 
specialybės studentų buvo paprašyta aprašyti, kas kyla jų vaizduotėje klau- 
santis muzikos kūrino. Viena studentė, išklausiusi fragmentą iš K. Debiusi 
simfoninės poemos "Jūra" (kūrinys jai nebuvo girdėtas), užrašė:"Tuojau 
turi įvykti kažkas baisaus. Užeina audra. Jūra vis labiau banguoja, 0 ant 
bangų vienišas laivelis kovoja su audra, lietumi ir perkūnija. Aplink tamsu 
tamsu. Palengva lietus ir griaustinis liaujasi, ir iš už debesų pasirodo mėnu- 
lis, nušviesdamas bangas ir laivelį, lengvai besisiūbuojantį ant bangų. To- 
lumoje žaibuoja, bangos blaško laivelį. Įtampa didėja, ir galų gale laivelis 
trenkiasi į uolas ir sudūžta"“. Panašus vaizduotės žaismas, tik artimesnis 
meniniam sumanymui, vyksta atkuriant grožinėje literatūroje aprašomus 
gamtos peizažus, herojų paveikslus. 

Pasyviai vaizduotei priklauso vaizdiniai, besiformuojantys prieš už- 
mingant ar tik nubudus (hipnogoniniai vaizdiniai), haliucinacijų, fobijų metu 
iškylantys nesančių objektų vaizdiniai. Ypatingą vietą pasyvios vaizduotės veik- 
loje užima sapnai, apie kuriuos pakalbėsime atskirai. 

Sapnai - tai patys paslaptingiausi vaizduotės reiškiniai, vykstantys 
žmogui miegant, kai sąmonė jos nekontroliuoja. Tyrimai parodė, kad sapnų 
turinį dažniausiai sudaro regėjimo vaizdiniai. Rečiau lietimo ir savo kūno 
jutimo (skridimas ar sklendimas erdvėje), girdėjimo, o labai reti - uodimo 
ir skonio vaizdiniai. Aklagimiai nesapnuoja vaizdinio turinio sapnų, ir tai 
vienas argumentų, kad sapnų turinys kyla iš patyrimo. 

Išsamiai tyrinėtos sapnų priežastys. Pastebėta, kad dažnai tokia 
priežastis yra miegantįjį veikiantys išoriniai ir vidiniai dirgikliai. Jie sukelia 
įvairius pojūčius, kurie performuojami į sapnus (pvz., jei sapnuojamas 
krioklys ir jo šniokštimas - pabudus pastebima, kad už lango šlapiu asfaltu 
važiuojantys automobiliai kelia panašų triukšmą). Erotiniai sapnai dažnai 

kyla dėl vidinių lytinių organų dirginimo, kuris ypač juntamas lytinio bren- 
dimo metu. 

Kita sapnų priežastis yra emocingesni dienos išgyvenimai (pvz., 
sapnuojami egzaminai ir pan.). Sapnuose gali atsispindėti ne tik sąmonin- 
gai suvokti emocingesni dienos įvykiai. Pavyzdžiui, jums gatvėje belaukiant 
autobuso, pro šalį praėjo daugybė žmonių, iš kurių nė vienas nepatraukė 
jūsų dėmesio ir nebuvo sąmoningai suvoktas, tačiau kokio nors pažįstamo 
ar šiaip įdomesnio asmens vaizdinys galėjo užsifiksuoti nesąmoningai ir 
iškilti sapne. 

Nors sapnų turinys kyla iš patyrimo, tačiau sapnų vaizdiniuose pa- 
stebima netvarkinga to patyrimo disociacija į atskirus elementus ir tų elementų 
asociacija dažnai į neįprastus ir beprasmiškus junginius. Disociacijos ir aso- 
ciacijos procesų alogiškumo fiziologinė priežastis yra netolygus smegenų 
centrų slopinimas (I. Pavlovas ir kt.), dėl kurio nepakankamai koordinuo- 
jami vaizdinių centrinio pertvarkymo procesai, kaip kad būdraujant. 

Nepaisant sapnų vaizdinių nerealumo, kartais jie sėkmingai panau- 
dojami meninėje ir mokslinėje kūryboje. Tačiau vadinamųjų pranašingų sap- 
nų, paprastai minimų legendose (pvz., Gedimino sapnas apie Vilniaus įkū- 
rimą ir kt.) arba kuriuos aprašo sapnininkai, informatyvioji reikšmė moks- 
liniais tyrimais neįrodyta. Abejonių kelia sapnų biologinė paskirtis: kam jie 
reikalingi? Šiuolaikiniai tyrimai rodo, kad kliudymas žmogui sapnuoti su- 
kelia nervinių sutrikimų. Svarstoma - gal sapnai siejasi su smegenų ląstelių 
restauracijos ar savotiško jų “autoderinimo" miegant reiškiniais? Sapnų tyri- 
mai tęsiami. Ligas žmonės susapnuoja, nes mažų pakitimų organizme atsi- 
randa anksčiau, negu susergama. O kaip vertinti kitus pranašingus sapnus? 

Vaizduotės rūšys išskiriamos pagal naujų vaizdinių kūrimo savaran- 
kiškumą. Atkuriamąja vaizduote vadinamas nesuvoktų vaizdinių sudarymas 
pagal kokią nors informatyvią medžiagą: verbalinius aprašymus (skaitant 
grožinę literatūrą, nematytų kraštų, gyvūnų, istorinių įvykių aprašymus ir 
pan.), objektų schemas (būsimų architektūros statinių brėžinius, vietovių 
planus ir žemėlapius, atomų modelius ir pan.), fotografijas, kino filmų dia- 
pozityvus ir kt. (demonstruojamų įvykių ir herojų vaizdavimasis), muzikos 
ženklus (muzikinės melodijos ir harmonijos atkūrimas iš natų ir pan.). 

Kuriamoji vaizduotė yra savarankiškas naujų vaizdinių sudarymas. 
Ryškiausiai jos ypatybės atsiskleidžia įvairiose kūrybinės veiklos srityse: 
rašytojas iš anksto vaizduojasi romano personažą, dailininkas - paveikslo 
siužetą, kompoziciją, spalvas ir t.t., muzikas - būsimo muzikos kūrinio gir- 
dimų vaizdinių sąskambius ir jų dinamiką, racionalizatorius - naują įrankį 

ar darbo metodą, mokslininkas - galaktikos struktūrą ir pan. Kuriamoji 
vaizduotė pasireiškia kiekvieno žmogaus veikloje, kai reikia numatyti savo 
veiksmų rezultatus, suprasti kito žmogaus (pvz., mokinio, draugo) asmeny- 
bės vidinės psichinės veiklos ypatybes, automobilio variklio gedimus ir t.t. 

Svajonė - tai ypatinga kuriamosios vaizduotės rūšis. Svajonėse ku- 
riami tolesnės trokštamos ateities vaizdiniai (pvz., svajonė tapti panašiu į 
idealų žmogų, svajonė apie sėkmingą profesinę veiklą, džiaugsmingą meilės 
pavasarį, laimingą vaikų ateitį, tėvynės didybę ir pan.). Svajonėse sukurti 
gražūs vaizdiniai tiesiogiai nerealizuojami. Dėl to jie tampa arba tolimu 
šviesiu tikslu, kurio žmogus aktyviai siekia gyvenime, arba išsvajotos grožy- 
bės padeda pakilti virš pilkos, monotoniškos kasdienybės. 

Realaus žmogaus vaizduotėje visos išskirtosios rūšys nėra atsisky- 
rusios: jos egzistuoja kartu ir šalia. Iš tikrųjų asmenybėje vyksta sudėtinga 
pasyvios ir aktyvios, kuriamosios ir atkuriamosios vaizduotės, sapnų ir svajonių 
kaita, kai atskirais momentais dominuoja viena ar kita vaizduotės rūšis. 
Individualūs vaiz< Bet kokioje asmenybės veikloje didesnis vaizduotės pro- 
duotės skirtumai: duktyvumas pasireiškia kūrybiniais gebėjimais. 'Vurtin- 

gesnės vaizduotės žmonių kūryba yra originalesnė, jie 
labiau mėgsta ir patys kurti įvairius sąmojingus posakius bei istorijas, geba 
įsivaizduoti save kito žmogaus vietoje, geriau supranta kitų asmenų vidinį 
pasaulį, jų vaizduotėje gimsta daugiau svajonių, o kartu daugiau jausmų ir 
valios toms svajonėms pasiekti. Vaizduotės produktyvumas ypač ryškus meno 
kūrėjų (mokslinės fantastikos kūrėjų, dailininkų, muzikų) veikloje.V aizduotės 
produktyvumo priešybė yra jos skurdumas, kurio priežastis - menki patyri- 
mo pertvarkymo (disociacijos ir asociacijos) gebėjimai. Menkiau išlavėjusi 
asmenybės vaizduotė pasireiškia tam tikru prozaiškumu, humoro stoka, 
ribotais interesais, nuolatiniu sekimu standartais, teigiamų tarpusavio san- 
tykių ribotumu. Žinoma, mažiau produktyvios vaizduotės žmonės gali gerai 
dirbti tose srityse, kur reikia mažiau kūrybiškumo, mažiau bendraujama su 
kitais žmonėmis. 

Vaizduotės produktyvumas dažniausiai krinta į akis tada, kai suku- 
riami labiau nuo tikrovės nutolę - fantastiški vaizdiniai (stebuklinėse pasa- 
kose, tolimos ateities įvykius vaizduojančiuose romanuose ir pan.). Tačiau 
produktyvi vaizduotė gali tokia likti ir išlaikydama artimesnius ryšius su tikro- 
ve. Daugybę tokios vaizduotės pavyzdžių randame realistiniuose meno kūri- 
niuose, techninėje kūryboje (kai vaizduotėje sprendžiami praktiški gamybos 
tobulinimo klausimai). Vaizduotės tikroviškumas pasireiškia ir artimesniais 
išsvajotų idealų ryšiais su realiomis pastangomis jiems pasiekti, taip pat 

vaizduotės vaizdinių ir kritinio mąstymo ryšiais, padedančiais nukreipti, 
įvertinti, atrinkti ir sutvarkyti vaizduotės vaizdinius į darnias ir estetiškai 
vertingas sistemas. 

Vaizduotės atitriikimas nuo tikrovės kai kada pasireiškia nereali- 
zuojamomis svajonėmis, tuščiu fantazavimu, polinkiais vaizduotėje kon- 
struojamą tikrovę painioti su realybe. 

Atskirų žmonių vaizduotė gali skirtis dominuojančiomis atmintyje ir 
vaizduotėje vaizdinių rūšimis. Dažniausiai vaizduotėje vyrauja regėjimo ir gir- 
dėjimo vaizdiniai. Pasakojama, kad A. Tolstojus taip išlavinęs gebėjimą 
fantazuoti, jog kartais painiodavęs buvusį dalyką su įsivaizduotu. L. Betho- 
veno girdimoji vaizduotė buvo tiek ištobulėjusi, kad jis galėjo, būdamas 
kurčias, sukurti savo reikšmingiausius muzikos kūrinius, G. Floberas pasa- 
kojo, kad, aprašydamas ponios Bovari savižudybę, tiesiog juto burnoje ar- 
seno skonį. Vaizduotės turinio skirtumai priklauso nuo asmenybės patirties 
skirtumų (daugiau atitinkamos rūšies vaizdinių atmintyje - daugiau me- 
džiagos vaizduotės vaizdiniams kurti), nuo kūrybinės veiklos pobūdžio 
(skirtingais vaizdiniais operuoja menininko, mokslininko, technikos kūrėjo 
vaizduotė), nuo konkrečios profesijos ypatumų (pedagogo, gydytojo, inži- 
nieriaus ir t.t. vaizduotė). Vaizduotė ypač susijusi su asmenybės gabumų, cha- 
rakterio, emocijų, valios, aspiracijų ypatybėmis. Kiekvienos asmenybės vaiz- 
duotė pasireiškia vis kitaip ir yra jos svarbiausias kūrybinio aktyvumo bei ori- 
ginalumo komponentas. 


Vaizduotė ir. Klaidinga būtų manyti, kad turtinga vaizduote turi pasi- 
karinė veikla Žymėti tik kūrybinės inteligentijos atstovai, kad akcenta- 
vimo, schematizavimo, hiperbolizavimo ir kiti procesai 
vyksta vien literatūros ir meno veikėjų, architektų ar konstruktorių sąmo- 
nėje. Karyba taip pat puiki dirva kūrybinei vaizduotei, ypač taktikai.Pvz.„vadas 
žemėlapyje atidžiai nagrinėja situaciją fronte, sudaro mūšio planą, rengia 
techniką, ginklus, nuteikia žmones būsimajam mūšiui. Šioje vado veikloje 
jam talkina vaizduotė. Kad geriau įsivaizduotume kulkos, minos, sviedinio 
ar raketos lėkimo trajektoriją, mes neretai tai pavaizduojame lentoje ar 
popieriuje. Tai vienas iš daugelio atvejų, kai daiktai ar reiškiniai labai su- 
mažinami (hiperbolizuojami). Tas pats metodas naudojamas, kai naudoja- 
mės žemėlapiais, laivų, lėktuvų, tankų, raketų modeliais. 
Vaizduotė nėra tik asmenybės įgimta savybė. Ji, kaip ir daugelis 
kitų savybių, tobulėja, vystosi didėjant gyvenimo patirčiai, intelektui. Vaiz- 
duotės produktyvumas priklauso nuo žmogaus veiklos motyvų, mąstymo, 

atminties, valios, jausmų, anksčiau gautos jutiminės patirties, praktinės 
veiklos. Žinome, kad mūšyje dažnai klystama todėl, kad karys neteisingai įsi- 
vaizdavo savo vaidmenį jame. Kadangi daugelis karių, ypač jaunų, neturi 
patirties fronte, jų vaizduotę lavint padeda galimų kovos veiksmų ir takti- 
nių sprendimų pavaizdavimas popieriuje, lentoje ar miniatiūriniame poli- 
gone. Tačiau geriausiai karių vaizduotę lavina realios (artimos mūšio sąly- 
goms) pratybos. Jų metu ne tik įsyjama reikalingos kovinės patirties, bet ir 
atsiranda gera proga pasireikšti karių kūrybingumui. Sprendžiant taktines 
kovų veiksmų problemas ypač reikalinga valinga, aktyvi kuriamoji vaizduotė. 

Turtinant karių vaizduotę, rekomenduojama jiems skirti užduotis, 
reikalaujančias išradingumo, savarankiškumo. Bisimųjų karininkų pedago- 
ginė vaizduotė turtėja stažuočių kariniuose daliniuose metu, kai jie gali 
praktiškai pritaikyti teorinių užsiėmimų metu gautas psichologijos ir peda- 
gogikos žinias. 

Karių vaizduotę ugdo ir grožinės, mokslinės-techninės, fantastinės, 
memuarinės ir kitokios literatūros skaitymas, žymių karvedžių, Tėvynės 
gynėjų, pasipriešinimo kovotojų biografijų ir gyvenimo patirties nagrinėji- 
mas, gerų kino ir videofilmų peržiūros. 

Karių mokymo procese būtina naudoti vaizdines mokymo priemones, 
sieti mokymą su praktine veikla, nes tai ne tik turtina vaizduotę, bet ir pa- 
deda geriau ir greičiau išmokti, įsiminti dėstomąją medžiagą. Vaizdumo ir 
teorijos ryšio su praktine veikla principai yra vieni svarbiausių didaktikoje 
(mokymo teorijoje). 

Baigiant norisi pažymėti, kad kario, kaip ir kiekvieno žmogaus, vaiz- 
duotė tampa turtingesnė asmenybei tobulėjant, ugdant intelektualinės ir dva- 
sines jos galias, formuojant teigiamas charakterio savybes, dorovines nuo- 
statas. 

Kartojimo testas 


1. Vaizduotė nuo atminties skiriasi: 
1) didesniu vaizdinių fantastiškumu; 
2) atmintis — tik vaizdinių saugykla, vaizduotė — operavimas 
tais vaizdiniais; 
3) vaizduotėje pertvarkomi ir kuriami tokie vaizdiniai, kurių 
atmintyje nebuvo. 
2. Kur pasireiškia vaizduotė? 
1) bet kokioje veikloje, kai įsivaizduojami nauji, dar atmintyje 
neužfiksuoti vaizdiniai; 

2) sapnuose; 

3) meninėje ir techninėje kūryboje. 

. Kieno vaizduotė produktyvesnė? 

1) poetų: 

2) fantastinių romanų rašytojų; 

3) aiškiaregių ir pranašų; 

4) mokslininkų; 

5) tik konkretūs moksliniai tyrimai gali 

atsakyti į šį klausimą. 


IV.JAUSMAI IR VALIA 
1. Jausmai. Karių jausmai ir jų ugdymas 


Bendrasis Jausmai, arba emocijos, yra visai kitokie psichikos reiški- 
apibūdinimas niai negu praeituose skyriuose nagrinėti pažinimo proce- 
sai. Jais žmonės negauna naujos informacijos apie daik- 
tus, reiškinius ar jų savybes, o tik išgyvena tam tikrus santykius su pažįstama 
tikrove. Žmogus negali būti abejingas aplinkos poveikiams, nes vieni jų padeda 
patenkinti poreikius, yra naudingi, kiti, priešingai, kliudo patenkinti reikmes 
arba net kenkia fizinei ir dvasinei žmogaus egzistencijai. Pirmuosius pažinda- 
mas, žmogus jaučia malonumą, džiaugsmą ir kitas teigiamas emocijas, 0 
antrieji kelia nepasitenkinimą, liūdesį, baimę ir kitus neigiamus išgyveni- 
mus. Žmonės neabejingi atskiroms daiktų ar reiškinių savybėms. Ryškiai 
skiriami malonūs ir nemalonūs kvapai, garsai, skoniai ir kt. Sudėtingesnius 
išgyvenimus sukelia daiktų visumos pažinimas. Saulėta diena, gėlių darže- 
lis, žirgo šuolis, artimo žmogaus pasirodymas ir pan. dažniausiai džiugina, o 
rudens žvarba, dvokiantis kemsynas, draugo išdavystė ir pan. kelia liūdesį, 
pasipiktinimą ir kitas neigiamas emocijas. Pajutęs kokį trūkumą, žmogus 
pirmiausiai jaučia nepasitenkinimą, įtampą ar kančią. Tada jis išgyvena 
neigiamas emocijas, nori ką nors pakeisti, kad išsivaduotų iš tokios nema- 
lonios būsenos. 

Jausmai yra žmogaus santykio su pažįstamais daiktais, reiškiniais, 
kitais žmonėmis ir pačiu savimi išgyvenimai. Jausmams pavadinti lietuvių 
kalboje yra vartojamas ir tarptautinis terminas emocijos. Nors yra buvę mė- 
ginimų teikti šiems žodžiams skirtingas reikšmes, tačiau čia laikysimės la- 
biau paplitusių psichologinėje literatūroje tradicijų, kur jausmai ir emocijos 
yra sinonimai. Ir vienas, ir kitas terminas gali reikšti daugiau ar mažiau 
sudėtingų santykių išgyvenimus. 

Jausmais domėjosi jau senovės Graikijos filosofai, o žymus tadžikų 
mokslininkas Avicena dar prieš 1000 metų atliko pirmąjį eksperimentinį 
emocijų tyrimą su dviem ėriukais. Abu jie buvo vienodai maitinami ir lai- 
komi tokiomis pačiomis sąlygomis, tik vienas jų nuolat regėjo netoliese 
pririštą vilką. Jis greitai nustojo ėsti ir nugaišo, kai tuo tarpu kitas puikiai 
augo. Tai parodė emocijų reikšmę gyvam organizmui. 

Daug laiko prabėgo nuo Avicenos eksperimento. Jausmai tokie 
reikšmingi žmogui, tiek daug jie teikia pasitenkinimo, komforto arba nusi- 
vylimų, kad atsispindi ir grožinėje literatūroje, ir kitose meno šakose. Čia 

dažniausiai jausmai iškeliami į aukščiausių humaniškų vertybių lygį. Moks- 
linis psichologinis jausmų modeliavimas nebuvo toks sėkmingas. Daug 
sunkiau rasti tinkamas tyrimų metodikas bei įvertinančius testus, sunkiau 
perprasti jausmų esmę. Dėl to po grožinėje literatūroje sukurtų puikių 
meilės bei kitų jausmų aprašymų mokslinis jausmų aprašinėjimas yra gana 
blankus ir beveik nekelia pažinimo džiaugsmo. 
Jausmų Vieningos jausmų teorijos psichologijos mokslas dar nesukūrė. 
teorijos Emocijų kilmė aiškinama labai įvairiai. Kelias svarbesnes te- 
orijas, atskleidžiančias ir paryškinančias vienas ar kitas jausmų 
ypatybes, trumpai aprašysime. 

Bandydamas atskleisti biologinę jausmų prigimtį Č. Darvinas teigė, 
kad jausmų kilmė yra gyvuliška ir kad psichikai vystantis jie turėtų išnykti. 
Jausmai — tai instinktyviųjų veiksmų rudimentas, jų išraiškos — buvusių 
naudingų judesių atgarsiai. Teigiamų jausmų išraiškos priešingos neigiamų 
jausmų išraiškoms. Visos emocijos atsirado evoliucijos procese, kai jų iš- 
raiškos — reakcijos turėjo padėti žmogui prisitaikyti ir išgyventi. 

XIX a. pabaigoje atsirado V. Džemso-K. Langės periferinė jausmų 
teorija. Ji pavadinta pavardėmis mokslininkų, kurie, nežinodami vienas 
kito darbų, padarė panašias išvadas. Pasak šios teorijos, kilus jausmams 
(emocijoms) pirmasis signalas yra organizmo fiziologiniai vegetatyviniai pasi- 
keitimai, atsirandantys dėl išorės poveikių (širdies darbo, kraujo apytakos, 
kvėpavimo, vidaus sekrecijos liaukų darbo, medžiagų apykaitos ir kt.). 
Emocijos esančios šių pasikeitimų atspindys. Pasak šios teorijos, žmogus pir- 
ma pradeda juoktis, o tik po to patiria komiškumo jausmą, pirmiau jis su- 
kanda dantis ir suspaudžia kumščius kovai, o tik po to jam kyla pyktis. Mes 
ne dėl to verkiame, kad liūdime, o dėl to esame liūdni, kad verkiame ir t.t. 
Aiškinant šia teorija, teiginį “Nuėjau į mišką, pamačiau vilką, išsigandau, 
pradėjau bėgti“, reikėtų keisti taip: “Nuėjau į mišką, pamačiau vilką, pra- 
dėjau bėgti, išsigandau". 

V. Kenono (1927) ir P. Bardo (1931) tyrimai parodė, kad periferinės 
teorijos aiškinimai nėra teisingi, nes vidiniai fiziologiniai pakitimai gali 
skirtis nuo emocijų. Jie nustatė, kad jutimai emocinius išgyvenimus sukelia 
tik tada, kai jaudinimai receptoriais ir aferentiniais nervais sukelia impul- 
sus požievio gumburo (thalamus) srityje. 

D. Lindslėjus (1951), P. Mak-Linas (1955) geriau ištyrė galvos sme- 
genų limbinę sistemą, arba visceralines smegenis, esančias po didžiųjų pus- 
rutulių žieve, ir sukūrė aktyvacinę emocijų teoriją. Pasak jų, emocijas su- 
kelia retikulinės formacijos jaudinimas. 

R. Hesas (1930), Dž. Oldsas, naudodami įauginamų į smegenis 
elektrodų metodą, smegenų požievio srityje surado teigiamų ir neigiamų emo- 
cijų (“rojaus" ir “pragaro") centrus. Dirginant žiurkėms per elektrodus ati- 
tinkamus smegenų centrus, galima dirbtinai sukelti teigiamas ar neigiamas 
emocijas, kurias atspindi gyvūnų elgsena. Dž. Oldsas padarė žiurkėms spe- 
cialų įrenginį, kuriuo jos pačios išmoko dirginti savo teigiamų emocijų 
centrus. Tokios žiurkės, kaip narkomanės, iki išsekimo dirgino savo "ro- 
jaus“ centrus (užmiršdamos maistą ir gėrimą). 

Bandoma sukurti modernią techniką, kuria būtų galima dirginti 
žmonių emocinius centrus be implantuotų elektrodų ir taip reguliuoti eks- 
tremaliomis sąlygomis dirbančių (kosmonautų, fronto karių ir kt.) asmenų 
emocijas. 

Rusų psichofiziologas P. Semionovas bandė sukurti informacinę 
emocijų teoriją. Pasak jos, svarbiausias emocijos impulsas yra poreikis. 
Emocijos ženklą (teigiamą ar neigiamą) ir intensyvumą lemia žmogaus tu- 
rima informacija apie tai, kaip galima šį poreikį patenkinti. Kilus poreikiui, 
žmogus sugretina turimas poreikio patenkinimo priemones su būtinomis 
priemonėmis įtampai pašalinti. Jeigu jam nepavyksta pasiekti norimo tiks- 
lo, patiria neigiamas emocijas. Aišku, kiekvienas žmogus tokias emocijas 
siekia nuslopinti, todėl stengiasi gauti kuo daugiau žinių apie tai, kaip ga- 
lima poreikį patenkinti. Jeigu įsitikina, kad turimų priemonių užtenka, kyla 
teigiami emociniai išgyvenimai. Taigi žmogaus išgyvenamos emocijos pri- 
klauso nuo poreikio bei turimos ir reikalingos informacijos apie jo patenki- 
nimo galimybes. Įvertinus kilusio poreikio jėgą ir kokybę galima apskai- 
čiuoti, kokia emocija gali kilti bet kokiu atveju: 


E=N(I-1,) 


kur N - poreikis, E - emocijos, I - informacija (I, - reikalinga, Ir - 
turima). 


Kai žmogus nejaučia jokio poreikio, t.y. N=0, tai ir E=0 - nekyla 
jokių emocijų. Neigiamos emocijos atsiranda tada, kai turimos informacijos 
nepakanka, t.y. I, < I, arba I(=0. Ši teorija pabrėžia emocijų ryšius su paži- 
nimo lygiais, tačiau ji neaiškina emocijų psichologinių mechanizmų ir nėra 
taikoma visiems emociniams išgyvenimams. Baigiant kalbą apie emocijų 
teorijas, reikia pažymėti, kad dar nesukurta bendra teorija, galinti paaiš- 
kinti visą išgyvenimų įvairovę. 

Jausmų Jausmai yra daug labiau susiję su įvairiais organizmo pasikei- 
išraiškos ir timais negu pažinimo procesai. Kasdieniniai stebėjimai rodo, 
funkcijos kad džiaugsmas, sielvartas, pyktis, baimė ir kt. turi savo spe- 
cifinę išraišką, iš kurios galima apytikriai numanyti, kokius 
jausmus žmogus patiria. Jausmai reiškiasi veido ir viso kūno judesiais (mimika 
ir pantomimika), kalbos intonacijomis (vokalinė mimika). Išsigandęs žmogus 
pabąla, iš gėdos rausta ir pan. Tai atsitinka išsiplėtus ar susiaurėjus veide esan- 
tiems kapiliarams. Esant stipresniam emociniam susijaudinimui, padidėja 
kraujo spaudimas, priklausantis nuo intensyvesnio širdies darbo. 

Emocinis susijaudinimas keičia ir virškinimo sistemos veiklą. Pati- 
riantis nemalonius jausmus žmogus netenka apetito, ima jausti sunkumą 
viduriuose ir pan. V. Kenono tyrimais buvo nustatyta, kad dėl emocijų po- 
veikio keičiasi ir vidaus, ir išorės sekrecijos liaukų darbas. Stipriai susijau- 
dinus padidėja cukraus kiekis kraujyje. Šį kitimą sukelia iš antinksčių padi- 
dėjęs adrenalino išsiskyrimas. Tai veikia kepenis, todėl pagaminamas di- 
desnis cukraus kiekis, kuriuo aprūpinti raumenys turi daugiau jėgos, žmo- 
gus jaučiasi energingesnis. Vienas iš reikšmingiausių organizmo pakitimų 
yra vadinamasis psichogalvaninis refleksas. Pasikeitimus atspindi elektros 
srovės stiprumo kitimas galvaninių elementų grandinėje, kai prie jos pri- 
jungiamas žmogus, kuriam nuolat sukeliamos kokios nors emocijos. 

Emocijų išraiškos veiksmai gyvūnams padeda adaptuotis. Č. Darvinas 
(1872) aiškino, kad kai kurie judesių kitimai, atsiradę dėl emocijų įtakos, 
išreiškia gyvūnų pasirengimą puolimui, gynimuisi ir kt. Šernai, pašiaušdami 
šerius, drambliai, pakeldami ausis, ir t.t. baido savo priešus. Panašias 
reikšmes turi žmogui dantų sukandimas ir rankų suspaudimas prieš kovą, 
maloni šypsena draugiško susitikimo metu ir pan. (40 pav.) 





40) pav. Beždžionės ir žmonių emocijų išraiškų panašumai 

Žmogaus gyvenime išorinės emocijų išraiškos atlieka ir komunikacinę 
funkciją. Įvairūs veido, galūnių ir kt. judesiai, kalbos intonacijos, ašaros ir 
t.t. signalizuoja kitiems asmenims apie vidinius psichinius išgyvenimus. Ži- 
noma, žmogus gali savo valia išraiškas reguliuoti (aktorių vaidyba), gali 
rodyti ir labai besiskiriančias nuo emocinių išgyvenimų išraiškas (41 pav.). 





41 pav. Ar galite atskirti laimės, nervingumo, liūdesio, nustebimo, 
paniekos ir baimės išraiškas? 


Todėl nedera užmiršti, kad informacija apie išgyvenamas emocijas, 
išreikšta ne žodinėmis formomis, dažnai esti daugiaprasmė. Pavyzdžiui, kai 
pašnekovas žiovauja, galime spėti, kad pokalbis jam visai neįdomus arba jis 
tiesiog pavargęs. Beje, yra žmonių, sąmoningai demonstruojančių pagei- 
daujamas emocijas - perdėtai džiūgauja, liūdi, domisi, t.y. meluoja “žiūrė- 
dami į akis". Todėl naivu tikėtis, kad žinios apie mimikos bei pantomimi- 
kos ypatumus leis tikrai suprasti kitą žmogų. Daug svarbiau stengtis pašne- 
kovo jausmus suvokti ir įvertinti teisingiau. Taip pat, jei norime, kad gerai 
mus suprastų pašnekovas, turime mokytis reikšti savo jausmus pakankamai 
atvirai, tačiau patys pasirinkdami norimą atvirumo lygį. Išmokę kontroliuoti 
savo emocijų tiek verbalinę, tiek neverbalinę išraišką, galime ramiai išsa- 
kyti ne tik teigiamus savo jausmus, bet ir neigiamus. O tai yra pakankamai 

svarbu, kad jie nesikauptų mūsų viduje, nekeltų vidinės įtampos ir kad 
žmogus, su kuriuo bendraujame, pažintų mūsų emocinį pasaulį 

Būtina pažymėti, kad emocijų išraiškos skirtingą reikšmę turi atskirose 
kultūrose. Pvz., kinai pyktį reiškia išplėsdami akis (todėl nesupranta, kodėl 
europiečiai tokie pikti), baimę - plodami rankomis, japonai gailestingumą - 
šypsena, prancūzai labai mėgsta verkti. Yra kultūrų, kur emocijų stengia- 
masi savo elgesiu ir mimika neatskleisti. 

Jausmų Žmonių jausmai labai įvairūs savo turiniu, reikšme asmeny- 

rūšys bei, trukme ir patvarumu, santykiais su veikla ir kitomis sa- 

vybėmis. Psichologai dar nesukūrė išsamios jausmų klasifi- 

kacijos. Pažymėsime čia pagrindines, dažniausiai psichologinėje literatū- 
roje išskiriamas jausmų rūšis. 

Pirmiausia jausmai skirstomi į teigiamus ir neigiamus. Būdinga, kad 
kiekvieną teigiamą jausmą atitinka neigiamas. Pvz., džiaugsmą - liūdesys, 
meilę - neapykanta, kovingą pakilimą - baimė ir t.t. Šis reiškinys yra vadi- 
namas jausmų poliariškumu, nes teigiami ir neigiami jausmai užima kraštu- 
tines-poliarines padėtis, tarp kurių yra daugybė tarpinių jausmų. 

Teigiamų ar neigiamų jausmų kyla tenkinant įvairiausius žmogaus 
poreikius. Poveikiai, kurie padeda patenkinti poreikius arba juos patenkins 
ateityje, kelia malonių išgyvenimų. Poveikiai, kurie trukdo patenkinti po- 
reikius arba gali trukdyti tai padaryti, kelia nemalonius jausmus. Tie patys 
objektai gali sukelti skirtingos kokybės jausmus atsižvelgiant į tikslus ir 
poreikius (pvz., lietus, kai jo reikia augalams, kelia vienokius išgyvenimus ir 
visai kitokius, kai kliudo nuimti derlių; tas pats žmogus, kol jis mėgstamas, 
yra daugelio teigiamų jausmų šaltinis, o pasikeitus nuostatai, kelia nepasi- 
tenkinimą ar neapykantą). 

Atsižvelgiant į jausmų įtaką veiklai, jie yra skirstomi į steninius (gr. 
stenos - jėga) ir astetinius. 

Steniniais vadinami tie jausmai, kurie padidina žmogaus aktyvumą, 
pasitikėjimą savimi ir skatina veikti. Asteniniais vadinami jausmai, kurie 
mažina aktyvumą, paralyžiuoja valią, nuteikia tik pasyvios gynybos reakci- 
joms. Aistros visada yra steniniai jausmai. Dažniau steniniai būna teigiami 
jausmai (džiaugsmas, meilė), o asteniniai - neigiami (sielvartas, baimė). 
Tačiau esant skirtingoms situacijoms tie patys jausmai kinta. Žmonės sako: 
“Nustėro iš baimės" ir “Baimė turi ilgas kojas". Čia teisingai pastebima, kad 
baimė gali ir skatinti, ir stabdyti energingumą. Tai tinka ir daugeliui kitų 
jausmų (džiaugsmas gali virsti pasyviu mėgavimusi, o neapykanta - sukelti 
norą keršyti arba energingai veikti). 

Dažnai jaučiami sudėtingi jausmai, kai kartu susipina ir malonūs, 
ir nemalonūs, arba stetiniai ir asteniniai, išgyvenimai (juokas pro ašaras, 
meilė ir neapykanta). Tokie tarpiniai jausmai yra vadinami ambivalenti- 
niais. 

Aprašant paprasčiausias emocijas, yra skiriamos trys pagrindinės jų 
diados: pasitenkinimas-nepasitenkinimas, įtempimas-atsipalaidavimas, susi- 
jaudinimas-nusiraminimas. 

Pasitenkinimo ar nepasitenkinimo emocijos atsiranda dėl papras- 
čiausių biologinių poreikių (maisto, miego, temperatūros ir kitų panašių) 
patenkinimo ar nepatenkinimo. Pasitenkinimo emocijos, lydinčios kokius 
nors veiksmus, labai svarbios įpročiams formuotis. 

Įtampa atsiranda dėl įprasto gyvenimo būdo pasikeitimų. Kuo su- 
dėtingesnė sistema yra griaunama, tuo didesnę įtampą ji sukelia. Persitvar- 
kymams baigiantis, atsiranda malonios atsipalaidavimo emocijos. 

Susijaudinimą gali kelti kokie nors nauji impulsai, gresiantys pakeisti as- 
menybės savęs vertinimą, nuostatas (pažiūras, vertybes, vertinimo kriterijus). Nusi- 
raminimas atsiranda praėjus pavojui, kognityviškai įvertinus situaciją ir pan. (jaudi- 
nimasis per egzaminą, viešą pasisakymą, patekus į netikėtą situaciją). 

Emocijos klasifikuojamos ir atsižvelgiant į išgyvenimo trukmę, pasireiškimų stip- 
rumą ir įtaką asmenybės veiklai. Pagal minėtus požymius išskiriamos šios pagrindinės 
emocinės būsenos: nuotaikos, afektai, aistros, stresai ir frustracijos. 

Nuotaikos yra ilgesnį laiką besitęsiančios, valdančios tam tikrą laiką 
visą asmenybę ir nuspalvinančios elgseną bei psichinius reiškinius, būsenos. 
Gerai žinome džiugias ir liūdnas, darbingas ir irzlias ir kitokias nuotaikas. 
Nuotaikų atsiradimo ir pasikeitimo priežastys labai įvairios: organizmo 
sveikatos būklė, klimatas (daugiau saulės - geresnė nuotaika), gamtos reiš- 
kiniai, įvairios visuomeninės priežastys (nepriklausomybės atgavimas, geros 
ekonominio gyvenimo prognozės yra geros nuotaikos priežastis, o nusi- 
kalstamumo didėjimas, karų grėsmė kelia nerimastingą, blogą nuotaiką). 

Gera nuotaika yra svarbi darbo, mokymosi ir kūrybinės veiklos są- 
lyga. Nuotaikų priežastys ne visada įsisąmoninamos. Įsisąmoninus priežas- 
tis, neretai jų pakeisti negalima, todėl nuotaikas formuoti bei reguliuoti, 
kaip ir kitas emocijas, yra įmanoma tik netiesiogiai. Nuotaikos gerėja, ra- 
dus tolimesnius vertingus tikslus, pasirūpinus visų organizmo sistemų svei- 
kata , dirbant mėgstamą darbą, kuriant. 

Afektai (lot. affektus - dvasios sujaudinimas) yra staiga iškylančios, 
audringai pasireiškiančios, trumpai besitęsiančios jausminės būsenos. Daž- 
niausi yra pykčio, džiaugsmo, išgąsčio, nusivylimo afektai. Afektus sukelia 

kokie nors reikšmingi ir stiprūs dirgikliai (žodžiai, kitų žmonių poelgiai, 
įvairios pavojingos situacijos). Tuomet žmogus nepajėgia objektyviai įver- 
tinti situacijos, nesugeba valdyti savo reakcijų. Kalba dažnai pasidaro pa- 
drika, judesiai nekoordinuoti, žmogus nepajėgia kontroliuoti savęs, numa- 
tyti savo veiksmų pasekmių. Dėl afekto dažnai įžeidžiami ar užgaunami 
bendravimo partneriai. Dėl afektų išryškėja asmenybės primityvioji pusė, 
kurios ir pačiam dažnai tenka gėdytis. Dėl to vienas iš ugdymo ir saviugdos 
tikslų yra afektų pasireiškimų slopinimas ir reguliavimas. Kadangi afektai 
trunka trumpą laiką, tai pirmiausia rekomenduojama pratintis stabdyti 
greitas reakcijas. Kai kas mano, kad afektų pasireiškimo stabdymas kenkia 
sveikatai: didina nervingumą, neigiamai veikia širdies darbą ir kt. 

Aistros yra stiprios, ilgai besitęsiančios jausminės būsenos, susijusios su 
veiksmingu veržlumu, nukreiptu į aistros objektą (aistra moksliniams tyrimams, 
pinigams, kūrybai, azartiniams žaidimams, priešingos lyties asmenims ir 
t.t.). Aistros gali būti nukreiptos ir į materialinių, ir į dvasinių poreikių ten- 
kinimą. Aistros, priklausančios nuo valingos veiklos, dažnai ilgam nulemia 
asmenybės veiklos pagrindines kryptis. Tai galinga jėga, mobilizuojanti 
visas asmenybės pajėgas siekti pasirinktų tikslų. Aistrų vertė priklauso nuo 
jų turinio ir dorovinių kriterijų. Pvz., aistringas veržimasis į valdžią, moty- 
vuojant tai tautos ar valstybės gerovės siekimu, būtų naudinga aistra, tas 
pats veržimasis į valdžią vadovaujantis egocentriškais įgaliojimų, turto, 
keršto ir kitais motyvais - žalinga. 

Stresai yra emocinės būsenos, sukeltos ekstremalių asmenybei sąlygų 
(stresorių), pasireiškiančios įtampomis, judesių padrikumu, nepasitikėjimu 
pasirenkant veikimo kryptis, klaidingomis reakcijomis. 

Organizmo reakcijos į stresą būna fiziologinės, motorinės, psichologi- 
nės. Dėl fiziologinių reakcijų pirmiausia sutrinka širdies, kvėpavimo siste- 
mos darbas, išsiplečia akių vyzdžiai, dėl motorinių —- imama drebėti, mik- 
čioti, sutrinka judesių koordinacija. Psichologinės reakcijos gali pasireikšti 
neramumu, baimės, gėdos, pykčio priepuoliais, sveikos nuovokos praradi- 
mu, nesugebėjimu blaiviai mąstyti, spręsti problemas, ko nors išmokti. 
Stiprėjant stresui individo intelekto galimybės mažėja, aptemsta protas, 
prarandamas sugebėjimas blaiviai mąstyti konfliktinėse situacijose, atsi- 
randa refleksinių (nevalingų) judesių, gali apimti panika. 

Pagal stresoriaus rūšį ir jo poveikį stresas gali būti fiziologinis bei 
psichologinis. Fiziologinį stresą gali sukelti labai didelis fizinis krūvis, aukšta 
arba žema temperatūra, traumos, skausmai. Psichologinis stresas dar 
skirstomas į: 

informacinį, kuris kyla dėl informacijos pertekliaus. Žmogus nesu- 
geba susitvarkyti su užduotimi, greitai ir teisingai spręsti esant didelei atsa- 
komybei už sprendimo pasekmes; 

emocinį, kylantį grėsmingose situacijose, esant pavojui, pastovioms 
neigiamoms emocijoms, įtampai ir pan. Tuomet kinta žmogaus psichologi- 
nių procesų eiga, motyvacinė struktūra, elgesio būdas. 

Žymus emocinių stresų tyrinėtojas H. Selje rašė, kad reakcijos į 
stresorius gali reikštis trimis būsenomis: 1) aliarmo, 2) adaptacijos arba rezis- 
tencijos (pasipriešinimo, atsparumo) ir 3) išsekimo. 

Aliarmo biisena yra pirminė reakcija į žalingus poveikius. Ji pasi- 
reiškia asmenybės humoralinių medžiagų koncentracijos pasikeitimais 
kraujyje ir limfoje. Kraujas sutirštėja, pakinta jo cheminė sudėtis. Sutrinka 
žmogaus suvokimas bei objektyvus pavojingos situacijos vertinimas. 

Po aliarmo įtampos prasideda apsisaugojimo, susivaldymo, pusiausvy- 
ros atstatymo - adaptacijos ir rezistencijos būsena. Adaptacijos metu kraujo 
cheminė sudėtis normalėja, pamažu nyksta buvusi įtampa, žmogus grįžta į 
įprastą būseną. Jeigu stresoriai veikia ilgai ir stipriai, pasipriešinimo būsena 
pereina į trečiąją - išsekimo būseną. Ilgalaikiai stiprūs stresoriai sukelia ne- 
normalias kūno ir psichikos būsenas, išsekina dvasines ir fizines organizmo 
galias. 

Neturėtume pamiršti, kad dažnai stresas veikia kaip teigiamas, jėgas 
mobilizuojantis faktorius, skatinantis energingai veikti, aktyviai ieškoti išeities 
stresinėje situacijoje. Tačiau, jei stresoriai yra itin stiprūs, įprastas stresas 
gali virsti hiperstresu ir dezorganizuoti mūsų elgseną, psichines bei fiziolo- 
gines reakcijas. 

Žalingi ir ilgai bei nuolat veikiantys stresoriai gali sukelti distresą, 
neigiamai paveikti mūsų fizinę ir psichinę sveikatą, tapti įvairių susirgimų 
priežastimi. 

1984 — 1987 m. JAV psichologai tyrė Vietnamo karo veteranų 
būklę. Paaiškėjo, kad ilgalaikis stresas smarkiai apsunkino daugelio karių 
prisitaikymą prie taikaus gyvenimo. Vietnamo karo veteranai skundėsi pa- 
blogėjusia atmintimi, nesugebėjimu sutelkti dėmesį, nemiga, nerviniu išse- 
kimu, apatija. Juos dažnai kamavo įkyrūs prisiminimai, netikėti baimės, 
pykčio protrūkiai, kaltės jausmas ir neviltis. Buvo pastebėtas jų polinkis 
konfliktus ar kitokias gyvenimiškas problemas spręsti grubia jėga, prievar- 
ta. Kai kurie veteranai sakė, kad nemato prasmės gyventi, nesugeba mylėti, 
džiaugtis. Jie skundėsi ir fizinėmis negaliomis — galvos, nugaros, vidurių 

skausmais, širdies ir kraujagyslių funkciniais sutrikimais ir kitais negalavi- 
mais. 

Atskirų individų atsparumas stresams labai nevienodas. Jį gali nu- 
statyti specialistai (psichologai, psichoneurologai). Nustatomos asmenybės 
psichinės savybės, temperamentas, polinkis į intraversiją ar ekstraversiją, psi- 
chikos stabilumas ar dirglumas, gyvenimo būdo rizikos laipsnis, stresoriai, 
veikiantys tiriamojo asmenybę, jų dažnumas ir intensyvumas. Visa tai lei- 
džia prognozuoti hiperstreso ar distreso atsiradimo pavojų, ieškoti galimy- 
bių jų išvengti. 

Kai kuriems individams bet koks spaudimas sukelia atitinkamo stip- 
rumo stresą, kuris gali neigiamai paveikti jų veiklą. Jei spaudimas pasiekia 
kritinį tašką, šių individų veikla dar labiau sutrinka ir galiausiai virsta pani- 
ka. Tai turėtų atsiminti karinių dalinių vadai. Jie privalo pažinti savo karius, 
jų reakcijas į spaudimą ir stresą. Vadas turi nujausti kritinį spaudimo tašką 
tam, kad, liaudiškai tariant, neperlenktų lazdos. Tai žymiai padėtų jam va- 
dovauti kariams kritiniais momentais. 

Kai kurioms profesijoms (lakūnų, kosmonautų, vairuotojų, operatorių 
ir kt.) labiau tinka tik stresams ir kitiems ekstremaliems poveikiams atspares- 
nės asmenybės. 

Tokia, be abejo, yra ir karininko profesija. Šios knygos antrosios da- 
lies prieduose pateikiami testai temperamentui, psichikos dirglumui ar sta- 
bilumui (Aizenko testas), asmenybės atsparumui stresams nustatyti. Žino- 
ma, tų testų rezultatų nereikėtų pernelyg sureikšminti. Objektyviau asme- 
nybės psichines savybes gali nustatyti tik specialistai. Be to, nereikia pamirš- 
ti, kad žmogus yra sąmoninga, valinga būtybė, galinti valios pastangomis įveikti 
savo trūkumus. 

Frustracija yra stiprus nervinis — psichinis žmogaus sukrėtimas, 
kylantis tada, kai, siekiant išsvajoto tikslo, susiduriama su neįveikiama 
kliūtimi (objektyvia ar subjektyvia). Pvz., ilgus metus moksleivis svajojo 
studijuoti mediciną ir būti gydytoju, bet nepateko į universitetą, neįveikęs 
konkurso; mergina rengėsi tekėti už laivo kapitono, o jis vedė kitą ir pan. 

Todėl frustraciją galima pavadinti nesėkmių išgyvenimu. Ją gali 
sukelti ne tik išorinės kliūtys (kitų žmonių priešinimasis, nepatenkintas 
meilės poreikis, meilės stoka, visuomenės elgesio taisyklės, materialinės 
priežastys), bet ir vidinis konfliktas ar reikiamų sugebėjimų stoka. Kuo la- 
biau trukdoma asmenybei kryptingai veikti ir kuo arčiau yra siekiamas 
tikslas, tuo stipresnė frustracija. 

Dėl frustracijų padidėjusi įtampa sutrikdo žmogaus veiklą, todėl jis 
ginasi tam tikromis gynybinėmis reakcijomis. Yra keli tipiški pasipriešinimo 
frustracijoms būdai. 

Bene svarbiausias iš jų - agresyvumas. Neretai jis pasireiškia dras- 
tiškomis pastangomis ir veiksmais, siekiančiais sunaikinti arba pašalinti 
frustracijos šaltinį. Vengiama ir visų kitų (net su frustracijos šaltiniu nesu- 
sijusių) žmonių. 

JAV psichologo Dž. Dolardo teigimu, frustracija beveik visada su- 
kelia agresiją, o agresija beveik visada yra reakcija į frustracijas. 

Su reakcijomis į frustracijas yra susijusi ir projekcija, t.y. savo ne- 
sėkmių priežasties ieškojimas kituose, neigiamų bruožų “peradresavimas" , 
priskyrimas kitiems žmonėms, kitų kaltinimas. 

Dar viena frustracijų pasekmė - depresija. Tai apatijos, liūdesio, ne- 
pasitikėjimo, beviltiškumo, nelaimingumo išgyvenimas. Jis kyla dėl to, kad 
žmogus negali pasiekti reikšmingo tikslo. Viena vertus, depresija, pasireiš- 
kianti neveiklumo būsena yra priešinga agresyvioms reakcijoms, kita ver- 
tus, ją galima traktuoti ir kaip agresijos savo paties atžvilgiu išraišką, nes 
depresiją išgyvenantis žmogus dažnai nepagrįstai save kaltina, per menkai 
save vertina, grimzta į beviltiškumo liūną. Sunki, ilgai trunkanti depresija 
gali pastūmėti ir į savižudybę. 

Frustracijos gali pasireikšti regresija — primityvesnių elgesio formų 
išsiveržimu. Esant regresijos būsenai žmonės verkia, kalba visokius niekus, 
kramto nagus. Kai kada rengiasi net savižudybei. 

Mažiau skausmingai frustracijos išgyvenamos pasireiškiant racionali- 
zacijos reakcijoms. Nepasiekęs išsvajoto tikslo, žmogus stengiasi jį sumen- 
kinti (ne toks jau geras tas kapitonas, išgeriantis ir pan; nepatekęs į aukš- 
tąją mokyklą, asmuo ima ieškoti neigiamų studijų pusių ir pan.). Sumen- 
kindamas buvusį tikslą, žmogus lengviau suranda kitą reikšmingą tikslą, 
kurio taip pat verta siekti. Būna ir taip, kad vieną kartą trokštamo tikslo 
nepasiekęs žmogus vėliau dar atkakliau ir ryžtingiau jo siekia — stengiasi 
pašalinti nesėkmės priežastis, jas įveikti (uoliau mokosi, rengiasi stojamie- 
siems egzaminams ir pan.). Tokias reakcijas, matyt, irgi galima priskirti 
prie racionalizacijų. 

Baimė. Tai emocinė būsena, kylanti biologiniam ar socialiniam in- 
divido gyvenimui pavojingose situacijose, susijusi su tikru ar įsivaizduojamu 
pavojaus šaltiniu. Baimės išgyvenimo stiprumas ir specifika priklauso nuo 
pavojaus pobūdžio, prasideda nuo būgštavimo, išgąsčio ir sustiprėja iki 
siaubo. Būsena, kai pavojaus šaltinis yra neaiškus arba nesuprantamas, vadi- 

nama nerimu. Nerimo priežastys panašios į baimės atsiradimo priežastis, 
tačiau, skirtingai nuo baimės, nerimo šaltinio negalime tiksliai nurodyti 
(kartais taip ir sakoma: kažko neramu). Tyrinėtojai nurodo keletą nerimo 
priežasčių: įvairios socialinės problemos (valstybės santvarka, rasinės ir 
tautinės problemos, neaiškus ekonominis statusas, konfliktai šeimoje); pa- 
sikeitimai žmogaus gyvenime (artimo žmogaus mirtis, ligos, nėštumas, ve- 
dybos, skyrybos ir t.t.); tai ir kasdieninio gyvenimo sunkumai, problemos. 
Sunkumai gali būti įvairiausi — nuolatinis laiko trūkumas, vienišumas, ne- 
saugi aplinka, finansinė atsakomybė, nepasitenkinimas darbu, kai kurioms 
moterims — namų ruošos rutina ir t.t. Pavyzdžiui, studentai dažniausiai jau- 
čia nerimą dėl netinkamo laiko organizavimo, vienišumo bei suvokiamos 
būtinybės atitikti savo srities specialistui keliamus reikalavimus. 

Baimė perspėja subjektą apie gresiantį pavojų, skatina ieškoti bū- 
dų, kaip to pavojaus išvengti. Kai baimė išauga iki afekto (paniškos baimės, 
siaubo), ji gali nulemti elgesio stereotipą (pasitraukimą, apstulbimą, ap- 
sauginę agresiją). 

Socialinėje žmogaus raidoje baimė reiškiasi kaip viena auklėjimo 
priemonių. Pavyzdžiui, baimė būti pasmerktam yra elgesio reguliavimo 
veiksnys. Kai visuomenėje individą gina įstatymai, per didelis žmogaus po- 
linkis bijoti vertinamas neigiamai. 

Susidariusios baimės reakcijos yra palyginti pastovios ir gali išlikti 
netgi suvokiant jų beprasmiškumą. Todėl paprastai stengiamasi išugdyti 
žmogaus sugebėjimą tvardytis, priešintis apėmusiai baimei, o ne apsaugoti 
žmogų nuo jos. Neadekvačių baimės reakcijų — fobijų kyla sergant įvairio- 
mis psichinėmis ligomis. 

Fobijos - tai įkyrios baimės būsenos, apimančios žmogų tam tikro- 
se situacijose ir sukeliančios vegetacinius sutrikimus (stipresnį širdies pla- 
kimą, prakaitavimą ir pan.). Skiriama apie 300 fobijų rūšių. Jos daugiausia 
būdingos žmonėms, sergantiems nervų sistemos ir psichikos ligomis, bet 
gali paliesti ir sveiką žmogų (tačiau šis paprastai kritiškai vertina savo bū- 
seną). Fobijų tipai: nozofobijos (baimė susirgti), erdvės baimė, uždarų pa- 
talpų baimė, tamsos baimė, aukščio baimė, sociofobijos (baimės, susijusios 
su bendravimu, pvz., eritrofobija —- baimė parausti kitų žmonių akivaizdoje 
ir tuo atkreipti į save aplinkinių dėmesį). 

Į fobijas linkęs žmogus paprastai stengiasi vengti ją sukeliančių si- 
tuacijų arba mėgina baimę įveikti ar bent ją sumažinti tam tikrais sąmonin- 
gai kartojamais veiksmais. Fobijos gydomos psichoterapija. 

Baimė (kaip ir skausmas) - žmogiškojo buvimo žemėje dalis. Ne- 
jaučiantis baimės gali nejausti ir džiaugsmo, kitų jausmų. Tad ko vertas 
būtų gyvenimas be jausmų? 

Plačiau apie baimę, įvairius jos pasireiškimus karinėje veikloje, ko- 
vą su ja kalbėsime kituose knygos skyriuose. 

Empatija — tai kito žmogaus emocinės būsenos pajutimas, įsijauti- 
mas į jo išgyvenimus, poreikius, tarsi persikėlimas (vaizduotėje) į kito 
jausmus, į jo pasaulį. Empatiškas žmogus, nedemonstruodamas savo emo- 
cijų, moka suprasti kitą žmogų, domėtis kitais, yra tolerantiškas. Tikrą em- 
pantiškumą (išgyvenimą kartu, emocinį įsijautimą į kito žmogaus išgyveni- 
mus) derėtų skirti nuo užuojautos konkrečiam žmogui. 

Užuojauta — tai paties subjekto emocinė būsena, kilusi pažinus kito 
asmens jausmus. Dažnai žmogus, sužinojęs apie kito nelaimę, išgyvenimus, 
pajunta jam gailestį ir užuojautą. Tačiau tai nėra empatija, nes užjausda- 
mas žmogus nebūtinai kartu jaučia ir išgyvena visus suvoktus sunkumus. 
Empatiškumas yra individuali žmogaus savybė ir lemia altruistinį jo elgesį, 
nesavanaudį siekimą padėti kitam. 

Kaltė. Kas skatina mus laikytis žmogiškųjų moralės normų ir tai- 
syklių? Kas yra tas sąžinės balsas? 

Tyrinėtojai teigia, kad viena pagrindinių sąžinės ir moralaus elgesio 
formavimosi sąlygų - kaltės jausmas. Jis žmogų apima, įvertinus savo poel- 
gius, mintis ir nusprendus, kad jos yra negeros, nemoralios, nepadorios, 
neatitinkančios žmogiškųjų vertybių. 

Toks įvertinimas mums svarbus tiek, kiek jaučiamės atsakingi už 
savo santykius su aplinkiniais, už savo gyvenimo būdą ir sėkmę. Jei tie san- 
tykiai klostosi nesėkmingai, patiriame kaltės jausmą. 

Atsakomybės jausmas pradedamas ugdyti dar vaikystėje. Normalus 
kaltės jausmas susiformuoja esant šiltiems santykiams šeimoje, kur beprasmiš- 
kai nebaudžiama, bet nurodoma, kas padaryta nedorai, netinkamai. Jei tėvai 
vaiką griežtai baudžia, nepaaiškina bausmių prasmės, jei atima vaikui galimy- 
bę pasijusti vėl mylimam, pasitaisyti, vystosi ne atsakomybės, ne kaltės jausmas, 
o baimė. Nuolatinė baimė keičia žmogaus elgesio priežastis: dabar žmogus 
nedaro nedorų darbų, nes bijo (vaikas — vyresniųjų, suaugęs - viršininkų, 
viešosios nuomonės, įstatymo), o ne todėl, kad supranta, jog taip daryti 
nedera. Santykis tarp baimės ir kaltės jausmo apibūdina žmogaus moralinį 
brandumą. Vadovaudamasis tik baime žmogus gali nesunkiai nusikalsti, kai 
yra tikras, jog niekas apie tai nesužinos; tuo tarpu tas, kurio elgesį reguliuoja 
atsakingumas, šitaip nepasielgs (pvz., jei pirmasis, radęs pinigų, juos ramia 

sąžine pasisavins, nes niekas nematė jį radus, antrasis - ieškos pinigų savi- 

ninko, norės juos grąžinti). 

Įdomu, kad kaltės jausmo negalima užmiršti — jis reikalauja atgai- 
los ir atpirkimo. 

Žmonių kaltės “slenkstis" labai nevienodas - vienus kaltės jausmas 
slegia ir dėl nereikšmingų dalykų, kitus - tik dėl pačių didžiausių klaidų. 

Štai ką apie kaltės jausmą rašo amerikiečių psichologė F. Porat. 

“Aišku, visi esame patyrę kaltės jausmą - ir dažnai pelnytai. Galbūt 
palikai atsuktą vandens čiaupą, užtvindei vonios kambarį - žinai, kad atsa- 
kai už tai, ir jautiesi prasikaltęs. Tokios kaltės mūsų gyvenime ateina ir 
praeina. Nors jos ir pridaro nemalonumų - tai normalu, o kaltės jausmas 
pagrįstas. Tačiau daugelį žmonių kamuoja nepagrįsta kaltė dėl netikrų priežas- 
čių, ir tai aš vadinu “kaltojo sindromu ". 

Paprastai save nepagrįstai kaltina asmenybė, kuriai trūksta savigarbos 
ir kurią kamuoja nevisavertiškumo jausmas. Kaltę lemia sprendimas, kad esu 
nepakankamai geras, nes, jei būtum tikrai geras, galėtum nukreipti nelaimę 
nuo kitų. Ne kartą girdėjau sakant: “Jei galėčiau būti kitoks, sugebėčiau 
suteikti (tokiam ir tokiam žmogui) laimę". Taip kaltasis primeta sau nesi- 
baigiantį pažeminimą. Nesibaigiantį, nes toks žmogus reikalauja iš savęs 
neįmanomų dalykų... 

Dėl ko gi žmonės prisiima tokią nerealią atsakomybę? Dažniausiai 
tai ateina iš ankstyvosios vaikystės, kai nuolat girdėdavo priekaištaujant, 
kad yra negeras vaikas... Jei motina prastai jaučiasi, ji turėtų suprasti, jog 
pati atsako už savo nuotaiką. Bet ji kaltina vaiką. (“ Aš nelaiminga, ir dėl to 
kaltas tu." ) Jei ji kartoja tai metų metais, vaikas gali manyti, kad atsako už 
aplinkinių nuotaiką". 

Reziumuojant derėtų pasakyti, kad būtent jausmai susiję su visa 
mūsų veikla: jie nuspalvina pažinimo procesus, tarpasmeninius santykius ir 
mūsų santykius su pačiu savimi, jie lyg indikatorius parodo mūsų tikrą, ne- 
pameluotą, protingų samprotavimų nepakeistą reakciją į reiškinius, vyks- 
tančius aplink mus ir mumyse. Emocijos yra mūsų gyvenimo žavesys, jo 
šviesa, į kurią pasineriame ir galime ja mėgautis, jausdami, kad tikrai gyve- 
name. 

Aukštesnieji Šie jausmai susiję su dvasiniais ir kultūriniais poreikiais, 
žmonių būdingais tai visuomenei, kuriai priklauso jausmus išgyve- 
jausmai nanti asmenybė. Aukštesnieji jausmai yra santykių su žmo- 

nėmis, visuomenėje susiformavusiomis vertybėmis išgyveni- 
mai. Jie pasireiškia pastoviais dorovinio pasitenkinimo ar protesto, esteti- 

nio pasigėrėjimo, intelektualinio smalsumo ar kūrybos džiaugsmo ir pan. 
patyrimais. Aukštesnieji jausmai skirstomi i tris rūšis: dorinius, intelektuali- 
nius ir estetinius. 

Dorinius jausmus sukelia visuotinai pripažintų elgsenos normų laiky- 
masis ar jų pažeidimai. Malonūs doriniai jausmai užplūsta, kai stebime pa- 
siaukojančią tėvų meilę vaikams ir vaikų tėvams, karių pasirengimą didvy- 
riškai apginti savo Tėvynės laisvę, paprasto darbuotojo sąžiningą ir 
kruopštų darbą. Dorinio pasipiktinimo jausmus kelia išdavystė, kitų žmo- 
nių įsitikinimų niekinimas, nesąžiningumas ir pan. 

Doriniams jausmams priklauso gėdos ir sąžinės graužimo jausmai. 
Gėdos jausmas kyla, kai kiti pastebi žmogų pažeidus kokias nors moralines 
normas. Sąžinės graužimas atsiranda tada, kai pats veikėjas įvertina savo 
elgesį kaip nedorovingą. Sąžinės priekaištų pobūdis priklauso nuo asmeny- 
bės moralinių kriterijų. Jei žmogus mano, kad laimingai gyventi visuome- 
nėje žmonės gali tik padėdami vieni kitiems, tai klasta, melas, kokia nors 
skriauda, padaryta kitam žmogui, sukelia sąžinės graužatį. Jei bendra nuo- 
stata yra, kad visuomenėje vyksta kova už būvį, kurią reikia laimėti neatsi- 
žvelgiant į priemones, tai geri darbai, padaryti kitų žmonių labui, gali būti 
sąžinės vertinami kaip naivumo ar suglebimo pasireiškimai ir pan. 

Dorinių jausmų yra labai daug. Jiems priskiriami pareigingumo ir są- 
žiningumo, meilės darbui ir Tėvynei, meilės vaikams, tėvams, draugystės ir bi- 
čiulystės ir kiti teigiami jausmai. Juos poliariškai atitinka neapykantos nusi- 
kaltėliams, tėvynės priešams, paniekos tingimams, pavydo laimingiesiems ir 
daugybė kitų jausmų. 

Iš dorinių jausmų mūsų visuomenėje ypač vertinamas meilės jausmas. 
Tai ypatinga pozityvių dorinių emocijų išraiška ne tik kitiems žmonėms, 
piešingos lyties asmenims, bet ir veiklai, gamtinei bei kultūrinei aplinkai ir 
apskritai sėkmingai egzistencijai. Meilė skatina žmones bendrauti ir vienas 
kitam padėti, užtikrina pasitenkinimą gyvenimu. Ji yra vienas svarbiausių 
literatūros, muzikos, dailės ir kitų meno sričių objektas. Ten doroviniai 
jausmai susipina su grožio pažinimo bei estetiniais jausmais. 

Intelektiniai jausmai kyla vykstant protinei veiklai. Jau pats intelek- 
tualinis veiklos procesas yra įdomus ir malonus, o trūkstant veiklos, atsi- 
randa monotonija, nuobodulys ir kiti neigiami išgyvenimai. 

Įvairiausių intelektinių jausmų kyla kūrybinėje veikloje. Čia ir 
abejonių, ir apsisprendimo džiaugsmas, problemų sprendimo kančios ir 
naujų išvadų ar sukurtų kūrinių entuziastingi vertinimai. Intelektinius 
jausmus žadina ir protinės varžybos, pergalės ir pralaimėjimai (politinėse 

kovose, teismuose, šachmatų varžybose ir kt.). Būdinga, kad intelektinius 

jausmus žadina nauja informacija. Manoma, kad naujo siekimas ir to išgy- 

venimas ne tik skatina mokslinę, meninę bei techninę kūrybą, bet ir apran- 
gos, bendravimo ir kitų sričių madų keitimąsi. 

Estetinių jausmų kyla pažįstant specifinę, sudėtingą objektų savybę - 
grožį. Grožiui pažinti reikalingos ir intelektinės pastangos, ir moralinės 
nuostatos bei atitinkami doriniai bei intelektiniai jausmai. Estetiniai jaus- 
mai siejasi su pačiu aukščiausiu žmogaus kultūrinių-dvasinių ir materialinių 
poreikių patenkinimu. Estetinius jausmus gali sukelti kiti žmonės ir jų 
veikla, įvairūs meno kūriniai ir gamtos objektai. Estetinių jausmų pobūdis 
priklauso nuo bendro grožio supratimo (gražus yra prasmingas gyvenimas, 
gražu yra tai, kas nesukelia praktinio suinteresuotumo, gražu yra tai, kas 
gali patenkinti erotinius potraukius, ir t.t). Estetiniai jausmai yra malonūs 
(kai kurie tyrinėtojai mėgina išskirti ir neigiamus estetinius jausmus: pasi- 
bjaurėjimo, niekšiškumo ir pan., tačiau tie bandymai nebuvo teigiamai 
įvertinti). Apie estetinio malonumo kilmę buvo ir yra skirtingų nuomonių. 
Č. Darvinas ir froidistai estetinį malonumą kildino iš erotinių poreikių pa- 
tenkinimo. Aristotelis ir šiuolaikinės kognityvinės psichologijos šalininkai 
manė, kad estetinį pasitenkinimą sukelia tvarkos, moralinių normų laiky- 
masis, simetrijos ir praktiškai naudingų objektų savybių pažinimas. Atrodo, 
kad teisingiausia yra pažiūra, pasak kurios, malonius estetinius jausmus žmo- 
gui sukelia aukščiausių dorinių, intelektinių, estetinių, erotinių ir praktinių 
poreikių patenkinimas. 

Visus patenkinančios estetinių jausmų klasifikacijos dar nėra su- 
kurta. Žymus vokiečių meno psichologas G.E. Miuleris-Freinfeldas siūlo 
skirti šias estetinių jausmų rūšis: didingumo, kilnumo, gražumo, komišku- 
mo, tragiškumo ir gracijos. 

Jausmų reikšmė Dėl jausmų ir emocijų reikšmingumo ir vietos žmonių 
ir jų asmenybi- gyvenime buvo ir yra skirtingų požiūrių. Žinoma, kad 
niai skirtumai Kai kurių rytų tautų religijos (dzenbudizmas ir kt.) žmo- 

nių siekių idealu laiko atsisakymą nuo poreikių (nieko 
nenorėti, vadinasi, visko turėti) ir kartu nuo tų poreikių nepatenkinimo 
kančių bei patenkinimo džiaugsmo. Minėta, kad kai kuriose kultūrose yra 
įprasta nerodyti aplinkiniams savo jausmų. Dabar mūsų žurnalistai bei po- 
litikai dažnai agituoja atsisakyti emocijų ir remtis vien tik loginiais (proto) 
argumentais. 

Iš tikrųjų emocijų nuo protinio pažinimo ar loginio samprotavimo at- 
skirti neįmanoma. Emocijos yra pagrindinis žmogaus asmenybės energijos šal- 

tinis. Jei žmogus ką nors vertina nepasiduodamas emocijų įtakai, jis dažniau- 
siai lieka pasyvus. O kai kyla koks nors jausmas (pyktis, baimė, pavydas, 
džiaugsmas ir t.t.), tada prasideda aistringa vidinė bei išorinė veikla. Daugelis 
žymių žmonių emocingai veikė ir savo pasisakymais aukštino emocingumą. 
Vadinasi, reikia manyti, kad emocionalios asmenybės yra vertingesnės už emo- 
ciniu šaltumu pasižyminčius žmones. 

Atskirų asmenybių jausmų pasaulio skirtumai pirmiausia pasireiškia 
emocionalumo lygiais. 

Emocionalūs žmonės džiaugiasi ir liūdi, myli ir neapkenčia, garbina 
ir niekina, pavydi ir atleidžia, juokiasi ir verkia, aistringai ko nors siekia ir 
nusivilia ir t.t. Ramių, šaltakraujų žmonių emociniai išgyvenimai skurdesni: 
jiems būdingas mažesnis jautrumas, santūrios išorinės išraiškos, vadovavi- 
masis išskaičiavimais ir kitomis protingomis išvadomis. Nors abiejų lyčių 
asmenys gali būti didesnio ar mažesnio emocionalumo, tačiau akivaizdžiai 
moterys yra emocionalesnės už vyrus. To priežasčių, matyt, reikia ieškoti 
žmonijos istorijoje, kai vyrai dažnai atlikdavo darbininko ir kario vaidme- 
nis, o moterys čiūčiuodavo vaikučius, ruošdavo maistą, tvarkydavo būstus, 
rūpinosi vyrų bei vaikų poilsiu ir pramogomis. Už suaugusiuosius emociona- 
lesni yra vaikai. Pasitaiko ir padidinto, patologinio, emocionalumo pavyz- 
džių. Hiperemocionalūs asmenys jaudinasi dėl menkų, nereikšmingų dalykų, 
dažnai yra kaprizingi, isteriški ir nepatenkinti nei savimi, nei juos supan- 
čiais žmonėmis. 

Esant vienodam emocionalumui, žmonės gali skirtis emociniu pa- 
stovumu. Emocinio gyvenimo intensyvumo ir pastovumo santykis gali būti 
įvairus (didelis emocionalumas ir didelis emocinis pastovumas, didelis 
emocionalumas, bet mažas pastovumas ir t.t.). S. Rubinšteinas mėgino iš- 
skirti žmones į tipus pagal jų emocionalumą. Individualizuotu emociona- 
lumu pasižymintys žmonės labai impulsyviai reaguoja į įvairus emocinius 
poveikius. Sentimentalūs asmenys yra labai jautrūs, nepastovūs, pasyvūs ir 
uždari. Aistringos prigimties asmenybės patiria daug stiprių emocijų, jas 
aiškiai ir labai energingai išreiškia. 

Žmonės skiriasi ir savo emocinio gyvenimo turiniu, kuris labai pri- 
klauso nuo gyvenimo sąlygų ir visos asmeninės patirties. Nuo vaikystės my- 
limas vaikas ir daugiau teigiamų emocijų patyręs žmogus savo emocijų turtin- 
gumu labai skirsis nuo šiurkščioje ir priešiškoje aplinkoje išaugusių vaikų ir 
emocinio komforto nuolatos pasigendančių suaugusiųjų. Doriniai, intelektiniai 
ir estetiniai jausmai gali būti išugdomi tik patiriant atitinkamus išgyvenimus. 

Jausmų Psichologijoje, aiškinantis emocijų savireguliacijos proble- 
valdymas mą, nesiekiama suvienodinti žmonių emocinio gyvenimo, 
tačiau kai kada per stiprios emocijos kenkia objektyviam 
pažinimui, tikslingai veiklai ir sėkmingam bendravimui. Žmonės teisingai 
sako, kad “širdžiai neįsakysi", nes tiesiogiai emocijų kontroliuoti neįmanoma 
(matyt, dėl to, kad emocijų centrai yra požievio srityje, o ne žievėje). Ta- 
čiau yra būdų netiesiogiai emocijas reguliuoti. Jei situacija kelia baimę (pvz., 
egzaminas, pasirodydamas scenoje ir pan.) ar kitokią įtampą, ją reikia kuo 
dažniau kartoti, jai tinkamai pasirengti. 

Žmogų galima pradėti gerbti ar net mylėti geriau pažinus jo tei- 
giamas savybes. Ir priešingai, prieraišumo emocijos išnyksta mažėjant 
kontaktams (toli akys - toli širdis). 

Norėdami kontroliuoti savo emocijų išraišką, turime išmokti jas 
atpažinti. Čia pravartu būtų pastudijuoti emocinių išraiškų pavyzdžius ir 
kartkartėmis savęs paklausti: “Ką aš jaučiu? Ko aš noriu? Ko man trūks- 
ta? Supratę savo poreikius, jų sukeliamas emocijas, galime stebėti, kaip 
jos valdo mūsų kūną. Kiekvienas jausmas vis kitaip mus veikia. Pajutę rau- 
menų įtampą, tikimės atpažinti baimę ar nerimą, “suakmenėjusį" veidą ir 
sunkų kvėpavimą - susijaudinimą ar įskaudinimą ir pan. Ir atvirkščiai, rau- 
menų atpalaidavimas yra teigiamų emocijų, ramybės, pusiausvyros, pasi- 
tenkinimo išorinis požymis. Taigi, pasinaudoję autogenine treniruote, galė- 
tume išmokti valdyti savo emocijas. Ir pradėkime tai nuo raumenų įtampos 
valdymo (prisiminkite V. Džemso - K. Langės emocijų kilmės teoriją). Šiuo 
metodu atpalaidavę raumenis iš karto pasijuntame nusiraminę ir galime 
objektyviau vertinti situaciją užklupus nerimui, įtampai ar stresui. 

Kitas būdas, padedantis sąmoningai siekti dažnesnių teigiamų 
emocijų, - tai kai kurių neurolingvistinio programavimo siūlomų taisyklių lai- 
kymasis. Savo mintyse turime vartoti kuo mažiau neigiamą patirtį iššau- 
kiančių žodžių — raktų ir kuo daugiau teigiamų. Pvz., užuot sau mintyse 
sakę: “Kokia šiandien bloga diena, aš jaučiuosi toks nevykęs, man taip ne- 
siseka", - derėtų pagalvoti: “Šiandien aš jaučiuosi ne toks laimingas, kaip 
norėčiau, šiandien man nelabai gera diena." Tuo pačiu principu turėtume ir 
apie save galvoti (ne “koks aš kvailas!," bet “aš neprotingai pasielgiau!“" ir 
pan.). Gerų žodžių ir minčių buvimas mūsų pasąmonėje sukelia teigiamą 
patirtį, geras emocijas ir prisiminimus, kurie ir ateičiai gali užprogramuoti 
palankius mums įvykius. 

Karių jausmai Kariuomenė yra Tėvynės valstybingumo ir nepri- 
ir jų ugdymas klausomybės gynėja, tautos idealų ir siekių puose- 

lėtoja ir saugotoja, aukštos moralės pavyzdys, garbingų tautos tradicijų ir 
vertybių nešėja. Garbingas Tėvynės gynėjo vardas įpareigoja Lietuvos karį 
būti pasiaukojamai ištikimam Tėvynės idealams ir siekiams, drausmingam, 
teisingam, drąsiam, doram ir sąžiningam, gerai suvokti ir atlikti savo parei- 
gas, vykdyti karinės priesaikos ir statutų reikalavimus. Todėl aukštesniųjų 
jausmų (patriotinių, dorinių, intelektualinių ir estetinių) puoselėjimas bei ug- 
dymas yra vienas svarbiausių karinio auklėjimo uždavinių. 

Apie kariuomenės vaidmenį patriotiniam jaunimo auklėjimui bu- 
vęs Lietuvos kariuomenės vadas ir krašto apsaugos ministras brig.gen. Sta- 
sys Raštikis rašė: “Ne tik buvęs mūsų karių auklėjimas, bet ir daugelio ka- 
rių pracitas įvairių vargų ir kančių pragaras ir kruvini kryžiaus keliai sude- 
gino juose, kaip ir daugelyje mūsų tautiečių, savitarpio antagonizmo lieka- 
nas. Todėl mes atmetame viską, kas mus skiria, ir priimame tik tai, kas mus 
jungia. Aš manau, teigiama yra gero kario ypatybė , kad jis, toleruodamas 
kitus, išskyrus tik savo tautos priešus, gerbdamas kiekvieno savo tautiečio 
vienokius ar kitokius įsitikinimus, pats iškyla aukščiau partijų skirtumų, 
laikydamas juos ne pirmaeiliais, bet trečiaeiliais reikalais. Šio pasaulio rei- 
kaluose mums pirmoje eilėje yra savo Tėvynė plačiąja prasme, po to visi 
savo tautiečiai, kurie juk yra mūsų bendros tautinės šeimos nariai, mūsų 
broliai ir seserys, ir tik po to visi kiti reikalai. Taip išauklėjo mus ne tik gy- 
venimo patyrimas, bet ir Lietuvos kariuomenė, kuri šalia Lietuvos mokyk- 
los buvo taip pat milžiniška ir praktiška visos tautos mokykla (St.Raštikis. 
Kovose dėl Lietuvos, II d., p.65). 

Kovotojo ugdymas - sudėtingas, daugiaplanis procesas, apimantis ži- 
nių perteikimą, mokėjimų ir įgūdžių formavimą, meistriškumo siekimą, reika- 
lingų jausmų ir emocijų ugdymą. Reikia žinoti, kad, ugdant karių jausmus, 
neužtenka jiems perteikti karybos, istorijos, politologijos, religijos, psicho- 
logijos, dorovės, etikos ir estetikos žinias. Žinios įsisgmoninamos ir gilėja 
palyginti greitai, o jausmai, ypač aukštesnieji, formuojasi žymiai lėčiau. Kad 
atotrūkis tarp Žinių ir emocinių išgyvenimų būtų kuo mažesnis, būtina jas 
perteikti vaizdžiai, emocionaliai, įtikinamai, užsiėmimus organizuoti taip, 
kad jie žadintų karių išgyvenimus, paliestų ne tik jų protus, bet ir širdis. 
Pratybų ir mokymų metu turėtų būti leidžiama pasireikšti karių savaran- 
kiškumui, nes tai ne tik didina jų aktyvumą, iniciatyvumą, bet ir skatina 
teigiamus emocinius išgyvenimus. 

Patriotiniai karių jausmai ugdomi supažindinant juos su garbinga 
tautos pracitimi, mūsų tėvų ir protėvių kovomis už Tėvynės laisvę ir nepri- 
klausomybę, tęsiant kovines ir patriotines tautos tradicijas, iškilmingai ir 

pakiliai švenčiant valstybines ir tautines šventes. Karių patriotizmą ugdo 
susitikimai su kariuomenės ir pasipriešinimo sąjūdžio veteranais, ekskur- 
sijos į istorines Lietuvos vietas, gerų knygų skaitymas ir aptarimas, spek- 
taklių, muziejų lankymas, dokumentinių ir meninių filmų žiūrėjimas, daly- 
vavimas tautinių ir valstybinių švenčių renginiuose, istorinių sukakčių mi- 
nėjimas ir t.t. Svarbu, kad visi renginiai būtų gerai organizuoti, ne tik pra- 
turtintų karių žinias, bet ir sužadintų jausmus ir išgyvenimus. 

Jausmai vystosi ir susiformuoja praktinėje veikloje, todėl labai svar- 
bu, kad ir patys kariai būtų pratinami patriotiškai elgtis, aktyviai dalyvautų 
renginiuose ir šventėse, patys joms ruoštųsi, neliktų vien tik stebėtojais. 

Intelektualiniai jausmai vystosi skatinant karių žingeidumą, domė- 
jimąsi mokomąja medžiaga, technika, ginkluote, taktiniais užsiėmimais. 
Sėkmė priklauso nuo vadų bei instruktorių sugebėjimo įdomiai pateikti 
dėstomąjį dalyką, vadovauti pratyboms bei mokymams. 

Estetinius jausmus žadina grožis. Meno kūriniai, gamtos vaizdai dėl 
savo vaizdingumo, konkretumo, įtaigumo yra suvokiami emocionaliai. Jie 
gali sužadinti ne tik estetinius, bet ir kitus aukštesniuosius, ypač dorinius, 
patriotinius, jausmus. Todėl gamtos paminklų, vaizdingų vietų, teatrų, mu- 
ziejų, parodų lankymas, susitikimai su literatūros ir meno veikėjais, pačių 
karių meninė kūryba turi užimti svarbią vietą karių ugdymo procese. 

Emocinėms biūšsenoms ir jų kaitai didelės reikšmės turi aplinka, ku- 
rioje kariai gyvena. Gerai organizuota buitis, palankios gyvenimo sąlygos, 
griežta kariška tvarka, pavyzdinga švara, skoningas patalpų apipavidalini- 
mas, tvarkinga apranga, aplinkinių pasitempimas, žvalumas daro teigiamą 
poveikį karių jausmams. 

Teigiamoms emocinėms biūšsenoms palaikyti labai reikšmingas ir 
draugiškas karių tarpasmeninis bendravimas bei geri vadų santykiai su eili- 
niais kariais. Vadų dėmesingumas, atidumas, pagarba kariams, rūpinimasis 
jų reikalais žadina teigiamas karių emocijas ir tuo pačiu didina jų emocinį 
imlumą auklėjamajai vadų įtakai. 

Karių jausmai Atskirai reikėtų pakalbėti apie karių jausmus mūšyje. 

mūšyje Mūšyje ir kitose ekstremaliose situacijose įvairios emoci- 

nės būsenos ir jausmai pasireiškia labai intensyviai ir di- 

namiškai. Vieni jų mobilizuoja karius, skatina jų aktyvumą, kovingumą, 

didina fizines ir psichines karių galias. Kiti, priešingai, paralyžiuoja akty- 
vumą, dezorganizuoja veiklą, gali sukelti net šoką, paniką. 

Todėl labai svarbi kario savybė - jo psichinis, emocinis stabilumas, at- 
sparumas stresams. 

Ypatingą vietą plačiame kario jausmų spektre užima moraliniai - pa- 
triotiniai jausmai: meilė Tėvynei, drąsa, pasišventimas, netgi entuziazmas 
ginant Tėvynės siekius, tikslus, idealus, stiprūs pareigos ir atsakomybės 
jausmai. Šie aktyvinantys ir mobilizuojantys jausmai turėtų dominuoti ir 
nustelbti neigiamas emocines būsenas (nerimą, baimę, nepasitikėjimą, 
abejones), nes pastarosios slopinančiai veikia kario aktyvumą ir kovingu- 
mą. 

Ypač stiprius išgyvenimus patiria jauni, nepatyrę kariai dalyvaudami 
pirmuosiuose mūšiuose arba išgyvendami kitas netikėtas, ekstremalias situaci- 
jas. Kad tokios situacijos neparalyžiuotų jaunų karių elgsenos, kad kuo ma- 
žiau trikdytų jų veiksmus, būtina iš anksto karius psichologiškai rengti, pa- 
dėti kaupti emocinę patirtį, kuri galėtų praversti ekstremaliomis sąlygomis. 
Reikia nuolatos formuoti aukštesniuosius karių jausmus, siekti jų emocinio 
stabilumo. Didelę įtaką karių jausmams daro jų bendravimas su vadais, 
asmeninis vado pavyzdys. 

Apie karių psichinių būsenų kaitą prieš mūšį, mūšio metu ir po mūšio, 
taip pat mobilizuojantį vadų vaidmenį šiose situacijose bus kalbama kitame 
skirsnyje. 


Kartojimo testas 


1. Jausmai yra: 
1) pasismaginimo procesas; 
2) apibendrinti jutimai; 
3) santykių su pažįstamais objektais išgyvenimai. 
2. Jausmų išraiškos padeda: 
1) atsipalaiduoti nuo per didelių įtampų; 
2) bendrauti su kitais žmonėmis; 
3) adaptuotis prie emociogeninių situacijų. 
3. Aukštesnieji jausmai skiriasi nuo žemesniųjų: 
1) išgyvenimų trukme ir intensyvumu; 
2) istorine kilme ir reikšmingumu žmogaus asmenybei; 
3) žemesnieji jausmai tie, kurie sumenkina žmogaus asmenybės 
vertę. 

2. Valia. Karių valios grūdinimas 


Kasdieniniame gyvenime ir grožinėje literatūroje apie 
valią dažnai kalbama tik tada, kai susiduriama su ypatin- 
gais jos pasireiškimais. Pvz., legenda tapo pasakojimas 
apie senatoriaus Licinijaus poelgį germanų stovykloje. Prie laužo puotau- 
dami germanai ėmė šaipytis iš deryboms atvykusių romėnų, kad šie esą 
išglebę pertekliuje gyvendami ir dėl to neatsilaikysią prieš germanų karius. 
Išgirdęs tai, Licinijus priėjo prie degančio laužo, ištiesė ranką į ugnį ir laikė tol, 
kol ranka suanglėjo. Prieš keliolika metų spauda rašė apie tragišką atsitiki- 
mą gyvačių fermoje prie Rio de Žaneiro. Kartą tos fermos mokslininkas 
vakare pasiliko vienas laboratorijoje. Netikėtai jį įkando kažkokiu būdu iš 
narvo pabėgusi kobra. Priemonių, kurios sustabdytų nuodų veikimą, nebu- 
vo. Įgeltasis profesorius, ieškodamas pagalbos, paskambino telefonu, bet 
žinojo, kad gydytojas iki jo mirties nespės atvykti. Tada ėmėsi aprašinėti, 
kaip jaučiasi kobros įgeltas žmogus. Atvykę gelbėtojai rado profesorių nebe- 
gyvą prie dienoraščio, kuriame jis užrašė savo paskutinę mokslinę informa- 
ciją apie kobrų nuodų veikimą. Tokių stebinančių žmonių valios pasireiš- 
kimo pavyzdžių galima rasti labai daug. Tačiau valios reikia ir visiems pa- 
prastiems sąmoningiems veiksmams atlikti: pakilti ryte iš lovos, atlikti savo 
įprastus darbus, ištarti žodžius ir t.t. Be valingų pastangų atliekami tik įgimtų 
fiziologinių reakcijų judesiai (kvėpavimas, čiaudėjimas, kosėjimas ir kt.) arba 
suautomatinti veiksmai, atliekami be išankstinių ketinimų (įpročių veiksmai, 
kuriuos žmogus nesąmoningai kartoja, ir kt.). 

Valia dalyvauja (arba ne) ir vidinėje psichinėje veikloje. Jau pažinimo 
procesus aiškindamiesi mes skyrėme iš anksto numatytą suvokimą, valingą 
dėmesį ir įsiminimą bei atgaminimą. Valia būtina pasirenkant vienokią ar 
kitokią veiklą, tą veiklą reguliuojant ir įveikiant kliūtis, jei siekiant tikslo jų 
kyla. Apibendrindami tai, kas buvo kalbėta, valią apibrėšime taip: 

Valia yra sąmoningas aktyvumas, pasirenkant veikimo kryptis, įvei- 
kiant kliūtis, siekiant tikslo. 

Valia žmogaus psichikoje atlieka stimuliavimo, reguliavimo, sulaiky- 
mo funkcijas. 

Stimuliavimo funkcija pasireiškia tuo kad valios pastangomis žmo- 
gus iš pasyvios būsenos, pasibaigus pasyviam poilsiui, pereina į aktyvią, 
imasi darbo, pakyla iš miego ir keliasi, stengiasi įveikti kliūtis, nepasiduo- 
damas nuovargiui, monotonijai, ir t.t. Stimuliuojančios valios ypatybės — 
tikslingumas, ryžtingumas, atkaklumas ir kitos. 


Bendrasis 
apibūdinimas 

Reguliavimo funkcija ryškėja pasirenkant optimaliausius veikimo 
būdus ir atmetant tas kryptis ar veikimo motyvus, kurie asmenybei dėl ko- 
kių nors priežasčių nepriimtini. Siekiant kokio nors sudėtingesnio tikslo 
veikimas reguliuojamas nuolat (paklydęs keleivis keičia kelio kryptis, kol 
išeina iš klaidaus miško; žmogus išbando daugybę metodų, kol išsprendžia 
sudėtingą uždavinį; kūrėjas - kol suranda patenkinantį jo vaizduotę kūrinio 
variantą ir t.t.). 

Sulaikymo funkciją valia atlieka stabdydama kam nors kliudančius 
emocijų pasireiškimus (pykčio, nevilties, pavydo ir pan.), slopindama že- 
mesniųjų materialinių poreikių tenkinimo (nesaikingų lytinių potraukių, 
gobšumo, asmeninio komforto siekimo ir t.t.) siekimus aukštesnių ar idea- 
lių siekimų labui (savo asmeninės laimės aukojimas vaikų, draugų, Tėvynės 
gerovei). Sulaikydami save nuo nederamo elgesio, išsiugdome tokias valios 
ypatybes, kaip: kantrybė, ištvermingumas, susivaldymas. 

Valios aktyvumo priežastys dar nėra galutinai ištirtos. Intelektualistinė 
valios teorija teigia, kad valingo aktyvumo priežastis yra proto išvados. Jų 
skatinamas žmogus pasirenka tikslus, metodus ir įveikia kliūtis. Emocinės 
valios teorijos šalininkai aiškina, kad pagrindinė valingo veikimo priežastis 
yra įvairios emocijos, kurios stimuliuoja ir tikslų pasirinkimą, ir visą valios 
energiją, būtiną tiems tikslams pasiekti. Voliuntaristinė valios teorija (A. 
Šopenhaueris ir kt.) valią laiko labiausiai išsivysčiusia žmogaus savybe, sti- 
muliuojančia bei reguliuojančia visą žmogaus psichinę ir fizinę veiklą. 

Mūsų nuomone, nė viena iš šių kraštutinių hipotezių valingo veikimo 

teisingai neaprašo. Valingai veikiant, be abejo, dalyvauja ir emocijos, ir 
proto išvados. Pačios valios prigimties psichologija dar nėra paaiškinusi. Ne 
visai aišku, ar, psichinius reiškinius klasifikuojant, valią tikslingiau skirti prie 
procesų, ar prie asmenybės psichinių savybių (nes yra valingas veikimas su 
pasirengimo, reguliavimo ir t.t. veiksmais, bet nėra „grynos“ valios, kaip, 
pvz., įsiminimo, vaizduotės ar emocijų, proceso ar būsenos). 
Ši problema iškilo filosofijoje dar prieš psichologijos 
mokslo atsiradimą. Klausimas yra labai paprastas: ar 
žmogus turi laisvą valią? Kitaip formuluojant, ar jis 
gali laisvai rinktis savo veikimo kryptis? 

Atsakymai į šį klausimą buvo skirtingi. Krikščionybės teoretikai, 
pripažindami Dievo absoliutą, kartu pripažino ir žmogaus pasirinkimo lais- 
vę. Laisvai pasirinkdamas elgsenos kryptis, žmogus kartu yra atsakingas už 
savo veikimą ir jo rezultatus (prieš Dievą ir prieš žmones). Tačiau supran- 
tame, kad visiškos veikimo laisvės žmogus negali turėti, nes negali veikti 


Valios laisvės ir 
būtinumo 
problema 

prieš gamtos, visuomenės ir savo paties asmenybės dėsnius (žmogus negali 
grįžti į praeitį arba pabėgti į ateitį ir pažvelgti, kaip ten bus, nors jam tai 
būtų naudinga; jis negali staiga pakeisti savo vertybių, kurios susiformavo 
per gyvenimą ar buvo išugdytos, negali priimti begalinio informacijos kie- 
kio ir pan.). 

Kitaip atsakyti į klausimą apie valios laisvę pabandė filosofai ma- 
terialistai. T.Hobsas (XVII a.) ir jo pasekėjai teigė, kad žmogus neturi jo- 
kios valios laisvės, nes jo elgseną apsprendžia aplinka. T.Hobsas lygino 
žmogaus veikimą su bėgančiu vilkiuku, kuriam kažkas uždrožė botagu. Jei 
tas vilkiukas supras tik bėgimo faktą, neįsisąmonindamas priežasčių, jis gali 
priskirti sau laisvą valią. Taip ir žmonės: jie supranta tik savo elgseną ir, 
nesuprasdami jos priežasčių, mano veikią laisva valia. 

Šių abiejų pažiūrų prieštaravimus pastebėjo ir teisingai apibendrino 
G.H. Hėgelis. Laisvę jis apibrėžė kaip įsisąmonintą, pažintą būtinumą. Aplin- 
ka ir pats žmogus, kaip jos dalis, yra dėsningi reiškiniai. Dėsnių savo valia 
žmogus pakeisti negali, jis negali veikti prieš juos. Todėl absoliučios valios lais- 
vės negali būti. Tačiau, pažindamas tikrovės dėsnius, žmogus įgyja tam tikrą 
reliatyvią veikimo laisvę. Pavyzdžiui, žmogus negali tiesiogiai pažinti ateities, 
bet, žinodamas reiškinių raidos dėsnius, išmoko prognozuoti Saulės ir Mė- 
nulio užtemimus ir kitus ateities įvykius, įveikti Žemės traukos jėgą, net 
formuoti pageidaujamas gyvūnų savybes. Žinoma, žmogaus pageidavimai ir 
siekimai visada daug didesni negu rezultatai. 

Apibendrinant tai, kas paminėta, matyt, teisinga į iškeltą klausimą 

apie valios laisvę atsakyti taip: žmogus turi reliatyvią valios laisvę. 
Valingas veikimas gali būti paprastesnis ir sudėtin- 
gesnis, tačiau jis visada susideda iš tam tikrų skirtin- 
gų veiksmų. Pavyzdžiui, jei moksleivis nori pamatyti 
kokį nors filmą, tai jis: 1) pasirenka tikslą ir numato priemones jam pasiekti 
(reikia pinigų, reikia numatyti, į kokį kino teatrą eiti, ir kt.), 2) įvykdo, ką 
užsibrėžęs (nueina, perka bilietą, stebi kino filmą), 3) įvertina atliktus veiks- 
mus (vertėjo ar nevertėjo stebėti šį kino filmą ir kt.). Šis valingas veikimas 
yra paprastas dėl to, kad čia nebuvo ryškios motyvų kovos nei pasirenkant tiks- 
lą, nei susiieškant priemones. Apsispręsti dėl to buvo lengva, lengva ir įvyk- 
dyti, nes siekiant tikslo neiškilo didesnių kliūčių. 

Sudėtingi valios aktai turi tuos pačius etapus, tačiau jų turinį suda- 
ro daugiau ir intensyvesnių valios veiksmų. Pirmajame etape tikslo pasirin- 
kimas būna susijęs su ilgiau ar trumpiau besitęsiančia motyvų kova. Pavyz- 
džiui, kai moksleiviui reikia rinktis profesiją, jis stengiasi įvertinti kiekvie- 


Pagrindiniai valin- 
go veikimo etapai 

nos jį dominančios profesijos teigiamas bei neigiamas puses, apsvarsto savo 
galimybes, numato galimas kliūtis, ateities perspektyvas ir kt. Motyvų kova 
gali kilti ir dėl to, kuriam tikslui suteikti siekimo pirmenybę (pvz., ar pirma 
baigti mokslus, susikurti pakankamai gerą materialinę padėtį ir tik po to 
vesti, ar pirmenybę teikti šeimos sukūrimui, meilės jausmų pilnatvei, kitus 
tikslus laikant antraeiliais, ir pan.). 

Motyvų kova dažnai vyksta ir numatant tikslo pasiekimo būdus ir 
priemones. Kiekvienas iš galimų būdų ir priemonių būna vertinamas pagal 
kriterijus, kurie yra būdingi tai asmenybei ir išplaukia iš tos asmenybės 
bendrų vertybių bei vertybinių orientacijų sistemos. Pavyzdžiui, kiekvienas 
žmogus siekia užimti visuomenėje kuo geresnę padėtį ir joje įsitvirtinti. 
Vieni tai daro siekdami mokslo, kiti — turto, treti - pažinčių su įtakingais 
asmenimis, ketvirti - kvalifikuotu darbu bei kūryba, dar kiti tam tikro statu- 
so visuomenėje siekia nusikalstama veikla ir t.t. 

Kadangi motyvų kova tokia svarbi pasirenkant tikslus bei priemo- 
nes jiems pasiekti, dėl to atsirado prielaida, kad ji ir yra svarbiausias valin- 
go veikimo komponentas. Tačiau tokia pažiūra vargu ar teisinga, nes vis 
dėlto daugiausia pastangų reikalauja užsibrėžtų siekimų vykdymas. 

Siekiant užsibrėžtų tikslų, paprastai kyla įvairių kliūčių. Jos skirsto- 
mos į vidines ir išorines. Vidinėms priskiriamos: vidinė inercija, neigiamos 
emocijos, monotonija, nuovargis, įvairios kitos asmens savybės, trukdančios 
siekti tikslo, ir kt. Išorinės kliūtys — tai įvairios gamtinės kliūtys (aukšti kal- 
nai, blogas klimatas ir pan.), daiktų savybės (gendantis automobilis kelei- 
viui, kietas akmuo skulptoriui ir pan.), kitų žmonių pasipriešinimas (priešai 
kėsinasi į Tėvynės laisvę, tėvai draudžia bendrauti su mėgstamais draugais 
ir pan.). Kliūtys gali būti įveikiamos ir neįveikiamos (apie tai buvo kalbėta 
Jausmų skyriuje). Objektyviai įveikiamas kliūtis nugalėti asmenybei gali pri- 
trūkti valios jėgų, ir ji gali nepasiekti tikslo. Ne visada atsisakymą siekti užsi- 
brėžto tikslo reikia vertinti kaip valios silpnumo požymį. Siekiant tikslo, gali 
atsirasti naujų duomenų apie jo reikšmingumą ar beprasmiškumą, gali pa- 
sikeisti aplinkybės, dėl kurių buvę tikslai ir priemonės netenka buvusios 
vertės ar net tampa nedorovingi (pvz., kolūkinės tvarkos propagavimas že- 
mės ūkyje neteko buvusios vertės tik po ilgamečių eksperimentų ne tik 
Lietuvoje, bet ir kitose šalyse ir pan.). Keičiantis visuomenės ir asmenybės 
vertybėms, vyksta daugybė pasikeitimų, kur dėl motyvų kovos atsisakoma vienų 
tikslų ir pasirenkami kiti. Vadinasi, pakeisti vertybines orientacijas bei vei- 
kimo tikslus dažnai reiškia valingą tobulesnių veikimo krypčių ieškojimą. 

Užsibrėždamas ir siekdamas kokių nors tikslų žmogus nuolat savo 
veikimą vertina ir koreguoja, jei veikimas nukrypsta nuo pasirinkto tikslo. 
Valia asmenybė išreiškia kaip save reguliuojanti sistema. Veikimo vertini- 
mas ir koregavimas tarp valios veiksmų yra ne mažiau svarbūs kaip motyvų 
kovos ir apsisprendimų veiksmai. 

Tikslo siekimo baigiamasis etapas yra valios veiksmų įvertinimas. 
Asmenybė vertina, pasiektas tikslas ar ne. Pasiekimas gali būti įvertintas 
praktinės naudos, funkcinio tobulumo, estetinės išvaizdos, dorovingumo ir 
kitais aspektais. 

Pagrindiniai valingo veikimo etapai, kaip pastebėjome iš pastabų 
apie motyvų kovą ir vertinimus, sudėtingesniais valingo veikimo atvejais 
kaitaliojasi, išnyksta ir vėl kyla (yra gana dinamiški). 

Pagrindinės valios savy- Kasdieninėje kalboje dažnai vertinama žmonių 

bės ir jų asmenybiniai valia, kurios silpnumas laikomas daugelio ne- 

skirtumai sėkmių priežastimi. Cia mėginsime aprašyti, 

kokios valios savybės būdingos žmonėms. Vie- 

nos savybės siejasi su tikslų pasirinkimu, kitos — su motyvų kova, trečiosios 
— su apsisprendimu, dar kitos - su vykdymu. 

Tikslingumas yra tokia valios savybė, kai asmenybė veikia turėda- 
ma aiškius tikslus ir veikimo perspektyvas. Atskirų asmenybių tikslų reikš- 
mingumas skirtingas (pagal aspiracijų lygius), skirtingas ir susikoncentra- 
vimo lygis (nuo labai pamėgusių bei aistringai siekiančių savo tikslų iki ne- 
atsakingų „vėjo botagėlių“). 

Savarankiškumas — tai tam tikra autonomija pasirenkant tikslus, jų 
siekimo priemones, vertinant savo pasiekimus. Savarankiškumo priešybė yra 
įtaigumas. Įtaigumas — tai polinkis priimti kitų žmonių pasiūlytas veikimo 
kryptis bei tikslus be savo asmeninių įvertinimų. Nesavarankiškumas pasi- 
reiškia ir vadinamuoju negatyvizmu, kai asmenybė neigia bet kokius kitų 
duodamus patarimus ir žūtbūt stengiasi veikti savaip. Tikras savarankišku- 
mas yra tada, kai kitų žmonių patarimai gretinami su savo asmenybės ver- 
tybių sistema ir priimami, jei atitinka tą sistemą. 

Iniciatyyumas — tai valios savybė, padedanti savarankiškai imtis 
veiklos, kelti naujas idėjas, ieškoti naujų kelių, kurti mokslo, meno ir tech- 
nikos kūrinius. Iniciatyvūs žmonės ne tik patys veikia kitų neskatinami, bet 
ir skatina kitus. Iniciatyvumo trūkumas padaro žmogaus veiklumą priklau- 
somą nuo aplinkos ir kitų žmonių stimuliavimo. 

Ryžtingumas yra savybė, padedanti laiku apsispręsti pasirenkant 
veikimo tikslus ir priemones. Ryžtingumas ypač reikalingas ekstremaliose 

situacijose (stichinių nelaimių, avarijų metu, kare ir pan.) ir tais atvejais, kai 
apsisprendimais rizikuojama ką nors prarasti. Tikrasis ryžtingumas nėra 
apsisprendimų skubotumas: jei aplinkybės palankios, geriausia spręsti tik 
gavus kuo daugiau informacijos apie pasekmes ir kt. Klasikinis neryžtingu- 
mo pavyzdys yra Buridano asilas, mirštantis badu dėl to, kad nepajėgia apsi- 
spręsti, iš kurios kupetos pradėti ėsti šieną: kairės ar dešinės. 

Drąsumas, kaip valios savybė, padeda įveikti baimę ir ištižimą pa- 
vojingose situacijose. Tikrai valingas žmogus drąsiai veikia tik tada, kai 
įvertina gresiančius pavojus, savo galimybes ir tuos rezultatus, kurie gali 
būti pasiekti drąsiais žygiais. Neprotinga drąsa, beprasmiška rizika pavojaus 
akivaizdoje nėra tikros drąsos požymiai. 

Atkaklumas ir energingumas labiausiai išryškėja vykdant valingus 
veiksmus. Energingumas priklauso nuo žmogaus fizinių ir dvasinių jėgų. Jis 
lemia asmenybės iniciatyvumą ir atkaklumą, su kuriuo ištvermingai įvei- 
kiamos kylančios kliūtys. Atkaklumą reikia skirti nuo užsispyrimo, kai žmo- 
gus ar vaikas žūtbūt stengiasi laikytis savos elgsenos, neatsižvelgdamas į 
grupės pageidavimus, aplinkybių kitimą bei kitas sąlygas, kurių individo 
veikla neatitinka. 

Savitvarda ir organizuotumas yra tos savybės, kurios padeda slo- 
pinti savas psichines bei fizines ypatybes (emocijas, skausmus, alkį, nuovar- 
gį ir kt.), trukdančias siekti tikslo. Organizuotumas lemia veikimo planų 
nustatyta tvarka ir greičiu vykdymą. Priešybė organizuotiems yra netvarkingi, 
impulsyvūs žmonės, besikeičiantys dėl įvairių poveikių (netvarkingos bui- 
ties), nesilaikantys duoto žodžio, nepajėgiantys laikinai atsisakyti visuome- 
nės labui asmeninio komforto ir pan. 

Valia gali būti ne tik tvirta ar silpna, bet ir gera ar bloga (pikta), 
protinga ar neprotinga. Blogos (piktos) valios pavyzdys gali būti valingos 
nusikaltėlio pastangos įvykdyti nusikaltimą. Protinga valia yra brandi, mo- 
tyvuota, o neprotinga gali virsti šiurkščia savivale, paiku užsispyrimu. 

Valios savybių skirtumai priklauso nuo įgimtų ir įgytų psichofiziologinių 
savybių. Svarbu normali žmogaus sveikata, mėgstami kasdieniniai darbai ir 
kitos pareigos, kurias žmogus tvarkingai atlieka. Valios saviugdai taip pat reikia 
valios. Kaip ją ugdyti, jei trūksta valios? Jei nepadeda reikšmingi tikslai ir tvar- 
kingo jų siekimo įgūdžiai, tai valią naudinga treniruoti režimu: gyvenimo sąlygos 
vasaros skautų stovykloje, tarnybos metai kariuomenėje ir pan. 

Valios „Savęs valdymas - pati aukščiausia valdžia, o vergavimas 
grūdinimas savo aistroms - pati didžiausia vergovė“, - rašė Seneka. 
Kokį būdą valiai lavinti bepasirinktumėm, visada reikės 

trijų dalykų: 

1)vidinio nusiteikimo, noro; 

2) laiko (kariuomenėje - visas laikas būtent tam skirtas!); 

3) pastangų. 

Galima pasitelkti vaizduotę ir surašyti du sąrašus: 

1) blogybių, kurios kyla dėl valios stokos (tu silpnas, negali to ar 
kito atlikti ir todėl gėdiniesi, esi nepatenkintas savimi, labai nori pasikeisti 
ir pan.); 

2) įsivaizduojamų privalumų, kuriuos tau gali duoti stipri, išlavinta 
valia (gerų jausmų, pasisekimų ir t.t.). 

Sulyginus pirmąjį ir antrąjį variantus, kyla noras tuoj pat pradėti 
lavinti valią. Valios akto veiksmai: 

1) ketinimas; 

2) tikslo įsisąmoninimas; 

3) motyvų kova ir apsisprendimas; 

4) būdų ir priemonių pasirinkimas. 

5) veikimas ir galutinis tikslo įgyvendinimas. 

Valia yra mūsų psichinės būklės šerdis. Svarbu suprasti, kad ji yra 
mumyse ir jos neįmanoma paimti iš kitų. Iš sąstingio gali išjudinti valios 
„gimnastika ". 

Pavyzdžiui: 

1) nepasakyti to, ką knieti pasakyti; 

2) nedaryti to, ką taip norėtum tuoj pat daryti (jeigu tai malonu); 

3) daryti nemėgiamus fizinius pratimus; 

4) išmokti nepykti, kai erzina; 

5) išmokti nebijoti, kai gąsdina; 

6) labai išalkus — nepulti prie valgio; 

7) valią grūdina fiziniai pratimai. Valia ir kūnas stiprėja lygiagre- 
čiai; 

8) suklydus prisipažinti, o užgavus - atsiprašyti (nors ir sunku); 

9) kantriai to paties keletą (keliolika) kartų mokyti silpną ar nega- 
bų karį; 

10) nesikeikti (jeigu įpratęs... ). 


Silpnavaliui būdingi tokie charakterio bruožai: 1) negatyvizmas 
(lot. negatio, nego - neigiu) -nemotyvuotas noras priešintis viskam, kas kyla 
iš kitų (jame nedrausmingumo šaknys). Negatyvizmas gali būti pasyvus — 
kai neįsakinėja — silpnavalis išsisukinėja nuo to, ką reikėtų daryti, ir aktyvus 

- kai daro priešingai, nei reikalauja Statutas. Taigi pirmoji nedrausmingumo 
priežastis - silpna valia; 2) įtaigumas (sugestyvumas) — kai aklai paklūstama 
kito valiai, klausoma nekritiškai ir neanalizuojant (pvz., lengvabūdiškas 
elgesys, gėrimas ne laiku ir be saiko, ir pan.). Silpnavališkumas, aklai pasi- 
duodama kitų įtakai, grupės normoms, nesugebėjimas, kai reikia, pasakyti 
„Ne!“, dar yra vadinamas perdėtu konformizmu (prisitaikėliškumu); 3) im- 
pulsyvumas — staigūs, impulsyvūs reagavimai, agresijos protrūkiai, neval- 
domas polinkis į konfliktus ir pan.; 4) bailumas ir neryžtingumas — iniciaty- 
vos stoka. Ši savybė dar gimdo kitas ydas - įtarumą (tikėti kitu ir pasitikėti 
reikia drąsos!), godumą (iš baimės per daug rūpinamasi savimi), egoizmą — 
tai gimdo nedraugiškumą, saviizoliaciją, vienišumą, depresiją ir t.t. 

Išugdžius stiprią valią, įgyjami tokie charakterio bruožai: 1) savit- 

varda — valdžia pačiam sau. „Žmogus, negalintis valdyti savęs, negali valdyti 
kitų... Tikroji žmogaus jėga pasireiškia ne protrūkiais, o nepažeidžiama 
ramybe." (L.Tolstojus); 2) ryžtingumas — viena būtiniausių karininko ar 
puskarininkio charakterio savybių. Kai to reikalauja tarnyba, būtina sava- 
rankiškai ir greitai spręsti ar vykdyti įsakymus. Tai - veiklumas ir organi- 
zuotumas (jie tik iš pirmo žvilgsnio panašūs į impulsyvumą); 3) atkaklumas 
- sugebėjimas siekti užsibrėžto tikslo; 4) drąsumas — valios savybė nugalėti 
baimę (nesutrikti, blaiviai vertinti situaciją bet kokio pavojaus akivaizdoje 
ir išmintingai apsispręsti parenkant geriausią veiklos būdą užduočiai įvyk- 
dyti, neaukojant pavaldinių ir savo sveikatos, gyvybės). 
Kiekvienas karys turi ne tik gerai įsisąmoninti savo 
pareigas, bet ir ryžtingai, atkakliai veikti, kad jo pilieti- 
nė pareiga - ginti ir saugoti Tėvynės nepriklausomybę - 
būtų iki galo įvykdyta. Bet kokia veikla reikalauja valios. Karinėje veikloje 
reikalingas atkaklumas, tvirtumas, drąsa, ryžtingumas, pareigingumas, 
energingumas, organizuotumas, savitvarda, savo asmeninių interesų auko- 
jimas bendram Tėvynės labui ir kitos tvirtos valios savybės. Todėl tvirta valia 
- viena svarbiausių kario asmenybės savybių. 

Kario, kaip ir kiekvieno žmogaus, valiai būdingi savi ypatumai. Pasi- 
taiko silpnos valios karių. Yra jaunuolių, kurie nesuvokia savo, kaip kario, 
Tėvynės gynėjo, pareigų, nenori prisiimti atsakomybės už jų vykdymą. Jie 
vadovaujasi savo asmeniniais tikslais ir interesais, siekia išvengti tarnybos 
arba blogai tarnauja. Pareiga yra moralinis valios komponentas. Todėl kari- 
ninkai, kaip karių auklėtojai, mokytojai ir vadai, atsižvelgdami į individua- 
lias jaunuolių savybes, privalo ugdyti jų pareigingumą, atsakingumą, stiprinti 
ir grūdinti karių valią. Karinės tarnybos metu tai geriausia padaryti. 


Valia karinėje 
veikloje 

Valia ugdoma intensyviomis treniruotėmis, nugalint sunkumus, įveikiant 
kliūtis. Karinėje veikloje pasitaiko daug įvairių sunkumų. Reikia taip organizuoti 
tarnybą ir mokymą, kad šiose veiklos srityse kariai būtų pratinami juos nugalėti. 
Daug galimybių valingumui ugdyti suteikia įvairios kovinio parengimo formos ir 
priemonės. Reikia stengtis, kad mokymai ir pratybos kuo mažiau skirtųsi nuo rea- 
lių (karinės padėties ar mūšio) sąlygų. Kariams skiriamos užduotys turi būti įvyk- 
domos iki galo. Neįvykdyti įsakymai, neatliktos arba bet kaip atliktos užduotys 
neugdo tvirtos valios, priešingai - ją silpnina. 

Karių valia ugdoma laikantis šių psichologinių reikalavimų: laipsniš- 
kai sunkinamos užduotys (net iki karių galimybių ribos), jos įvairinamos, 
ilginama išbandymų trukmė. Nederėtų kariams skirti tokių užduočių, kurių 
jie negali ar nepajėgia įvykdyti. Jei sunkumai dideli, bet įveikiami, valios 
pastangas lydi teigiamos emocijos, skatinančios veiklumą, aktyvumą. Sėk- 
mė didina karių pasitikėjimą savo jėgomis, skaidrina nuotaiką. Tai skatina 
karius įveikti naujus išbandymus, energingai ir tikslingai ir toliau veikti. 

Naudinga ne tik mokyti įveikti kliūtis, bet ir vertinti savo veiklos rezultatus, iš- 
siaiškinti, kas padaryta gerai, kas ne taip, kaip reikėjo daryti. Objektyvi, savikritiška 
savo veiklos rezultatų analizė taip pat yra žmogaus valingumo išraiška. 

Valia tvirtėja, grūdinasi aktyvioje kasdieninėje veikloje, kantriai išgyvenant 
įvairius buities sunkumus, nepriteklius, laimint dideles ir mažas pergales. Jos 
kaupia valios patirtį, grūdina ne tik valią, bet ir charakterį, nes valią pagrįstai ga- 
lima pavadinti charakterio stuburu. Karių valią ugdo griežta kariška tvarka, tikslus 
statutų reikalavimų, dienotvarkės laikymasis. Kariai kasdien turi mokytis draus- 
mės, tvarkos, pareigingumo. Atkaklumas, tvirtumas, organizuotumas, tvarkin- 
gumas ir kitos tvirtos valios savybės reikalingos ne tik kasdieninėje veikloje, bet ir 
susiklosčius ekstremalioms sąlygoms, mūšyje. 

Daugelis žmonių, taip pat ir kariai, neretai susimąsto apie save, savo 
galimybes, asmenybės charakterio savybes, trūkumus. Karininkas turi pa- 
dėti kariams ne tik geriau save pažinti, bet tą pažinimą paversti konstrukty- 
viu procesu, t.y. numatyti saviauklos bei saviugdos būdus, kurie padėtų atsi- 
kratyti silpnybių, išsiugdyti reikalingus charakterio bruožus, tobulėti. 

Valios ugdymas neatsiejamas nuo asmenybės kryptingumo, karių 
elgesio ir veiklos motyvų. Todėl lemiamą vaidmenį valios ugdymo proce- 
sui turi gilūs moraliniai karių įsitikinimai. Reikia siekti, kad pareigos 
jausmas, atsakomybė, patriotizmas ir kitos moralinės savybės būtų kiek- 
vieno dorovinių įsitikinimų pagrindas. Negalima pamiršti, kad visa valios 
energija glūdi pačiame žmoguje. Todėl labai svarbus yra vidinis žmogaus 
apsisprendimas ir pasitikėjimas savimi. Tik valia iš sąmonės (ir pasąmo- 

nės) gali išstumti baimę, nepasitikėjimo savimi pagimdytas neigiamas 
emocijas: pavydą, nedraugiškumą, uždarumą, įtarumą ir pan. Valia iš- 
ugdo kantrybę, ramumą, pakantumą, užuojautą ir išgelbsti nuo pavojin- 
go nuolankumo (išmokstama, kai to reikia, pasakyti ,„Ne!“). 

Stiprios valios žmogus yra viduje laisvas, jokie darbo, tarnybos rei- 
kalavimai jo pernelyg nevargina, nėra per sunkūs. Jis viską atlieka ramiai, 
be įtampos. Valingas karininkas ar puskarininkis yra pavyzdys būrio ar sky- 
riaus eiliniams, pelno jų pagarbą ir tikrą autoritetą. 


Kartojimo testas 
1. Valia yra būdinga: 
1) tik dorovingiems ir išsilavinusiems žmonėms; 
2) visiems normaliems žmonėms; 
3) specialiai treniruotiems asmenims. 
2. Ar žmogus turi laisvą valią? 
1) taip; 
2) ne; 
3) ir taip, ir ne. 
3. Žmogaus asmenybės vertingiausia savybė yra: 
1) intelektas; 
2) jausmai; 
3) valia. 

V. PSICHINĖS BŪSENOS IR KARINĖ VEIKLA 
1. Bendrasis psichinių būsenų apibūdinimas ir jų ypatybės 


Kaip jau minėjome, psichiką sudaro įvairiausi vidinio gyvenimo reiš- 
kiniai. Tuos reiškinius skirstome į tris grupes: psichinius procesus, psichines 
būsenas ir psichines savybes. Ankstesniuose skyriuose nagrinėjome psichinius 
procesus (pojūtį, suvokimą, dėmesį, atmintį, mąstymą, vaizduotę, jausmus ir 
valią). Dabar analizuosime kitą psichinių reiškinių grupę — psichines būsenas. 

Psichinės būsenos yra sudėtingi, pastovesni ir ilgiau trunkantys vidinio 
gyvenimo reiškiniai, susidarantys psichinių procesų ir asmenybės savybių pa- 
grindu ir tam tikrą laiką veikiantys asmenybės savijautą ir elgseną. Psichinės 
būsenos aktyvina arba slopina psichinius procesus, didina arba mažina as- 
menybės aktyvumą, darbingumą, formuoja ir atskleidžia asmenybės savy- 
bes - yra tarsi psichinių savybių statybinė medžiaga. Psichinės būsenos atsi- 
spindi individo išorėje bei elgsenoje. Pavyzdžiui, sangviniko, choleriko, 
melancholiko ir flegmatiko reakcijos į tuos pačius dirgiklius bei jų psichinės 
būsenos, esant toms pačioms sąlygoms, gali būti skirtingos: jei sangvinikas 
dažniausiai būna pakilios nuotaikos, tai melancholikas — liūdnas ir pesi- 
mistiškas. 

Psichinės būsenos pasižymi integralumu ir vientisumu. Jos 


Psichini . a e S 2 
Pasiji daro įtaką visai asmenybės psichinei veiklai ir elgsenai, nors 
ypatybės gali stipriau pasireikšti ir kurioje nors vienoje psichikos sfe- 


roje (pvz., pažintinėje, emocinėje ar valios). 

Kita psichinių būsenų savybė yra jų dinamiškumas ir santykinis pa- 
stovumas. Psichinės būsenos daugiau ar mažiau dinamiškos: dėl įvairių prie- 
žasčių kyla, tam tikrą laiką tęsiasi ir išnyksta. Psichinių būsenų dinamiškumas 
pasireiškia ir tuo, kad jos yra ne tokios pastovios kaip asmenybės savybės. 
Santykinai pastoviomis laikomos dėl to, kad ilgiau trunka ir yra pastovesnės nei 
psichiniai procesai. 

Psichinės būsenos glaudžiai susijusios su psichiniais procesais ir 
asmenybės psichinėmis savybėmis. Psichikos struktūroje psichinės būsenos 
atsidūrė tarp psichinių procesų ir psichinių savybių. Viena vertus, jos daro 
įtaką psichiniams procesams (jutimui ir suvokimui, dėmesiui, atminčiai, 
mąstymui, vaizduotei, jausmams ir valiai), kita vertus, psichinės būsenos 
yra tarsi statybinė medžiaga, iš kurios formuojamos atitinkamos savybės. 
Psichinės būsenos yra tarsi fonas, kuriame reiškiasi ir psichiniai procesai, ir 
psichinės savybės. Pavyzdžiui, kai kuriems jautresnės psichikos ir nepatyru- 

siems kariams prieš mūšį ar mūšio metu dėl didelės įtampos, nuovargio ir 
baimės sutrinka normalus jutimas ir suvokimas, netgi pasitaiko suvokimo 
iliuzijų ir haliucinacijų. Be to, tokie kariai sunkiau ištveria stresą, juos daž- 
niau ištinka šokas, kamuoja ažitacijos, panikos būsenos. Karių atsparumas 
neigiamam ekstremalių situacijų poveikiui priklauso nuo jų psichikos sta- 
bilumo, tinkamos moralinės ir psichologinės parengties, pasitikėjimo savi- 
mi ir vadovybe. 

Dar viena psichinių būsenų ypatybė - jų individualumas ir tipišku- 
mas. Kiekvieno žmogaus psichinės būsenos yra savitos, būdingos tik jam, 
kaip konkrečiam individui. Pavyzdžiui, kariui, turinčiam sangviniko tempe- 
ramentą, būdinga sureikšminti savo pasiekimus, pernelyg optimistiškai 
vertinti perspektyvas, aplinkinį pasaulį matyti šviesų ir laimingą, nes tipiška 
sangviniko būsena - džiugi, pakili nuotaika. 

Bet negalima teigti, kad asmenybės savybės bei psichinės būsenos 
visada viena kitą atitinka arba papildo. Kartais konkretų individą apima ir 
jam nebūdingos būsenos. Pavyzdžiui, prislėgta melancholiška nuotaika gali 
apimti ne tik melancholiką (šiam temperamento tipui būdinga tokia psi- 
chinė būsena), bet ir bet kurio kito temperamento tipo karį, išgyvenantį 
nemalonumus tarnyboje ar asmeniniame gyvenime. 

Psichinių būsenų įvairovė. Apie psichinių būsenų įvairovę galima 
spręsti iš šio, nors ir nepilno, jų sąrašo, tai: išsiblaškymas ir susikaupimas, 
viltis ir beviltiškumas, optimizmas ir pesimizmas, darbingumas ir tingumas, 
liūdesys ir džiaugsmingumas, įtampa ir ramybė, atsipalaidavimas, pasitikė- 
jimas ir nepasitikėjimas, ryžtingumas ir neryžtingumas, drąsa ir bailumas, 
stabilumas ir dirglumas, aktyvumas, veiklumas ir apatija, abejingumas ir t.t. 

Kaip matyti iš pateikto psichinių būsenų sąrašo, kiekviena jų turi 
savo „priešingą polių", t.y. priešingą savybę. Ši psichinių būsenų ypatybė 
vadinama poliariškumu. Pavyzdžiui, aktyvumui priešinga būsena yra pasy- 
vumas, pasitikėjimui — nepasitikėjimas, ryžtingumui — neryžtingumas ir t.t. 
Psichinių būsenų poliariškumas, staigūs individo psichinės būsenos pasi- 
keitimai ypač ryškūs neįprastose, t.y. ekstremaliose, situacijose, pavyzdžiui, 
mūšyje. 

Čia paminėtos ypatybės, vienokio ar kitokio laipsnio bei intensy- 
vumo, būdingos visų žmonių psichinėms būsenoms. Kadangi karinė tarny- 
ba ir veikla labai skiriasi nuo įprastų gyvenimo sąlygų, karių psichinėms 
būsenoms būdingi savi ypatumai. Todėl galima atskirai kalbėti apie tipiškas 
jūreivių, lakūnų, operatorių, tankistų, jaunų ir patyrusių karių būsenas, taip 
pat karių būsenas mūšyje. 

Psichinių būsenų. Psichinės būsenos daro didelę įtaką žmogaus fiziolo- 
įtaka fiziologiniams  giniams procesams (kraujotakai, kvėpavimui, širdies 
procesams ir jų darbui), ryškiausius pokyčius atitinkamai atspindi ir 
išorinė išraiška jo išorė: mimika, pantomimika, eisena, gestai, kalba. 
Pavyzdžiui, kai žmogus yra patenkintas, gerai nu- 
siteikęs, jo kvėpavimas darosi dažnesnis ir gilesnis. Nepasitenkinimas, ne- 
malonumai, priešingai — lėtina kvėpavimo ritmą ir mažina jo amplitudę. 
Susijaudinus kvėpavimas dažnėja ir gilėja, o įsitempus - lėtėja ir silpnėja. 
Pavojingose situacijose kvėpuojama dažnai, bet negiliai. Ko nors labai bi- 
jant, kvėpavimas lėtėja, o nustebus ar susijaudinus - dažnėja ir intensyvėja, 
bet išlaiko normalią amplitudę. 

Susijaudinus arba įtemptai ko nors laukiant širdies ritmas tampa 
dažnesnis ir intensyvesnis, padidėja kraujo spaudimas. Kraujotakos ir šir- 
dies darbo pasikeitimai sukelia odos, ypač veido, spalvos pakitimus - žmo- 
gus parausta arba išbąla. 

Žmogaus psichinių būsenų indikatorius gali būti ir jo elgsena (jūde- 
siai, eisena, veikla). Jeigu judesiai sulėtėję, vangūs, netikslūs, galima spėti, 
kad žmogus pervargęs, prislėgtas, apatiškas, jei dinamiški, energingi ir 
tikslūs — jo būsena ir savijauta optimali(įprasta), jei staigūs, impulsyvūs, 
karštligiški - žmogus sudirgęs, nervingas. 

Žmogaus mimika (veido raumenų tonusas, akių išraiška, kaktos 
raukšlės, antakių, lūpų forma) taip pat labai subtiliai išreiškia žmogaus psi- 
chines būsenas, jo vidinius išgyvenimus. Todėl iš prigimties geri psichologai 
ar patyrę pedagogai, stebėdami kitų žmonių ar savo auklėtinių veido išraiš- 
ką, gali daug pasakyti ir apie jų vidines būsenas. Bendraujant gana daug 
informacijos apie žmogaus psichines būsenas galima gauti stebint, kaip 
žmogus kalba, koks jo kalbėjimo tempas, ritmas, balso tembras ir intonaci- 
jos. 


2. Psichinių būsenų klasifikacija 


Psichinės būsenos gali būti įvairiai klasifikuojamos. Pagal jų įtaką 
individo psichinei veiklai, jo aktyvumui ir darbingumui būsenos gali būti 
skirstomos į optimalias, sudirgusias ir depresines. 

Optimalioms (normalioms) būsenoms būdinga pusiausvyra tarp 
nervinių jaudinimo ir slopinimo procesų. Vaizdžiai tokią būseną galima 
palyginti su automobiliu, kuris turi gerą variklį ir puikiai veikiančius stab- 
džius. Esant optimaliai psichinei būsenai žmogus yra darbingas, jo veikla 

efektyvi, duoda gerų rezultatų, žmogus nepervargsta, be reikalo nesinervi- 
na. 

Sudirgusią būseną galima pavadinti afektyvia. Ji apsunkina arba 
netgi visiškai blokuoja nervinius slopinimo procesus (neveikia „stabdžiai“). 
Sudirgusios būsenos žmogus neretai praranda savitvardą, sutrinka jo veik- 
la, elgsena, bet koks, net ir nestiprus, dirgiklis ar jaudinimas gali sukelti 
afektą. 

Depresinei (prislėgtai) būsenai būdinga neigiamas emocinis fonas, 
pasyvumas, bloga nuotaika, beviltiškumas. Sulėtėja mąstymas, nusilpsta 
valia, potraukiai prislopinti, elgsena vangi. Užklupus depresijai (kaip ir 
sudirgusios būsenos atveju) sutrinka jaudinimo ir slopinimo procesai, ta- 
čiau vyrauja slopinimas („stabdžiai“). Depresijos atveju pasitaiko ir paradok- 
salių situacijų, kai į normalius ar net stiprius dirgiklius žmogus reaguoja 
silpnai, neadekvačiai, o į silpnus, nereikšmingus — per daug jautriai ir dir- 
gliai, net afektyviai. Pavyzdžiui, pervargęs, nemiegojęs, išsekęs karys gali 
pernelyg audringai ir piktai reaguoti į nepiktas ir nereikšmingas draugų 
pastabas, ir atvirkščiai — išoriškai lieka abejingas rimtiems įspėjimams 
(„man vis tiek!“). Prislėgtos depresinės būsenos rezultatas gali būti ir akty- 
vus negatyvizmas, užsispyrimas, nereagavimas arba priešinimasis protin- 
giems draugų, auklėtojų ar vadų įspėjimams ir patarimams. 

Be jau minėtos klasifikacijos, psichinės būsenos pagal jų įtaką as- 
menybės aktyvumui ir veiklai dar gali būti skirstomos į: 1) aktyviąsias ir 
pasyviąsias; 2) kūrybines ir reproduktyviąsias; 3) darbingas ir nedarbingas; 4) 
parcelines (dalines) ir visumines, apimančias visas individo psichinės veiklos 
puses (sferas). 

Pagal tai, kokią įtaką asmenybei ar grupei daro vienokios ar kito- 
kios psichinės būsenos, jas galima skirstyti ir į teigiamas bei neigiamas. Nei- 
giamos būsenos neretai tampa psichologinių barjerų tarp mokytojo ir mo- 
kinio, auklėtojo ir auklėtinio, viršininko ir pavaldinio priežastimi. Tuomet 
ugdomieji pedagogo veiksmai būna mažai efektyvūs ar netgi neduoda jokių 
rezultatų, o vadovavimas padaliniui - neveiksmingas. 

Yra skiriamos ir situacinės, asmeninės bei grupinės psichinės būse- 
nos. Taip jos klasifikuojamos pagal tas būsenas sukėlusias priežastis bei jų 
įtaką asmenybės struktūrai. Situacines būsenas sukelia tam tikros situacijos. 
Jos išmuša žmogų iš vėžių, išprovokuoja jam nebūdingas reakcijas, daro 
įtaką jo savijautai ir poelgiams. Asmeninėmis ir grupinėmis vadinamos bū- 
senos, būdingos (tipiškos) kuriai nors konkrečiai asmenybei ar grupei. 

Pagal išgyvenimų gilumą psichinės būsenos gali būti skirstomos į 
paviršutiniškąsias ir giliąsias, pagal trukmę - į ilgalaikes ir trumpalaikes, pa- 
gal įsisąmoninimo lygį - į daugiau ar mažiau įsisąmonintas. Pavyzdžiui, aist- 
ringas įsimylėjimas esti daug gilesnis negu simpatija ar prielankumas. Jau- 
nų, neseniai pašauktų karių išgyvenamas stiprus namų ir artimųjų ilgesys 
gali trukti ilgiau ar trumpiau. Tai priklauso nuo to, kaip greitai jie pripras 
prie specifinių sąlygų, aplinkos, integruosis į naują kolektyvą. 


3. Karių psichinių būsenų priežastys 


Psichinės būsenos, kaip ir kiti vidinio gyvenimo reiškiniai, deter- 
minuoti daugelio žmogaus vidinio ir išorinio gyvenimo veiksnių. Didelę 
įtaką jų formavimuisi turi visuomeninio ir socialinio gyvenimo reiškiniai. Pa- 
vyzdžiui, jeigu jaunas vaikinas turi gerą, įdomų, jam patinkantį darbą, ne- 
blogai uždirba, pasitiki rytdiena, optimistiškai nusiteikęs, galima progno- 
zuoti, kad ir jo psichinė būsena yra optimali. Ir priešingai, jeigu žmogų ap- 
ninka nesėkmės, kamuoja netikrumas dėl ateities, socialinio nesaugumo 
jausmas, veikia nepageidautini socialinio gyvenimo faktoriai, jo psichinės 
būsenos krypsta negatyvizmo link. 

Karių psichinės būsenos labai priklauso ir nuo to, kaip kiekvienas 
karys supranta savo pilietinę ir patriotinę pareigą Tėvynei. Įsitikinta, kad 
geriausiai tarnauja, tampa drausmingais ir pareigingais kariais tie jaunuo- 
liai, kurie nevengia karinės tarnybos, aiškiai suvokia savo pilietines ir pa- 
triotines pareigas, patys, be prievartos, įspėjimų ir gąsdinimų, atvyksta į 
šaukimo apylinkes. Todėl galima teigti, kad sąmoninga pažiūra į pareigą 
Tėvynei ir karinę tarnybą kariuomenės gyvenime yra pagrindinis veiksnys. 
Nors reikia pripažinti ir tai, kad pareigos jausmą savo ruožtu formuoja ir tam 
tikros psichinės būsenos. Taigi tarp karių psichines būsenas lemiančių ir jas 
formuojančių veiksnių yra abipusis ryšys. Tai būtina žinoti karių auklėtojams, 
mokytojams ir vadams. 

Suprantama, plataus diapazono socialinio gyvenimo faktoriai konkre- 
taus individo psichines būsenas dažniausiai veikia per konkrečias socialines 
mikrosistemas, t. y. darbo kolektyvus, šeimas, studentų ar karių grupes. Todėl 
ir karių psichinės būsenos priklauso nuo tarnybos sąlygų, karių poreikių pa- 
tenkinimo, jų tarpasmeninių santykių bei santykių tarp viršininkų ir pavaldinių. 

Jeigu karinė tarnyba gerai organizuota, visiems aiški vidaus tvarka, 
kiekvienas žino, ką ir kada privalo daryti, tai ir karių psichinės būsenos 
tampa pastovesnės, atsiranda nuolatinis pasirengimas vykdyti savo parei- 

gas. Darnus, nors ir labai įtemptas, tarnybos ir kovinio mokymo procesas, 
kartu su apgalvotu auklėjamuoju ir aiškinamuoju darbu, didina karių susi- 
domėjimą tarnyba, skatina siekti gerų kovinės parengties rezultatų, žadina 
savigarbos ir pasididžiavimo savo padaliniu būsenas. 

Ir priešingai, prastas tarnybos organizavimas, netvarka, blogas va- 
dovavimas formuoja netikrumą, nervingumą, įtampą. Dėmesio stoka kari- 
nės tarnybos organizavimui sukelia abejingumo, apatijos būsenas, neigia- 
mai veikia tiek karių mokymąsi, tiek ir auklėjamąjį procesą. 

Didelės įtakos psichinėms būsenoms turi karių buities ir poilsio orga- 
nizavimas. Buityje realizuojami svarbiausi asmenybės poreikiai. Jeigu jie 
nepatenkinami, žmogus išgyvena neigiamą nepasitenkinimo būseną, tampa 
nepatenkintas ir pačiu savimi. Bet tai nereiškia, kad karių teigiamų būsenų 
susidarymui būtinas visiškas visų materialinių ir dvasinių poreikių patenki- 
nimas. Tarnyba kariuomenėje tuo ir skiriasi nuo civilinio gyvenimo, kad čia 
atsiranda objektyvių sunkumų, tam tikrų apribojimų: sumažėja galimybių 
užsiiminėti mėgstama veikla, pastebimai susiaurėja bendravimo galimybės, 
ribojami ryšiai su artimaisiais, būtina atsisakyti kai kurių norų ir įpročių dėl 
tarnybos reikalavimų ir kolektyvo interesų. Nors šie suvaržymai ir specifi- 
niai sunkumai nepaliečia svarbiausių žmogaus gyvybinių poreikių, jie gali 
neigiamai paveikti karių psichines būsenas ( jeigu dalinyje kariai nėra tin- 
kamai morališkai rengiami, t. y. nekreipiama dėmesio į šią problemą). 

Karių psichines būsenas teigiamai veikia pavyzdinga tvarka dali- 
nyje, karinio miestelio aplinka, švarios ir tvarkingos kareivės, kasdienės 
buities kultūra ir estetika. 

Ypatingą svarbą optimalių psichinių būsenų formavimuisi turi karinio 
dalinio moralinė psichologinė atmosfera, karių tarpusavio santykiai, ypač vadų 
ir viršininkų santykiai su pavaldiniais, vadovavimo stilius, padalinyje tarnybos 
atžvilgiu susidariusios nuostatos. Jeigu karių kolektyvuose susiformavusios 
teigiamos moralinės psichologinės nuostatos, normalūs tarpusavio santy- 
kiai, jaučiamas pasitikėjimas vadais, dauguma karių tarnybos sunkumus 
įveikia nesunkiai, optimistiškai nusiteikę. Jų tarpe vyrauja nuomonė: „Dėl 
to ir egzistuoja sunkumai, kad juos įveiktume". Tačiau pasitaiko ir tokių 
karių, kurie gadina kitiems nuotaiką, nuolat yra kuo nors nepatenkinti, turi 
žalingų įpročių ir nenori jų atsisakyti. Nihilizmo ir neklusnumo priežastys 
turėtų būti surastos ir pašalintos, kad karių kolektyvuose neįsivyrautų pe- 
simistinės nuotaikos. 

Žmogaus sveikata taip pat daro didelę įtaką jo psichinėms būsenoms. 
Savijautos ir nuotaikos pablogėjimas neretai signalizuoja apie kokios nors 

ligos pradžią, nors objektyvūs ligos simptomai būna dar neišryškėję. Tar- 
nauti šaukiami tik pakankamai sveiki jaunuoliai, todėl daugumos karių 
sveikata turėtų būti gera, tačiau tai nereiškia, kad padalinių vadovybė ir 
gydytojai neturi nuolat rūpintis savo pavaldinių sveikata bei savijauta. 

Karinių pratybų metu karių psichinės būsenos gali pablogėti dėl pasi- 
keitusių aplinkybių, neigiamo oro sąlygų poveikio organizmui bei kovinės už- 
duoties vykdymo specifinių ypatybių bei sąlygų (supimo laive, skrydžio dide- 
liame aukštyje, ilgalaikio buvimo nejudant, didelės fizinės ir psichinės 
įtampos, informacijos pertekliaus ar jos stokos, socialinių kontaktų riboji- 
mo, ilgalaikio buvimo vienoje grupėje ar ankštoje patalpoje (automobilio 
kabinoje ar kėbule, tanke, povandeniniame laive ir pan.). 

Pavyzdžiui, jūreivių psichinės būsenos pastebimai kinta, kai laivai 
iš vėsaus klimato zonos įplaukia į pasaulio vandenyno pusiaujo vandenis. 
Jūreivių organizme vyksta pasikeitimai, susiję su perkaitimu ir saulės radia- 
cijos poveikiu. Klimatinės adaptacijos laikotarpiu jie sunkiau pakelia fizi- 
nius krūvius, nes daug jėgų ir energijos išeikvoja organizmo fiziologinių 
procesų prisitaikymui prie naujų sąlygų. Tokiomis sąlygomis paprastai su- 
mažėja darbingumas, domėjimasis aplinka, atsiranda abejingumas (apati- 
ja), greičiau pajuntamas nuovargis, dėmesys sutelkiamas į savo neigiamus 
pojūčius ir išgyvenimus. 

Vandens baimę, kaip specifinę baimės rūšį, neretai išgyvena kariai, 
nepasirengę veikti vandenyje. Tokių atvejų pasitaiko, kai jūreiviams kauty- 
nių ar pratybų metu tenka gelbėti avarijos ištiktą laivą, pėstininkams - for- 
suoti vandens kliūtis, tankistams — po vandeniu vairuoti tankus. 

Dideliame aukštyje, kai organizmas patiria deguonies stoką (ba- 
dą), gali atsirasti psichinė būsena, vadinamoji aukštuminė euforija (jai bū- 
dinga nenatūraliai pakili nuotaika), arba, priešingai - monofobija (vienu- 
mos baimė). 

Vairuotojų ar radijo lokacinių stočių operatorių ilgalaikis nejud- 
rumas, o kartu nuolatinė fiziologinė bei psichologinė įtampa, veiklos mo- 
notoniškumas gali sukelti apatijos būseną, nuovargį, sumažinti psichinį ak- 
tyvumą. 

Kai grupė žmonių priversta ilgą laiką būti nedidelėje uždaroje erdvėje 
(pvz., tanke, lėktuve, automobilio kėbule ar kabinoje), kai sunku nors 
trumpam „atsikratyti“ nusibodusio partnerio, žmogus bendrauja irzliai, 
reaguoja jautriai, nervingai. Tokiomis aplinkybėmis gali atsirasti bendravi- 
mo sunkumų — nepasitenkinimo, susierzinimo ir pan. Tokios būsenos, jei 


181 


jos kartojasi, gali peraugti į grupės narių psichologinį nepakantumą vienas 
kitam. 

Jeigu kovinių dalinių, laivų vadovybė, karininkai, puskarininkiai, 
kareiviai ir jūreiviai žino objektyvias negatyvių psichinių būsenų susidarymo 
priežastis ir yra iš anksto pasirengę joms priešintis, neigiamas jų poveikis kovi- 
niam pasirengimui ir veiklai gali būti pastebimai sumažintas ar net ir visiškai 
likviduotas. To pasiekti padeda geras karių psichologinis parengimas, su- 
maniai organizuojamas kovinis mokymas ir psichologinės treniruotės, 
nuolatinė karių sveikatos medicininė kontrolė, gerai sutvarkytas darbo ir 
poilsio režimas, apgalvotas mikrokolektyvų (pvz., ekipažų) formavimas, 
atsižvelgus į psichologinį individų suderinamumą, geros buities sąlygos, 
kokybiškas maistas. 

Psichinių būsenų pažinimas bei gebėjimas jas valdyti gali puikiai 
pasitarnauti gerinant vadovavimą, efektyvinant mokymo ir auklėjimo pro- 
cesą, tinkamai parengiant karius kovinėms užduotims vykdyti. 


4. Karių psichinių būsenų kaita ir valdymas 


Kariuomenė visada turi būti pasirengusi atlikti savo tiesioginę 
funkciją — apginti valstybę ir jos interesus. Tam rengiamas ir kiekvienas 
karys. Optimalios karių psichinės būsenos įgalina greitai persiorientuoti ir, 
neeikvojant papildomos energijos vidiniam pasipriešinimui ir įtampai 
įveikti, vykdyti tarnybines ir kovines užduotis. 

Teigiamas karių psichines būsenas bei jų išankstinę moralinę bei psi- 
chologinę parengtį formuoja meilė Tėvynei, ištikimybė jos siekiams ir idea- 
lams, pareigos ją ginti įsisąmoninimas, pasitikėjimas šalies bei kariuomenės 
vadovybe, pačiu savimi ir kovos draugais, geras kario fizinis ir techninis 
pasirengimas, moderni ginkluotė, pakankamas kariuomenės aprūpinimas, 
elgsenos ekstremaliomis sąlygomis patirtis ir kiti faktoriai. 

Nemažą įtaką optimalių būsenų formavimuisi daro tiesioginės mora- 
linio ir psichologinio karių parengimo konkrečiai kovinei ar tarnybinei už- 
duočiai atlikti priemonės. Jų esmė — būsenų, reikalingų konkrečiai užduo- 
čiai vykdyti, skatinimas, aktyvinimas ir negatyvių situacinių veiksnių, truk- 
dančių optimalioms būsenoms susidaryti, slopinimas. 

Jau minėta, kad ekstremaliomis sąlygomis pastebimai kinta psichi- 
nėms būsenoms įtaką darantys ir jas formuojantys veiksniai, dėl tos pačios 
priežasties dinamiškiau keičiasi ir karių psichinės būsenos. Šiame procese 
išsiskiria vadinamieji „kritiniai taškai" (situacijos), su kuriais vadams daž- 

nai tenka susidurti ir juos įveikti. Todėl vadų sugebėjimas kontroliuoti ir 
valdyti karių psichines būsenas yra svarbus jų kovingumą ir efektyvų veiki- 
mą užtikrinantis faktorius. 

Schematizuotai karių psichinių būsenų kaitą ekstremaliomis sąlygo- 
mis galėtų atspindėti šios būsenų grupės: a) būsenos prieš mūšį; b) būsenos 
mūšio metu; c) būsenos po mūšio. 

Karių būseną prieš mūšį galima pavadinti aliarmine. Tai padidėju- 
sios įtampos, arba stresinė, būsena. Įtampos priežastys įvairios, jos intensy- 
vumas taip pat labai nevienodas. Įtampą didina atsakomybė už užduoties 
įvykdymą, pavojus sveikatai ir gyvybei, laiko stoka pasirengimui, informa- 
cijos perteklius arba jos trūkumas ir kt. Įtampos lygis (intensyvumas) pri- 
klauso nuo gresiančio pavojaus didumo, užduoties sudėtingumo, individu- 
alių vado ir karių savybių, jų psichologinės bei profesinės parengties, in- 
formacijos pakankamumo ir kitų dalykų. 

Aliarminės būsenos įtaka karių psichikai ir elgsenai dvejopa. Jei 
įtampa ne per didelė, tai ji mobilizuoja, padeda tinkamai nusiteikti, pasi- 
rengti būsimiems veiksmams. Bet jeigu įtampa per didelė (hiperstresas) 
arba per ilgai užsitęsia (distresas), ji gali tapti rimta kliūtimi tikslingai karių 
elgsenai, dezorganizuoti jų psichinę veiklą ir kovinę parengtį. Tokią būseną 
galima pavadinti sudirgusia, nervinga. 

Nuo kovinės parengties staigiai perėjus prie konkrečių kovos veiksmų 
karių elgsenoje gali atsirasti rigidiškumo (sustingimo, inercijos) požymių. 
Dėl to, prasidėjus kovai (mūšiui), karys gali jaustis (atrodyti) tarsi sustin- 
gęs, netiksliai nustatinėti atstumus, netaikliai šaudyti. Vadas turi padėti ka- 
riui atsipalaiduoti, įveikti sustingimą. Teigiamai veikia paties vado ramybė, 
pasitikėjimas, įtaigus žodis, humoro jausmas, kovinių pozicijų (pvz., apka- 
sų) apžiūra, ginklų bei kovos technikos patikrinimas. Jei leidžia sąlygos, 
galima karius išrikiuoti, atlikti kai kuriuos rikiuotės pratimus. 

Išvengti rigidiškumo padeda ir geras išankstinis karių parengimas, 
mokymas esant įvairioms sąlygoms ir aplinkybėms. 

Jei pasirengimo, laukimo etapas užsitęsia, įtampą padeda įveikti 
dėmesio nukreipimas nuo įtampos objekto į kokią nors kitą veiklą (judėjimas, 
rikiuotės pratimai, mankšta, sportiniai žaidimai, įvairūs darbai), mokėjimas 
atsipalaiduoti (relaksacija), taip pat vadų autoritetas bei asmeninis pavyz- 
dys. 

Mūšio metu kariai patenka į labai sunkias, gyvybei pavojingas situa- 
cijas. Todėl visai natūralu, kad tokiomis sąlygomis jie būna labai susijaudi- 
nę. Labai svarbu, kad prasidėjus kovos veiksmams kariai neprarastų bud- 

rumo, savitvardos, akylumo, išliktų drausmingi, ryžtingi ir kovingi. Karių 
gebėjimas pavojaus ir sunkumų akivaizdoje nesutrikti, išlaikyti kovingumą 
stimuliuojančias būsenas priklauso ir nuo jų išankstinės moralinės bei psi- 
chologinės parengties: pilietinio ir patriotinio nusiteikimo, gilaus kario pa- 
reigos ir atsakomybės, vyriškos garbės ir orumo suvokimo, tvirtos valios, 
sugebėjimo įveikti baimę. Sunkiais momentais (prieš pat mūšį ir mūšio 
metu) mobilizuoti visas fizines ir dvasines jėgas padeda ir tiesioginis morali- 
nių nuostatų bei pilietinių ir patriotinių nuotaikų aktyvinimas. Vadų pareiga — 
palaikyti teigiamas karių psichines būsenas, tvirtai ir ryžtingai vadovauti, 
savo asmeniniu pavyzdžiui, pasišventimu ir pasiaukojimu palaikyti karių 
kovos dvasią. 

Jaunų, nepatyrusių bei psichologiškai blogai parengtų karių sudir- 
gusi būsena mūšio metu gali virsti afektyvia (ypač didelio susijaudinimo) 
būsena. Afektas — ūmi, intensyvi, bet neilgai trunkanti emocinė būsena. 
Mūšyje ją sukelia pavojingos situacijos bei gyvybei pavojingi veiksniai. 
Afekto metu pakinta judesiai, pulsas, kvėpavimas, kraujagyslių spindis, 
neretai sutrinka suvokimas ir mąstymas. Dėl to sumažėja kario veiksmų 
kryptingumas ir tikslingumas arba šios savybės visiškai prarandamos. 

Panaši į efektą yra ir ažitacijos būsena. Ažitacijos ištikto žmogaus 
judesiai tampa skuboti, nekoordinuoti. Jis praranda gebėjimą blaiviai 
mąstyti, suprasti reiškinių priežastis bei pasekmes, taip pat ryšius tarp jų. 
Pakinta žmogaus fiziologinė būsena - jis išbąla, ima drebėti, padažnėja jo 
kvėpavimas, širdies plakimas, gausiau prakaituojama, sutrinka kalba. Žmo- 
gus sutrinka, nežino, ką daryti, kaip elgtis. Ažitacijos būsena labai pavojin- 
ga kariui, nes jis dėl neatsargumo ar neapgalvotų bei neprotingų veiksmų 
gali žūti pats arba įstumti į labai keblią ir pavojingą situaciją kovos draugus. 

Afekto ir ažitacijos intensyvumas ir formos labai priklauso nuo in- 
dividualių žmogaus ypatybių (dirglumo, nervingumo, valingumo), taip pat 
nuo jo išankstinio psichologinio pasirengimo bei nuostatų sutikti ir ištverti 
pavojingas situacijas bei kitų faktorių. 

Natūralu, kad mūšio metu kariai išgyvena įvairaus stiprumo išgąs- 
čio ir baimės būsenas. Baimė yra tikro ar tariamo pavojaus sukelta emocija, 
kilusi dėl (ir veikiama) savisaugos instinkto, anksčiau patirtų išgyvenimų 
bei žmogaus auklėjimo. Dažnai išgyvenama baimė gali virsti individualia 
psichine būsena — baikštumu. Baimė, baikštumas slopina žmogaus veiklu- 
mą, sumanumą, susilpnina, apsunkina gebėjimą prisitaikyti prie konkrečių 
sąlygų. 

Baimė gali būti refleksinė, instinktyvinė (savisaugos instinktas) ir in- 
telektualinė. Refleksinė baimė, pavyzdžiui, krūptelėjimas, yra natūrali gyvo 
organizmo reakcija į stiprius ir netikėtus dirgiklius (šūvį, sprogimą, trenks- 
mą, netikėtus stiprios šviesos srautus, blyksnius ir kt.). 

Instinktyvinė baimė — tai įgimtas savisaugos jausmas, gyvybės pavo- 
jingose situacijose saugojimas, gelbėjimasis. Tiek refleksinė, tiek instinkty- 
vinė baimė būdinga visoms gyvoms būtybėms. 

Intelektualinė baimė būdinga tik žmonėms. Tai suprasta (įsisąmo- 
ninta) baimė, išankstinis baiminimasis, pavojingų situacijų vengimas, jų 
numatytas ir įvertinimas. Pavyzdžiui, radiacijos poveikio bijomasi tik tada, 
kai žinoma apie jį ir jo keliamą grėsmę. Intelektualinę bei instinktyvinę baimę 
padeda įveikti tvirta valia. Įveikti baimę reiškia turėti drąsos. Parodžius tvirtą 
valią, baimė gali pavirsti drąsa. 

Žinoma Lietuvos pasipriešinimo istorijos tyrinėtoja istorikė Nijolė 
Gaškaitė - Žemaitienė savo knygoje “Žuvusiųjų prezidentas" rašo, kad Lietu- 
vos laisvės kovos sąjūdžio Tarybos prezidiumo pirmininkas gen. Jonas Že- 
maitis - Vytautas buvo įsidėmėjęs ir dažnai prisimindavo tarpukario Nepri- 
klausomos Lietuvos kariuomenės gen. štabo plk.ltn. Jono Šepečio žodžius 
apie baimę ir narsumą: “Baimė - reakcija prieš kūno sužeidimą, narsumas - 
reakcija prieš žmogaus dvasios, jo taurumo pažeidimą". Ši mintis padėjo gen. 
J.Žemaičiui išlikti ramiam ir mirties nuosprendžio įvykdymo belaukiant 
(Gaškaitė - Žemaitienė J. Žuvusiųjų prezidentas.-V.,1998, p. 365). 





42 pav. Lietuvos laisvės kovos sąjūdžio Tarybos prezidiumo pirmi- 
ninkas gen. Jonas Zemaitis - Vytautas (prieškarinė nuotrauka) 

Yra ir liguistų, patologinių, baimės reiškinių - fobijų. Fobija - ikyri 
nepagrįstos, liguistos baimės būsena. Ligonis, nors ir suprasdamas, kad jo 
baimė yra liguista, kankinasi bijodamas vienumos, staigios mirties, užkre- 
čiamų ligų, viešo pasirodymo (kalbos) ir pan. Fobijos dažniausiai pasireiš- 
kia įkyriomis būsenomis sergant neurozėmis. 

Mūšyje kariai išgyvena įvairaus stiprumo baimę: nerimą, įtampą, 1š- 
gąstį, ilgiau ar trumpiau besitęsiančią baimę. Smarkus bei staigus išgąstis ar 
baimė gali virsti siaubu. Siaubas labai sukrečia karį, dėl to šis gali patirti 
šoką (fiziologinį ir psichologinį sutrikimą ir paralyžių). Karių fiziologiniai 
bei psichologiniai procesai gali sutrikti ir dėl mūšyje patirtos kontūzijos, 
kurią gali sukelti bombos, minos sprogimas ir kiti labai triukšmingi, staigūs 
ir stiprūs kautynių veiksmai. 

Didelė, nekontroliuojama baimė gali virsti panika. Tai daugelį 
žmonių apimanti baimė, išgąstis, siaubas, sąmyšis. Panika - viena iš negaty- 
vaus minios elgesio rūšių. Žmonės užsikrečia baime, ir panika ima sparčiai 
plisti tarsi gaisras. Paniką sukelia stiprus išgąstis, neišvengiamos nelaimės 
nuojauta, pavojaus gyvybei suvokimas, informacijos stoka, gandai, prastas 
vadovavimas, nepasitikėjimas vadovybe. Patyrę vadai žino, kad paniką gali 
sukelti karių neveiklumas, nerimastingas laukimas, pasyvumas. Todėl ir 
puolimo, ir gynybos metu vadai turi siekti karių aktyvumo, nes šie veiksmai 
sumažina įtampą, tuo pačiu ir pavojų panikai kilti. 

Pagal šią būseną sukeliančias priežastis skiriamos dvi panikos rūšys: 
1) panika netikėtai kilus labai dideliam (beveik neišvengiamam) pavojui 
gyvybei; 2) panika, kilusi ilgai laukiant pavojaus, pervargus, dėl gando, 
klaidingos informacijos, įsivaizduojamo pavojaus, klaidingo suvokimo (iliu- 
zijų ar haliucinacijų). 

Labai sunku paniką sustabdyti, todėl labai svarbu neleisti jai kilti. 
To pasiekiama griežtai ir tiksliai vadovaujant, palaikant griežtą drausmę ir 
tvarką, kai kiekvienas karys žino, ką, kada ir kaip turi daryti. Didelės 
reikšmės turi ir vadovavimo stilius — žodžių, gestų, nurodymų, įsakymų 
tikslumas ir konkretumas. 

Panikos išvengti padeda kovinių veiksmų aktyvumas, vado ryžtingu- 
mas, t. y. jo tikslus reagavimas į dinamiškai besikeičiančias kautynių aplin- 
kybes bei panikos apraiškas. Pastebėjus netikrumo, sutrikimo požymių, 
būtina juos nuslopinti (užgniaužti), neleisti panikai toliau plisti. Patyrę va- 
dai iš anksto nujaučia panikos grėsmę, „kritinius taškus" ir imasi prevenci- 
nių priemonių. 

Taigi, siekiant išvengti panikos ir kitų neigiamų emocijų destruktyvaus 
poveikio, būtina iš anksto karius psichologiškai parengti - supažindinti su 
ekstremalių situacijų psichologija. Pratybos ir treniruotės ekstremaliomis 
sąlygomis, gebėjimas efektyviai vadovauti kautynių metu taip pat sumažina 
panikos pavojų. 

Po mūšio karių psichinės būsenos esti labai įvairios. Tai priklauso 
nuo daugelio veiksnių, bet labiausiai - nuo kautynių baigties. Po sėkmingo 
miišio kariai, nepaisant nuovargio, gali būti pakilios nuotaikos, pasitikėti 
savimi, būti ryžtingi, nusiteikę tęsti kovą, įtvirtinti laimėjimą. Tačiau per 
didelis džiaugsmingumas (euforija), atsipalaidavimas gali būti budrumo, 
kovinės parengties praradimo priežastis. Vadai neturi leisti įsivyrauti eufo- 
rijai, per ilgai ir nerūpestingai švęsti, nes vėliau pergalė gali virsti pralai- 
mėjimu. 

Po nesėkmingo (pralaimėto) miššio kariai, ypač morališkai ir psi- 
chologiškai labiau pažeidžiami, ilgai jaučiasi prislėgti, nusiminę. Ne tik at- 
skirus karius, bet ir visą pralaimėjimą patyrusį dalinį gali apimti itin pavo- 
jinga frustracijų būsena, pasireiškianti ilgalaike apatija, depresija, nusivylimu 
(tada prarandama kovinė parengtis, smunka moralė). Šios būsenos gali su- 
kelti rezignaciją, t.y. nenorą kovoti (pasidavimo nuotaikas). 

Vado pareiga neleisti įsivyrauti depresijos ir rezignacijos būsenoms. Iš- 
vengti šių reiškinių padeda objektyvus gilinimasis į nesėkmės priežastis, 
konstruktyvi veikla persitvarkant, atstatant kovinio dalinio veiksmingumą, 
iš naujo apgalvojant ir organizuojant gynybos, puolimo ar tvarkingo atsi- 
traukimo strategiją ir taktiką. Kartais pralaimėjusiųjų organizuotumas, su- 
manus ir efektyvus vadovavimas pralaimėjimą paverčia pergale, ypač jei 
laimėjusieji per anksti ima džiūgauti, atsipalaiduoja ir praranda kovinį bud- 
rumą. Teisingai sakoma, kad kol nepalaužta kovotojų dvasia, tol priešas 
negali švęsti pergalės. “Ne tas nugalėtas, kas daugiau nustojo, bet tas, kurio 
dvasia buvo pirmiausia palaužta,"- sakoma Lietuvos laisvės kovos sąjūdžio 
atmintinėje partizanams (LLKS norminiai dokumentai.-V., 1994, p. 5.). 

43 pav. Pietų Lietuvos partizanų vadas plk. Adolfas Ramanauskas- 
Vanagas 


5. Psichologinis karių rengimas 


(Šiame paragrafe daugiausia kalbama apie sausumos kariuomenės 
karių psichologinį rengimą.) 

Psichologinio karių rengimo sąvoka gana plati ir sudėtinga. Kadangi psi- 
chologinio karių rengimo uždaviniai atskirų kariuomenės ar ginklo rūšių dali- 
niuose bei skirtingais mokymo etapais yra labai nevienodi, karo psichologai 
skiria: bendrąjį psichologinį jaunuolių rengimą karinei tarnybai; parengimą tar- 
nauti konkrečios rūšies kariuomenėje ar konkrečiame kariniame dalinyje; karių 
rengimą kovos veiksmams (pulti, atsitraukti, gintis, apsisaugoti nuo masinio naiki- 
nimo priemonių, valdyti ginklą bei kovos techniką ir kita). Atskirai galima kalbėti 
apie vadų ir eilinių karių, atskiro kario bei karių grupių (ekipažų), motorizuo- 
tųjų šaulių, tankistų, lakūnų, jūreivių, raketinės kariuomenės ir kitų karinių 
specialybių bei ginklų rūšių karių psichologinį parengimą. Skiriamas bendrasis, 
specialusis ir tikslinis karių psichologinis rengimas. 

Psichologinis karių rengimas yra sudėtinė karių mokymo ir auklėja- 
mojo proceso dalis. Todėl psichologinis rengimas glaudžiai susijęs su pilietiniu 
ir patriotiniu karių ugdymu, pomėgio karinei tarnybai formavimu, sąmoningos 
pažiūros į karinę drausmę diegimu, teigiamos mokymosi motyvacijos stiprini- 
mu ir kitais kario asmenybės formavimo uždaviniais. Taigi psichologinio ren- 
gimo uždaviniai sprendžiami visos karinės tarnybos ir netgi pasirengimo jai 
metu ir yra svarbi bendrosios jaunuolių kovinės parengties dalis. 

Kare žmogus patenka tarsi į kitą pasaulį: jam tenka patirti ir įveikti 
įvairius sunkumus, pavojus ir nepriteklius. Šios aplinkybės neigiamai veikia 
ir karių psichines būsenas. Didžiulė įtampa gali slopinti psichinę veiklą, 
sutrikdyti judesių koordinaciją. Ji apsunkina informacijos suvokimo proce- 
są, sulėtina reakciją, pablogina atmintį ir t. t. Iš pusiausvyros išmuštas žmo- 
gus neryžtingai vadovauja, prasčiau valdo kovos techniką ir ginklus. Todėl 
svarbiausias karių psichologinio rengimo uždavinys -—-ugdyti tokias karių savy- 
bes, kurios užtikrintų normalią jų psichikos veiklą ir elgseną ekstremaliomis 
sąlygomis. 

Psichikos funkcinis patikimumas ugdomas treniruojant jutimo or- 
ganus, organizmo reakcijas į įvairius dirgiklius, judesių tikslumą, jėgą, ko- 
ordinaciją ir stabilumą, mokantis pratybose bei mūšyje tiksliai nustatyti ir 
įvertinti nuotolį, objektų didumą, judėjimo greitį, mokantis nesutrikti, su- 
telkti dėmesį, veikti greitai, tiksliai ir efektyviai, pratinantis nebijoti pavojų, 
lavinant atmintį, mąstymą ir vaizduotę, ugdant valią. Viso to išmokstama 
atkakliai ir intensyviai treniruojantis įvairiomis ir sunkiomis sąlygomis. 

Pavojai - karo stichija. Tačiau karių psichiką kare neretai veikia ne 
tik realūs, bet ir įsivaizduojami pavojai. Tariami pavojai neretai veikia dar 
stipriau negu realūs. Priešas stengiasi tuo pasinaudoti, nes kariauja ne tik 
ginklais. Ne mažiau pavojingas yra psichologinis karas. Karius reikia taip 
mokyti ir auklėti, kad jie sugebėtų atskirti realų pavojų nuo nerealaus, ta- 
riamo, nebijotų nerealaus pavojaus, būtų atsparūs psichologinio karo po- 
veikiui, žinotų tokio karo priemones ir jų galimybes. 

Tikslingus, efektyvius kario veiksmus, jo kovingumą ekstremaliomis 
sąlygomis lemia gebėjimas įveikti baimę, kontroliuoti savo psichines būse- 
nas, reikiamu momentu susikaupti, veikti šaltakraujiškai, protingai, atsar- 
giai, bet ryžtingai, drąsiai ir tiksliai. Svarbu nepasiduoti ir klaidinančiai 
priešo propagandai. 

Kariai psichologiškai rengiami per fizinio parengimo, rikiuotės, 
ginkluotės ir šaudybos, taktikos, apsaugos nuo naikinimo ginklų užsiėmi- 
mus, taip pat kautynes primenančias kovinio rengimo pratybas. 

Pavyzdžiui, per fizinio parengimo užsiėmimus neužtenka stiprinti ir 
treniruoti vien karių fizines galias. Reikia grūdinti ir jų valią, pratinti įveikti 
sunkumus, nugalėti nuovargį, skausmą, įtampą, mokyti reikiamu momentu 
susikaupti, sutelkti visas fizines ir dvasines jėgas. Taktikos užsiėmimų metu 
reikia sudaryti kuo sudėtingesnes ir nuolat besikeičiančias, neprognozuo- 
jamas situacijas: nežinomybė ir įtampa padėtų lavinti karių vaizduotę, 
mąstymą, žadintų iniciatyvumą, skatintų efektyviau vadovauti, spręsti takti- 

kos užduotis. Ginkluotės ir šaudybos užsiėmimų metu kariai išmoksta atsar- 
giai bei atsakingai elgtis su ginklu, pripranta prie jo veikimo keliamų psi- 
chologinių efektų. Pasitikėjimas savimi labai priklauso ir nuo mokėjimo 
apsisaugoti nuo naikinimo ginklų poveikio, sugebėjimo naudotis apsaugos 
priemonėmis. 

Veiksminga psichologinio rengimo priemonė - rikiuotės užsiėmi- 
mai. Jie didina karių psichologinį įtaigumą, ugdo drausmę, paklusnumą, 
karinį mąstymą, grupinį solidarumą, fiziškai ir dvasiškai tarsi sujungia ka- 
rius į nedalomą vienetą. Darnus žingsnis, vieninga skanduotė, skambi daina 
- sustiprina karių drąsą ir kovingumą. 

Bene sudėtingiausias karių psichologinio rengimo uždavinys yra spe- 
cialusis parengimas kovos veiksmams. Jo tikslas — paruošti karį šiuolaikinio 
karo kovos veiksmams, pasiekti, kad sunkiausiomis ir pavojingiausiomis 
mūšio aplinkybėmis karys nesutriktų, nesijaustų bejėgis, bet galėtų atlikti 
jam pavestus uždavinius. 

Patirtis liudija, kad veiksmingiausia karių psichologinio parengimo 
priemonė - pratybos ekstremaliomis, primenančiomis tikrus kovos veiksmus 
sąlygomis. Aptarsime keletą mūšio modeliavimo būdų. Pirmasis - sudaromos 
kuo sunkesnės pratybų sąlygos, reikalaujančios didelių fizinių ir dvasinių 
pastangų, su daugybe nepatogumų, sukeliančių neigiamas emocijas ir bū- 
senas; antrasis — priešas turi būti „realus“; trečiasis — stengiamasi sukurti 
mūšio tikroviškumą, realumą (šūviai, sprogimai, kulkų švilpesys, griuvėsiai, 
gaisrai, užtvindymas (įvairios vandens kliūtys), „sužeistieji'“, „nukautieji“; 
ketvirtasis - sumodeliuojamos pavojingos, verčiančios rizikuoti situacijos. 

Rengiant karius vadovaujamasi klasikiniu principu - kariuomenė mo- 
ko to, kas būtina mūšyje. Dėl to pratybose daliniai privalo įveikti įvairias 
kliūtis, cheminiu ar bakteriologiniu ginklu „užterštą“ vietovę, griuvėsius, 
vandens kliūtis, gaisravietes, keletą valandų išbūti su individualiomis ap- 
saugos priemonėmis. Čia vadai mokosi planuoti ir organizuoti kovos 
veiksmus, vadovauti daliniams ekstremaliomis sąlygomis, juos pergrupuoti 
mūšio lauke, organizuoti sąveiką su kitais daliniais. 

Artimos mūšiui sąlygos sudaromos kuo efektyviau panaudojant imita- 
vimo priemones. Geriausia dalinių kovinio ir psichologinio rengimo mo- 
kykla - lauko taktikos pratybos. Parenkama topografiniu atžvilgiu sudėtin- 
ga vietovė, sumanus, mobilus ir atkaklus „priešas“, sudaromos sudėtingos, 
ekstremalios, dinamiškos situacijos. Lauko taktikos pratybų metu kariai 
mokosi įvairių taktinių veiksmų, gudrybių, kovos būdų. 

Paprastai taikos metu neįmanoma sukurti tikros kovos sąlygų. Tačiau 
vadai lauko taktikos pratybas turėtų organizuoti taip, kad jos kuo labiau 
primintų realius kovos veiksmus ir sąlygas, sudarytų situacijas, padedančias 
tobulinti karių kovinį meistriškumą, psichologiškai juos grūdinti. 

Gera karių rengimo mokykla - dalyvavimas taikos palaikymo ope- 
racijose Bosnijoje ir Hercegovinoje. Ten Lietuvos kariai išmoksta Vakarų 
šalių kariuomenių taktikos ir taikos palaikymo būdų. Vėliau, grįžę į Tėvy- 
nę, jie galės įgytas žinias perduoti ginklo draugams. 

Norint lauko taktikos pratybas kuo labiau priartinti prie kovos sąlygų, 
reikia naudoti visas kovos priemones ir ginklus, ypač šarvuočius, artileriją, 
aviaciją. Ypač svarbios pratybos naktį. Jose geriau patikrinamas karių 
meistriškumas, moralinis ir psichologinis pasirengimas, vadų sugebėjimai 
vadovauti. 

Patirtis rodo, kad lauko taktikos pratybose tobulinamas ne tik ka- 
rių kovinis meistriškumas - čia grūdinama jų valia ir kitos psichinės savybės. 
Todėl lauko taktikos pratyboms reikia itin kruopščiai rengtis. Galima ir 
reikia modeliuoti tariamus pavojus, tačiau jie neturi grėsti karių gyvybei ar 
sveikatai. 

Žinoma, kad kai kurie jau turimi įgūdžiai pasitarnauja (naudingi) ki- 
tiems įgūdžiams susidaryti. Pavyzdžiui, šuoliai į vandenį naudingi parašiuti- 
ninkams, traktorininko įgūdžiai — tankistams, šaulių — snaiperiams ir t. t. 
Šie psichologiniai dėsningumai tinka ir emociniams įgūdžiams formuotis, 
pavyzdžiui, mokantis nugalėti baimę. Emociniai įgūdžiai ugdomi tokiomis 
sąlygomis, kai teoriškai žmogui gresia (galėtų grėsti) pavojus, bet praktiškai 
jis nėra realus. Įveikti baimę mokomasi specialiose treniruotėse, panašiose į 
desantininkų ar specialiosios paskirties padalinių treniruotes, laikantis šių tai- 
syklių: pratimus reikia kartoti dažnai, sistemingai; sudaryti daugybę taria- 
mų pavojų; gerai parengti pratybas ir griežtai laikytis saugos taisyklių; tre- 
niruočių krūvius ir „pavojus“didinti laipsniškai, kad nesumažėtų karių su- 
interesuotumas, noras ir galimybės treniruotis. 

Grūdinant karių psichiką būtinos ir specialios psichologinės pratybos. 
Jos formuoja karių emocinį ir valios stabilumą, kitų psichikos funkcijų pa- 
tikimumą. Tam tikslui ir pasitarnauja psichologinio grūdinimo pratimai. Pa- 
vyzdžiui, vadui įsakius, kariai įsitvirtina apkasuose ir pasirengia kautis. Jų 
link šaudydami važiuoja šarvuočiai. Kariai pasislepia apkasuose ir laukia, 
kol kovos mašinos priartės. Tada meta jų link mokomąsias granatas ir pasi- 
slepia. Šarvuočiams pravažiavus apkasus — meta kitas granatas. Šarvuočiai 

manevruoja, keičia kryptį. Pėstininkai taip pat nestovi vietoje, keičia savo 
gynybos pozicijas. 

Tokiose pratybose mokomasi ne tik taikliai mėtyti granatas, bet ir narsumo, 
atkaklumo, ryžtingumo, savitvardos. Pėstininkai įpranta kautis su šarvuotąja kovos 
technika, įveikti baimę. Nemažesnę įtampą jaučia ir kovos mašinų vairuotojai , jų 
ekipažai. Ir jiems ši įtampa yra psichologinio grūdinimo priemonė. 

Organizuodami ir vykdydami pratybas, vadai turi atsižvelgti į karių 
teorinį pasirengimą, specialybę, nuolat ieškoti naujų, efektyvesnių psicho- 
loginio grūdinimo būdų. Įvaldant skirtingų rūšių ginklus reikalingas atskiras 
(specialus) psichologinis parengimas. Tam tikslui naudojami ir specialūs tre- 
niruokliai, pritaikyti konkrečiai karinei specialybei. 

Karių psichika grūdinama ir kovinio rengimo pratybose, kovos maši- 
nų vairavimo, apsaugos nuo naikinimo priemonių naudojimo treniruotėse 
ir pan. 

Gera karių psichologinė parengtis glaudžiai susijusi su moraline pa- 
rengtimi ir viena kitą papildo bei stiprina. Gerai techniškai ir psichologiškai 
pasirengęs, tvirtos moralės karys bet kada (ir bet kokiomis sąlygomis) galės 
vykdyti savo pilietinę pareigą — ginti Tėvynės Laisvę ir Nepriklausomybę. 
(Apie kariuomenės moralę bei jos komponentus plačiau bus rašoma ant- 
rojoje knygos dalyje.) 


Kartojimo testas 


1. Psichinės būsenos yra: 

pastovesni ir ilgiau už psichines savybes trunkantys vidinio gyveni- 
mo reiškiniai; 

dinamiškesni ir trumpiau už psichinius procesus besitęsiantys reiš- 
kiniai; 

iš esmės niekuo nesiskiria nuo psichinių procesų ir psichinių savy- 
bių. 

2. Psichinių būsenų kaita labiausiai priklauso nuo: 

individualių asmenybės savybių; 

individo psichologinio pasirengimo; 

besikeičiančių aplinkos sąlygų. 

3. Veiksmingiausia karių psichologinio parengimo priemonė yra: 

fizinio bei taktinio parengimo pratybos; 

rikiuotės bei ginkluotės ir šaudymo užsiėmimai; 

pratybos ir treniruotės ekstremaliomis sąlygomis. 

6. Taikos įvedimo ir palaikymo operacijose dalyvaujančių karių psicholo- 
ginio rengimo ypatumai 


Nuo 1994 metų Lietuvos kariai dalyvauja taikos palaikymo ir įve- 
dimo operacijose. Turbūt niekas neabejoja, kad dalyvavimas taikos palai- 
kymo misijose palieka kariams psichologinių pasekmių. Visos šalys, kurių 
kariai dalyvauja tokio pobūdžio arba humanitarinės pagalbos operacijose, 
yra sukūrusios įvairias psichologinės pagalbos sistemas. Nors šios sistemos 
gana skirtingos, visų jų tikslas vienas - kiek įmanoma sumažinti ilgalaikius 
ir trumpalaikius patirto streso padarinius. Iš šios srities statistikos matyti, 
kad ne mažiau kaip 30 proc. karių grįžę po taikos palaikymo operacijų turi 
psichologinių problemų. 2-3 proc. karių išsivysto potrauminis stresinis su- 
trikimas, dėl kurio tenka gydytis pas psichiatrą. 

Kalbant apie stresą, būtina atkreipti dėmesį į keletą momentų: 

stresas yra būtinas kad išgyventume; 

stresas reikalingas žmogaus vystymuisi, augimui; 

iš pradžių stresas veikia teigiamai, bet per didelės jo dozės kenkia; 

prie streso priprantama; 

stresas gali būti reguliuojamas (valdomas). 

Didžiausią rūpestį kelia, aišku, ne kasdieninis (bazinis) stresas, o 
kumuliacinis ir trauminis. Stresas eikvoja mūsų fizinę, protinę ir emocinę ener- 
giją. 

Dalyvaujantis taikos palaikymo misijoje žmogus turi žinoti, kad 
teks susidurti su komplikuotomis situacijomis ir patirti stresą Todėl jam 
būtina žinoti ir pagrindinius būdus, kaip jį kontroliuoti. Kai kurie streso 
šaltiniai gali būti numatomi ir sumažinami jau prieš operaciją. 

1. Pasiruošimo laikas. Didžiausias stresas kyla, kai visas pasiruoši- 
mas, atsisveikinimas įspraudžiamas į labai trumpą laiką. 

2. Misijos trukmė. Tam, kad būtų galima gerai sutvarkyti asmeni- 
nius ir šeimos reikalus, labai svarbu žinoti, kiek užtruks operacija. Žinoma, 
kuo ilgesnis išsiskynimo laikas, tuo didesnė stresinių reakcijų tikimybė, tuo 
sunkesnis prisitaikymo periodas šeimai. 

3. Misijos apibrėžimas. Aiškiai apibrėžtos misijos sukelia mažesnį 
stresą nei neaiškios, kurių tikslas nekonkretus. Personalą reikia informuoti 
apie tai, ko galima tikėtis misijoje. 

4. Gyvenimo sąlygos. Gerai paruošti kariai lengvai prisitaiko gyventi 
ir spartietiškomis gyvenimo sąlygomis, jei jie supranta, vardan ko reikia tai 
patirti. 

5. Ryšys su namais, šeima, mylimais žmonėmis. Teigiamas ryšys su 
draugais, šeima ir sava kultūra gali gerokai sumažinti stresą. Laiškai, po- 
kalbiai telefonu, spauda iš namų gali būti didelė psichosocialinė parama. 

6. Visuomenės parama ir teigiama ar neigiama nuostata. Sudėtingos, 
sunkios misijos taps dar sunkesnės, jei žmonės nejaus savo visuomenės 
pritarimo ir palaikymo ar įvykiai bus neteisingai interpretuojami spaudoje 
ir televizijoje. 

7. Susidūrimas su svetima kultūra. Kuo daugiau taikos palaikytojas 
kontaktuos su vietiniais gyventojais, tuo didesnė vadinamojo "kultūrinio 
šoko" tikimybė. Išankstinė informacija apie svetimą kraštą padės geriau 
suprasti kitos šalies žmones, kultūrą. 

8. Susidūrimas su žiaurumais, kančiomis, neteisybe. Kai kuriose mi- 
sijose, ypač susijusiose su intensyviais karo veiksmais ar stichinėmis nelai- 
mėmis, labai didelė tikimybė iš arti susidurti su masinėmis mirtimis, sužei- 
dimais, kančiomis. Taikdariai dažnai priversti stebėti siaubingą žiaurumą ir 
išlikti pasyvūs, nesikišti. Paruošimui prieš misiją tinka nebent filmuotos 
medžiagos apie galimas smurto rūšis aptarimas. Šis paruošimas ne- 
paprastai sunkus. Belgijos psichinių krizių centro vadovas L. Ouinty'nas 
mano, kad tai viena iš sunkiausių užduočių, nes kažin ar įmanoma paruošti 
karį ramiai stebėti, kaip, pavyzdžiui, kankinami ar žudomi vaikai. 

9. Rizika būti paimtam į nelaisvę ar įkaitu. Taisyklės griežtai drau- 
džia taikdariams naudoti ginklą, nebent savigynos tikslu. Vadinasi, kariams 
belieka pasitikėti sveiku protu, diplomatija ir moraliniu mėlynųjų šalmų 
autoritetu. Tačiau, kaip rodo skaudi patirtis, tai neapsaugo nuo tapimo 
įkaitu ar žūties nuo minų, kulkų. Jei kariai iš anksto nebus paruošti šioms 
situacijoms, didelė tikimybė, kad stresas, patekus į tokias krizines situacijas, 
gali sukelti sunkias psichologines pasekmes. 

10. Asmeninio sužeidimo ir mirties rizika. Mirtys nuo dauginių 
traumų didina kovinį nuovargį. Jei tai įvyksta labai įtemptomis, emociškai 
dviprasmiškomis aplinkybėmis, karių elgesys dėl streso gali tapti neracio- 
nalus. Jie nustoja laikyti svetimšalius žmonėmis, nebesilaiko elementarių 
saugumo taisyklių ir dėl to patys rizikuoja savo bei kolegų gyvybe. Vadai 
turi pastebėti tokius rasinių ar etninių stereotipijų požymius ir tai aptarti. 

Kaip pačiam atpažinti susikaupusio (kumuliacinio) streso požymius? 
Kai stresas kaupiasi palaipsniui, kasdien, pradeda atrodyti, kad tai natūrali, 
normali būsena, norisi neigti, kad kas nors yra netvarkoje. Todėl labai verta 
paklausyti, kai Jums dažnai pradeda sakyti: pailsėk, nepersidirbk, žiūrėk į 
viską ramiau, atsipalaiduok. 

Kad kumuliacinis stresas netaptu įpročiu, reikia sąmoningai pa- 
keisti kai kuriuos savo reagavimo būdus į stresą ir jo šaltinius. Gali prireikti 
keisti gyvenseną, gyvenimo filosofiją ir išankstines nuostatas. Įsidėmėkite: 

- dėl streso jauskite asmeninę atsakomybę, nes tik Jūs pats galite 
nustatyti, kas jį sukelia Jūsų gyvenime ir ką būtina padaryti, kad tai pa- 
keistumėte; 

- prisipažinkite, kad kai ko negalite pakeisti, nes ne kiekviena stre- 
sinė situacija gali būti pakeista; 

- venkite persidirbti: išmokite dalį darbų pavesti kitiems ir dalį pa- 
likti neatliktų; 

- žiūrėkite realistiškai į tikslus - per ribotą laiką galima pasiekti tik 
tam tikrą rezultatą; 

- pasirūpinkite savimi, nes tik tada Jūs galite gerai pasirūpinti ki- 
tais; 

- išmokite tvardytis (elgtis disciplinuotai) nekontroliuojamose situ- 
acijose. Kumuliacinis stresas kaupiasi palaipsniui, per ilgesnį laiko tarpą. 
Tuo tarpu trauminis stresas atsiranda netikėtai, dėl staigaus smurtinio įvy- 
kio, kai iš-kyla fizinė ar psichinė grėsmė pačiam individui ar kam nors šalia 
jo. 

Traumų, kurių galima patirti taikos palaikymo ar įvedimo misijose, 
pavyzdžiai: 

- pastatų bombardavimas, kelių užminavimas; 

- konvojaus ir medicinos tarnybos transporto užpuolimai; 

- ginkluoti užpuolimai ir apiplėšimai; 

- didelio masto sugriovimų stebėjimas; 

- tiesioginiai ir netiesioginiai grasinimai; 

- didelio masto žudynių, smurto stebėjimas. 

Tikimybė, kad taikdariai pateks į tokias psichines traumas sukelian- 
čias situacijas konflikto zonoje, yra labai didelė. Ši psichinė trauma dar vadi- 
nama kritinio įvykio stresu. Patyręs labai stiprų stresą žmogus gali būti visiš- 
kai priblokštas ir pasimetęs, nesugebėti užsiimti įprastine veikla. Nors 
emocinių reakcijų į kritinį įvykį spektras ribotas, įvairiems žmonėms jos 
skirtingos. Per kiek laiko šios reakcijos pasireikš, koks jų stiprumas, pri- 
klauso nuo asmens charakterio ir jo pažeidžiamumo tuo metu. Tos reakci- 
jos, kurios pasireiškia tuoj pat, ar po kelių valandų ar dienų, vadinamos 
ūmiu stresiniu sutrikimu. Kitos reakcijos gali pasireikšti po kelių mėnesių - 
jos vadinamos potrauminio streso sutrikimu. 

Fizines, emocines, mąstymo reakcijas gali lydėti elgesio sutrikimai: 

-hiperaktyvumas; 

-rizikingas vairavimas ar kitoks rizikingas elgesys; 

-darbas iki išsekimo; 

-pykčio protrūkiai; 

-beprasmiški ginčai ir pan. 

Svarbu suprasti, kad po psichiką traumuojančių įvykių patirti šiuos 
simptomus yra visiškai normalu (nors pasireikš ne visos iš šių reakcijų). 


Žinoma, kai kurių iš minėtų simptomų pasireiškimas rodo, kad 
patirtas labai sunkus stresas ir, jei nebus imtasi priemonių, simptomai gali 
sunkėčti. 

Dažniausios reakcijos iimaus stresinio sutrikimo metu 


Fizinės Kognityvinės Emocinės 
Pykinimas Pasimetimas Baimė, nerimas 
Prakaitavimas Negalėjimas sukaupti dėme- Pyktis, dirglumas 
sio 
Nuovargis Atminties pablogėjimas Kaltės, beviltiškumo 
jausmas 
Hiperventiliacija, galvos svai- Pagreitėjęs ar sulėtėjęs Nusiminimas 
gimas mąstymas 
Padažnėjęs širdies plakimas Pagreitėjusi kalba Depresija 
(kartais lydimas skausmo 
krūtinėje) 
AKS padidėjimas Izoliuotumo, atskirumo 
Raumenų tremoras, trūkčio- jausmas 
jimas Nevalingi ryškūs buvusio 
Padidėjęs psichoaktyvių me- įvykio prisiminimai 


džiagų suvartojimas 
Nemiga, košmariški sapnai 


Patyręs stresą taikdarys turi prisiminti, kad: 

1. Kiekvienas, kuris patiria kritinį įvykį, pasikeičia. Geriausiu at- 
veju asmenybė sustiprės ir subręs, blogiausiu - nesugebėsite susitvarkyti su 
patirtu stresu be profesionalios pagalbos. 

2. Įvairiausios emocijos, kurias patiriate per psichinę traumą su- 
kėlusį įvykį ar po jo, pvz., kumuliacinis stresas ar depresinė reakcija, yra 
visiškai normalios reakcijos į nenormalų įvykį. 

3. Šias emocines reakcijas reikia vertinti kaip psichologines žaizdas. 
Kaip ir gydydamiesi visas žaizdas, privalote: 

- identifikuoti sužeidimą (nustatykite, kas Jums sukelia stresą); 

- suteikite sau pirmąją pagalbą vietoje (kalbėkite apie tai, ką patyrė- 
te); 

- nelaukdami specialisto, gydykite pats save (pabandykite suma- 
žinti streso lygį savo išbandytomis priemonėmis); 

- stebėkite gijimo procesą (kad žinotumėte, iki kokio lygio suma- 
žėjo stresas); 

- jeigu reikia, kreipkitės pagalbos į gydytojus, kad išvengtumėte 
komplikacijų. 

4. Kantrus, draugiškas, užjaučiantis išklausymas yra pati geriausia 
pagalba gydant psichologines žaizdas. Tai tikrai padeda, nors ir užima lai- 
ko. Dvi valandos klausymosi gali apsaugoti traumą patyrusį žmogų nuo 
kelis mėnesius trunkančių problemų. 

5. Tas, kuriam teko patirti psichologinę traumą, turi išmokti kalbėti 
kitam asmeniui apie įvykį ir dar kartą išgyventi visus kylančius jausmus. 

6. Geriausias pasiruošimas kritiniam įvykiui yra žinojimas, kokios 
emocinės reakcijos gali kilti. 

Supratimas, užuojauta, parama ir atidus klausymasis yra būtini, 
kad padėtume susitvarkyti su stresinėmis reakcijomis, kurios gresia visiems 
taikos palaikytojams. 


7. Specifiniai skrydžio faktoriai ir pilotų profesinė psichofiziologinė atranka 


Lakiino profesija specifinė, nepanaši į jokią kitą. Skrydžio metu žmogus 
atsiduria neįprastoje, nuolat besikeičiančioje aplinkoje, kurioje orientuotis gali tik 
pagal prietaisų parodymus. Didelė atsakomybė, atliekant skrydžio užduotį, nuola- 
tinis aplinkos ir įvairių prietaisų stebėjimas, teisingi sprendimai per minimalų laiką, 
avarinių situacijų grėsmė sukelia lakūnams nervinę-emocinę įtampą. 

Skrydžio metu personalo nervų sistema apkraunama dideliu kiekiu in- 
formacijos, kurią reikia greitai suvokti ir atitinkamais veiksmais į tai reaguoti. 

Lakūnus veikia daugelis specifinių skrydžio faktorių, t.y. atmosfe- 
ros išretėjimas, įvairaus laipsnio hipoksija (deguonies trūkumas), triukš- 
mas, vibracija, radialiniai, kampiniai ir smūgio pagreičiai, teigiamos ir nei- 
giamos perkrovos, temperatūrų kaita, elektromagnetinis laukas, taip pat 
daugybė fizinių faktorių - ilgas buvimas ankštoje patalpoje, judesių suvar- 
žymas, kvėpavimas padidėjusio deguonies slėgio sąlygomis. 


197 


Dažnas buvimas ekstremaliomis sąlygomis sukelia organizmo 
funkcinių sistemų profesinius sutrikimus ir profesines ligas. Skraidantysis 
personalas dažniau serga neurozėmis, širdies ir kraujagyslių ligoms. 

Tiriant aviacijos specialistų darbo sąlygas, nustatyti pagrindiniai ri- 
zikos faktoriai ir jų sukeliamos ligos. 

1. Išretėjusios atmosferos poveikis. Lėktuvui kylant aukštyn, jeigu 
pažeistas kabinos hermetiškumas, skraidantį personalą veikia sumažėjęs 
oro slėgis ir sukelia pakitimus, vadinamus dekompresine liga (aeroemboli- 
ja). Stipriai sumažėjus atmosferos slėgiui, kraujyje išsiskiria azoto burbu- 
liukai, jie kaupiasi prie kraujagyslių sienelių, ypač pažeistose vietose, kon- 
centruojasi, kraujas "užverda". Užkemšamos smulkiosios, o kai kada ir 
stambesnės kraujagyslės, vyksta aeroembolizacija. 

2. Įvairių pagreičių (vertikalaus, horizontalaus, šoninio) ir perkrovų 
(teigiamos, neigiamos) poveikis. Lėktuvo manevravimo metu skraidantį per- 
sonalą veikia įvairūs pagreičiai, dėl kurių atsiranda perkrovos. Žmogaus 
organizmą tai veikia nevienodai, pažeidimo apimtis priklauso nuo pagrei- 
čio dydžio ir perkrovos krypties. 

Veikiant teigiamoms (galva-kojos) perkrovoms atsiranda galvos 
smegenų išemija ir kraujagyslių pažeidimų apatinėje kūno dalyje (venų 
išsiplėtimas ir tromboflebitai, hemorojus). 

Pavojingesnės neigiamos (kojos-galva) perkrovos. Dėl jų poveikio 
gali atsirasti padidėjusio kraujospūdžio galvoje ir viršutinėje krūtinės dalyje 
reiškinių (kraujosruvos veido odoje, akių sklerose ir tinklainėje, hemoragi- 
niai retinitai, suborachnoidinės kraujosruvos, reaktyvi hidrocefalija), mio- 
kardo išeminis pažeidimas, spontaninis pneumotoraksas. 

Smūgio pagreitis, kylantis katapultavimosi metu, kartais būna lygus 
20 g. Todėl netaisyklingai atsisėdus katapultavimosi metu galimi sunkiausi 
stuburo pažeidimai (stuburo kompresiniai lūžiai, tarpslankstelinių diskų 
suspaudimas, išnirimas, išvarža). 

Visais atvejais pagreičiai ir perkrovos traumuoja stuburą, gali būti 
stuburo osteochondrozės ir įvairių radikulitų priežastis. Veikiant įvairioms 
perkrovoms galimi regėjimo, sąmonės sutrikimai ir kolapsas. 

3. Nuolatinės nervinės-emocinės įtampos poveikis. Skraidantis perso- 
nalas dirba nuolatinės psichinės-emocinės įtampos sąlygomis. Gausių in- 
formacijos šaltinių stebėjimas, ekstremalios sąlygos, avarinių situacijų 
grėsmė sukelia įvairius funkcinius nervų sistemos sutrikimus. Pirmiausia tai 
pasireiškia psichiniu nuovargiu, dėl kurio, laiku nepastebėjus, galima su- 
sirgti centrinės nervų sistemos ligomis (vegetodistonija, dažniau hipertoni- 

nio ir kardialinio tipo, gali pasireikšti asteninės ir depresinės būklės, neu- 
rozės). Nuolatinė emocinė įtampa gali būti ir įvairių kardiovaskulinės sis- 
temos (aterosklerozė, išeminė širdies liga, ritmo sutrikimai, miokardo in- 
farktas), virškinimo sistemos (skrandžio ir dvylikapirštės žarnos opa, lėtinis 
cholecistitas, funkciniai skrandžio ir žarnyno sutrikimai) ligų priežastis. 

Skrendant sudėtingomis meteorologinėmis sąlygomis, nakties 
metu ar esant blogam matomumui, nervinė įtampa ypač padidėja, lakūnas 
gali orientuotis tik pagal prietaisų parodymus. Tuo metu dažnos neurozi- 
nės reakcijos, pasireiškiančios mąstymo sutrikimais, baimės priepuoliais, 
iliuzijomis ir vegetacinėmis krizėmis. 

4. Triukšmo ir vibracijos poveikis. Skraidantis personalas dirba stip- 
raus triukšmo ir vibracijos fone. Todėl dažnai pasitaikantys klausos nervo 
neuritas ir vibracinė liga vadinama profesinėmis ligomis. 

5. Temperatūros kaita. Ji pastebimai veikia žmogų ilgalaikių skry- 
džių metu ir esant nepalankioms klimatinėms sąlygoms. Personalas daž- 
niau serga uždegiminėmis viršutinių kvėpavimo takų ligomis, sinusitais. 

Daugelį kvėpavimo sistemos ligų sukelia kvėpavimas grynu dides- 
nio slėgio deguonimi, plaučių hiperventiliacija. 

6. Toksinių medžiagų, radiacijos, elektromagnetinio lauko ir UAD 
spinduliavimo poveikis. Visa tai daugiau veikia antžeminių dalių personalą, 
dalyvaujantį ruošiant skrydžiui techniką ir pan. 

Toksinės medžiagos (išmetamosios dujos, anglies monoksidas, 
azoto rūgštis, azoto ir silicio oksidai, aldehidai, raketinis kuras, aviacinis 
benzinas ir žibalas, Al, Be, Mg milteliai, dichloretanas, metanolis, tepalai ir 
jų skilimo produktai, hidrauliniai skysčiai, oksidatoriai, švino ir sieros jun- 
giniai, hidrolizinis spiritas) dirgina kvėpavimo takus, centrinę nervų siste- 
mą, sukelia toksines alergines odos ligas (dermatitus, toksikodermijas, dil- 
gėlinę, egzemas) ir akių junginės uždegimus. Be to, Karinių oro pajėgų 
antžeminį personalą papildomai veikia radiacija, elektromagnetinis laukas 
ir UAD spinduliavimas. Dėl to atsiranda pakitimų kraujodaros sistemoje 
(pjautuvinė anemija), virškinimo sistemoje (hipoacidiniai ir anacidiniai 
gastritai, funkciniai skrandžio motorikos sutrikimai), nervų sistemoje (ner- 
vinių procesų - dėmesio, atminties, mąstymo - sulėtėjimas, vegetacinės sis- 
temos funkciniai sutrikimai). 

Dėl minėtų rizikos faktorių poveikio skraidantis personalas gali 
patirti įvairių sveikatos sutrikimų, susirgti tam tikromis ligomis. 

Iš jų pirmiausia minėtinos profesinės ligos (įvairios neurozės, neu- 
ritai, dermatitai, vibracinės ligos), centrinės ir periferinės nervų sistemų sutri- 

kimai (pervargimai, vegetodistonijos, depresijos, osteochondrozė, radiku- 
litai, neuralgijos), širdies ir kraujagyslių sistemos (aterosklerozė, širdies rit- 
mo sutrikimai, miokardo infarktas), virškinimo sistemos (vidurių užkietėji- 
mas, skrandžio ir dvylikapirštės žarnos opos, kirkšnies ir diafragmos išvaržų 
įstrigimas dėl perkrovų), kvėpavimo sistemos (įvairūs viršutinių kvėpavimo 
takų uždegimai, bronchitai), taip pat akių, ausų-nosies-gerklės, odos, kraujo- 
daros bei šlapimo išskyrimo sistemų ligos ir negalavimai. 

Norint išsaugoti skrydžiuose dalyvaujančio personalo darbingumą, 
išvengti pervargimo ir minėtų ligų, kurios gali būti įvairių klaidų ir avarinių 
įvykių skrydžių metu priežastis, būtinas tikslus darbo ir poilsio režimas, 
subalansuota mityba, griežta darbo apsaugos kontrolė, reguliarus reabilita- 
cinis gydymas. 

Skrydžių dienomis tinkamai maitinantis didėja lakūnų darbingumas, 
mažėja neigiamų faktorių įtaka organizmui. Reikia atkreipti dėmesį į tuos 
maisto produktus, kurie suvalgomi per 24 val. iki skrydžio. Lakūnas turi 
pavalgyti likus 1,5-2 val. iki skrydžio. Jo maisto racione neturi būti produktų, 
didinančių dujų išsiskyrimą į žarnyną, sukeliančių meteorizmą (žirnių, ku- 
kurūzų, ropių, ridikų, pupelių). Norint išvengti dispepsinių (virškinimo) 
sutrikimų, reikia stengtis nevalgyti daug riebalų turinčių maisto produktų 
(riebios kiaulienos, paukštienos). 

Maiste turi būti gausu lengvai pasisavinamų baltymų, riebalų, an- 
gliavandenių, pakankamas vitaminų kiekis. Svarbu, kad produktai būtų 
lengvai virškinami, kad lakūnai gautų pakankamą kalorijų kiekį (skraidymų 
dienomis 70 kg žmogaus paros energijos sąnaudos lygios 4520 kcal). 

Atskirai reikėtų pakalbėti apie angliavandenių ir vitaminų įtaką 
prisitaikant lakūnų organizmui prie neigiamų faktorių poveikio. 

Angliavandeniai yra pagrindinis energijos šaltinis. Jie sudaro di- 
džiausią paros maisto dalį, t.y. 57 proc. paros davinio kaloringumo. 

Angliavandeniai yra skonio receptorių, esančių burnos ertmėje, 
chemoreceptorių, esančių skrandyje, bei interochemoreceptorių, esančių 
vidaus organuose, dirgikliai. Be to, daugelis angliavandenių yra saldūs, o tai 
pagerina maisto skonines savybes. 

Į angliavandenių trūkumą kraujyje labai jautriai reaguoja žmogaus 
organizmas, ypač centrinė nervų sistema: mažėja darbingumas, blogėja 
atliekamo darbo kokybė. Skraidančiam personalui labai svarbu gauti pa- 
kankamai angliavandenių, kad kraujyje nebūtų hipoglikemijos. Angliavan- 
denių lygį geriausiai atspindi gliukozės kiekis kraujyje, jų apykaitą orga- 
nizme reguliuoja sudėtingi tarpusavyje susiję nerviniai bei endokrininiai 

mechanizmai. Pagrindinis angliavandenių kiekis į organizmą patenka su 
maistu. Tai lemia dujų susidarymą žarnyne. Todėl, norint išvengti meteo- 
rizmo, diskomforto žarnyne, maiste skraidymų dienomis turi būti gausu 
lengvai pasisavinamų angliavandenių (jų nestokoja medus, šokoladas, vy- 
nuogės). 

Nuo centrinės nervų sistemos būklės priklauso ir gliukozės kiekis 
kraujyje. Taigi šis kiekis gali apibūdinti ir emocinę įtampą. 

Tyrimais nustatyta, kad pasiruošimo skrydžiams ir skrydžių dieno- 
mis gliukozės kiekis kraujyje padidėja. O tiriant lakūnus po skrydžių to ne- 
buvo nustatyta. Tai rodo, jog gliukozės kiekio padidėjimas įtampos, stresų 
metu yra normali organizmo centrinės nervų sistemos reakcija į padidėjusį 
angliavandenių poreikį. 

Vadinasi, angliavandenių apykaitą organizme veikia ne tik išoriniai 
veiksniai (pagreitis, temperatūra, garsas, vibracija), bet ir nervinė-emocinė 
įtampa. 

Vitaminai - labai svarbi maisto sudedamoji dalis. Jie reikalingi 
neuritų, neurozių, opų, dermatitų profilaktikai, taip pat svarbūs prisitaikant 
organizmui prie darbo sąlygų bei kenksmingų faktorių poveikio. 

Kai trūksta vitamino A, blogėja matymas tamsoje, silpnėja adapta- 
cija prie tamsos. Tai labai apsunkina lakūnų darbą naktį. Šis vitaminas 
svarbus furunkulų, stomatitų, infekcinių ligų profilaktikai. 

Kai trūksta vitamino B;, sutrinka centrinės nervų sistemos darbas: 
mažėja darbingumas, jaučiamas silpnumas, blogėja apetitas, dažnai kyla 
neurozinių būsenų. 

Vitaminas B; įeina į aktyviųjų fermentų, kurie padeda audiniams 
pasisavinti maisto medžiagas, deguonį, sudėtį. 

Trūkstant vitamino PP, sunku susikaupti, koncentruoti dėmesį, 
tiksliai mąstyti. 

Vitaminas B; yra svarbus normaliai nervų sistemos funkcijai palai- 
kyti, odos ir kraujo ligų profilaktikai. 

Vitamino C reikia visiems organams ir audiniams, jis mažina 
kraujagyslių pralaidumą, didina darbingumą, organizmo atsparumą infek- 
cijoms. 

Be to, vitaminai labai svarbūs aterosklerozės profilaktikai, nes dėl 
aterosklerozės gali būti anksti diskvalifikuojamas Karinių oro pajėgų skrai- 
dantis personalas. Kraujagyslėse esantys ateroskleroziniai pakitimai - tai 
sutrikusios lipidų apykaitos pasekmė. Jų klinikinė išraiška gali būti tokia: 

1) išeminė širdies liga: staigi mirtis, stenokardija, miokardo in- 
farktas, ritmo sutrikimai; 

2) hipertonine liga. 

Pagrindiniai etiologiniai aterosklerozės faktoriai yra emocinė 
įtampa bei nesubalansuota mityba. 

Žinoma, kad cholesterino kiekis kraujyje priklauso nuo funkcinės 
nervų sistemos būkles. Tyrimais nustatyta, jog ne skrydžių dienomis perso- 
nalo kraujyje cholesterino kiekis esti mažesnis negu skrydžių dienomis. 
Padidėjęs cholesterino kiekis išlieka 1-2 dienas. 

Jeigu skrydžio dieną lakūnai gauna papildomai vitaminų Bę, B;, B>, 
C, PP, cholesterino kiekis kraujyje būna mažesnis. Tarp cholesterino ir vi- 
taminų organizme yra netiesiogine priklausomybė: kuo daugiau organiz- 
mas gauna vitaminų, tuo mažiau sintezuojama endogeninio cholesterino. 
Taigi mažėja tikimybė susirgti kraujagyslių ateroskleroze. 

Vitaminų pasisavinimas mažėja esant nervinei emocinei įtampai, 
elektromagnetiniams svyravimams, triukšmui, vibracijai, dirbant dideliame 
aukštyje, kai aplinkoje trūksta deguonies. Lakūnų organizmą veikia visi 
išvardyti faktoriai. Todėl skraidantis personalas visus metus turi gauti pa- 
pildomai vitaminų, geriausiai natūralių, t y su maistu. 

Niekada negalima pamiršti, kad tinkamas skraidančio personalo 

darbo ir poilsio bei mitybos režimas labai padeda išvengti ligų, prisitaikyti 
prie neigiamų faktorių poveikio. 
Iš to, kas pasakyta anksčiau, galima spręsti, kad 
piloto profesija šiuolaikinėje visuomenėje yra 
viena sudėtingiausių. Vystantis aviacijos techni- 
kai, nepaisant to, kad lėktuvuose daugėja elektronikos ir automatikos įran- 
gos, reikalavimai pilotams bei jų psichofiziologinėms funkcijoms vis didėja 
(apskaičiuota, kad greičiau už garsą skriejančiame lėktuve pilotas atlieka 6- 
8 kartus daugiau operacijų negu skrendančiame ikigarsiniu greičiui). 

Teoriškai įmanoma, kad kiekvienas fiziškai ir psichiškai sveikas 
žmogus gali pasiekti aukščiausią lygį bet kurioje profesijoje. Bet gyvenime 
dažnai tai būna sunkiai įgyvendinama. Žymus baltarusių matematikas, 
akademikas Vladimiras Platonovas rašė: "Teoriškai kiekvienas mokinys 
gali tapti akademiku. Tik vienam tam prireiks 30 metų, o kitam 300. Ma- 
nau, kad pastarojo tai nepatenkins". 

Sio reiškinio priežastis - individualūs psichofiziologiniai žmogaus 
ypatumai. Todėl, be fizinio pajėgumo, mokymosi rezultatų įvertinimo, bū- 
tina atlikti kandidatų į pilotus psichologinį įvertinimą. Analizuojant piloto 


Pilotų profesinė psi- 
chofiziologinė atranka 

veiklą matyti tam tikrų šiuolaikinio piloto darbo psichofiziologinių ypatu- 
mų: 

Ė Pastovus egocentriškas trimatis erdvės įsivaizdavimas. Psichofiziolo- 
giniai erdvinės orientacijos skrydyje mechanizmai skiriasi nuo antžeminės 
orientacijos. Mokydamasis skraidyti pilotas išsiugdo savo padėties erdvėje 
suvokimą. 

Labai didelis darbo tempas be galimybės nutraukti ar pakeisti darbo 
ritmą. Laikas skrydžio metu, skirtas situacijai suvokti ir įvertinti, sprendi- 
mui priimti ir įvykdyti, griežtai ribojamas situacijų kaitos, ir dažnai būna 
svarbios net sekundės ar sekundžių dalys. 

Fizinių faktorių, smarkiai keičiančių fizines ir psichines funkcijas, po- 
veikis. Perkrova, triukšmas, vibracija, atmosferos slėgio pokyčiai, tempera- 
tūros, apšvietimo svyravimai, spindulinės radiacijos poveikis keičia darbin- 
gumą. 

Didelė psichoemocinė įtampa. Tyrimais nustatyta, kad atskirais skri- 
dimo momentais piloto pulsas siekia 160-180 kartų per minutę, padidėja 
arterinis kraujospūdis, padažnėja kvėpavimas; visa tai vyksta tik nežymiai 
padidėjus fiziniam krūviui. 

Nurodytos sąlygos ir lemia reikalavimus kandidatams į pilotus. Da- 
rant profesinę psichofiziologinę atranką atliekamas tyrimas, padedantis 
išsiaiškinti, kurie žmonės savo psichofiziologinėmis bei asmeninėmis savy- 
bėmis labiausiai tinkami šiai profesijai. 

Darant atranką į Vilniaus Gedimino technikos universiteto Gen. 
A. Gustaičio aviacijos instituto orlaivių pilotavimo specialybę, testuojamos 
šios kandidatų savybės: erdvinė orientacija, trumpalaikė atmintis, dėmesio 
apimtis, jo išlaikymas, perkėlimas ir paskirstymas, gebėjimas atlikti kelias 
operacijas tuo pat metu, darbingumas laiko deficito sąlygomis. Pagal šios 
metodikos rezultatus stojantieji suskirstomi į 4 grupes: pirmoji gr. — ga- 
biausi ir tinkamiausi apmokyti skraidyti; antroji gr. — vidutiniškai gabūs; 
trečioji gr. - nepakankamai tinkami; ketvirtoji gr. — visiškai netinkami. 

Stojančiųjų į Vilniaus aviacijos institutą tyrimai buvo atliekami 
1993, 1994 ir 1995 metais. Tyrimus atliko šio instituto aviacijos psichologi- 
jos dėstytoja Liudmila Lobanova ir Karinių oro pajėgų gydytojas Darius 
Ereminas. Jų tyrimų duomenimis, iš 111 į orlaivių pilotavimo specialybę 
įstojusių studentų I grupei buvo priskirti 4 proc., II - 27 proc., III - 37 proc. 
ir IV — 32 proc. įstojusiųjų. 

Matydami, kad šis vertinimas yra per griežtas, nes dauguma baigu- 
siųjų. Aviacijos institutą nebus karo lakūnai, 1997 metais tikrintojai testų 

sistemą šiek tiek pakeitė. Testavimas ir toliau buvo atliekamas taip pat, 
kaip ir anksčiau, bet rezultatai vertinami trejopai: 

-besąlygiškai tinkamas apmokyti skraidyti; 

-iš dalies tinkamas apmokyti skraidyti; 

-besąlygiškai netinkamas apmokyti skraidyti. 

1995 m. rugpjūčio —- rugsėjo mėnesiais 30 pirmo kurso studentų praktiškai 
iš viso skraidė 538 valandas (vidutiniškai po 17 valandų 55 minutes). Jie 
buvo įvertinti taip: iš I grupei stojant priskirtųjų dviejų studentų abu įver- 
tinti gerai; iš keturių II grupei priskirtųjų du - labai gerai, du — gerai; iš 
dvylikos III grupei priskirtųjų vienas - labai gerai, aštuoni - gerai, du - vi- 
dutiniškai, vienas — labai blogai; iš devynių IV grupei priskirtųjų šeši — ge- 
rai, trys — vidutiniškai. Vienas iš svarbesnių pilotų apmokymo rodiklių - 
laikas, po kurio kursantas pirmąkart išskrido savarankiškai. Labai gerai 
įvertinti savarankiškai išskrido vidutiniškai po 4 valandų, gerai įvertinti - 
vidutiniškai po 7 valandų 15 minučių, vidutiniškai įvertinti - po 11 valandų 
33 minučių, blogai įvertinti - po 17 valandų, labai blogai įvertintas -po 18 
valandų 25 minučių. 

Vis dėlto reikia pripažinti, kad ieškant tobulesnių tyrimo metodikų 
bet kuri profesinė savybė negali būti nusakoma matavimo vienetu - juk egzis- 
tuoja ne vienas, o daug būdų daryti darbą gerai. Todėl keliant profesinius rei- 
kalavimus būtina atsižvelgti į galimą asmenybės bruožų dinamiką, motyvus. 

Profesionalių pilotų iš Karinių oro pajėgų, Lietuvos avialinijų įver- 
tinimas padės sudaryti normatyvines vertinimo skales. Antra vertus, besi- 
mokančių studentų studijų ir skraidymų rezultatų analizė padės nustatyti 
subtestų vertę, testų patikimumą. 


8. Apie tarnybą jūroje ir jūrininkų profesinę atranką 


Viena aktualiausių per visą Lietuvos laivyno kūrimo laikotarpį yra 
jūrininkystės darbuotojų problema. Atkūrus nepriklausomybę, atsirado 
naujos galimybės Lietuvos, kaip jūrų valstybės, raidai. Per pastaruosius 50 
metų norintiems įsidarbinti laivyne lietuviams buvo visaip trukdoma, pir- 
menybę ir lengvatas teikiant kitataučiams. Jūrininkus rengiančiose moky- 
mo įstaigose lietuvių ir lietuviškos dvasios buvo mažai. Siekta įtvirtinti nuo- 
statą, kad lietuviai nemėgsta jūros ir jūrininko darbo. Iki šiol beveik visiškai 
netyrinėti jūrininkystės profesijų pasirinkimo klausimai. Pirmieji samprota- 
vimai apie jūrininko profesijos pasirinkimą susiję su XX a. trečiajame de- 

šimtmetyje dėtomis pastangomis pagaliau turėti savą - Lietuvos laivyną ir 
pradėti rengti jam darbuotojus. 

Pirmoji jūrininkų mokykla Lietuvoje įkurta 1923 m. Kaune. Jos 
steigėjai buvo generolai V. Nagius-Nagevičius ir T Daukantas. Ji veikė 
dvejus metus; pirmaisiais metais turėjo 24, antraisiais -16 mokinių. 15 ant- 
rosios laidos moksleivių buvo išsiųsti į Suomiją toliau mokytis. Prieš tai jie 
turėjo įgyti patirties jūrų laivuose. Ši Kaune veikusi mokykla jokio laipsnio 
savo mokiniams neteikė, o lik rengė juos tikrosioms jūrininkystės studi- 
joms. 1946— 1948 m. emigracijoje (Flensburge) veikė Lietuvių jūreivystės 
mokykla, kuri turėjo kiek daugiau mokinių ir jiems teikė mažųjų laivų ka- 
pitonų („šiporių"), III šturmano, III inžinieriaus ir “mašinų asistentų“ pa- 
žymėjimus. Į šią mokyklą stojantieji turėjo būti baigę ne mažiau kaip 6 
gimnazijos klases, pirmumo tvarka buvo priimami turėję jūrininko patyri- 
mą. Išsamesnės informacijos apie kandidatams keltus reikalavimus ir jų 
atranką rasti nepavyko. 

Atrodo, labiausiai tuo metu rūpintasi kandidatų parinkimu, siun- 
čiant juos į kitų šalių jūrininkystės mokyklas. Antai stojantieji į jas ir norin- 
tieji tapti karo laivyno karininkais turėjo pateikti mokslo cenzo liudijimą, 
sveikatos pažymėjimą, apskrities viršininko išduotą liudijimą, kad nebaus- 
tas, netardytas, nelaikomas policijos priežiūroje, taip pat gyvenimo apra- 
šymą. Kandidatams buvo nustatytas bandomasis plaukiojimas įsitikinti, ar 
jie tinka jūrininko specialybei. Manyta, kad į žvejybos laivyną geriausiai 
tinka žvejų sūnūs, baigę aukštesnes mokyklas, paprastai jie su ypatinga 
meile ir atsidavimu imasi to darbo. Siųsti žvejybos srityje specializuotis 
„Sausžemio" žmogų manyta esant neprotinga, nes kova su gamtos stichija 
yra įgimta žvejų būdo savybė. Buvo manoma, kad geriau, kai į laivą ateina 
žvejys, nors jokiame laive nedirbęs, nes toks turi susipažinti tik su laivo 
darbu, o jūra jam jau pažįstama nuo mažų dienų, kad iš tolesnių Lietuvos 
vietų atvykusiųjų išauga nelabai daug gerų jūrininkų, nes, kol tokie pri- 
pranta prie jūros, trunka nemažai laiko. Tačiau reikia pratinti mylėti jūrą 
visus Lietuvos gyventojus ir stengtis atrinkti kandidatus į jūrininkus taip, 
kad apie 50 proc. būtų pajūrio, kiti - tolesnių Lietuvos vietų gyventojai. 

1938 m. Klaipėdoje buvo organizuoti kursai eiliniams jūreiviams 
rengti. Į kursantus buvo numatyta priimti 16—24 m. jaunuolius, gydytojo 
pažymėjimu įrodžiusius esant geros sveikatos ir baigusius pradžios mokyk- 
lą. Pirmenybę numatyta teikti žvejų vaikams ir baržų vairininkams. Buvo 
paskelbta, kad iš 1700 pareiškusiųjų norą tapti jūreiviais buvo atrinkta, kaip 
ir planuota, 21 jaunuolis. Apie atrankos metodiką žinių nėra. 

Keletas autorių yra išdėstę savo nuomones apie būtiniausias 
jūrininko savybes. Vienas pirmųjų, pareiškęs savo nuomonę šia tema, buvo 
inspektorius Rondomanskis, 1923 m. rugsėjo 22—27 d. Žemės ūkio ir vals- 
tybės turtų ministerijos komandiruotas į Klaipėdos kraštą, vietinių žvejybos 
žinovų padedamas, laivu „Klaipėdos savanoris“ aplankęs „įdomiausias ir 
žvejybos atžvilgiu svarbiausias vietas“ ir 1924 m. išleidęs knygą „Mažosios 
Lietuvos žvejyba“. Pateikdamas bendrą žvejų charakteristiką, autorius tei- 
gia, kad žvejui reikia „vandenyne ne mažiau 3 metrų gilumo matyti, be to, 
reik būti bukliam, akylam, budriam, narsiam, nesibijoti vėjo, saulės, bangu, 
lietaus, darbo, vargo, vienu žodžiu, amžinai reikia jaunam būti. Todėl ir 
sakoma, kad geras žvejys esti tik iki 50 metų amžiaus. Vėliau jis atšimpa, ir 
jame dingsta noras peštis su vilnimis dėl slepiamo turto, geriau šiltam už- 
krosny, senus tinklus lopant, apie patirtas jūroje baisybes anūkams pasako- 
ti, prirengiant juos šiam sunkiam, bet jaunas sielas žavinčiam amatui“. 
Klaipėdos krašto žvejai, Rondomanskio nuomone, esą linksmi, sąmojingi, 
blaivūs, darbštūs, energingi, išsilavinę, moką skaityti ir rašyti vyrai. 

1937 m. „Jūros“ žurnalo vedamajame „Del jūrininkų kadrų ugdy- 
mo“ teigiama, kad „jūros tarnybai tinkamų kandidatų parinkimas yra labai 
svarbus dalykas, nuo kurio daug pareina mūsų jūreivystės ateitis ir jos vys- 
tymosi eiga“. 

Aptariant jūrininkams privalomas savybes, rašoma, kad jos yra 
specifinės, kitoms profesijoms ne taip svarbios. Jaunuolis, besirenkąs jūri- 
ninko specialybę, greta bendrojo išsilavinimo ir įgimtų gabumų privalo būti 
„ne tik fiziškai ir morališkai sveikas, bet ir tvirtas. Jūrininko profesija labai 
sunki ir toli gražu ne kiekvienam pakeliama. Jaunuolis, turįs įgimtų ar pa- 
veldėtų palinkimų į lengvą gyvenimą, į pareigų ėjimą su baltomis pirštinai- 
tėmis, žinoma, gali išmokti jūrininko specialybės, bet jisai niekada nebus 
geras jūrininkas. Toksai ponaitis veikiai pradės jūrininko specialybe bodėtis 
ir, pirmai progai pasitaikius, stengsis išlipti į krantą ir čia įsitaisyti, kad dau- 
giau nebereikėtų grįžti prie sunkaus ir juodo darbo jūroje“. Neturintiems 
stiprios sveikatos įgimto atsparumo įvairioms ligoms nepatartina rinktis 
jūrininkystę, nes tik „idealiai sveikiems ir turintiems iš prigimties tvirtą 
konstrukciją“ asmenims įmanoma pakankamai užsigrūdinti ir išlikti atspa- 
riems visoms su jūrininko profesija susijusioms ligoms. 

Kitomis itin svarbiomis jūrininkui savybėmis laikoma ramus ir su- 
gyvenamas būdas, geležiniai nervai, šaltas kraujas ir susivaldymas visokio- 
mis aplinkybėmis. Šios savybės daug labiau reikalingos jūrininkui negu ka- 
riui, nekalbant jau apie kitas profesijas. „Lygiai yra reikalingas įgimtas su- 

gebėjimas greitai susiorientuoti, veikiai padaryti teisingą sprendimą ir gele- 
žinė valia bei aukščiausią laipsnį pasiekęs drausmingumas“, ,„mokėjimas 
susivaldyti nuo svaigalų, nuo visokio azarto bei nuo lytiškojo pobūdžio pa- 
gundų, kuriomis yra pagarsėję visi uostamiesčiai... Kas turi šios rūšies sil- 
pnybių, tam patartina nei kojos nekelti į laivą, nes jo neišvengiamai laukia 
liūdna karjeros pabaiga...“Kartu pažymima, kad jūrininko profesijai reikia 
rengtis jaunystėje, nes, kol įgyjamas reikiamas mokslas ir praktika, praeina 
apie 10 metų. 

Kitas šiuo klausimu rašęs autorius, pasirašęs slapyvardžiu 
„Šturmanas X“, pataria tapti jūrininkais fiziškai sveikiems ir ištvermingiems 
16—17 metų jaunuoliams, įsitikinusiems, kad jūreivystė bus jų profesija, 
amatas. Kito straipsnio autoriaus K. Paužos teigimu, gana dažnai pasitaiko, 
kad jaunuoliai, pažinę jūrą iš romanų ar fantastinių apysakų, palieka gim- 
naziją, pabėga nuo tėvų ir atvyksta į Klaipėdą ieškoti to įdomaus ir roman- 
tiško jūreiviško gyvenimo. Didžiulį norą išgyventi jūrininko gyvenimo ro- 
mantiką mini ir V. Švedas (minėtų autorių straipsniai paskelbti 1938 m. 
žurnaluose ,„Jūra“ bei 1939 m. » Mūsų jūra“, Nr. 2). 

Žinomas istorikas A. Šapoka yra teigęs, kad „lietuviai nėra jūri- 
ninkų tauta, nes jūreivystė, kova su jūros stichija niekad nėra buvęs vyrau- 
jantis arba nors ryškiau pasireiškiąs lietuviškojo charakterio bruožas“. Au- 
toriaus nuomone, lietuviai nuo amžių buvo sausumos gyventojai, pirmiau- 
sia -žemdirbiai („ūkininkų tauta“). Tai nulėmė geografinės krašto savybės - 
girios ir laukai... ,,Yra bendras dėsnis, kad jūreivystė aukščiausiai išsivystė 
tose tautose, kurios gyveno pajūry, turinčiame daug salų, dažnai net mato- 
mų nuo kranto ir viena nuo kitos. Žmogui ten iš pradžios nereikėjo leistis į 
begalines jūrų platybes, bet slankioti tarp daugybės salų, nepaleidžiant iš 
akių sausos žemės. Ir tik taip išsitreniravęs ir įgavęs įgūdimo jūrininkas ga- 
lėjo išdrįsti ir su primityviomis plaukiojimo priemonėmis leistis į atvirų 
vandenų tolius. Visas lietuviškasis pajūris betgi yra be salų... Dėl to lietu- 
viai, kaip ir kitos panašiuose pajūriuose gyvenusios tautos, į jūrą mažai te- 
ėjo ir jūrininkiškų dvasinių savybių neišsiugdė“, jūros ilgesio nebuvo vargi- 
nami, - teigia A. Šapoka (Šapoka A. Ar senoji Lietuva nusigręžė nuo jūsų? 
- Tėviškės žiburiai, 1951 I d.). Mūsų manymu, šios mintys įdomios, tačiau 
stokoja.mokslinio pagrįstumo ir patikimumo. Vargu ar teisinga kokią nors 
tautą apibūdinti vienos profesijos atžvilgiu; antra, tūkstantmečius trukusi 
įsitvirtinimo prie jūros ir jūroje istorija, tebesitęsianti ir šiandien, pati sa- 
vaime byloja apie tvirtą lietuvių nusistatymą jūros atžvilgiu. 

Tarpukario nepriklausomoje Lietuvoje ne kartą kalbėta apie būti- 
numą labiau “ijūrinti Lietuvą“, t.y. priartinti ją prie jūros ne tik geografiš- 
kai, bet ir dvasiškai, paversti lietuvius tikrų jūrininkų tauta, išugdyti pakan- 
kamą skaičių dorų, garbingų, patriotiškai nusiteikusių aukštos kvalifikacijos 
jūrininkystės specialistų. Jau pradžios mokykloje raginta supažindinti vai- 
kus su jūra ir jos reikšme Lietuvai, vėliau tą darbą tęsti gimnazijose bei 
jaunimo organizacijose. Ypatingas vaidmuo populiarinant jūrininko profe- 
siją buvo skiriamas jūrų skautams, kurie galėjo patirti jūreiviško gyvenimo 
ypatumus dar besimokydami gimnazijoje, vasaros atostogų metu. Raginta 
jūros skautus domėtis ir laivų modeliavimu, nes jaunuolis, daug laiko pra- 
leidęs prie laivų modelių, ateityje gal panorės tapti laivų inžinieriumi ar 
kapitonu. Panašių tikslų siekta ir propaguojant buriavimą. 

Deja, prasidėjo pasaulinis karas, vėliau — ilgi sovietinės okupacijos 
metai, ir daug gražių planų bei darbų buvo sužlugdyta, daugelio Lietuvos 
jūrininkystės problemų sprendimai buvo perkelti į Maskvą. Ten buvo rūpi- 
namasi ir laivininkystės darbuotojų rengimu (ypač aukščiausios kvalifika- 
cijos), atrankos kriterijais. Sovietiniais metais ypač buvo siekiama formuoti 
nuomonę, jog lietuviai nemėgsta jūros ir jūrininkiškų profesijų, nesutinka 
eiti laivyne vadovaujančių pareigų, tokiu būdu pateisinant specialistų iš 
visos SSRS siuntimą į Lietuvos laivyną. 

Atkūrus Lietuvos Nepriklausomybę, padėtis ėmė iš esmės keistis. 
Susirūpinta nacionalinių jūrininkystės kadrų rengimu. Naujai organizuo- 
tame Klaipėdos universitete įsteigtas Jūreivystės institutas, rengiantis aukš- 
tos kvalifikacijos jūrininkystės specialistus. Be to, Klaipėdoje veikia ir Jiūrei- 
vystės kolegija (Aukštesnioji jūreivystės mokykla), rengianti jūrininkus su spe- 
cialiuoju viduriniu išsilavinimu. Mokslininkai (V.Paulauskas, J.Čerka, 
A.Brėskis, V.Juščius, A.Jonušienė ir kiti) kelia ir nagrinėja jūrininkystės dar- 
buotojų, ypač aukštos kvalifikacijos jūrininkų, rengimo problemas. 

1992 m. atkurtos Lietuvos karinės jūrų pajėgos (toliau - KJP), užtik- 
rinančios teritorinės jūros ir išskirtinės ekonominės zonos kontrolę ir gyny- 
bą, taip pat pakrančių ir laivybos apsaugą, kol kas negausios. Todėl būtų 
per brangu turėti atskirą karo laivyno mokymo centrą. Būsimieji Lietuvos 
karo jūrininkai siunčiami mokytis į kitų šalių karo akademijas — dažniausiai 
į Švediją, Daniją, Vokietiją, JAV. Norintys studijuoti užsienyje turi kreiptis 
į KJP arba Krašto apsaugos ministerijos Personalo departamentą dėl siun- 
timo. Yra ir kitas būdas tapti karo jūrininku — baigti aukštąją mokyklą 
Lietuvoje, įgyti karo laivynui reikalingą specialybę ir pasiprašyti į tarnybą 
KJP. Eiti šiuo keliu tapo lengviau pradėjus aukštųjų mokyklų studentų ka- 

rinį rengimą. Jaunieji vadai KJP rengiami Lietuvos kariuomenės divizijos 
generolo St.Raštikio puskarininkių mokykloje Kaune bei KJP padaliniuo- 
se. Daug žinių ir praktinių įgūdžių galima įgyti aktyviai dalyvaujant KJP 
šefuojamos Jūrų skautų organizacijos veikloje. 

Šauktiniai, norintys tapti karo jūreiviais, turi kreiptis į Teritorinį 
gynybos štabą. Į KJP štabą turėtų kreiptis jau atitarnavusieji šauktiniai, 
norintys liktiniais tęsti tarnybą KJP. Šauktinių tarnyba Karinėse jūrų pajė- 
gose, admirolo R.Baltuškos nuomone, turėtų išlikti, nes tai investicija į Lie- 
tuvos ateitį formuojant ir stiprinant Lietuvos, kaip jūrų valstybės, įvaizdį, 
nes dalis šauktinių, tarnaujančių KJP, rimtai susidomi jūrininko profesija ir 
tolesnį gyvenimą susieja su jūra. 

Anot buvusio Lietuvos KJP vado, flotilės admirolo R.Baltuškos, vai- 
kinai, svajojantys tapti Lietuvos karo jūrininkais, turi pasižymėti gera svei- 
kata, būti Lietuvos patriotai, tvirtos valios, ištvermingi, užsigrūdinę, gerai 
suvokti savo siekius ir pasirengę atkakliai jų siekti. Jie turėtų domėtis lai- 
vynu, sportuoti, visapusiškai lavintis, rimtai mokytis užsienio (pirmiausia 
anglų) kalbų ir tiksliųjų mokslų. Humanitarinis išsilavinimas irgi praverčia, 
tačiau karo jūrininkai savo darbe susiduria su įvairia technika, navigacine 
įranga, ginkluote, todėl polinkis tiksliesiems mokslams būtinas. 

Jūrininkų gyvenimo, darbo ir tarnybos sąlygos labai specifinės, iš 
esmės besiskiriančios nuo gyvenimo ir darbo sąlygų sausumoje. Jūrininkai 
gyvena ir dirba nedidelėje tų pačių žmonių grupėje, kuri ilgą laiką priversta 
būti dirbtinėje, ankštoje, jūros stichijos nuolat veikiamoje aplinkoje. Jūri- 
ninkus nuolat, ir darbo, ir poilsio metu, neigiamai veikia gamybiniai 
(triukšmas, vibracija, toksinės medžiagos) bei aplinkos (supimas, štormai, 
nepastovus, nuolat besikeičiantis klimatas) faktoriai. Per didelę audrą net 
prie supimo pripratę jūrininkai suserga jūros liga, dėl to tampa kurį laiką 
nedarbingi, negali valgyti. Nedidelė laivų erdvė riboja žmonių judrumą ir 
gali sukelti hipodinamiją (raumenų jėgos ir tonuso sumažėjimą). Lietuvos 
KJP laive „Vėtra“ tarnaujantys vaikinai teigia, kad ilgai plaukiodami jie 
labiausiai pasiilgsta erdvės. Nors aplink laivą jos kiek nori, bet pati „Vėtra“ 
nedidelė. Todėl jūrininkams daugiausia laiko tenka praleisti gana ankštose 
kajutėse, kuriose gyvena po 4-6 žmones, ir laivo skyriuose. Į denį be reikalo 
stengiamasi nevaikščioti, nes, stipriai banguojant, tai pavojinga. 

Kadangi laivai įveikia didelius atstumus, plaukia iš šiaurės į pietus 
ir atgal, laivų įguloms tenka patirti nuolatinę temperatūrų ir kitų gamtinių 
sąlygų kaitą, kuri trikdo normalų jūrininkų organizavimo funkcionavimą. 

Kita vertus, tarnyba ir darbas laivuose įgalina aplankyti daug šalių, pabu- 
voti jų uostamiesčiuose. 

Specifiniai ilgalaikio plaukiojimo jūroje faktoriai neigiamai veikia ir 
Jūreivių psichiką. Jūrininkus slegia monotoniškas gyvenimo būdas, santyki- 
nė sensorinė (jutiminė) izoliacija, įtempti tarpasmeniniai santykiai izo- 
liuotoje žmonių grupėje (vadinamasis psichologinis ankštumas), ilgalaikis 
išsiskyrimas su žeme, gimtuoju miestu, šeima, artimaisiais, draugais. Visa 
tai gali sukelti nuobodulį, nostalgiją (tėvynės, laimingos praeities ilgesį), 
seksualinių rūpesčių, ir, galiausiai, psichologinį pervargimą bei išsekimą. 

Pastebėta, kad po ilgalaikio plaukiojimo gali pakisti jūrininkų po- 
za, mimika, eisena ir kiti judesiai, kalba, bendravimo su kitais žmonėmis 
būdas, taip pat širdies ir kraujagyslių bei kitų organizavimo sistemų veikla. 
„Vėtros“ jūrininkai sako, kad jau po 2-jų savaičių plaukiojimo išlipus iš 
laivo vos ne iš naujo tenka mokytis vaikščioti sausuma (žeme), o paėjus 
kokius 500 metrų „pakerta“ kojas. Tų pakitimų priežastis - nuolatinis su- 
pimas, ilgalaikė izoliacija, atpratimas nuo įprastų gyvenimo sąlygų - gamti- 
nės bei socialinės aplinkos. 

Siekiant sumažinti neigiamas ilgalaikio plaukiojimo jūroje pasek- 
mes, labai svarbi tampa ne tik derama jūrininkų profesinė atranka, bet ir 
teisingas jų darbo ir poilsio organizavimas. Reikia stengtis tinkamai, atsi- 
žvelgiant į socialinės psichologijos reikalavimus, formuoti laivų įgulas (eki- 
pažus), visokeriopai gerinti jūrininkų darbo ir buities sąlygas, gerai organi- 
zuoti judriuosius žaidimus, rūpintis teisingu maitinimu, spręsti jūrininkų 
lytinio švietimo bei seksualinio gyvenimo problemas. Reikia stengtis, kiek 
leidžia galimybės, sudaryti jūrininkams sąlygas palaikyti glaudžius ryšius su 
savo šeimomis, artimaisiais, nustatyti optimalias plaukiojimo jūroje truk- 
mės normas. Žmogus jūroje negali būti labai ilgai, plaukiojimo trukmė turi 
būti ribojama, paisant jūreivystės psichohigieninių reikalavimų. 

Pateikta apžvalga rodo, jog jūrininkų profesijos labai specifinės ir 
sudėtingos. Todėl tebėra labai aktualios šių profesijų psichografijos bei 
jūrininkų profesinės atrankos problemos. Edukologijos daktarė 
R.Petrauskaitė tyrinėjo jūrininkų profesijas pasirinkusių moksleivių ir stu- 
dentų bei jūrininkystės eskpertų — prof habil.dr. V.Paulausko, 
doc.dr.J.Čerkos, doc.dr.A.Seiliaus, doc. dr. V.Senčilos ir kitų - nuomones apie 
svarbiausias, jūrininko profesijai reikalingiausias asmenybės savybes. Tyri- 
mų rezultatais remiantis nustatyta, kad jūrininkas privalo turėti gerą svei- 
katą, humoro ir atsakomybės jausmą, sugebėti greitai orientuotis netikėto- 
se situacijose bei mokėti prisitaikyti prie besikeičiančių klimato ir mikro- 

aplinkos sąlygų, būti drausmingas, darbštus, ištvermingas, atsparus stre- 
sams ir kitiems aplinkos poveikiams. 

Pagal jūrininkystę studijuoti ketinančių moksleivių atsakymus su- 
darytas svarbiausias jūrininko profesijos savybių dešimtukas nedaug skyrėsi 
nuo ekspertų nuomonės. Tik vietoje ekspertų akcentuoto drausmingumo ir 
atsparumo stresams moksleiviai dažniau minėjo valios tvirtumą ir sąžinin- 
gumą. 

Mažiausiai reikalinga jūrininko profesijai savybe ir moksleiviai, ir 
ekspertai laiko žmogaus polinkį dirbti vienam. 

Rusų kalba išleistas knygelės “Kaip tapti kapitonu“ autorius 
V.Dmitrijevas teigia, kad kapitonui būtina sugebėti aukotis bendriems inte- 
resams, būti darbščiam, sąžiningam, atsargiam, savikritiškam, nekaprizin- 
gam, ištvermingam, santūriam, greitai reaguojančiam ir sugebančiam ne- 
dvejojant spręsti keičiantis aplinkybėms. Reikalingas ir atsakomybės jaus- 
mas, gebėjimas koncentruoti dėmesį, gebėjimas logiškai mąstyti ir kalbėti, 
įtikinti, humoro jausmas. Kaip matome, čia išvardytų savybių yra ir minėtų 
ekspertų sudarytame sąraše. 

JAV karinių jūrų pajėgų kapitono H.Coupne'o (Harley F.Coupe) 
knygelėje “Vadovavimas laivui“ nurodoma, kad tarnyba karinių jūrų pajė- 
gų laivuose reikalauja visapusiškos fizinės parengties, jėgos, vikrumo, mik- 
lumo, ištvermės ir užsigrūdinimo. Ilgalaikis plaukiojimas, ypač esant štor- 
mui, yra rimtas visų jūrininko moralinių ir fizinių jėgų, ypač ištvermės ir 
tvirtumo, išbandymas. Fizinė jėga, vikrumas, miklumas, drąsa ir ištvermė 
ypač reikalingi karo jūrininkui aptarnaujant ginkluotę ir technines priemo- 
nes, irkluojant, buriuojant, karinių pratybų ar kautynių metu, ypač tada, kai 
tenka gelbėti avarijos ištiktą laivą. Tokiomis aplinkybėmis, be kitų dalykų, 
jūrininkui būtina įveikti ir vandens baimę, kuri yra specifinė baimės rūšis ir 
kurią išgyvena kariai, nepratę veikti vandenyje. 


9. Kai kurie moterų tarnybos kariuomenėje aspektai 


Iki šiol Lietuvoje ir kitose šalyse dar gyvas požiūris, kad karinė tarnyba 
- ne moterų reikalas. Ir iš tiesų, ilgus šimtmečius ir tūkstantmečius moterys 
netarnavo kariuomenėje, nedalyvavo kariniuose veiksmuose. Istorikai ma- 
no, kad pasakojimai apie legendines amazones yra tik miglotas kadaise 
viešpatavusios matriarchato epochos atspindys... Ir nors jau Antikos laikais 
didysis graikų filosofas Platonas teigė, kad visus valstybės reikalus gali 
tvarkyti ne tik vyrai, bet ir moterys, vis dėlto iki pat mūsų laikų buvo įsiga- 

lėjęs gana griežtas funkcijų ir darbo pasidalijimas tarp vyrų ir moterų. Jis 
lėmė, kad moterys daugiausia rūpinosi vaikų auginimu ir priežiūra, namų 
ūkio tvarkymu, o vyrai medžiojo, žvejojo, vertėsi gyvulininkyste, žemdirbyste, 
dalyvavo karo žygiuose, gynė savo giminę, gentį, šalį nuo priešų. Tiesa, būta ir 
išimčių — garsioji prancūzė Žana d'Ark, 1831 sukilimo Lietuvoje dalyvė Emilija 
Pliaterytė, rusė Nadiežda Durova ir kitos. Tačiau šios retos išimtys nekeičia 
sąlygų ir nenaikina priežasčių, dėl kurių moterys senovės laikais faktiškai 
negalėjo tarnauti kariuomenėje. Tas priežastis lėmė ne tik įsišaknijusios tra- 
dicijos, bet pirmiausia moterų fizinės ir fiziologinės savybės. 

Ankstesniais laikais dalyvavimas karo žygiuose, labai sunkių ir 
gremėzdiškų ginklų valdymas, kautynės vyras prieš vyrą reikalavo didelės 
fizinės jėgos, ištvermės, vikrumo, agresyvumo ir drąsos. Šiomis savybėmis 
kaip tik daugiau ir pasižymi vyrai. Nemažiau svarbios ir moralinės etinės 
bei psichologinės priežastys. Karas — tai vargas, nešvara, purvas, prakaitas, 
kraujas, mirtis ir kitos blogybės bei baisybės. Neveltui sakoma, kad karo — 
nemoteriškas veidas. Todėl kiekvienas tikras vyras turi stengtis ne įtraukti 
moterį į savo stichiją, bet apginti ir apsaugoti ją nuo visų jo (karo) sukelia- 
mų baisybių ir blogybių. 

Tačiau padėtis pamažu ėmė keistis XIX a. antrojoje pusėje. Tuo 
laiku moterys pradėjo organizuotai dalyvauti karuose, pirmiausia kaip me- 
dicinos seserys. Yra žinoma, kad 1853-1856 m. Krymo kare Rusijos ka- 
riuomenės sudėtyje dalyvavo daugiau kaip 100 gailestingųjų seserų, iš jų 17 
žuvo eidamos tarnybines pareigas. Pastebėta, kad moterys, gailestingosios 
seselės, ne tik daug padėjo karo gydytojams, bet ir teikė moralinę pagalbą 
sužeistiems kariams. 

Šiais laikais turbūt nerasime nė vienos valstybės, kurios ginkluotosiose 
pajėgose netarnautų moterų. Pvz., JAV ginkluotosiose pajėgose pastaraisiais 
metais tarnauja daugiau kaip 224 tūkst. moterų. Tai sudaro daugiau kaip 
10 proc. visų tarnaujančiųjų kariuomenėje. Kitų NATO šalių kariuomenėse 
tarnauja apie 270 tūkst. moterų. Moterų dalis Didžiosios Britanijos, Pran- 
cūzijos, Olandijos, Danijos ginkluotosiose pajėgose siekia nuo 3 iki 10 proc. 
Rusijos kariuomenėje tarnauja 160 tūkst. moterų (8,5 proc. asmeninės ka- 
rių sudėties). Iš jų 3 tūkst. moterų turi karininko laipsnį - 6 pulkininkės, 67 
papulkininkės, 276 majorės, 774 kapitonės ir t.t. Nemažai dailiosios lyties 
atstovių yra Graikijos, Jugoslavijos, Austrijos, Šveicarijos, Kubos kariuo- 
menėse, jau nekalbant apie Izraelį, kur moterys kaip ir vyrai šaukiamos į 
privalomąją karo tarnybą, kuri joms trunka 21 mėnesį (vyrai tarnauja 32 
mėnesius). 

Vis mažiau karinių specialybių moterims neprieinamos. Pavyz- 
džiui, JAV iš 575 karinių specialybių moterims liko nepasiekiamos tik 40, 
tarp jų tarnyba povandeniniuose laivuose. Didžiojoje Britanijoje dar liko 
apribojimai tankų formuotėse, bet užtat moterys gali tarnauti povandeni- 
niuose laivuose. Danijos ir Norvegijos kariuomenėse moterys gali eiti bet 
kokias pareigas, o Olandijoje ir Kanadoje, kaip ir JAV, moterims nelei- 
džiama tarnauti povandeniniuose laivuose. 

Nuo 1976 m. JAV moterims tapo prieinamos studijos karo akade- 
mijose. Amerikietė Džin Holl tapo pirmoji moteris, gavusi generolės majo- 
rės karinį laipsnį. Šiuo metu JAV ginkluotosiose pajėgose yra 11 moterų 
generolių ir viena admirolė. Moterys studijuoja ir Ispanijos, Japonijos, Ru- 
sijos, Taivanio ir kitų šalių karo mokyklose. Jas baigusios gauna karininkių 
laipsnius. 

Nuo pirmaujančių šiuo atžvilgiu šalių nedaug atsilieka ir Lietuva. 
Krašto apsaugos sistemoje tarnaujančių moterų yra apie 11 proc. Toks pat 
karininkių moterų procentas, o seržantų ir puskarininkių pareigose moterų 
yra apie 12 proc. Kad Lietuvos moterys neabejingos tarnybai karinėse ir 
sukarintose žinybose, akivaizdžiai patvirtina ir kitos jėgos struktūros — vi- 
daus reikalų sistemos statistika. Šioje žinyboje tarnauja 13,8 proc, o polici- 
joje - 11,6 proc. moterų. Turbūt šis skaičius dar padidės, kai į policijos tar- 
nybą įsitrauks 316 Teisės akademijos Policijos fakulteto absolvenčių, kurios 
sudaro bemaž trečdalį visų čia studijuojančiųjų. Manoma, kad ir Lietuvos 
karo akademijoje atsirastų merginų, norinčių mokytis karo specialybių, 
jeigu į dieninį skyrių būtų priimami ne tik vaikinai. 

Sunku pasakyti, kodėl moteris vilioja gana rūsti vyriška kario profesi- 
ja. Gal tai kariškos romantikos trauka, gal noras susirasti gyvenimo draugą, 
įgyti nuolatinį ir gerai apmokamą darbą ar kiti merkantiliniai sumetimai, o 
gal siekimas įrodyti, kad moterys, kaip ir vyrai, sugeba įveikti bet kokius 
sunkumus? Nėra abejonės, jog moterų tarnyba kariuomenėje padeda 
spręsti moterų bedarbystės problemas, didina visuomenės socialinio sau- 
gumo jausmą, įgalina gauti neblogas pajamas. Pavyzdžiui, amerikiečių, tar- 
naujančių kariuomenėje, metinės pajamos vidutiniškai didesnės 1,5 tūkst. 
dolerių (t.y. 15-20 proc.) negu dirbančių civiliniame ūkio sektoriuje. 

Paprastai moterys kariuomenėje tarnauja lygiomis su vyrais teisė- 
mis ir eina net vadovaujančiąsias pareigas. JAV sausumos kariuomenėje ir 
karinėse oro pajėgose moterys įeina į kovinių raketų dalinių ir orlaivių 
įgulų sudėtį, dirba su racijomis ir kompiuteriais. Moterų yra ir specialiosios 
paskirties daliniuose, JAV karo laivyne. Prancūzijos moterys pilotuoja ko- 

vinius sraigtasparnius ir transporto lėktuvus, jų yra karinėse jūrų pajėgose 
ant kapitonų tiltelių. Daugelyje valstybių moterys kariuomenėje dirba pa- 
gal civilinės mokymo įstaigose įgytas specialybes: gydytojomis, medicinos 
seserimis, inžinierėmis, telefonininkėmis, finansininkėmis. Esama jų ir pa- 
reigose, susijusiose su štabų darbu (intendančių ir pan). JAV, Rusijos ir 
kitų šalių karo mokyklos rengia ir išleidžia teisininkes, referentes-vertėjas, 
užsienio kalbų specialistes, psichologes, kurios įdarbinamos pagal kon- 
traktus gynybos ministerijų sistemoje. 

Nors, kaip rodo tyrimai, moterys fiziškai silpnesnės už vyrus vidu- 
tiniškai 1,6 karto ir mažiau ištvermingos, bet dėl to ginkluotųjų pajėgų ko- 
vinė parengtis nesumažėja. Šiuolaikinėje kariuomenėje dėl mechanizacijos 
ir automatizacijos reikalavimai karių fizinei parengčiai sumažėjo. Moterys 
dažniausiai turi tokias specialybes ir tarnauja tokiose pareigose, kurios ne- 
reikalauja didelės jėgos ir ištvermės. Be to, moterys savo fizinės jėgos trū- 
kumą kompensuoja kitais privalumais. Tyrimai rodo, kad JAV ginkluoto- 
siose pajėgose tarnaujančių moterų intelekto koeficientas yra aukštesnis 
negu vyrų. Šios šalies kariuomenėje tarnaujančios moterys įgijusios žymiai 
aukštesnį bendrąjį išsilavinimą. Be to, moterys yra drausmingesnės, sąži- 
ningesnės, paklusnesnės, kruopštesnės. JAV sausumos kariuomenėje 
drausmės pažeidėjų vyrų vidutiniškai būna 3 kartus daugiau negu moterų, 
karinėse oro pajėgose - 2 kartus, o karinėse jūrų pajėgose - net 6,8 karto. 

Nepaisant minėtų privalumų, JAV ir kitų šalių ginkluotosiose pa- 
jėgose tarnaujančioms moterims dar išlieka ir nemažai apribojimų. Pavyz- 
džiui, JAV ribojamas moterų dalyvavimas kovos veiksmuose ir kitose ope- 
racijose, kuriose iškyla grėsmė gyvybei. O Vokietijoje moterims apskritai 
draudžiama tarnauti kariuomenėje “su ginklu rankose". 

Įprasta, kad moterims kariuomenėje daromos tam tikros ekipuotės 
ir uniformos vilkėjimo tvarkos išimtys. Pavyzdžiui, Vokietijoje joms lei- 
džiama turėti ilgus plaukus, užsidėti papuošalus, papildomai skiriama lėšų 
apatiniam trikotažui įsigyti. Tačiau Turkijoje nustatyta, kad moterys privalo 
vilkėti tokią pat uniformą kaip ir kariai vyrai. Karinėse jūrų pajėgose sijo- 
nai pakeisti kliošinėmis kelnėmis, kad, kaip teigiama, kariškių negundytų 
dailios moterų kojos ir netrukdytų jiems atlikti tarnybinių pareigų. 

Kariuomenėje, kaip ir kitose socialinėse struktūrose, pasitaiko ir 
seksualinio priekabiavimo atvejų. To neslepia amerikiečiai. Tuo tarpu Ru- 
sijos Federacijos vyriausioji karo prokuratūra, atlikusi moterų karių ano- 
niminį anketavimą, oficialiai pareiškė, kad Rusijos armijoje seksualinio 
priekabiavimo nėra !? 

Rimta problema - kariuomenėje tarnaujančių moterų nėštumas. JAV 
šioje padėtyje nuolat esti apie 5 proc. moterų karių, o kai kuriuose padaliniuo- 
se šis santykis siekia 10 proc. Tokia padėtis kelia vyrų nepasitenkinimą, nes, 
išėjus moteriai nėštumo, gimdymo ir vaiko priežiūros atostogų, jų pareigas turi 
atlikti kiti. Moteriai pastojus, jos tiesioginis vadas priverstas tapti vos ne gydy- 
toju ir rizikuoti, spręsdamas, kas tokiai moteriai galima, o kas ne, nes statutuo- 
se apie tai nieko nepasakyta. Gimus kūdikiui, motina dėl suprantamų priežas- 
čių privalo rinktis arba tolesnę tarnybą, arba šeimą. JAV 17 proc. moterų pasi- 
renka šeimą ir palieka kariuomenę. Kita vertus, šeimyninis duetas JAV ka- 
riuomenėje visokeriopai skatinamas. Vadovybė sutuoktinius paprastai perkelia 
tarnauti į vieną padalinį, rūpinasi, kad toje vietoje būtų vaikų darželis, kasmet 
rengia vadinamąją “federalinę moterų savaitę“, pagerbdama kariuomenės 
moteris, kaip tikrąsias Amerikos patriotes. 

Pagal naujus JAV statutus, karo laivuose leidžiama kurti šeimas. 
Nėščios moterys atlieka tarnybą iki penktojo nėštumo mėnesio. Nustatyta, 
kad nėštumas neturi trukdyti moters karinei karjerai ir tapti kliūtimi sutei- 
kiant eilinį laipsnį. Gimdymui artėjant, laivai turi būti ne toliau kaip per 
šešias valandas kelio nuo artimiausių gimdymo namų (ligoninės). 

Rusijos Federacijos kariniuose bei darbo įstatymuose nėštumo, 
gimdymo ir vaiko priežiūros atostogos suteikiamos moterims pageidaujant, 
kol vaikui sueis treji metai. Be to, čia moterims draudžiamas naktinis dar- 
bas, jų negalima skirti į sargybą, patruliuoti, taip pat į vidaus tarnybą (išsky- 
rus tarnybą moterų bendrabutyje). Nėščios moterys ir motinos, turinčios 
vaikų iki keturiolikos metų, negali būti skiriamos dirbti viršvalandžių ir 
siunčiamos į komandiruotes, jeigu pačios to nenori. 

Kiek kitaip su moterų karių motinyste susiję klausimai įstatymiškai 
reguliuojami Lietuvoje. Lietuvos Respublikos krašto apsaugos sistemos 
organizavimo ir karo tarnybos įstatyme, be nėštumo ir gimdymo atostogų, 
numatyta, kad atostogos vaikui prižiūrėti kariui suteikiamos, iki kūdikiui 
sueis vieneri metai. Suteikus šias atostogas, karys atleidžiamas iš pareigų ir 
perkeliamas į laikinąjį profesinės karo tarnybos personalo rezervą. Jeigu 
suteiktų atostogų terminui pasibaigus motina negrįžta į tarnybą arba nėra 
jos kvalifikaciją atitinkančio laisvo etato, ji išleidžiama į atsargą. Taigi tokiu 
atveju moteris faktiškai praranda teisę grįžti į ankstesnę tarnybos vietą, 
nors tai garantuoja darbo įstatymai. 

Be išvardytų nėštumo, gimdymo ir vaiko priežiūros atostogų, mi- 
nėtame įstatyme apie moterį karę daugiau nieko nekalbama. Galima ma- 
nyti, kad, viena vertus, tai rodo moterų ir vyrų lygiateisiškumą stojant į 


215 


krašto apsaugos profesinę karo tarnybą ir atliekant ją Lietuvos kariuome- 
nėje, kita vertus, moterims nenumatytos jokios kitos lengvatos, kurias, kaip 
minėjome, jos turi kitų valstybių kariuomenėse. 


10. Psichologinio karo mechanizmai 


Kaip jau minėta, psichologinis karas yra ypatinga konfrontacijos, 
priešpriešos, kovos forma, siekianti prasiskverbti į dvasinę žmogiškosios būties 
sferą, pakeisti žmonių galvoseną ir elgseną. Psichologinis karas plėtojamas ir 
taikos, ir karo sąlygomis. Taikiu metu jo diapazonas gali būti netgi plates- 
nis, negu kilus karui. Jis apima ekonomikos, politikos, tarptautinių santy- 
kių, karo ir taikos, saugumo, taip pat ideologijos sferas. Kariaujant psicho- 
loginio karo smaigalys nukreipiamas į svarbiausią tikslą — siekiama paraly- 
žiuoti priešo karių ir visų gyventojų valią priešintis, gintis. 

Psichologinis ginklas turi labai senas tradicijas. Senovės rankraščiai 
skelbia, kad romėnai pieš puldami priešą, pirmiausia paskleisdavo gandą 
apie savo legionų narsumą ir tik paskui pradėdavo žygį. Psichologinis karas 
- sudėtingos destruktyvios veiklos sritis, moralinis priešo spaudimas, valios 
ir dvasios griovimas. Dar Pirmojo pasaulinio karo metais Antantės šalių 
karinės vadovybės koordinavo tarpusavyje psichologinio karo priemones, 
įkurdamos tam specialų štabą, nors pats psichologinio karo terminas atsi- 
rado gerokai vėliau, tik 1941 m. Antrojo pasaulinio karo metais informa- 
vimo technologija jau leido suintensyvinti psichologinį karą. 

Manoma, kad dezinformavimo ir dezorientavimo mechanizmų pa- 
galba galima žmogų padaryti bejėgį, kaip krūtimi maitinamą kūdikį. Vadi- 
nasi, deformuojama valia, naikinamos žmogaus dvasinės vertybės. Prancū- 
zų psichologas Pjeras Noras teigia, kad psichologinio karo tikslas - sukelti 
nusivylimą, nepasitikėjimą ir baimę — “pirmiausia priešą reikia apakinti, o 
paskui suparalyžiuoti". 

Psichologinio karo specialistai remiasi visų pirma įtaigos reiškiniu, 
kai mažinamas žmogaus sąmoningumas ir kritiškumas kuriam nors dalykui. 
Rusų mokslininkas V.M. Bechterevas 1908 m. rašė: “Įtaiga veikia tiesiogi- 
niu psichologinės būsenos primetimu, nereikalaujančiu logikos ir įrody- 
mų“. Sakoma, kad įtaiga netgi aistrą galima paversti abejingumu, ryžtą ra- 
cionaliai veiklai - bailumu, nesutarimus - nepasitikėjimu, prietarus - įtūžiu. 
Įtaigos mechanizmas veikia ypač efektyviai, kada autoritetingam informaci- 
jos šaltiniui pavyksta emocionaliai sužadinti poveikio objektą. Kitas psicholo- 
ginio karo reikšmingas veiksnys yra užkrėtimas. Šiuo atveju įvertinama 

žmonių pasąmonės savybė - prieraišumas prie konkrečių psichinių nusitei- 
kimų, kaip nacionalinis jausmas, religija, socialinio teisingumo dvasia. So- 
cialinėmis nuotaikomis meistriškai naudojosi bolševikai, o mūsų dienų po- 
pulistai šitaip kraunasi politinį kapitalą. Šiomis priemonėmis pavyksta “už- 
degti" dideles žmonių mases. 

Psichologinis ginklas nesunaikina priešo fiziškai, bet gali palaužti jo 
dvasią, todėl, apžvelgdami psichologinio karo esmę ir plačiau naudojamus bii- 
dus, kartu galime prisidėti prie dvasinio imuniteto formavimo. 

Lietuvos nacionalinio saugumo pagrindų 4-ame skyriuje apibrėžiama 
nuostata dėl antihumaniško pseudokultūros poveikio. Per pseudokultūrą 
galimas mūsų visuomenės ne tik kultūrinis, bet ir moralinis bei idėjinis 
žlugdymas, negatyvių mąstymo stereotipų formavimas. Sakoma, kad idėja 
yra pavojingesnė už patrankos sviedinį, nes idėja yra 
“daugkartinis" veiksnys, o patrankos sviedinys - vienkartinis. Metodiškai ir 
konstruktyviai pateikiant dezinformaciją, pasiūlant žmonėms tam tikrus 
mąstymo stereotipus, masių sąmonę galima orientuoti norima linkme. 

Psichologinio karo specialistai išskiria tris psichologinio poveikio 
lygmenis: 1. Priešui reikalingų idėjų, vertybių ir gyvenimo stereotipų stipini- 
mas. 2. Dalinis, nežymus esamų pažiūrų keitimas. 3. Esminis esamų nuostatų 
bei pažiūrų keitimas. Efektyvesnio rezultato galima tikėtis pirmais dviem 
atvejais, o trečiam lygmeniui reikalinga ilgalaikė kompleksinė veiklos pro- 
grama. 

I psichologinio karo metodų sąrašą galima būtų surašyti: klastotes, 
diskreditavimą (baražą, t.y. informacijos blokavimą ar iškraipymą), baugini- 
mą, gandus ir kitus tiesos deformavimo būdus. "Trumpai paaiškinsime šių 
metodų esmę. Klastotės - tai iš dalies arba ištisai padirbti dokumentai, laiš- 
kai, “netikėtai pamesti" slapti dokumentai. Kad klastotė būtų įtikinanti, ji 
turi turėti realybės bruožų. Praktikuojama net perdirbti ištisus žinomų laik- 
raščių numerius. Diskreditavimo mechanizmai gali būti skirti priešo vado- 
vybei sumenkinti, taip pat įvairių organizacijų, politinės veiklos, pažiūrų, 
teorijų, konkrečių žmonių šmeižimui. Taikant šį metodą dėmesys nukrei- 
piamas į negatyvią objekto pusę, ir ji atskleidžiama kaip esminė. Baugini- 
mas karo praktikoje pasireiškia žiauriomis akcijomis prieš etnines mažu- 
mas, prieš politinius priešininkus, taip pat įvairių apokalipsinių dalykų, 
siaubo filmų ar panašių dalykų platinimu per žiniasklaidos priemones. 
Bauginimo tikslas - įteigti visuomenei pesimizmo, pasmerktumo bei iracio- 
nalios baimės jausmą. Baražas (pranc. - užtvara) yra visuomenės dėmesio 
nukreipimas nuo esminių įvykių ar reiškinių, surengus triukšmingą kampa- 

niją dėl kokio nors nereikšmingo įvykio. "Nuostatų vogimo" metodas reiškia, 
kad į esamas pozityvias nuostatas gali būti integruojamas griovimo “viru- 
sas", kuris keičia šią nuostatą ir ją sugriauna. Mąstymo stereotipų formavi- 
mas galimas per žiniasklaidą - siūlant įvairius madingus problemų spren- 
dimo būdus. Šiuo metu mūsų visuomenės dalis “geru tonu" laiko tyčiotis iš 
tautinių ar religinių vertybių. Plinta liberalios pažiūros į šeimą, į seksualines 
mažumas. Taip formuojami mąstymo stereotipai. "Kortų pakišimo" metodas 
gali būti taikomas formuojant tam tikrą koncepciją ir šiam tikslui tenden- 
cingai parenkant iš konteksto ištrauktus faktus, dokumentus bei įvykius. 
“Etikečių kabinimo" metodu vadinamas įvairių organizacijų, įstaigų ar as- 
menų veiklos nepagrįstas skelbimas negatyviais, provokaciniais, griaunan- 
čiais. Gandai - tai labai senas informacijos deformavimo būdas. Daugelyje 
čia minėtų mechanizmų galima rasti gandams būdingų bruožų. Gandai 
būna kiršinantys, gąsdinantys, griaunantys viltį. Jeigu tikėtume gandais, 
“mes gyvename tokioje vagių, ištvirkėlių, parsidavėlių terpėje, kad stebėtis 
tenka, kaip dar pasaulis mus pakenčia“. Toks įspūdis naudingas priešui, 
kuris stengiasi šį įspūdį kurstyti, kad žmonėms dingtų noras tarnauti ka- 
riuomenėje, vargti, aukotis ginant savo kraštą. Žinoma, gandai dažnai 
plinta savaime, 0 ir visuomenė padeda jiems plisti. Ypač greitai jie plinta 
ekstremalių situacijų ar politinio įtempimo metu. Dažnai gandus paskleidžia 
specialiosios struktūros. 

Gandus galima būtų surūšiuoti. Štai gandai, "užstojantys" tam tikrą 
socialinį sluoksnį, pvz., ūkininkus. Jie turi tikslą skleisti nuotaikas, kad "mū- 
sų krašte nesprendžiamos ūkininkų problemos, o esant valdžioje buvusiems 
vadovams arba kaimyninėje valstybėje jie labiau globojami“. Kita gandų 
rūšis turi tikslą neleisti, kad mūsų tautoje būtų išugdyti autoritetai. Šis reiš- 
kinys gan ryškus mūsų dienomis. Plinta negatyvus šūkis — “visi jie vienodi". 
Arba - “mes neturime Havelo". Tauta be savų autoritetų karo ar kitų negan- 
dų metu būna pasimetusi, neturi dvasinės atramos, 0 tai patogu priešui. Trečia 
gandų rūšis skirta griauti santarvę tautoje, išpučiant smulkius nesusipratimus 
ar neesminius dalykus. Todėl atsiranda nepasitikėjimas ir rietenos. 

Galima būtų paminėti ir kitų charakteringų gandų grupių. Gandus 
tyrinėti, klasifikuoti buvo siūloma dar prieškario metais. Galima būtų at- 
skirti natūraliai atsirandančius ir sukurtus gandus, surasti jų autorius. Bet ši 
veikla nelabai populiari mūsų visuomenėje, kai esame dirbtinai sunerimę 
dėl “sekimo pavojaus“. Gandai turi būti blokuojami. Geriausia tai daryti ne 
tiesiog juos paneigiant, bet paskelbiant alternatyvią informaciją, tiesiogiai 
nesusijusią su dezinformacija. 

Įvairios dezinformavimo rūšys gali padaryti daug žalos, ypač ekstremalių 
situacijų atveju. Su dezinformavimu turi būti kovojama. Lietuvos kariuomenės 
tąsos - Lietuvos laisvės kovos sąjūdžio 1949 m. Baudžiamųjų nuostatų 22 str. 
numatoma mirties bausmė už melagingų gandų skleidimą. 

Išsami, objektyvi, laiku išplatinta informacija yra geriausias ginklas 
prieš įvairių rūšių dezinformaciją. Be to, mūsų kariuomenės kariai turėtų 
stengtis išsiugdyti imunitetą prieš subtilaus psichologinio poveikio priemo- 
nes bei grubias dezinformavimo formas, todėl reikia žinoti apie jų egzista- 
vimą šiuolaikinės karo propagandos arsenaluose bei formuoti tvirtą vidinę 
nuostatą. Lietuvos laisvės kovos sąjūdžio 1949 m. nuostatuose rašoma: 
“Nuolat reikia siekti pasitikėjimo savimi, savo vadais, savo tautos ateitimi, 
jį diegti kitiems, plačiau vertinti įvykius, nesijaudinti dėl vietinių nepasise- 
kimų ir trūkumų. Reikia vengti žodžių ir darbų, kurie keltų nepasitikėjimą. 

Šie žodžiai skirti mūsų tėvų kartai, bet jų svarba nesumažėjo ir šian- 
dien, nes psichologinio karo mechanizmai tapo dar subtilesni. Nors “karštasis 
karas“ kol kas negresia, bet tęsiama įtempta konkurencija tarp valstybių, o 
taikos sutarties psichologinio karo frontuose dar niekas nesudarė. 

VI.PRIEDAI 


Įvadinės pastabos 


“Bendrosios ir karo psichologijos pagrindų“ pirmosios dalies prie- 
duose skaitytojams siūlome keletą ištraukų iš 1940 m. Krašto apsaugos mi- 
nisterijos Kariuomenės štabo Spaudos ir švietimo skyriaus parengtos ir iš- 
leistos mokomosios knygos “Karinio auklėjimo paskaitos". Tokį mūsų suma- 
nymą lėmė tai, kad mokomoji knyga “Karinio auklėjimo paskaitos“ beveik 
neprieinama plačiajam skaitytojų ratui, taip pat ir Generolo J.Žemaičio 
Lietuvos karo akademijos kariūnams bei klausytojams. Norėjosi prikelti anų 
laikų autorių darbus iš užmaršties. Manome, kad šioje knygoje gvildenamos 
karo psichologijos problemos neprarado aktualumo ir šiandien. Suprantama, 
skaitant ir vertinant minėtas ištraukas (pateikti tekstai iš naujo neredaguoti), 
negalima pamiršti, kad darbas parašytas maždaug prieš 60 metų. Nuo to 
laiko pasikeitė kariuomenės organizacija, ginkluotė ir kovos technika, o su ja 
ir taktika, kariavimo būdai. Knygoje vartojamos sąvokos “modernusis karas" 
ar “šiuolaikinis karas" mūsų laikais taip pat jau yra įgavusios kitokią prasmę. 
Nūdienos skaitytojui gali būti nepriimtini ar nuskambėti pernelyg kategoriš- 
kai kai kurie teiginiai, pavyzdžiui, straipsnio “Dvasinis jaunųjų kareivių pa- 
rengimas“ teiginys, kad “karas yra neišvengiamas dalykas“, nes tarpkonti- 
nentinių termobranduolinių raketų ir kitų masinio naikinimo ginklų epo- 
choje žmonija siekia ir tikisi išvengti globalinio karinio konflikto. 

Pastaruoju metu tarptautinė bendruomenė vis daugiau pastangų deda 
siekdama užgesinti ir lokalinius karinius konfliktus, neleisti jiems išsiplėsti. 
Tam tikslui tarnauja tarptautinės taikos įvedimo ir palaikymo pajėgos. Dėl 
savo istorinio ribotumo minėtoji knyga negali būti rekomenduojama kaip 
vadovėlis ar mokomoji knyga. Tačiau ji būtina norint susipažinti su prieš- 
kario Lietuvos karybos specialistų raštais, taip pat ir jų nuostatomis, karo 
psichologijos problemų traktavimu. Susipažinimas su ankstesniųjų laikų 
autorių darbais įgalina vertinti juos iš nūdienos pozicijų, analogiškas pro- 
blemas nagrinėti ne tik šių dienų karybos mokslų, bet ir istoriniame kon- 
tekste. Be to, čia aptariamo darbo naudingumą šiuolaikinei karybai, mūsų 
nuomone, daugiausia lemia ne jame aptariami taktikos, ginkluotės, kovos 
technikos valdymo ir panaudojimo klausimai, bet karinės veiklos psicholo- 
giniai aspektai, kurie ir šiandien nedaug tepasikeitė ir tebėra aktualūs. 

1. Knygos “Karinio auklėjimo paskaitos"* fragmentai 
1.1. Dvasinis jaunųjų kareivių parengimas 


Kariuomenės pajėga priklauso ne vien nuo ginklų, bet ir nuo gero 
kovotojų parengimo, kuriame dvasinis kovotojų lygis vaidina labai svarbų 
vaidmenį. Jei seniau iš durtuvų ir pabūklų skaičiaus spręsdavo apie ka- 
riuomenės pajėgumą, tai šiandien to nebepakanka. Dvasinis kovotojų pa- 
rengimas yra labai svarbus dalykas, kuris negali būti atskirtas nuo fizinio ir 
techninio kovotojo parengimo. Nors ir labai gerai ginkluota ir gausi ka- 
riuomenė būtų, bet be gerų vadų ir eilinių kovotojų išmokymo, be fizinio ir 
dvasinio auklėjimo, be stiprių vidujinių dvasinių ryšių su visa tauta, be 
tvirtų įsitikinimų, sveikos kariavimo tikslo nuovokos ir be tvirto pasiryžimo 
negalės laimėti. 

Kas gi sudaro tas dvasines kovotojo jėgas, tą dvasios stiprybę? Štai 
kas: 

1. Aiškus supratimas, dėl ko kariaujama, ir žinojimas, kad kito ke- 
lio nėra. 

2. Pilietinės savo pareigos supratimas, t. y. jutimas pareigos ginti 
valstybės, tautos, savo krašto, o drauge ir savo reikalus. 

3. Tvirtas pasiryžimas laimėti, gerai nusimanant, kad tos dovanos iš 
kitur nėra ko laukti. 

4. Nusistatymas pakelti visus kovotojo laukiančius sunkumus iki 
pasiaukojimo bendram labui. 

5. Veržlumas, atkaklumas siekiant tikslo ir nenusiminimas dėl lai- 
kinų nepasisekimų, kurių ir šiaip gyvenime pasitaiko. 

6. Kautynių aplinkumos pažinimas arba teisingas jos įsivaizdavi- 
mas. 

7. Nervų valdymas ir šalto proto išlaikymas sunkiausiose kautynių 
aplinkybėse bei netikėtumų atvejais. 

9. Drausmė mintyse, poelgiuose ir veiksmuose. 

10. Visiškas paklusnumas ir pasitikėjimas savo vadais, draugais ir 
savimi. 

TTT “Karimioauklėjimo paskaitos.-K: T940.77 

Išleido Lietuvos Respublikos krašto apsaugos ministerijos Ka- 

riuomenės štabo Spaudos ir švietimo skyrius. 

11. Tvirtas noras ir nusistatymas gerai suprasti kovotojo pareigas ir 
geriausiai išmokti karo dalykų tam, kad jei kada reiktų gyvybę atiduoti, tai 
atiduotume ją tik brangiausia kaina. 

12. Tvirtas atsakomybės jausmas už kovotojuje sudėtas viltis, pati- 
kėtas teises ir pareigas, už patikėtą turtą. 

13. Nesididžiavimas savo pranašesne padėtimi. 

14. Darnus sugyvenimas tarpusavyje, solidarumas ir pastangos pa- 
dėti savo draugams moksle, darbe ir nelaimėje. 

15. Pagaliau, atsparumas kario vardą žeminančioms pagundoms ir 
kariuomenės galią ardančioms paskaloms, įvairiems nepatikrintiems gan- 
dams. 

Dvasiniu jaunųjų kareivių parengimu siekiama padaryti juos atspa- 
riais toms moderniojo karo baisybėms, kurios jų nepažįstančius kartais pa- 
laužia be šūvio, be didesnių pastangų. Kovotojai gerai supažindinti su kau- 
tynių aplinkuma ir su tais netikėtumais, kurie galimi karo metu, jų neišsi- 
gąsta ir nebėga pametę šaltą protą, o ieško priemonių jiems atremti, nuga- 
lėti. Gerai dvasiškai parengti kariai eina į kautynių lauką jau nebe kaip į 
paslaptingas ir visokių netikėtumų pilnas tamsybes, bet kaip į gerai ištirtą 
sritį, pasirengę visus jiems galimus pavojus atremti. 

Baimės jausmas yra įgimtas. Nėra žmonių, kurie to jausmo ne- 
jaustų, nors kai kurie ir didžiausiais drąsuoliais dėtųsi. Tik vieni tą jausmą 
moka savyje užgniaužti, paslėpti, o kiti, nesuvaldydami nervų, pasiduoda 
pirmam įgytam įspūdžiui, nustoja šaltai protauti ir tuo būdu nei pažaboti, 
nei paslėpti baimės jausmo nebesugeba. Baimės jausmo apimti ir jo vergais 
tapę kovotojai pavirsta niekais, nes tokie arba slepiasi, arba, pasidavę pani- 
kai, be atodairos bėga iš kautynių lauko, žalodami ir kitų atsparumą, arba 
pykčio ir keršto troškulio pagauti, kaip laukiniai puola pirmyn į pražūtį, nes 
tokius išsišokėlius apleidžia šaltas protas ir mokėjimas įvertinti padėtį. Ro- 
domas drąsumas ir toks išsišokimas, kyląs iš pykčio ar keršto jausmo, nėra 
nei tikrojo drąsumo nei narsumo pažymys. Įgimtai drąsai ir narsumui reikia 
dar tvirtų nervų ir šalto proto. Ne tik tas narsuolis, kuris neapgalvotai veik- 
damas sunaikina priešo kulkosvaidį ir laimi vienas prieš dešimtį, bet ir tas, 
kuris po didelio nepasisekimo nenuleidžia rankų ir nepasiduoda panikai. 
Didžiausi narsuoliai ir visų didžiausios pagarbos yra verti tie, kurie sąmo- 
ningai aukojasi, savo noru imasi vykdyti sunkiausius kautynių uždavinius, 
siekdami bendro tikslo. Tokie vyrai lieka šalti ir ištvermingi iki galui ir savo 
gyvybę atiduoda brangiausia kaina. 

Iš to, kas pasakyta, matome, kad karščiavimasis, kvailas, ne- 
apgalvotas rizikavimas be tikslo yra didžiausi ne tik asmeniniai paties ko- 
votojo priešai, bet ir didžiausi kenkėjai tam kilniam tikslui, dėl kurio ko- 
votojai vargsta ir rizikuoja savo sveikata ir gyvybe. Iš to matome, kad šaltas 
protas, valdomi nervai, nesikarščiavimas ir apgalvoti veiksmai, suderinti su 
vykdomu uždaviniu yra gero kovotojo privalumai. Tų privalumų ir siekiama 
įskiepyti jauniesiems kareiviams. Nuoseklus jaunųjų kareivių pratinimas 
prie šūvio, prie ginklų, įvedimas įvairių aplinkybių lauko pratimuose, nu- 
švietimas galimų staigmenų ir netikėtumų kautynėse, atvaizdavimas jausmo 
pirmą kartą susidūrus su sunkiosios priešo artilerijos ugnimi, cheminio ka- 
ro medžiagomis, tankais, aviacijos puolimu, durtynėmis ir kitokios parink- 
tos progos bei pavyzdžiai yra priemonės minėtiems gero kovotojo privalu- 
mams ugdyti. 

Geriausias betgi visų gerųjų kovotojų privalumų ir dvasinių jėgų 
šaltinis yra piliečio ir kario pareigos supratimas. Susipratęs pilietis, atvyk- 
damas į kariuomenės eiles karinės prievolės atlikti, atsineša kartu didžiąją 
dalį arba net ir visas tas dvasines vertybes, kurios būtinos geram fronto ko- 
votojui. Toks pilietis į kariuomenės eiles veržiasi ir karinio mokslo imasi su 
noru, nes jis gerai supranta, kad jei jau karo išvengti negalima, tai jis kovos 
ne už asmeninius karaliaus, prezidento, generolo ar kurio nors luomo rei- 
kalus, bet už valstybės, tautos ir savo paties gyvavimą ir gerovę. Tačiau vis 
dar atsiranda vienas kitas ir toks, kuris per 20 su viršum nepriklausomo 
gyvavimo metų nesuspėjo susigyventi su pilietinės pareigos pajautimu, ku- 
ris dėl tamsumo, apsileidimo ir žemo kultūrinio lygio dar nesugeba susi- 
vokti kas esąs — vergas,ar laisvas savarankus žmogus, nepriklausomos 
valstybės pilietis. Suprantama, kad toks nuo gyvenimo atsilikęs pilietis ir 
visas prievoles savam kraštui ir valstybei atlieka nenoromis, dažniausiai tik 
priverstas, nes jo vergiška siela dar neatprato neapkęsti viso to, kas pripa- 
žinta laisvųjų žmonių. Tokiam piliečiui nesuprantami jokie Lietuvos valsty- 
bės siekiai. Jam nesuprantama, kad nepriklausomybė, kurios dėka kuriama 
jo ir jo vaikų gerovė, yra toks dalykas, dėl kurio verta kovoti. Toks apsilei- 
dęs pilietis jo gerovę saugančius įstatymus vertina taip, kaip vergas žandaro 
„nagaiką" ar kumštį, o todėl jam nesvarbu, kas jį valdys. Jis neįvertina sava- 
rankaus gyvenimo, nenuvokia, kad svetimieji, prislėgę jį kultūriškai ir eko- 
nomiškai, vėl jį paverstų tokiu pat vergu, kokiu buvo jo senelis. Klysta ir tie, 
kurie dėl klaidingai susidarytų ar iš kitur importuotų politinių pažiūrų 
nuolat murma prieš valdžią ir neapkenčia esamos santvarkos, sąmoningai 
vengia pilietinių pareigų ir priešo pasparnėje tikisi susilaukti socialinės pa- 

dėties pagerėjimo ar kitokios asmeninės naudos. Netolimos praeities įvy- 
kiai Europoje aiškiai įrodė, kad kiekvienas okupantas pavergtųjų sąskaiton 
tesirūpina tik savo tautiečių gerove. 

Iš to, kas pasakyta, suprantama, kad tik nesusipratę ar nelojalūs 
Lietuvos piliečiai tevengia karinės prievolės ir į ją tebežiūri kaip į “kator- 
gą“, kurios vengdami slapstosi, žaloja savo sveikatą arba paimti į kariuo- 
menę simuliuoja, blogai mokosi ir blogai atlieka kario pareigas. Jei toks 
karo prievolės vengimas arba simuliavimas iš dalies buvo galimas pateisinti 
tais laikais, kada karo tarnyba buvo nepaprastai ilga (net iki 25 metų) ir 
sunki, kada rekrutus gaudydavo ir surišę veždavo tam, kad vargtų ir kovotų 
už mums priešingus interesus, tai šiandien visa tai nebesuprantama. Gau- 
sybė pavyzdžių rodo, kad kas šiandien nekovoja už savo interesus, rytoj 
kaip vergas bus priverstas kovoti už svetimus reikalus, o tas, kas kovotojo 
pareigom tinkamai nepasirengia, yra pirmas kandidatas žūti nuo priešo 
kulkos be jokios naudos savajam kraštui. Taigi, nenorėdami būti trąša ki- 
tiems, į karo prievolę ir gerą pasirengimą fronto kovotojų pareigoms turi- 
me žiūrėti ne tik kaip į garbės dalyką, bet ir kaip į būtiną ir neišvengiamą 
reikalą, 0 į dvasinių savo pajėgų ugdymą turime kreipti nė kiek nemažiau 
dėmesio, kaip į technišką pasirengimą karui. Karo autoritetų tvirtinimas, 
kad 3/4 pasisekimo kare priklauso nuo dvasinio kovotojų pajėgumo, yra 
visu 10076 teisingas, nes tuo mes patys įsitikinome savo nepriklausomybės 
kovose, tai rodo ir dabar kariaujančių valstybių pavyzdžiai. 


Išvados 


1. Karas, kad ir kaip jį apibūdintume, kad ir kilniausius tikslus jam pri- 
skirtume, vistiek buvo, yra ir pasiliks didžiausia „Dievo rykštė", didžiausia 
žmonijos nelaimė, kurios visi bijosi ir stengiasi jos išvengti arba ją atitolinti. 

2. Bet karas yra neišvengiamas dalykas, todėl nenorint tapti jo au- 
ka, yra būtinas geras pasiruošimas ir pasiryžimas išgyventi visus jo sunku- 
mus, nes vergija daug baisesnė už karą. 

3. Kariuomenės ir fronto kovotojų garbė priklauso nuo to, kokiems 
valstybės interesams ta ginkluota pajėga naudojama. Tegu sau kiti tvirtina, 
kad pulti ir sunaikinti silpnesnįjį arba iš kito pagrobti tam tikrų gėrybių dalį 
yra garbinga. Mums daug garbingiau yra ginti tai, ką turime ir kas teisėtai 
mums priklauso. 

4. Kad kariuomenė pateisintų jai dedamas viltis, ji turi būti stipri ne tik 
ginklų kiekybe ir kokybe, bet ir kovotojų techniniu ir dvasiniu parengimu. 

5. Mažosios valstybės, jų tarpe ir Lietuva, turimų ginklų ir kovotojų 
skaičiumi negali susilyginti su didelėmis valstybėmis, už tai, kad galėtų sėkmin- 
gai ginti palyginti kuklius savo interesus, jų kariuomenės visais atžvilgiais turi 
būti daug geriau parengtos, negu didžiųjų valstybių kariuomenės. 

Palietus šį klausima, kai kam galėtų kilti abejonė, ar maža valstybė, 
kad ir su kažin kaip gerai parengta, bet negausia savo kariuomene iš viso 
gali gintis prieš kelis kartus didesnę priešo kariuomenę. Taip, gali, o argu- 
mentai štai kokie: 

a) Šių laikų valstybių santykiai ir interesai yra tarpusavyje taip su- 
sipynę, kad vienos valstybės užpuolimas negali nesukelti kitų valstybių ne- 
pasitenkinimo ir galimos reakcijos prieš užpuolėją. 

b) Didelės valstybės ir sienos plačios, todėl ji, puldama silpnesniąją, 
negali visų savo jėgų panaudoti smūgiui, kadangi, vengdama kitų valstybių 
įsikišimo, savo jėgų dalimi turi saugoti likusias savo valstybės sienas. Tuo 
tarpu maža valstybė, nejusdama pavojaus iš kitur, prieš užpuoliką gali pa- 
naudoti visas turimas jėgas ir tuo būdu jėgų santykį pagerinti savo naudai. 

c) Gintis visuomet lengviau, negu pulti, tuo labiau, kad ginantysis 
kaunasi savame krašte, gerai pažįstamoje vietoje ir vietinių gyventojų pa- 
dedamas. Tatai įgalina ir silpnesnį gintis prieš stipresnį. Ryškus pavyzdys 
yra suomių — rusų karas. 

Tik tais išimtiniais ir blogiausiais atvejais, kai mažam tenka susi- 
durti su keleriopai stipresniu, gali tekti pralaimėti ir laikinai apleisti savo 
teritoriją, kaip tai buvo D. kare Belgijai, Serbijai ir 1939 m. kare Lenkijai. 
Tačiau karas išsisprendžia ne pirmais smūgiais, bet karo pabaigoje, kai jau 
ir didieji pavargsta ir nusilpsta. Tuomet ir maža, bet dar stipri drąsi ka- 
riuomenė pasidaro reikšminga ir sugeba kraštą išlaisvinti iš okupantų. Ir 
Belgija, ir Serbija galų gale iš karo išėjo laimėtojomis; tokiu momentu ir 
mes iškovojom savo nepriklausomybę. 

6. Kariuomenė susideda iš atskirų kovotojų, todėl kariuomenės 
pajėgumas yra suma tų pavienių kovotojų pastangų ir jų parengimo. Kiek- 
vienas nepakankamai kovotojo uždaviniams pasirengęs karys tam tikru 
laipsniu silpnina visą kariuomenės organizmą, darydamas didelę žalą vals- 
tybei, kraštui, savo draugams ir sau pačiam. Sąmoningai ar dėl apsileidimo 
nepasiruošęs karys yra didžiausias nusikaltėlis, visuomenės priešas ir vals- 
tybės išdavikas. Ar kas iš mūsų panorėtų būti tokiu nusikaltėliu ir kenkėjų 
ne tik kitiems, bet ir sau pačiam? 

7. Gamtoje pasižvalgę matome, kad kiekvienas gyvis užpultas ginasi. 
Didžiausia betgi sėkmingo gynimosi garantija, o taip pat ir darbo našumas 

pasiekiamas darniomis telkinio (kolektyvo) pastangomis, kur, nežiūrėdami 
asmeninės naudos, vienas kovoja už visus, o visi už vieną, kur kiekvienas tel- 
kinio narys rūpestingai ir kruopščiai atlieka jam skirtą darbą bendram labui. 
Bičių šeima geriausias mums sėkmingo telkinio darbo pavyzdys. 

Mūsų kuopa yra bičių šeimos analogija — kareivių šeima, kuri bus 
stipri ir jai skirtą uždavinį sėkmingai atliks, jei visi tos šeimos nariai bus 
glaudžiai tarpusavyje susigyvenę, jei kiekvienas kuopos kareivis gerai nusi- 
manys apie jam skirtą darbą ir rūpestingai tą darbą atliks, jei visi eis už vie- 
ną ir vienas už visus, jei kuopoje viešpataus maloni draugiška nuotaika. 

Nebėra reikalo kartoti, kad kuopos pajėgumas priklausys nuo jūsų 
pasirengimo kovotojo uždaviniams ir garbingoms kario pareigoms. Nėra 
reikalo dar kartą priminti, kad pradedąs kuopos kareivių šeimos nario gy- 
venimą jaunasis kareivis mokymo programą turi eiti su didžiausiu pasiry- 
žimu ir atkaklumu. Primintina tik, kad kiekvienas daugiau nusimanąs karys 
neturi pūstis prieš silpnesniuosius ir užsidaryti savyje su visomis turimomis 
žiniomis. Priimtina tik, kad kariuomenėje nesiekiama asmeninės naudos, 
kad čia tiek stipresnis, sumanesnis, tiek ir silpnesnis ruošiasi kovai už vals- 
tybės ir tautos nepriklausomybę, už viso krašto ir visu mūsų gerovę ir kad 
visi mes vienodai aukojame brangiausią savo turtą — sveikatą, 0 jei bus 
reikalas — ir gyvybę. Užsidarymas savyje, savimyla yra toks pat žalingas 
visai kariuomenei ir bendram valstybės reikalui veiksnys, kaip nesistengi- 
mas suprasti savo pilietines pareigas ir jas atlikti. Siekdami fizinio bei dva- 
sinio pajėgumo, solidarumo ir malonios draugiškos nuotaikos kuopoje, 
gabesnieji iš jūsų turi jausti pareigą nuoširdžiai padėti silpnesniam savo 
draugui tiek mokslo žiniomis, tiek piliečio ir kario pareigos įsąmoninimu, 
tiek geros ir linksmos nuotaikos sudarymu. Silpnesnieji neturi drovėtis vi- 
sus neaiškumus išsiaiškinti, kreipdamiesi tiek į savo vadus, tiek į sumanes- 
nius draugus. Nors mes neturtingi karinių priemonių ir negalime lygintis su 
didžiųjų valstybių karinėmis pajėgomis, bet savo valstybės siekiams laiduoti 
būsime pakankamai stiprūs, jei būsime stiprūs dvasioje, suprasime tikslą, 
kuriuo siekiame ir patikėto mums ginklo galią išnaudosime taip, kaip tik jį 
galima išnaudoti, nenuleisdami veltui nė vieno šūvio. Tad to siekdami pra- 
timams skirtu laiku įtemptai dirbkime, o poilsio metą išnaudokime links- 
mumui ir gerai nuotaikai susidaryti. Skaitydami ar su draugais pasikalbė- 
dami užpildykime savyje tas spragas, kurias juntame kaip kariai ir sąmo- 
ningi laisvosios Lietuvos piliečiai. 

1.2. Didvyriškumas moderniajame kare 
Blogai suprastas didvyriškumas 


Kiekvienas esame skaitę daugiau ar mažiau knygų. Žinome, kad 
vienos knygos yra sunkokos skaityti, palyginti neįdomios, bet užtat labai 
naudingos. Tokios knygos — tai kariniai statutai, ūkiškos knygos, moksli- 
nės knygos. Nors šios knygos labai naudingos, tačiau žmonės labiau mėgsta 
skaityti kitokios rūšies knygas — vadinamąsias beletristikos knygas. Tarp 
beletristikos knygų taip pat nemaža vertingų. Tai lengvai skaitomos, įdo- 
mios apysakos, novelės, kuriose gražiai parodoma tikrasis gyvenimas, gvil- 
denama įvairūs šio gyvenimo reiškiniai, parodoma tolimų kraštų gyventojai 
ir jų papročiai. Tačiau už vis labiau menkiau išsilavinusiam skaitytojui pa- 
tinka knygos, vadinamos nuotykių romanais. Jeigu kitas knygas rašantieji 
autoriai dažniausiai nori apšviesti skaitytoją, paskatinti skaitytoją susirū- 
pinti dėl kurių nors dalykų, tai kai kurių romanų rašytojai turi tik vieną 
tikslą — padaryti romaną kiek galint įdomesnį, kad jį kuo gausiausiai 
pirktų. Ir iš tiesų — vadinamuosius nuotykių romanus įdomu skaityti, nors 
naudos iš to skaitymo dažnai nėra jokios. Priešingai, kai kurie romanai yra 
net žalingi, nes skaitytoją klaidina. Šioje paskaitoje kalbėsime apie vieną 
karinį dalyką, kurį daugelis piliečių labai neteisingai supranta ir tai dau- 
giausia todėl, kad taip neteisingai suprasti išmokė vadinamieji nuotykių 
romanai. Tas dalykas tai didvyriškumas kare. 

Apie karo didvyrius nuotykių romanai ypač daug mėgsta rašyti ir 
labai dažnai meluoti. Praeitame šimtmetyje išėjo nemaža romanų, kurių 
didvyriai, be kitų, beveik stebuklingų, gabumų, pasižymėdavo dar ir nepa- 
prastai taikliu šaudymu. Jeigu tokie vyrukai susitikdavo šaudymo rungtynė- 
se — jų kulkos pralįsdavo būtinai pro tą pat skylutę taikinio centre. Nu- 
šauti padebesyje skrendančią varną tokiam didvyriui vieni juokai. Norėda- 
mas savo mergužėlei parodyti ką gali, toks didvyris viena kulka nušaudavo 
dvi tolokai viena nuo kitos skrendančias varnas. Net dabartiniai šautuvai, 
įtvirtinti stovuose, tokio taiklumo niekuomet nepasiekia, o turime atsimin- 
ti, kad anie romanų herojai šaudė iš šautuvų, kurių didžiausias- tolnašumas 
200—400 metrų, o sklaida tokia, kad iš 100 metrų pataikyti į krūtinės taiki- 
nį retokai bepavykdavo. Visa tai, žinoma, romanų autoriai nutylėdavo. 

Fizinės jėgos šių romanų didvyrių taip pat stebėtinos. Vienas toks 
didvyris, keturiolika metų išsėdėjęs požeminiame kalėjime, kur buvo nuolat 

verčiamas badauti, vieną dieną vis tik pabėga ir turi jėgų plaukti jūromis 
kelis ar net keliolika kilometrų be poilsio. Kitas, lenkų rašytojo Sinkevi- 
čiaus sukurtas, didvyris, lietuvis Podbipenta, kautynėse vienu kalavijo smū- 
giu nukerta tris galvas (jo ir protėvis, anot Sinkevičiaus, tokį numerį pada- 
ręs Griunvaldo kautynėse). Apskritai, lenkų rašytojai, norėdami parodyti 
fiziškai ypač stiprius vyrus, dažniausiai juos kildindavo iš Lietuvos. Gal ir 
tiesa, kad senovės lietuviai buvo fiziškai pajėgesni už savo kaimynus, tačiau 
iš lenkiškų romanų susidaro įspūdis, kad Lietuvoje beveik milžinai gyvenę. 
Apie save mes galvojame, kad esame fiziškai labai sumenkėję, palyginus su 
senovės lietuviais. Tikrovėje vargu ar taip yra. Gal mūsų dvasia, vergijos 
amžių paveikta, kiek silpnesnė; negu Pilėnų didvyrių, kurie buvo linkę ver- 
čiau susideginti, negu vergauti, bet, kad būtume fiziškai taip sumenkėję, 
kažin ar tai tiesa. Dukartinis Europos krepšinio meisterio titulo laimėjimas, 
lietuvio iškilimas į sunkiojo svorio pasaulio bokso meisterius (Šarkis- 
Žukauskas) byloja, kad ten, kur lietuvis tinkamai pasidarbuoja, jis savo fi- 
zinėmis jėgomis pralenkia kitas tautas. Iš kitos pusės — iškasamieji senovės 
lietuvių kaulai ryškiai parodo, kad žmonių ūgis senovės Lietuvoje nebuvo 
nei kiek didesnis, negu dabartinėje. 

Esama vis dėlto žmonių, kurie romanų didvyrių žygiams tiki, kaip 
tikrai teisybei. Turėjusieji progos pažinti 1939 metais žuvusiąją Lenkiją 
tvirtina, kad lenkai buvo ypač linkę tikėti savo romanuose sukurtais didvy- 
riais. Eilinis lenkas be didesnės kritikos tiki net tokiems romanams, kur 
aprašoma pora vaikų (žinoma, lenkų!), berniukas apie 14 metų ir dar jau- 
nesnė mergytė, kurie pagrobiami Afrikoje sukilėlių, pabėga iš nelaisvės, 
klajoja puikiai kovodami su blogais žmonėmis ir piktais žvėrimis po visą 
Afriką, ir po visos eilės žygių, pasigautu drambliu laimingai joja pas tėvą. 
Eilinis lenkas tiki, kad ir dabartyje lenkai nemažesni didvyriai. Lenkas 
Bieloskurskis savo knygoje „Krwawe piaski" aprašo gyvenimą ir kovas 
prancūzų svetimšalių legijone. Visų tautybių kariai ten prasti, bet lenkai vėl 
nepaprasti didvyriai. 

Šitokioje dvasioje išauginta tauta įgauna labai savotiškų būdo 
bruožų, ypač kenksmingų kautynėse. Pavyzdžiui, tie patys lenkai 1939 me- 
tais, būdami įsitikinę, kad dvasiškai jie daug pranašesni už savo priešus, 
kartais tikrai bandydavo ir šių dienų kautynėse padaryti kokį stebuklingą 
žygį, sakysim, raitininkai kardais puldavo daužyti priešo tankus. Bet užtat, 
kai tik tokie kariai pajusdavo tikrąją šių dienų kautynių realybę, kai pama- 
tydavo, kad ir priešas nemenkas — nepaprastai nusimindavo, puldavo į kitą 
kraštutinumą, visišką savęs žeminimą. Tie, kurie prieš valandą dar laike 

save didvyriais, po valandos jau bėgdavo panikos apimti nuo menkiausio 
priešo arba, keikdami savo tariamai parsidavusius vadus, būriais pasiduo- 
davo nelaisvėn. 

Turime ir mes susirūpinti, kad nebūtume klaidinami blogai su- 
prasto didvyriškumo, kad perdaug neužsisvajotume begalvodami apie savo 
heroizmą ir kad netektų nusivilti kautynių lauke. 

Esama žmonių manančių, kad šių dienų kare iš viso nėra progos 
didvyriškų darbų padaryti. Seniau, susitikęs akis į akį su priešu, galėjai tą 
priešą daužyti kardu ir, jei buvai stiprus vyras ir gerai įgudęs kardą valdyti, 
galėjai pats vienas kelis priešus nugalėti. O dabar? Iš poros kilometrų atlė- 
kusi kulkelė gali patį didžiausią didvyrį nukauti. Tad kaip gi dabar turi did- 
vyriškumas reikštis? Atsakymas vienas — visai kitaip, negu supranta nuo- 
tykių romanų autoriai, ir visai kitaip, negu supranta tie, kurie didvyriu laiko 
net išsigėrusį, stiprų chuliganą, kuriam pavyksta apdaužyti kelis silpnesnius 
už save chuliganus. Tačiau dabartiniame kare tikram didvyriškumui pasi- 
reikšti progų nei kiek nemažiau, kaip senesniuose karuose, o nauda tautai 
iš šių dienų kautynių didvyrių gal net didesnė, kaip seniau. 


Didvyriškumas dvasiniame kare 


Senovėje kryžiuotis, įsibrovęs į Lietuvą, turėdavo labai paprastą 
sumanymą: susitikti su lietuviu ir ginklu įrodyti savo pranašumą. Atitinka- 
mas buvo lietuvio apsigynimas: gerai valdyti kardą, gerai atsikirsti kardu. 
Šių dienų kare priešas nesitenkina vien ginklu. Šių dienų priešas apgalvoja 
visas sritis sriteles, kur tik jis galėtų mus paveikti, susilpninti, kad ginklų 
kovos lauke jis susitiktų jau prastai nusiteikusius, menkos dvasios, menkai 
aprūpintus kovotojus. Todėl pirmiausia priešas smogs mus dvasiniu ginklu 
— organizuos galingą propagandą, skleis gandus, klastos istoriją, šmeiš 
miisų vyriausybę ir vadus ir t. t. Kovotojas visa šita turės atlaikyti, dvasiškai 
nesusmukdamas. Diena iš dienos jis girdės ar skaitys vis naujus ir naujus 
nemalonius dalykus: ministras A spekuliuoja valiuta, vadas B parsidavęs 
priešui, pareigūno C žmona yra priešo šnipė, prieš porą dienų visas mūsų 
pulkas perėjo priešo pusėn, mūsų lakūnai tyčia pasidavė priešui, 1-mo pul- 
ko vadas pykstasi su 2-ro pulko vadu ir todėl tyčia nepadėjo antram pulkui 
ir leido priešui tą pulką sunaikinti, priešas visai nenori mums blogo, bet tik 
nori nuversti „netikusią" mūsų vyriausybę, kuri įpainiojo mus į karą, priešas 
belaisvius gerai aprūpina, leidžia jiems laisvai gyventi savo krašte, tie mij- 

siškiai, kurie pasidavę į nelaisvę, juokiasi iš mūsų, kad mes sušalę ir išalkę 
liejame kraują. 

Šitokios „naujienos“ diena iš dienos bus kalamos piliečio ir kario 
galvon su vienu tikslu — padaryti kareivį neatsparų. Dažnas kareivis pama- 
žu pradės galvoti — tikrai, argi verta kovoti? 

Kokia man nauda iš viso to vargo? Kodėl aš čia turiu kentėti, kai 
kiti sau ramiai sėdi užnugaryje? Ar ne už spekuliantų greitesnį praturtėji- 
mą aš čia kovoju? Ar iš tiesų nebūtų geriau, jei nuolankiai pasiduotume 
priešui? Visvien blogiau nebus, negu dabar yra, kad nemigęs ir nevalgęs 
amžinai turiu budėti postuose, kad peršlapęs ir sušalęs gadinu sau sveikatą 
ir rizikuoju gauti kulką krūtinėn. 

Tad štai — tas, kuris pretenduoja šių dienų kare į kokį nors didvy- 
riškumą, pirmiausia turi nugalėti visą šį dvasinį priešo puolimą. Net ir blo- 
giausiose sąlygose jie neturi užmiršti, kad Lietuvos kareivis ne dėl speku- 
liantų kišenės ir ne dėl didesnės prezidento garbės kariauja ir vargsta. Turi 
atsiminti, kad jo motutė, jo broliai, seserys, kaimynai yra suinteresuoti, kad 
karas butų garbingai baigtas, kad jis, kareivis, buvo taikos metu parengtas 
būti fronto kovotoju ir dabar 30 pareiga kovoti ir, jeigu reikia, aukotis. Jei- 
gu nepaisydamas visų dvasinio priešo puolimo pastangų kareivis vis dėlto 
išliks sveikai mąstantis ir pasiryžęs negailėti savo sveikatos ir gyvybės dėl 
savo artimųjų — tuomet kareivis yra pasiruošęs atlikti pirmąjį didvyriškąjį 
darbą šių dienų kare — jis gali tuomet atitinkamai paveikti kitus kareivius 
savo gražiu pavyzdžiu, savo kilniu galvojimu, savo išmintingu, vietoje pasa- 
kytu žodžiu. Tik po to kareivis galės ir ginklu susikauti su priešu. 


Didvyriškumas ginklų kare 


Ginklu susiremiant su priešu šių dienų kautynėse taip pat visai ki- 
tas vaizdas, negu seniau. Seniau kautynės dažnai baigdavosi per kelias va- 
landas. Pakakdavo, kad kareivis tas kelias valandas būtų tikrai drąsus ir 
energingai kovotų — ir reikalas baigtas. Dėl to kareiviams kartais duodavo 
gerokai svaiginamųjų gėrimų. Išsigėręs karys ginklą valdo prasčiau, negu 
blaivus, tačiau drąsos dažnai daugiau turi. O kai turi drąsos, narsiai puola 
priešą — priešas kartais tiesiog pastyra iš baimės ir jį lengva nukirsti, nors ir 
prastai valdomu kardu. Visai kitas dalykas šių dienų kautynėse. Kautynės 
vyksta dažniausiai iš didesnių atstumų. Gali išsigėręs atrodyti ir labai drą- 
sus, bet priešas tavęs iš arti nemato ir dėl to jo gyslose kraujas iš baimės 
nesustingsta. O išgėręs blogiau šaudysi, blogiau taikysies prie vietos, men- 

kiau išnaudosi vietovę, o visa tai tave patį pražudys. Maža to, šių dienų 
kautynės tęsiasi labai ilgai ir be pertraukų. Išėjęs į puolimą kovotojas kar- 
tais ištisas keliolika ar keliasdešimt valandų. negali būti pakeistas ir turi 
būti priekinėse linijose. Kas bus, jei jis bus išsigėręs? Iš karto jausis drąsiau, 
o po kurio laiko ateis reakcija (pagirios), kurios metu kovotojas ypač jau- 
čiasi silpnas, menkas, neryžtingas. O tuo tarpu kaip tik reikia skverbtis 
priešo pozicijos gilumon, kovoti apkasų pinklėse, atmušinėti priešo kontr- 
atakas ir t. t. Tad alkoholis šių dienų kautynėse menkas sąjungininkas. 

Bet kas gi tuomet gali pagelbėti kovotojui, jei ne alkoholis? Deja, 
dirbtinių vaistų nėra. Yra tik natūralūs vaistai. Kovotojas turi būti tokių 
stiprių nervų ir tokios stiprios valios, kad visas sunkenybes nugalėtų. Leng- 
va tai pasakyti, bet nelengva padaryti. Labiausiai įtempti lemiamųjų kauty- 
nių momentai dažnam kariui praeina lyg sapne. Štai ką pasakoja kai kurie 
kautynių dalyviai tuojau po kautynių. 

„Paskutinis dalykas, kurį atsimenu, — pasakoja Napoleono karei- 
vis — yra vaizdas, kai prūsų raiteliai įsiveržė į mūsų keturkampes rikiuotės 
(karrė) vidurį. Po to atsimenu tik tai, kad buvome surikiuoti žygio rikiuotėn 
kelyje. Kas įvyko tarp tų dviejų atsimenamų vaizdų, nežinau, tik matau, kad 
likau gyvas ir sveikas. Ant mano durtuvo likę kraujo ir plaukų. Matyti, ko- 
vojau.“ 

Taip, šis kovotojas kovojo; jis vykdė tuos veiksmus, kuriuos buvo 
išmokęs tankinėje rikiuotėje. Bet raitininkų atakos vaizdas buvo labai bai- 
sus, dar baisesnis buvo vaizdas, kai prūsų raiteliai pralaužė prancūzų ketur- 
kampę rikiuotę, nes tuomet atrodė viskas žuvę, mirtis čia pat. Bet, matyti, 
kas nors iš vadų ar iš eilinių kovotojų nebuvo netekę nuovokos ir koman- 
davo kovoti durtuvais. Kareiviai vykdė komandas nesąmoningai, bet ir ata- 
kuojantis priešas vargu ar buvo labai sąmoningas. Ir priešas pergyveno 
šiurpias minutes, įsibraudamas į prancūzų rikiuotę; ir priešas labai rizikavo 
ir dėl to labai jaudinosi. Ir štai tokiu momentu tas, kurio nervai išlaikė, ku- 
ris dar sugebėjo komanduoti, tas pakreipė visą kovą savųjų naudai. Tai ir 
yra didvyris. 

Vienas kazokų karininkas pasakoja, kaip raitoje rikiuotėje kazokų 
būrys puolę vienkiemį. Prijoję prie sodo tvoros, jie mato tuoj už tvoros vo- 
kiečius, kurie iškišę šautuvus per tvorą, bet nei šaudo, nei ginasi durtuvais, 
nei bėga. Jie visai suakmenėję nuo raitininkų atakos vaizdo ir negali paju- 
dėti, nors, kazokų karininko nuomone, jei jie būtų ramiai šaudę, nei vienas 
kazokas nebūtų pasiekęs vienkiemio. Išvada — tarp vienkiemyje buvusių 
vokiečių neatsirado tokio, kurio valia būtų nugalėjusi nervų įtempimą: nie- 

kas nekomandavo šaudyti, niekas neramino, nedrąsino kovotojų ir jie liko 
kaip stabo ištikti. 

O štai ir priešingas vaizdas iš mūsų nepriklausomybės kovų. Prie- 
šas be sustojimo puola, o mūsų vienintelis sunkusis kulkosvaidis tyli. Net 
kuopos vadas pradeda nervintis ir nervingu balsu įsako taikytojui šaudyti. 
Taikytojas ramiai paprašo leisti baigti išrūkyti pypkę ir prisileisti priešą 
arčiau. Tuo kaip dušu atšaldo visus aplink besikarščiuojančius. Visi prade- 
da šaudyti rečiau, bet taikliau ir kai pradeda šaudyti sunk. kulkosvaidis — 
priešas priverstas sustoti. 

Turime mūsų nepriklausomybės kovose ir tokių pavyzdžiu, kai su- 
jaudinti kariai ar šauliai labai daug šaudydavo, bet be jokios žalos priešui. 
Galime pasidžiaugti, kad tokie atsitikimai mūsų kariuomenėje būdavo re- 
tesni kaip kitose kariuomenėse, gal labiausia dėl to, kad mūsų kariuomenė 
komplektuojama daugiausia iš ūkininkų, o ūkininkai dažniausiai turi tvir- 
tesnius nervus, kaip miestiečiai. Tačiau nebūkime apie save perdaug geros, 
o apie kitus perdaug blogos nuomonės ir nemanykime, kad ateities kauty- 
nėse mums nebus tokių momentų, kad iš didelio jaudinimosi tiesiog paju- 
dėti negalėsime. Pagalvokime tik, kiek kartų taikos meto gyvenime mes 
jaudinomės, nervinomės, nors pavojus būdavo toli gražu ne toks didelis, 
kaip kautynėse kritiškais momentais. Gal pasitaikė ar pasitaikys jums kar- 
tais toks nuotykis. Šaudykloje, belaukiant savo eilės šaudyti, jus labai kas 
nors sunervina — priminė ką nors nemalonaus iš jūsų praeities ar pasakė 
nemalonų dalyką iš dabarties ar įžeidė jūsų savimeilę. Nors reikalas paly- 
ginti menkas, bet jūsų širdis pradėjo labiau plakti, rankos kiek drebėti. No- 
risi piktai atrėžti ką nors tam, kuris jus sunervino, bet vis tik paėmėt save į 
rankas ir nutylėjot. Tokiame dvasiniame stovyje einate šaudyt. Kaip ma- 
note, ar pasieksite gerų rezultatų? Dažniausiai ne. Bet, jei vis dėlto eidami 
šaudyti jūs įstengėt savo širdį priversti ramiai plakti ir rankas nedrebėti, jei 
įstengėt savo protą priversti užmiršti pyktį ir įsakėte jam susikaupti tik vie- 
nam dalykui — taikliam šūviui — tuomet jus reikia pasveikinti. Tuomet jūs 
turite brangią ypatybę — stiprią valią, kuri kautynių lauke, norint padaryti 
didvyrišką darbą, yra būtina. Tačiau kartu turite atminti, kad kautynėse bus 
daug sunkesnių, daug labiau jaudinančių momentų. Bus momentų, kad 
reikės šaudyti, o jums kraujas gyslose siūbuote siūbuos, o pridėjus šautuvą 
prie peties nustebsite, kad jokiu būdu negalite matyti iš karto ir taikmenėlį 
ir taikinį, taigi, negalite ir taikyti. Taikos metu vargu ar kuomet šitokį paty- 
rimą turėsite, nors vis dėlto ir taikos metu gali būti momentų, kad reikės 
gintis nuo užpuoliko, o iš susijaudinimo nei pajudėti negalėsite. 

Pasirengimas taikos metu 


Didieji karo psichologai nurodo du kelius, kuriais einant galima 
savo nervus ir valią parengti kautynėms. Šiais dviem keliais reikia mums 
kiekvienam eiti, nes jie duos didelę naudą ne tik kautynėse, bet ir šiaip gy- 
venime. Pirmasis kelias — susivaldyti visais sunkesniais taikos meto mo- 
mentais. Kiekvieną kartą, kai tik pradedi jaudintis, pats sau turi tarti: „ne! 
šį reikalą aš atliksiu be jokio jaudinimosi, visiškai ramiai; širdie, tu privalai 
ramiai plakti; rankos, jūs neprivalote drebėti". Sunku bus priversti širdį ir 
rankas, kad paklausytų proto, pirmą, antrą, trečią kartą. Bet jei kiekvieną 
kartą, kai tik susipyksite ar susiginčysite su kuo, kai susijaudinsite dėl ku- 
rios nors priežasties, vis bandysite suvaldyti savo širdį ir rankas — tuomet 
vis lengviau bus tai padaryti. Žmogus, jei užsispiria ką padaryti, jis gali la- 
bai daug— jis gali net savo būdą pakeisti. O jeigu žmogus taip pakeis savo 
būdą, kad jis niekad nesijaudins taikos metu, tai ir kare jis bus daug rames- 
nis ir šaltesnis už kitus. Ten, kur kiti matys tik pražūtį, jis ras gerą išeitį. Kai 
kiti dėl jaudinimosi negalės šaudyti, jis stos prie kulkosvaidžio ar automati- 
nio pabūklo ir visą padėtį pakreips geron pusėn. Kai toks kovotojas pateks į 
artimas kautynes su apsvaigusiu iš susijaudinimo priešu, aišku, toks kovo- 
tojas, veikdamas pilnu protu, galės daryti tokius dalykus, kuris ramiu laiku 
atrodytu stebuklais. 

Antrasis kelias — dažnai galvoti apie pavojus būsimajame: kare, 
įsivaizduoti visas būsimojo karo galimas aplinkybes ir jau dabar taikos 
metu kombinuoti, kaip į įvairiausias kautynių lauko aplinkybes reikėtų rea- 
guoti. Kai taip dažnai galvojama, susigyvenama su visokių pavojų bei sun- 
kenybių mintimi ir kai galop tie pavojai tikrai ateina, atrodo, kad taip ir turi 
būti ir dėl to nesijaudinama. Ypač reikia nepatingėti galvoti tuomet, kai 
skaitome kuriuos nors kautynių aprašymus, nors ir romanuose aprašytus. 
Reikia tuomet stengtis įeiti į knygose aprašytų karių sielas, stengtis išgy- 
venti savo sieloje tai, ką jie išgyveno ir pagalvoti, kaip jų vietoje aš pasielg- 
čiau. Kartu savo viduje su pagarba reikia auklėti jausmą, kad esi lietuvių 
tautos narys, esi narys tos tautos, kurios vyrai per amžius mokėjo mirti už 
savo tautą, nereikalaudami už tai jokio atpildo, kad tau yra skirta ne tik 
kovoti dėl geresnio savo tautiečių būvio, bet jeigu reikės, ir pasiaukoti. 

Reikia ruoštis tam pasiaukojimui, kad tuomet, kai matysi, jog nėra 
kitos išeities, lieka tik garbingai žūti, kad ir tuomet tavo valia įstengtų pri- 
versti tave iki paskutinio momento daryti žalą priešui, gelbėti savuosius. 

Matome, kad tas, kuris nori moderniajame kare padaryti didvyriškus 
darbus, turi atitikti dvi sąlygas: 1) turi mokėti atsispirti dvasiniam priešo puoli- 
mui ir kilniai galvoti tuomet, kai kitų galvojimas virsta grynai egoistiniu ir 2) 
turi turėti tokią stiprią valią, kad galėtų suvaldyti šėlstančius nervus tuomet, kai 
kiti neįstengia suvaldyti. Kovotojas, atlaikęs dvasinį priešo puolimą, gali pada- 
ryti daug įtakos kitiems kovotojams, o tas, kuris suvaldo nervus tuo metu, kai 
kiti to neįstengia padaryti, jau vien savo komandomis, savo paliepimais ar savo 
taikliais šūviais gali padaryti didvyrišką darbą. 


Progos didvyriškumui pasireikšti moderniajame kare 


Senuose karuose didvyriški darbai būdavo dažniausiai atliekami tik 
tuomet, kai sekdavosi, kai būdavo pasiekiama laimėjimo. Retesni būdavo 
nuotykiai kur didvyriškumas pasireikšdavo nesisekant, pralaimint. Moder- 
niajame kare kaip tik labiausiai branginami tie žmonės, kurie didvyriškumą 
parodo ir tuomet, kai nesiseka. Sėkmingose kautynėse kovotojai mažiau 
jaudinasi, dažnai atsiranda juose noras rizikuoti ir užpulti priešą taip, kaip 
priešas nelaukia. Priešo kovotojai tokiose kautynėse labiau jaudinasi ir to- 
dėl rizikingi veiksmai prieš juos dažnai pavyksta. Visai kas kita nesėkmin- 
gos kautynės. Kovotojų dvasia nupuola, jaudinamasi dėl kiekvieno men- 
kniekio, o dažnai ir be jokios priežasties. Net tie, kurie sėkmingose kauty- 
nėse pasižymėjo kaip gabūs vadai ar kaip narsūs kovotojai, nesėkmingose 
kautynėse jaudinasi, nedrįsta rizikuoti vykdyti drąsesnius veiksmus. Priešas 
tai jausdamas darosi drąsus iki akiplėšiškumo. Ir štai, jeigu tokiu momentu 
dalinyje atsiranda kovotojas, kurio dvasia nenupuola, kuris lieka ramus, 
atkaklus, toks savo pavyzdžiu greit užkrečia kitus ir akiplėšiškas priešas 
smarkiai nukenčia, jei per daug rizikingai puola. 

Šaltų nervų ir pasiryžęs aukotis kovotojas moderniajame kautynių 
lauke turi labai daug progų didvyriškiems darbams. Pavyzdžiui, žvalgyba. Tai 
sritis, kur gudrus ir šaltų nervų kovotojas gali nepaprastai daug patarnauti visai 
kariuomenei. Arba partizaniniai veiksmai. Priešo užnugaryje likęs kovotojas, 
ginkluotas lengvu kulkosvaidžiu arba granatomis, nakties metu prisėlinęs prie 
priešo postovio ar žygio voros, pats vienas gali priešui labai daug žalos padary- 
ti. Bet reikia, kad būtų vyras, pratęs veikti naktį ir išdrįstąs pats vienas be drau- 
gų paguodos žodžio, be draugų pagyrimo drąsiai veikti ir ištisomis paromis, 
nežiūrėdamas nuovargio, išlaikyti didžiausią nervų įtempimą. 

Paskaitykime aprašymus, kaip kovoja prieštankinio ginklo taiky- 
tojas tankų atakos metu. Dažni atsitikimai, kad kelios sekundės turi nu- 

lemti kas laimės: ar prieštankinio pabūklo taikytojas kris negyvas, ar tankas 
bus išvestas iš rikiuotės. O vis dėlto iš to vyro, kuris imasi būti prieštankinio 
ginklo taikytoju, reikalaujama, kad tokiu kritišku momentu jo rankos ne- 
drebėtų, o akis matytų ir taikmenėlį, ir priešo tanką. 

(Čia paskaitininkas turi papildyti, nurodydamas progų, būdingų 
savajai ginklų rūšiai). 


Fronto kovotojų nuotaika 


Menkai karinį gyvenimą pažįstantieji laikraščių korespondentai 
kartais apie karių gyvenimą mėgsta ir nesąmonių prirašyti. Ypač tai pasi- 
taiko karo metu. Kažkodėl tokie korespondentai mėgsta aprašinėti viską 
gražesnėmis spalvomis, negu iš tikrųjų būna. Dažnai pasitaiko, kad koks 
nors korespondentas iškilmingai įtikinėja skaitytojus, kad mūsų kareiviai 
fronte esą entuziastiškai nusiteikę, kad veržiasi mušti priešą, kad visi iki 
vienam siūlosi atlikti pavojingus uždavinius, pavojingą žvalgybą. 

Beveik visada tokie laikraštininkai meluoja. Fronte gyvenimas 
dažniausiai būna sunkus, pilnas pavojų. Labai dažnai kariui tenka ir šalti, ir 
neišsimiegoti, ir alkanam pabūti. Didžiuma kovotojų dažniausiai svajoja tik 
apie vieną — kaip greičiau patekti namo. Apie kokį nors entuziazmą ir 
kalbos nebūna. Jei vis dėlto kovotojai lieka savo vietose, jei kovoja, laimi ir 
pralaimi, puola ir ginasi, tai tik dėlto, kad to reikalauja kario pareigos su- 
pratimas ir drausmė, bet jokiu būdu ne entuziazmas. Entuziazmas, tiesa, 
kartais atsiranda kovotojų eilėse, bet kaip greit jis kyla, taip greit ir baigiasi. 
O kovoti reikia ilgai, sunkiai ir ištvermingai. 

Labai dažnai netiesa ir tai, kad kovotojai patys siūlosi pavojingus 
uždavinius atlikti. Labai dažnai net žvalgybon eiti savanorių nebūna, tenka 
skirti. Tiesa, praktika rodo, kad ir tokie skirti žvalgai, jei jie gerai parengti, 
kartais net labai gerai savo uždavinį atlieka. Kai dėl savanoriškumo, tai 
daugelis kareivių pamatę, kad vienas kitas draugas savu noru apsiėmė sun- 
kesnį kautynių uždavinį vykdyti, lieka tam draugui dėkingi už tai. Bet kad 
tokių savanorių visuomet daug būtų — netikėkime. Žygiai, prastas poilsis, 
nuolatinis nervų įtempimas taip visus išvargina, kad anaiptol neturime 
smerkti tuos, kurie nepasisiūlo savanoriais pavojingesniems darbams. Ta- 
čiau tiems, kurie vis dėlto randa savyje jėgų nugalėti visas negeroves ir siū- 
losi patys atlikti tai, kas visiems yra svarbu — turi priderėti mūsų didžiausia 
pagarba. Savo noru šių dienų kare eiti atlikti pavojingą uždavinį — tai pa- 
siaukojimas už savo draugus ir labai būna neteisingi tie draugai, kurie ban- 

do aiškinti tai vien tik savanorių noru pasižymėti. Tie, kurie iš tiesų turi tik 
norą pasižymėti, dažniausiai tik moka gražiai pakalbėti ir savanoriais žval- 
gybon ar partizaniniams veiksmams nesisiūlo. 

Gal ir buvo jūsų tarpe kas nors, kuris galvojo, kad kare lengva didvy- 
riškus darbus nuveikti, gal svajojo esąs tinkamas Vyčio kryžiumi pasipuošti. 
Nenoriu sakyti, kad jūsų tarpe nėra Vyčio kryžiaus vertų. Nei vienas didvyris iš 
dangaus nenukrito, visi kautynių didvyriai buvo kareiviais, mokėsi rikiuotės, 
statutų, skuto bulves, šlavė rajoną, būdavo baudžiami savo viršininkų už įvai- 
rius smulkesnius nusižengimus. Tačiau noriu pabrėžti, kad taikos metu dažnai 
tariasi didvyriškų bruožų turįs tas, kuris iš tikrųjų nieko didvyriško savyje netu- 
ri. Tai pirmiausia tie, kurie perdaug mėgsta girtis savo drąsa, savo fizine jėga. 
Toliau — tie, kurie greit susikarščiuoja ir neįstengia suvaldyti savo jaudinimosi. 
Tokiems mažiausia galimybių padaryti savo tautai tokių naudingų darbų kau- 
tynių lauke, kad būtų galima kalbėti apie didvyriškumą. Nedaug ko galima 
tikėtis ir iš to, kuris lengvai tiki gandams, kuris nėra savyje išsiauklėjęs pasiry- 
žimo aukotis už savo tautiečius. Trumpai sakant, tas, kuris tikisi kautynėse pi- 
giai skinti laurus, tikrai to nesusilauks. 

Tikras šių dienų kautynių didvyris, tikrai naudingas kovotojas daž- 
niausiai išauga iš ramaus, nemėgstančio girtis vyro, kuris tačiau visa širdimi 
persiima noru būti naudingu savo artimiesiems, savo tautai. 


Išvados 


1) Senieji karai ir dar labiau nuotykių romanai sukūrė mumyse da- 
bartiniams karams nevisai atitinkantį didvyriškumo vaizdą. Turime susi- 
kurti tikrą vaizdą. 

2) Moderniajame kare didvyriškumas pirmiausia pasireiškia atlai- 
kymu viso priešo puolimo dvasinėje (propagandos) srityje. 

3) Kovojant ginklu nepaprastą svarbą įgauna sugebėjimas valdyti 
nervus. 

4) Tik dažnai taikos metu galvojant apie įvairias karo meto aplin- 
kybes ir dvasiškai rengiantis visas sunkenybes nugalėti ir, reikalui esant, 
pasiaukoti, galima parengti savo nervus ir valią moderniajam karui. 

4)  Progų didvyriškiems darbams moderniajame kare labai gausu, 
bet didvyriškus darbus atlikti gali tik stiprios dvasios žmones Jie turi būti 
tokie, kad kasdieninės fronto kovotojo sunkenybės neužgniaužtų juose pa- 
siryžimo kuo stipriausiai kovoti ir, reikalui esant, aukotis. 

1.3. Baimė ir kova su ja 
Baimės reiškiniai 


Kur gresia pavojus žmogaus gyvybei ar sveikatai, kur yra nelaimių, 
ten daugiau baimės. Baimė kankina žmogų, slegia jo dvasią, atima daug 
energijos, mažina jo veiklumą, pastumia į nusikaltimus. Kare pavojus gyvy- 
bei gresia kiekviename žingsnyje, todėl baimė ten yra vienas svarbiausių 
kovotojo dvasios reiškinių. Baimės jausmas kare yra vienas didžiausių ko- 
votojo veiklumo stabdžių, tai yra priešingumas pareigai ir siekimui nugalėti 
priešą. Todėl baimė yra kenksmingas reiškinys; su juo tenka kovoti ir pasi- 
stengti jį nustelbti. 

Baimės jausmas, žiūrint jo dydžio, visuomet sukelia stipresnius ar 
silpnesnius žmogaus kūno ir dvasios reiškinius. Kasdieninėje kalboje gir- 
dimos sąvokos: krūptelėjimas, išgąstis, baisumas, siaubas ir t. t., kuriomis 
išreiškiama baimės rūšis ir dydis, paprastai nusako psichofiziologinį (dva- 
sios ir kūno) baimės pasireiškimą. Tie baimės pasireiškimai yra organizmo 
reakcija (pasipriešinimas) prieš gresiantį pavojų. Ji esminga ne tik žmogui, 
bet ir kiekvienam gyviui. Gyvuliuose ji pasireiškia jų fiziologijoje (dirks- 
niuose, nervuose) ir instinktuose, o žmoguje, be to, dar ir jo sąmonėje, t. y. 
žmogaus apsigynimo reakcija yra ir fiziologinio, ir dvasinio pobūdžio. Fi- 
ziologinė reakcija yra paprasčiausi organizmo refleksai (kūno organų jude- 
siai) į išorinį jaudinimą: pašokimas, užsidengimas, užsimerkimas ir t. t. Re- 
fleksai įvyksta automatiškai, nedalyvaujant sąmonei. Psichofiziologinė re- 
akcija jau yra daug sudėtingesnė, apima ne tik fizinę, bet ir dvasinę žmo- 
gaus sritį: instinktus, jausmus, sąmonę, protą. Refleksų ir instinktų reakci- 
jos yra įgimtos, o sąmoninga arba intelektinė (protinė) baimė atsiranda 
patyrimo keliu. Intelektinė baimė ateina per sąmonę, supratimą, įsivaizda- 
vimą; ji mums geriausiai pažįstama, apie baimę kalbėdami ją, paprastai, ir 
turime galvoje. 

Nesiimdami sudėtingo baimės reiškinių tyrinėjimo, panagrinėkime 
tik tuos fiziologinius bei dvasinius reiškinius, kurie gali turėti įtakos kovo- 
tojui. 

Fiziologiniai reiškiniai. Staigi ir netikėta baimė, kurią vadiname iš- 
gąsčiu, siaubu, pirmas kelias sekundes beveik visuomet virsta stabu arba 
nesąmoningu judesiu: griuvimu, priklaupimu, užsidengimu rankomis ir t. t. 
Širdies plakimas ir kvėpavimas pradžioje sulėtėja arba ir visai sustoja, žmo- 

gus lyg sustingsta, raumenys nebeveikia, akys nejudamai išplėstos. Kartais 
atsistoja plaukai (dėl galvos raumenų susitraukimo). Didelio siaubo ištiktas 
žmogus gali būti net mirtinai pritrenktas. 

Vėliau, pirmam įspūdžiui praėjus, pulsas tankėja, kvėpavimas da- 
rosi greitas, gilus ir netvarkingas. Širdies plakimui ir kvėpavimui sutankė- 
jus, padidėja kraujo apytaka ir dėl to kūne jaučiamas karštis, troškulys, du- 
sinimas, prakaitavimas. Ypač jaučiamas noras gerti. Judesiai netvarkingi, 
nevalingi, atsiranda drebulys, ryškus betikslis blaškymasis. 

Baimės apimtiems visiškai dingsta noras valgyti. Pastebėta, kad 
jeigu užnugaryje esantieji daliniai prieš pietus sužino, jog reikės vykti į 
frontą, tai daugumas savo pietų nesuvalgo ir pusės arba ir visai nevalgo. 
Virškinamųjų organų veikimas susilpnėja, kyla noras dažnai eiti laukan. Po 
sunkiu kautynių dar kokias 5— 6 dienas daugumas žmonių jaučia skilvio 
sutrikimą. 

Dvasiniai reiškiniai. Dvasiniu požiūriu baimė — tai didelė dvasinė 
kančia. Didelės baimės ištiktas žmogus kartais pameta net dvasinę pusiau- 
svyrą; bėgdamas nuo nepakeliamos tikrovės, norėdamas atsikratyti sunkios 
slegiančios nuotaikos, dažnai dirbtinai tampa linksmas, juokauja arba net 
įpuola į pamišimą. Dvasiniai kentėjimai dėl baimės būna tokie dideli, kad 
žmogus kartais nebeištveria ir nusižudo. 

Būdingas reiškinys išsigandus — nustojimas atminties, užsimirši- 
mas, nesąmoninga būsena. Visų įvykių sąmonė nebesuspėja užfiksuoti (su- 
žymėti). Sunkias kautynes išgyvenusiųjų pasakojimai būna nesurišti, ne- 
tvarkingi, atskirais epizodais. Pačių baisiausių įvykių dažnai nebeatsime- 
nama. 

Baimės dvasinių pasireiškimų efektingumas ne visuose bus vieno- 
das, tai priklausys nuo kovotojo prigimties, intelekto, kultūringumo, paren- 
gimo, išauklėjimo — aplamai nuo dvasinio tvirtumo. 

Sunkesnė baimė yra ta, kuri paeina iš žmogaus galvojimo, susi- 
kurtų vaizdų, laukimo. Ypačiai kankinanti esti baimė, kol nepatirtas bai- 
mės objektas (priežastis). Nežinia visuomet daugiau kankina, sukelia di- 
desnę baimę, negu iš tikrųjų yra. Žinojimas padėties, nors ir blogiausios, 
geriau negu nežinia. Nežinioje organizmas visuomet parengties padėtyje, 
jis saugosi netikėtumo, staigmenos, o dėl to visuomet susikaupęs, pasiren- 
gęs, lyg įelektrintas; niekuomet neturi dvasinio (o kartu ir fizinio) poilsio. 
Jutimo organai ir nervai nenormaliai įtempti, labai padidėjęs jautrumas, 
pakilęs jausmingumas. Dėl nuolatinio nervų įtempimo, žmogus greit pa- 
vargsta, išsikankina, pameta dvasinį atsparumą ir dėl to labai greit ir jaut- 

riai reaguoja į kiekviena išorinį dirginimo, sujaudinimą. Baimės įtakoje 
žmogus veikia greitai, neapgalvotai, dažnai net nesąmoningai, o dėl to, jei- 
gu nesugebės susivaldyti, neįstengs užgniaužti savyje bekylančio baimės 
jausmo, gali pridaryti nepataisomų klaidų arba gali padaryti nusikaltimą. 
Tad šiuo požiūriu baimė kare yra griežtai neigiamas reiškinys. 


Baimės įtaka kautingumui 


Ėjimas į mūšį. Visiems suprantama, kad baimės reiškiniai praside- 
da jau išvažiuojant iš namų į karą. Tegu karas bus ir populiarus, tegul iš- 
vykstantieji išlydimi iškilmingai, vyksta su sąmoningu noru, gerai supras- 
dami savo pareigą, bet dvasios gilumoje vis tiek jaus sunkų slėgimą, nema- 
lonų jausmą. Ir kuo arčiau į mūšio lauką, kuo daugiau fronto žymių (ka- 
riuomenės judėjimas, pasakojimai, sužeistieji, artilerijos šaudymo garsai ir 
t. t.), tuo daugiau auga baimė ir tuo daugiau reikia kovotojui jėgų, dvasinio 
įtempimo, kad pajėgtų kylančią baimę ir nervingumą sutramdyti. 

Štai vaizdas, kaip veikia į kovotoją baimė, pradedant nuo pasiren- 
gimo išvykti į mūšį ir baigiant ataką. Tai ypač būdinga einantiems į mūšį 
pirmą kartą. 

Pasirengimas. Jau įsakymas išvykti sukelia baimės žymes, kurios iš- 
kart pakeičia kovotojus. Sąmonėje užfiksuota žinia greit perduodama į 
raumenis, kurių veikimas arba pagreitėja, arba sulėtėja, žmogus lyg ap- 
miršta; žvilgsnis blankus, klajojantis, veiksmai arba skubūs, nervingi, netik- 
ri, arba lėti, pasirengimai žygiui vėluojasi. Daiktus susidėti nesiseka, vis 
kartojama ir vis kas nors pamirštama; apsirengimas netvarkingas. Ypač 
būdingas pamiršimas, nes galvojimas atitrauktas, mintys išsiblaškiusios, 
ryšku stichinis automatiškumas. Kalbama greit, dažnai pačiam sau, kitų 
neklausant. 

Žygis į mūšio lauką. Žingsnis lėtas, greit jaučiamas nuovargis. Esant 
toliau nuo priešo kiekvienam būdingas susikaupimas savyje, susimąstymas. 
Žygio monotoniškumas kaip tik teikia tam geras sąlygas. Tačiau pirmieji 
mūšio lauko ženklai išblaško vidinį susikaupimą ir visas dėmesys jau nu- 
kreipiamas apsisaugoti nuo betarpiškai pradedančio grėsti pavojaus. 

Žmogus visuomet stengiasi patirti baimės priežastis ir neapkenčia 
nežinios. Todėl labai būdinga einantiems į mūšio lauką stengimasis rinkti 
žinias, kuo daugiau išsiaiškinti apie laukiamą pavojų, atseit, apie priešą. 
Visi tokias žinias godžiai gaudo. Dėl tos priežasties labai pavojingi šiame 
ruožte gandai. Priešo agentų paleistos neteisingos žinios apie tariamą prie- 

kyje esančių dalių sumušimą ir t. t. atliks labai didelį griaunamąjį darbą. 
Kaip jau matėme, toji nežinios įelektrinta baimės būsena labai palanki vi- 
siškam dvasiniam sugniužimui, apatijai, nusiminimui. Todėl kol nesusi- 
durta su priešu, kol kovotojai negavo pirmo kovos krikšto, jie turi būti ati- 
džiai vadų sekami, saugomi, neišleidžiami iš akių ir nepaliekami savo pačių 
mintims ir kalboms. 

Artėjimas. Įeinant į kovos lauko sritį pastebimas žmonių slėpimasis 
nuo priešo akių, geras taikymasis prie vietos, stengimasis nepatekti į ne- 
patogią taktinę padėtį. Visi aptyla, eina atsargiai, visas dėmesys dabar nu- 
kreiptas į frontą. Atidžiai seka vadų judesius ir stengiasi atspėti, išsiaiškinti 
gresiantį pavojų. Vadų autoritetas didėja, juos laiko visažinančiais, viltis ir 
pasitikėjimas jais auga. Kuo arčiau mūšio lauko, tuo daugiau sutelkiamas 
dėmesys į vadus ir ginklus. Šautuvą laiko tvirčiau, dažnai apgraibo šovinius, 
visi instinktyviai pasirengę kiekvieną momentą paleisti ugnį, nes jaučia, kad 
ugnis svarbiausias pasipriešinimas pavojui. Tuo įtemptu ruožtu užtenka 
vieno netikėto šūvio, kaip bematant gali kilti aliarmas, viso dalinio šaudy- 
mas, ypač tai gali atsitikti naktį. Griebimasis už ginklo ir šūvis gali įvykti 
kaip refleksas, automatiškai, visai nedalyvaujant sąmonei. 

Įeinant į artilerijos ugnies sritį, krintantieji pirmieji sviediniai su- 
kelia ypač stiprius refleksus: griuvimas, pritūpimas, užsidengimas, o tebe- 
sant tankinėje rikiuotėje, gresia net išsibėgiojimas. Persirikiuojant į artėji- 
mo rikiuotes, kiekvienas stengiasi palikti užpakalyje, kad prisidengtų prie- 
kyje einančiais, nors artilerijos ugnyje pavojus visiems vienodas. Jau artile- 
rijos ugnyje šautuvus patys nusiima nuo pečių ir nešasi rankoje. Pradeda 
jausti aprangos sunkumą, trūksta oro, karšta — tai vis baimės fiziologiniai 
reiškiniai. 

Įeinant į tikrųjų kautynių lauką, labai svarbu, kokia bus savo dalių 
padėtis ir kokie veiksmai. Blogai veikia savo dalių atsitraukinimas tuo me- 
tu, kai atėję iš užnugario įeina į šautuvų ugnies lauką; tuomet gali patraukti 
atgal ir ateinantieji. Priešingai, jei atėjusieji savo dalis randa tvarkingas, 
normaliame kautynių darbe, tuomet ir jiems pakyla nuotaika, atsiranda 
drąsos. Tai geriausia psichologinė įtaka atvykusiems. Reikšminga, kad gerą 
įtaką kovotojams padaro priešo pamatymas, betarpis su juo susidūrimas. 
Tai visiškai suprantama: tada pasibaigia tas nežinios, įtempimo, laukimo 
laikotarpis, gaunamas dvasinis palengvėjimas Nors šių dienu kovos lauke iš 
toliau sunku taip ryškiai patį gyvą priešą pamatyti, bet užtenka ir to, kad jis 
apčiuoptas. Atkrinta tuomet godus žinių rinkimas, įsiklausymas, įtemptas 
laukimas, kaip ir iš kur priešas pasirodys, pasibaigia gandai — dabar jau 

pats viską mato ir betarpiškai seka kovos lauką. Dėl to įtempimas atslūgsta, 
nervai kiek atsileidžia, gauna poilsio. 

Kautynės. Šių dienų mūšis ar net vietinės kautynės tęsiasi dienomis, 
savaitėmis ir net mėnesiais. Ilgas buvimas nuolatiniame pavojuje, pragariš- 
ka artilerijos ugnis, efektingi ir baisūs ginklai — mašinos, dideli nuostoliai 
taip iškankina kovotoją fiziškai ir dvasiškai, suardo nervus, kad jame mūšio 
eigoje karingumas vis daugiau užleidžia vietos dvasinei depresijai (slogu- 
čiui). Savisaugos reakcija vis labiau užvaldo sąmonę, paraližuoja valią; są- 
moningą veikimą vis daugiau pakeičia automatiškumas. 

Kuo arčiau priešo, tuo labiau didėja baimė. Suartėjus su priešu iki 
durtuvų atakos atstumo, ateina kritiškas momentas: kovotojo dvasinė bū- 
sena pasiekia tokio įtempimo, kuris greitai turi išsispręsti į vieną ar kitą 
pusę. Baimės jausmo kankinamas jis instinktyviai ryžtasi išsigelbėti nuo 
pavojaus. Gali būti trys atvejai: puolimas priešo, norint jį sunaikinti; pabė- 
gimas nuo jo; pasidavimas nelaisvėn. Kuris iš tų trijų kelių bus pasirinktas, 
priklausys nuo aplinkybių, kurios paveiks kovotoją. Atakos momentu dau- 
gumas veikia automatiškai, instinktyviai: nei aplinkybės, nei sustojimai tuo 
laiku nesvarstomi, neapgalvojami. Patys kovotojai dažnai sako, kad priešo 
tuo momentu nematę. Tokioje būsenoje žmogus labai palankus įtaigai. Čia 
ir iškyla didžiausia vado (žinoma, nedidelio dalinio) valios ir susivokimo 
reikšmė. Nukreipti atakuojantį dalinį norima kryptimi dažnai bus galima 
tik paties dalinio vado asmeniniu pavyzdžiu. Svarbu dar duoti atakos aksti- 
ną, signalą, kuris visą dalinį iškart pakeltų ir mestų pirmyn. Iki šiol, kaip 
žinoma, sėkmingai tebevartojama garso įtaiga (valio!) ir vadų bei narsesnių 
kovotojų asmeninis pavyzdys. Geriausios, žinoma, išdavos bus, kai garso 
įtaiga bus jungiama su asmeniniu pavyzdžiu. Kuo daugiau tokių asmeninių 
pavyzdžių, tuo daugiau tikrumo, kad atakos momentu bus pasirinktas pir- 
masis, 0 ne antrasis ar trečiasis kelias. Tuo metu milžinišką vaidmenį su- 
vaidina tie vyrai, kurie ir didžiausiame pavojuje nepameta galvos, moka 
valdyti savo nervus ir sugeba galvoti apie pareigą. 

Tačiau šių dienų karuose puolimas labai retai kada baigiasi durtu- 
vų ataka. Dažnai susidūrimas baigiasi arba vieno kurio priešų pasidavimu 
arba pabėgimu. To priežastis — jau aukščiau minėtas didelis kovotojo mo- 
ralinis sukrėtimas puolimo metu iki atakos; atakai jau nebeužtenka dvasi- 
nių jėgų ir dėl to nuo kovos atsisakoma. 

Sužeidimų statistika rodo, kad nuostoliai sužeistais ir užmuštais 
daug didesni puolimo ruožte iki atakos, negu atakos metu. Vadinasi, galu- 
tinai kovą nulemia ne fiziniai nuostoliai, bet kas kita. Pralaimėjimo gali 

būti trys atvejai: žuvimas arba sužeidimas, pasidavimas į nelaisvę ir pabė- 
gimas. Antrasis ir trečiasis atvejis yra dvasinio sugniužimo pasekmė. Ka- 
dangi iš trijų atvejų pirmasis neturi lemiamos reikšmės (atakos metu su- 
žeistų ir užmuštų esti mažiau), tai nulemia antrasis ir trečiasis (nelaisvėn 
pasidavimas arba pabėgimas), kitaip sakant, nulemia dvasinis veiksnys. 
Taigi, galutine kovos išdava yra vieno kurio priešo dvasinis pralaimėjimas. 
Iš to matome, kaip svarbu valdytis, taupyti dvasines jėgas, kad jų nepri- 
trūktų svarbiausiam, lemiamam ruožtui — atakai. Kuris bus atakos mo- 
mentui stipresnės dvasios, tas ir laimės. 

Baimės įtaka šaudymui. Kare pataikymų nuošimtis labai mažas, 3— 
596 visų išleistųjų kulkų. Priežasčių yra labai daug, ir išorinių (sunkus taiki- 
nių stebėjimas, nepatogi padėtis ir t. t.), ir vidinių. Svarbiausios priežastys 
yra vidinės (asmeninės), kylančios dėl baimės įtakos. Baimės įtakoje pasi- 
taiko dažniausiai šios klaidos: 

1. Klaidingas atstumų sprendimas (dėl susijaudinimo). 

2. Klaidingai pastato taikiklį arba dažnai jo visai nestato. 

3. Veiksmai skubūs, nervingi, ginklo užtaisymas nesiseka, darosi 
kliūtys ir todėl šaudymas lėtėja. 

4. Netikslus nusitaikymas, šautuvo nuvertimas ir panašios klaidos, 
kurių dėl susijaudinimo nepastebi. 

5. Gilus ir netaisyklingas kvėpavimas, rankų ir viso kūno drebėji- 
mas, nervingas nuleidžiamosios svirties nuspaudimas. Šitie ir kitokie fizio- 
loginiai reiškiniai, be abejonės, pataikymų nuošimtį labai sumažina. 

Išsigandę paprastai paleidžia netvarkingą ugnį, nebemato taikymo 
prietaisų ir nebetaiko. Kuo daugiau kovotojai apimti baimės, susijaudinę, 
tuo netikslesnė ugnis, vien tik šovinių eikvojimas. Stipriai sujaudintų žmo- 
nių klausa susilpnėja, jie nebegirdi nei komandų, nei švilpukų. Tuo ir pa- 
aiškinama sužeidimų statistika, kad puolant vidutiniuose atstumuose turi- 
ma daug didesnių nuostolių, negu artimuose. Drąsus priešo ėjimas pirmyn 
ir jo artumas blogai veikia besiginantį ir labai sumažina jo šūvių taiklumą. 

Baimės įtaka žvalgams. Žvalgyba dvasiniu požiūriu sunkus darbas, 
nes daug pavojaus, daug netikėtumų ir didelė atsakomybė. Veikiama nedi- 
delėmis grupelėmis ir net pavieniui, kur baimė dar padidėja. Vykdydamas 
uždavinį žvalgas turi pats pirmutinis vykti priešo link, turi priešą surasti, 
pamatyti, o pamatęs turi prie jo prisiartinti, išaiškinti jo jėgas ir tik tada 
grįžti su žiniomis. Vykdamas rizikuoja kiekvieną momentą susidurti su 
priešu, kiekvieną momentą gali būti priešo užkluptas ir nukautas. Visa tai 
žvalgą labai veikia; jis bus visuomet susikaupęs, pasirengęs, jo jutimo orga- 

nai ir nervai įtempti, raumenys parengti kiekvienu momentu veikti. Tokioje 
būsenoje žvalgas, aišku, į kiekvieną išorinį suerzinimą reaguos greitai ir 
energingai: šauna arba pasileidžia bėgti automatiškai, visai negalvodamas. 
Veiksmą sukėlusi priežastis gali pasirodyti keleriopai didesnė arba baises- 
nė, negu iš tikrųjų buvo. Dėl klausos ir regėjimo nuolatinio įtempimo ir dėl 
nervinio nuovargio pastebėjimai būna perdėti — visur palinkimas matyti 
priešą. Labai dažnai kelmai, kirtimai palaikomi priešo vilnimis, gyvulių 
bandos — kavalerija; atsitiktini garsai — arklių trypimu, paukščių garsai — 
arklių žvengimu ir t. t. Skaičiai apie priešą dažnai perdedami; tai iš dalies 
daroma ir savo atliktojo darbo vertei pakelti (tai jau pavojingas nesąžinin- 
gumo požymis). 

Nuolatinė įtempta būsena sukelia dvasinį nuovargį ir todėl ins- 
tinktyviai siekiama kuo greičiau darbą baigti; stengiamasi kuo greičiau ką 
nors sužinoti apie priešą, ką nors pamatyti, kad tik būtų pasiteisinimas 
grįžti. Dažnai žvalgų patrulis ar net didesnis dalinys, tik susidūręs su priešo 
kavalerijos patruliu, grįžta su pranešimu, kad priešo kavalerija sutrukdė 
tolimesnį žvalgymą ir atstūmė atgal. Taigi, yra pavojaus, kad išsiųstoji žval- 
gyba dėl baimės kartais gali uždavinio kaip reikiant neatlikti. Todėl statutai 
ir reikalauja, kad į žvalgybą būtu skiriami geriau parengti ir stipresnio būdo 
žmonės (P-51, 219 ir 752 str.). 

Panašią įtaką baimė turės ir kitu specialybių (ryšininkų, pionierių, 
lakūnų ir kt.) darbui (čia paskaitininkas parenka atitinkamų pavyzdžių savo 
ginklų rūšiai). Darbo greitumas ir tikslumas nebus toks, kokio pasiekiama 
taikos meto pratimuose. Ypač dėl to gali būti staigmenų apskaičiavimuose 
karo pradžioje, kol dar neturima karo patyrimų. 

Veikiant ypatingose sąlygose — miške, naktį, neaiškiose aplinky- 
bėse ir kt., aukščiau aprašytoji baimės įtaka kautingumui bus dar ryškesnė. 

Psichiniai susirgimai ir nusikaltimai dėl baimės. Baimėje pirmau- 
janti role priklauso nervams. Slėpimasis kitąsyk už visai menkų uždangų, 
dengimasis rankomis puolant pirmyn ir t. t. — tai vis baimės nerviniai reiš- 
kiniai; nors tokios uždangos ir neturi jokios apsaugos reikšmės, bet duoda 
nervinį poilsį. Dėl nuolatinio įtempimo silpnesnių nervų žmonės kartais net 
nustoja psichinės pusiausvyros. Be to, dar prisideda paliktųjų namiškių pa- 
siilgimas, nusivylimai dėl nepasisekimų, karinio gyveninio šiurkštumai: ne- 
tvarkingas ir nenormalus poilsis, valgis, fizinis nuovargis. Visi tie veiksniai 
kartu sistematiškai parengia dirvą nervų pakrikimui, kuriam pasireikšti 
aštresniu pavidalu pakanka vieno sunkesnio dvasinio sukrėtimo, pav., sun- 
kesnės atakos. Tuo būdu liguista būsena ne iš karto atsiranda, bet ateina 

palaipsniui. Jos žymės yra tokios: šalinimasis nuo draugų, nebesidomėjimas 
aplinka; prigęsta balso tonas, ryškumas, aiškumas; žymiai pasireiškia pasą- 
monės gyvenimas. svajonės, neatidumas, abuojumas, automatiškumas, ma- 
žėja iniciatyva, padidėja palinkimas pasiduoti įtaigai, o kartu ir panikai. 

Vienas lengvesnių dvasinio liguistumo požymių — noras būti su- 
žeistu, kad tik pabėgtų iš sunkios aplinkumos. Menkesnio dvasinio paren- 
gimo, žemesnės moralės kariai lengvai sužeistam atvirai pavydi. 

Sunkaus pavidalo susirgimų (pamišimų) nedaug. D. kare surinktais 
duomenimis, iš patenkančių į ligonines visų ligonių, psichonervinių yra tik 
390. Bet lengvesniais pavidalais psichonervingumas žymiai didesnis, skai- 
tomas iki 2096. Žala nuo pastarųjų dvasios ligonių ta, kad jie, pasilikdami 
rikiuotėje, daro blogą dvasinę įtaką sveikiesiems. Visų pirma, turėdami 
stiprų palinkimą į paniką, jie ir yra tie panikos pradininkai. Jie ardo organi- 
zacinius ir dvasinius dalinio ryšius, užkrečia melancholija, skleidžia gandus, 
apatiją. Vadams ir patiems kovotojams tenka su tokiais reiškiniais kovoti: 
silpnesnės dvasios kovos draugus reikia žodžiu ir pavyzdžiu padrąsinti, o 
kartais ir sudrausti. Vienoje vietoje karys pasirodęs bailiu, atitinkamai pa- 
veiktas, kitur gali pasirodyti labai drąsiu. Štai toks pavyzdys: kareivis iš 
baimės, norėdamas kaip nors pabėgti iš kovos lauko, persišovė sau ranką; 
vadas, ištyręs aplinkybes ir kareivio dvasinę būseną, paliko jį rikiuotėje, nes 
sužeidimas nebuvo sunkus; pakalbėjo su juo, padrąsino, sustiprino jo dva- 
sią ir nusikaltimui išpirkti davė uždavinį sekančią naktį kartu su kitais ke- 
liais drąsuoliais sunaikinti priešo kulkosvaidžio lizdą. Uždavinys buvo pui- 
kiai įvykdytas, grobio parsinešta sunkusis kulkosvaidis; anksčiau atrodęs 
niekam vertas bailys, vietoj karo lauko teismo, gavo pasižymėjimo ženklą. 

Nusikaltimai dėl baimės esti šie: nesąžiningumas (atsilikimas, slė- 
pimasis už kitų, melavimas), pabėgimas, savęs tyčia žalojimas. Be abejo, 
visi šie nusikaltimai labai dideli. Melavimas gali suklaidinti kovos draugus 
ir vadus ir dėl to gali įvykti neįkainojamų nuostolių. Noras pabėgti iš kovos 
lauko (susižeidžiant ar pasislepiant) yra atsisakymas nuo šventų kario ir 
piliečio pareigu, yra žemas, egoistinis savo kailio gelbėjimas, užkraunant 
savo pareigas kitam. Dėl to pabėgėliai gauna niekingą bėglio vardą ir daž- 
nai baudžiami mirties bausme. 

Panika 
Kas yra panika? 


Panika vadinama didelis, siaubingas išgąstis, didelė baimė, siaubas. 
Paprastai žodžiu panika apibūdinama ne vieno atskiro žmogaus išgąstis, 
bet didesnio žmonių sambūrio, esančio vienoje vietoje, bendras siaubas. 
Panikos apimtą minią galima taip apibūdinti: visi galvotrūkčiais bėga nuo 
kažko baisaus, girdėti beprotiškas riksmas, šauksmas, matyti betikslis blaš- 
kymasis; žmonės apimti panikos visiškai pameta galvas ir atrodo lyg pami- 
šę; su jais sunku arba ir visai nebegalima susikalbėti, nes protas tada nebe- 
veikia, kritiškas galvojimas visiškai dingsta, žmonės gyvena vien tuo juos 
užvaldžiusiu baimės jausmu ir veikia vien tik savisaugos instinkto vedami. 
Panika kyla tada, kai yra didelis pavojus, kuris betarpiškai gresia vienoje 
vietoje susirinkusių žmonių gyvybei, sveikatai arba turtui, pav., gaisras, Že- 
mės drebėjimas, staigūs potvyniai, audros, karas, laivo skendimas ir t.t. 
Reikia pabrėžti, kad paniką dažnai sukelia ir netikras, bet tik įsivaizduoja- 
mas pavojus, pvz., tegu tik kine sėdintiems ir ramiai žiūrintiems filmą kas 
nors garsiai sušuks „gaisras!“ — bematant kils panika, žmonės puls prie 
išėjimo, grūsis viens per kitą, stengdamiesi kuo greičiau išbėgti laukan, nors 
dar nemato nei gaisro dūmų, nei ugnies. Žiūrėdami iš šalies į tokį vaizdą, iš 
karto pamatysime, kad žmonės visiškai nebegalvoja: dar jokių gaisro žymių 
nėra, ir namas juk ne parako statinė, iš karto nesprogs, tad protingiau, at- 
rodo, būtų išsiskirstyti visiems ramiai, nekeliant triukšmo ir nerizikuojant 
būti aplaužytam, o gal ir negyvai sutryptam. Būdingiausias panikos bruožas 
ir yra tas, kad žmonės veikia nesąmoningai. 

Žmogui gyvenime brangiausia yra gyvybė, todėl pavojus gyvybei 
sukelia ir didžiausią baimę. Kare pavojus gyvybei labai dažnas reiškinys, 
todėl čia ir sąlygos panikai susidaryti yra palankios. Panika kare, paviršuti- 
niškai žiūrint, yra gėdingas reiškinys, tai bus paprasčiausias bėgimas nuo 
priešo. Panikos pasekmės labai baisios: panikos ištikta kariuomenės dalis 
dažnai turi didelių nuostolių, o jos kautingumas tam tikram laikui krinta iki 
nulio, vadinasi, tuo momentu nuostoliai pasiekia 1007. Tačiau nereikia 
manyti, kad panika gali kilti tik bailių ir menkaverčių karių tarpe arba kad 
tai yra tik palaidos ir neorganizuotos minios savybė, o geroje ir drausmin- 
goje kariuomenėje panikai ne vieta. Deja, taip nėra — panikos neišvengia 
ir geriausios kariuomenės. Pavojus gyvybei, o dėl to ir panika būtinas kiek- 
vieno kario palydovas. Kiek tik istorija siekia, nuo seniausių laikų iki šių 


245 


dienų, nė vienas karas neapsiėjo be panikos reiškinių. Be abejonės, geroje 
ir drausmingoje kariuomenėje panikos rečiau būna, bet visai jos neišven- 
giama. Iš vieno kito panikos atsitikimo dar negalima spręsti apie dalį, kad ji 
iš viso .niekam verta; geriausi pulkai, savo narsiais žygiais įrašę į savo isto- 
rijas gražiausių laimėjimų, tam tikrose aplinkybėse vis tik pasiduoda pani- 
kai, o po to kitoje vietoje ar po kiek laiko vėl didvyriškai kaunasi ir pasiekia 
didelių laimėjimų. Dėl to ir gerai kariuomenei su panikos galimumais rei- 
kia skaitytis, reikia į tai žiūrėti ne vien kaip į gėdingą reiškinį, bet kaip į 
galimą tam tikrose aplinkybėse nelaimę. 0 norint tos nelaimės išvengti arba 
bent sumažinti jos atsitikimus, reikia ją pažinti, išsiaiškinti jos priežastis, 
tuomet bus sėkmingesnė ir kova su ja. 


Panikos priežastys 


Kautynių metu kiekvieno kovotojo viduje grumiasi priešingos jė- 
gos: noras priešą nugalėti ir noras išvengti pavojaus, pareiga ir mirties bai- 
mė; pareiga liepia ieškoti priešo ir jį sunaikinti, mirties baimė liepia slėptis 
ir bėgti nuo priešo. Mirties baimę visuomet ir visi turi, tik ji pasireiškia ne 
visuomet vienodai; tai priklauso nuo kariuomenės dvasinės ir medžiaginės 
būsenos ir nuo aplinkybių, kuriose tenka jai veikti. Kad karys būtų geras 
kovotojas, kad jis sugebėtų užgniaužti baimės jausmą ir kad jame vyrautų 
pareigos jausmas, jis atitinkamai parengiamas fiziškai ir dvasiškai, gerai 
išmokomas ir įstatomas į tvirtą, griežta drausme paremtą, kariuomenės 
organizaciją. Visi tie veiksniai baimę laiko lyg varžtuose ir neleidžia jai pil- 
nai pasireikšti. Kariuomenės kautingumo laipsnis priklauso nuo tų varžtų 
stiprumo. Tačiau kare yra daug išorinių veiksnių, kurie tuos varžtus silpni- 
na ir kartais tiek juos paveikia, kad jie trūksta iki paskutinio ir kovotojus 
užvaldo vien baimės jausmas. Tokioje būsenoje žmogus labai palankus įtai- 
gai, t. y. greitai įtiki gandams, kurie tuomet plinta daug greičiau ir būna 
daug fantastiškesni, nes žmonės linkę tuomet viską perdėti; žmonės tada 
linkę pamėgdžioti — vieno nervingus judesius greitai paseka kiti. Sakysim, 
eina uždengta vietove žvalgų patrulis ir žino, kad toje vietoje kiekvieną 
momentą gali susitikti su priešu; visų dėmesys bus sukauptas į laukiamą 
priešo pasirodymą, nervai įtempti, akys išplėstos, ginklai tvirtai suspausti. 
Tegul tik tokiu momentu vienas iš žvalgų staiga kris prie žemės — tą pačią 
akimirką jį paseks kiti; arba tegu bent vienas staiga ima bėgti į šalį — grei- 
čiausiai jį paseks ir kiti, gal tik ypatingai tvirtos dvasios sugebės save suval- 
dyti. Reikia pasakyti, kad toks pamėgdžiojimas kito judesių yra grynai ins- 

tinktyvaus pobūdžio; tai įgimto kiekvienam gyviui nesąmoningo savisaugos 
instinkto veiksnys, kuris pasireiškia ne tik žmonėse, bet ir gyvuliuose. Pvz., 
arklių būryje vienas staiga ko nors išsigandęs staiga pašoka ir bėga — be- 
matant paseka jį ir kiti. 

Kai dėl kurių nors priežasčių (stiprūs kautynių lauko įspūdžiai, 
nuovargis) baimę laikantieji varžtai (pareigos jausmas, drausmė, rikiuotė) 
susilpnėja iki nulio ir kovotojus užvaldo baimė, tuomet pakanka kartais 
visai nežymios pašalinės įtakos — šūvio, nervingo riksmo ar judesio, tuojau 
tai paseka kiti, viskas susiūbuoja, payra ir prasideda bėgimas. Šis momentas 
ir žymi panikos pradžią. Kariuomenės dalinys, iki tol turėjęs tvirtą organi- 
zaciją ir stiprią karinę dvasią, staiga payra: drausmė, klusnumas, rikiuotė, 
draugiškumas — viskas dingsta, kariai viens kitam pasidaro lyg svetimi, 
kiekvienas gelbsti tik savo kailį. Galutinai baimės apimtas užmiršta pareigą, 
nustoja sąmonės. Kariuomenes dalinys tampa palaida minia. Prasidėjusią 
paniką sulaikyti, tvarkai atstatyti žmogiškomis jėgomis beveik neįmanoma, 
nes panikos ištikti žmonės nustoja žmogaus savybių: ne tik nebegalvoja ir 
nebejaučia, bet nebegirdi ir nebemato tikrovės, todėl sudrausti bei suval- 
dyti labai sunku. 

Taigi panika yra aukščiausias baimės pasireiškimo laipsnis Visa, 
kas silpnina baimę varžančius varžtus ir kas didina baimės jausmą, kartu 
didina ir panikos galimumus. 


Baimei palankūs veiksniai 
Pranašesnis priešas 


Jau vien tas jausmas, kad priešas stipresnis, sumažina pasitikėjimą 
savo jėgomis, nuteikia slegiamai. Priešo pranašumo įspūdis itin pavojingas, 
nes jis kovotojų vaizduotėje keleriopai padidėja, negu iš tikrųjų yra. Kartą 
susidaręs priešo pranašumo įspūdis palieka ir tada, kada faktinai to nėra. 
Priešas, žinoma, savo propaganda stengiasi tokį įspūdį palaikyti, nes nepa- 
sitikėjimo skleidimas yra vienas stipriausių ginklų. 

Mes, kaip maža valstybė, visuomet galime tikėtis skaičiumi prana- 
šesnio priešo; tai turime žinoti ir rengtis priešo kiekybę atsverti savo koky- 
be. Kovą galutinai nulemia dvasios stiprumas, dėl to būkime dvasiškai tokie 
stiprūs, kad visais atvejais pirmiau palūžtų priešo dvasia, bet ne mūsų. 

Kautynių lauko įspūdžiai 


Sužeistieji ir nukautieji stipriai veikia sveikuosius. Sudraskytų kūnų 
vaizdai, sužeistųjų kančios, skausmo iškreipti veidai, verksmai ir skundai 
sukelia skausmo jausmą ir sveikiesiems, sužadina juose atitinkamą reakciją. 
Tokią reakciją sukelia ir pačių žaizdų vaizdas, ir tie priešo ginklų veiksmai, 
kurie tas žaizdas padaro. Artilerijos šaudymo garsai, sviedinių sprogimai, 
šautuvų ir kulkosvaidžių tratėjimas, kulkų ir sviedinių švilpimas — visa tai 
efektingai primena kovotojui gresiantį pavojų, sukelia stipresnius psichofizio- 
loginius baimės pasireiškimus. Puolimo parengimas, toji pragariška parengimo 
ugnis, turi ne tik fizinę, bet ir dvasinę reikšmę — ji ne tik nuslopina besiginan- 
čiojo ginklus, bet turi tikslą pritrenkti jį ir dvasiškai. Žmogų stipriausiai veikia 
garso efektas, nes įvyksta staiga, netikėtai, nepasirengus tą pavojų sutikti, o 
staigumas visuomet įspūdį padidina. Vaizdo įspūdis bus mažesnis, nes besiarti- 
nantį pavojų dažnai pamatome iš toliau, spėjame dvasiškai pasirengti (susi- 
kaupti) ir turime laiko susivokti, kaip gresiantį pavojų atremti. Artėjančios prie- 
šo vilnys, šliaužiantieji tankai arba atplaukiančios dujos, be abejo, stipriai veiks 
kovotoją, bet vis tik jam yra laiko suvaldyti bekylantį susijaudinimą ir paleisti į 
darbą ginklus. 

Visa tai čia pasakojama ne kokiam nors gąsdinimui, bet tam, kad 
bent dalinai būtų galima įsivaizduoti kautynių lauką. Tikras įsivaizdavimas 
kare atneš mažiau netikėtumo; netikėtumas, nežinojimas yra vienas stip- 
riausių veiksnių, veikiančių žmogaus dvasią. Karui reikia rengtis ne su bai- 
me ir užmerktomis akimis, bet realiai jį įsivaizduojant. Nenorėjimas matyti 
nors ir labai baisios realybės, su kuria gali tekti susidurti, būtų tik kenkimas 
sau pačiam, savęs apgaudinėjimas. Gerai kautis išmokstama tik kautynių 
lauke, bet ta pamoka brangiai kainuoja, dėlto, mokydamiesi taikos metu, 
kautynių aplinką turime bent įsivaizduoti, kad, reikalui ištikus, kautynės 
mažiau duotų nuostolių. 


Blogas parengimas 


Žinodamas esąs nepasirengęs arba, tikriau sakant, neparengtas, 
kovotojas instinktyviai jaus savo silpnumą, palyginus su priešu, jaus kad bus 
daug nauja, nesuprantama; numanys, kad bus daug kur sunku susivokti, 
kad dažnai bus atsitikimų, kai nežinos, kaip pasielgti. Tai sukels nepasiti- 
kėjimą, savimi ir savo darbais, atsiras netikėtumų, o tai, be abejo, baimę 
didina, o dvasią silpnina. 

Netikėtumas 


Netikėtumas yra viena svarbiausių baimės, o dažnai ir panikos 
priežasčių. Paprastai tariant, netikėtumas yra išgąsdinimas. Netikėtumą 
sudarys visa tai, ko nelauki, nesitiki: netikėtoje ir nelauktoje vietoje staigus 
priešo puolimas (ypač iš šono ir iš užnugario), netikėta staigi ugnis, ne- 
laukti priešpuoliai, nauji dar nepažįstami ginklai (pvz., D. kare tankų ir 
dujų atakos) ir t. t. Apie netikėtumą Pėstininkų statuto II d. taip kalba: 
“Netikėtumas turi būti visų karo veiksmų pagrindas. Netikėtumas laiduoja 
dvasinę persvarą, padidina kovos priemonių veikimą, atima iš priešo 
veiksmų laisvę, įgalina silpnesnį nugalėti stipresnį. Netikėtumas yra galin- 
giausia priemonė priešui iškrikdyti. Jo turi visur siekti net atskiras kovoto- 
jas. Antra vertus, visi turi nuolat saugotis netikėtumų iš priešo pusės“. 


Neaiškios aplinkybės, stoka žinių 


Atsidūrus neaiškiose aplinkybėse arba atitrūkus nuo savo kariuo- 
menės, kai nebežinoma, kas aplink darosi, nebegaunama tikrų žinių, ko- 
votojams pasidaro nejauku, nervingumas padidėja, godžiai gaudoma kiek- 
viena atėjusi žinia, gandas; o tie gandai vienas už kitą baisesni, netikresni, 
viens kitam prieštarauja (kaimynas sumuštas, priešas mus apsupo ir t. t. ir t. 
t). Nežinios kankinamas žmogus savo vaizduotėje pradeda kurti laukiamo 
pavojaus vaizdus, o įsivaizduojamas pavojus yra visuomet keleriopai dides- 
nis, negu tikrasai. Dėl įsivaizduojamo pavojaus baimės jausmas vis didėja, 
visi laukia kažko baisaus; tuomet bet koks pašalinis sujaudinimas, suerzi- 
nimas (šūvis, riksmas, raitininkų ar artilerininkų zovada) sukelia susijaudi- 
nimą, greitą nervingą veiksmą, o dažnai ir paniką. 


Dideli nuostoliai ir nuovargis 


Kautynių sunkūs išgyvenimai dar ilgai veikia kovotojus ir po kau- 
tynių; ypač tai ryšku kitą dieną ir ypač tą naktį, kai po dienos kautynių ten- 
ka atsitraukti į užnugarį poilsiui. Nervų įtempimas dar neatslūgęs, žmonės 
tebegyvena kautynių vaizdais, naktį užmigę kliedi. Dėl nuovargio dvasinis 
atsparumas susilpnėja, baimę varžantieji varžtai atsipalaiduoja. Yra pavyz- 
džių, kad tokiais atvejais netikėtas šūvis ir net ir miegančio kliedintis riks- 
mas sukelia paniką. Ypač kovotojai būna palaužti dvasiškai, kuomet mūšis 
pralaimėtas. Dėl to sakoma, kad narsūs yra ne vien tie, kurie nugali, bet ir 
tie, kurie pralaimėję moka susivaldyti ir nepasiduoda nusiminimui. 

Naktis, miškas 


Sunkus priešo sekimas, susivokimas, daugiau vienumos, klaikumo; 
sunkesni ryšiai, vadai greičiau atitrūksta nuo savo dalinių. Dėl tu priežasčių 
pasirengimas kautynėms menkesnis, daugiau netikėtumų, o dėl to daugiau 
ir baimės. Tamsoje didesnis fizinis ir dvasinis įtempimas, nuo to organiz- 
mas greičiau pavargsta. Matomumui sumažėjus padidėja klausos aštrumas, 
o nuo to padidėja garso įspūdis. Nuovargis naktį dar labiau jaučiamas, nes 
organizmas įpratęs tuo metu ilsėtis. Žinome, kad naktį, o ypač išvargus, 
baimė keleriopai padidėja, negu dieną. Vakare visuomet daugiau bijoma, 
negu išsimiegojus rytą. 

Miške šūviai, sviedinių sprogimai sukelia daug didesnį triukšmą, 
kuris, susiliejęs su sviedinių išverstų griūvančių medžių ir nudaužytų krin- 
tančių šakų trenksmu, virsta stačiai pragarišku ūžesiu. Tatai negali neturėti 
įtakos kovotojų nervams ir dvasiai. 

Naktį daugiau pavojaus panikai kilti, ir nakties panika baisesnė, 
nes dėl tamsos čia neįmanomi jokie veiksmai panikai tramdyti. Štai nakties 
panikos pavyzdys iš Didžiojo karo (rusų 202 p. p. 1914 m. rugsėjo mėn.). 
Naktį pulkas žygiavo mišku vienoje voroje; saugojo tik sekėjai, ėję 10—15 
m priešaky voros. Vora, išlindusi iš miško, išsitiesė didelėje miško aikštėje. 
Staiga iš kairės pasigirdo šūviai. Netikėta priešo ugnis iš karto pulką su- 
stabdė, o voros vidurys puolė į dešinę, bet greit prasidėjo tanki priešo ugnis 
iš dešinės ir priešakio. Ugnis, riksmas ir sužeistųjų vaitojimai bematant su- 
kėlė paniką, viskas susimaišė. Iš voros prasidėjo be jokios tvarkos šaudymas 
į visas puses ir aukštyn. Karininkų ir puskarininkių pastangos sustabdyti 
netvarkingą ugnį ir atstatyti tvarką, jokių vaisių nedavė. Tik kažkieno gar- 
siai ištarta komanda: „Gulk ir apsikask!" šiek tiek apramino pamišusią mi- 
nią, visi pradėjo raustis į žemę. Iki šviesos liko dar kelios valandos, bet visą 
tą laiką viršininkų darytos pastangos įvesti bent kokią tvarką nuėjo niekais. 
Kareiviai knisosi į žemę taip, kaip atsigulė, įvairiomis kryptimis, be jokios 
tvarkos ir be jokios kautynių formos. Pakelti žmones iš išsiraustų duobių ir 
pastatyti juos į tinkamą vietą ir tinkama kryptimi buvo stačiai neįmanoma. 
Vienas kito negalėjo surasti, o šautuvų šūvių tarškėjimas nustelbė visas 
komandas ir garsinį ryšį. Apie bet kokius ryšius tarp dalinių nebegalėjo būti 
ir kalbos. Sužeistieji ir užmuštieji buvo palikti vietoje be pagalbos. Žodžiu, 
buvo jau nebe pulkas, o netvarkinga, neorganizuota panikos apimta minia. 
Tokiose kautynėse praėjo kelios valandos. Pagaliau pradėjo švisti. Prašvitus 
buvo toks vaizdas: visa aikštė buvo išrausta apkasais, kareiviai apsikasę 


250 


viens prieš kitą įvairiomis kryptimis. Pulko vadas su saujele žmonių pasiro- 
dė beesąs vos kelių dešimčių metrų atstume nuo priešo. Prašvitus tragedija 
tęsėsi neilgai: kaip tik paaiškėjo, kur yra užnugaris, visi šoko bėgti; pulkas, 
palikęs sužeistuosius, kaip palaida minia atsitraukė atgal. 

Šiuo atsitikimu panikos priežastys buvo: staigi ugnis, t. y. netikė- 
tumas ir naktis. Į staigią ir netikėtą ugnį pulkas pateko dėl neturėjimo žval- 
gybos ir dėl menkos saugos. 

Nors bendrais bruožais susipažinę su tais veiksniais, kurie turi nei- 
giamą įtaką kovotojo dvasiai, jau susidarėme pakankamą vaizdą, kaip sle- 
giamai veikia karį kovos lauko aplinkuma, kaip stiprus yra baimės jausmas, 
kuris sukelia priešingas kovotojo aktingumui dvasines reakcijas ir mažina 
jo kautingumą. Iš to jau iš anksto galime numanyti, kiek kariui reikia turėti 
vyriškumo, dvasinių jėgų, kokia turi būti sunki jo vidujinė kova, kad jis ir 
sunkiausiais mūšio momentais nepasidarytų drebančiu bailiu, o pasiliktų 
tikru kariu, tikru kovotoju. 


Kova su baime 


Kova su slegiančiu baimės jausmu yra: 1) vidujinė — paties kovo- 
tojo kova su savo viduje kylančiais jausmas, ir 2) išorinė — stengimasis su- 
daryti tokias sąlygas, kurių neigiama įtaka kovotojo dvasiai būtų kuo ma- 
žiausia. 


Vidujinė kova 


Vidujinės kovos su baime sėkmingumas daug priklauso nuo kario 
įgimtų būdo ir dvasinių savybių. Kaip priešingumas baimei, visiems yra Ži- 
noma drąsa, narsumas. Jau išorinė drąsaus kario išvaizda — pakelta galva, 
pasitempimas, žėrinčios akys, gyvas veidas, visoje išvaizdoje puikumas, iš- 
kilmingumas, lengvumas yra visai kitokia, negu baimės apimto žmogaus: 
susitraukusio, drebančio, menko. Žmogaus išorinė išvaizda priklauso nuo 
jo vidujinės būsenos. Drąsūs vyrai savo įtaiga veikia ir kitus, todėl smarku- 
mas, narsumas yra brangi kario savybė. 

Bet kasgi, pagaliau, yra narsumas? Ar tai tam tikras jausmas, 
įgimta savybė, kurią turėdamas žmogus tampa laisvas nuo baimės varžtų? 
Ar narsus neturi baimės? Ne. Visiškai nebijančių mirti nėra, baimės jausmą 
visi turi, bet jį nugali tik stiprūs dvasia. Narsumas yra mokėjimas mirties 

baimę nugalėti kitomis, aukštesnėmis dvasios jėgomis (pareigos jausmu, 
sąžiningumu ir t. t.) ; priešingai— baimė nugali visus kitus aukštesnius 
jausmus. 

Tai bus tik vienos rūšies narsumas, pavadinsime jį tikruoju narsu- 
mu, šalto galvojimo, apskaičiavimo ir valios narsumu. Bet yra dar jausminis 
narsumas, kuris būdingas neorganizuotai miniai. Šios rūšies narsumas kyla 
iš keršto, neapykantos, didelio susijaudinimo, iš noro pasididžiuoti savo 
nebailumu; drąsiu ir narsiu gali pasirodyti ir pakrikusių nervų žmogus, ku- 
ris nori „garbingai" nusižudyti arba gauti žaizdą, kad galėtų palikti frontą; 
pagaliau narsumas gali būti ir iš baimės. Anksčiau minėjome, kad kautynių 
metu, ypačiai suartėjus su priešu iki atakos atstumo, būna tokių momentų, 
kai baimės jausmas žmogų taip slegia, kad jis tos padėties nebepakenčia ir 
turi ką nors veikti. Susidūrus priešams akis į akį, kiekvienam jų instinktyvi 
logika liepia: „greičiau, jei ne tu jį, tai jis tave!". Pvz., vienas D. karo dalyvis 
(Erich Ewerth „Von der Seele des Soldaten im Felde" 1915 m.) taip pasa- 
koja: „Sunkiausia yra būti ugnyje stebėtoju ir nieko neveikti. Dėl to labai 
sunku gulėti apkase priešo ugnyje ir laukti; norisi kuo greičiau pasijudinti, 
nutildyti priešo ugnį. Todėl mielai šokama iš apkasų, nors atviroje vietoje 
pavojus daug didesnis. Puolimas dažnai nėra vien narsumas, bet tik noras 
judėti, veikti, greičiau pasiekti priešą. Puolant durtuvais, priešas iš apkasų 
greičiau iššoka į priešpuolį, nes ir jo nervai nebeišlaiko. Geriau pulti, negu 
laukti apkasuose ateinančio priešo. Paties veikimas visuomet lengvina sa- 
vijautą". 

Taigi, narsumas gali pasireikšti keleriopai. Vertingiausias yra są- 
moningasis, valingasis narsumas; tik tokio narsumo reikalingas šių dienų 
vadas ir kovotojas. Jausminis narsumas kartais būna net kenksmingas, nes 
be reikalo padidina nuostolius. Ne tas narsus, kuris be reikalo lenda į pa- 
vojų, bet tas, kuris sugeba nugalėti baimę ir pasiryžti pareigai. Beprotišką 
drąsą reikia pakeisti protingu vyriškumu. 

Įdomus pačių karo didvyrių bei dalyvių narsumo apibūdinimas. 
Štai keli pavyzdžiai: 

Garsus vokiečių karo vadas Bliucheris yra pasakęs: „Kai pasigirsta 
pirmas šūvis, nei vienas iš mūsų nė už centą nebeturi narsumo ir kiekvienas 
mielai pabėgtų. Bet tuo pačiu metu kiekvienas žino, kad jei jis pabėgs iš 
kovos lauko, tai bus niekšas. Ir baimė būti niekšu yra stipresne už mirties 
baimę, dėl to niekas ir nepabėga". 

Vienas narsus rusų karininkas, D. karo dalyvis, apie narsumą taip 
atsiliepia: „(Gyvenime paprastai žinomas tik teatralinis narsumas, kuris gy- 

vuoja vien laikraščių korespondentų fantazijoje. Narsumo jausmo nėra. 
Narsumas ne jausmas, bet padarinys daugelio jausmų. Narsių žmonių yra, 
bet jų drąsūs žygiai nėra įkvėpti kokio nors įgimto jausmo — narsumo. 
Narsūs jie ne dėl to, kad jų krūtinėje būtų kažkokia įgimta Dievo dovana, 
kuri įsakytų būti narsiam ir drąsiam, bet dėl to, kad kilęs jame arba pyktis, 
arba neapykanta, arba pareigos jausmas, arba profesinė savimyla verčia 
pasielgti taip, o ne kitaip. Tuos poelgius mes ir vertiname, kaip narsius, 
didvyriškus. Narsumas tai ne įkvėpimas, bet blaivi matematika, sausas ap- 
skaičiavimas. Narsumas dažnai artimas ir atsargumui. Tikrai narsus tas, kas 
gali priversti save būti narsiu. Beprotiškas narsumas, mažai tėra vertingas". 

Jau minėtas D. karo dalyvis Erich Ewerthas narsumą taip apibūdi- 
na: “Rėkiantis narsumas, dar nėra narsumas. Tikras narsumas — šaltas ir 
ramus laikymasis pavojuje. Kuris ramus pasilieka po šrapnėlių lietumi — 
tikrai narsus. Baimė nustoti gyvybės dar nėra blogumas. Pavyzdžiai rodo, 
kad ir norį gyventi jaunuoliai dažnai būna narsūs ir geri kariai. Siekimas 
kilnaus, aukštesnio yra aukščiau už gyvenimą. Tas, kuris savo gyvybę au- 
koja be prasmės, menkam siekimui (pvz., norėdamas tik pasirodyti narsiu 
esąs), o ne bendram aukštam tikslui, tas nėra narsus. Negali būti jokio di- 
džiavimosi prieš kitus savo narsumu. Nuo pavojaus nebėgama, bet jo ir 
neieškoma. Gyvenimu nežaidžiama, kai turima galvoje aukštesnius tikslus. 
Jeigu jau krisi, tai kad būtų už ką, kad padėtum bendram dideliam tikslui, 
bet ne tam, kad pasigirtum, jog nebijai ant apkaso vaikščioti. Karo lauke 
gyvybė nėra tapusi mažavertė, bet ten sprendžiami daug aukštesni dalykai, 
negu gyvybė, dėlto jos vertė ir atrodo kritusi. Dvasinės vertybės yra aukš- 
čiau už gyvenimą. Tų vertybių, už kurias mirštama, daug: Tėvynė, priesai- 
ka, aukštesnis bendras tikslas, prieš kurį atskiros gyvybės — menkniekis. 
Atskiro žmogaus gyvenimas tiek daug nevertas, kad dėl asmeniškumų nu- 
kryptumei nuo tiesaus kelio. Koks gyvenimo tikslas, jeigu jis tik tau vienam 
skiriamas. Toks tikslas mažai tėra vertas, jei prieš pavojų gyvybei tenka 
drebėti ir to gėdytis. Taip galvojantiems lengva mirti. Toks kartą savęs per- 
galėjimas, pasilieka visam gyvenimui. Tai yra didžiausias pasitenkinimas, 
ramumas ir šaltumas, kuris padeda lengvai susivaldyti ir sunkiausiais mo- 
mentais. 

Niekas neina, kad mirtų, niekas nenori mirti. Jeigu tarus daugiau 
pasirengęs mirti, kaip menkas žmogelis, tai nereiškia, kad jis noriai miršta. 
Mirtis kovos lauke duoda karžygiui amžiną garbę. Bet ir gyvi likę jo draugai 
nemažiau to verti, kaip ir kritęs: mirti visi rizikavo, o dėl to ir gyvi likę lygiai 
turi būti gerbiami. Pati mirtis nenaudinga, kenkia Tėvynei, nes mažėja ko- 

votojai. Kas veržiasi į garbingą mirtį, tas užmiršo pareigą. Reikia galvoti 
realiau, negu senovės riteriai. Dėl „karžygiškos mirties" niekas neturi be- 
tiksliai į tikrą mirtį eiti. Tikras karžygiškumas nereikalingas garbinimo, 
garbė — šešėlis". 

Mūsų universiteto prof. Vabalas Gudaitis apie narsumą taip kalba: 
„Narsus tas, kuris vardan aukštesnės idėjos sugeba valdyti savo baimės 
jausmą, neduoda jam iš oro net pasireikšti, nenustoja sveiko proto ir ap- 
skritai neduoda tam jausmui savo psichikos pavergti, nes jis moka vesti vi- 
dujinę kovą su baime, moka sukelti savyje kitų įvairių ir aukštesnės rūšies 
jausmų prieš baimę. Toks narsumas sukelia mumyse savo galios jausmą ir 
tam tikrą smagumą ir tiktai toks narsumas yra pageidaujamas ir visų ger- 
biamas: jis reikalingas ne tiktai kovos lauke, bet ir kiekvienam žmogui kas- 
dieniniame gyvenime". 

Suglaudę visa, kas pasakyta, matome, kad narsumas yra aukščiau- 
sias požymis pareigos vykdymo, vykdymo iki pasiaukojimo. Imant platesne 
prasme, tikrojo narsumo sąvokoje kaupiasi visos tauriosios kovotojo savy- 
bės: aukštas patriotizmas, dvasinis kultūringumas, moralumas, inteligenci- 
ja. Šios visos savybės, savaime suprantama, negali būti įdiegtos per trumpą 
karo tarnybos laiką, bet to turi būti siekiama atitinkamu auklėjimu nuo pat 
mažų dienų. Narsumo šaknys turi elūdėti pačioje tautoje ir iš jos paeiti, 
narsumas turi tapti tautos bruožu. 

Taigi, narsumas toks, kokį dabar išsiaiškinome, yra vienas stipriau- 
sių veiksnių prieš baimę. 

Tačiau norint būti narsiam dar neužtenka vien gerų norų, gerų 
jausmų ir supratimo, — reikia dar vyriškumo, energijos, sveikatos ir valios 
tuos norus įvykdyti arba teisingiau — priversti save juos įvykdyti. Valios 
sričiai priklauso: atida — sugebėjimas susikaupti, sugebėjimas išlaikyti są- 
monėje idėją dėl ko kovojama; 

energija ir atkaklumas siekti užsibrėžto tikslo; susivaldymas — su- 
gebėjimas užgniaužti baimę ir susijaudinimą; fizinis patvarumas, užsispyri- 
mas (protingas), sugebėjimas pakelti fizines kančias; akiratiškumas, punk- 
tualumas, tikslus iki smulkmenų darbo atlikimas. Šie visi bruožai daugiau- 
sia gali būti pasiekti užsigrūdinimu, valios lavinimu — tatai visa priklauso 
auklėjimo sričiai, kurios čia neliesime. 

Išorinė kova 


Tarp išorinių veiksnių prieš baimės jausmą pirmoj eilėj turi stovėti 
graži karo idėja, kaip akstinas narsumui pasireikšti. Visi didieji laimėjimai 
pasiekti tik priedangoje tokių idėjų, kurios buvo artimos kovotojų širdžiai: 
kova už laisvę, ginant savo teises, siekiant aukštesnės gerovės ir t. t. Pavyz- 
džiu gali būti ir mūsų nepriklausomybės karų idėja. 

Toliau svarbu, kad priemonių kokybė atitiktų tą idėją, t. y. kad ka- 
riuomenė būtų aukštos dvasios, gerai išmokyta, gerai apginkluota. 

Aukšta kariuomenės drausmė ir įskiepytas kariuose paklusnumo 
jausmas sustiprina jų valią ir palengvina jiems atlikti sunkią kario pareigą 
kovos lauke. Įpratimas vykdyti įsakymus be prieštaravimų, lyg ir sumažina 
pačią baimę: vykdant įsakymą nebe taip jaučiama baimės įtaka, nes visas 
dėmesys tuomet nukreiptas į tai, kaip geriau ir greičiau atlikti gautą užda- 
vinį. 

Mokėjimas gerai vartoti savo ginklą, mokėjimas veikti kautynėse 
stiprina kovotojo savijautą, pakelia nuotaiką, pasitikėjimą savimi. Įgudimas 
veiksmuose ir automatiškas komandų vykdymas įgalina kovotojus veikti ir 
tada, kai jų dėmesys išblaškytas, atitrauktas kovos lauko įspūdžių. Mecha- 
niška (refleksinė) drausmė ir automatiškumas įprastuose veiksmuose yra 
geras akstinas eiti pirmyn ir kautis tais atvejais, kai dėl pakilusio jausmin- 
gumo kovotojų veiksmai tampa nebesąmoningi ir nebevalingi, bet instink- 
tiniai, refleksiniai. Tankinės rikiuotės prasmė dvasiniu požiūriu ir bus ta, 
kad ji sujungia žmones dvasiškai ir fiziškai į vieną vienetą, įpratina į bendrą 
automatišką drausmę ir klusnumą. 

Nuostoliai, kaip žinome, yra vienas stipriausių veiksnių, kurie pa- 
didina baimę, todėl, savaime suprantama, reikia stengtis kiek galint juos 
sumažinti. Tai bus dviguba nauda — ir medžiaginė ir dvasinė. Visai išvengti 
nuostolių negalima, bet mokėjimas gerai kautis vis tik žymiai juos suma- 
žins. Geras vadovavimas, mokėjimas gerai taikytis prie vietos, mokėjimas 
apsikasti, maskuotis ir t. t. sumažins nuostolius, palaikys kovotojų kautin- 
gumą. Jau minėjome, kaip raminamai kovotoją veikia pasislėpimas nors ir 
už menkos uždangos, kuri nors ir neapsaugoja nuo ugnies, bet duoda ner- 
vams poilsį. Todėl tinkama vietinė uždanga ar apkasas, be abejo, sustiprins 
kovotojo saugumą. Apkase ar už uždangos ir šūvis bus taiklesnis, ir laikyse- 
na ramesnė. 

Drąsai palaikyti kautynėse kai kada vartojamas alkoholis. Tačiau 
ta priemonė visų patyrusių smerkiama. Alkoholis laikinai pakelia jausmin- 

gumą, padidina jausmingąjį narsumą, tikrai pakelia nuotaiką ir padidina 
smarkumą. Bet šitoks jausmingas narsumas, kaip jau matėme, yra maža- 
vertis, jis rečiau bepritaikomas šių dienų kautynėse, o alkoholio sukeltas jis 
net kenksmingas: labai padidina nuostolius, aptemdo protą, sumažina va- 
lingumą ir kliudo pasireikšti tikrajam narsumui. Apsvaigimas greit praeina, 
o kautynės gali tęstis ilgai. Apsvaigimo nuotaikai praėjus, kyla reakcija — 
bloga savijauta, dvasinis prislėgimas. Platesnės priemonės ir būdai kovai su 
baime ir panika yra aukštesniųjų ir žemesniųjų vadų pareiga, todėl apie tai 
čia nekalbėsime. 

Baigiant tenka pabrėžti, kad ypač tenka skaitytis su panikos gali- 
mumais ir visomis progomis reikia aiškintis jos pražūtingus padarinius. Jau 
vien žinojimas, kad tokia nelaimė gali įvykti, sumažins jos netikėtumą, o 
tuo pačiu ir jos galimumą. 

Pastaba. Paskaitoms puskarininkiams ir mokomiesiems dali- 
niams medžiagos šia tema galima rasti 1939 m. „Mūsų Žin." 3 ir 5 nr. 

ŠALTINIAI: 

Vabalas-Gudaitis, prof. Baimė ir kova su Ja. Mūsų Žinynas 1921 — 
1924 m. 

Vado ir kovotojo psichologija šių dienų kare. Mūsų Žinynas, 1939 
Nr. 3ir 5. 

Panika. Kardas. 1939, Nr. 19 ir 20. 

Dvasinis karas. Karys. 1938. Nr. 15 ir 16 

1.4. Vadų darbas kautynėse 
Vadų reikšmė 


Užsienyje yra labai paplitęs posakis: „(Geriau yra kaimenė avinų, 
vadovaujama liūto, negu kaimenė liūtų, vadovaujama avino". Tuo norima 
pabrėžti ypatingai didelę vadų reikšmę. Tačiau, kaip daugelis plačiai nau- 
dojamų posakių, taip ir šis posakis nėra visiškai teisingas. Tikrovėje nieko 
gero nebūna nei iš prastų kareivių, vadovaujamų gero vado, nei iš gerų ka- 
reivių, jei jiems vadovauja prastas vadas. Tikrai pajėgi kariuomenė būna tik 
tuomet, kai ir vadas, ir kareiviai yra gerai parengti, narsūs, sumanūs. Ge- 
riausias vadas liks bejėgis, jei turės menkus kareivius, bet ir geriausi karei- 
viai vargu ar beišpirks blogo vado padarytas klaidas. 

Kol žmonių susibūrimas neturi vado — tol yra tik minia. Nevado- 
vaujama minia jokių didesnių darbų nudirbti negali, nors minioje yra ir 
raumenų, ir proto tiek, kad ji galėtų didelius darbus nuveikti. Tačiau kol tai 
miniai niekas neparodo, ką ji turi veikti, kol minios nesuskirsto darbui, kol 
nevadovauja kas nors tam darbui — tol minia yra nejudri, bejėgė, nenau- 
dinga nei sau, nei kitiems. Nevadovaujama minia dažnai pridaro žalos pati 
sau. Štai, daug žmonių susiburia kine ar teatre. Staiga kyla gaisras, o kartais 
net ir be gaisro kas nors surinka “degam!". Minia puola prie durų, prie 
langų. Kiekvienas nori kuo greičiausiai išeiti. Pasidaro didžiulė spūstis. Sil- 
pnesnieji mirtinai suspaudžiami, sumindžiojami, daugelis sužalojami. Tokių 
pavyzdžių gyvenime ne vienas. Tačiau yra ir kitokių pavyzdžių. Panikai de- 
gančiame teatre kylant, staiga atsiranda vyras, kuris garsiu, energingu balsu 
sukomanduoja: “Stot! Išeit iš teatro eilėmis!" Minia staiga nurimsta. Minia 
pajunta gavusi vadą. Daugelis minioje susigėsta savo baimės ir pradeda 
ramiai, eilėmis eiti laukan. Aukų ir sužalojimų išvengiama. 

Jeigu taikos meto darbuose vadas yra būtinas, tai kautynėse be va- 
do visiškai negalima veikti. Jau laukinių tautelių kariai eidami kovon vi- 
suomet turi vadą. Laukiniai kariai kaunasi narsiai ir sumaniai dažniausiai 
tik tol, kol gyvas jų vadas. Vadui žuvus jie pakrinka, išsiblaško. Kultūringų 
valstybių kariuomenėse to neįvyksta, nes einant į kautynes iš anksto nu- 
matoma, kas pavaduos žuvusį vadą. 

Vadovavimo darbo painumas 


Didesnėse kariuomenėse vieno vado nepakanka. Todėl jau nuo 
seniausių amžių kariuomenių vadai skiria jaunesniuosius vadus, kuriems 
pavesta vadovauti divizijas, pulkus, batalionus, kuopas, baterijas, skyrius. 
Tuo būdu atsiranda vadinamoji vadų hierarchija. Ši hierarchija- senesniais 
laikais būdavo paprasta, nesudėtinga, labai primenanti dabar viešuose dar- 
buose naudojamą hierarchiją. Pavyzdžiui, dešimtis vyrų būdavo sujungiami 
dešimtininko rankose, dešimt dešimčių šimtininko ir t. t, Taip suorgani- 
zuota kariuomenė kaudavosi dažniausiai vienoje vietoje, tad vadovavimo 
klausimas būdavo palyginti nesunkiai sprendžiamas. Dabar kautynės pasi- 
darė daug painesnės, sudėtingesnės. Kovotojai mažais būreliais plačiai išsi- 
skirsto vietovėje, tad jų vadovavimas darosi daug sunkesnis. Todėl ir že- 
mesniųjų vadų dabar reikia žymiai daugiau. Dabar net kiekvienas eilinis 
kovotojas turi būti pasirengęs tam tikrais momentais imtis vadovavimo 
darbo. Siunčiami du kareiviai žvalgybon. Vienas iš jų turi būti viršininkas 
kitam, nes žvalgyboje gali prireikti greitai nuspręsti, kas veikti ir išklausyti 
vienam kito nuomonės nėra laiko. Atitrūkus keliems kovotojams nuo savo 
skyriaus — tuojau pat vienas iš kovotojų darosi kitų vadu, pradeda vado- 
vauti. Tuo būdu šių dienų kautynėse negalima ryškiai pasakyti, kad štai 
šitie vyrai yra vadai, o anie eiliniai kovotojai. Nors šiandie vyras ir eilinio 
laipsnyje į kautynes išeina, betgi, jei tik jis turi vadui reikalingų savybių, tos 
jo savybės greit bus viršininkų pastebėtos ir išnaudotos vadovavimo darbui, 
nes vadovavimo darbo šių dienų kautynėse labai daug, o tinkamų žmonių 
niekad perdaug nebūna. 

Žemesniuose skaidiniuose (skyriuje, būryje) ir šių dienų kautynėse 
vadų hierarchija yra palyginti nepaini. Tačiau aukštesniuose skaidiniuose 
(divizijoje, pulke ir t. t.) vadovavimas daug painesnis. Čia reikia derinti 
įvairių ginklų rūšių (pėstininkų, artilerijos, kavalerijos, inžinerijos, aviaci- 
jos, šarvuočių) ir įvairių tarnybų (ginklavimo, intendantūros, sanitarijos, 
veterinarijos, remonto, lauko pašto, cenzūros, karo teismo ir t. t.) veikimą. 
Joks vadas negali būti toks gabus, kad smulkiai pažintų visų ginklų rūšių bei 
tarnybų savybes, kad visai sėkmingai galėtų jų bendradarbiavimą tvarkyti. 
Nesigilinsime į tas tikrai dideles painiavas, kurias tenka nugalėti norint 
didesnių junginių vadovavimą sklandžiai tvarkyti. Atsiranda visa eilė vado 
padėjėjų sujungtų štabe, atsiranda vadinamoji dviguba priklausomybė. 
Deja, to išvengti negalima. Sklandaus vadovavimo galima pasiekti tik gerai 
parengiant vadus, štabų bei tarnybų pareigūnus ir taikos metu išmokius 

juos tarpusavyje bendradarbiauti. Tuo tikslu steigiama visa eilė mokyklų, 
kursų, siunčiami karininkai užsienin sekti, kaip ten vadovavimo darbai 
tvarkomi, ruošiama karo žaidimai, manevrai. 

Išmintingai tvarkomose kariuomenėse vadų, aukštesniųjų štabų bei 
tarnybų pareigūnų parengimui skiriama pirmaeilė reikšmė. Kad neveltui 
taip daroma, rodo ir praeitis. 1914 metais į Vokietiją įsibrovusi rusų ka- 
riuomenė buvo gerokai gausesnė už ten buvusią vokiečių kariuomenę. Ru- 
sų kariuomenė buvo neblogai ir ginkluota, o eilinio rusų kareivio ir rikiuo- 
tės karininko apmokymas taip pat neatsiliko nuo vokiečių. Bet aukštesnieji 
rusų vadai ir štabų pareigūnai visai negalėjo lygintis su vokiečių vadais bei 
štabų pareigūnais, tad rusams teko patirti smūgį po smūgio. 

Tiesa, būna kartais nuotykių, kad ir menkiau parengti, bet ener- 
gingi vadai sėkmingai vadovauja kautynėms. Kai kurie tokie nuotykiai Ži- 
nomi, pav., Rusijos pilietiniame kare ir mūsų nepriklausomybės kovose. 
Tačiau tokie nuotykiai galimi tik ypatingose aplinkybėse ir dažniausiai 
tuomet, kai priešo vadai yra negeriau parengti tokiose aplinkybėse veikti. 
Tokios ypatingos aplinkybės Rusijos pilietiniame kare buvo, pavyzdžiui, 
visiškas liaudies nepasitikėjimas senaisiais caro laikų vadais, transporto 
iširimas, neleidęs veikti stambesniais junginiais ir kita. Neužmiršdami ypa- 
tingų dalykų, vis dėlto turime atminti, kad paprastai stipriai kovoti kariuo- 
menė gali tik tuomet, kai jos visų laipsnių vadai ir kiti pareigūnai yra iš 
anksto atidžiai parengti ir įpratinti bendradarbiauti. 

Rusijos pilietiniame kare kartais būrys kelių šimtų vyrų, ginkluotų 
šautuvais, kulkosvaidžiais ir keliomis patrankomis, būdavo vadinamas divi- 
zija. Tokia divizija veikdavo prieš panašios vertės priešą. Maitindavosi iš 
vietos išteklių, trūkstamus arklius, vežimus imdavo iš vietinių gyventojų, 
sužeistuosius palikdavo vietiniams gydytojams globoti, kovodavo tol, kol 
turėjo šovinių, o kai nebeturėdavo — kovą nutraukdavo. Aišku, šitokią 
diviziją nesunkiai galėjo vadovauti ir menkai parengtas vadas, jei tik jis bu- 
vo gudrus ir energingas. Tačiau reguliariose kautynėse divizija yra visai 
kitokia. Modernioje divizijoje sujungta 15—17.000 visų ginklų rūšių kovo- 
tojų. Vienu keliu žygiuojanti divizija sudaro apie 35 km ilgumo vorą. Jeigu 
ta vora, saugodamasi nuo lėktuvų, padidina atstumus, tai ir nusitęsia per 50 
km. Jei tokios voros galva iš ryto pradėtų žygiuoti iš Kauno, tai jos uodega 
iš Kauno galėtų pradėti judėti tik tuomet, kai voros galva bus netoli Mari- 
jampolės. Atskiros divizijos voros dalys juda skirtingais greičiais: pėsti, va- 
žiuoti, raiti, motorizuoti. Jų judesius reikia derinti. Reikia visą diviziją taip 
tvarkyti, kad į kautynes ji stotų vieningai, kad užkluptų priešą, kad nebūtų 
mušama dalimis? Reikia rūpintis divizijos maitinimu, aprūpinimu šaudme- 

nimis, sužeistųjų išgabenimu, kelių tvarkymu, ryšio organizavimu, palaiky- 
mu santykių su vietiniais gyventojais, kova su šnipinėjimu ir tūkstančiu kitų 
klausimų, kurie atsiranda tuomet, kai divizija pajuda iš vietos. Ar įstengtų 
blogai parengtas vadas nors žygyje tinkamai vadovauti divizijai, išspausti iš 
jos kautynėse viską, kas galima? Manau, kiekvienam atsakymas aiškus. 


Priekaištai vadams 


Šių dienų kare ieškoma visų sričių, kur tik galima priešo atsparumą 
susilpninti. Aišku, tokia svarbi sritis, kaip vadovavimas, negali palikti be 
dėmesio. Priešo noras kariuomenės ir visos valstybės vadovavimą susil- 
pninti reiškiasi jau taikos metu. Jau taikos metu krašte leidžiami numatomi 
priešų gandai, turį tikslą sukompromituoti gabesnius, darbštesnius asmenis. 
Stengiamasi, kad tokie asmenys neįgytų didesnio populiarumo, kad nebūtų 
savo tautiečių mylimi. Jei to pavyksta pasiekti, tauta stoja į karą be tokių 
vadų, kurie tikrai turėtų tautos pasitikėjimą. Pavyzdžiui, 1939 metų pavasa- 
rį Lietuvoje sklido gandas, esą tuometinis mūsų kariuomenės vadas nuvy- 
kęs pas seniau mūsų kariuomenėje tarnavusį generolą ir jam siūlęs vado- 
vauti kariuomenei, nes pats esą jaučiasi per silpnas tokiu sunkiu metu va- 
dovauti. Tie, kurie tą gandą pagamino, turėjo aiškų tikslą — sukelti nepa- 
sitikėjimą kariuomenės vadu. 

Taikos metu agentai kruopščiai renka įvairias žinias apie nu- 
matomąjį priešą, iš kurių būtų galima karo metu sukurti gandus, panašius į 
teisybę. Ši medžiaga gausiai panaudojama karo metu. Kas dažniau klauso 
užsienio radijo stotis, galėjo pajusti, kaip sumaniai naudojamos net žinios iš 
kurio nors priešo vadų jaunystės dienų. 

Tačiau neturime manyti, kad vadus sukompromituoti taip jau 
lengva. Labai dažnai piliečiai ir kariai, pajutę, kad priešas nori jų vadą 
kompromituoti, kad priešas vado nekenčia — tik dar labiau pamilsta savo 
vadą ir pasiryžta energingiau jo rodomu keliu eiti. Bet ir tokie pasiryžėliai 
valdiniai kartais blogai supranta vadovavimo darbą ir todėl savo vadams 
daro nenupelnytų priekaištų. Paminėsime keletą dalykų, kurie sunkina va- 
dovavimo darbą, mažina karių tarpusavio susiklausymą. 

Pirmas dalykas — vadavietės rinkimas. Taikos metu apie tai ne- 
daug tegalvojame; niekam neateina į galvą reikalauti, kad pulko vadas va- 
dovautų kautynėms būdamas priekiniuose apkasuose. Tačiau karo metu 
labai dažnai išgirsti kalbant: “vadai sėdi sau giliai užnugaryje, o mes turime 
čia priešo ugnyje vargti". 

Kas gi atsitiktų, jei pulko vadas, tokių kalbų paklausęs, pradėtų va- 
dovauti būdamas priekiniame apkase (paaiškinti brėžiniu). Visos jo ryšių 
linijos tada eitų lygiagrečiai su frontu. Jos būtų lengvai priešo artilerijos 
sviedinių nutraukiamos. Visai blogai būtų, jei priešas kur nors įsiveržtų. 
Tuomet pulko vadas visai negalėtų vadovauti savo pulko sparnui, nes visi 
ryšiai nutrūktų arba turėtų eiti nenatūraliai ilgais ir blogais keliais. 

Rusų pilietiniame kare ir net mūsų nepriklausomybės karuose vis 
dėlto būdavo atsitikimų, kad aukštesnieji vadai ginantis bandydavo vado- 
vauti būdami priekiniuose apkasuose arba puldavo su priekiniais skaidi- 
niais. Aišku, tokie vadai greit pasidarydavo nebe vadais, o eiliniais kovoto- 
jais ar kurio mažo dalinėlio vadais. Stambesnis junginys kuriam laikui lik- 
davo kaip ir be vado. Gerai parengti vadai tokių dalykų nedaro. Jie nors 
retkarčiais ir atvyksta apžiūrėti priekinių apkasų, bet tai daro kautynių per- 
traukose; kritiškais kautynių momentais visuomet būna savo giliau esančio- 
se vadavietėse ar sekyklose, kur sueina visi vadovavimo siūlai, iš kur leng- 
viau visą junginį valdyti. 

Apskritai yra patirta, kad vadavietei „geriausia rinkti vietą, nutolu- 
sią nuo priekinių apkasų tiek, kiek sudaro pusė baro pločio (paaiškinti brė- 
žiniu). Vadinasi, jei batalionas gina 2 km pločio barą, jo vadavietė bus nu- 
tolusi nuo pagrindinės ribos apie 1 km; žinoma, kol vyksta kautynės, tik 
pozicijos saugoje, bataliono vadas laikiną vadavietę gali įsteigti ir arčiau. 
Perdaug nutolusi vadavietė taip pat sudaro nepatogumų. Renkant vada- 
vietę dar ypatingai atsižvelgiama į tai, kad iš jos būtų patogūs keliai į pri- 
klausomųjų dalinių vadavietes ir kad būtų patogu vadavietei susitalpinti. 

Kitas kartais pasitaikąs vadams priekaištas — kodėl jie joja raiti, 
važinėja automobiliais, tuo tarpu kai eiliniai kariai ir žemesnieji vadai žy- 
giuoja pėsti. Šį priekaištą dažniausiai tenka išgirsti iš civilinių, nes karys 
supranta, kad žygiuose vadas turi savo jėgas taupyti; atvykus į vietą, kai 
kareiviai ilsėsis, vadai dažniausiai dirba — gauna viršininkų įsakymų, juos 
nagrinėja, rengiasi kautynėms, rengia įsakymus žemesniems pareigūnams 
Be to, vadai dažnai gali būti iššaukti pas aukštesniuosius vadus, turi skubiai 
išžvalgyti vietovę, o visam tam taip pat reikalingos greitesnės susisiekimo 
priemonės. 

Nedirbusiam vadovavimo darbo sunku ir įsivaizduoti, kiek daug 
reikalų ir rūpesčių vadas turi žygiuose ir kautynėse. Labai dažnai tenka 
išsėdėti ištisas naktis benagrinėjant žemėlapius ir žinias apie priešą, skubiai 
redaguojant įvarius nurodymus, įsakymus, pranešimus. Dažnai kareivis 
labai nuobodžiauja manevruose ar kautynių lauke kokioje nors laukiamoje 

padėtyje ir visai nežino, koks įtemptas darbas tuo metu vyksta vadavietėse, 
štabuose. Vado energija ir jėgos kautynių metu yra didelė brangenybė, tad 
karo metu vadai gauna asmeninius pasiuntinius. Jų uždavinys — rūpintis 
vado drabužiais, avalyne, maistu, guoliu, kad šie reikalai neatimtų vadui 
laiko ir energijos, taip reikalingos vadovavimo darbams. Jokia kariuomenė 
be asmeninių pasiuntinių neišsiverčia, o kai kur šioms pareigoms skiriami 
tik ypatingai geri kareiviai. Pavyzdžiui, vokiečių kariuomenėje asmeninių 
pasiuntinių tarpe pasitaiko grandinių, o kai kuriais atvejais net puskarinin- 
kių ar kareivių, baigusių vidurines mokyklas. Taikos metu (nemanevruose) 
asmeninių pasiuntinių naudojimas suvaržytas tam tikromis taisyklėmis. 

Dar vienas dalykas, kenkiąs sėkmingam vadovavimo darbui, yra ri- 
kiuotės karių dažnai reiškiama neapykanta tarnybų ir štabų pareigūnams. 
Nors su tuo stengiamasi kovoti, bet karo metu ši blogybė vis iš naujo pasi- 
reiškia. Fronto kovotojas dažnai save laiko skriaudžiamu, mano, kad užnu- 
gario darbininkai jo reikalų nesupranta, juo nesirūpina. Užtat laiko savo 
pareiga kur tik gali pašiepti dirbančius štabuose bei tarnybose. Pavyzdžiui, 
vokiečių kariuomenėje Didžiojo karo metu vos tik geras rikiuotės puskari- 
ninkis būdavo paskiriamas nerikiuotės vieton, dažnai jį pradėdavo pašiepti 
visi bataliono puskarininkiai, visai neatsižvelgdami į tai, kad anas puskari- 
ninkis į nerikiuotės vietą buvo paskirtas prieš jo norą. Jei toks nerikiuotės 
puskarininkis atvykdavo į apkasus švariai apsirengęs, kiti puskarininkiai 
kalbėdavo: “štai kaip atrodo užnugario frantai“". Jei jis atvykdavo mažiau 
tvarkingais drabužiais, kiti juokdavosi: “matai, fronto kovotojus pamėg- 
džioja; irgi atsirado kovotojas“. 

Turime suprasti, kad visi dirbame ne ten, kur patys norime, bet 
ten, kur esame paskirti. Neturime užmiršti, kad be užnugario įstaigų ri- 
kiuotės dalys būtų bejėgės, kaip bejėgės yra įstaigos be rikiuotės dalių. Jo- 
kia neapykanta neturi drumsti karių susiklausymo. 


Kritikavimas vadų darbų 


Kritikuoti yra lengva, dirbti yra sunku. Tas, kuris pats nėra išmėgi- 
nęs vadovavimo darbo, labai dažnai yra linkęs kitus kritikuoti. Dažnai gir- 
dime kalbant: “Jeigu būčiau to ir to vietoje, tai būčiau padaręs taip ir taip". 
Taip kalbančiam, reikia patarti pačiam ką nors gera padaryti vadovavimo 
srityje. Progų tam daug. Kariuomenėje dažnai paskiria vyresniuoju karių 
grupės, dirbančios kurį nors darbą. Ar visada tą darbą suorganizuojame 

taip, kad niekas negalėtų sukritikuoti? O kokia didelė darbo dirva išėjus į 
atsargą Šaulių S-goje. 

Pabandykime ten dirbti, reikšti iniciatyvos ir tikrai paskirs kam 
nors, kad ir laikinai vadovauti. Tuomet įsitikinsime, ar tikrai viską taip ge- 
rai padarome, kaip iš kitų reikalaujame. 

1938 m. lenkų ultimatumo metu viename batalione kareiviai reiškė 
nepasitenkinimą, kad buvo priimti ultimatumo reikalavimai, kad nebuvo 
paskelbta mobilizacija, nepradėtas karas. Tuomet b-no vadas užklausė vie- 
ną kareivį: “gal apsiimtum šiuo sunkiu politiniu momentu vadovauti bata- 
lionui?" Šis atsakė, kad neapsiimtų. “Tai gal apsiimtum skyriui vadovauti?" 
Kareivis atsakė, kad šiuo sunkiu momentu manąs geriausia būti eiliniu, nes 
kitoms pareigoms dar nesąs pasirengęs. Tuomet bataliono vadas tarė: “O 
vis dėlto užsienio reikalų ministru turbūt apsiimtum būti, kad taip drąsiai 
užsienio reikalų ministro veiklą kritikuoji". 

Nenoriu pasakyti, kad neturime domėtis užsienio politikos klausi- 
mais, karo vadovavimo klausimais. Esame Lietuvos piliečiai ir visa, kas lie- 
čia Lietuvos gerovę, liečia ir mūsų asmeninę gerovę. Tad įdomautis turime 
visu kuo, bet kritikuodami ką nors, gerai apgalvokime, ar žinome visas ap- 
linkybes, dėl ko daroma vienaip, o ne kitaip, apgalvokime, ar būdami kurio 
nors pareigūno vietoje sugebėtume padaryti daugiau ir geriau, negu jis pa- 
daro. 

Karo metu vadai ypač žiauriai kritikuojami. Daugelis siūlo “ste- 
buklingų receptų“ karui laimėti. Dar daugiau būna tokių, kurie įtikinėja, 
kad, jei jie būtų kurioms nors kautynėms vadovavę, tai būtų buvę laimėta, 
kad pralaimėta tik dėl to, kad jo neklausė ir t. t. Pavyzdžiui, 1870 m. kare 
Berlyno prūsai beveik išdavikais apšaukė savo vadus, kurie esą savo angliš- 
kos kilmės žmonų paveikti, tyčia nešaudo apgulto Paryžiaus. Nors tarptau- 
tinė teisė draudžia civilinius miestų gyventojus šaudyti, bet berlyniečių pa- 
veikti vadai įsakė Paryžių šaudyti. Visas pasaulis labai piktinosi šiuo prūsų 
žygiu, bet Paryžius dėl to šaudymo nei viena diena anksčiau nebuvo paim- 
tas. 1915—16 metais vėl vokiečiai pradėjo šaukti esą tik dėl intrigų ir sve- 
timųjų įtakos nepradedamas neaprėžtas povandeninių laivų karas. Toks 
karas buvo pradėtas ir jo pasekmė buvo ta, kad Vokietijos priešų pusėn 
stojo Amerikos Jungtinės Valstybės. Tad perdaug smarki karo vadovybės 
veiksmų kritika dažnai turi ir neigiamų pasekmių. 

Be abejonės, niekas mums nedraudžia tarpusavyje pasikalbėti ir 
savo vadams pasakyti, kas mums atrodo esą negera karinėje vadovybėje. 
Bet kalbėti turime ramiai, nepereiti į kraštutinumus, nekaltinti aklai tų, 

kurių darbo gerai nepažįstame ar kurių darbas turi likti slaptas. Visi turime 
vengti kariniais bei politiniais klausimais atviriau kalbėti su mažiau pažįs- 
tamais ar mažiau patikimais asmenimis. Svetimiesiems mes neturime iš- 
duoti net ir to, ką galvojame apie savo vadovybę, apie karo galimumus. 


Vadų darbo lengvinimas 


Visi neblogai suprantame, kiek daug kautynių likimas priklauso 
nuo gero vadovavimo. Visi norime, kad būtume gerai vadovaujami. Visi 
noriau dirbame tuomet, kai jaučiamės gerai vadovaujami. Tikrai našiau ir 
kovotume, jei žinotume, kad esame sumaniai kautynėse naudojami. Taip 
pat visi žinome, kad ir patys daug galime prisidėti prie to, kad būtume gerai 
vadovaujami. 

Vadas yra žmogus, o ne koks visagalis antžmogis. Labai būtų gera, jei 
vadas dėl nieko nesijaudintų ir visuomet su didžiausia atida dirbtų vadovavimo 
darbą. Deja, žmogus lieka žmogumi. Tad neturime stebėtis, kad ir vadą pama- 
tome ir susinervavusį ir klystantį. Tačiau vadas geriau dirbs tuomet, kai jaus, jog 
jo valdiniai brangina savo darbą, stengiasi jo darbą lengvinti. 

Kuopa yra kareivių šeima. Bet jei ta kareivių šeima tarp savęs nesuta- 
ria, jei joje atsiranda ilgarankių, mušeikų, jei stipresnieji su panieka žiūri į sil- 
pnesnius, aišku, tokioje kuopoje joks vadas noriai negalės dirbti. Didžiuma 
vado laiko ir energijos eis kvotoms, nesusipratimų aiškinimams. Vadas bus 
verčiamas gausiai bausti savo kuopos karius. O bausti niekad nėra malonu. 
Tikram vadovavimo darbui vadui maža beliks jėgų ir laiko. Tokia kuopa bus 
prastai rengiama karui, o kare visas silpnybes teks išpirkti krauju. 

Kautynių lauke taip pat vadui darbas nepaprastai palengvės tuo- 
met, jei kuopos vadas jaus, kad jo kuopos vyrai gražiai tarp savęs sugyvena, 
kad yra pasiryžę vienas kitam sunkiu momentu padėti. Kuopos vadas žinos, 
kad tokie kareiviai neužmigs sargybos poste, kad pats sargybų tikrinimas 
labai palengvės. Žinos vadas kad išsiųsta žvalgyba sąžiningai vykdys savo 
uždavinį ir neklaidins vado melagingais pranešimais. Vado siunčiami pa- 
siuntiniai nedels nešdami pranešimus, sekėjai atidžiai seks, kas pavesta, 
kovotojai šaudys tik gerai nusitaikę. Kai visa šita vadas žinos, pats vadas 
galės susikaupti tik vadovavimo darbams, nes tikrinti savo valdinius jam 
teks daug rečiau. 

Tačiau ypatingą svarbą valdinių laikymasis turi sunkiais kautynių mo- 
mentais. Tokiais momentais didžiausias vado rūpestis yra priversti pavaldinius gal- 
voti šaltai, nesikarščiuojant. Pačiam vadui toks momentas dar sunkesnis, kaip eili- 

niams kovotojams, nes vadas neša atsakomybę už visus ir už įvykdymą duotojo 
uždavinio. Tačiau vadas privalo ir pats likti ramus ir kitus priversti sąmoningai ko- 
voti. Kartais sunkiais kautynių momentais gresia kilti panika ir vienas neatsargus 
vado judesys ar žodis gali visa dalinį paversti panikoje bėgančia minia. Tokiais 
momentais vadas turi teisę naudoti ginklą prieš savo valdinius. Turi teisę ir pareigą 
naudoti ginklą prieš valdinius ir tuomet, kai valdinys(iai) ar dėl baimės, ar dėl kitos 
priežasties nevykdo įsakymo. Bet pagalvokime, ar lengva vadui šią pareigą vykdyti? 
Todėl vado darbas labai palengvės, jei sunkiais kautynių momentais jis žinos turįs 
greta savęs vieną kitą vyrą tikrai ramių nervų ir pasiryžusius greit ir tiksliai įvykdyti 
vado įsakymus. Ramūs, blaiviai galvojantys vyrai savo pavyzdžiu užkrečia kitus ir 
vadui netenka galvoti apie naudojimą ginklo prieš savo valdinius. 

Kol taikos metas, kol mus neveikia kautynių karštis, gerai apgalvo- 
kime visas sritis, kur galime vadui darbą palengvinti, kad kautynėse būtume 
kiek galint geriau vadovaujami. Tai svarbu kiekvienam iš mūsų atskirai, tai 
svarbu mums visiems bendrai. 


Išvados 


1) Vadovavimo darbas labai reikšmingas, nes be gero vadovavimo 
netenka reikšmės mūsų pasirengimas karui. 

2) Vadovavimo darbas painus ir sudėtingas; reikia vadovavimo 
darbui gerai pasirengti taikos metu. 

3) Visiškai nepagrįsti yra karo metu vadams daromi priekaištai, 
esą jie sėdį perdaug giliai užnugary, naudoja arklius, automobilius, kai eili- 
niai kareiviai eina pėsti, naudojas asmenių pasiuntinių patarnavimais ir t. t. 
Kiekvienas turime mokėti tokius kaltinimus atremti. 

4) Neturime pasiduoti nesveikai madai — nekęsti štabų bei tarny- 
bų pareiginų. 

5) Vadų darbą kritikuodami turime būti labai atsargūs, kad nekri- 
tikuotume tai, apie ką nesuprantame arba apie ką neturime pakankamai 
žinių. Svetimiesiems visai neturime sakyti savo nuomonės apie vadus ir 
apie spėjamas karo aplinkybes. 

6) Turime dėti visas pastangas vadų darbui lengvinti. To pasieksi- 
me sąžiningai pasirengdami kautynėms, stropiai pildydami mums uždeda- 
mas pareigas, o įtempti kautynių metu stengdamiesi išlaikyti ramius nervus, 
nugalėdami baimės jausmą. 

1.5. Karys nelaisvėje 
Priešo viliojimas pasiduoti į nelaisvę 


Kare kiekvienos kovojančios pusės pagrindinis tikslas — sunaikinti 
priešingos pusės kariuomenę, t. y. kuo daugiau priešo karių nukauti arba 
paimti į nelaisvę. To galima pasiekti tik kautynėmis. Tačiau juo kariuome- 
nė ryžtingesnė, juo ji atkakliau kovoja, tuo sunkiau priešui savo tikslą pa- 
siekti. Ir priešingai — juo kariuomenės ryžtumas mažesnis, juo didesnis 
savimi nepasitikėjimas, tuo greičiau ji meta ginklą ir pasiduoda. Pasidavi- 
mas į nelaisvę yra lengviausiai priešo pasiektas laimėjimas, nes tuo atveju 
jam mažiausiai tereikia pralieti kraujo ir sunaudoti šaudmenų. Todėl kiek- 
vienas ir siekia paveikti savo priešo dvasią, jį įtikinti, kad jam nėra vilties 
laimėti, nėra prasmės kautis ir žūti, o dėl to geriau mesti ginklą ir pasiduo- 
ti. Juo tas įsitikinimas bus sėkmingesnis, juo priešas lengviau patikės, tuo 
daugiau bus sutaupyta kraujo ir karo medžiagų. 

Be ginklo kovos, priešo dvasiai paveikti plačiai naudojama propa- 
ganda, kuri visiškai nesiskaito su teisybe ir su padorumu, bet griebiasi visų 
priemonių, kad tik tikslas būtų pasiektas. Svarbiausios propagandos prie- 
monės — savo ir neutraliųjų kraštų spauda, radijas ir agentų skleidžiami 
gandai, prasimanymai, šmeižtai. Propaganda stengiasi surasti ir išnaudoti 
priešingos pusės silpnąsias vietas, dėl kurių gyventojai daugiausia sielojasi, 
kenčia nepriteklius kur kyla nesutarimai ir ginčai. Natūralūs karo meto 
suvaržymai priešo spaudos ir radijo tuoj išpučiami ir imama skelbti ir įtiki- 
nėti, kad nebesą maisto, nebesą pramonės žaliavų, nebesą reikalingiausių 
gyvenimui dalykų, kad prasidedąs badas ir visiškas ūkinis valstybės susmu- 
kimas. Nereikšmingus partinius ar luominius ginčus, mažumų nepasitenki- 
nimus stengiasi per savo spaudą, radiją ir agentus palaikyti, kurstyti, kad iš 
to krašte kiltų didesni nesutarimai, netvarka ar net riaušės. Priešo agentai 
skleidžia prasimanytus gandus ir šmeižtus apie vyriausybės ir kariuomenės 
vadovybės asmenis, kad jie esą žemos dvasios, menkaverčiai, parsidavėliai, 
kad imą kyšius ir tik sau turtus krauną, o valstybės reikalais nesirūpiną, kad 
jie jau pasirengę bėgti į užsienį, nes matą greitą valstybės žlugimą. 

Priešo spauda ir radijas visuomet savo laimėjimus ir priešingos pu- 
sės pralaimėjimus išpučia, keleriopai padidina, o savo pralaimėjimus ir 
priešingos pusės laimėjimus nutyli. Slapti priešo agentai tuos pranešimus 
nuo savęs dar padidina, paskleidžia gandų apie didelę pralaimėjimų reikš- 
mę, stengiasi sukelti žmonėse nusiminimą ir baimę. 

Šios visos priešo propagandos skleidžiamos žinios, gandai tiesiogi- 
niu ar netiesioginiu keliu pasiekia ir fronto karius. Dalis jų pasiekia per 
namiškių laiškus, dalis per tuos pačius karius, kuriems tenka pabūti užnu- 
gary ir pabendrauti su žmonėmis, arba per tuos karius, kurie iš viso naujai 
atvyksta į frontą. Girdėtas kalbas ir gandus tie kariai be blogos valios, ne- 
suprasdami priešo propagandos, paskleidžia ir fronto karių tarpe. Bet prie- 
šas pasistengia ir pats, tiesioginiu keliu tas žinias paskleisti kariuomenėje. 
Jis siuntinėja kariams, namiškių vardu, padirbtus laiškus, kuriuose juo- 
džiausiomis spalvomis piešiama namiškių sunkus gyvenimas, nepriteklius ir 
badas; pranešama, kad nuo orinių puolimų žuvę jo vaikas, žmona, tėvas ar 
brolis ir t.t. Tatai, be abejo, paveikia karių dvasią, sukelia nusiminimą ir 
neviltį. Priešas suredaguoja fronto kariams specialius laikraščių numerius. 
Laikraščių pavadinimai būna tokie pat, kaip ir legaliai leidžiamieji (pvz., 
mūsų sąlygose būtų “Lietuvos Aidas“, “Lietuvos Žinios", “XX Amžius" ir 
t.t.); tų numerių ir turinys panašus į atitinkamos dienos šių laikraščių turinį, 
bet juose yra viena kita žinutė, pavaizduojanti blogėjančią krašto ūkinę 
padėtį, sukelianti įtarimų dėl netvarkos valdžioje, dėl kai kurių valdžios 
asmenų veiklos ir t.t. Suprantama, tokie laikraščiai patvirtina ir kitus iš už- 
nugario ateinančius gandus. Juos paskaičius kiekvienam kariui kyla ap- 
maudas, kad jis čia vargsta, kraują lieja, aukojasi, o ten krašte, užnugary, 
kažkas darosi, valstybės pagrindai pradeda irti, prasideda jos griuvimas. Jo 
sąžiningai vykdoma šventa kario pareiga, pasiaukojimas — veltui. Ar be- 
reikia aiškinti, kad tas karys priešo propagandos ginklo jau nukautas. Jis 
tikrai pradės galvoti, ar negeriau pasiduoti į nelaisvę, tai bent gyvas išliks. 

Propaganda plačiai naudoja agitacinius lapelius, kuriuos išmėto 
lėktuvai ant priešo apkasų. Juose stengiamasi panašiu būdu nujuodinti 
krašto padėtį, apšmeižti karo vadus, sukelti karių nepasitikėjimą, sukelti 
neviltį. Baigiama paprastai kvietimu mesti ginklą ir nelieti „be reikalo" savo 
kraujo. Tuo labiau, kad geruoju susitarus žadamos laisvės ir broliškas sugy- 
venimas. Panašiai agituoja ir per radiją iš apkasų į apkasus stipriais garsia- 
kalbiais. 

Tos visos priešo pastangos turi tikslą suvilioti priešingos pusės ka- 
rius, kad jie nustotų ryžtumo kautis ir lengviau pasiduotų į nelaisvę arba 
metę ginklą iš kovos lauko pabėgtų. Jei tai priešui pavyktų, tai jo taip pigiai 
pasiekti laimėjimai būtų dideli. 

Suprantama ir be aiškinimų, kad kovoti su tuo pirmiausia turi pa- 
tys kariai. Tik sąmoningas ir suprantąs priešo propagandos vylius karys 
nebus paveiktas. 

Kas būtina žinoti kariui, patekusiam i nelaisvę 


I nelaisvę tam tikrose aplinkybėse, nors ir be blogos valios, gali 
patekti ir doras karys. Ir geriausia kariuomenė negali to pasiekti, kad nė 
vienas jos karys nepatektų į nelaisvę. Kad ir vieno kario patekimas į nelais- 
vę yra nuostoliai, nes visam karui nustojama kovotojo. Bet neapskaičiuo- 
jami gali būti nuostoliai, jeigu karys dėl bailumo ar dėl nežinojimo kaip 
elgtis išduos karines paslaptis. Kad tokių atsitikimų mūsų kariuomenėje 
nebūtų, čia išsiaiškinsime, ką karys, patekęs į nelaisvę, turi pasakyti ir ko 
neprivalo. 

1929 m. liepos mėn. 27 d. Ženevoje didelių ir mažų valstybių buvo 
pasirašyta konvencija dėl elgimosi su karo belaisviais. Čia pacituosime kai 
kuriuos šios konvencijos straipsnius: 

“Kiekvienas karo belaisvis, jeigu jo klausiama, turi pasakyti savo 
tikrą vardą ir laipsnį ar savo įrašo numerį. 

Tuo atveju, jeigu jis sulaužytų šį nuostatą, jam galėtų būti susiau- 
rintos lengvatos, kurios yra teikiamos jo kategorijos belaisviams. 

Karo belaisviams negalės būti taikoma jokia prievarta su tikslu iš- 
gauti iš jų žinių apie jų kariuomenės ar krašto padėtį. Belaisviams, atsisa- 
kiusiems teikti žinių, negali būti grasinama, jie negali būti įžeidinėjami nei 
turėti dėl to bet kokių nemalonumų ar nuoskaudų. 

Visi asmeninio naudojimo daiktai, išskyrus ginklus, arklius, šaud- 
menis ir karo dokumentus, liks karo belaisvio nuosavybe, įskaitant ir meta- 
linius šalmus bei dujokaukes. 

Belaisvių turimi pinigai gali būti iš jų atimti tiktai karininkui įsa- 
kius ir tik po to, kai jų suma bus nustatyta. Atimtiems pinigams bus išduo- 
tas kvitas. Tuo būdu atimti pinigai turi būti įrašyti į kiekvieno belaisvio są- 
skaitą. Asmens dokumentai, laipsnio ženklai, ordinai ir brangenybės nega- 
lės būti iš belaisvio atimti. 

Pabėgę karo belaisviai, suimti dar prieš tai, kai jie galėjo pasiekti 
savo kariuomenę ar pasišalinti iš teritorijos, okupuotos juos į nelaisvę pač- 
musios kariuomenės, baudžiami tik drausmės bausmėmis. 

Belaisviai, kuriems pavyko pasiekti savo kariuomenę ar pasišalinti 
iš teritorijos, okupuotos į nelaisvę paėmusios kariuomenės, jei jie vėl pa- 
tektų į nelaisvę, nebus baudžiami už savo pirmykštį pabėgimą". 

Po bandyto ar įvykdyto pabėgimo pabėgusiojo draugai, padėję jam 
pabėgti, galės būti už tai baudžiami tik drausmės būdu." 

Nemaža karių ir civilinių piliečių turi klaidingą nuomonę dėl mūsų 
šaulių ar savanorių partizanų, kuriems, girdi, patekus į nelaisvę, būsią tai- 
komi banditams ar net šnipams teisti įstatymai. Tai neteisinga. Prie sakytos 
konvencijos yra pridėtas atskiras reguliaminas, kurio 1, 2 ir 3 straipsnius čia 
pacituosime: 

„1 str. Karo įstatymai, teisės ir pareigos yra taikomi ne tik kariuo- 
menei, bet ir milicijai ir savanorių būriams, jei jie atitinka šias sąlygas: 

1) turi vadą, atsakingą už savo valdinius; 

2) turi pastovų skiriamąjį ženklą, kurį galima pažinti iš tolo; 

3) viešai nešioja ginklus; 

4) savo veiksmuose laikosi karo įstatymų ir papročių; tuose kraš- 
tuose, kur milicija ir savanorių būriai sudaro kariuomenę ar jos dalį, jie 
laikomi kariuomene. 

2 str. Neokupuotos teritorijos gyventojai, kurie priešui besiarti- 
nant, patys niekieno neverčiami, imasi ginklo kovai su įsiveržusia kariuo- 
mene, bet nespėjo susiorganizuoti, kaip to reikalauja 1 straipsnis, bus lai- 
komi kariaujančiais kariais, jei jie viešai nešios ginklus ir laikysis karo įsta- 
tymų ir papročių. 

3 str. Kariaujančiųjų šalių ginkluotos pajėgos gali būti sudarytos iš 
rikiuotės ir nerikiuotės. Jei jie patektų į nelaisvę, tiek vieni, tiek kiti turi 
teisę, kad su jais būtų elgiamasi, kaip su karo belaisviais." 

Čia pacitavome keletą konvencijos straipsnių ištraukų, kurios būti- 
nos kariams žinoti, nes juk sunku ginti savas teises, nežinant kuo galima 
remtis. 

Tad į nelaisvę patekęs karys turi gerai atsiminti, kad jis gali priešui 
pasakyti tik savo vardą ir pavardę, laipsnį ar įrašo numerį ir daugiau nieko. 
Jis turi žinoti, kad 1929 metų Ženevoje pasirašytos Konvencijos 5 straipsnis 
jį saugo nuo kankinimų ir kitų fizinių žiaurumų, nors jis ir nesuteiktų prie- 
šui kitokių žinių. Žinoma, praktiškame karo gyvenime nevisada atsimenami 
šie nuostatai tačiau juos žinant ir priminus galima išvengti nereikalingų 
gąsdinimų, be kurių šiaip retai apsieinama. 

Kaip priešas stengiasi iš paimtų į nelaisvę karių išgauti daugiau ži- 
nių, ryškiai pavaizduoja savo atsiminimuose b. gen. St. Raštikis („Karo Ar- 
chyvas", III t., 185 p.). Ten jis aprašo, kaip buvo priešo tardomas 1919 m. 
rugpjūčio 29 d., kai jis, sunkiai sužeistas, pateko į nelaisvę, kovodamas 
Lietuvos kariuomenės eilėse. Jį tardė du kariai: 

“Vienas iš jųjų ištraukė savo “naganą" ir demonstratyviai, tyčia 
taip, kad aš matyčiau, padėjo jį ant stalo. Šiuo savo elgesiu jis, matyti, no- 


269 


rėjo mane pabaidyti. Ant stalo buvo padėtas atimtas mano žemėlapis ir 
mano piniginė... prasidėjo tardymas. Ir kurių tik klausimų man buvo duo- 
ta? Be grynai karo srities klausimų, k. a.: kiek lietuviai turi kariuomenės, 
kokia ji..., kurie miisų vadovybės planai ir t. t. Priešui dar rūpėjo štai kas: 
kur galima iškeisti jų pinigus į mūsų markes, koks jų pinigų kursas Lietu- 
voje, ar, perkant stoty bilietą, pasą reikia rodyti, ar geležinkeliu važiuojant 
dokumentai tikrinami, kiek kaštuoja bilietas iš Obelių iki Kauno ir t. t. Ku- 
riems tikslams tokios žinios buvo reikalingos, manau, aišku: reikia prisi- 
minti tiktai visus tuos agitatorius, kurių buvo gana daug įvairiose Lietuvos 
vietose 1919 metais". 

Taigi, kaip matome, priešui labai svarbu žinoti ne tik kariniai daly- 
kai, bet ir visai, atrodo, pašaliniai. Todėl geriausia tokiais atsitikimais nu- 
tylėti, atsakyti “nežinau", “pamiršau" arba jei jau sakyti, tai nepasakyti tei- 
sybės. 

Jei jau matyti, kad nelaisvės nebegalima išvengti, tuojau reikia pa- 
sistengti sunaikinti bet kuriuos karinių žinių teikiančius užrašus, tos rūšies 
laiškus, žemėlapius ir juose padarytus pažymėjimus ir visa kita, kas tik prie- 
šui galėtų suteikti reikalingų žinių. 


Sunkus belaisvio kelias ir gyvenimas 


Nušviesime tuos pažadus, kuriais priešas taip nešykšti gundyti savo 
radijo pranešimuose, laikraščiuose, per garsiakalbius fronte ir iš lėktuvų 
mėtomuose lapeliuose. Kiek šie pažadai atitinka tikrovę, parodo ir mūsų 
kovų veteranų įvairių valstybių nelaisvėje patirti išgyvenimai. 

1914 m. lapkričio mėn. gale Krokuvos apylinkėse, Lapanovo miš- 
kuose kai kurios rusų kariuomenės dalys pateko austrams į nelaisvę. Pasa- 
koja vienas to įvykio dalyvis (P. Mažylis, „Nelaisvės keliais", Mūsų Žinynas, 
75 nr.). Austrų kareiviai belaisvius varė tolyn už fronto. Niekas neužjautė 
išvargusių belaisvių. 

Varant per kaimus visi gyventojai mus plūdo, pagaliais bei akme- 
nimis mėtė. Saulei leidžiantis buvome sustabdyti viename karo sunaikinta- 
me kaime. Sukritome ant gatvių, nes buvome gerokai pavargę". Taip be- 
laisviai keliauja 5 dienas. Traukiniais keliauti tas pats vargas ir kančia: 

„Čia mus sugrūdo į gyvulinius šaltus ir mėšlo pilnus vagonus ir už- 
rakino todėl nieko, nebematėme ir nebegirdėjome. O tų vagonų oro biau- 
rumas. Silpnesnieji apsilpo, kiti ir mirė. Tik rytui auštant, pradėjus šaukti, 
buvo atidaryti vagonai ir austrų sanitarai išnešė lavonus". 

Po ilgos ir vargingos kelionės belaisviai buvo atvežti į Aukštąją 
Austriją ir netoli Wegscheido suvaryti į didelį, spygliuota viela aptvertą, 
daržą, kuriame buvo keletas barakų, bet jie buvo pilni jau anksčiau atga- 
bentų belaisvių. Naujai atvežtiems nieko kito nebeliko, kaip tik “kastis į 
žemę ir keletą savaičių žiemos metu gyventi žemėse". 

O maistas? Atrodo, panašu į iš anksto apgalvotą belaisvių marini- 
mą badu: “kol keletas dešimčių tūkstančių belaisvių prie vienos virtuvės 
prieidavo nors kartą gauti kavos puodelį, tai praslinkdavo ištisa para. Dau- 
gybė belaisvių bent po keletą dienų negaudavo maisto ir net šilto vandens. 
Kiti nuo to pradėjo greitai sirgti; kai kurie ir mirė". 

Tiktai po ilgesnio laiko maisto tiekimas buvo šiaip taip sutvarkytas. 
Tačiau maistas buvo blogas: „rytais, pietumis ir vakarais vis tas pats ir tas 
pats vandenėlis su skysta kukurūza. Duonos mažas kąsnelis, ir tas iš kuku- 
rūzų ir bulvių mišinio". Autorius nurodo, kad vasarą visos daržo žolės buvo 
belaisvių išrankiotos ir žalios sugriaužtos. Daugelis belaisvių iš bado su- 
tino, kiti negalėdavo nė atsikelti. Badas ir skurdas žmones vedė iš proto. 
Nuplyšę drabužiai, susidėvėję skalbiniai knibždėte knibždėdavo visokiau- 
siais parazitais, kurie graužė ir kankino belaisvius, lygiai, kaip ir badas. 
Pradėjo siausti ligos ir mirtis. Ištisi barakai virto ligoninėmis ir juose belais- 
viai per dienas gulėdavo, kovodami su mirtimi: ,„Nuo barakų iki kapų buvo 
apie du kilometrus; tas kelias visada buvo pilnas suvargusių, kaip šešėliai 
žmonių, kurių vieni ėjo iš stovyklos, o kiti į ją grįžo: tai buvo laidojami mi- 
rusieji belaisviai. Rusas ir žydas, lietuvis ir lenkas, ukrainietis ir totorius, 
visi buvo guldomi į vieną duobę po 50—60 žmonių. Liūdna ir baugu buvo 
žiūrėti, kad tokia daugybė vyrų jaunystėje ir nevietoje miršta. Verčiau savo 


galvas būtų paguldę kur nors fronte, negu čia negarbingoje nelaisvėje Žžu- 


vę". 

Ir iš tikrųjų, nei lenkai, nei ukrainiečiai, nei lietuviai tada nekovojo 
už savo tėvynę. Jie ėjo į frontą, žuvo ir kentėjo svetimųjų varu varomi. Ta- 
čiau ir tai prieinama išvada, kad jau geriau žūti fronte, negu kažkur svetur 
nuo bado ir ligų. Svarbiausia, kad epideminėmis ligomis sergančių ligonių 
nelankydavo joks gydytojas, nes jų buvo maža, be to, matyti, nerado ir rei- 
kalo ypatingai rūpintis belaisviais. Dažnai sergančiuosius išnešdavo į laukus 
ir šaltis atlikdavo savo darbą: sunkiai sergantieji bematant sušaldavo. Vie- 
nas iš tokių lauke paliktųjų susilaukė dar žiauresnio likimo: „o kitas klie- 
dėdamas pusnuogis išvirto iš lovos į griovį ant sniego; vargšas mėgino kaž- 
kur bėgti bet jėgų neturėjo; sukniubo ant spygliuotos tvoros vielos, visas 
susidraskė, kraujais apsipylė". 

Juk ir tada veikė tarptautinių konvencijų nuostatai dėl belaisvių 
aprūpinimo ir priežiūros. Bet kam jie galėjo pasiskųsti, ką pasiekti? 

Kaip belaisviais buvo rūpinamasi nušviečia tolimesnis minėto daly- 
vio atsiminimų žiupsnelis: 

“Į dešimtos grupės barakus nesilankė joks gydytojas. Gal bijojo už- 
sikrėsti. Vieną sykį sanitarai pravėrė duris ir keletos žingsnių atstume pa- 
mačiau stovintį kažkokį vyriškį; Jis buvo apsirengęs tam tikrais drabužiais, 
veidą kažkuo apsidengęs ir kalbėjo su sanitarais. Kažkas iš ligonių ištarė 
“gydytojas". Kaip pradės belaisviai vaitoti ir kiek galėdami šaukti: Herr 
Doktor, Herr Doktor! Spasaite, spasaitel" Bet durys tuojau užsidarė ir mū- 
sų viltys pranyko. Čia tebuvo tik keli felčeriai, kurie, gal irgi bijodami šilti- 
nės nieko nedarė, o tik vaistams gautą spiritą per dienas gerdavo ir nebuvo 
kas juos sudraudžia". 

Dar baisesnių įvykiu būna, kai belaisviai ligoniai guldomi drauge 
su sužeistaisiais vietinės valstybės kariais. Šie kariai, kentėdami savų žaizdų 
kančias, netekę kantrybės, visą savo pagiežą išlieja ant vargšų belaisvių gal- 
vų. Jie niekina ir keikia belaisvius, kaltindami juos už visas savas kančias, 
tartum, būtinai šie, bet ne kurie kiti juos sužeidė. Ne kartą, atsitinka, kad 
tokie kariai, nustoję pusiausvyros, griebia bet kurį pasitaikiusį daiktą ar 
ginklą ir mėgina patys suvesti „sąskaitas“. Apie vieną panašų atsitikima 
savo atsiminimuose pasakoja ir b. gen. S. Raštikis. Kada jis buvo sužeistas 
ir traukiniu gabenamas į vieną miestą, tame pačiame vagone buvo ir vienas 
priešo sužeistas karys. Pradžioje jis tenkinosi tik šlykščiausiai plūsdamas 
belaisvius, bet vėliau jis taip ipyko, kad griebėsi pistoleto ir jau norėjo jį ir 
dar vieną lenką belaisvį čia pat nudėti, tardamas, jog jam iš fronto likę dar 
dvi kulkos, įvairių vieną jis paleisiąs į prakeiktą lenkę, o antrą į lietuvį. Kitų 
ligonių belaisvių sukeltas triukšmas iššaukė sanitarą, kuris spėjo sugriebti 
įsikarščiavusio kario ranką su ginklu ir tuo būdu išgelbėjo jų abiejų gyvybes. 

Tačiau ne visiems taip laimingai baigėsi. Tuose pačiuose atsimini- 
muose (“Karo Archyvo", III t., 195 p.) b. gen. Raštikis rašo: ' 

“Mūsų palatoje sanitarai pasakojo, kad šaltą dieną, (o 1920 m. 
žiema Rybinske buvo labai šalta), kai į Rybinsko stotį atėjo iš pietų fronto 
prekinis traukinys su ligoniais ir kada vagonai buvo atidaryti susirinkę pa- 
matė baisų reginį: beveik visi ligoniai nešildytuose prekių vagonuose sušalę 
ir beveik visas traukinys buvo pilnas lavonų." 

Nereikia daug įrodinėti, kiekvienam yra aišku, ką pergyveno ir ką 
iškentėjo tie šimtai tūkstančių ir milijonai belaisvių, patekusių į bet kurios 
kariaujančios valstybės nelaisvę. Dar ir dabar čia pas mus, Lietuvoje, vidu- 

tinio amžiaus karta labai gerai atsimena ir gali papasakoti šiurpulingiausių 
atsitikimų iš gyvenimo belaisvių, kurių nemaža pro Lietuvą praėjo ir čia 
kurį laiką per didįjį karą buvo laikomi. Čia buvo Rusijos ir Vokietijos be- 
laisvių, kurie patyrę badą, dirbo sunkiausius ir biauriausius darbus. Čia 
paminėsiu vieną atsitikimą mūsų krašte Didžiojo karo metu. 

Nebepakęsdami bado ir skurdo du belaisviai rusai pabėgo iš sto- 
vyklos ir atbėgo pas vieną ūkininką. Įėję į trobą, jie puolė kryžiumi ant že- 
mės ir ėmė verkdami maldauti juos paslėpti ir duoti nors gabalėlį duonos. 
Ūkininkas buvo tarp kūjo ir priekalo: atsisakyti jam neleido jo žmonišku- 
mas, O priimti — grėsė mirtis ir viso turto konfiskavimas. Vis dėlto žmoniš- 
kumas nugalėjo baimę ir jis, pasitaręs su savo žmona, nutarė juos paslėpti 
karo metu toliau nuo namų iškastame rūsyje — slėptuvėje, kuriame, ėmus 
gausti iš abiejų pusių patrankoms ir tratėti kulkosvaidžiams slėpdavosi pats 
su visa savo šeima. 

Tad šitame drėgname ir šaltame rūsyje apsigyveno pabėgę belais- 
viai. Maisto jiems atnešdavo vieną kartą per parą, nakties metu, nes kitu 
laiku juos lankyti buvo pavojinga, kad kas nepastebėtų. Bet ir ūkininkų, 
išgyvenusių visas rusų - vokiečių kautynes, vykusias ties jų ūkiais, maisto 
ištekliai buvo labai riboti. Tačiau šie vargšai belaisviai, kurių vienas buvo 
dailininkas, o kitas laikraštininkas, sutiko verčiau dienas ir naktis praleisti 
tamsiame rūsyje ir tenkintis silpnu maistu, negu gyventi belaisvių stovyklo- 
je. 

Rokiškio apskrityje yra keliolika kilometrų besitęsiančios Valkš- 
nos. Tai sunkiai pereinami liūnai, kurie iš tolo atrodo gražiai žaliuojančia 
pieva, bet ją pereiti labai pavojinga. Spėjama, kad kadaise ten būta didelio 
ežero. Dabar vienoje vietoje, per Valkšnas eina pavyzdingas kelias. Kas tai 
padarė? Ogi tai belaisviai. Artimesniojo kaimo gyventojai pasakoja, kad 
tuose giliuose liūnuose žuvę ne dešimtys, bet daug daug šimtų belaisvių: 
liūno paviršiui trūkus, belaisviai dešimtimis krisdavę į maurų bedugnę, pa- 
viršius vėl užsitraukdavęs ir pagalba jau būdavusi nebeįmanoma; ieškoti 
lavonų niekas nė nesistengdavęs, nes ar ne vistiek, kurioje vietoje belaisvį 
užkas žemėmis. 

O juk nemaža dalis tokių belaisvių, tikėdami tarptautinių konven- 
cijų nuostatais apie belaisvių aprūpinimą nelaisvėje ir suvilioti priešo paža- 
dais, metė ginklus, nors galėjo dar kovoti ir laimėti arba su savaisiais pasi- 
traukti. Stigo tokiems valios, garbingo pasiryžimo, tėvynės meilės, pasiau- 
kojimo. Lengvabūdiškumą ir asmeninį egoizmą turėjo šimteriopai brangiau 
apmokėti. 

Dar vienas šiurpus pavyzdys, parodo, ką reiškia, kai karys užmiršta 
savo pareigas ir neištesi sąžiningai jų eiti. 

Į Rokiškio apskritį, Panemunio valsčių atbėgęs pasprukęs iš vokie- 
čių nelaisvės rusas ir taip pat prisiglaudė pas vieno kaimo ūkininką. Jis ne- 
sivaržydamas papasakojęs ūkininkui, jog buvęs suviliotas vokiečių propa- 
gandos, kuri skelbusi, kad vokiečiai turį pakankamai maisto, drabužių, su 
belaisviais jie elgiąsi geriau, negu rusų karinė vyresnybė su kovojančiais 
kariais ir t.t. Todėl jis, kartą pasiųstas į žvalgybą, ėjęs ir nuėjęs į priešo ap- 
kasus ir pasidavęs. Vokiečiai jį ilgai tardę ir įtarinėję, vėliau, įsitikinę jo 
atvirumu, liepė eiti atgal ir, surinkus kai kurių žinių, vėl sugrįžti, žadėdami 
ji apgyvendinti kur toli užfrontėje, duoti puikią tarnybą ir t.t. Jis labai spy- 
ręsis, nenorėjęs būti išdaviku, bet nieko kito nelikę daryti, kaip tik vykdyti, 
kas buvę liepiama. Tada jis griebęsis melo, sakydamas, kad jį draugai tik- 
riausiai matę pas juos nueinant ir dabar nepatikėsią jo atbėgimu atgal, su- 
šaudysią. Vokiečiai pasilikę jį nelaisvėje ir drauge su kitais uždarę į kon- 
centracijos stovyklą. Badas ir baisiai sunkūs darbai jį privertę pabėgti. 

Slapčia pagyvenęs pas ūkininką kartą netikėtai buvo vokiečių už- 
kluptas, išvestas, žiauriai primuštas ir sušaudytas už bandymą bėgti. Tyčia 
jam buvę leista paėjėti keliolika metrų pirmyn, o raiti patruliai, kiek atsilikę 
paleidę keletą šūvių ir kaimo gyventojams liepę ties kapinėmis užkasti. 


Susipratęs karys visada garbingai atliks savo pareigas Tėvynei 


Dar verta paminėti ir tai, kad iš belaisvių gyvenimo nelaisvėje, ka- 
da jie ir svetimųjų rankose būdami neužmiršta savo pareigos, savo tėvynės 
interesų, yra daug įvairiausių būdingų įvykių. Pavyzdžiui, Didžiojo karo 
metu viename Vokietijos dideliame dvare buvo tam tikras skaičius belais- 
vių prancūzų, kurie atlikdavo visus dvaro ūkinius darbus. Bet koks buvo 
pyktis vokiečiui dvarininkui, kai po pusmečio pastebėjo, kad nė viena dvaro 
karvė neveršinga. Pasirodo belaisviai prancūzai tyčia nesuleido karvių su 
buliais: sekančiais metais dvaras neturėjo nei pieno, nei gyvulių prieauglio. 

Panašių sabotažo veiksmų, ypač fabrikuose ir kitokiose įmonėse, 
labai daug pasitaiko belaisvių gyvenime. Tokie faktai įrodo, jog daugelis 
karių ir nelaisvėje tebėra įsisąmoninę, jog kario pareiga yra kenkti priešui. 

Karas lieka karu ir tarptautinės teisės įstatymų tokiais atvejais retai 
težiūrima. Karas turi savo įstatymus, savo moralę, savotišką žmoniškumo 
supratimą. 

O juk socialinės moralės pagrindinis dėsnis yra tas, kad kariaujan- 
čioji šalis neturi neribotos laisvės žudyti priešą, nors ji ir norėtų priversti 
priešą laikytis teisingumo ar norėtų nubausti už sulaužytą teisę. 

Šių dienų moralistai nustato tris kriterijus, kuriems turi atitikti ka- 
ro metu vartojamos priemonės. Tai naudingumas, garbingumas ir žmoniš- 
kumas. (Dr. J. Vaišnora, 1939 m. “Židinys" 648 pusl.). Pagal pirmąjį krite- 
rijų karo metu draudžiama žiaurios ir kruvinos priemonės, jei jos nėra tie- 
sioginiam karo tikslui naudingos ir reikalingos. Garbingumo nors minimu- 
mas taip pat turi būti išlaikytas, nes tai esminis visų tautų šeimos požymis. 
Taigi, vartojimas klastos, apgaulės, nelaikymas žodžio jau būtų sulaužymas 
pagrindinių socialinės moralės dėsnių. Prasilenkimas su žmoniškumu, pav., 
nenaudingas žudymas, žiaurumai ir nežmoniškas elgesys su belaisviais, ne- 
gali pateisinti kariaujančių valstybių, nes tai pažeidžia esmines žmonijos 
normas. 

Senovėje paimtieji į nelaisvę kariai buvo tiesiog žudomi arba pa- 
verčiami visam laikui vergais. Dabar šito jau nebedaroma, nes jau prieita 
prie aiškaus įsitikinimo, kad toks elgesys yra ne kas kita, kaip nusikaltimas. 

Jei pozityvinės teisės visuotinai priimti nuostatai būtų šventai visų 
laikomi, karo žiaurumai labai sumažėtų. Deja, veik nėra pavyzdžio, kad 
karo metu viena ar kita šalis šių nuostatų nesulaužytų. Patys esame liudy- 
tojais, kaip Didžiajame kare, o iš dalies ir šiandieniniame, laimėjimui visos 
priemonės yra vartojamos, visai neatsižvelgiant į jų moralumo, leistinumą 
ar pozityvinės teisės draudimus. Viena valstybė kaltina kitą už jų laužymą, 
bet pati dažnai kitokiu būdu, kitose aplinkybėse daro tą patį. Dažnai vienos 
pusės nustatytos karo teisės normų nesilaikymas sukelia atoveiksmį ir ki- 
toje kariaujančioje šalyje; toji ima irgi panašiai, jei dar neblogiau elgtis. Ir 
taip karas vėl lieka be įstatymų. Jis tada, tiesa, kitokiu pavidalu prilygsta, jei 
nepralenkia, barbarijos laikų karus. 

Tačiau, jei mums kada vėl teks išeiti į karą, atsiminkite, kad tas ka- 
ras yra ne kas kita, kaip mūsų žmoniškiausioji prievolė. 

Karžygiškumas nėra koks pagyrūnų išpūstas burbulas. Karžygiš- 
kumas — tai aukščiausia ir tobuliausia dorybė, kuri yra žmoguje. Šioji do- 
rybė pavojaus metu teikia žmogui stiprybės, ištvermės ir naujų jėgų. To- 
kiam kariui atsiranda apsukrumas, mokėjimas greit susivokti, atsiranda 
jėga, ir Jis dažnai išeina iš kovos gyvas ir laimėjęs. 

Tos tautos, kurios turi daugiau tokių sūnų, vadinamos karžygiško- 
mis, heroiškomis tautomis. 

Kai silpnadvasis karys savo gyvybę gelbsti net šlykščios menkystės 
kaina, karžygiškas karys savo gyvybę aukoja kilniai idėjai ir pareigai. 

Nė vienas geras ir sąžiningas lietuvių karys niekada neturi pamiršti 
Pilėnų kunigaikščio Margio gynimosi. Šiojo karžygio dvasios didybė, narsa 
ir kantrybė turėtų kiekvienam kariui įkvėpti tvirtumo ir pasiryžimo atlikti 
savąją pareigą, nors tatai pareikalautų ir jo gyvybės. 

Jei karys, dar galėdamas gintis arba su savaisiais pasitraukti atgal, 
pasiduoda į nelaisvę, bailiai gelbėdamas savo gyvybę, tai dvasiškai jis jau 
kaip ir miręs, miręs visiems laikams, nevertas. kad jo kojos daugiau kada 
bemindytų savo tėvynės žemę. 

Pastebėta, kad kuo tamsesni žmonės, kuo žemesnis kultūrinis jų 
lygmuo, kuo daugiau neaiškumų ir nežinios, tuo labiau juos slegia baimė ir 
tuo greičiau tokie kariai paimami į nelaisvę. Dėl to šiandien ir stengiamasi, 
kad kariai taptų daugiau išsilavinę, kultūringesni. To siekiama tiek civili- 
niame, tiek kariniame gyvenime. Taurieji kario jausmai turi nugalėti že- 
mesnės rūšies baimę, nes baimė yra didžiausia kliūtis tikrajam karžygišku- 
mui pasireikšti. 

Taigi, šitą visą žinodami, visi iki vieno įsisąmoninkime, jog niekada 
nereikia nustoti patvarumo ir ramybės kaip sako Klausewitz'as, reikia apsi- 
prasti su mintimi garbingai žūti. Šitą mintį riekia su didžiausiu rūpestingu- 
mu savyje ugdyti ir su ja susigyventi, nes negalėdami sau šito įsiteigti, mes 
visada pralaimėsim. 

Kiekvienas karys, vykdydamas savo šventą pareigą, atėjus reikalui 
turi sugebėti nugalėti baimės jausmą, turi užmiršti savas šeimas, artimuo- 
sius, ramų ir jaukų gyvenimą ir teatsiminti vieną vienintelį, didingą ir visą 
apimantį tikslą: Tėvynę. 


276 


1.6. Priešo propaganda karių tarpe 
Propagandos reikšmė ir reikalingumas 


Žodis propaganda yra kilęs iš lotynų žodžio propagare — skiepyti, 
daiginti, veisti, platinti, išplėsti ir reikšti savo idėjų ir minčių skelbimą ki- 
tiems, siekiant įgyti kuo daugiau savo šalininkų. 

I propagandą panašios yra agitacija ir reklama. Agitacija dažniau- 
siai vartojama vidaus ir luomų politikoje, iškelti arba susmukdyti kuriai 
nors vienaip ar kitaip įsitikinusių žmonių grupei, arba paskiram asmeniui. 

Reklama daugiausia vartojama prekyboje. 

Propaganda nuo jų skiriasi didesniu nuoseklumu ir nuolatinumu. 
Jos tikslas — paveikti viešąją nuomonę. Propaganda, vistiek kieno ir kur ji 
būtų, jei tiktai vartojama sumaniai ir gausiai ir remiama medžiaginiais iš- 
tekliais, yra galingas ginklas. 

Jau senovėje propaganda buvo naudojama karo tikslams. Ilgainiui 
jos reikšmė didėjo. Mahometo ir Kryžiaus karuose, vėliau Napoleono žy- 
giuose ir kituose karuose jau buvo naudojama propaganda. Mahometo 
mulos ir viduramžių vienuoliai, pirmieji ginkluoti koranu, antrieji — Šv. 
Kryžiumi, ragino visuomenę ir karius į tikybinius karus. Napoleono slapti 
agentai anuo metu sėkmingai veikė didžiumoje Europos valstybių. 

Didysis karas ypač iškėlė propagandos reikšmę. Propaganda įtiki- 
no net didžiausius jos priešus kad ji turi reikšmę ir yra būtina ginklo talki- 
ninkė. D. karo metu propaganda ypač buvo išplėsta ir gerai organizuota 
santarvininkų (anglų, prancūzų) pusėj. Po karo patys vokiečiai prisipažino, 
kad santarvininkų propaganda galutinai palaužusi vokietį ir pagreitinusi 
Vokietijos pralaimėjimą. 

Karinė propaganda pradedama dar prieš karą, kai tarptautiniai 
santykiai įsitempia, kai prasideda politiniai ginčai. Karo metu ji dar sustip- 
rėja. Tada karinė propaganda ima veikti: 

1) savo valstybės viduje, 2) sąjungininkų valstybėse, 3) neutraliose 
valstybėse ir 4) priešo valstybėje. 

Karinė propaganda viduje stengiasi: a) sujungti tautą, b) sukelti 
entuziazmą, pasitikėjimą savimi ir didelį norą laimėti, 

c) sukelti priešo neapykantą ir pasibjaurėjimą, d) pabrėžti ir išpūsti 
savo laimėjimų reikšmę ir sušvelninti pralaimėjimų įspūdį, e) sukelti pasiti- 
kėjimą ūkine, finansine ir organizacine tautos galia, f) pateisinti įvairius 

sunkumus dėl maisto, žaliavų ir svarbesnių prekių stokos, g) atremti priešo 
propagandos puolimus ir t. t. 

Kiekviena valstybė stengiasi dar taikos metu rasti sau sąjungininkų, 
kurie remtų jos politiką. Ypač svarbūs tie sąjungininkai, kurie paremia savo 
ginklais. Todėl karinė propaganda stengiasi: 1) sustiprinti ryšius su sąjun- 
gininkais, 2) sukelti juose pasitikėjimą ir 3) paremti jų propagandą. 

Neutraliose valstybėse ypač svarbu laimėti visuomenės simpatijas. 
Kai kada pasiseka neutralią valstybę net į karą įtraukti. Todėl karinė pro- 
paganda neutraliose valstybėse stengiasi: a) sukelti pagiežą ir nepalankumą 
savo priešui, b) nuolat įrodinėti jo žiaurumą, pavojingumą ir barbariškumą, 
c) pateisinti savo veiksmus, d) aiškinti neutralios valstybės teises ir parei- 
gas, €) įsigyti sau kuo didžiausį palankumą. 

Bet svarbiausias karinės propagandos tikslas yra paveikti patį prie- 
šą, kelti jame nerimą ir silpninti jo dvasią. Taigi, karinė propaganda sten- 
giasi: a) skaldyti priešo valstybės vieningumą, išnaudodama tautinius, tiky- 
binius, luominius ir politinius skirtumus, b) kurstyti vieną visuomenės dalį 
prieš kitą, c) sukelti nepasitikėjimą savo vyriausybe, įrodinėjant, jog ji viską 
daro tik savo asmeniniais sumetimais, parsiduoda svetimiesiems, apgaudi- 
nėja savo piliečius, nesigaili savo tautos kraujo ir t. t., d) įrodinėti savo jėgų 
pranašumą ir priešo silpnumą, e) skleisti įvairius gandus. 

Taigi, iš to, kas pasakyta, matome, jog karinės propagandos veiki- 
mo sritis labai plati ir sudėtinga. Karinė propaganda varoma visada ir visur, 
bet karo metu didžioji jos dalis skiriama valstybės ginkluotoms pajėgoms 
paveikti. Nors sunku pasakyti, kur moderniame kare yra ginkluotos valsty- 
bės jėgos ir kur neginkluotos, nes visi valstybės gyventojai įtraukiami į karą, 
tačiau šiaip ar taip svarbiausias vaidmuo tenka kariuomenei. Todėl ap- 
žvelgsime tas karinės propagandos sritis, ir būdus, kurie taikomi kariams 
paveikti. Kariams taikomą propagandą galime suskirstyti į puolamąją ir 
apsiginamąją. 


Puolamoji propaganda 


Puolamoji propaganda yra toji propaganda, kuri taikoma priešo 
kariams, turint tikslą juos įtikinti, paveikti, demoralizuoti, t. y. taip nuteikti, 
kad jie būtų visai neatsparūs, kad į karą eitų nenoriai, menkai priešintųsi ir 
blogai kautųsi. 

Puolamoji propaganda naudoja visas priemones, visiškai nesiskaito 
su tiesa, nesivaržo jokiais padorumo dėsniais, nes jai tik viena svarbu — 

pasiekti savo tikslą. Propaganda stengiasi sukelti priešingos pusės kariuo- 
menėje nepasitikėjimą savo vadais ir valdžios vyrais, įvairiais būdais juos 
agituoja, skleidžia pramanytus gandus, išpučia savo laimėjimus ir priešo 
nuostolius, o nutyli savo nuostolius ir priešo laimėjimus, gąsdina dar negir- 
dėtais naujais ginklais, stengiasi išpūsti priešingos pusės ekonominius sun- 
kumus ir t. t. 

Propaganda stengiasi paniekinti, pašiepti valdžios, mokslo ir vi- 
suomenės vyrus, kariuomenės vadus, stengiasi pažeminti jų autoritetą, kad 
jie nustotų tautos pasitikėjimo, kad tauta pradėtų abejoti jų darbais, jų są- 
žiningumu. Be vadų tauta taptų tuomet lig avių kaimenė, kurią lengva 1iš- 
gaudyti, išnaikinti ir išgrobti jos kraštą. Kariaujančių valstybių laikraščiuo- 
se, žurnaluose, specialiose propagandinėse knygose galima dažnai pamatyti 
priešingos valstybės vyrų karikatūras, foto nuotraukas, kuriose yra paimti 
momentai iš tų asmenų tarnybinio ir privataus gyvenimo, jų elgsenos (juo- 
kiasi, kosti, pyksta, sako prakalbą). Žmogus tokioje karikatūroje tyčia iš- 
kreipiamas ir padaromas panašus į kažkokią baidyklę. Po tokiais atvaizdais 
dedami atitinkami užrašai, turį tikslą kuo daugiau tą asmenį pašiepti bei 
išdergti. Ten rasime ir gudrių šmeižimo būdų. Biografija rašoma savotiškai 
nušviesta, pridedama privataus gyvenimo nuotrupų: kalboje vartojami 
priežodžiai, vienas kitas keiksmažodis, aprašomi mėgiamiausi valgiai ir gė- 
rimai, būti ar nebūti nežinia kurio laiko meilės nuotykiai ir kita, kol paga- 
liau iš tų dalykėlių iškreiptas vaizdas, jau gerokai pažeidžiąs aukštos padė- 
ties vyro vardą. O dažnai visiškai nesiskaitant su teisybe, valstybės vyrai 
aprašomi, kaip išeikvotojai, savo krašto pardavėjai, girtuokliai ir t. t. Viso- 
kių menkniekių, kaip medžiagos tokiems šmeižtams, užsienio spauda pri- 
renka per savo korespondentus ir savo krašto atstovybes, kurie savo ruožtu 
surenka viską iš jų reziduojamo krašto nedrausmingos spaudos ir iš partijų 
tarpusavio rietenų bei konkurencijos. 

Kariuomenės vadovybę stengiamasi apšmeižti dažniausiai panau- 
dojant nepasisekimus fronte. Suprantama, kad tokių progų neretai pasitai- 
ko, nes ir geriausia vadovybė ne visuomet laimėjimais gyvena, bet turi ir 
pralaimėjimų. Pralaimėjus, paprastai, ieškoma kaltininko. Kareivis dalyva- 
vęs mūšiuose, daug prakaito ir kraujo išliejęs, bus suerzintas, sukrėstas, 
nepatenkintas. Štai tokiu momentu priešo agentui - propagandistui labai 
palanki dirva veikti. Jis tuoj paleis gandą: žiūrėkit, tai vadai kalti, nes jie yra 
smegenys ir valia. Tais gandais kariuomenės vadai paprastai kaltinami: 1) 
esą vengią karo lauko, kad išsaugotų savo gyvybę, kai tuo tarpu eilinių ka- 
reivių žūva tūkstančiai, 2) norį pralobti parduodami priešui valstybės plo- 

tus, pirkdami kariuomenei netinkamus šaudmenis, maistą, 3) patys esą 
svetimtaučiai arba turį svetimtautes žmonas, kurios juos palenkiančios 
veikti priešo naudai ir t. t. ir t. t. 

Prancūzų vokiečių 1870 metų kare, kol prūsams sekėsi, Berlyne 
nuotaika buvo puiki. Kariuomenės štabo viršininkas, faktinis karo vadas 
Moltke gaudavo glėbius laiškų su sveikinimais ir pasitenkinimo pareiški- 
mais, kad viskas eina, kaip buvo suplanuota. Tačiau, atėjus žiemai, Pary- 
žiaus apgulimas užsitęsė, dėl gyvulių maro atsirado maitinimo sunkumų ir 
bematant gera nuotaika Berlyne išnyko. Pradėta ieškoti karo užsitęsimo 
kaltininkų. Karas esą užsitęsęs dėl to, kad karo vadovybė (kronprincas ir 
Moltke) savo „angliškų“ žmonų paveikti nenorį šaudyti Paryžiaus, nors 
Moltkės žmona jau prieš metus buvo mirusi. 

Didžiojo karo metu anglai, be kita ko, išplatino skrajojamųjų lape- 
lių, kuriuose buvo vaizduojamas Vokietijos kaizeris Vilhelmas II su savo 
sūnumis. Visi pasipuošę paradinėmis uniformomis ir ordinais žygiuoja, o iš 
šalių daugybė žuvusių kare lavonų, kurių rankos ištiestos į kaizerio šeimą. 
Apačioje parašas: šeima, kuri nė vieno nario nenustojo. Kitame lapelyje 
atvaizduotas Vilhelmas II sėdįs ant aukščiausios kaukulių krūvos, o apa- 
čioje parašyta: dar vieną lavoną, Didenybe, ir pamatas bus tvirtesnis. Pana- 
šia prasme buvo vaizduojami gen. Hindenburgas, Liudendorfas ir kt. ka- 
riuomenės vadai. 

Dėl kariuomenės vadų parsidavimo D. karo metu daug gandų skli- 
do Rusijoje. Buvo kalbama: — „Pulkininkas Miasojedovas pardavė vokie- 
čiams ištisus rusų pulkus. Gerai, kad jį sušaudė. Bet dar didesni pardavikai 
vaikščioja mūsų brangioje, sunkiai kovojančioje Rusijoje. Generolas Gri- 
gorjevas pardavė vokiečiams Kauno tvirtovę. Už tai gavo 15 statinių aukso. 
Pirmosios mūsų armijos vadas generolas Rennenkamptas pats yra vokietis 
ir vokiečiams parsidavęs. Jis tyčia stovėjo vietoje ir nieko neveikdamas lei- 
do vokiečiams sunaikinti visą gen. Samsonovo armiją". 

Tokie pat gandai buvo fabrikuojami apie pardavikiškus intendan- 
tus, kurie esą tyčia tiekę sugedusį maistą ir pašarą arba visai jo nepristatę, 
taip pat apie kitų tarnybų viršininkus, kurių dėka kariuomenės dalyse esą 
buvę gaunami kitokio kalibro šaudmenys. 

Tokios žinios buvo kartojamos rusų visuomenėje. Jos pasiekusios 
kareivius čia sklido nemažesniu pasisekimu. Karo metu niekas netikėjo 
savo vadams, visus įtarė esant parsidavėliais; jei valdžia bandė užstoti, tai ji 
irgi panašiai buvo apkaltinama. 

Pastarojo laiko didžiųjų valstybių politikų plačiai per radiją sako- 
mos kalbos dažnai turi tikslą pažeminti nedraugiškų valstybių atsakingų 
vadų autoritetą. 

Dažnai pasitaiko, kad šnipinėjimo, sabotažo ir diversijos veiksmais 
priešas stengiasi apkaltinti visai nekaltus pareigūnus, ypač tuos, kurie prie- 
šui nepageidaujami dėl jų sąžiningumo, akylumo ir drausmingumo. Dingsta 
slapti kariniai dokumentai, kyla karinėse dirbtuvėse streikai, išsprogdinami 
artilerijos sandėliai arba pristatomas kariuomenei užnuodytas arba sugedęs 
maistas, — aišku, kad tai priešo darbas, tačiau priešas visais būdais stengia- 
si savo veikimo pėdsakus paslėpti ir primesti tai kitiems. Laikraščiuose, 
proklamacijose ir gandais gudriai bus paskelbta spėliojimų arba suklastotų 
dokumentų, nurodančių tokius kaltininkus, kurie iš tikrųjų niekuo nekalti, 
bet kvotą vykdančių organų gali būti pakaltinti dėl jų atsitiktinio kur nors 
lankymosi, dėl priešo agento išvogtų ir nusikaltimo vietoje tyčia išmėtytų 
tokio asmens daiktų ir t. t. Agentai stengiasi parūpinti kaltę įrodančių 
daiktų ir dokumentų, o spauda lyg netyčia parodo kryptį, kur kaltininkų 
ieškoti; kaltininkais nurodomi autoritetingi, priešui nepageidaujami parei- 
gūnai. Jeigu politikos, kariuomenės vadų ir pareigūnų kaltinimai, pasiekę 
kariuomenę fronte, randa ir ten pritarimą, įtikina karius, tai priešas savo 
tikslą yra pasiekęs. 

Kita dalis puolamosios propagandos yra ta, kuri taikoma tiesiogiai 
kariams. Fronte kuriuo nors būdu išmėtoma proklamacijų su abiejų ka- 
riaujančiųjų pusių laimėjimų arba nuostolių palyginimu. Dėl vaizdumo čia 
duodame porą tokių proklamacijų tekstų. Štai viena, kurią platino prancū- 
zų lakūnai 1916 m. baigiantis Verdūno kautynėms ir vykstant Brusilovo 
prasilaužimui. 

Rusų laimėjimai 

Per 8 savaites laimėta 30.000 km? ploto. 

Rusai 500 km frontu įsibrovė 100 km gilumon. 

Belaisvių 350.000, iš jų daugiau kaip 50.000 vokiečių. 

Vokiečių laimėjimai 

Vokiečių pasistūmėjimas ties Verdunu per 5 mėnesius 5 km. 

Vokiečių nuostoliai — daugiau kaip 600.000 vyrų. 

Verdunas nepaimtas ir nepaimamas. Ar tai laikoma laimėjimu? 

Palyginkite ir spręskite. 


Priešo kariuomenės ir gyventojų nuotaikai drumsti dažnai varto- 
jami padirbti laiškai: kareiviams siunčiami tariamai iš namų apie žuvusius 

nuo aviacijos bombardavimų jų šeimos narius, gimines, o kareivių namiš- 
kiams siunčiami, tariamai iš fronto apie fronte žuvusius jų tėvus, sūnus, 
brolius ir t. t. Tokie laiškai buvo vartojami ir D. karo metu ir lenkų- 
vokiečių kare. 

Priešingos pusės viena kitą dažnai gąsdina savo galybe, pranašumu, 
tariamais naujais (dar nevartotais ginklais, kurie viską sunaikinsią ir ku- 
riems priešingo ginklo nėra. Bet jeigu ir atsiranda naujas ginklas (D. kare 
tankai, dabar vokiečių magnetinės minos), jis pasirodo ne toks jau baisus, 
kaip gąsdina. Skelbimas apie priešo valstybės tariamai ar tikrai blogą eko- 
nominę padėtį dažnai paveikia ir karius. Fronto užnugaryje duonos ir būti- 
nų kasdieninių dalykų klausimas visada anksčiau iškyla ir dažnai patalki- 
ninkauja priešo propagandai kariuomenėje. Tokių vaizdų mums daug pa- 
teikia Didžiojo karo pabaiga. 

Propaganda ypač išnaudoja priešingosios pusės ūkinius sunkumus, 
ypač maisto trūkumą. Priešui tuomet pradedama įrodinėti, kad be duonos 
kariauti vistiek negalėsiąs, kad nesą prasmės tęsti karą ir lieti kraują, geriau 
esą mesti ginklus ir karą baigti. Etiopijos, Ispanijos, Lenkijos ir Suomijos 
kare laiškais, proklamacijomis ir kitokiais būdais buvo siūloma pasiduoti į 
nelaisvę ir su savim atsigabenti lėktuvus, tankus bei kitokius ginklus, už 
kuriuos būsią atlyginta. Tariami kareivių belaisvių laiškai, kuriuose apra- 
šoma, kad belaisviai uoliai globojami, gerai aprūpinami drabužiais ir 
maistu, per neutralias valstybes išsiunčiami į tėvynę giminėms ir pažįsta- 
miems, kurie dažnai painformuoja iš fronto atostogų atvykusius kareivius ir 
ligoninėse gydomus sužeistuosius. Jie grįžę į frontą pasakodami draugams 
atostogose patirtus įspūdžius, kartu papasakoja ir apie tai, kaip tat gerai 
jaučiasi belaisviai pas priešą; tuo, žinoma, ugdoma pagunda pasiduoti ki- 
tiems į nelaisvę. 

Baigiantis ilgesnį laiką užtrukusiam karui dažnai turi pasisekimą 
revoliucinių kurstymų propaganda. Ir D. karas baigėsi daugumos karo da- 
lyvių revoliucija. Tuo atveju, kai susiduria didelė valstybė su maža, jau pir- 
momis karo dienomis galima tikėtis didžiosios pastangų sukelti silpnesnėje 
valstybėje revoliuciją arba pastatyti kitą valdžią, kuri priimtų siūlomas tai- 
kos arba pasidavimo sąlygas. Revoliucinė agitacija ypač turi pasisekimo 
tokiose valstybėse, kur yra didelė turtų nelygybė, visuotinis nepasitenkini- 
mas valdžia, kur žema kultūra, kur žmonės tamsūs ir skurdžiai gyvena. 
Tokios tautos kariuomenė yra neatspari priešo agitacijai ir skleidžiamiems 
gandams. 

Viską, kas čia paminėta, apibendrinus, tenka pasakyti, kad puola- 
moji propaganda kariuose turi pasisekimo tik tada, jeigu jie bus nesusi- 
pratę ir lengvai tikės gandams, priešo agitacijai ir nemokės atskirti, kur yra 
tiesa, o, kur priešo pikta valia. 


Gynimasis nuo priešo propagandos 


Ginamoji propaganda siekia: 

1) ugdyti ir stiprinti kario tautinį ir pilietinį susipratimą; 

2) apginti valdžios, kariuomenės vadų ir kareivio autoritetą nuo 
priešo puolimų; 

3) rimtais faktais atremti priešo skleidžiamus gandus ir melą, pa- 
rodant, kad tai buvo tik priešo darbas; 

4) sušvelninti savo kariuomenės pralaimėjimų įspūdį. 

Priešo propagandos ginklas nukreiptas į karo dvasią. Todėl visų 
pirma su tuo ginklu turi kovoti pats karys: jo dvasia ir noras laimėti turi 
būti nepalaužiami. O tokia ji bus tuomet, kai karys bus sąmoningas patrio- 
tas, tautiškai ir valstybiškai susipratęs pilietis, žinos, dėl ko ir už ką kariau- 
ja. Šie dalykai kiekvienam žmogui turi būti skiepijami iš pat mažens šei- 
moje ir mokykloje, vėliau kariuomenėje, organizacijose ir bet kuriomis ki- 
tomis progomis. Karo metu savoji karinė propaganda kario dvasią tik stip- 
rina ir palaiko. 

Į priešo propagandos puolimus kariai turi atsakyti nepaliaujamu 
atkaklumu, ištverme, drąsa, darbais ir nepaliaujamu pasiryžimu laimėti. Į 
pagalbą turi ateiti savoji propaganda, apgindama vadovybę ir kareivį ji turi 
įrodyti priešo norus ir pastangas juos tyčia apšmeižti, o visuomenę ir užsie- 
nį suklaidinti ir neigiamai nuteikti mūsų valstybės atžvilgiu. 

Priešo paskleista provokacija apie pardavikišką valdžią ir blogą ka- 
reivį turi paprastai labai blogas pasekmes. Jeigu tatai priešas įrodo užsie- 
niui, tuomet apšauktoji valdžia turi sunkumų ieškodama paskolų, pagalbos, 
užuojautos ar skubios sanitarinės Raudonojo Kryžiaus pagalbos ir t.t. 

Ginamoji propaganda ypač turi daug dėmesio kreipti į kovą su 
priešo melagingomis žiniomis ir gandais. 

Gandų skleidimas tai sėkminga priemonė pakirsti kovojančios 
valstybės nervams. Karas nuo pat pradžios sudaro labai palankias aplinky- 
bes tikriems ir netikriems gandams plisti. Seniau šios aplinkybės nebuvo 
reikiamai išnaudojamos. Tik paskutiniuose karuose gandų reikšmė geriau 

suprasta; dabartiniame kare, be abejo, gandai yra vartojami kaip ginklas, 
turįs jau karo patyrimą ir savo išbandytą taktiką bei techniką. 

Labai svarbu gerai parinkti gandų atakos momentą. Ramus laikas 
gandų atakai netinka. Pagaliau ir dirva gandams plisti ramiu laiku nedė- 
kinga. Jau daug geriau gandai plinta politinio' įtempimo metu. Tačiau ge- 
riausia dirva gandams plisti ir daugiausia naudos iš gandų atakos galima 
turėti karo metu. 

Didėjant karo įtempimui, gandams darosi vis platesni dirva. Ypač 
liūdnų žinių iš fronto praneša ir platina sužeistieji. Jie jau vien savo pasiro- 
dymu, savo kančiomis, kankina nervus tų, kurių brangūs asmenys kaunasi 
fronte. Labai dažnai net narsiam kariui, kai jis būna sužeidžiamas, frontas 
ima rodytis daug baisesnis, negu jis iš tikrųjų yra. Taigi, sužeistieji beveik 
visuomet pasakoja tik apie pralaimėjimus. Jokiu pragiedrulių, jokios vilties 
laimėti jie nemato. Žinoma, būna išimčių; kai kurie sužeistieji laikosi did- 
vyriškai ir pasveikę tuojau vėl prašosi į frontą. Bet tai išimtys — nepapras- 
tai tvirtų nervų, narsūs ir atsidavę Žmonės. 

Užnugario nuovargis pradeda reikštis jau po kelių karo savaičių. 
Užnugaris turi sunkiai dirbti, nes visi geriausi artojai, darbininkai, valdinin- 
kai fronte. Pirmiausia pasijunta apvilti visi tie, kurie tikėjosi greito ir gar- 
bingo laimėjimo. Rėksniai, kurie karo pradžioje pirmieji ima rėkti, kad 
priešą kepurėmis užmėtysią, pirmieji pradeda šnabždėti, kad nieko nebū- 
sią, kad priešas esąs neįveikiamas. 

Žmonės pradeda reikalauti tikslių žinių iš fronto. Tačiau nebuvo ir 
nebus tokios karo vadovybės, kuri skelbtų visą teisybę, kas dedasi fronte. 
Tai būtų paslapčių išdavimas priešui. Taigi, karo vadovybė skelbia tik tas 
žinias iš fronto, kurios ir priešui jau nebenaujiena: kokie miestai ir kaimai 
užimti, kur įvyko kokios didesnės kautynės, apytikrės tų kautynių išdavos ir 
t.t. Politiniai sumetimai taip pat reikalauja vieną kitą politikos srities daly- 
ką nuo visuomenės nuslėpti. 

Žinių ištroškusi visuomenė valdiniais pranešimais nesitenkina. Ži- 
nių badą išnaudoja priešo agentai, padedami nesusipratusių piliečių. Kaip 
didžiausią paslaptį jie paskelbia vienam kitam piliečiui apie kurį nors pra- 
laimėjimą, įvykusi “dėl vadų kaltės“, dėl jų tariamojo apsileidimo, nemok- 
šiškumo. Nesusipratęs pilietis vėl paslaptingai perduoda žinią kitam ir 
greitu laiku visas kraštas apie tai tekalba. Slapstytis su “naujiena" jau ne- 
tenka, nes bandant nesąmoningus gandų skleidėjus sudrausti, girdimas at- 
sakymas: “Visi žvirbliai apie tai čirškia". 

Priešas, skleisdamas gandus, žino, ko jis siekia. Geriausias būdas 
pakirsti kovotojų nervams yra sunaikinti pasitikėjimą vadais. Kai kareivis ir 
pilietis pradeda įtarinėti savo vyriausybėje ir vadovybėje esant parsidavėlių 
bei apsileidėlių, jokio noro kariauti nebelieka. 

Visuomenė pradeda misti gandais. Mums, lietuviams, jau ir taikos 
metu nevieną tokią gandų ataką yra tekę išgyventi. Neliko, turbūt, Lietu- 
voje nė vieno veikėjo, apie kurį priešo agentai įtempimo momentais nebūtų 
prikalbėjo visokių dalykų. Mes girdėjome apie tariamas aukštų asmenų 
vagystes, suktybes, ištvirkimą, šmugelį, svetimtaučių protegavimą ir t.t. 

Jei tikėti gandams, kurie buvo paskleisti vienos prieš mus nu- 
kreiptos gandų atakos metu, mes gyvename tokių vagių, ištvirkėlių ir parsi- 
davėlių lizde, kad stebėtis reikia, kaip iš viso dar mus pasaulis pakenčia. 
Tokį įspūdį priešas stengiasi sudaryti, kad žmonėse sumažėtų pasiryžimas 
ginti savo kraštą. 

Nepriklausomybės karų metu gandų atrodė esą mažiau, nors Lie- 
tuvoje tuomet buvo nemaža visokių politinių iškrypėlių ir šiaip įvairios rū- 
šies Lietuvos priešų. Į aukštas vietas, pasinaudodami suirute, iš tikrųjų 
daug įtartinų asmenų buvo įkopę. Ir vis tik gandų buvo palyginti ne tiek 
daug. Tai suprasti nesunku: be kai kurių psichologinių priežasčių, daug 
reiškė ir tai, kad nepriklausomybės karų metu mūsų priešai dar neturėjo 
vispusiškai veikiančių II skyrių, kurie mokėtų sistemingais gandais nuodyti 
mūsų nervus. Dabar visų valstybių II skyriai yra labai gerai sutvarkyti. Iš to 
galima pasidaryti tinkamų išvadų ateičiai. 

Jau Didžiajame kare gandai suvaidino nemažą vaidmenį. Net tokia 
kultūringa šalis, kaip Anglija, sunkiai gynėsi nuo gandų antplūdžio, nors 
anuomet kažin ar kas rūpinosi sistemingai gandus kaip ginklą vartoti. Jau 
1914 metais Angliją užplūdo keistų gandų banga. Labai bijota šnipų. Kiek- 
vienas žmogus buvo įtariamas esąs šnipu. Buvo daug tokių, kurie tvirtino 
matę nuo jūrų krantų šnipus duodant ženklus priešo laivams. Ypač plačiai 
buvo pasklidęs gana juokingas gandas, kad į Škotiją esą atvykę rusų kariai, 
aprengti meškų kailiais, ir nuolat reikalauja degtinės. 

Kova su gandais bei su priešo propaganda — priešgandinės apsau- 
gos reikalas. Pagrindinis darbas priešgandinėje apsaugoje, be abejo, turi 
tekti valstybės propagandos aparatui. Tam darbui turi būti renkami geri, 
idealistai žmonės, dirbą be atlyginimo. Gandų rinkimo darbą jie turi dirbti 
slaptai. Jiems turi priderėti tautos pagarba ir padėka. Propagandos aparato 
centre turi būti vedamas gandų pasirodymo bei išsiplatinimo dienoraštis, 

turi būti ieškoma gandų priežasčių ir turi būti, nelygu reikalas, ar tos prie- 
žastys šalinamos, ar gandai kariams aiškinami. 

Karo metu priešo propagandos įtaka suvaržoma įvedus savosios 
spaudos griežtą priežiūrą ir uždraudus klausytis užsienio radijo. Tuo apsi- 
saugoma nuo priešo propagandos puolimų ir piliečiai atpratinami nuo 
smalsumo, politinių gandų gaudymo ir skleidimo. Už nerimą keliančių 
gandų skleidimą visur, taip pat ir pas mus, griežtai baudžiama. 


Karinės propagandos organizacija ir priemonės 


Didžiojo karo metu propagandos organizacija arba sutapo su ka- 
riuomenės štabų II skyrių veikla ir jiems priklausė, arba buvo atskirai 
įsteigtos įstaigos, kurios, bendradarbiaudamos su II-siais skyriais, savo vei- 
kimui plėsti naudojosi dar taikos metu sudarytais šnipų tinklais. II-as sky- 
rius numatydavo, kuriais momentais ir laikotarpiais kokie gandai turėjo 
būti paskleisti. Propagandos įstaiga turėdavo numatyti priemones ir lėšas, 
kuriomis tie gandai turėjo būti paskleisti ir įdėti reikiami straipsniai savo ir 
užsienio spaudoje. Jeigu tam reikalui turėjo būti panaudotos karinės prie- 
monės, lėktuvai ar specialūs artilerijos sviediniai, tai jomis pasirūpindavo 
patys II-ji skyriai. Iki Didžiojo karo kultūrinės propagandos meistrai buvo 
prancūzai, bet puolamosios propagandos metodai, kurie karo metu vaidina 
svarbesnį vaidmenį, jiems buvo nauji ir neįprasti. Todėl prancūzai savo ka- 
rinę propagandą organizuoti pavėlavo. Pirmieji karinę propagandą tinka- 
mai įvertino — vokiečiai ir ją tiksliai organizavo. Anglai, pajutę karinės 
propagandos pavojų, griebėsi centralizuoti ir stiprinti savo propagandą ir 
pasiekė labai gerų vaisių. Anglais pasekė ir Amerikos Jungtinės Valstybės. 

Rusai savo karinę propagandą išplėtė tik pilietinio karo metu, o 
per Didijį karą to padaryti jie nesugebėjo. Tačiau pilietiniam kare jų pro- 
paganda buvo išplėsta iki aukščiausio laipsnio ir davė kuo geriausių vaisių. 

Šių dienų karas prasidėjo su tvirta karines propagandos organiza- 
cija. Visur juntama jos įtaka. Be abejo, ji suvaidins svarbų vaidmenį. Tačiau 
dabar apie ją konkrečiai kalbėti dar negalima, nes jos vaidmuo, reikšmė, 
organizacija ir metodai galutinai paaiškės tik po karo. Dabar karinė propa- 
ganda vadovaujasi dar Didžiojo karo patyrimais ir metodais. 

Kaip kultūrinės propagandos priemonės, yra vartojamos: laikraš- 
čiai, brošiūros, mokslinės knygos, atsišaukimai, lapeliai, žemėlapiai, atviru- 
kai, diplomatų derybos, vyriausybės narių ir aukštų dvasininkų kalbos, teat- 
ras, filmai, menininkų kūriniai ir samdomi gandų skleidėjai. Spauda yra 

galinga propagandos priemonė. Didžiojo karo metu vokiečiai, prancūzai ir 
anglai turėjo specialius propagandinius laikraščius. Ypač daug jų turėjo 
vokiečiai. Jie okupuotuose kraštuose per savo „Karo spaudos tarnybą" 
propagandos reikalams leido per 25 laikraščius svetimomis kalbomis. 

Kultūrinė (spaudos) karinė propaganda karius pasiekdavo arba 
tiesioginiu keliu — fronte išmėtamomis proklamacijomis, arba per gimines 
ir pažįstamus, kurie gaudami slaptais keliais specialiai užsienyje leidžiamų 
propagandinių ir tariamai savų suklastotų leidinių, iš jų išskaitytas Žinias 
perduodavo atostogaujantiems ir besigydantiems kariams, kurie jas nuga- 
bendavo į frontą. 

Techninės propagandos priemonės, vartojamos karinei pro- 
pagundai, yra šios: radijas, lėktuvai, specialūs artilerijos sviediniai ir kitos 
mažiau reikšmingos priemonės. 

Radijas pastaruoju metu įgijo ypatingą reikšmę. Visos didžiųjų vy- 
rų kalbos savo tautai ir pasauliui yra transliuojamos per radiją. Ispanų na- 
cionalistai pilietinio karo metu turėjo net „radijo generolą". 

Lėktuvais didžiojo karo metu buvo mėtomos fronte ir užfrontėje 
proklamacijos. Ir visuose po to įvykusiuose karuose ši priemonė buvo var- 
tojama. 

Ir naujam karui prasidėjus ne tik patrankos ėmė griausti ir kulkos- 
vaidžiai tratėti, bet sušlamėjo ir popierius. Pirmomis karo dienomis laikraš- 
čiai stambiomis raidėmis skelbė: “Vokietijoje anglai išmėtė 6 milijonus at- 
sišaukimų, Anglai išmėtė vėl 3,5 milijonų atsišaukimų“. Tie atsišaukimai 
juk ne kas kita, o tik propagandinė priemonė. 


Išvada 


Iš viso, kas čia buvo pasakota, galima pastebėti, kad priešo propa- 
ganda išnaudoja visas priemones ir visas galimybes, kuriomis galėtų prasi- 
skverbti į kitos valstybės organizaciją, piliečio ir kario sielą, ji stengiasi 
drumsti valstybės gyvenimą ir privesti prie visiško suirimo. Kas po to seka, 
kiekvienam aišku. Tai pavojingas ginklas. Todėl karys, stengdamasis atsi- 
spirti techniniam priešo ginklui ir fizinei jėgai, neturi užmiršti savo sielą ir 
dvasią padaryti atsparią priešo propagandai. Ypač nedidelės valstybės pi- 
liečiui ir kariui reikia būti šia prasme pasiruošusiems, nes didžiųjų kaimynų 
malūnas neatsparų mažąjį greitai gali sumalti, kai tuo tarpu nedidelis, bet 
pakankamai kietas daiktelis ir pro girnas gali praeiti ne visai sumaltas ir 
dažnai pačias girnas gerokai apgadinti. 

Reikia įprasti kritiškai vertinti iš svetur skleidžiamas žinias ir karo 
metu kantriai pakęsti vis sunkėjantį gyvenimą. Gandų nešiotojus reikia 
atiduoti į civilinės arba karinės valdžios rankas. 

Kariuomenės vadas gen. Raštikis yra pasakęs: “Sunkiu metu vi- 
siems tautiečiams labai svarbu išlaikyti šaltus nervus. Svarbu todėl, kad šalti 
nervai ir veikas protas mums dabar ir ypatingai ateityje yra ir dar bus labai 
reikalingi". 

Šaltiniai: 

V Bulvičius. Karinis valstybės rengimas. 

MiR. P. Jakštas. Karinė propaganda, 1939 m. M. Ž. Nr 9. 

2. Testai savižinai ir saviugdai 
Testas valios jėgai nustatyti 
Valia — ne fizinė, bet dvasinė jėga, viršesnė už fizinę. 
V. Žemaitis 


1. Ar Jums užtenka kantrybės užbaigti neįdomų darbą? 

2. Ar pajėgiate be ypatingų pastangų nugalėti vidinį pasipriešini- 
mą, kai reikia atlikti ką nors nemalonaus? 

3. Ar pajėgiate, pakliuvę į konfliktinę situaciją (šeimoje, darbe), 
susitvardyti taip, kad galėtumėte į susidariusią situaciją pažvelgti bešališ- 
kai? 

4. Ar galite įveikti kulinarines pagundas tuomet, kai gydytojas 
Jums paskiria dietą? 

5. Ar turite jėgų ryte atsikelti anksčiau, negu numatėte iš vakaro, 
jeigu tai nėra būtina? 

6. Ar pastebėję nusikaltimą nepasišalinate, kad nereikėtų apie tai 
paliudyti? 

7. Ar neužvilkinate atsakyti į laiškus? 

8. Jeigu nutarėte eiti pas dantų gydytoją, bet bijote, ar paskutiniu 
momentu nepakeičiate savo sprendimo? 

9. Ar vartojate labai neskanius vaistus, jeigu gydytojas juos paski- 
ria? 

10. Ar davę neapgalvotą pažadą vėliau ištesite jį, net jeigu šis su- 
kelia Jums nemažai rūpesčių? 

11. Ar nesvyruojate, kai tenka važiuoti į komandiruotę (dalykinę 
išvyką) į nežinomą miestą? 

12. Ar griežtai laikotės nustatyto dienos režimo? 

13. Ar pateisinate tuos, kurie laiku negrąžina bibliotekai knygų? 

14. Ar labai įdomi televizijos laida nepriverčia jus atidėti skubų 
darbą? 

15. Ar gebate nutraukti barnį ir nutilti, nors ir užgauliai buvo 
kreiptasi į jus? 

Į visus klausimus atsakykite labai atvirai. Jeigu atsakymas teigia- 
mas — skiriami 2 balai; Jeigu atsakymas — “nežinau", “sunku atsakyti“, 

“kartais pasitaiko" — 1 balas, jeigu atsakymas — “ne" — O balų. Visų balų 
suma parodys, kokia jūsų valia. 

Jeigu surinksite nuo O iki 12 balų, tai jūsų valia silpna. Jūs papras- 
tai darote tai, kas lengviau ir įdomiau daryti. Į įsipareigojimus žiūrite leng- 
vabūdiškai, ir tai yra pačių įvairiausių nemalonumų priežastis. 

Jeigu surinkote 13—21 balą, jūsų valios jėga vidutinė. Susidūrę su 
sunkumais, stengiatės juos nugalėti. Bet, vos atsiradus galimybei apeiti 
sunkumus, tuoj pasirinksite lengvesnį kelią. Nors nepersistengiate, bet 
duotą žodį siekiate ištesėti. Įsipareigojimais savęs per daug nevarginate. 

Jeigu surinkote 22—30 balų, esate valingas žmogus. Jumis galima 
visiškai pasitikėti. Tik kartais jūsų tvirta ir principinga pozicija kai kuriais 
neesminiais klausimais gali suerzinti aplinkinius. 


Testas atsparumui stresams nustatyti 


SVEIKATA 
1. Ar kasdien bent pusvalandį galiu skirti tik sau? 
Jei atsakote “taip" — 1 taškas, “ne" — 3 taškai. 


2. Viršsvoris man labai trukdo. Taip — 3, ne — 1. 

3. Man pakanka pusės pakelio cigarečių savaitei. 
Taip — 1, ne — 3. 

4. Bent du kartus per savaitę sportuoju. Taip — 1, ne —3. 

5. Keturis kartus per savaitę miegu maždaug po 8 val. 
Taip — 1, ne — 3. 

6. Nuolatos vartoju migdomuosius, raminančius, nuskausminan- 
čius ir kt. vaistus. Taip — 3, ne — 1. 

7. Kasdien suvalgau bent vieną karštą patiekalą. 
Taip — 1, ne — 3. 

8. Per dieną išgeriu mažiau nei tris puodelius kavos (stiprios ar- 
batos). Taip —1, ne — 3. 

9. Išgeriu mažiau nei 5 taureles svaigiųjų gėrimų per mėnesį. 
Taip — 1, ne — 3. 

10. Kasdien suvalgau kokių nors saldumynų. Taip — 3, ne — 1. 


BENDRAVIMAS SU ARTIMAISIAIS 

1. Intymiu gyvenimu esu visiškai patenkintas. Taip — 1, ne — 3. 

2. Turiu bent 2 žmones, kuriems galiu papasakoti pačius slapčiausius 
išgyvenimus. Taip — 1, ne — 3. 

3. Jeigu mano santykiai su vyru (žmona) sutrinka, stengiuosi išsyk iš- 
siaiškinti priežastį. Taip — 1, ne — 3. 

4. Nenutraukiu ryšių su žmonėmis, net jeigu aiškiai matau, kad mus 
mažai kas sieja. Taip — 3, ne — 1. 

5. Su kai kuriais artimiausiais draugais bendrauju daugybę metu. 
Taip — 1, n.e — 3. 

6. Jeigu man staiga prireikia pinigų, aš žinau daugybę žmonių, kurie 
man galėtų padėti. Taip — 1, ne — 3. 

7. Aš būnu artimas (-a) su žmona (vyru) visada, kai to noriu. 
Taip — 1, ne — 3. 

8. Man stinga nuolatinio partnerio, draugų. Taip — 3, ne — 1. 

9. Mažiausiai kartą per savaitę aš susitvarkau taip, kad smagiai pra- 
leisčiau vakarą. Taip — 1, ne — 3. 

10. Aš priklausau artimų draugų grupei, klubui, bendrijai, jungiančiai 
vienodų kultūrinių ir kitokių poreikių žmones. Taip — 1, ne — 3. 

BUITIS 

1. Pareigas namiškiams paskirstau taip, kaip aš noriu. 
Taip — 1, ne — 3. 

2. Mano nuomone, daug žmonių nedaro nuolaidų. 
Taip — 3, ne— 1. 

3. Negaliu pakęsti, kad vyras (žmona) visą vakarą sėdi prie atsineštų 
iš darbo popierių (ar kito darbo). Taip — 3, ne — 1. 

4. Labai norėčiau žinoti, ką apie mane galvoja kiti. Taip - 3, ne — 1. 

5. Kai sergu, nėra jokių problemų — visur užvaduoja namiškiai. 
Taip — 1, ne — 3. 

6. Negaliu neįvykdyti mylimo žmogaus prašymo. Taip —3, ne — 1. 

7. Gyvenime nėra teisybės. Taip — 3, ne — 1. 

8. Aš pasiekiau tai, ko troškau. Taip — 1, ne — 3. 

9. Kasdienybės rutina man dažnai atrodo beprasmė. 
Taip —3, ne —l. 


PROFESINĖ VEIKLA 


1. Aš arba turiu per daug darbų, arba visai neturiu ką veikti. Taip — 
3, ne — 1. 
2. Mano darbą pastebi tik tada, kai padarau klaidą. Taip — 3, ne — 1. 

3. Norėčiau su vyru (žmona) ne tik bendrai gyventi, bet ir bendrai 
dirbti. Taip — 3, ne — 1. 

4. Mano vyro (žmonos) motina daug laiko dirbo, kol vaikas buvo ma- 
žas. Taip — 3, ne 1. 

5. Darbe atmosfera nėra gera, per daug nesutarimų. 
Taip —3,ne— 1, 

6. Manau, kad mano kvalifikacija yra per daug žema (arba pernelyg 
aukšta) atliekamam darbui. Taip — 3, ne - 1. 

7. Neturiu jokios įtakos darbo reikalams klostytis. Taip — 3, ne — 1. 

8. Darbas tenkina daugelį mano polinkių. Taip — 1, ne — 3. 

9. Mano santykiai su bendradarbiais geri. Taip — 1, ne — 3. 

10. Man sunku derinti šeimyninės ir profesines pareigas. 
Taip-3,ne- 1. 


GYVENSENA 


1. Aš nervinuos, kai man tenka keisti planus dėl kitų žmonių kaltės. 
Taip — 3, ne— 1. 
2. Kai susergu, esu labai kantrus. Taip -— 1, ne — 3. 
3. Kai išsiskiriu su kuo nors artimu, ilgai negaliu atsigauti. Taip—3, 
ne—l. 
4. Negaliu pakęsti, kai kas nors paskutinę minutę atšaukia susitikimą. 
Taip — 3, ne— 1. 
5. Kolektyvinėje ekskursijoje negaliu pailsėti. Taip — 3, ne — 1. 
6. Būna, kad karštai pasiginčijęs, kur kas geriau sutariu su partneriu. 
Taip — 1, ne — 3. 
7. Mano namų ūkyje daug kas daroma iš anksto nepasirengus. 
Taip — 1, ne — 3. 
8. Namie aš dažnai šaipausi iš savo nesėkmių. Taip — I, ne — 3. 
9. Nemėgstu žmonių, kurie nuolat keičia savo nuomonę. 
Taip — 3, ne— 1. 
10. Mėgstu būti su vaikais. Taip — 1, ne — 3. 
VIDINĖ RAMYBĖ 
1. Dažnai vėluoju. Taip — 3, ne — 1. 
2. Mėgstu nutraukti pašnekovą. Taip — 3, ne — 1. 
3. Retai prarandu savitvardą. Taip —1, ne - 3. 


4. Kritinės aplinkinių pastabos mane mažai domina. 
Taip - 1, ne -—— 3. 

5. Kai baigiu tvarkyti vieną reikalą, galva jau užimta kitu. 
Taip — 3, ne— 1. 

6. Viską, kas nuo manęs priklauso, stengiuosi atlikti geriausiai. 
Taip — 3, ne— 1. 

11. Mane labai nervina stovėjimas eilėse. Taip—3, ne— 1. 

12. Visus savo reikalus tvarkau įveikdamas vidinius prieštaravimus. 
Taip — 3, ne— 1. 

11. Manau, kad dauguma žmonių netesi savo pažadų. 

13. Taip — 3, ne — 1. 


ATSAKYMAS 

Susumuokite kiekvieno skyrelio balus. Jeigu gavote po 15 balų - 
viskas klostosi kuo puikiausiai. Jeigu kuriame nors skyrelyje (ar keliuose) 
surinkote nuo 16 iki 24 balų — šioje gyvenimo srityje jus rečiau ar dažniau 
patiriate didesnių stresų, o jeigu 25 ir daugiau balų -- tai rodo, jog dažnai 
patiriate gilų stresą ir reikia ieškoti išeities. 


Testas “Stresas ir jūs" 


Atsakykite į testo “Stresas ir jūs" klausimus. Atsakymai padės nu- 
statyti, ar savo gyvenimo būdu nesudarote sau stresinių situacijų, ar esate 
pažeidžiamas streso (priklausomai nuo savo gyvenimo būdo)? 

Instrukcija. Atsakykite į klausimus “taip" arba “ne". Už kiekvieną 
teigiamą atsakymą skaičiuojamas 1, už kiekvieną neigiamą — 5 taškai. 

. Ar suspėjate kiekvieną dieną papietauti? 

. Ar miegate 7—8 valandas? 

Ar ramus jūsų šeimyninis gyvenimas? 

„ Ar turite draugą, kuris padėtų jums sunkią minutę? 
Ar reguliariai sportuojate? 

Ar nerūkote? 

Ar vengiate alkoholio? 

Ar jūsų kūno svoris atitinka ūgį? 

9. Ar užtenka jums algos visoms išlaidoms? 

10. Ar jūsų įsitikinimai tvirti? 

11. Ar reguliariai lankote kiną ir teatrą? 

12. Ar daug turite draugų ir pažįstamų? 

13. Ar dalijatės su artimais žmonėmis savo išgyvenimais? 
14. Ar gera jūsų sveikata? 


ABNADLELBNE 

15. Ar liekate ramus ginčo metu? 

16. Ar ramiai ir neskubėdamas valgote? 

17. Ar randate laiko poilsiui? 

18. Ar mokate racionaliai naudoti savo laiką? 

19. Ar saikingai geriate kavą bei stiprią arbatą? 

20. Ar mėgstate pamiegoti dieną? 

Mažiau kaip 30 taškų - esate atsparus stresui, 30-49 taškai - lengvai 
išgyvenate stresines situacijas, 50-74 - sunkiai susidorojate su stresu, dau- 
giau kaip 74 taškai - kad įveiktumėte stresines situacijas, jums reikia pasi- 
tarti su psichologu arba gydytoju. 


Testas pedagoginiam bei psichologiniam išprusimui įvertinti 


I 20 klausimų atsakykite “taip" arba “ne". Paskui savo nuomonę 
palyginkite su pateiktais atsakymais. Kuo daugiau teisingų atsakymų, tuo 
geresnis jūsų pedagoginis ir psichologinis išprusimas. Jeigu surinkote ma- 
žiau kaip 10 taškų, reikia rimtai susirūpinti dėl savo žinių lygio. 

1. Mergaitės klusnesnes už berniukus. 

2. Mergaitės labiau myli ir saugo gamtą. 

3. Berniukai geriau gali įvertinti situacijos sudėtingumą ir logiškiau mąstyti. 

4. Berniukai labiau trokšta pasižymėti. 

5. Berniukai gabesni matematikai. 

6. Mergaitės jautresnės, sunkiau pakelia skausmą, sielvartą, kančią. 

7. Mergaitės geriau moka reikšti savo mintis. 

8. Berniukai turi geresnę regimąją atmintį. 

9. Berniukai geriau orientuojasi erdvėje. 

10. Berniukai agresyvesni. 

11. Mergaitės ne tokios aktyvios. 

12. Mergaitės labiau linkusios bendrauti, pirmenybę teikia dides- 
nėms draugijoms, o ne mažam draugų būriui. 

13. Mergaitės švelnesnės. 

14. Mergaitės greičiau pasiduoda kitų įtakai. 

15. Berniukai iniciatyvesni. 

16. Mergaitės bailesnės. 

17. Mergaitės labiau kenčia nuo menkavertiškumo komplekso. 

18. Mergaitės mažiau varžosi tarp savęs. 

19. Berniukai labiau linkę reikštis, pasirodyti, demonstruoti savo gebėjimus. 

20. Berniukai labiau linkę į kūrybinę veiklą. 

Atsakymai kitame puslapyje. 


Testas dėmesio apimčiai nustatyti 

44 pav. Žiūrėkite į vieną iš lentelių ne daugiau kaip 2 sek. Po to 
ant savo nupiešto tokio pat tinklelio “atgaminkite" (nupieškite) tokias pat 
ir taip pat išdėstytas figūras. Jeigu pavyks atsiminti 4-5 figūras, jūsų atmin- 
ties apimtis pakankama. Bandymą pradėkite nuo lentelės su mažesniu figū- 
rų skaičiumi, pamažu sunkinkite užduotį. 


Pedagoginio bei psichologinio išprusimo įvertinimo testo 
ATSAKYMAI 

1.Tik ankstyvojoje vaikystėje mergaitės klusnesnės. 

2. Nenustatyta, kad mergaitės labiau myli ir saugo gamtą. 

3. Sudėtingas problemas mergaitės gali spręsti ne prasčiau už ber- 
niukus. 

4. Iki 10-12 metų mergaitės sparčiau bręsta ir labiau linkusios kuo 
nors išsiskirti. Vėliau toks noras neryškus. 

5. Ir berniukai, ir mergaitės turi talentų. Viskas priklauso nuo to, 
kaip juos orientuojame. 

6. Priešingai. Berniukai jautresni skausmui, sunkiau pakelia siel- 
vartą, išsiskyrimą su artimaisiais. Jie tik stengiasi to neparodyti. 

7. Iki 10-13 metų skirtumai ryškūs. Vėliau mergaitės tiksliau už 
berniukus gali reikšti savo mintis. 

8. Berniukų ir mergaičių regimoji atmintis nesiskiria. Skirtumai 
gali būti tik individualūs. 

9. Iki lytinio brendimo pradžios skirtumų nėra. Vėliau berniukai 
pradeda geriau orientuotis erdvėje. 

10. Berniukai tampa agresyvesni nuo 2—3 metų, kai pradeda for- 
muotis asmenybė. 

11. Skirtumų tarp mergaičių ir berniukų aktyvumo nenustatyta. Tik 
vaikystėje berniukai triukšmingesni. 

12. Priešingai. Mergaitės labiau mėgsta ne draugijas, bet nedideles 
draugų grupes. 

13. Skirtumo nėra. Ir mergaitės, ir berniukai gali būti švelnūs. 

14. Skirtumo nėra. Netgi priešingai, berniukai gali labiau pasiduoti 
kitų įtakai. 

15. Tik lytinio brendimo laikotarpiu mergaitės gali būti ne tokios 
aktyvios. Vėliau kaip tik jos iniciatyvesnės. 

16. Mergaitės ne tokios bailios, kaip atrodo. Iš tikrųjų jos gali grei- 
čiau nei berniukai įveikti baimę. 

17. Ne labiau už berniukus. Mergaitės gali greičiau prisitaikyti, 
daugiau veikti sava-rankiškai. 

18. Viskas priklauso nuo asmenybės. Varžytis tarp savęs gali ir 
mergaitės, ir berniukai. 

19. Ne. Berniukai labiau paklūsta stiprioms asmenybėms ir ben- 
draamžių draugijoms, o mergaitės labiau laikosi savo nuomonės. 

20. Šioje srityje berniukai ir mergaitės nesiskiria. 


Vaizduotės įvertinimo testas 





45 pav. Kubas pavaizduotas trijose padėtyse. 
Koks skaičius yra ant apatinės kubo sienos kiekvienoje iš kubo padėčių? 


296 


Testai atidumui įvertinti 





46 pav. Kaip rasti kelią į namus? 
Tarp šitų namų ir pilių daug taškelių, tačiau tik du kaimynai bičiu- 
liaujasi ir vaikšto vienas pas kitą į svečius 

Testas “Ar suprantate mimikos kalbą?“ 


Galimos emocinės būsenos: 


Priešiškumas Abejingumas Piktumas 

Džiaugsmas Neapykanta Audringas džiaugsmas 
Gilus liūdesys Drovus džiaugsmas Liūdesys 

Gėla Bloga nuotaika Skeptiškumas 





Atsakymai: 

1. Abejingumas 5. Liūdesys 9. Audringas džiaugsmas 
2. Priešiškumas 6. Džiaugsmas 10. Gilus liūdesys 

3. Drovus džiaugsmas 7. Bloga nuotaika 11. Skeptiškumas 

4, Neapykanta 8. Piktumas 12. Gėla 


47 pav. Žiūrėdami į paveikslėlį pabandykite savarankiškai įvardinti emoci- 
nes būsenas 

